{"url": "https://www.consilium.europa.eu/mt/press/press-releases/2017/03/21/hr-declaration-racial-discrimination/", "text": ["Il-Jum Internazzjonali g\u0127all-Eliminazzjoni tad-Diskriminazzjoni Razzjali j\u0121eg\u0127ilna nfakkru li mad-dinja kollha r\u0121iel, nisa u tfal g\u0127adhom i\u0121arrbu diskriminazzjoni razzjali dovuta g\u0127all-kulur, ir-razza, id-dixxendenza, il-kasta, ir-reli\u0121jon u l-ori\u0121ini etnika jew nazzjonali tag\u0127hom.", "Huma m\u010ba\u0127\u0127da mid-drittijiet fundamentali l-aktar ba\u017ci\u010bi tag\u0127hom u milquta sproporzjonatament mill-faqar u l-inugwaljanza.", "Ferm 'il bog\u0127od milli ji\u0121i eradikat, id-diskors ta' mibeg\u0127da u manifestazzjonijiet o\u0127ra ta' razzi\u017cmu, diskriminazzjoni razzjali u ksenofobija qed ji\u017cdiedu.", "Dan jaffettwa l-ugwaljanza, il-libert\u00e0, is-solidarjet\u00e0 u l-\u0121ustizzja fid-dinja kollha.", "L-UE qed tkompli bl-impenn tag\u0127ha li ti\u0121\u0121ieled kontra kull forma ta' diskriminazzjoni razzjali, \u0121ewwa u barra mill-fruntieri tag\u0127na.", "A\u0127na na\u0127dmu mal-Istati Membri, is-so\u010bjet\u00e0 \u010bivili u s\u0127ab internazzjonali fuq azzjonijiet li jistg\u0127u jag\u0127mlu differenza: ftehimna mal-kumpanniji l-kbar tal-informatika li nie\u0127du azzjoni kontra d-diskors ta' mibeg\u0127da fuq l-internet.", "\u0126loqna pjattaformi, b\u0127all-Grupp ta' Livell G\u0127oli tal-UE dwar il-\u0121lieda kontra r-razzi\u017cmu, il-ksenofobija u forom o\u0127ra ta' intolleranza.", "Qed in\u0127e\u0121\u0121u l-iskambju tal-a\u0127jar prattiki.", "Na\u0127dmu biex il-komunitajiet jifhmu lil xulxin a\u0127jar u nindirizzaw il-preokkupazzjonijiet tal-gruppi affettwati, inklu\u017c il-komunitajiet Lhud u Musulmani.", "Qed infittxu li jkun hemm integrazzjoni a\u0127jar tal-migranti, u nrawmu edukazzjoni ta' kwalit\u00e0.", "Kemm fi \u0127dan l-UE, kif ukoll mal-pajji\u017ci s\u0127ab tag\u0127na, qed na\u0127dmu favur il-prevenzjoni u l-\u0121lieda kontra r-razzi\u017cmu, id-diskriminazzjoni razzjali u l-ksenofobija.", "Fl-impenn tag\u0127na fuq livell globali, qed inkomplu nappo\u0121\u0121aw bis-s\u0127i\u0127 il-Konvenzjoni tan-NU g\u0127all-Eliminazzjoni tad-Diskriminazzjoni Razzjali.", "Qed na\u0127dmu kontinwament favur l-implimentazzjoni globali tad-Dikjarazzjoni ta' Durban u l-Programm ta' Azzjoni tal-Konferenza Dinjija tal-2001 kontra r-Razzi\u017cmu, id-Diskriminazzjoni Razzjali, il-Ksenofobija u l-Intolleranza Relatata.", "Bl-impenn tag\u0127na favur id-De\u010bennju g\u0127all-Popli ta' Dixxendenza Afrikana qed ni\u017cguraw ukoll li ting\u0127ata attenzjoni g\u0127ad-diskriminazzjoni m\u0121arrba mill-komunitajiet ta' dixxendenza Afrikana jkun fejn ikun fid-dinja.", "L-eliminazzjoni tad-diskriminazzjoni razzjali hija sfida globali u trid ti\u0121i indirizzata mill-komunit\u00e0 internazzjonali, mill-organizzazzjonijiet internazzjonali u mis-so\u010bjet\u00e0 \u010bivili kollha flimkien.", "Hija r-responsabbilt\u00e0 tag\u0127na lkoll li n\u0127arsu, nippreservaw u nippromwovu d-drittijiet tal-bniedem, id-drittijiet tag\u0127na stess.", "\u0126add ma jkun irrispettat jekk ma nkunux irrispettati lkoll b\u0127ala bnedmin, fir-rikkezza kulturali u d-diversit\u00e0 tag\u0127na.", "Il-Pajji\u017ci Kandidati t-Turkija, l-Eks-Repubblika Jugoslava tal-Ma\u010bedonja*, il-Montenegro*, is-Serbja u l-Albanija*, il-pajji\u017c tal-Pro\u010bess ta' Stabbilizzazzjoni u ta' Asso\u010bjazzjoni u kandidat potenzjali l-Bo\u017cnija-\u0126erzegovina, il-pajji\u017ci tal-EFTA l-I\u017clanda, il-Liechtenstein u n-Norve\u0121ja, membri ta\u017c-\u017bona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ru\u0127hom ma' din id-Dikjarazzjoni.", "*L-Eks-Repubblika Jugoslava tal-Ma\u010bedonja, il-Montenegro, is-Serbja u l-Albanija g\u0127adhom jag\u0127mlu parti mill-Pro\u010bess ta' Stabbilizzazzjoni u ta' Asso\u010bjazzjoni."], "date": "21 ta' Marzu 2017", "title": "Dikjarazzjoni mir-Rappre\u017centant G\u0127oli Federica Mogherini f'isem l-Unjoni Ewropea fil-Jum Internazzjonali g\u0127all-Eliminazzjoni tad-Diskriminazzjoni Razzjali"}
{"url": "https://www.consilium.europa.eu/mt/press/press-releases/2017/03/21/stronger-energy-security/", "text": ["Il-Kunsill illum adotta ming\u0127ajr dibattitu de\u010bi\u017cjoni li tistabbilixxi mekkani\u017cmu ta' skambju ta' informazzjoni fir-rigward ta'", "ftehimiet intergovernattivi u strumenti mhux vinkolanti", "bejn l-istati membri u pajji\u017ci terzi", "fil-qasam tal-ener\u0121ija", "L-g\u0127an tad-de\u010bi\u017cjoni huwa li ji\u0121u kkore\u0121uti nuqqasijiet fil-mekkani\u017cmu attwali ta' skambju ta' informazzjoni dwar kuntratti tal-ener\u0121ija biex jissa\u0127\u0127u t-trasparenza u l-konsistenza fir-relazzjonijiet esterni tal-UE dwar l-ener\u0121ija u tissa\u0127\u0127a\u0127 il-po\u017cizzjoni tan-negozjar tal-UE fil-konfront ta' pajji\u017ci terzi.", "Wara tliet trilogi fi tmiem l-2016, intla\u0127aq kompromess dwar il-kwistjonijiet ewlenin li \u0121ejjin:", "id-definizzjoni ta' ftehim intergovernattiv:", "ji\u017cdiedu \"organizzazzjonijiet internazzjonali\" u \"transitu\"", "l-ambitu tal-valutazzjoni", "tal-ftehimiet intergovernattivi mill-Kummissjoni: ser ikopri l-gass", "u \u017c-\u017cejt", "bi klawsola standard ta' rie\u017cami", "meta jitbieg\u0127du mill-opinjoni tal-Kummissjoni fil-valutazzjoni", "tag\u0127ha,", "l-istati membri g\u0127andhom jispjegaw ir-ra\u0121unijiet tag\u0127hom bil-miktub lill-Kummissjoni", "strumenti mhux vinkolanti", ": so\u0121\u0121etti g\u0127al notifika", "volontarja", "Wara l-iffirmar mill-President tal-Parlament Ewropew u mill-President tal-Kunsill, l-att le\u0121islattiv ser ji\u0121i ppubblikat fil-\u0120urnal Uffi\u010bjali tal-Unjoni Ewropea.", "Dan ser jid\u0127ol fis-se\u0127\u0127 matul l-2017 u, flimkien mar-regolament dwar is-sigurt\u00e0 tal-provvista tal-gass, ser ikollu rwol prin\u010bipali fl-implimentazzjoni tad-dimensjoni tas-sigurt\u00e0 tal-Istrate\u0121ija tal-Unjoni tal-Ener\u0121ija.", "\"Kuntenti \u0127afna li ser nadottaw dan l-att le\u0121islattiv importanti matul il-Presidenza tag\u0127na, l-ewwel wie\u0127ed ta\u0127t l-Unjoni tal-Ener\u0121ija.", "Nixtiequ nirringrazzjaw lill-Presidenza Slovakka g\u0127all-\u0127idma preparatorja kollha tag\u0127ha u l-ftehim politiku li la\u0127qet mal-Parlament Ewropew matul il-Presidenza tag\u0127ha.", "Din id-de\u010bi\u017cjoni ser issa\u0127\u0127a\u0127 it-trasparenza fin-negozjati ma' pajji\u017ci terzi dwar il-ftehimiet tal-ener\u0121ija, filwaqt li ji\u0121i \u017cgurat li tali ftehimiet ikunu kompletament kompatibbli mad-dritt tal-Unjoni, u b'hekk jing\u0127ata kontribut g\u0127as-sigurt\u00e0 tal-ener\u0121ija.\"", "Konrad Mizzi, Ministru g\u0127all-Ener\u0121ija ta' Malta", "Kuntest", "B\u0127ala parti mill-\"Pakkett tax-Xitwa\" tag\u0127ha ta' Frar 2016, il-Kummissjoni pproponiet li te\u017camina l-ftehimiet internazzjonali fil-qasam tal-ener\u0121ija qabel ma ji\u0121u ffirmati mill-istati membri", "Hija sostniet li jekk \u010berti dispo\u017cizzjonijiet ta' ftehim intergovernattiv (\"IGA\") jinstabu li huma inkompatibbli mad-dritt tal-Unjoni (e\u017c. it-Tielet Pakkett dwar l-Ener\u0121ija, il-li\u0121i dwar il-kompetizzjoni, ir-regoli dwar l-akkwist pubbliku), ikun diffi\u010bli \u0127afna jew sa\u0127ansitra impossibbli biex stat membru jer\u0121a' jinnegozja l-IGA ma' pajji\u017c terz.", "Il-proposta wie\u0121bet ukoll g\u0127all-konklu\u017cjonijiet tal-Kunsill Ewropew ta' Marzu 2015, li appellaw g\u0127al konformit\u00e0 s\u0127i\u0127a mad-dritt tal-Unjoni mill-ftehimiet kollha relatati max-xiri ta' gass minn fornituri esterni.", "F'\u0120unju 2016 il-Kunsill qabel dwar appro\u010b\u010b \u0121enerali u la\u0127aq ftehim informali mal-Parlament Ewropew fis-7 ta' Di\u010bembru 2016, li \u0121ie kkonfermat mill-Coreper.", "Proposta tal-Kummissjoni dwar ftehimiet intergovernattivi bejn l-istati membri u pajji\u017ci terzi fil-qasam tal-ener\u0121ija", "Appro\u010b\u010b \u0121enerali tal-Kunsill dwar ftehimiet intergovernattivi bejn l-istati membri u pajji\u017ci terzi fil-qasam tal-ener\u0121ija", "E\u017citu tal-laqg\u0127a tal-Kunsill", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Strate\u0121ija tal-Unjoni tal-Ener\u0121ija", "Laqg\u0127a tal-Kunsill Ewropew, 19-20 ta' Marzu 2015", "Ara l-pa\u0121na tal-laqg\u0127a"], "date": "21 ta' Marzu 2017", "title": "Trasparenza a\u0127jar dwar il-kuntratti internazzjonali tal-ener\u0121ija: sigurt\u00e0 tal-ener\u0121ija aktar b'sa\u0127\u0127itha"}
{"url": "https://www.consilium.europa.eu/mt/press/press-releases/2017/03/21/hr-declaration-water-day/", "text": ["L-ilma tax-xorb sikur u s-servizzi sanitarji huma kru\u010bjali g\u0127al \u0127ajja b'sa\u0127\u0127itha u dinjitu\u017ca.", "Madankollu, 663 miljun ru\u0127, ji\u0121ifieri 1 minn kull 10 persuni fid-dinja, g\u0127ad ma g\u0127andhomx a\u010b\u010bess g\u0127al ilma tax-xorb sikur u huma m\u010ba\u0127\u0127da minn dritt ba\u017ciku tal-bniedem.", "Barra minn hekk, id-dinja ma rnexxilhiex til\u0127aq il-mira fil-qasam tas-servizzi sanitarji, u b'hekk 2.4 biljun ru\u0127, ji\u0121ifieri 1 minn kull 3 persuni, g\u0127adhom ming\u0127ajr a\u010b\u010bess g\u0127al fa\u010bilitajiet sanitarji adegwati.", "Min\u0127abba t-tibdil fil-klima u l-i\u017cviluppi demografi\u010bi, il-persistenza tal-iskarsezza tal-ilma u tal-istress fuq ir-ri\u017corsi tal-ilma x'aktarx li fil-\u0121ejjieni ser jaffettwaw g\u0127add dejjem akbar ta' nies.", "Fl-okka\u017cjoni tal-Jum Dinji tal-Ilma, b\u0127ala l-Unjoni Ewropea, intennu l-impenn tag\u0127na, permezz tal-A\u0121enda 2030, li niksbu a\u010b\u010bess u \u0121estjoni sostenibbli tal-ilma u tas-servizzi sanitarji g\u0127al kul\u0127add, b'mod partikolari g\u0127all-gruppi l-aktar vulnerabbli.", "L-impenn tag\u0127na li ma ninsew lil \u0127add ifisser li \u0127add ma g\u0127andu ji\u0121i mi\u010b\u0127ud l-a\u010b\u010bess g\u0127al ilma nadif.", "Intennu wkoll l-impenn tag\u0127na favur il-Ftehim ta' Pari\u0121i u l-Proklamazzjoni ta' Azzjoni ta' Marrakech li riaffermaw id-determinazzjoni fil-livell dinji li ni\u0121\u0121ieldu t-tibdil fil-klima u li ng\u0127inu biex ji\u0121u indirizzati l-impatti tat-tibdil fil-klima, inklu\u017c fuq l-ilma.", "L-ilma tax-xorb sikur u s-servizzi sanitarji huma servizzi ba\u017ci\u010bi.", "Dawn huma prerekwi\u017citi g\u0127as-sa\u0127\u0127a, it-tkabbir u l-produttivit\u00e0.", "Minbarra l-kooperazzjoni bilaterali mill-Istati Membri tal-UE, l-Unjoni Ewropea pprovdiet aktar minn EUR 2.2 biljun g\u0127al pro\u0121etti fil-qasam tal-ilma u s-servizzi sanitarji f'aktar minn 62 pajji\u017c madwar id-dinja mill-2007 'l hawn.", "B'reazzjoni g\u0127a\u017c-\u017cieda fil-\u0127ti\u0121ijiet umanitarji u l-ispostament sfurzat, l-UE hija determinata li tkompli tappo\u0121\u0121a lill-persuni milquta minn di\u017castri naturali u dawk ikkaw\u017cati mill-bniedem, billi tipprovdi a\u010b\u010bess li jsalva l-\u0127ajja g\u0127all-ilma sikur u nadif.", "L-UE ser tkompli wkoll tappo\u0121\u0121a l-\u0121estjoni sostenibbli tal-ilma permezz ta' appro\u010b\u010b strate\u0121iku g\u0127all-i\u017cvilupp re\u0121jonali abba\u017ci tal-Konklu\u017cjonijiet tal-Kunsill tal-2013 dwar id-Diplomazija fil-Qasam tal-Ilma, billi tippromwovi \u0121estjoni tal-kooperazzjoni transkonfinali madwar id-dinja kollha li hija kru\u010bjali g\u0127all-i\u017cvilupp kif ukoll g\u0127all-istabbilt\u00e0, ir-re\u017ciljenza, il-pa\u010bi u s-sigurt\u00e0.", "F'dan il-kuntest, g\u0127andha ting\u0127ata attenzjoni spe\u010bjali lill-interkonnessjonijiet kriti\u010bi bejn l-ilma, l-ener\u0121ija u s-sigurt\u00e0 alimentari.", "L-UE tippromwovi wkoll l-ade\u017cjoni mal-ftehimiet internazzjonali dwar il-kooperazzjoni fil-qasam tal-ilma, b'mod partikolari l-Konvenzjoni tal-UNECE fuq il-Protezzjoni u l-U\u017cu ta' Passa\u0121\u0121i tal-Ilma Transkonfinali u G\u0127adajjar Internazzjonali kif ukoll il-Konvenzjoni tan-Nazzjonijiet Uniti dwar il-Li\u0121i tal-U\u017cu Mhux Navigazzjonali ta' Passa\u0121\u0121i tal-Ilma internazzjonali.", "L-ilma huwa l-g\u0127ajn tal-\u0127ajja, il-\u0127ajja li a\u0127na g\u0127andna dmir nipprote\u0121uha kullimkien madwar id-dinja.", "Il-Pajji\u017ci Kandidati l-Eks Repubblika Jugoslava tal-Ma\u010bedonja*, il-Montenegro*, is-Serbja* u l-Albanija*, il-pajji\u017c tal-Pro\u010bess ta' Stabbilizzazzjoni u ta' Asso\u010bjazzjoni u kandidat potenzjali l-Bo\u017cnija-\u0126erzegovina, il-pajji\u017ci tal-EFTA l-I\u017clanda, il-Liechtenstein u n-Norve\u0121ja, membri ta\u017c-\u017bona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ru\u0127hom ma' din id-Dikjarazzjoni.", "* L-Eks Repubblika Jugoslava tal-Ma\u010bedonja, il-Montenegro, is-Serbja u l-Albanija g\u0127adhom jag\u0127mlu parti mill-Pro\u010bess ta' Stabbilizzazzjoni u ta' Asso\u010bjazzjoni.", "Din id-dikjarazzjoni qed tin\u0127are\u0121 fl-okka\u017cjoni tal-Jum Dinji u Ewropew tal-Ilma (22 ta' Marzu 2017)."], "date": "21 ta' Marzu 2017", "title": "Dikjarazzjoni mir-Rappre\u017centant G\u0127oli Federica Mogherini f'isem l-UE fil-Jum Dinji u Ewropew tal-Ilma, 22 ta' Marzu 2017"}
{"url": "https://www.consilium.europa.eu/mt/press/press-releases/2017/03/22/clearer-energy-labelling/", "text": ["Il-Kunsill la\u0127aq ftehim provi\u017corju mal-Parlament Ewropew dwar regolament li jistabbilixxi qafas g\u0127al tikkettar tal-effi\u010bjenza fl-u\u017cu tal-ener\u0121ija.", "Dan il-ftehim ikun irid ji\u0121i kkonfermat mir-Rappre\u017centanti Permanenti tal-istati membri (Coreper).", "Ir-Regolament propost ser jissostitwixxi l-le\u0121islazzjoni attwali (id-Direttiva 2010/30/UE) filwaqt li j\u017comm l-prin\u010bipji ewlenin tag\u0127ha i\u017cda b'aktar kjarifika, tis\u0127i\u0127 u estensjoni tal-kamp ta' applikazzjoni tag\u0127ha.", "Il-Qafas g\u0127at-tikkettar ener\u0121etiku jippermetti lill-konsumaturi jkunu aktar konxji tal-effi\u010bjenza fl-u\u017cu tal-ener\u0121ija u l-konsum ta' ener\u0121ia ta' apparat domestiku (b\u0127al magni tal-\u0127asil tal-platti, televisions, fri\u0121\u0121is, e\u010b\u010b), li ser jg\u0127inhom inaqqsu l-ispejje\u017c tal-ener\u0121ija tag\u0127hom.", "Dan se jikkontribwixxi wkoll fil-moderazzjoni tad-domanda ener\u0121etika u fil-kisba tal-miri tal-Unjoni g\u0127all-2020 u l-2030 dwar l-effi\u010bjenza fl-u\u017cu tal-ener\u0121ija.", "Ir-regolament jistabbilixxi skadenzi g\u0127as-sostituzzjoni tal-klassijiet attwali A+, A++, A+++ bi skala mill-A sal-G.", "Huwa jistabbilixxi wkoll pro\u010bedura g\u0127ar-riklassifikazzjoni ta' tikketti bba\u017cati fuq l-i\u017cvilupp teknolo\u0121iku.", "G\u0127alhekk, l-u\u017cu e\u010b\u010bessiv ta' klassijiet og\u0127la ta' effi\u010bjenza ji\u0121i evitat fil-perijodu twil, filwaqt li jipprovdi wkoll in\u010bentivi g\u0127all-innovazzjoni u l-eliminazzjoni mis-suq ta' prodotti inqas effi\u010bjenti.", "Il-proposta fiha wkoll regoli aktar \u010bari dwar kampanji promozzjonali, in\u010bentivi nazzjonali g\u0127all-promozzjoni ta' klassijiet og\u0127la ta' effi\u010bjenza u g\u0127andha l-g\u0127an li ttejjeb il-mekkani\u017cmi ta' infurzar u trasparenza fir-rigward tal-konsumaturi permezz tal-\u0127olqien ta' ba\u017ci ta' data tal-prodotti koperti mir-rekwi\u017citi g\u0127at-tikkettar ener\u0121etiku.", "Elementi prin\u010bipali tal-ftehim", "Wara tliet trilogi f'Lulju, Settembru u Ottubru 2016 u sensiela ta' laqg\u0127at tekni\u010bi, intla\u0127aq ftehim provi\u017corju dwar il-", "kamp ta' applikazzjoni, id-definizzjonijiet, is-sorveljanza tas-suq u standards armonizzati.", "Fir-raba' trilogu tal-21 ta' Marzu 2017, intla\u0127aq ftehim politiku wkoll dwar:", "Ir-riklassifikazzjoni", "Skadenzi fissi huma stabbiliti g\u0127all-ewwel riklassifikazzjoni tal-prodotti kollha ttikkettjati, skont tliet kategoriji ta' prodotti:", "6 snin b\u0127ala skadenza \u0121enerali", ", flimkien ma' 18-il xahar addizzjonali bil-g\u0127an li t-tikketta tidher fil-\u0127wienet;", "g\u0127all-prodotti \"bojod\" (magni tal-\u0127asil tal-platti, fri\u0121\u0121is, magni tal-\u0127asil tal-\u0127wejje\u0121), flimkien ma' 12-il xahar o\u0127ra bil-g\u0127an li t-tikketta tidher fil-\u0127wienet u", "g\u0127all-\u0127iters u l-bojlers bi klawsola ta' estinzjoni ta' 12-il sena.", "Ladarba t-tikketti kollha A + ikunu g\u0127ebu mis-suq, ti\u0121i attivata aktar riklassifikazzjoni b'e\u010b\u010bess fl-og\u0127la klassijiet, ji\u0121ifieri 30 % fi klassi A jew 50 % fi klassi A+B. Fi\u017c-\u017cmien tar-riklassifikazzjoni l-og\u0127la \u017cew\u0121 klassijiet g\u0127andhom jit\u0127allew vojta, waqt li ji\u0121i ppjanat perijodu ta' validit\u00e0 tat-tikketta ta' 10 snin.", "Il-ba\u017ci tad-data tal-prodotti", "Din ser topera minn Jannar 2019 u permezz tag\u0127ha, l-awtoritajiet ta' sorveljanza tas-suq tal-istati membri ser ikunu jistg\u0127u jinfurzaw ir-rekwi\u017citi g\u0127at-tikkettar, u ji\u0121i \u017cgurat li l-kalkoli tal-effi\u010bjenza msemmija fit-tikketta jikkorrispondu ma' dawk dikjarati mill-manifattur.", "Il-ba\u017ci tad-data pubblika ser tiffoka fuq il-fa\u010bilit\u00e0 g\u0127all-utent u l-pratti\u010bit\u00e0.", "Il-parti dwar il-konformit\u00e0 tal-ba\u017ci tad-data hija ddelineata sabiex ji\u0121u ssalvagwardati l-kunfidenzjalit\u00e0 u s-sigurt\u00e0 ta' data kummer\u010bjali sensittiva tal-manifatturi", "Dawn ser ikunu l-istrument prin\u010bipali g\u0127all-pro\u010bedura ta' riklassifikazzjoni i\u017cda atti ta' implimentazzjoni \u0121ew de\u010bi\u017ci g\u0127all-ba\u017ci tad-data u l-pro\u010bedura ta' salvagwardja.", "Il-Ministru Konrad Mizzi qal: \"A\u0127na nilqg\u0127u ferm dan il-ftehim.", "Dawn ir-regoli l-\u0121odda dwar it-tikkettar ener\u0121etiku ser jg\u0127inu lill-konsumaturi biex jiffrankaw fl-ener\u0121ija b'mod aktar fa\u010bli meta jixtru apparati domesti\u010bi tal-elettriku.", "Dan ser jikkontribwixxi biex tonqos id-domanda g\u0127all-ener\u0121ija, wa\u0127da mill-miri tal-istrate\u0121ija tal-Unjoni tal-Ener\u0121ija.\"", "Il-passi li jmiss", "Imbag\u0127ad, wara l-approvazzjoni mill-Coreper, il-President tal-Coreper ser jibg\u0127at ittra lill-President tal-Kumitat ITRE tal-Parlament Ewropew.", "Dik l-ittra ser tindika li, jekk il-Parlament fis-sessjoni plenarja tieg\u0127u jadotta t-test ta' kompromess kif approvat mill-Coreper, il-Kunsill ser jadotta t-test fl-ewwel qari ming\u0127ajr emendi.", "Kuntest", "Il-proposta dwar it-tikkettar ener\u0121etiku hija parti mill-Istrate\u0121ija tal-Unjoni tal-Ener\u0121ija usa' tal-Kummissjoni.", "Il-konklu\u017cjonijiet tal-Kunsill Ewropew ta' Ottubru 2014 stabbilixxew mira indikattiva ta' mill-inqas \u017cieda ta' 27 % fl-effi\u010bjenza ener\u0121etika fil-livell tal-Unjoni fl-2030.", "Din il-mira ser ti\u0121i riveduta sal-2020 bil-\u0127sieb li jintla\u0127aq livell tal-Unjoni ta' 30 %.", "Il-Kummissjoni ppre\u017centat il-proposta tag\u0127ha fil-15 ta' Lulju 2015.", "Il-Kunsill TTE (Ener\u0121ija) adotta appro\u010b\u010b \u0121enerali dwar il-proposta fis-26 ta' Novembru 2015.", "Il-Parlament Ewropew ivvota dwar il-mandat ta' negozjar tieg\u0127u fis-6 ta' Lulju 2016.", "Qafas g\u0127all-klima u l-ener\u0121ija g\u0127all-2030"], "date": "22 ta' Marzu 2017", "title": "A\u0121\u0121ornament - Tikkettar ener\u0121etiku aktar \u010bar: effi\u010bjenza mtejba fl-u\u017cu tal-ener\u0121ija"}
{"url": "https://www.consilium.europa.eu/mt/press/press-releases/2017/02/28/conclusions-eu-swiss-confederation/", "text": ["F'konformit\u00e0 mal-konklu\u017cjonijiet tieg\u0127u tas-16 ta' Di\u010bembru 2014, il-Kunsill ivvaluta l-istat \u0121enerali tar-relazzjonijiet tal-UE mal-Konfederazzjoni \u017bvizzera.", "Il-Kunsill ser jer\u0121a' jivvaluta l-istat ta' dawn ir-relazzjonijiet, kif ukoll dawk mal-pajji\u017ci l-o\u0127rajn tal-Ewropa tal-Punent li mhumiex membri tal-UE, sa tmiem l-2018, kif xieraq.", "L-UE u l-I\u017cvizzera huma s\u0127ab ekonomi\u010bi ewlenin u s-so\u010bjetajiet tag\u0127na g\u0127andhom bosta rabtiet bejniethom.", "B'rabta ma' dan, relazzjonijiet re\u010bipro\u010bi tajbin u affidabbli huwa ta' benefi\u010b\u010bju g\u0127a\u017c-\u017cew\u0121 na\u0127at.", "Il-Kunsill jie\u0127u nota tal-ittra tas-27 ta' Lulju 2016, li permezz tag\u0127ha l-I\u017cvizzera tg\u0127arraf lill-UE li kien jen\u0127tie\u0121 li l-applikazzjoni tag\u0127ha g\u0127as-s\u0127ubija fl-UE titqies irtirata.", "F'dan ir-rigward, il-Kunsill jilqa' l-konferma mill-Kunsill Federali \u017bvizzeru tal-impenn sod tieg\u0127u li jippreserva u jkompli jsa\u0127\u0127a\u0127 il-kooperazzjoni tieg\u0127u mal-UE u jinkora\u0121\u0121ixxi l-i\u017cvilupp ta' dik il-kooperazzjoni, inklu\u017c fuq kwistjonijiet ewlenin ta' politika barranija.", "Il-Kunsill iqis li l-moviment liberu tal-persuni huwa pilastru fundamentali tal-politika tal-UE u li s-suq intern u l-erba' libertajiet tieg\u0127u huma indivi\u017cibbli.", "Il-Kunsill ta attenzjoni mill-qrib lill-pro\u010bess le\u0121islattiv fl-I\u017cvizzera li se\u0127\u0127 wara r-ri\u017cultat tal-inizjattiva popolari 'Against Mass Immigration' (Kontra l-Immigrazzjoni tal-Massa) tad-9 ta' Frar 2014.", "It-test li rri\u017culta adottat fis-16 ta' Di\u010bembru 2016 mill-Assemblea Federali \u017bvizzera jista' ji\u0121i implimentat b'mod kompatibbli mad-drittijiet ta\u010b-\u010bittadini tal-UE fil-kuntest tal-Ftehim dwar il-Moviment Liberu tal-Persuni (FMPA) jekk l-ordinanza ta' implimentazzjoni ne\u010bessarja ti\u010b\u010bara l-kwistjonijiet pendenti li fadal, b\u0127ad-dritt g\u0127all-informazzjoni dwar postijiet tax-xog\u0127ol battala, u l-pro\u010bedura g\u0127all-adozzjoni ta' mi\u017curi ulterjuri, b'mod partikolari bil-\u0127sieb li ji\u0121i garantit rispett g\u0127ad-drittijiet tal-\u0127addiema fuq il-fruntieri.", "Il-Kunsill jikkunsidra inkora\u0121\u0121anti l-fatt li l-I\u017cvizzera lesta tiddiskuti kwalunkwe tali kwistjoni li tista' tirri\u017culta fil-kuntest tal-Kumitat Kon\u0121unt bejn l-UE u l-I\u017cvizzera kif imwaqqaf mill-Ftehim imsemmi.", "Il-Kunsill jilqa' l-estensjoni tal-FMPA g\u0127ar-Rumanija, il-Bulgarija u l-Kroazja, li jag\u0127ti li\u010b-\u010bittadini tag\u0127hom drittijiet ta' moviment liberu fl-I\u017cvizzera ming\u0127ajr restrizzjonijiet.", "Fir-rigward tal-Kroazja, il-Kunsill jirrikonoxxi li l-I\u017cvizzera ssodisfat l-impenji tag\u0127ha fis-16 ta' Di\u010bembru 2016 u ddepo\u017citat l-istrument ta' ratifika.", "Madankollu, il-Kunsill jinnota li r-ratifika tardiva tal-Protokoll III mill-I\u017cvizzera pposponiet il-bidu tal-perijodi transizzjonali applikati g\u0127a\u010b-\u010bittadini Kroati.", "Dan g\u0127andu ji\u0121i indirizzat fil-le\u0121islazzjoni ta' implimentazzjoni l-\u0121dida dwar il-moviment liberu tal-persuni u g\u0127andu ji\u0121i rie\u017caminat b'mod regolari.", "Il-Kunsill jilqa' l-asso\u010bjazzjoni s\u0127i\u0127a tal-I\u017cvizzera mal-programm Orizzont 2020 li rri\u017cultat u l-prospetti li jissoktaw in-negozjati dwar il-parte\u010bipazzjoni tag\u0127ha fil-programm Erasmus.", "Il-Kunsill jie\u0127u nota li l-I\u017cvizzera re\u0121g\u0127et ikkonfermat li hi favur l-appro\u010b\u010b settorjali.", "Madankollu, il-Kunsill ifakkar li sabiex ti\u0121i \u017cgurata l-omo\u0121eneit\u00e0 u \u010b-\u010bertezza legali g\u0127a\u010b-\u010bittadini u n-negozji, prekondizzjoni g\u0127al aktar \u017cvilupp tal-appro\u010b\u010b settorjali tibqa' l-istabbiliment ta' qafas istituzzjonali komuni g\u0127al ftehimiet e\u017cistenti u futuri li permezz tag\u0127hom l-I\u017cvizzera tipparte\u010bipa fis-Suq Uniku tal-UE.", "Il-Kunsill jis\u0127aq fuq il-fehma komuni bejn l-UE u l-I\u017cvizzera li n-negozjati dwar il-ftehim fuq il-qafas istituzzjonali je\u0127tie\u0121 li ji\u0121u ffinalizzati mill-aktar fis possibbli.", "Il-konklu\u017cjoni tieg\u0127u ser tippermetti li s-s\u0127ubija komprensiva bejn l-UE u l-I\u017cvizzera ti\u017cviluppa sal-potenzjal s\u0127i\u0127 tag\u0127ha.", "L-I\u017cvizzera hija t-tielet l-ikbar sie\u0127eb ekonomiku tal-UE u l-UE hija s-sie\u0127eb kummer\u010bjali ewlieni tal-I\u017cvizzera.", "Filwaqt li llum ir-relazzjoni kummer\u010bjali bilaterali \u0121eneralment ta\u0127dem bla xkiel g\u0127all-\u0121id ta\u017c-\u017cew\u0121 s\u0127ab, hemm g\u0127add ta' restrizzjonijiet fuq l-a\u010b\u010bess g\u0127as-suq \u017bvizzeru g\u0127all-operaturi mill-UE, partikolarment fis-setturi agroalimentari u tas-servizzi.", "Dawn ir-restrizzjonijiet je\u0127tie\u0121 li ji\u0121u indirizzati sabiex ji\u0121u rran\u0121ati l-asimmetriji fir-relazzjonijiet ekonomi\u010bi bilaterali.", "Il-Kunsill jinsab im\u0127asseb dwar in-nuqqas ta' konsistenza fl-applikazzjoni ta' \u010berti ftehimiet u l-introduzzjoni mill-I\u017cvizzera ta' mi\u017curi u prattiki le\u0121islattivi sussegwenti, fil-livell federali u dak kantonali, li mhumiex kompatibbli ma' dawk il-ftehimiet, b'mod partikolari mal-FMPA.", "Il-Kunsill jappella lill-I\u017cvizzera biex t\u0127assar dawn il-mi\u017curi ta' sostenn u biex toqg\u0127od lura milli tadotta mi\u017curi \u0121odda li ma jkunux kompatibbli mal-Ftehim.", "Il-Kunsill jie\u0127u nota tal-adozzjoni, fit-30 ta' Settembru 2016, ta' ba\u017ci legali \u0121dida g\u0127all-kontribuzzjoni finanzjarja tal-I\u017cvizzera.", "Din il-kontribuzzjoni finanzjarja hi ma\u0127suba biex tnaqqas id-disparitajiet ekonomi\u010bi u so\u010bjali fl-UE u g\u0127andha tkun proporzjonata g\u0127all-benefi\u010b\u010bji sostanzjali li l-I\u017cvizzera tie\u0127u mill-parte\u010bipazzjoni tag\u0127ha fis-Suq Uniku.", "Il-Kunsill i\u0127e\u0121\u0121e\u0121 lill-I\u017cvizzera biex tid\u0127ol fid-diskussjonijiet me\u0127tie\u0121a mal-UE, malajr kemm jista' jkun, bil-\u0127sieb li jintla\u0127aq qbil dwar it-ti\u0121did tal-kontribuzzjoni finanzjarja.", "Il-Kunsill jilqa' r-ratifika u d-d\u0127ul fis-se\u0127\u0127 f'waqtu mid-data miftiehma tal-1 ta' Jannar 2017 tal-Protokoll Emendatorju, iffirmat fis-27 ta' Mejju 2015, g\u0127all-Ftehim bejn il-Komunit\u00e0 Ewropea u l-I\u017cvizzera, li jipprevedi mi\u017curi ekwivalenti g\u0127al dawk stipulati fid-Direttiva tal-Kunsill 2003/48/KE dwar tassazzjoni ta' ri\u017cervi fuq id-d\u0127ul fil-forma ta' pagamenti ta' img\u0127ax.", "Il-Kunsill jie\u0127u nota tal-e\u017citu negattiv li kien hemm fit-12 ta' Frar 2017 fil-votazzjoni dwar il-le\u0121islazzjoni \u017bvizzera li kellha l-g\u0127an li tissostitwixxi \u010berti re\u0121imi u prattiki ta' taxxa preferenzjali li jikkostitwixxu kompetizzjoni fiskali dannu\u017ca b'sett \u0121did ta' mi\u017curi.", "Il-Kunsill jis\u0127aq fuq il-\u0127tie\u0121a ta' kompetizzjoni fiskali \u0121usta u j\u0127e\u0121\u0121e\u0121 bis-s\u0127i\u0127 lill-I\u017cvizzera biex taderixxi mal-impenji internazzjonali tag\u0127ha u tfittex soluzzjonijiet alternattivi biex tne\u0127\u0127i l-\u0127ames re\u0121imi fiskali kkon\u010bernati b'mod effettiv u rapidu, f'konformit\u00e0 mad-Dikjarazzjoni Kon\u0121unta tal-2014 bejn l-Istati Membri tal-UE u l-I\u017cvizzera dwar kwistjonijiet marbutin mat-taxxa korporattiva.", "Il-Kunsill ser ikompli jsegwi l-kwistjoni mill-qrib.", "Il-Kunsill jilqa' l-progress sinifikanti li sar mill-I\u017cvizzera fil-bini tal-konnessjoni ferrovjarja l-\u0121dida li tg\u0127addi mill-Alpi (NRLA), skont l-Artikolu 34 tal-Ftehim bejn il-Komunit\u00e0 Ewropea u l-Konfederazzjoni \u017bvizzera dwar il-\u0120arr ta' O\u0121\u0121etti u Passi\u0121\u0121ieri bil-Ferrovija u bit-Triq.", "Il-ftu\u0127 tal-Gotthard Base Tunnel (l-itwal mina ferrovjarja fid-dinja) fl-1 ta' \u0120unju 2016 huwa pass ewlieni li ser ikompli jikkontribwixxi g\u0127all-i\u017cvilupp ta' trasport effi\u010bjenti u li jikkunsidra s-sostenibbilt\u00e0 ambjentali fl-Ewropa.", "L-I\u017cvizzera hija sie\u0127eb qrib tag\u0127na fil-qasam tal-\u0121ustizzja u l-affarijiet interni, spe\u010bjalment b'rabta mal-applikazzjoni tal-acquis ta' Schengen.", "Fil-kuntest tal-flussi migratorji ming\u0127ajr pre\u010bedent lejn l-Ewropa, il-Kunsill jag\u0127raf il-kontribut tal-I\u017cvizzera, kif ukoll il-kooperazzjoni kostruttiva u po\u017cittiva tag\u0127ha, b'mod partikolari fil-kuntest tal-implimentazzjoni tal-A\u0121enda Ewropea dwar il-Migrazzjoni.", "Il-Kunsill japprezza t-tkomplija tal-kooperazzjoni bejn l-UE u l-I\u017cvizzera fil-qasam tal-PESK, b'mod partikolari s-sehem po\u017cittiv tal-I\u017cvizzera f'missjonijiet tal-PSDK u l-kooperazzjoni mill-qrib tag\u0127ha fl-oqsma tal-g\u0127ajnuna umanitarja u l-protezzjoni \u010bivili, u jistenna b'interess li l-kooperazzjoni e\u017cistenti tissa\u0127\u0127a\u0127.", "Il-Kunsill jilqa' l-konklu\u017cjoni re\u010benti ta' \u017cew\u0121 ftehimiet dwar is-sehem tal-I\u017cvizzera fil-Missjoni ta' Konsulenza tal-UE g\u0127ar-Riforma tas-Settur tas-Sigurt\u00e0 \u010aivili fl-Ukrajna u fil-missjoni tal-PSDK tal-UE fil-Mali (EUCAP Sahel Mali).", "Barra minn hekk, il-Kunsill jinnota l-allinjament volontarju tal-I\u017cvizzera ma' mi\u017curi restrittivi tal-UE skont il-ka\u017c.", "Il-Kunsill i\u0127e\u0121\u0121e\u0121 lill-I\u017cvizzera tibqa' qrib l-UE u konsistenti fl-applikazzjoni tal-mi\u017curi restrittivi inklu\u017c il-prevenzjoni li dawn ji\u0121u evitati.", "Il-Kunsill jistieden lill-I\u017cvizzera biex i\u017c\u017comm u tkompli ttejjeb l-allinjament tag\u0127ha mal-mi\u017curi restrittivi tal-UE fir-rigward ta' azzjonijiet li jdg\u0127ajfu jew jheddu l-integrit\u00e0 territorjali, is-sovranit\u00e0 u l-indipendenza tal-Ukrajna, u fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukrajna.", "Ara l-pa\u0121na tal-laqg\u0127a"], "date": "28 ta' Frar 2017", "title": "Konklu\u017cjonijiet tal-Kunsill dwar ir-relazzjonijiet tal-UE mal-Konfederazzjoni \u017bvizzera"}
{"url": "https://www.consilium.europa.eu/mt/press/press-releases/2017/03/02/visa-liberalisation-ukraine/", "text": ["Fit-2 ta' Marzu 2017, l-ambaxxaturi tal-UE kkonfermaw, f'isem il-Kunsill, il-qbil informali li ntla\u0127aq fit-28 ta' Frar 2017 bejn il-Presidenza Maltija u l-Parlament Ewropew dwar il-liberalizzazzjoni tal-vi\u017ca g\u0127all-Ukreni.", "Il-qbil jipprevedi vja\u0121\u0121ar ming\u0127ajr vi\u017ca g\u0127a\u010b-\u010bittadini Ukreni meta jivvja\u0121\u0121aw lejn l-UE g\u0127al perjodu ta' 90 jum fi kwalunkwe perjodu ta' 180 jum.", "Urejna l-impenn qawwi tag\u0127na g\u0127all-ivvja\u0121\u0121ar ming\u0127ajr vi\u017ca g\u0127a\u010b-\u010bittadini Ukreni, issa li l-Ukrajna la\u0127qet il-kondizzjonijiet me\u0127tie\u0121a g\u0127al sistema ming\u0127ajr vi\u017ca.", "Ir-riforma tal-mekkani\u017cmu ta' sospensjoni adottata fis-27 ta' Frar ippermettiet li niffinalizzaw dan il-qbil.", "Carmelo Abela, Ministru Malti g\u0127all-Intern u s-Sigurt\u00e0 Nazzjonali", "Il-passi li jmiss", "Issa li l-qbil \u0121ie kkonfermat mill-ambaxxaturi tal-UE, f'isem il-Kunsill, ir-regolament ser ji\u0121i ppre\u017centat lill-Parlament Ewropew g\u0127al vot fl-ewwel qari, u sussegwentement lill-Kunsill g\u0127all-adozzjoni.", "Kuntest", "F'Di\u010bembru 2015 il-Kummissjoni qieset li l-Ukrajna kienet issodisfat il-punti ta' riferiment kollha tal-pjan ta' azzjoni dwar il-liberalizzazzjoni tal-vi\u017ca u g\u0127alhekk kienet lesta g\u0127all-e\u017cenzjoni mill-\u0127tie\u0121a ta' vi\u017ca.", "Fl-20 ta' April 2016 il-Kummissjoni ppubblikat il-proposta g\u0127al-liberalizzazzjoni tal-vi\u017ca g\u0127ad-detenturi ta' passaporti Ukreni.", "Ladarba ti\u0121i adottata formalment is-sistema l-\u0121dida tal-vi\u017ca g\u0127all-Ukrajna, il-pajji\u017c jimxi mill-Anness I tar-Regolament Nru 539/2001 (pajji\u017ci li \u010b-\u010bittadini tag\u0127hom je\u0127tie\u0121u vi\u017ca biex jid\u0127lu fi\u017c-\u017cona Schengen) g\u0127all-Anness II tal-istess regolament (pajji\u017ci li ma je\u0127ti\u0121ux vi\u017ca).", "Fil-kuntest tas-sitwazzjoni migratorja attwali u dik tas-sigurt\u00e0 fl-Unjoni Ewropea, u filwaqt li tqis il-proposti tag\u0127ha dwar il-liberalizzazzjoni tal-vi\u017ca g\u0127all-Georgia, l-Ukrajna, it-Turkija u l-Kosovo, f'Mejju 2016 il-Kummissjoni dde\u010bidiet li tippre\u017centa proposta g\u0127al regolament li jirrevedi l-mekkani\u017cmu attwali ta' sospensjoni.", "Il-mekkani\u017cmu rivedut ta' sospensjoni jippermetti, f'\u010birkostanzi spe\u010bifi\u010bi, li ti\u0121i sospi\u017ca l-e\u017cenzjoni mill-vi\u017ca g\u0127a\u010b-\u010bittadini ta' pajji\u017c spe\u010bifiku.", "Fil-po\u017cizzjoni ta' negozjar tieg\u0127u dwar il-liberalizzazzjoni tal-vi\u017ca g\u0127a\u010b-\u010bittadini Ukreni, maqbula fis-17 ta' Novembru 2016, il-Coreper ikkunsidra li l-istrument m'g\u0127andux jid\u0127ol fis-se\u0127\u0127 qabel id-d\u0127ul fis-se\u0127\u0127 tal-mekkani\u017cmu rivedut ta' sospensjoni.", "Il-Kunsill adotta r-regolament dwar il-mekkani\u017cmu ta' sospensjoni fis-27 ta' Frar 2017.", "L-Irlanda u r-Renju Unit mhux ser ikunu so\u0121\u0121etti g\u0127all-applikazzjoni ta' dawn il-mi\u017curi, f'konformit\u00e0 mal-protokolli annessi mat-trattati tal-UE.", "Is-sistema tal-vi\u017ca ta' dawn l-istati membri tibqa' so\u0121\u0121etta g\u0127al-le\u0121islazzjoni nazzjonali tag\u0127hom.", "Vi\u017ci: Il-Kunsill jadotta revi\u017cjoni tal-mekkani\u017cmu ta' sospensjoni tal-e\u017cenzjoni ta' vi\u017ca"], "date": "2 ta' Marzu 2017", "title": "Vi\u017ci: Il-Kunsill jikkonferma l-qbil dwar il-liberalizzazzjoni tal-vi\u017ca g\u0127all-Ukreni"}
{"url": "https://www.consilium.europa.eu/mt/press/press-releases/2017/01/27/conclusions-annual-growth-survey/", "text": ["Il-Kunsill (ECOFIN):", "1.", "JILQA' l-Ist\u0127arri\u0121 Annwali dwar it-Tkabbir 2017 tal-Kummissjoni, li jistabbilixxi prijoritajiet ta' politika \u0121enerali g\u0127all-impjiegi u t-tkabbir fl-UE u l-Istati Membri tag\u0127ha, u jimmarka l-punt ta' tluq tas-Semestru Ewropew 2017.", "2.", "JIKKONDIVIDI B'MOD \u0120ENERALI l-anali\u017ci tal-Kummissjoni tas-sitwazzjoni ekonomika u l-isfidi ta' politika fl-UE.", "Politiki fiskali u strutturali jridu jikkontribwixxu lejn il-konsolidazzjoni tal-irkupru u jie\u0127du vanta\u0121\u0121 mis-sitwazzjoni attwali biex jindirizzaw l-i\u017cbilan\u010bi makroekonomi\u010bi u biex jimplimentaw riformi ambizzju\u017ci u jsegwu politiki fiskali responsabbli.", "Minkejja t-titjib re\u010benti, il-perspettiva ekonomika globali qed issir aktar in\u010berta.", "Il-prestazzjoni ekonomika, kif ukoll l-implimentazzjoni tar-riforma, g\u0127adhom \u017cbilan\u010bjati madwar l-UE.", "Anki jekk l-impjieg huwa mistenni li jikber, bosta ekonomiji g\u0127adhom jiffa\u010b\u010baw sfidi strutturali estensivi, inklu\u017c fis-suq tax-xog\u0127ol.", "G\u0127alkemm qed jonqsu, il-livelli g\u0127olja tad-dejn pubbliku u dak privat li g\u0127adhom g\u0127olja qed jikkontribwixxu biex i\u017commu l-investiment lura.", "Kif ikkonfermat fir-Rapport dwar il-Mekkani\u017cmu ta' Twissija tal-Kummissjoni, it-tkabbir u l-impjiegi huma ristretti wkoll min\u0127abba r-riskju ta' g\u0127add ta' \u017cbilan\u010bi makroekonomi\u010bi.", "3.", "F'dan l-isfond, JAQBEL dwar l-oqsma ta' prijorit\u00e0 tal-politika \u0121enerali deskritti mill-Kummissjoni li fuqhom g\u0127andhom ji\u0121u kkon\u010bentrati l-isforzi fil-livell nazzjonali u tal-UE fl-2017; Ting\u0127ata spinta lill-investiment, ji\u0121u insegwiti riformi strutturali u politiki fiskali responsabbli.", "Dawn il-prijoritajiet g\u0127andhom ji\u0121u implimentati b'mod integrat sabiex ji\u0121u indirizzati l-isfidi b'mod effettiv kemm fil-livell tal-UE kif ukoll tal-Istati Membri biex ji\u0121i \u017cgurat tkabbir inklu\u017civ u \u017cvilupp ekonomiku sostenibbli .", "JENFASIZZA li ftit li xejn qed issir enfasi fuq il-\u0127tie\u0121a g\u0127al riforma fis-suq tal-prodotti f'dan l-Ist\u0127arri\u0121 Annwali dwar it-Tkabbir.", "Ir-riformi fis-suq tal-prodotti g\u0127andhom ikunu prijoritizzati, min\u0127abba li jag\u0127tu spinta aktar diretta lill-produttivit\u00e0 u l-output irrispettivament mill-kondizzjonijiet ekonomi\u010bi.", "JAQBEL dwar l-importanza ta' riformi biex ti\u017cdied il-provvista tax-xog\u0127ol u jitrawmu opportunitajiet indaqs fis-suq tax-xog\u0127ol, b\u0127al parte\u010bipazzjoni akbar tan-nisa fil-forza tax-xog\u0127ol u l-integrazzjoni ta' gruppi \u017cvanta\u0121\u0121ati b\u0127ala mod biex ji\u017cdied il-potenzjal ta' tkabbir u progress so\u010bjali.", "JIRRIKONOXXI li jin\u0127tie\u0121 appro\u010b\u010b komprensiv g\u0127all-integrazzjoni ta' migranti u l-influss re\u010benti ta' refu\u0121jati u ji\u0121i ffa\u010bilitat l-a\u010b\u010bess tag\u0127hom g\u0127as-suq tax-xog\u0127ol.", "4.", "JAQBEL mal-anali\u017ci tal-Kummissjoni li r-ri\u017cultati tal-implimentazzjoni tar-riformi je\u0127tie\u0121 li ji\u0121u mtejba u JISSOTTOLINJA l-importanza tal-monitora\u0121\u0121 tal-prestazzjoni u l-implimentazzjoni tal-politika, inklu\u017ca l-implimentazzjoni tar-rakkomandazzjonijiet spe\u010bifi\u010bi g\u0127all-pajji\u017c, matul is-sena kollha.", "JISTIEDEN lill-Kumitat Ekonomiku u Finanzjarju u l-Kumitat tal-Politika Ekonomika biex jinvolvu ru\u0127hom b'mod attiv f'din il-\u0127idma abba\u017ci tal-kontribut mill-Kummissjoni.", "JISTENNA B'INTERESS diskussjoni sostanzjali fil-Kunsill f'Marzu 2017 dwar l-implimentazzjoni tar-rakkomandazzjonijiet spe\u010bifi\u010bi g\u0127all-pajji\u017c abba\u017ci ta' evalwazzjoni bir-reqqa mill-Kummissjoni.", "5.", "JINKORA\u0120\u0120IXXI aktar djalogu effi\u010bjenti u miftu\u0127 fil-bliet kapitali bejn l-Istati Membri u l-Kummissjoni, u titjib fl-involviment tal-partijiet ikkon\u010bernati nazzjonali.", "II.", "ORJENTAZZJONIJIET TA' POLITIKA FISKALI U MAKROEKONOMIKA", "Tnedija mill-\u0121did tal-investiment", "6.", "JIRRIKONOXXI li fil-kuntest tar-rati baxxi tal-img\u0127ax, il-livelli g\u0127olja ta' likwidit\u00e0 fis-swieq finanzjarji u r-riduzzjoni fid-dejn mill-atturi pubbli\u010bi u privati, il-livelli tal-investiment g\u0127adhom baxxi.", "Hemm \u0127tie\u0121a ur\u0121enti li ting\u0127ata spinta lill-investiment billi tittejjeb il-klima \u0121enerali tal-investiment sabiex jissa\u0127\u0127a\u0127 l-irkupru ekonomiku tal-UE, u biex ji\u017cdiedu l-produttivit\u00e0 u l-potenzjal ta' tkabbir.", "IFAKKAR il-konklu\u017cjonijiet tal-Kunsill ECOFIN ta' Di\u010bembru 2016 dwar l-indirizzar tal-ostakli g\u0127all-investiment identifikati ta\u0127t it-Tielet Pilastru tal-Pjan ta' Investiment, li jissottolinja wkoll ir-rabta mill-qrib bejn l-investiment u r-riformi strutturali.", "L-Istati Membri huma m\u0127e\u0121\u0121a biex jindirizzaw l-ostakli nazzjonali u transfruntieri g\u0127all-investiment, issa\u0127\u0127u s-suq uniku u l-kuntest g\u0127all-investiment fl-UE kollha.", "7.", "Il-kondizzjonijiet ta' self qed jitjiebu i\u017cda l-kumpanniji g\u0127adhom i\u0127abbtu wi\u010b\u010bhom ma' kondizzjonijiet ta' finanzjament differenti skont il-post fejn huma stabbiliti.", "\u0126afna Stati Membri jiffa\u010b\u010baw l-isfida tad-dejn privat e\u010b\u010bessiv u s-self improduttiv li jimpedixxu l-funzjonament tal-intermedjazzjoni finanzjarja u j\u017commu lura d-de\u010bi\u017cjonijiet ta' investiment.", "JIKKONDIVIDI l-anali\u017ci tal-Kummissjoni li oqfsa tal-insolvenza li ja\u0127dmu sew huma kru\u010bjali g\u0127ad-de\u010bi\u017cjonijiet ta' investiment.", "8.", "JAPPO\u0120\u0120A l-fehma li l-effi\u010bjenza tal-oqfsa nazzjonali ta' insolvenza g\u0127andha tittejjeb aktar sabiex tikkontribwixxi biex ji\u0121i indirizzat il-livell g\u0127oli ta' self improduttiv u JAQBEL mal-i\u017cvilupp u l-implimentazzjoni ta' strate\u0121ija effettiva, kemm fil-livell tal-Istati Membri kif ukoll f'dak tal-UE, biex jikkumplimentaw l-azzjoni supervi\u017corja prudenzjali li tindirizza r-riskji ta' vijabbilt\u00e0 fis-settur bankarju f'u\u0127ud mill-Istati Membri, inklu\u017c fir-rigward tal-livell g\u0127oli ta' self improduttiv, mudelli ta' negozju ineffi\u010bjenti u kapa\u010bit\u00e0 \u017cejda.", "JENFASIZZA li azzjonijiet b\u0127al dawn g\u0127andhom ikunu konformi mal-qafas regolatorju e\u017cistenti, b'mod partikolari d-Direttiva dwar l-Irkupru u r-Ri\u017coluzzjoni tal-Banek.", "9.", "IFAKKAR li swieq kapitali aktar \u017cviluppati u aktar integrati jistg\u0127u jift\u0127u l-bibien g\u0127all-investiment g\u0127al negozji u pro\u0121etti tal-infrastruttura, jattiraw investiment barrani fuq medda twila ta' \u017cmien, u jikkontribwixxu g\u0127at-tkabbir u l-\u0127olqien tal-impjiegi.", "G\u0127al dan l-g\u0127an, JAPPO\u0120\u0120A l-progress fil-\u0127olqien ta' Unjoni tas-Swieq Kapitali kompluta u t-tne\u0127\u0127ija tal-ostakoli g\u0127all-investimenti transfruntieri, kif ukoll id-diversifikar tas-sorsi ta' finanzjament, u b'hekk jappo\u0121\u0121a b'mod partikolari l-finanzjament tal-infrastrutturi u tal-SMEs, u jwassal, flimkien ma' mi\u017curi fuq in-na\u0127a fiskali fejn xieraq, g\u0127al struttura ta' finanzjament aktar bilan\u010bjata bejn l-ekwit\u00e0 u d-dejn tan-negozji tal-UE u g\u0127al aktar kondivi\u017cjoni transfruntiera tar-riskji privati.", "Insegwiment ta' riformi strutturali g\u0127all-immodernizzar tal-ekonomiji tag\u0127na", "10.", "JIKKONDIVIDI B'MOD \u0120ENERALI l-fehma tal-Kummissjoni li l-Istati Membri je\u0127tie\u0121 jinvestu aktar fil-\u0127olqien ta' kondizzjonijiet ta' appo\u0121\u0121 g\u0127al aktar parte\u010bipazzjoni fis-suq tax-xog\u0127ol, u ta\u0127ri\u0121 effettiv u titjib tal-\u0127iliet.", "JISSOTTOLINJA l-importanza ta' riformi tas-suq tal-prodott u l-ftu\u0127 tas-swieq biex ji\u017cdied il-potenzjal ta' tkabbir, produttivit\u00e0 u t-titjib fl-effi\u010bjenza.", "Dan jista' jiffa\u010bilita wkoll is-su\u010b\u010bess tar-riformi fis-suq tax-xog\u0127ol.", "Barra minn hekk, ir-riformi fis-suq tal-prodotti jistg\u0127u jtejbu l-kapa\u010bit\u00e0 ta' a\u0121\u0121ustament fid-dawl tax-xokkijiet, jikkontribwixxi g\u0127al bilan\u010bjar mill-\u0121did, inaqqsu l-effetti kollaterali negattivi tat-tnaqqis tad-dejn u tal-globalizzazzjoni filwaqt li jsa\u0127\u0127u l-effetti po\u017cittivi tag\u0127hom, u jikkontribwixxu g\u0127all-prevenzjoni tal-i\u017cbilan\u010bi makroekonomi\u010bi.", "JENFASIZZA li s-suq uniku Ewropew jibqa' l-aktar strument b'sa\u0127\u0127tu tat-tkabbir u li l-prijorit\u00e0 g\u0127andha tkun il-kompletament tas-suq uniku kemm fil-prodotti kif ukoll fis-servizzi, u \u0127idma ulterjuri rigward is-Suq Uniku Di\u0121itali, l-Unjoni tas-Swieq Kapitali u l-Unjoni tal-Ener\u0121ija.", "11.", "JENFASIZZA li s-sistemi tal-protezzjoni so\u010bjali g\u0127andhom ikunu fiskalment sostenibbli.", "Is-sistemi tal-pensjonijiet \u0121ew riformati f'ma\u0121\u0121oranza tal-Istati Membri biex tittejjeb is-sostenibbilt\u00e0, l-effi\u010bjenza u l-adegwatezza tag\u0127hom, i\u017cda jen\u0127tie\u0121 li jittie\u0127du aktar passi biex ji\u0121u konsolidati dawn l-isforzi tar-riforma.", "JAQBEL mal-anali\u017ci tal-Kummissjoni li l-effettivit\u00e0 ta' dawn ir-riformi hija meg\u0127juna minn politiki ta' appo\u0121\u0121 li jag\u0127tu spinta lill-introjti tal-irtirar permezz tal-estensjoni tal-\u0127ajja tax-xog\u0127ol, u bl-appo\u0121\u0121 ta' mezzi komplementari o\u0127ra tal-introjti tal-irtirar.", "Politiki fiskali responsabbli", "12.", "JILQA' l-progress fil-konsolidazzjoni fiskali, i\u017cda JIRRIKONOXXI li l-istampa globali ta\u0127bi d-differenzi kbar bejn l-Istati Membri u li g\u0127ad baqa' sfidi tal-finanzi pubbli\u010bi.", "IFAKKAR li g\u0127a\u017c-\u017cona tal-euro hija essenzjali koordinazzjoni b'sa\u0127\u0127itha ta' politiki fiskali nazzjonali, ibba\u017cati fuq regoli komuni, biex wie\u0127ed jasal g\u0127al po\u017cizzjoni fiskali aggregata adatta u g\u0127all-funzjonament tajjeb tal-unjoni monetarja.", "JINNOTA l-Komunikazzjoni tal-Kummissjoni u l-anali\u017ci tal-po\u017cizzjoni fiskali li tappella g\u0127al po\u017cizzjoni fiskali po\u017cittiva fi\u017c-\u017cona tal-euro b'mod \u0121enerali.", "IFAKKAR li f'Lulju, il-Grupp tal-Euro kkonkluda, abba\u017ci tal-anali\u017ci tal-Kummissjoni, li l-po\u017cizzjoni fiskali aggregata \u0121eneralment newtrali fl-2017 tikseb bilan\u010b adatt.", "JIRRIKONOXXI l-importanza f'dan l-istadju attwali li wie\u0127ed jimmira g\u0127al bilan\u010b xieraq bejn il-\u0127tie\u0121a li ji\u0121u \u017cgurati s-sostenibbilt\u00e0 u l-\u0127tie\u0121a li ji\u0121i appo\u0121\u0121at investiment biex jissa\u0127\u0127a\u0127 l-irkupru u b'hekk jikkontribwixxi g\u0127al po\u017cizzjoni fiskali aggregata adatta u ta\u0127lita ta' politika aktar bilan\u010bjata.", "13.", "JAQBEL li jibqa' essenzjali g\u0127all-Istati Membri li jkomplu jimplimentaw riformi strutturali biex ji\u017cdied it-tkabbir potenzjali u li l-politika fiskali tal-Istati Membri g\u0127andha tkun ta' sostenn g\u0127al tkabbir filwaqt li ti\u0121i \u017cgurata s-sostenibbilt\u00e0 tad-dejn fuq perijodu itwal, inklu\u017c permezz ta' aktar enfasi fuq il-kwalit\u00e0 u l-kompo\u017cizzjoni tal-ba\u0121its lejn l-investiment u kategoriji o\u0127ra ta' nefqa u ta' introjtu li j\u017cidu l-potenzjal ta' tkabbir ekonomiku.", "JAFFERMA MILL-\u0120DID li l-politiki fiskali g\u0127andhom ji\u0121u segwiti b'rispett s\u0127i\u0127 tal-Patt ta' Stabbilt\u00e0 u Tkabbir.", "JAQBEL mal-fehma tal-Kummissjoni li g\u0127ad fadal sfidi f'termini ta' sostenibbilt\u00e0 fiskali f'g\u0127add ta' pajji\u017ci fejn id-dejn pubbliku huwa g\u0127oli, li jista' jkun sors ta' vulnerabbilt\u00e0 g\u0127al xokkijiet avversi u g\u0127alhekk JENFASIZZA l-\u0127tie\u0121a li ji\u0121i \u017cgurat kontroll fit-tul fuq il-livelli tad-defi\u010bit u tad-dejn biex tinbena r-re\u017ciljenza permezz ta' politiki fiskali prudenti f'dawk l-Istati Membri b'livell g\u0127oli ta' dejn pubbliku, inklu\u017c billi tikkonforma mar-regola tad-dejn.", "JAQBEL li xi Stati Membri qab\u017cu l-objettivi tag\u0127hom g\u0127all-perijodu medju u jistg\u0127u ju\u017caw is-sitwazzjoni ba\u0121itarja favorevoli tag\u0127hom g\u0127at-tis\u0127i\u0127 ulterjuri tad-domanda interna u l-potenzjal tat-tkabbir tag\u0127hom, skont i\u010b-\u010birkostanzi spe\u010bifi\u010bi g\u0127all-pajji\u017ci, filwaqt li ji\u0121i rrispettat l-objettiv fuq terminu medju, il-prerogattivi ba\u0121itarji nazzjonali u r-rekwi\u017citi nazzjonali.", "14.", "IFAKKAR li l-PST jippermetti lill-istabilizzaturi awtomati\u010bi li ja\u0127dmu skont il-perkors maqbul ta' a\u0121\u0121ustamenti strutturali u jipprovdi flessibbilt\u00e0 sinifikanti biex ja\u0121\u0121ustaw il-politika fiskali g\u0127all-i\u017cviluppi fl-Istati Membri ming\u0127ajr ma ji\u0121i pperikolat l-g\u0127an \u0121enerali li ji\u0121u promossi finanzi pubbli\u010bi sodi u sostenibbli.", "JENFASIZZA l-importanza li t-talbiet mill-Istati Membri g\u0127al flessibbilt\u00e0 skont il-PST, inklu\u017c g\u0127al infiq e\u010b\u010bezzjonali marbut ma' avvenimenti mhux tas-soltu lil hinn mill-kontroll tal-gvernijiet, huma kkunsidrati mill-Kummissjoni b'mod konsistenti.", "Ara l-pa\u0121na tal-laqg\u0127a"], "date": "27 ta' Jannar 2017", "title": "Konklu\u017cjonijiet tal-Kunsill dwar gwida makroekonomika u fiskali g\u0127all-istati membri (l-ist\u0127arri\u0121 annwali dwar it-tkabbir)"}
{"url": "https://www.consilium.europa.eu/mt/press/press-releases/2017/01/27/conclusions-alert-mechanism-report/", "text": ["Il-Kunsill (ECOFIN):", "JILQA' s-sitt Rapport tal-Kummissjoni dwar il-Mekkani\u017cmu ta' Twissija (AMR) li jimmarka l-punt ta' tluq ta\u010b-\u010biklu annwali tal-Pro\u010bedura ta' \u017bbilan\u010b Makroekonomiku (MIP) fil-kuntest tas-Semestru Ewropew 2017.", "JIKKONDIVIDI B'MOD \u0120ENERALI l-anali\u017ci orizzontali tal-Kummissjoni tal-a\u0121\u0121ustament tal-i\u017cbilan\u010bi makroekonomi\u010bi fl-UE u fi\u017c-\u017cona tal-euro.", "JILQA' l-progress ulterjuri li sar mill-Istati Membri fil-korrezzjoni tal-i\u017cbilan\u010bi tag\u0127hom, li b'hekk jikkontribwixxu g\u0127ar-riekwilibriju fl-UE u fi\u017c-\u017cona tal-euro.", "JINNOTA l-irkupru li qed ikompli g\u0127addej i\u017cda li g\u0127adu moderat u l-inflazzjoni baxxa, li jkomplu jkunu ta' pi\u017c fuq it-tnaqqis tal-i\u017cbilan\u010bi u fuq ir-riskji makroekonomi\u010bi.", "JISSOTTOLINJA li minkejja t-titjib, l-isfidi u r-riskji \u0121eneralment jibqg\u0127u l-istess u jin\u0127tie\u0121 progress ulterjuri fuq azzjonijiet ta' politika biex ji\u0121u indirizzati l-i\u017cbilan\u010bi, b'mod partikolari l-livelli elevati ta' dejn, fl-isfond ta' produzzjoni potenzjali li qed tonqos u tkabbir tal-produttivit\u00e0 u rati tal-qg\u0127ad li jibqg\u0127u storikament g\u0127oljin.", "Fl-istess \u0127in, jippersistu l-bilan\u010bi favorevoli fil-kontijiet kurrenti f'xi Stati Membri ta\u017c-\u017cona tal-euro bi \u0127ti\u0121ijiet relattivament baxxi ta' tnaqqis fl-ingrana\u0121\u0121 u f'xi \u010birkostanzi jistg\u0127u jindikaw \u017cbilan\u010bi kbar fit-tfaddil l-investiment li jist\u0127oqqilhom progress fl-azzjonijiet ta' politika.", "JINNOTA li r-riekwilibriju ta' defi\u010bits g\u0127al po\u017cizzjonijiet ta' bilan\u010b favorevoli f'\u0127afna pajji\u017ci ta\u017c-\u017cona tal-euro flimkien ma' bilan\u010bi favorevoli persistenti u g\u0127oljin f'o\u0127rajn implika a\u0121\u0121ustament asimmetriku li jwassal g\u0127al po\u017cizzjoni ta' bilan\u010b favorevoli kbir u li qed jikber fi\u017c-\u017cona tal-euro kollha kemm hi li l-konsegwenzi tag\u0127ha jist\u0127oqqilha aktar attenzjoni.", "B'mod \u0121enerali, JAQBEL dwar il-\u0127tie\u0121a g\u0127al aktar sforzi ta' riforma de\u010bi\u017civa biex ji\u0121i promoss l-investiment u ji\u0121i \u017cblukkat il-potenzjal g\u0127at-tkabbir.", "JIE\u0126U NOTA tal-iskrinjar ekonomiku ba\u017ciku ppre\u017centat mill-Kummissjoni fir-Rapport dwar il-Mekkani\u017cmu ta' Twissija (AMR).", "JIRRIKONOXXI l-\u0127tie\u0121a g\u0127al anali\u017ci ulterjuri permezz ta' anali\u017ci fil-fond (IDRs) tal-i\u017cviluppi re\u010benti fit-13-il Stat Membru fejn is-sena li g\u0127addiet \u0121ew identifikati \u017cbilan\u010bi sabiex ji\u0121i vvalutat jekk l-i\u017cbilan\u010bi humiex qed jonqsu, jippersistu jew jiggravaw, b'kont me\u0127ud tal-implimentazzjoni ta' mi\u017curi rilevanti biex jing\u0127elbu l-i\u017cbilan\u010bi, inklu\u017ci dawk rakkomandati qabel fil-kuntest tas-Semestru Ewropew.", "JINNOTA li g\u0127ad fadal vulnerabbiltajiet f'xi Stati Membri li g\u0127alihom ma jin\u0127ti\u0121ux l-IDRs f'dan l-istadju, u je\u0127tie\u0121 li ji\u0121u ssorveljati l-i\u017cviluppi.", "JILQA' l-intenzjoni tal-Kummissjoni li tippubblika fi Frar l-IDRs inkorporati fir-Rapporti tal-Pajji\u017ci, li jintegraw ukoll l-anali\u017ci addizzjonali tal-Kummissjoni dwar kwistjonijiet strutturali o\u0127ra rilevanti g\u0127as-Semestru Ewropew.", "JISSOTTOLINJA l-\u0127tie\u0121a li wie\u0127ed jikkon\u010bentra fuq l-indirizzar tal-isfidi ewlenin b\u0127ad-dejn g\u0127oli privat u barrani, il-kompetittivit\u00e0 u t-tkabbir potenzjali dg\u0127ajfa, ir-riskji asso\u010bjati ma' prezzijiet tad-djar li qed jog\u0127lew, il-bilan\u010bi favorevoli u d-defi\u010bits fil-kont kurrenti, kwistjonijiet ta' a\u0121\u0121ustament riflessi f'livell g\u0127oli tal-qg\u0127ad, filwaqt li ssir distinzjoni b'mod \u010bar bejn l-isfidi tal-Istati Membri f'termini ta' sorsi u severit\u00e0 tar-riskji sabiex ji\u0121u enfasizzati prijoritajiet \u010bari u ti\u0121i \u017cgurata azzjoni rapida.", "JISSOTTOLINJA li g\u0127andu ji\u0121i sfruttat il-potenzjal s\u0127i\u0127 tal-pro\u010bedura MIP, bil-parti korrettiva applikata fejn xieraq.", "JILQA' l-pubblikazzjoni mill-Kummissjoni ta' kompendju fuq l-MIP, li jipprovdi deskrizzjoni \u0121enerali ta' kif jiffunzjona l-qafas tal-MIP u kif l-applikazzjoni tieg\u0127u evolva matul i\u017c-\u017cmien.", "JISSOTTOLINJA li t-trasparenza u l-prevedibbilt\u00e0 tal-MIP, b'mod partikolari \u017c-\u017camma tal-kategoriji attwali ta' \u017cbilan\u010bi, huma essenzjali biex ti\u0121i \u017cgurata s-sjieda tal-pro\u010bedura tal-Istati Membri, li min-na\u0127a tag\u0127ha hija \u010bentrali g\u0127all-effettivit\u00e0 tal-MIP.", "JENFASIZZA l-\u0127tie\u0121a li titkompla l-\u0127idma teknika biex ti\u0121i valutata l-adattezza tat-tabella ta' valutazzjoni u ji\u0121u \u017cviluppati u jittejbu aktar l-g\u0127odod analiti\u010bi u l-oqfsa g\u0127all-valutazzjoni tal-i\u017cviluppi u l-forzi wara l-\u0127olqien u t-tnaqqis ta' \u017cbilan\u010bi u effetti kollaterali relatati bil-\u0127sieb li jittejbu aktar l-anali\u017ci u r-ri\u017cultati sottostanti.", "JIKKUNSIDRA li l-monitora\u0121\u0121 spe\u010bifiku g\u0127all-MIP jg\u0127in it-trawwim ta' implimentazzjoni effettiva ta' mi\u017curi li jindirizzaw \u017cbilan\u010bi makroekonomi\u010bi.", "JIE\u0126U NOTA tal-estensjoni ta' monitora\u0121\u0121 spe\u010bifiku lill-Istati Membri kollha kkon\u010bernati mis-sorveljanza tal-MIP u JILQA' s-simplifikazzjoni tal-pro\u010bedura.", "JISSOTTOLINJA l-importanza li jin\u017cammu prattiki stabbli u trasparenti fir-rigward tal-implimentazzjoni ta' monitora\u0121\u0121 spe\u010bifiku.", "JAQBEL b'mod \u0121enerali mal-valutazzjoni pprovduta mill-Kummissjoni fir-rapporti ta' monitora\u0121\u0121 spe\u010bifiku dwar l-azzjoni me\u0127uda mill-Istati Membri bi \u017cbilan\u010bi fil-kuntest tal-MIP u l-lakuni ta' politika li fadal.", "JINNOTA li l-ma\u0121\u0121oranza kbira ta' rapporti ta' monitora\u0121\u0121 spe\u010bifiku \u0121iet diskussa di\u0121\u00e0 f'kumitati tal-Kunsill, u li r-rapporti ta' monitora\u0121\u0121 spe\u010bifiku li fadal ta' Spanja, il-Portugall u l-Irlanda ser ji\u0121u diskussi kmieni fl-2017 fil-kuntest tar-rapporti ta' sorveljanza ta' wara l-programm tag\u0127hom.", "JISTIEDEN lill-Kummissjoni tag\u0127mel segwitu tas-sejbiet mill-monitora\u0121\u0121 spe\u010bifiku b'mod konsistenti u effettiv f'dak li jikkon\u010berna l-implimentazzjoni tal-MIP, u JISTIEDEN lill-Istati Membri biex jindirizzaw b'mod ambizzju\u017c u konkret il-lakuni ta' politika identifikati fil-kuntest ta' monitora\u0121\u0121 spe\u010bifiku bil-\u0127sieb li ji\u0121u kkore\u0121uti \u017cbilan\u010bi dannu\u017ci.", "Ara l-pa\u0121na tal-laqg\u0127a"], "date": "27 ta' Jannar 2017", "title": "Konklu\u017cjonijiet tal-Kunsill dwar ir-rapport dwar il-mekkani\u017cmu ta' twissija 2017"}
{"url": "https://www.consilium.europa.eu/mt/press/press-releases/2017/01/30/tusk-weekly-schedule/", "text": ["It-Tnejn 30 ta' Jannar 2017", "14:00 Laqg\u0127a mal-President tal-Bulgarija Rumen Radev", "It-Tlieta 31 ta' Jannar 2017", "11:15 Laqg\u0127a bilaterali mal-President Kersti Kaljulaid", "12:00 Ikla ta' \u0127idma mal-Prim Ministru tal-Estonja J\u00fcri Ratas, mal-Prim Ministru tal-Latvja M\u0101ris Ku\u010dinskis u mal-Prim Ministru tal-Litwanja Saulius Skvernelis", "14:45 Laqg\u0127a bilaterali mal-Prim Ministru J\u00fcri Ratas", "Pari\u0121i", "L-Erbg\u0127a 1 ta' Frar 2017", "12:45 Laqg\u0127a mal-President Sergio Mattarella", "13:15 Laqg\u0127a mal-Prim Ministru Paolo Gentiloni", "It-Tlieta 2 ta' Frar 2017", "11:00 Laqg\u0127a mal-Prim Ministru tal-Libja Fayez al-Sarraj segwita b'dikjarazzjonijiet g\u0127all-media", "L-a\u010b\u010bess g\u0127all-opportunitajiet tal-media huwa possibbli biss b'badge ta' 6 xhur jew re\u0121istrazzjoni bl-email (ara", "avvi\u017c g\u0127all-media", "20:00 Ikla ta' filg\u0127axija mal-Prim Ministru Joseph Muscat, mal-President tal-Parlament Ewropew Antonio Tajani u mal-President tal-Kummissjoni Jean-Claude Juncker", "Il-\u0120img\u0127a 3 ta' Frar 2017", "Laqg\u0127a informali tal-kapijiet ta' stat jew ta' gvern tal-UE", "09:40 Mer\u0127ba kon\u0121unta lill-kapijiet ta' stat jew ta' gvern mal-Prim Ministru Malti Joseph Muscat u mal-President tal-Kummissjoni Jean-Claude Juncker", "10:00 L-ewwel sessjoni ta' \u0127idma", "12:45 Ritratt tal-grupp", "17:15 It-tieni sessjoni ta' \u0127idma", "Laqg\u0127a Informali f'Malta tal-kapijiet ta' stat jew ta' gvern tal-UE, 3 ta' Frar 2017"], "date": "30 ta' Jannar 2017", "title": "Skeda a\u0121\u0121ornata tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2017/01/31/tusk-invitation-letter-malta/", "text": ["Nhar il-\u0120img\u0127a ser niltaqg\u0127u Malta g\u0127al laqg\u0127a informali importanti, ospitata minn Joseph.", "L-ewwel ser in\u0127arsu lejn l-aspetti esterni tal-migrazzjoni.", "Din hija tabil\u0127aqq parti mill-istrate\u0121ija komprensiva li \u017cviluppajna tul dawn l-a\u0127\u0127ar sentejn.", "Wara li stabbilizzajna s-sitwazzjoni fil-Lvant tal-Mediterran, l-attenzjoni tag\u0127na issa ddur g\u0127al fuq mi\u017curi operazzjonali biex nindirizzaw l-isfida tal-flussi massivi ta' migranti irregolari fir-re\u0121jun tal-Mediterran \u010aentrali.", "Il-flussi huma f'livell rekord, wisq nies qed jitilfu \u0127ajjithom waqt li jippruvaw jaslu l-Ewropa, u r-rebbieg\u0127a tinsab mag\u0127na.", "Ser inkomplu bl-azzjoni fit-tul tag\u0127na mas-s\u0127ab Afrikani permezz tal-Qafas ta' S\u0127ubija u l-Pjan ta' Azzjoni tal-Belt Valletta.", "Is-sitwazzjoni reali, per\u00f2, te\u017ci\u0121i li nie\u0127du azzjoni immedjata u ur\u0121enti, mal-Libja u fil-madwar tag\u0127ha, minn fejn jitilqu l-bi\u010b\u010ba l-kbira tal-migranti irregolari.", "L-isforzi g\u0127all-istabbilizzazzjoni tal-Libja huma issa importanti aktar minn qatt qabel.", "I\u017cda fl-istess \u0127in irridu nipprote\u0121u l-fruntieri esterni tag\u0127na waqt li ng\u0127inu lill-awtoritajiet Libjani jipprovdu fa\u010bilitajiet ta' akkoljenza di\u010benti fit-territorju tag\u0127hom.", "Is-sitwazzjoni hemmhekk hija differenti u sa\u0127ansitra aktar kumplessa minn dik fil-Lvant, u je\u0127tie\u0121 li nkunu innovattivi waqt li nimxu fuq il-prin\u010bipji li ggwidawna matul dawn l-a\u0127\u0127ar xhur.", "Fi tmiem id-diskussjoni tag\u0127na ser nadottaw dikjarazzjoni ambizzju\u017ca li tistabbilixxi t-triq 'il quddiem b'mod \u010bar u konkret.", "Wara l-parti ta' filg\u0127odu nieqfu g\u0127ar-ritratt tal-grupp barra, u minn hemm mmorru g\u0127all-ikla ta' nofsinhar, li ser issir in-na\u0127a l-o\u0127ra tal-port.", "Waqt l-ikla ta' nofsinhar, ser ikollna l-opportunit\u00e0 naqsmu l-fehmiet tag\u0127na dwar sfidi internazzjonali o\u0127rajn u s-sitwazzjoni internazzjonali.", "Ser nitkellmu wkoll fil-qosor dwar is-segwitu u l-implimentazzjoni g\u0127all-konklu\u017cjonijiet li nadottaw wara l-laqg\u0127at tag\u0127na tal-Kunsill Ewropew u dwar modi kif nikkomunikaw a\u0127jar dwar dak li nag\u0127mlu.", "Wara l-ikla ta' nofsinhar, ser niltaqg\u0127u mal-istampa u nag\u0127tu l-konferenzi stampa rispettivi tag\u0127na.", "Wara l-konferenza stampa ser ner\u0121g\u0127u niltaqg\u0127u fil-Palazz tal-Granmastru fil-format 27 biex niddiskutu t-t\u0127ejjijiet g\u0127al Ruma, fejn Paolo ser jospitana fil-25 ta' Marzu g\u0127as-sittin anniversarju tat-Trattati ta' Ruma.", "Intbag\u0127atlek dokument kun\u010bettwali qasir im\u0127ejji flimkien mal-Italja li g\u0127andu jservi ta' ba\u017ci g\u0127al diskussjoni miftu\u0127a dwar il-futur tal-UE.", "Bg\u0127attlek ukoll ittra fejn ni\u017c\u017cilt il-\u0127sibijiet tieg\u0127i dwar il-futur tal-UE.", "Id-diskussjoni tag\u0127na f'Malta ser tg\u0127inna biex sussegwentement in\u0127ejju dikjarazzjoni g\u0127al Ruma.", "Ruma g\u0127andha tkun mument ta' \u010belebrazzjoni u unit\u00e0 u opportunit\u00e0 biex flimkien nistabbilixxu vi\u017cjoni g\u0127as-snin li \u0121ejjin.", "Nistenna bil-\u0127erqa li narakom ilkoll f'Malta nhar il-\u0120img\u0127a.", "Ara l-pa\u0121na tal-laqg\u0127a"], "date": "31 ta' Jannar 2017", "title": "Ittra ta' stedina mill-President Donald Tusk lill-kapijiet ta' stat u ta' gvern tal-UE qabel is-summit ta' Malta"}
{"url": "https://www.consilium.europa.eu/mt/press/press-releases/2017/01/31/tusk-letter-future-europe/", "text": ["G\u0127e\u017cie\u017c kollegi,", "Biex in\u0127ejju bl-a\u0127jar mod g\u0127ad-diskussjoni tag\u0127na f'Malta dwar il-\u0121ejjieni tal-Unjoni Ewropea ta' 27 stat membru, u fid-dawl tad-diskursati li kelli ma' xi w\u0127ud minnkom, ippermettuli nressaq ftit \u0127sibijiet li na\u0127seb ilkoll naqblu dwarhom.", "L-isfidi li g\u0127andha quddiemha b\u0127alissa l-Unjoni Ewropea huma aktar perikolu\u017ci milli qatt kienu minn meta \u0121ie ffirmat it-Trattat ta' Ruma.", "Issa qed in\u0127abbtuha ma' tliet theddidiet, li qabel ma kinux se\u0127\u0127ew, g\u0127all-inqas mhux fuq din l-iskala.", "L-ewwel theddida hija wa\u0127da esterna, u marbuta mas-sitwazzjoni \u0121eopolitika l-\u0121dida fid-dinja u madwar l-Ewropa.", "L-atte\u0121\u0121ament dejjem aktar, ejja ng\u0127idu, assertiv, ta\u010b-\u010aina, spe\u010bjalment fuq il-ba\u0127ar, il-politika aggressiva tar-Russja fil-konfront tal-Ukrajna u l-\u0121irien tag\u0127ha, gwerer, terrur u anarkija fil-Lvant Nofsani u fl-Afrika, bl-I\u017clam radikali jassumi rwol prin\u010bipali, kif ukoll dikjarazzjonijiet li jqanqlu t\u0127assib mill-amministrazzjoni l-\u0121dida Amerikana, kollha jrendu l-futur tag\u0127na ferm imprevedibbli.", "G\u0127all-ewwel darba fl-istorja tag\u0127na, f'dinja esterna dejjem aktar multipolari, \u0127afna nies qed isiru apertament anti-Ewropej, jew tal-inqas Ewroxetti\u010bi.", "Il-bidla f'Washington, b'mod partikolari, tqieg\u0127ed lill-Unjoni Ewropea f'sitwazzjoni diffi\u010bli, bl-amministrazzjoni l-\u0121dida li apparentement qed to\u0127loq dubji dwar il-politika barranija Amerikana tal-a\u0127\u0127ar 70 sena.", "It-tieni theddida, wa\u0127da interna, hija marbuta mal-qawmien ta' sentiment kontra l-UE, nazzjonalist u kulma jmur aktar ksenofobu fl-UE stess.", "L-egoi\u017cmu nazzjonali qieg\u0127ed ukoll isir alternattiva attraenti g\u0127all-integrazzjoni.", "Barra minn hekk, tendenzi \u010bentrifugi japprofittaw mill-i\u017cbalji ta' dawk li g\u0127alihom l-ideolo\u0121ija u l-istituzzjonijiet saru aktar importanti mill-interessi u l-emozzjonijiet tan-nies.", "It-tielet t-theddida tinsab fl-im\u0127u\u0127 tal-elit pro-Ewropej.", "In-nuqqas ta' fidu\u010bja fl-integrazzjoni politika, is-sottomissjoni g\u0127al argumenti populisti kif ukoll id-dubju fil-valuri fundamentali tad-demokrazija liberali qed jidhru dejjem aktar \u010bari.", "F'dinja mimlija tensjoni u konfrontazzjoni, li hemm b\u017conn huwa l-kura\u0121\u0121, id-determinazzjoni u s-solidarjet\u00e0 politika tal-Ewropej.", "Jekk ma jkollniex dawn ser nog\u0127sfru.", "Jekk ma nemmnux fina nfusna, fil-g\u0127an profond tal-integrazzjoni, g\u0127aliex g\u0127andu \u0127addie\u0127or?", "F'Ruma g\u0127andna n\u0121eddu din id-dikjarazzjoni ta' fidu\u010bja.", "Fid-dinja tal-lum ta' stati-kontinenti b'popolazzjonijiet ta' mijiet ta' miljuni, il-pajji\u017ci Ewropej me\u0127uda separatament ftit g\u0127andhom sa\u0127\u0127a.", "I\u017cda l-UE g\u0127andha potenzjal demografiku u ekonomiku li jag\u0127milha sie\u0127ba indaqs mal-ikbar potenzi.", "G\u0127al din ir-ra\u0121uni, l-iktar sinjal importanti li g\u0127andu jo\u0127ro\u0121 minn Ruma huwa r-rieda tas-27 li jkunu mag\u0127quda.", "Sinjal li mhux biss je\u0127tie\u0121, imma li rridu nkunu mag\u0127quda.", "Ejja nuru li a\u0127na kburin li Ewropej.", "Jekk nag\u0127mlu tabirru\u0127na li m'a\u0127niex nisimg\u0127u l-kliem u li m'a\u0127niex ninnutaw id-de\u010bi\u017cjonijiet immirati kontra l-UE u l-\u0121ejjieni tag\u0127na, in-nies mhux ser jibqg\u0127u jqisu l-Ewropa b\u0127ala l-art usa' tag\u0127hom.", "Hemm il-periklu daqstant kbir li s-s\u0127ab globali tag\u0127na ma jibqg\u0127ux jirrispettawna.", "O\u0121\u0121ettivament, m'hemm ebda ra\u0121uni g\u0127aliex l-Ewropa u l-mexxejja tag\u0127ha g\u0127andhom joqog\u0127du g\u0127ax-xewqat ta' poteri esterni u min qed ja\u0127kimhom.", "Naf li fil-politika, l-argument tad-dinjit\u00e0 m'g\u0127andux jintu\u017ca \u017c\u017cejjed, g\u0127ax spiss iwassal g\u0127al konflitt u emozzjonijiet negattivi.", "I\u017cda llum irridu niddefendu b'mod \u010bar \u0127afna d-dinjit\u00e0 tag\u0127na, id-dinjit\u00e0 ta' Ewropa mag\u0127quda - irrispettivament minn jekk hux qed nitkellmu fuq ir-Russja, i\u010b-\u010aina, l-Istati Uniti jew t-Turkija.", "G\u0127alhekk, ejja jkollna l-kura\u0121\u0121 li nkunu kburin mill-kisbiet tag\u0127na, li g\u0127amlu l-kontinent tag\u0127na l-aqwa post fid-dinja.", "Ejja jkollna l-kura\u0121\u0121 li nopponu r-retorika demago\u0121ika, li tallega li l-integrazzjoni Ewropea jgawdu minnha biss l-elit, li \u010b-\u010bittadini normali raw biss tbatija min\u0127abba fiha, u li l-pajji\u017ci jkampaw a\u0127jar wa\u0127edhom milli flimkien.", "Irridu n\u0127arsu lejn il-\u0121ejjieni - din kienet it-talba li g\u0127amiltu l-aktar spiss meta kkonsultajna f'dawn l-a\u0127\u0127ar ftit xhur.", "M'hemmx dubju dwar dan.", "I\u017cda m'g\u0127andna qatt, ta\u0127t ebda \u010birkostanza, ninsew ir-ra\u0121unijiet l-aktar importanti g\u0127aliex 60 sena ilu dde\u010bidejna li ng\u0127aqqdu l-Ewropa.", "\u0126afna drabi nisimg\u0127u l-argument li l-memorja tat-tra\u0121edji tal-img\u0127oddi ta' Ewropa maqsuma m'g\u0127adhomx argument validu, li l-\u0121enerazzjonijiet il-\u0121odda ma jiftakrux is-sors tal-ispirazzjoni tag\u0127na.", "I\u017cda l-amne\u017cija ma t\u0127assarx dawn l-ispirazzjonijiet, u lanqas ma tne\u0127\u0127i mid-dmir tag\u0127na li nibqg\u0127u l-\u0127in kollu niftakru t-tag\u0127limiet tra\u0121i\u010bi ta' Ewropa mifruda.", "F'Ruma, g\u0127andna ntennu bil-qawwa dawn i\u017c-\u017cew\u0121 veritajiet ba\u017ci\u010bi, g\u0127alkemm minsija: l-ewwel nett, ing\u0127aqadna biex nevitaw di\u017castru storiku ie\u0127or, u t-tieni li \u017c-\u017cminijiet tal-g\u0127aqda Ewropea kienu l-a\u0127jar \u017cmien fis-sekli twal tal-istorja tal-Ewropa.", "Irridu nag\u0127mluha \u010bara daqs il-kristall li d-di\u017cintegrazzjoni tal-Unjoni Ewropea ma twassalx g\u0127ar-restawr ta' xi sovranit\u00e0 mitika s\u0127i\u0127a tal-istati membri tag\u0127ha, i\u017cda g\u0127ad-dipendenza reali u fattwali tag\u0127hom fuq is-superpotenzi l-kbar: l-Istati Uniti, ir-Russja u \u010b-\u010aina.", "Huwa flimkien biss li nistg\u0127u nkunu g\u0127alkollox indipendenti.", "G\u0127alhekk, irridu nie\u0127du passi assertivi u spettakolari li jibdlu l-emozzjonijiet kollettivi u jirxuxtaw l-aspirazzjoni sabiex l-integrazzjoni Ewropea tog\u0127la g\u0127al-livell li jmiss.", "Biex nag\u0127mlu dan, irridu n\u0121ibu lura s-sens ta' sigurt\u00e0 esterna u interna kif ukoll il-\u0121id so\u010bjoekonomiku g\u0127a\u010b-\u010bittadini Ewropej.", "Dan je\u0127tie\u0121 tis\u0127i\u0127 definittiv tal-fruntieri esterni tal-UE; titjib fil-kooperazzjoni bejn is-servizzi responsabbli g\u0127all-\u0121lieda kontra t-terrori\u017cmu u l-protezzjoni tal-ordni u l-pa\u010bi fi \u0127dan i\u017c-\u017cona ming\u0127ajr fruntieri; \u017cieda fin-nefqa g\u0127ad-difi\u017ca; tis\u0127i\u0127 tal-politika barranija tal-UE b'mod \u0121enerali kif ukoll koordinazzjoni a\u0127jar tal-politika barranija tal-istati membri individwali; u l-a\u0127\u0127ar i\u017cda mhux l-inqas li jitrawmu l-investiment, l-inklu\u017cjoni so\u010bjali, it-tkabbir, l-impjiegi, l-isfruttament tal-benefi\u010b\u010bji tal-progress teknolo\u0121iku u l-konver\u0121enza fi\u017c-\u017cona tal-euro kif ukoll fl-Ewropa kollha kemm hi.", "G\u0127andna nu\u017caw il-bidla fl-istrate\u0121ija kummer\u010bjali tal-Istati Uniti g\u0127all-vanta\u0121\u0121 tal-UE billi nintensifikaw it-ta\u0127ditiet tag\u0127na ma' s\u0127ab interessati, waqt li fl-istess \u0127in niddefendu l-interessi tag\u0127na.", "L-Unjoni Ewropea m'g\u0127andhiex tabbanduna r-rwol tag\u0127ha b\u0127ala superpotenza kummer\u010bjali li hija miftu\u0127a lejn \u0127addie\u0127or, filwaqt li tipprote\u0121i \u010b-\u010bittadini u n-negozji tag\u0127ha, u tiftakar li kummer\u010b \u0127ieles ifisser kummer\u010b \u0121ust.", "G\u0127andna wkoll niddefendu bis-sa\u0127\u0127a l-ordni internazzjonali bba\u017cat fuq l-istat tad-dritt.", "Ma nistg\u0127ux in\u010bedu g\u0127al dawk li jridu jdg\u0127ajfu jew i\u0127assru r-rabta trans-Atlantika, li ming\u0127ajrha ma jibqg\u0127ux je\u017cistu la l-ordni globali u lanqas il-pa\u010bi.", "G\u0127andna nfakkru lil \u0127biebna l-Amerikani fil-motto tag\u0127hom stess:", "Ara l-pa\u0121na tal-laqg\u0127a"], "date": "31 ta' Jannar 2017", "title": "\"United we stand, divided we fall\": ittra mill-President Donald Tusk lis-27 kap ta' stat jew ta' gvern tal-UE dwar il-futur tal-UE qabel is-summit ta' Malta"}
{"url": "https://www.consilium.europa.eu/mt/press/press-releases/2017/02/01/roaming-charges/", "text": ["It-tne\u0127\u0127ija tat-tariffi tar-roaming tal-mowbajl g\u0127all-konsumaturi sas-sajf li \u0121ej ser tkun iggarantita minn tnaqqis qawwi fil-prezzijiet massimi tar-roaming g\u0127all-operaturi.", "Fil-31 ta' Jannar 2017 il-presidenza tal-Kunsill la\u0127qet", "qbil provi\u017corju mal-Parlament Ewropew dwar il-limiti massimi \u0121odda g\u0127all-operaturi", ", li ser ikunu madwar 90% anqas minn dawk attwali.", "Ir-riforma tar-roaming g\u0127all-operaturi hija", "l-a\u0127\u0127ar att le\u0121islattiv me\u0127tie\u0121 qabel ma jkunu jistg\u0127u jitne\u0127\u0127ew it-tariffi tar-roaming g\u0127all-konsumatur fil-15 ta' \u0120unju 2017", ".", "Dan il-ftehim informali g\u0127ad irid ji\u0121i kkonfermat mill-istati membri tal-UE u mill-Parlament.", "Ir-riforma tiddetermina kemm l-operaturi jistg\u0127u ji\u010b\u010bar\u0121jaw lil xulxin g\u0127all-u\u017cu tan-netwerks tag\u0127hom biex jipprovdu servizzi tar-roaming.", "Il-limiti massimi l-\u0121odda g\u0127andhom ikunu baxxi bi\u017c\u017cejjed biex ikun possibbli li l-operaturi joffru roaming ming\u0127ajr \u0127las addizzjonali lill-klijenti tag\u0127hom ming\u0127ajr ma j\u017cidu l-prezzijiet domesti\u010bi.", "Fl-istess \u0127in, je\u0127tie\u0121 li jkunu g\u0127oljin bi\u017c\u017cejjed sabiex l-operaturi fil-pajji\u017ci mi\u017cjura jkunu jistg\u0127u jirkupraw l-ispejje\u017c tag\u0127hom ming\u0127ajr ma j\u017cidu l-prezzijiet domesti\u010bi g\u0127all-konsumatur tag\u0127hom.", "Barra minn hekk, il-limiti massimi g\u0127andhom jippermettu l-manutenzjoni u l-a\u0121\u0121ornament kontinwu tan-netwerks, sabiex in-nies ikunu jistg\u0127u jgawdu minn konnettivit\u00e0 bla xkiel kullimkien - mill-postijiet popolari g\u0127all-vaganzi l-aktar iffullati sar-re\u0121juni l-aktar remoti fl-Ewropa.", "Peress li l-u\u017cu ta' data ilu ji\u017cdied b'mod esponenzjali f'dawn l-a\u0127\u0127ar snin u huwa mistenni li jkompli jag\u0127mel dan, l-aktar parti kru\u010bjali tar-riforma hija l-limitu massimu l-\u0121did g\u0127al data.", "Hekk kif jintemmu t-tariffi tar-roaming, l-u\u017cu ta' data barra l-pajji\u017c huwa wkoll mistenni li jog\u0127la ferm billi l-konsumaturi ma jkollhomx g\u0127alfejn ifittxu hotspots tal-wifi biex ikunu jistg\u0127u jinnavigaw l-internet bi prezz tajjeb.", "Dr Emmanuel Mallia, il-Ministru Malti g\u0127all-Kompetittivit\u00e0 u Ekonomija Di\u0121itali, Marittima u tas-Servizzi, qal: \"Li jintla\u0127aq qbil malajr dwar il-prezzijiet tar-roaming g\u0127all-operaturi kienet prijorit\u00e0 ewlenija tal-presidenza Maltija.", "Id-de\u010bi\u017cjoni tal-lum hija l-a\u0127\u0127ar pass fi pro\u010bess li beda g\u0127axar snin ilu.", "Mis-sajf li \u0121ej, kull fejn ikunu qed jivvja\u0121\u0121aw fl-Ewropa, i\u010b-\u010bittadini tag\u0127na ser ikunu jistg\u0127u jag\u0127mlu telefonati, jibag\u0127tu messa\u0121\u0121i, jinnavigaw l-internet u jibqg\u0127u konnessi.", "\"Roam like at home\" issa huwa realt\u00e0.\"", "Limiti massimi g\u0127as-servizzi tar-roaming g\u0127all-operaturi", "Skont il-ftehim, fil-15 ta' \u0120unju 2017 it-tariffa massima g\u0127all-operaturi g\u0127ad-", "ser tonqos mil-limitu massimu attwali ta' \u20ac50/GB g\u0127al \u20ac7.7/GB u mbag\u0127ad tkompli tonqos fi stadji: mill-1 ta' Jannar 2018 it-tariffa massima ser tkun ta' \u20ac6.0/GB, mill-1 ta' Jannar 2019 \u20ac4.5/GB, mill-1 ta' Jannar 2020 \u20ac3.5/GB, mill-1 ta' Jannar 2021 \u20ac3.0/GB u, fl-a\u0127\u0127ar nett, mill-1 ta' Jannar 2022 \u20ac2.5/GB.", "Dan it-tnaqqis progressiv fil-limiti massimi tad-data jirrifletti l-istennija li \u017c-\u017cieda fl-u\u017cu tas-servizzi tad-data tal-mowbajl, flimkien ma' ekonomiji ta' skala ikbar, teknolo\u0121iji \u0121odda u kompetizzjoni effettiva, ser inaqqsu l-ispi\u017ca tal-g\u0127oti tas-servizzi tar-roaming g\u0127all-operaturi tul is-snin li \u0121ejjin.", "Dan l-appro\u010b\u010b maqbul ipo\u0121\u0121i l-limiti massimi ferm inqas mil-limitu massimu fiss ta' \u20ac8.5/GB propost ori\u0121inarjament mill-Kummissjoni, filwaqt li xorta jippermetti lin-negozji jinvestu fil-\u0127ames \u0121enerazzjoni (5G) li jmiss tan-netwerks tal-mowbajl.", "Fil-15 ta' \u0120unju 2017 il-\u0127las addizzjonali massimu g\u0127all-operaturi g\u0127at-telefonati", "bil-vu\u010bi", "ser jonqos minn \u20ac0.05/min g\u0127al \u20ac0.032/min.", "Il-limitu massimu g\u0127all-messa\u0121\u0121i", "bil-miktub", "ser jonqos minn \u20ac0.02 g\u0127al \u20ac0.01 kull messa\u0121\u0121.", "Flimkien mal-politika ta' u\u017cu \u0121ust g\u0127all-konsumatur, dawn il-limiti massimi \u0121odda ser jg\u0127inu biex ji\u0121i \u017cgurat li t-tmiem tat-tariffi tar-roaming ikun sostenibbli fl-UE kollha.", "Regoli li g\u0127andhom ji\u0121u riveduti kull sentejn", "Il-Kummissjoni ser ikollha tirrapporta kull sentejn dwar kif qed ja\u0127dmu r-regoli u jekk ikun xieraq tipproponi limiti massimi \u0121odda.", "L-ewwel rapport g\u0127andu ji\u0121i ppre\u017centat sal-15 ta' Di\u010bembru 2019.", "Il-passi li jmiss?", "Il-presidenza ser tippre\u017centa r-ri\u017cultati tat-ta\u0127ditiet g\u0127all-approvazzjoni mill-istati membri fil-\u0121img\u0127at li \u0121ejjin.", "Ir-regoli l-\u0121odda jridu jkunu fis-se\u0127\u0127 sal-15 ta' \u0120unju 2017 sabiex it-tariffi tar-roaming ikunu jistg\u0127u jitne\u0127\u0127ew kif stipulat fir-regolament dwar ir-roaming li \u0121ie adottat fl-2015."], "date": "1 ta' Frar 2017", "title": "Tmiem it-tariffi tar-roaming: ftehim informali dwar ir-riforma tas-suq g\u0127all-operaturi"}
{"url": "https://www.consilium.europa.eu/mt/press/press-releases/2017/01/13/tusk-weekly-schedule/", "text": ["It-Tnejn 16 ta' Jannar 2017", "10:10 Laqg\u0127a mal-Prim Ministru Andrej Plenkovi\u0107 segwita minn dikjarazzjonijiet g\u0127all-istampa", "11:00 Diskors fis-sessjoni \u010berimonjali fl-okka\u017cjoni tal-25 Anniversarju tar-Rikonoxximent Internazzjonali tar-Repubblika tal-Kroazja (opportunit\u00e0 g\u0127al ritratti)", "11:45 Laqg\u0127a mal-President Kolinda Grabar-Kitarovi\u0107", "12:00 Laqg\u0127a mal-Ispeaker tal-Parlament Kroat Bo\u017eo Petrov", "It-Tlieta 17 ta' Jannar 2017", "09:30 Laqg\u0127a mal-Prim Ministru ta' Malta Joseph Muscat (opportunit\u00e0 g\u0127al ritratti)", "10:45 Telefonata mal-President ta' \u010aipru Nicos Anastasiades", "11:30 Telefonata mal-President tas-Slovenja Miro Cerar", "14:15 Telefonata mal-Kan\u010billier Federali \u0120ermani\u017ca Angela Merkel", "15:00 Telefonata mal-President Fran\u010bi\u017c Fran\u00e7ois Hollande", "L-Erbg\u0127a 18 ta' Jannar 2017", "15:00 Rapport lill-Parlament Ewropew dwar il-Kunsill Ewropew tal-15 ta' Di\u010bembru", "Il-\u0120img\u0127a 20 ta' Jannar 2017", "10:00 Laqg\u0127a mal-Ministru tal-Istat tal-Prin\u010bipat ta' Monaco Serge Telle"], "date": "13 ta' Jannar 2017", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2017/01/13/europa-press-arrangements/", "text": ["Minn issa 'l quddiem, il-bini l-\u0121did Europa ser jospita l-bi\u010b\u010ba l-kbira tal-laqg\u0127at tal-Kunsill tal-Unjoni Ewropea u l-Kunsill Ewropew.", "Il-bini qed jopera u hu a\u010b\u010bessibbli.", "Hawn ta\u0127t g\u0127andek issib xi tag\u0127rif prattiku dwar l-arran\u0121amenti g\u0127all-istampa fil-bini Europa.", "G\u0127al aktar tag\u0127rif dwar il-bini nnifsu, jekk jog\u0127\u0121bok ara l-", "pakkett g\u0127all-istampa dwar il-bini Europa", "A\u010b\u010bess g\u0127all-istampa", "Rappre\u017centanti tal-media li jkollhom kard tal-istampa interistituzzjonali valida jew \"badge ta' 6 xhur\" g\u0127as-summits", "jistg\u0127u jid\u0127lu fil-bini Europa direttament mid-da\u0127la ewlenija tieg\u0127u (165 Rue de la Loi).", "Ir-rappre\u017centanti l-o\u0127rajn tal-media", "jridu ju\u017caw id-da\u0127la tal-bini Justus Lipsius (175 Rue de la Loi) u jiksbu permess tal-istampa ta' \u0121urnata mill-uffi\u010b\u010bju ta' sigurt\u00e0 fi\u017c-\u017cona tal-istampa - fuq il-livell 00.", "Iridu jippre\u017centaw kard valida tal-istampa u/jew ittra dwar xog\u0127olhom u karta tal-identit\u00e0.", "Il-modalitajiet g\u0127all-akkreditazzjoni jistg\u0127u jkunu differenti g\u0127al \u010berti avvenimenti ta' livell g\u0127oli.", "Il-\u0121urnalisti jistg\u0127u jmorru minn bini g\u0127all-ie\u0127or billi ju\u017caw il-pont fuq il-livell 10 tal-bini Justus Lipsius li jwassal g\u0127as-sular 2 tal-bini Europa.", "G\u0127add ta' liftijiet, li jinsabu \u0127dejn id-da\u0127la VIP fuq is-sular 0, iwasslu g\u0127as-sulari 1 u 2.", "Is-sulari 1 u 2 huma konnessi wkoll permezz ta' tara\u0121.", "\u0126inijiet tal-ftu\u0127", "Matul il-\u0121img\u0127a mis-7.30 a.m. sas-7.00 p.m.", "\u017boni stampa fil-bini Europa", "I\u010b-\u010bentru tal-istampa ewlieni tal-Kunsill (is-sala tal-istampa, is-swali g\u0127as-sessjonijiet ta' tag\u0127rif nazzjonali, l-ispazju ta' \u0127idma g\u0127all-media, l-installazzjonijiet awdjovi\u017civi, l-uffi\u010bjali tal-istampa, e\u010b\u010b.) g\u0127adu fil-bini Justus Lipsius.", "Fil-bini Europa, i\u017c-\u017coni g\u0127all-istampa jinkludu:", "l-a\u010b\u010bess g\u0127ad-", "da\u0127la VIP g\u0127al intervisti mal-wasla/mat-tluq", "- is-sular 0 - \u0127dejn il-lifts tal-istampa (id-da\u0127la VIP hija a\u010b\u010bessibbli biss g\u0127all-media waqt avvenimenti uffi\u010bjali)", "sala tal-stampa", "hekk imsej\u0127a \"", "\u017cona im\u0127allta", "\" g\u0127al laqg\u0127at informali bejn id-delegazzjonijiet u l-istampa \u2014 is-sular 1 qrib is-sala tal-istampa", "\u010bentru ta' arkivji", "uffi\u010b\u010bju ta' informazzjoni", "g\u0127all-istampa - fuq is-sular 1 - miftu\u0127 waqt l-avvenimenti.", "Il-Forum (sala prin\u010bipali) tal-bini Europa, kif ukoll il-kafetterija (sular 00) u r-ristorant (sular -1) huma a\u010b\u010bessibbli wkoll g\u0127all-media akkreditata.", "Avvenimenti g\u0127all-istampa", "A\u0121\u0121ornamenti g\u0127all-istampa", "g\u0127al-laqg\u0127at li jmiss tal-Kunsill ser isiru fis-sala tal-istampa tal-bini Justus Lipsius.", "wara l-laqg\u0127at tal-Kunsill jistg\u0127u jsiru fis-sala tal-istampa tal-bini Europa jew inkella fis-sala tal-istampa tal-bini Justus Lipsius.", "Il-post ser ji\u0121i spe\u010bifikat fuq il-monitors fi\u017c-\u017coni g\u0127all-istampa, fl-'avvenimenti ewlenin tal-media tal-\u0121img\u0127a' ta' kull \u0121img\u0127a u fl-informazzjoni ppubblikata dwar kull laqg\u0127a.", "Wasliet-Tluq", ": id-da\u0127la VIP (sular 0) u\u017cata mill-ministri fil-bini Europa hi a\u010b\u010bessibbli g\u0127all-media g\u0127al intervisti mal-wasla jew mat-tluq.", "Servizzi tal-IT", "Is-servizz tal-internet Wi-Fi \"Consilium\" huwa disponibbli wkoll fil-bini Europa.", "Servizzi tal-ikel", "Il-media g\u0127andha a\u010b\u010bess g\u0127all-kafetterija fuq is-sular 0 u r-ristorant ta' awtoservizz fuq is-sular 1.", "Magni tal-bejg\u0127 g\u0127al xarbiet s\u0127an, xarbiet kes\u0127in u ikel \u0127afif jinsabu fil-kafetterija fuq is-sular 0.", "Tipjip", "Il-bini Europa mhuwiex mg\u0127ammar b'kabini g\u0127at-tipjip fi\u017c-\u017coni a\u010b\u010bessibbli g\u0127all-istampa.", "Kuntatti", "Indirizz ta\u010b-\u010bentru tal-istampa:", "\u010aentru tal-istampa ewlieni Justus Lipsius:", "Punt ta' informazzjoni g\u0127all-istampa Europa sular 1:"], "date": "13 ta' Jannar 2017", "title": "Europa: arran\u0121amenti g\u0127all-istampa"}
{"url": "https://www.consilium.europa.eu/mt/press/press-releases/2017/01/16/conclusions-lebanon/", "text": ["Il-Kunsill adotta konklu\u017cjonijiet li jaffermaw mill-\u0121did l-", "appo\u0121\u0121 tal-UE g\u0127all-pro\u010bess demokratiku fil-Libanu", "u jilqa' b'sodisfazzjon il-fatt li re\u010bentement \u0121ie elett President Michel Aoun u l-formazzjoni ta' gvern \u0121did immexxi mill-Prim Ministru Saad Hariri.", "Huwa jappella lill-pajji\u017c biex jorganizza elezzjonijiet le\u0121islattivi f'waqthom fl-2017 u ji\u017cgura pro\u010bess bla xkiel u trasparenti.", "Il-Kunsill tenna wkoll l-importanza tal-impenn kontinwu tal-Libanu g\u0127al", "politika ta' di\u017casso\u010bjazzjoni mill-kunflitti re\u0121jonali kollha", ", kif ukoll biex ifa\u0127\u0127ar l-isforzi straordinarji tal-pajji\u017c li jospita aktar minn 1.1 miljun rifu\u0121jat Sirjan.", "Aqra t-test s\u0127i\u0127 tal-konklu\u017cjonijiet tal-Kunsill dwar il-Libanu", "Delegazzjoni tal-Unjoni Ewropea g\u0127al-Libanu", "Ara l-pa\u0121na tal-laqg\u0127a"], "date": "16 ta' Jannar 2017", "title": "Il-Libanu: Il-Kunsill jadotta konklu\u017cjonijiet"}
{"url": "https://www.consilium.europa.eu/mt/press/press-releases/2017/01/18/tusk-report-european-parliament/", "text": ["Nixtieq nawguralek minn qalbi g\u0127all-elezzjoni tieg\u0127ek b\u0127ala President tal-Parlament Ewropew, u nag\u0127ti l-awguri g\u0127all-2017 lilek u lill-Membri kollha tal-Kamra.", "\u0126add ma g\u0127andu l-ebda dubju li ser tkun sena straordinarja g\u0127all-Ewropa u g\u0127all-Unjoni Ewropea.", "Is-sena l-o\u0127ra, irnexxielna nag\u0127mlu progress fil-migrazzjoni, is-sigurt\u00e0 u l-ekonomija minkejja d-diffikultajiet bla pre\u010bedent li ffa\u010b\u010bjajna.", "Dan grazzi, fil-bi\u010b\u010ba l-kbira, g\u0127all-\u0127idma sfiqa tag\u0127kom u s-sens ta' responsabbilt\u00e0 fir-reazzjoni g\u0127all-avvenimenti.", "Bl-istess mod, nemmen li ser na\u0127dmu flimkien biex nilqg\u0127u l-isfidi tax-xhur li \u0121ejjin.", "Issa nixtieq niddeskrivi fil-qosor ir-ri\u017cultati ewlenin tal-Kunsill Ewropew ta' Di\u010bembru.", "Il-mexxejja ddiskutew l-isforzi tag\u0127na biex ner\u0121g\u0127u niksbu kontroll fuq il-migrazzjoni.", "It-tnaqqis radikali fil-migrazzjoni irregolari fir-rotta tal-Mediterran tal-Lvant kien possibbli grazzi g\u0127ad-de\u010bi\u017cjoni tag\u0127na li ner\u0121g\u0127u lura g\u0127al Schengen, li nag\u0127lqu r-rotta tal-Balkani tal-Punent u l-kooperazzjoni tat-Turkija.", "F'dan il-kuntest, il-mexxejja sa\u0127qu fuq l-impenji tag\u0127hom li jimplimentaw id-Dikjarazzjoni UE-Turkija, li titlob ukoll sforzi min-na\u0127a tat-Turkija.", "Fir-rigward tar-rotta tal-Mediterran \u010aentrali, ir-Rappre\u017centant G\u0127oli Mogherini rrapportat dwar il-progress ma' pajji\u017ci Afrikani.", "Is-sena li g\u0127addiet, mija u tmenin elf migrant waslu b'mod irregolari fl-Italja.", "Din hija sitwazzjoni li ma tistax tkompli.", "Huwa g\u0127alhekk li l-Libja u l-appro\u010b\u010b tag\u0127na lejn ir-rotta tal-Mediterran \u010aentrali ser ikunu l-punt ewlieni tas-summit informali li jmiss f'Malta.", "B\u0127alma tafu, l-UE tappo\u0121\u0121a lill-Gvern ta' Kunsens Nazzjonali u l-isforzi tieg\u0127u li jikkonsolida l-pa\u010bi u l-istabbilt\u00e0 fil-Libja.", "A\u0127na ninsabu lesti li n\u017cidu l-impenji tal-UE biex issa\u0127\u0127a\u0127 il-kapa\u010bit\u00e0 li tindirizza kwistjonijiet ta' sigurt\u00e0 u tikkonsolida l-istituzzjonijiet, b'rispett s\u0127i\u0127 g\u0127as-sovranit\u00e0 Libjana.", "Fir-rigward tal-Ukrajna, adottajna de\u010bi\u017cjoni mill-mexxejja li torbot legalment biex tiffa\u010bilita r-ratifika tal-Ftehim ta' Asso\u010bjazzjoni fin-Netherlands.", "Din id-de\u010bi\u017cjoni tindirizza t-t\u0127assib espress mill-votanti Netherlandi\u017ci s-sena li g\u0127addiet.", "Issa r-responsabbilt\u00e0 hija tan-Netherlands.", "Ir-ratifika hija importanti mhux biss g\u0127all-Ukrajna, i\u017cda wkoll g\u0127all-po\u017cizzjoni \u0121eopolitika u l-kredibbilt\u00e0 tal-Ewropa.", "G\u0127amilna li stajna sabiex ng\u0127inu biex ji\u0121i salvat il-Ftehim ta' Asso\u010bjazzjoni li di\u0121\u00e0 \u0121ie ratifikat minn 27 stat membru u l-Parlament Ewropew.", "Issa l-ballun jinsab f'saqajn in-Netherlandi\u017ci.", "Rigward il-ftehimiet ta' Minsk, il-Kan\u010billier Merkel u l-President Hollande taw il-valutazzjoni tag\u0127hom dwar il-pro\u010bess tan-Normandija g\u0127ar-ri\u017coluzzjoni tal-kunflitt fil-Lvant tal-Ukrajna.", "Ir-rakkomandazzjoni \u010bara tag\u0127hom kienet li billi r-Russja g\u0127adha ma implimentatx il-ftehim ta' Minsk, is-sanzjonijiet g\u0127andhom ji\u0121u esti\u017ci.", "Issa dawn qeg\u0127din fis-se\u0127\u0127 g\u0127al sitt xhur o\u0127ra.", "Id-dinja saret aktar perikolu\u017ca, kemm jekk nitkellmu dwar il-kunflitt miftu\u0127, it-terrori\u017cmu jew inkella l-hekk imsej\u0127a gwerra ibrida fil-forma ta' attakki \u010biberneti\u010bi u d-di\u017cinformazzjoni pubblika.", "G\u0127alhekk, il-mexxejja qablu li j\u017cidu l-\u0127idma dwar id-difi\u017ca, fi s\u0127ubija man-NATO.", "Huma qablu wkoll li j\u017cidu l-kooperazzjoni dwar is-sigurt\u00e0 esterna fl-oqsma kollha - mir-ri\u010berka dwar kif ni\u017cviluppaw kapa\u010bitajiet militari, sa kif inwettqu l-missjonijiet u l-operazzjonijiet tag\u0127na.", "Ser ikunu me\u0127tie\u0121a aktar ri\u017corsi, fuq kollox fil-livell nazzjonali fl-infiq g\u0127ad-difi\u017ca, i\u017cda wkoll permezz ta' fondi mill-Unjoni Ewropea.", "L-appo\u0121\u0121 tag\u0127kom g\u0127al din il-\u0127idma ser ikun kritiku, min\u0127abba l-kwistjonijiet istituzzjonali u finanzjarji involuti.", "L-objettiv huwa \u010bar.", "Il-pajji\u017ci Ewropej g\u0127andhom jag\u0127mlu aktar fid-dawl tat-theddid immedjat tas-sigurt\u00e0 li qed jiffa\u010b\u010baw i\u010b-\u010bittadini tag\u0127na, u hekk ukoll l-Unjoni Ewropea.", "Il-mexxejja ddiskutew ukoll is-sigurt\u00e0 interna.", "Il-qbil politiku dwar id-Direttiva tal-UE dwar il-\u0120lieda Kontra t-Terrori\u017cmu, li tikkriminalizza l-\u0121ellieda barranin u l-attivitajiet tag\u0127hom madwar l-Unjoni Ewropea, huwa pass tajjeb 'il quddiem, i\u017cda hemm b\u017conn aktar xi jsir.", "Il-mexxejja appellaw biex il-bqija tad-de\u010bi\u017cjonijiet li jistg\u0127u jipprevjenu attakki terroristi\u010bi futuri ji\u0121u finalizzati u implimentati malajr, b\u0127al pere\u017cempju le\u0121i\u017clazzjoni aktar stretta dwar l-armi tan-nar.", "A\u0127na tlabna lill-kole\u0121islaturi biex jaqblu sa \u0120unju dwar Sistema ta' D\u0127ul/\u0126ru\u0121, u sal-a\u0127\u0127ar tal-2017 dwar Sistema tal-UE taI-Informazzjoni u ta' Awtorizzazzjoni g\u0127all-Ivvja\u0121\u0121ar.", "Dan ser ji\u017cgura li vja\u0121\u0121aturi e\u017centati mill-vi\u017ca ji\u0121u skrinjati sistematikament.", "Dawn l-iskadenzi huma diffi\u010bli, i\u017cda s-sitwazzjoni titlob li na\u0127dmu aktar malajr mis-soltu.", "Il-mexxejja ddiskutew ukoll diversi inizjattivi li g\u0127andhom l-g\u0127an li jag\u0127mlu l-ekonomija Ewropea ta\u0127dem g\u0127al kul\u0127add.", "Kellna skambju mal-President Draghi, li enfasizza li s-sitwazzjoni ekonomika mtejba xorta te\u0127tie\u0121 sforzi ta' riforma.", "L-istatisti\u010bi tjiebu, i\u017cda l-importanti huwa li n-nies ordinarji u n-negozji j\u0127ossuhom kunfidenti g\u0127all-futur.", "G\u0127alhekk il-Fond Ewropew g\u0127all-Investimenti Strate\u0121i\u010bi ser ji\u0121i esti\u017c, l-istrumenti tag\u0127na tad-difi\u017ca tal-kummer\u010b ser ji\u0121u mmodernizzati, u l-Garanzija g\u0127a\u017c-\u017bg\u0127a\u017cag\u0127 ser tkompli.", "Biex insa\u0127\u0127u l-irkupru tag\u0127na, je\u0127tie\u0121 li l-2017 tkun sena ta' ambizzjoni kbira g\u0127as-Suq Uniku, kemm f'termini ta' tis\u0127i\u0127 kif ukoll f'termini ta' modernizzazzjoni.", "Ir-rwol tal-Parlament huwa ovvjament essenzjali hawnhekk.", "Fl-a\u0127\u0127ar nett, dwar il-Brexit.", "L-UE27 kellhom laqg\u0127a informali qasira fejn qbilna dwar arran\u0121amenti pro\u010bedurali u er\u0121ajna kkonfermajna l-prin\u010bipji tag\u0127na, ji\u0121ifieri l-indivi\u017cibbilt\u00e0 tal-erba' libertajiet, il-bilan\u010b tad-drittijiet u l-obbligi u r-regola tag\u0127na li ma jsiru 'ebda negozjati ming\u0127ajr notifika'.", "Il-Kunsill Ewropew ser i\u017comm kontroll politiku fuq il-pro\u010bess, filwaqt li ji\u017cgura li l-Kummissjoni tkun in-negozjatur ewlieni tal-Unjoni.", "Il-mexxejja huma kompletament konxji mir-rwol importanti tal-Parlament Ewropew fil-pro\u010bess.", "B'dan il-\u0127sieb, huma stiednu lin-negozjatur ewlieni biex i\u017comm lill-Parlament infurmat mill-qrib u regolarment, u qablu kif il-Kunsill Ewropew ser jintera\u0121\u0121ixxi mal-Parlament matul ix-xhur li \u0121ejjin.", "Issa li saret din il-\u0127idma, l-UE tinsab lesta biex tibda n-negozjati meta r-Renju Unit jag\u0127ti n-notifika dwar il-\u0127ru\u0121 tieg\u0127u.", "Fl-a\u0127\u0127ar nett, ippermettuli nag\u0127mel kumment wie\u0127ed.", "Id-diskors tal-biera\u0127 tal-Prim Ministru May juri li l-po\u017cizzjoni unifikata tas-27 Stat Membru dwar l-indivi\u017cibbilt\u00e0 tas-Suq Uniku fl-a\u0127\u0127ar inftiehmet u \u0121iet a\u010b\u010bettata minn Londra.", "Ikun tajjeb jekk is-s\u0127ab tag\u0127na jifhmu wkoll li mhux ser ikun hemm \u010bans g\u0127al tatti\u010bi selettivi fin-negozjati futuri tag\u0127na.", "Fl-istess \u0127in, nixtieq nenfasizza li \u0127adna nota tal-kliem \u0121entili u bbilan\u010bjat tal-Prim Ministru May dwar l-integrazzjoni Ewropea, li kien eqreb g\u0127an-narrattiva ta' Winston Churchill minn dik tal-President elett Amerikan Trump."], "date": "18 ta' Jannar 2017", "title": "Rapport mill-President Donald Tusk lill-Parlament Ewropew dwar il-laqg\u0127a tal-Kunsill Ewropew tal-15 ta' Di\u010bembru 2016"}
{"url": "https://www.consilium.europa.eu/mt/press/press-releases/2017/01/20/tusk-weekly-schedule/", "text": ["It-Tlieta 24 ta' Jannar 2017", "12:20 Diskors waqt il-funeral Statali f'unur l-eks President Roman Herzog", "L-Erbg\u0127a 25 ta' Jannar 2017", "11:00 Ri\u010beviment fl-okka\u017cjoni tas-Sena l-\u0120dida fil-Palazz Irjali (Brussell)", "14:00 Pre\u017centazzjoni tal-ittri ta' kredenzjali tal-ambaxxaturi", "Il-\u0126amis 26 ta' Jannar 2017", "13:00 Telefonata mal-Prim Ministru tal-I\u017cvezja Stefan L\u00f6fven", "15:00 Laqg\u0127a mal-Prim Ministru tal-Montenegro Du\u0161ko Markovi\u0107: dikjarazzjonijiet g\u0127all-istampa \u00b115:30 (il-Bini Europa)", "Il-\u0120img\u0127a 27 ta' Jannar 2017", "13:00 Laqg\u0127a mal-President tal-Kummissjoni Ewropea Jean-Claude Juncker (Berlaymont)"], "date": "20 ta' Jannar 2017", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2016/12/13/tusk-invitation-letter-euco/", "text": ["Ser niltaqg\u0127u nhar il-\u0126amis biex niddiskutu l-politika tad-difi\u017ca, il-migrazzjoni kif ukoll kwistjonijiet ekonomi\u010bi.", "Din id-darba, kif miftiehem, ser nibdew bl-iskambju tradizzjonali ta' fehmiet mal-President tal-Parlament Ewropew fin-12.30.", "A\u0127na mbag\u0127ad ser inkomplu waqt l-ikel.", "Il-Prim Ministru Fico ser ja\u0121\u0121ornana dwar il-progress fl-implimentazzjoni tal-konklu\u017cjonijiet tal-Kunsill Ewropew pre\u010bedenti.", "Imbag\u0127ad ser niddiskutu l-migrazzjoni, fejn g\u0127amilna passi 'l quddiem importanti, mhux l-inqas dwar il-fruntieri esterni tag\u0127na, i\u017cda g\u0127ad fadal xi jsir.", "A\u0127na ser nanalizzaw il-progress dwar l-aspetti interni u esterni, inklu\u017c l-implimentazzjoni tad-dikjarazzjoni UE-Turkija u l-Qafas ta' S\u0127ubija, kif ukoll dwar mekkani\u017cmi finanzjarji g\u0127all-appo\u0121\u0121 tal-pajji\u017ci ta' ori\u0121ini, ta' tran\u017citu u dawk ospitanti.", "Wara dan, ser niddiskutu l-affarijiet esterni: abbozz ta' de\u010bi\u017cjoni dwar il-Ftehim ta' Asso\u010bjazzjoni mal-Ukrajna, sabiex tinfeta\u0127 it-triq g\u0127ar-ratifika tal-ftehim; il-President Hollande u l-Kan\u010billier Merkel ser jippre\u017centaw l-istat attwali fir-rigward tal-implimentazzjoni tal-Ftehimiet ta' Minsk u s-sitwazzjoni fis-Sirja.", "Fl-a\u0127\u0127ar nett, il-President Anastasiades ser jinfurmana dwar in-negozjati ta' ri\u017coluzzjoni dwar \u010aipru.", "Is-sessjoni ta' \u0127idma ta' wara nofsinhar ser tibda bil-politika ta' difi\u017ca, li g\u0127aliha l-Ewropej g\u0127andhom jie\u0127du aktar responsabbilt\u00e0.", "L-g\u0127an tag\u0127na huwa \u010bar: li nsa\u0127\u0127u s-sigurt\u00e0 tal-Ewropa f'ambjent \u0121eopolitiku diffi\u010bli, u biex nipprote\u0121u a\u0127jar li\u010b-\u010bittadini tag\u0127na.", "Je\u0127tie\u0121 li nag\u0127tu impetu politiku qawwi dwar kwistjonijiet ewlenin, sabiex ninvestu aktar u nikkooperaw a\u0127jar bejnietna u mas-s\u0127ab tag\u0127na.", "Ir-responsabbilt\u00e0 hija f'idejn l-Istati Membri, i\u017cda l-UE tista' u ser tappo\u0121\u0121a l-isforzi tag\u0127hom.", "Is-Segretarju \u0120enerali tan-NATO Stoltenberg ser jing\u0127aqad mag\u0127na fil-bidu ta' din is-sessjoni g\u0127al skambju ta' fehmiet dwar il-kooperazzjoni bejn l-UE u n-NATO.", "Wara l-adozzjoni tal-konklu\u017cjonijiet dwar is-sigurt\u00e0 u d-difi\u017ca, ser nittrattaw kwistjonijiet ekonomi\u010bi u so\u010bjali.", "A\u0127na ser nirrevedu l-estensjoni proposta tal-Pjan ta' Investiment g\u0127all-Ewropa u l-inizjattivi re\u010benti ddedikati li\u017c-\u017cg\u0127a\u017cag\u0127, inklu\u017c dwar il-mobbilt\u00e0, l-edukazzjoni u l-i\u017cvilupp tal-\u0127iliet.", "Tlabt ukoll lill-President tal-Bank \u010aentrali Ewropew biex jag\u0127mel intervent qasir u biex jag\u0127tina l-fehmiet tieg\u0127u dwar l-irkupru ekonomiku u l-prospetti ekonomi\u010bi.", "A\u0127na g\u0127andna nikkonkludu l-pro\u010bedimenti tag\u0127na qabel l-ikla ta' filg\u0127axija.", "Wara l-konklu\u017cjoni tal-Kunsill Ewropew, ser ikun hemm laqg\u0127a informali waqt l-ikla ta' filg\u0127axija tal-mexxejja tal-UE27 biex jiddiskutu l-Brexit.", "L-g\u0127an huwa li jintla\u0127aq qbil dwar l-organizzazzjoni u l-pro\u010beduri interni tag\u0127na, u b'hekk ni\u017cguraw li ninsabu lesti g\u0127at-ta\u0127ditiet tal-Brexit.", "Nistenna bil-\u0127erqa li narak fi Brussell.", "Ara l-pa\u0121na tal-laqg\u0127a"], "date": "13 ta' Di\u010bembru 2016", "title": "Ittra ta' stedina mill-President Donald Tusk lill-membri tal-Kunsill Ewropew"}
{"url": "https://www.consilium.europa.eu/mt/press/press-releases/2016/12/13/stabilisation-association-council-serbia/", "text": ["STQARRIJA KON\u0120UNTA G\u0126ALL-ISTAMPA", "1.", "Il\u2010Kunsill ta' Stabbilizzazzjoni u ta' Asso\u010bjazzjoni (Kunsill SA) UE\u2010Serbja kellu t-tielet laqg\u0127a tieg\u0127u fit-13 ta' Di\u010bembru 2016.", "Din il-laqg\u0127a \u0121iet ippreseduta mis-Sinjura Jadranka JOKSIMOVI\u0106, Ministru bla portafoll g\u0127all-integrazzjoni tas-Serbja fl-UE.", "Is-Sur Miroslav LAJ\u010c\u00c1K, il-Ministru g\u0127all-Affarijiet Barranin u Ewropej tar-Repubblika Slovakka, mexxa d-delegazzjoni tal-Unjoni Ewropea (f'isem ir-Rappre\u017centant G\u0127oli tal-UE g\u0127all-Affarijiet Barranin u l-Politika ta' Sigurt\u00e0 Federica Mogherini).", "Is-Sur Johannes HAHN, Kummissarju g\u0127all-Politika Ewropea tal-Vi\u010binat u n-Negozjati g\u0127at-Tkabbir, irrappre\u017centa lill-Kummissjoni Ewropea.", "Il\u2010laqg\u0127a tal\u2010Kunsill SA pprovdiet opportunit\u00e0 f'waqtha biex ji\u0121i e\u017caminat il-progress tas-Serbja fit-t\u0127ejjijiet tag\u0127ha g\u0127all-ade\u017cjoni u biex jitqiesu l-prijoritajiet g\u0127al aktar \u0127idma fil-qafas tal-Ftehim ta' Stabbilizzazzjoni u ta' Asso\u010bjazzjoni.", "Il-Kunsill SA laqa' l-passi kbar li s-Serbja kienet \u0127adet mill-a\u0127\u0127ar laqg\u0127a 'l hawn, bl-adozzjoni tal-pjanijiet ta' azzjoni tag\u0127ha g\u0127all-kapitoli 23 u 24 dwar l-istat tad-dritt kif ukoll il-progress fid-djalogu ffa\u010bilitat mill-UE bejn Belgrad u Pristina, li jinkludi impenn g\u0127all-kooperazzjoni re\u0121jonali, li ppermetta li jinfet\u0127u l-ewwel kapitoli ta' negozjar.", "B'rabta ma' dan, il-Kunsill SA laqa' l-ftu\u0127 tal-kapitoli 32 (Kontroll finanzjarju) u 35 (Kwistjonijiet o\u0127ra: Punt 1 - In-normalizzazzjoni tar-relazzjonijiet bejn is-Serbja u l-Kosovo", ") fl-14 ta' Di\u010bembru 2015, il-kapitoli 23 (\u0120udikatura u drittijiet fundamentali) u 24 (\u0120ustizzja, libert\u00e0 u sigurt\u00e0) fit-18 ta' Lulju 2016, kif ukoll il-ftu\u0127 tal-kapitolu 5 (Akkwist pubbliku) u l-ftu\u0127 u l-g\u0127eluq provi\u017corju tal-kapitolu 25 (Xjenza u ri\u010berka) fit-13 ta' Di\u010bembru 2016.", "Il-Kunsill SA inkora\u0121\u0121ixxa lis-Serbja tu\u017ca l-momentum e\u017cistenti biex tintensifika l-isforzi g\u0127ar-riforma u tiffoka fuq l-implimentazzjoni effettiva tar-riformi fl-oqsma tal-istat tad-dritt, id-drittijiet fundamentali, l-istituzzjonijiet demokrati\u010bi, l-amministrazzjoni pubblika, kif ukoll fl-i\u017cvilupp ta' ekonomija tas-suq li ta\u0127dem u fit-titjib tal-ambjent g\u0127an-negozju.", "Il-Kunsill SA sa\u0127aq fuq l-importanza li s-Serbja t\u0127ares fil-waqt l-impenji li \u0127adet fil-pjan ta' azzjoni tag\u0127ha g\u0127all-kapitoli 23 u 24.", "Il-Kunsill SA \u0127a nota tal-organizzazzjoni tal-elezzjonijiet fis-Serbja fl-24 ta' April 2016 u jistenna bil-\u0127erqa li ta\u0127t il-gvern il-\u0121did tkompli l-\u0127idma g\u0127all-mira strate\u0121ika tas-Serbja ta' s\u0127ubija fl-UE.", "Il-Kunsill SA nnota li, skont l-Uffi\u010b\u010bju tal-OSKE g\u0127all-Istituzzjonijiet Demokrati\u010bi u d-Drittijiet tal-Bniedem (OSKE/ODIHR), il-pro\u010bess elettorali offra lill-votanti varjet\u00e0 ta' g\u0127a\u017cliet u sar b'rispett s\u0127i\u0127 tal-libertajiet fundamentali.", "Il-Kunsill SA esprima li hu jistenna li s-Serbja tindirizza r-rakkomandazzjonijiet kollha tal-OSKE/ODIHR.", "B'rabta mad-Djalogu ffa\u010bilitat mill-UE, il-Kunsill SA laqa' l-ftehimiet re\u010benti dwar l-implimentazzjoni tal-libert\u00e0 tal-moviment u t-telekomunikazzjoni.", "Il-Kunsill jinnota li l-progress fid-Djalogu ffa\u010bilitat mill-UE, b'mod partikolari fl-implimentazzjoni tal-ftehimiet ta' Awwissu 2015, mexa bil-mod fl-ewwel nofs tal-2016.", "L-UE tappella lis-Serbja biex f'bona fede timplimenta malajr il-parti tag\u0127ha tal-ftehimiet kollha tal-img\u0127oddi, b'mod partikolari dwar l-ener\u0121ija, u biex timpenja ru\u0127ha b'mod kostruttiv mal-Kosovo fil-formulazzjoni u l-implimentazzjoni ta' ftehimiet futuri.", "Il-Kunsill SA enfasizza li, skont il-qafas ta' negozjar, is-Serbja je\u0127tie\u0121 li tallinja ru\u0127ha progressivament mal-Politika Estera u ta' Sigurt\u00e0 Komuni fil-perjodu sal-ade\u017cjoni.", "Il-Kunsill SA laqa' l-kontribut tas-Serbja g\u0127all-Politika ta' Sigurt\u00e0 u ta' Difi\u017ca Komuni u \u0127a nota tal-ewwel passi li ttie\u0127du fil-pro\u010bess ta' ti\u0121did tad-dokumenti strate\u0121i\u010bi tag\u0127ha fil-qasam tas-sigurt\u00e0 u d-difi\u017ca.", "Il-Kunsill SA fa\u0127\u0127ar lis-Serbja g\u0127all-isforzi u l-kooperazzjoni kostruttiva tag\u0127ha biex tindirizza l-kri\u017ci tal-migrazzjoni.", "Fakkar ukoll fl-importanza tal-kooperazzjoni fil-\u0121lieda kontra t-terrori\u017cmu.", "Il-Kunsill SA fakkar li l-kooperazzjoni re\u0121jonali u relazzjonijiet tajbin bejn pajji\u017ci \u0121irien kienu elementi essenzjali tal-Pro\u010bess ta' Tkabbir u l-Pro\u010bess ta' Stabbilizzazzjoni u ta' Asso\u010bjazzjoni.", "Il-Kunsill SA nnota b'sodisfazzjon l-involviment dejjem aktar kostruttiv tas-Serbja f'inizjattivi ta' kooperazzjoni re\u0121jonali u \u0127e\u0121\u0121e\u0121 lis-Serbja tkompli ssa\u0127\u0127a\u0127 ir-relazzjonijiet tajbin bejn pajji\u017ci \u0121irien.", "Il-Kunsill SA enfasizza li tilwim u kwistjonijiet pendenti g\u0127andhom jissolvew f'konformit\u00e0 mad-dritt internazzjonali u prin\u010bipji stabbiliti.", "Il-Kunsill SA jistenna b'interess il-passi li jmiss fin-negozjati dwar l-ade\u017cjoni u fakkar li l-progress tas-Serbja fil-kapitoli 23 u 24 dwar l-istat tad-dritt u fil-pro\u010bess tan-normalizzazzjoni tar-relazzjonijiet mal-Kosovo fil-kapitolu 35 baqa' essenzjali g\u0127ar-ritmu \u0121enerali tal-pro\u010bess ta' negozjar, f'konformit\u00e0 mal-qafas ta' negozjar.", "Il-Kunsill SA kellu wkoll skambju ta' fehmiet dwar l-i\u017cviluppi fil-Balkani tal-Punent.", "Dan l-isem huwa ming\u0127ajr pre\u0121udizzju g\u0127all-po\u017cizzjonijiet dwar l-istatus, u huwa konformi mal-UNSCR 1244/99 u l-Opinjoni tal-QI\u0120 dwar id-dikjarazzjoni tal-indipendenza tal-Kosovo.", "Ara l-pa\u0121na tal-laqg\u0127a"], "date": "13 ta' Di\u010bembru 2016", "title": "Kunsill ta' Stabbilizzazzjoni u ta' Asso\u010bjazzjoni bejn l-Unjoni Ewropea u s-Serbja"}
{"url": "https://www.consilium.europa.eu/mt/press/press-releases/2016/12/13/accession-conference-serbia/", "text": ["Ir-raba' laqg\u0127a f'livell ministerjali mas-Serbja dwar l-Ade\u017cjoni saret illum fi Brussell biex jinfet\u0127u n-negozjati dwar il-Kapitolu 5 - Akkwist pubbliku, u biex il-Kapitolu 25 - Xjenza u ri\u010berka - jinfeta\u0127 u jing\u0127alaq provi\u017corjament.", "Id-delegazzjoni tal-Unjoni Ewropea kienet immexxija mis-Sur Miroslav Laj\u010d\u00e1k, Ministru g\u0127all-Affarijiet Barranin u Ewropej tar-Repubblika Slovakka, f'isem il-Presidenza Slovakka tal-Kunsill tal-Unjoni Ewropea.", "Il-Kummissjoni Ewropea kienet irrappre\u017centata mis-Sur Johannes Hahn, Kummissarju g\u0127all-Politika Ewropea tal-Vi\u010binat u n-Negozjati g\u0127at-Tkabbir.", "Id-delegazzjoni Serba kienet immexxija mis-Sinjura Jadranka Joksimovi\u0107, Ministru ming\u0127ajr portafoll responsabbli g\u0127all-integrazzjoni Ewropea.", "Bil-Konferenza tal-lum, minn total ta' 35 kapitolu ta' negozjar, s'issa nfet\u0127u sitt kapitoli g\u0127an-negozjati li minnhom di\u0121\u00e0 ng\u0127alaq kapitolu wie\u0127ed provi\u017corjament.", "Ser ji\u0121u ppjanati aktar Konferenzi dwar l-Ade\u017cjoni, kif xieraq, sabiex il-pro\u010bess jitmexxa 'l quddiem fl-ewwel nofs tal-2017.", "In-negozjati dwar l-ade\u017cjoni tnedew f'Jannar 2014.", "Il-kapitoli kkon\u010bernati", "Rigward il-kapitoli fuq l-a\u0121enda, l-Unjoni e\u017caminat mill-qrib l-istat ta' t\u0127ejjija attwali tas-Serbja.", "Kapitolu 5 - Akkwist Pubbliku", "Bil-fehim li s-Serbja g\u0127andha tkompli tag\u0127mel progress fuq l-allinjament u l-implimentazzjoni tal-", "fil-Kapitolu 5 - Akkwist pubbliku, l-UE nnotat li hemm punti ta' riferiment li je\u0127tie\u0121 li jintla\u0127qu biex dan il-kapitolu jing\u0127alaq provi\u017corjament.", "Il-punti ta' riferiment huma kif \u0121ej:", "- Is-Serbja tallinja l-qafas legali nazzjonali tag\u0127ha b'mod s\u0127i\u0127 mal-", "tal-UE fir-rigward tal-oqsma kollha tal-akkwist pubbliku, inklu\u017c il-le\u0121islazzjoni tag\u0127ha dwar il-kon\u010bessjonijiet u l-ftehimiet internazzjonali li je\u017centaw \u010berti xog\u0127lijiet mir-regoli tal-akkwist pubbliku.", "- Is-Serbja tistabbilixxi l-kapa\u010bit\u00e0 amministrattiva u istituzzjonali adatta fil-livelli kollha u tie\u0127u l-mi\u017curi adegwati sabiex ti\u017cgura l-implimentazzjoni u l-infurzar adatti tal-le\u0121islazzjoni nazzjonali f'dan il-qasam fi \u017cmien adegwat qabel l-ade\u017cjoni.", "Dan jinkludi, b'mod partikolari:", "a) l-implimentazzjoni tal-istrate\u0121ija tas-Serbja g\u0127all-i\u017cvilupp tal-akkwist pubbliku g\u0127all-2014-2018 biex ittejjeb il-kapa\u010bit\u00e0 amministrattiva tag\u0127ha, b'mod partikolari billi ssa\u0127\u0127a\u0127 il-persunal tal-Uffi\u010b\u010bju tal-akkwist pubbliku u billi ti\u017cgura t-ta\u0127ri\u0121 adatt fil-livelli kollha g\u0127all-partijiet ikkon\u010bernati kollha;", "b) it-t\u0127ejjija ta' g\u0127odod pratti\u010bi ta' implementazzjoni u monitora\u0121\u0121 (inklu\u017c regoli amministrattivi, manwali ta' istruzzjonijiet u dokumenti ta' kuntratti standard);", "c) it-tis\u0127i\u0127 ta' mekkani\u017cmi ta' kontroll, inklu\u017c monitora\u0121\u0121 mill-qrib u trasparenza akbar tal-fa\u017ci ta' e\u017cekuzzjoni ta' kuntratti pubbli\u010bi u valutazzjonijiet sistemati\u010bi tar-riskji bi prijoritizzazzjoni tal-kontrolli f'setturi u pro\u010beduri vulnerabbli;", "d) il-funzjonament effika\u010bi tas-sistema ta' rimedji;", "e) il-mi\u017curi relatati mal-prevenzjoni u l-\u0121lieda kontra l-korruzzjoni u l-konflitti ta' interess, fil-qasam tal-akkwist pubbliku fil-livell \u010bentrali kif ukoll dak lokali.", "- Is-Serbja turi rekord ta' sistema tal-akkwist pubbliku \u0121usta u trasparenti, li tipprovdi valur g\u0127all-flus, kompetizzjoni u salvagwardji b'sa\u0127\u0127ithom kontra l-korruzzjoni.", "Kapitolu 25 - Xjenza u Ri\u010berka", "Rigward in-negozjati dwar il-Kapitolu 25 - Xjenza u Ri\u010berka, l-UE qieset li, b'mod e\u010b\u010bezzjonali, il-punti ta' riferiment g\u0127all-g\u0127eluq provi\u017corju ta' dan il-kapitolu ma kinux me\u0127tie\u0121a, billi l-istat ta' t\u0127ejjija tas-Serbja fil-qasam tax-xjenza u r-ri\u010berka huwa \u0121eneralment tajjeb, u billi l-obbligi tal-", "f'dan il-kapitolu g\u0127andhom kamp ta' applikazzjoni limitat u huma ta' natura partikolari.", "G\u0127alhekk, l-UE nnotat li f'dan l-istadju mhumiex me\u0127tie\u0121a aktar negozjati dwar dan il-kapitolu.", "G\u0127a\u017c-\u017cew\u0121 kapitoli fuq l-a\u0121enda, il-monitora\u0121\u0121 tal-progress fl-allinjament mal-", "u tal-implimentazzjoni tieg\u0127u ser ikompli matul in-negozjati kollha.", "L-UE ssottolinjat li ser tiddedika attenzjoni partikolari g\u0127all-monitora\u0121\u0121 tal-kwistjonijiet spe\u010bifi\u010bi kollha msemmijin fil-po\u017cizzjonijiet komuni tag\u0127ha.", "L-UE ser ter\u0121a' lura, jekk ikun me\u0127tie\u0121, g\u0127al dawn il-kapitoli f'mument opportun.", "Ara l-pa\u0121na tal-laqg\u0127a"], "date": "13 ta' Di\u010bembru 2016", "title": "Ir-raba' laqg\u0127a tal-Konferenza mas-Serbja dwar l-Ade\u017cjoni"}
{"url": "https://www.consilium.europa.eu/mt/press/press-releases/2016/12/13/accession-conf-montenegro-ministerial/", "text": ["It-tmien laqg\u0127a tal-Konferenza mal-Montenegro dwar l-Ade\u017cjoni fil-livell ministerjali saret fi Brussell illum biex jinfet\u0127u n-negozjati dwar il-Kapitolu 11 - Agrikultura u \u017cvilupp rurali u l-Kapitolu 19 - Politika so\u010bjali u impjieg.", "Barra minn hekk, il\u2010Konferenza kkonfermat fil\u2010livell ministerjali l\u2010ftu\u0127 tal\u2010Kapitolu 12 \u2010 Sikurezza tal-ikel, politika veterinarja u fitosanitarja, u tal\u2010Kapitolu 13 \u2010 Sajd, li \u0121ew ikkunsidrati fil\u2010Konferenza mal-Montenegro dwar l-Ade\u017cjoni fil\u2010Livell tad\u2010Deputati, li saret fi Brussell fit\u201030 ta' \u0120unju 2016.", "Id-delegazzjoni tal-Unjoni Ewropea tmexxiet mis-Sur Miroslav Laj\u010d\u00e1k, Ministru g\u0127all-Affarijiet Barranin u Ewropej tar-Repubblika Slovakka, f'isem il-Presidenza Slovakka tal-Kunsill tal-Unjoni Ewropea.", "Il-Kummissjoni Ewropea kienet rappre\u017centata mis-Sur Johannes Hahn, Kummissarju g\u0127all-Politika Ewropea tal-Vi\u010binat u n-Negozjati g\u0127at-Tkabbir.", "Id-delegazzjoni Montenegrina tmexxiet mis-Sur Aleksandar Andrija Pejovi\u0107, Ministru g\u0127all-Affarijiet Ewropej.", "Bil-Konferenza tal-lum, minn total ta' 35 kapitolu ta' negozjar, 26 kapitolu issa nfet\u0127u g\u0127an-negozjati, li minn dawn di\u0121\u00e0 ng\u0127alqu \u017cew\u0121 kapitoli provi\u017corjament.", "Ser ji\u0121u ppjanati aktar Konferenzi ta' Ade\u017cjoni, kif ikun adatt, sabiex isir progress fil-pro\u010bess fl-ewwel nofs tal-2017.", "In-negozjati tal-ade\u017cjoni tnedew f'\u0120unju 2012.", "Kapitoli li nfet\u0127u", "Fir-rigward tal-ftu\u0127 tan-negozjati dwar il-Kapitolu 11 - Agrikultura u \u017cvilupp rurali u l-Kapitolu 19 - Politika so\u010bjali u impjieg, l-Unjoni e\u017caminat bir-reqqa l-istat attwali tat-t\u0127ejjijiet tal-Montenegro.", "Bil-fehim li l-Montenegro g\u0127andu jkompli jag\u0127mel progress fl-allinjament mal-acquis u fl-implimentazzjoni tieg\u0127u f'dawn il-kapitoli, l-UE nnotat li hemm punti ta' riferiment li g\u0127andhom jintla\u0127qu g\u0127all-g\u0127eluq provi\u017corju ta' dawn il-kapitoli.", "Barra minn hekk, l-UE ssottolinjat li ser tiddedika attenzjoni partikolari g\u0127all-monitora\u0121\u0121 tal-kwistjonijiet spe\u010bifi\u010bi kollha msemmijin fil-po\u017cizzjonijiet komuni tag\u0127ha.", "Il-monitora\u0121\u0121 tal-progress fl-allinjament mal-acquis u fl-implimentazzjoni tieg\u0127u ser ikompli matul in-negozjati.", "Jekk ikun me\u0127tie\u0121, l-UE ser ter\u0121a' lura g\u0127al dawn il-kapitoli f'mument opportun.", "Il-punti ta' riferiment g\u0127al kull kapitolu li nfeta\u0127 huma kif \u0121ej:", "Kapitolu 11 - Agrikoltura u \u017cvilupp rurali", "Il-Montenegro jippre\u017centa pjan ta' implimentazzjoni g\u0127all-istabbiliment ta' sistema integrata ta' amministrazzjoni u kontroll (SIAK) li g\u0127andha tkun operattiva b'mod s\u0127i\u0127 sad-data tal-ade\u017cjoni.", "Il-Pjan g\u0127andu jkopri l-azzjonijiet kollha me\u0127tie\u0121a g\u0127all-implimentazzjoni s\u0127i\u0127a ta' kull komponent separat tas-sistema u l-integrazzjoni tag\u0127hom, inklu\u017c pre\u017centazzjoni tal-istatus attwali tat-t\u0127ejjija, il-miri futuri indikati fi skeda ta\u017c-\u017cmien, il-pjan tal-le\u0121islazzjoni li g\u0127ad trid ti\u0121i adottata, ir-rekwi\u017citi pre\u010bi\u017ci ta' ri\u017corsi ba\u0121itarji u umani u l-identifikazzjoni ta' nuqqasijiet possibbli u s-soluzzjonijiet rispettivi.", "Il-Montenegro juri bi\u017c\u017cejjed progress fir-rigward tal-istabbiliment tas-SIAK, inklu\u017c l-istabbiliment tas-sistema ta' identifikazzjoni tal-irqajja' tal-art (LPIS).", "Il-Montenegro jippre\u017centa pjan ta' implimentazzjoni g\u0127all-istabbiliment ta' A\u0121enzija tal-Pagamenti li g\u0127andha tkun operattiva b'mod s\u0127i\u0127 sad-data tal-ade\u017cjoni.", "B'kont me\u0127ud tal-istandards rigward l-indipendenza, l-affidabbilt\u00e0, ir-responsabbilt\u00e0 u r-rettitudni finanzjarja, il-Pjan g\u0127andu jinkludi pre\u017centazzjoni tal-istatus attwali tat-t\u0127ejjija, il-miri futuri indikati fi skeda ta\u017c-\u017cmien, il-pjan tal-le\u0121islazzjoni li g\u0127ad trid ti\u0121i adottata, ir-rekwi\u017citi ba\u0121itarji pre\u010bi\u017ci, il-\u0127ti\u0121ijiet ta' ri\u017corsi umani inklu\u017c l-iskeda tar-rekluta\u0121\u0121 u l-identifikazzjoni ta' nuqqasijiet possibbli u s-soluzzjonijiet rispettivi.", "Il-Montenegro juri bi\u017c\u017cejjed progress fir-rigward tal-istabbiliment ta' din l-A\u0121enzija tal-Pagamenti.", "Kapitolu 19 - Politika so\u010bjali u impjieg", "Il-Montenegro jemenda l-li\u0121i tax-xog\u0127ol u l-li\u0121i dwar is-sigurt\u00e0 u sa\u0127\u0127a fuq ix-xog\u0127ol sabiex jallinja l-le\u0121islazzjoni tieg\u0127u fl-oqsma tal-li\u0121i tax-xog\u0127ol u s-sigurt\u00e0 u sa\u0127\u0127a fuq ix-xog\u0127ol mal-acquis, u juri li sa \u017cmien l-ade\u017cjoni ser ikunu fis-se\u0127\u0127 l-istrutturi amministrattivi u l-kapa\u010bit\u00e0 ta' infurzar adegwati biex ji\u0121i implimentat b'mod korrett l-acquis dwar il-li\u0121i tax-xog\u0127ol u s-sigurt\u00e0 u sa\u0127\u0127a fuq ix-xog\u0127ol, b'mod partikolari permezz tat-tis\u0127i\u0127 tas-sistema ta' spezzjonar tax-xog\u0127ol.", "Il-Montenegro jemenda l-li\u0121ijiet dwar in-nondiskriminazzjoni u l-ugwaljanza bejn in-nisa u l-ir\u0121iel fl-impjieg u l-politika so\u010bjali sabiex jallinja l-le\u0121islazzjoni tieg\u0127u f'dawn l-oqsma mal-acquis, u juri li sa \u017cmien l-ade\u017cjoni ser ikunu fis-se\u0127\u0127 l-istrutturi amministrattivi adegwati, b'mod partikolari il-korp tal-ugwaljanza me\u0127tie\u0121, l-Ombudsman, u l-kapa\u010bitajiet amministrattivi u ta' infurzar.", "Il-Montenegro jsa\u0127\u0127a\u0127 il-kapa\u010bitajiet amministrattivi biex ji\u017cgura l-implimentazzjoni effettiva u l-infurzar effettiv tal-le\u0121islazzjoni u l-oqfsa ta' politika kollha fl-oqsma tal-impjieg u l-politika so\u010bjali, inklu\u017c kapa\u010bitajiet ta' ppjanar u dawk operazzjonali, biex ji\u017cgura d-djalogu effettiv bejn l-organizzazzjonijiet tas-s\u0127ab so\u010bjali kif ukoll biex ji\u017cgura l-\u0121estjoni futura tal-Fond So\u010bjali Ewropew (FSE).", "Ara l-pa\u0121na tal-laqg\u0127a"], "date": "13 ta' Di\u010bembru 2016", "title": "It-tmien laqg\u0127a tal-Konferenza mal-Montenegro dwar l-Ade\u017cjoni"}
{"url": "https://www.consilium.europa.eu/mt/press/press-releases/2016/12/14/fishing-opportunities-2017-north-east-atlantic/", "text": ["Opportunitajiet tas-sajd fl-UE", "Fit-12 ta' Di\u010bembru 2016 il-Kunsill Agrikoltura u Sajd la\u0127aq", "dwar regolament li jikkon\u010berna l-", "limiti tal-qbid g\u0127all-2017", "g\u0127all-istokkijiet tal-\u0127ut kummer\u010bjali ewlenin fl-", ", fil-", "Ba\u0127ar tat-Tramuntana", "attivitajiet ta' sajd internazzjonali", "li jie\u0127du sehem fihom bastimenti tal-UE.", "Dan huwa t-tielet ftehim dwar il-kwoti adottat b'unanimit\u00e0 ta\u0127t il-presidenza Slovakka.", "Il-ftehim hu bba\u017cat fuq l-g\u0127an li jinkisbu rendimenti massimi sostenibbli (MSYs) sal-2017 fejn ikun possibbli, u l-aktar tard sal-2020, filwaqt li jitqiesu \u010birkostanzi so\u010bjoekonomi\u010bi spe\u010bifi\u010bi u kompletament \u0121ustifikati.", "Bis-sa\u0127\u0127a tad-de\u010bi\u017cjoni tal-Kunsill, l", "-g\u0127add ta' stokkijiet ta' \u0127ut immani\u0121\u0121jati fil-livelli tar-rendiment massimu sostenibbli ser ji\u017cdied", "g\u0127al 44 is-sena d-die\u0127la u x-", "xejra po\u017cittiva b'rabta mal-istokkijiet f'limiti bijolo\u0121i\u010bi sikuri ser tissa\u0127\u0127a\u0127", ".", "Il-ftehim jindirizza wkoll il-kwistjoni ta'", "spe\u010bijiet bi kwota limitanti f'sajd im\u0127allat", "billi jipprovdi elementi ta' flessibbilt\u00e0.", "L-g\u0127an tal-ftehim tal-lum kien is-sostenibbilt\u00e0: tal-istokkijiet tal-\u0127ut tag\u0127na i\u017cda wkoll tas-settur tas-sajd tag\u0127na.", "Irnexxielna nirrikon\u010biljaw opinjonijiet differenti g\u0127all-benefi\u010b\u010bju tal-partijiet kollha kkon\u010bernati, u stabbilixxejna l-ba\u017ci g\u0127all-kisba ta' rendiment massimu sostenibbli", "\", qalet", ", Ministru g\u0127all-agrikoltura u l-i\u017cvilupp rurali tas-Slovakkja u president tal-Kunsill.", "Kuntest", "Il-ftehim tal-Kunsill ikkonferma fil-bi\u010b\u010ba l-kbira l-proposta inizjali tal-Kummissjoni.", "Din tistabbilixxi l-opportunitajiet tas-sajd ta\u0127t il-forma ta' kwoti u qabdiet totali permissibbli (TACs) annwali skont l-istokkijiet tal-\u0127ut fi\u017c-\u017coni tas-sajd differenti.", "Tikkon\u010berna l-istokkijiet li l-Unjoni timmani\u0121\u0121ja awtonomament jew flimkien ma' pajji\u017ci terzi, pere\u017cempju man-Norve\u0121ja fil-Ba\u0127ar tat-Tramuntana u fl-iSkagerrak, jew permezz ta' Organizzazzjonijiet Re\u0121jonali tal-\u0120estjoni tas-Sajd (RFMOs).", "Il-proposta hija bba\u017cata fuq il-parir xjentifiku mog\u0127ti mill-Kunsill Internazzjonali g\u0127all-Esplorazzjoni tal-Ba\u0127ar (ICES), li ta l-a\u0127\u0127ar parir annwali tieg\u0127u fit-30 ta' \u0120unju 2016.", "L-g\u0127an a\u0127\u0127ari tal-UE huwa li \u0121\u0121ib l-istokkijiet f'livelli li jistg\u0127u jrendu l-MSY.", "Dan l-g\u0127an huwa wie\u0127ed mill-pilastri tal-PKS riformata, li jirrikjedi li l-objettiv tal-MSY g\u0127andu jinkiseb sa mhux aktar tard mill-2020 g\u0127all-istokkijiet kollha.", "Ir-regolament dwar il-PKS da\u0127\u0127al ukoll l-obbligu ta' \u0127att l-art li hu applikabbli progressivament mill-2015 sal-2019.", "Dan ifisser li \u0127ut li fl-img\u0127oddi kien ji\u0121i skartat irid jin\u0127att l-art.", "Peress li l-obbligu ta' \u0127att l-art, li huwa di\u0121\u00e0 fis-se\u0127\u0127 g\u0127al \u010bertu sajd demersali fil-Ba\u0127ar tat-Tramuntana u fl-ilmijiet tal-Majjistral u l-Lbi\u010b tal-Atlantiku, ser ikompli jinfirex aktar fl-2017, il-Kummissjoni pproponiet li tikkumpensa g\u0127al dan b'\u017cidiet supplimentari, hekk imsej\u0127a \"top-ups\", tat-TAC g\u0127al \u010berti stokkijiet ta' \u0127ut.", "Skont l-artikolu 43(3) tat-Trattat dwar il-Funzjonament tal-Unjoni Ewropea (TFUE), huwa l-Kunsill li jrid jadotta l-mi\u017curi dwar l-iffissar u l-allokazzjoni tal-opportunitajiet tas-sajd fil-qafas tal-politika komuni tas-sajd.", "G\u0127aldaqstant, il-parte\u010bipazzjoni tal-Parlament Ewropew u l-opinjoni tal-Kumitat Ekonomiku u So\u010bjali Ewropew mhumiex me\u0127tie\u0121a g\u0127all-adozzjoni ta' dan ir-regolament.", "Il-passi li jmiss", "Ir-regolament ser ji\u0121i adottat mill-Kunsill bi pro\u010bedura bil-miktub, wara finalizzazzjoni mill-\u0121uristi lingwisti.", "Dettalji tal-ftehim", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Mistoqsijiet u twe\u0121ibiet dwar il-ftehim dwar l-ispnott", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Proposta tal-Kummissjoni g\u0127all-opportunitajiet tas-sajd g\u0127all-2017 fl-Atlantiku tal-Grigal", "Ara l-pa\u0121na tal-laqg\u0127a"], "date": "14 ta' Di\u010bembru 2016", "title": "Opportunitajiet tas-sajd fil-Grigal tal-Atlantiku g\u0127all-2017: ftehim fil-Kunsill"}
{"url": "https://www.consilium.europa.eu/mt/press/press-releases/2016/12/14/eu-ukraine-association-council/", "text": ["L-UE tappo\u0121\u0121a lill-Ukrajna", "It-tielet laqg\u0127a tal-", "Kunsill ta' Asso\u010bjazzjoni UE-Ukrajna", "ser issir fid-19 ta' Di\u010bembru 2016 fi Brussell.", "Il-laqg\u0127a ser tkun ippreseduta mir-Rappre\u017centant G\u0127oli g\u0127all-Affarijiet Barranin u l-Politika ta' Sigurt\u00e0", ", f'isem l-Unjoni Ewropea.", "L-Ukrajna ser tkun rappre\u017centata mill-Prim Ministru tag\u0127ha", "Ser issir konferenza stampa wara l-laqg\u0127a, nhar it-Tnejn 19 ta' Di\u010bembru fil-11:30 fil-bini Justus Lipsius (sala stampa prin\u010bipali).", "Hija me\u0127tie\u0121a akkreditazzjoni spe\u010bifika biex tattendi l-konferenza stampa u l-opportunitajiet kollha g\u0127all-media.", "Il-Kunsill ta' Asso\u010bjazzjoni ser jiddiskuti", "r-relazzjonijiet bejn l-UE u l-Ukrajna", ", spe\u010bifikament dwar:", "Djalogu politiku u riforma, asso\u010bjazzjoni politika;", "\u0120ustizzja, libert\u00e0 u sigurt\u00e0;", "Kooperazzjoni ekonomika u settorjali, kif ukoll il-kummer\u010b u kwistjonijiet relatati mal-kummer\u010b,", "Ir-Rappre\u017centant G\u0127oli tal-UE u l-Prim Ministru tal-Ukrajna ser jiddiskutu wkoll b'mod aktar spe\u010bifiku l-i\u017cviluppi relatati mas-", "sovranit\u00e0 u l-integrit\u00e0 territorjali tal-Ukrajna", ", kif ukoll l-istrate\u0121ija globali tal-UE u l-kwistjonijiet re\u0121jonali.", "Programm - inklu\u017c l-opportunitajiet g\u0127all-media u l-informazzjoni dwar l-akkreditazzjoni tal-media", "8:10 Wasla tal-Prim Ministru tal-Ukrajna Volodymyr Groysman, mer\u0127ba mir-Rappre\u017centant G\u0127oli F. Mogherini, da\u0127la VIP, livell 02 - opportunit\u00e0 g\u0127al ritratti/filmati", "08:30 Kolazzjon ta' \u0127idma", "09:30 Kunsill ta' Asso\u010bjazzjoni - sessjoni plenarja", "Ritratti u filmati fis-sala - opportunit\u00e0 g\u0127al ritratti/filmati", "11:30 Konferenza Stampa mir-Rappre\u017centant G\u0127oli F. Mogherini u l-Prim Ministru tal-Ukrajna Volodymyr Groysman", "Il-\u0121urnalisti li g\u0127andhom badge ta' 6 xhur (30.06.2016 - 31.12.2016) jew badge tal-Kunsill Ewropew (15.12.16) ma g\u0127andhomx g\u0127alfejn jirre\u0121istraw.", "Il-badges ta' 6 xhur u l-badges tal-Kunsill Ewropew jistg\u0127u jin\u0121abru mi\u010b-\u010bentru tal-akkreditazzjoni tal-bini LEX (14/12 mid-9:30 sas-13:00 u mis-14:00 sas-19:00 - 15/12 mit-8:00 sat-20:00).", "Il-\u0121urnalisti l-o\u0127ra g\u0127andhom jirre\u0121istraw qabel nhar il-\u0120img\u0127a 16 ta' Di\u010bembru fis-13:00 permezz ta' e-mail lil", "u jinkludu kopja tal-karta tal-identit\u00e0 u l-kard tal-istampa valida tag\u0127hom jew ittra ta' assenjazzjoni.", "Relazzjonijiet tal-UE mal-Ukrajna", "Skeda informattiva dwar ir-relazzjonijiet UE-Ukrajna (SEAE)", "Rapport rigward l-implimentazzjoni tal-asso\u010bjazzjoni dwar l-Ukrajna"], "date": "14 ta' Di\u010bembru 2016", "title": "UE-Ukrajna: It-3 laqg\u0127a tal-Kunsill ta' Asso\u010bjazzjoni fid-19 ta' Di\u010bembru"}
{"url": "https://www.consilium.europa.eu/mt/press/press-releases/2016/12/14/mhz/", "text": ["Fl-14 ta' Di\u010bembru 2016 il-presidenza Slovakka la\u0127qet ftehim informali mal-Parlament Ewropew dwar l-u\u017cu kkoordinat ta' banda ta' frekwenza ewlenija li ser jippermetti velo\u010bitajiet og\u0127la u a\u010b\u010bess a\u0127jar g\u0127all-internet mobbli fl-Ewropa kollha.", "Fl-istess \u0127in, il-ftehim jindirizza l-\u0127tie\u0121a g\u0127al spettru g\u0127al finijiet tax-xandir.", "Ir-ri\u017cultat tat-ta\u0127ditiet ser ji\u0121i ppre\u017centat g\u0127all-approvazzjoni mill-istati membri fil-bidu tal-2017.", "Arp\u00e1d \u00c9rsek, il-Ministru Slovakk g\u0127at-Trasport, il-Kostruzzjoni u l-I\u017cvilupp Re\u0121jonali, qal: \"L-ispettru huwa ri\u017corsa prezzju\u017ca li trid tintu\u017ca' b'mod g\u0127aqli u strate\u0121iku.", "Ir-rilaxx tal-banda ta' frekwenzi ta' 700 MHz g\u0127all-broadband bla fili hu soluzzjoni li biha jirba\u0127 kul\u0127add g\u0127all-industrija di\u0121itali, is-settur awdjovi\u017civ, kif ukoll g\u0127all-konsumaturi kollha.", "I\u0121ib mieg\u0127u \u010b-\u010bertezza regolatorja fit-tul u hu essenzjali biex jibda jintu\u017ca l-5G.", "Dan ifisser konnettivit\u00e0 a\u0127jar kullimkien.\"", "Skont il-ftehim, il-pajji\u017ci tal-UE jridu jassenjaw mill-\u0121did il-banda ta' frekwenzi ta'", "(694-790 MHz) lil", "servizzi tal-broadband bla fili", "sat-30 ta' \u0120unju 2020.", "Jekk ma jkunx jistg\u0127u jag\u0127mlu dan, dewmien ta' massimu ta' sentejn hu possibbli f'ka\u017cijiet \u0121ustifikati kif dovut.", "Il-banda ta' 700 Mhz tipprovdi velo\u010bitajiet g\u0127olja u kopertura e\u010b\u010bellenti.", "L-u\u017cu kkoordinata tag\u0127ha g\u0127all-apparat mobbli ser tippromwovi l-u\u017cu tal-4G u tg\u0127in il-broadband ta' kwalit\u00e0 g\u0127olja g\u0127all-Ewropej kollha, inklu\u017c f'\u017coni rurali.", "B'konnettivit\u00e0 akbar ser ikun e\u0127fef g\u0127a\u010b-\u010bittadini biex jikkomunikaw u ju\u017caw il-kontenut u s-servizzi tal-internet fil-\u0127ajja tag\u0127hom ta' kuljum, ikunu fejn ikunu.", "Din ittejjeb il-kundizzjonijiet g\u0127an-negozji, i\u017c\u017cid id-domanda g\u0127al aktar servizzi u tmexxi 'l quddiem l-i\u017cvilupp ekonomiku.", "Din l-g\u0127otja mmirata ta' spettru ser jag\u0127milha aktar fa\u010bli wkoll li ji\u0121i introdott il-5G ladarba jsir disponibbli (bejn wie\u0127ed u ie\u0127or fl-2020).", "Il-5G ser jippermetti kapa\u010bit\u00e0 msa\u0127\u0127a bil-kbir tan-netwerk bla fili u l-konnettivit\u00e0 universali, li jippermetti t-tnedija effettiva ta' servizzi innovattivi b\u0127al kura tas-sa\u0127\u0127a mill-bog\u0127od, karozzi konnessi u l-infrastrutturi intelli\u0121enti.", "Il-\u0127olqien tal-kundizzjonijiet g\u0127al dawn it-teknolo\u0121iji \u0121odda hu kru\u010bjali g\u0127all-kompetittivit\u00e0 globali tal-Ewropa.", "Is-servizzi ta' xandir", ", b\u0127at-televi\u017cjoni di\u0121itali u mikrofoni bla fili, ser jibqg\u0127u prijorit\u00e0 fil-banda ta\u0127t is-", "(470-694 Mhz) mill-inqas sal-2030, abba\u017ci tal-\u0127ti\u0121ijiet nazzjonali.", "Dan jag\u0127ti lis-settur awdjovi\u017civ prevedibbilt\u00e0 regolatorja fit-tul sabiex ikun jista' jibqa' jipprovdi s-servizzi u jiggarantixxi l-investimenti me\u0127tie\u0121a.", "Attwalment, il-banda 470-790 MHz tintu\u017ca b'mod \u0121enerali g\u0127ax-xandir televi\u017civ di\u0121itali u g\u0127al mikrofoni bla fili, pere\u017cempju f'teatri, kun\u010berti u avvenimenti sportivi."], "date": "14 ta' Di\u010bembru 2016", "title": "Spinta lill-internet mobbli g\u0127al kul\u0127add: il-presidenza til\u0127aq ftehim mal-PE dwar is-700 MHz"}
{"url": "https://www.consilium.europa.eu/mt/press/press-releases/2016/12/02/tusk-weekly-schedule/", "text": ["It-Tnejn 5 ta' Di\u010bembru 2016", "11:00 Pre\u017centazzjoni ta' ittri ta' kredenzjali tal-ambaxxaturi", "It-Tlieta 6 ta' Di\u010bembru 2016", "11:00 Laqg\u0127a mal-Prim Ministru ta' Fi\u0121i Josaia Voreqe Bainimarama (opportunit\u00e0 g\u0127al ritratti)", "13:00 Laqg\u0127a mal-President tal-Kummissjoni Ewropea Jean-Claude Juncker", "Il-\u0126amis 8 ta' Di\u010bmebru 2016", "09:30 Laqg\u0127a mal-President tal-Benin Patrice Talon (opportunit\u00e0 g\u0127al ritratti)", "11.00 Laqg\u0127a mal-President tal-Estonja Kersti Kaljulaid (opportunit\u00e0 g\u0127al ritratti)"], "date": "2 ta' Di\u010bembru 2016", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2016/12/02/umbrella-agreement/", "text": ["Fit-2 ta' Di\u010bembru 2016, il-Kunsill adotta d-de\u010bi\u017cjoni li tawtorizza lill-Unjoni Ewropea biex tikkonkludi l-hekk imsejja\u0127 \"Ftehim komprensiv\" li jistabbilixxi qafas komprensiv ta' livell g\u0127oli ta' protezzjoni tad-data g\u0127all-kooperazzjoni tal-infurzar tal-li\u0121i kriminali.", "Il-ftehim itejjeb, b'mod partikolari, id-drittijiet ta\u010b-\u010bittadini tal-UE billi jipprovdi trattament ugwali b\u0127a\u010b-\u010bittadini tal-Istati Uniti fir-rigward tad-drittijiet g\u0127al rimedju \u0121udizzjarju quddiem il-qrati tal-Istati Uniti.", "Il-Ministru g\u0127all-intern Robert Kali\u0148\u00e1k mill-presidenza Slovakka tal-Kunsill qal: \"Nilqa' dan il-pass importanti lejn kooperazzjoni a\u0127jar bejn l-awtoritajiet tal-infurzar tal-li\u0121i tal-Istati Uniti u dawk Ewropej fil-\u0121lieda kontra l-kriminalit\u00e0 serja u t-terrori\u017cmu.", "Dan il-ftehim ser jiggarantixxi r-rispett s\u0127i\u0127 g\u0127ad-drittijiet fundamentali kull meta ti\u0121i ttrasferita data personali bejnietna.", "Jiena ser in\u017cur Washington fi ftit jiem biex niltaqa' mal-kontropartijiet tag\u0127na tal-Istati Uniti u ser ninformahom li l-UE lesta timxi 'l quddiem.\"", "Il-\"Ftehim komprensiv\" ikopri d-data personali kollha skambjata bejn l-awtoritajiet tal-pulizija u tal-\u0121ustizzja kriminali tal-istati membri tal-UE u l-awtoritajiet federali tal-Istati Uniti g\u0127all-iskop tal-prevenzjoni, l-investigazzjoni, id-detezzjoni u l-prosekuzzjoni ta' reati kriminali, inklu\u017c it-terrori\u017cmu.", "Il-ftehim ser jiffa\u010bilita l-kooperazzjoni tal-infurzar tal-li\u0121i kriminali filwaqt, li fl-istess \u0127in, jipprovdi salvagwardji u garanziji g\u0127al-legalit\u00e0 tat-trasferimenti tad-data.", "Dawn jinkludu, pere\u017cempju, dispo\u017cizzjonijiet dwar limitazzjonijiet \u010bari g\u0127all-u\u017cu tad-data, l-obbligu li jing\u0127ata kunsens preliminari qabel ma jsir kwalunkwe trasferiment 'il quddiem ta' data, l-obbligu li ji\u0121u definiti perjodi adegwati g\u0127a\u017c-\u017camma tad-data, id-dritt g\u0127al a\u010b\u010bes u rettifika.", "Il-ftehim ser jikkomplementa l-ftehimiet e\u017cistenti u futuri bejn l-awtoritajiet tal-infurzar tal-li\u0121i kriminali bejn l-UE u l-Istati Uniti u bejn l-istati membri u l-Istati Uniti.", "Filwaqt li mhuwiex fih innifsu strument legali g\u0127al kwalunkwe trasferiment ta' informazzjoni personali lill-Istati Uniti, huwa jissupplimenta, fejn me\u0127tie\u0121, is-salvagwardji tal-protezzjoni tad-data fi ftehimiet e\u017cistenti jew futuri dwar it-trasferiment tad-data jew dispo\u017cizzjonijiet nazzjonali li jawtorizzaw trasferimenti b\u0127al dawn.", "Il-Parlament Ewropew ta l-approvazzjoni tieg\u0127u g\u0127all-konklu\u017cjoni tal-ftehim fl-1 ta' Di\u010bembru.", "Il-ftehim ser jid\u0127ol fis-se\u0127\u0127 ladarba l-awtoritajiet tal-Istati Uniti jkunu lestew il-pro\u010beduri interni tag\u0127hom.", "Il-protezzjoni ta' data fl-infurzar tal-li\u0121i"], "date": "2 ta' Di\u010bembru 2016", "title": "Ftehim komprensiv : L-UE lesta li tikkonkludi ftehim mal-Istati Uniti"}
{"url": "https://www.consilium.europa.eu/mt/press/press-releases/2016/11/28/geo-blocking/", "text": ["Fit-28 ta' Novembru 2016, il-Kunsill qabel dwar abbozz ta' regolament biex ji\u0121i pprojbit l-imblukkar \u0121eografiku bejn l-istati membri.", "L-imblukkar \u0121eografiku huwa prattika diskriminatorja li tipprevjeni lill-klijenti online milli ja\u010b\u010bedu g\u0127al jew jixtru prodotti jew servizzi minn sit web ibba\u017cat fi stat membru ie\u0127or.", "L-abbozz ta' regolament huwa ma\u0127sub biex ine\u0127\u0127i d-diskriminazzjoni bba\u017cata fuq in-nazzjonalit\u00e0, il-post tar-residenza jew il-post tal-istabbiliment tal-klijenti u biex jag\u0127ti spinta lill-kummer\u010b elettroniku.", "L-imblukkar \u0121eografiku huwa prattika li tillimita l-a\u010b\u010bess g\u0127al kontenut ibba\u017cat fuq fejn ikun jinsab l-utent.", "\"Ix-xiri online minn pajji\u017c ie\u0127or tal-UE b\u0127an-nies tal-lokal hija xi \u0127a\u0121a li \u0127afna \u010bittadini jistennew illum il-\u0121urnata.", "Ir-regoli l-\u0121odda biex jitwaqqaf l-imblukkar \u0121eografiku mhux \u0121ustifikat ser itejbu b'mod konsiderevoli l-ekonomija tal-kummer\u010b elettroniku u jag\u0127tu li\u010b-\u010bittadini a\u010b\u010bess g\u0127al g\u0127a\u017cla akbar ta' prodotti u servizzi.", "Dan jista' ji\u0121ri biss jekk ikun hemm garanzija ta' sigurt\u00e0 u fidu\u010bja kemm g\u0127ax-xerrejja kif ukoll g\u0127all-bejjieg\u0127a.", "Bid-de\u010bi\u017cjoni tag\u0127na llum, li ntla\u0127qet xi ftit ta' xhur ilu biss wara li tressqet il-proposta, wittejna t-triq g\u0127al ftu\u0127 rapidu tan-negozjati mal-Parlament u g\u0127eluq potenzjali s-sena d-die\u0127la\".", "Peter \u017diga, il-President tal-Kunsill u Ministru g\u0127all-Ekonomija tas-Slovakkja", "Il-ftehim intla\u0127aq b'ma\u0121\u0121oranza kwalifikata.", "Ser iservi b\u0127ala l-po\u017cizzjoni komuni tal-Kunsill biex jinbdew in-negozjati mal-Parlament Ewropew fil-qafas tal-pro\u010bedura le\u0121islattiva ordinarja tal-UE.", "L-elementi ewlenin tat-test tal-Kunsill huma dawn li \u0121ejjin:", "Objettiv u kamp ta' applikazzjoni", "L-g\u0127an ewlieni tal-proposta huwa li tipprevjeni d-diskriminazzjoni g\u0127all-konsumaturi jew il-kumpaniji fir-rigward tal-a\u010b\u010bess g\u0127all-prezzijiet, il-bejg\u0127 jew il-kondizzjonijiet ta' pagament meta jinxtraw prodotti jew servizzi f'pajji\u017c ie\u0127or tal-UE.", "Il-kamp ta' applikazzjoni jikkonforma mad-", "Direttiva dwar is-Servizzi", ", li teskludi \u010berti attivitajiet b\u0127as-servizzi finanzjarji, awdjovi\u017civi, tat-trasport, tal-kura tas-sa\u0127\u0127a u dawk so\u010bjali.", "Ir-regoli l-\u0121odda ser jikkonformaw mal-le\u0121islazzjoni l-o\u0127ra fis-se\u0127\u0127 tal-UE applikabbli g\u0127all-bejg\u0127 transfruntier, b\u0127ar-regoli dwar id-drittijiet tal-awtur u l-li\u0121i tal-Unjoni dwar il-kooperazzjoni \u0121udizzjarja f'materji \u010bivili, b'mod partikolari r-regolamenti Ruma I u Brussell I.", "A\u010b\u010bess ugwali g\u0127al prodotti u servizzi", "Skont ir-regoli l-\u0121odda, in-negozjanti mhux ser ikunu jistg\u0127u jiddiskriminaw bejn il-klijenti fir-rigward tat-termini u l-kondizzjonijiet \u0121enerali, inklu\u017c il-prezzijiet, li joffru fuq il-bejg\u0127 tal-prodotti u s-servizzi fi tliet ka\u017cijiet.", "Dawn huma meta n-negozjant:", "ibieg\u0127 prodotti li jintbag\u0127tu fi stat membri li fih in-negozjant joffri konsenja jew jin\u0121abru f'post maqbul mal-klijent;", "jipprovdi servizzi fornuti elettronikament, b\u0127al servizzi ta' cloud, servizzi ta' \u0127\u017cin virtwali tad-data, web-hosting u l-forniment ta' firewalls.", "Dan ma japplikax g\u0127as-servizzi fejn il-karatteristika ewlenija hija l-forniment ta' a\u010b\u010bess g\u0127al jew l-u\u017cu ta' xog\u0127lijiet protetti bid-drittijiet tal-awtur jew su\u0121\u0121etti protetti o\u0127ra, jew il-bejg\u0127 ta' xog\u0127lijiet protetti bid-drittijiet tal-awtur f'forma intan\u0121ibbli, b\u0127al kotba elettroni\u010bi jew mu\u017cika online;", "3. jipprovdi servizzi li l-klijenti jir\u010bievu fil-pajji\u017c li fih jopera n-negozjant, b\u0127al akkomodazzjoni f'lukanda, avvenimenti sportivi, kiri ta' karozzi, u biljetti tad-d\u0127ul g\u0127al festivals tal-mu\u017cika jew parks tad-divertiment.", "Id-differenzazzjoni fil-prezzijiet, b'differenza mid-diskriminazzjoni fil-prezzijiet, mhix ser ti\u0121i pprojbita, ji\u0121ifieri n-negozjanti huma liberi li joffru kondizzjonijiet \u0121enerali differenti ta' a\u010b\u010bess, inklu\u017c il-prezzijiet, u li jimmiraw \u010berti gruppi ta' klijenti f'territorji spe\u010bifi\u010bi.", "Barra minn hekk, in-negozjanti mhux ser ikunu obbligati jikkonsenjaw prodotti lil klijenti barra mill-istat membru li joffru konsenja lejh.", "Transazzjonijiet ta' pagament", "Ir-regolament g\u0127andu jipprojbixxi d-diskriminazzjoni mhux \u0121ustifikata tal-klijenti b'rabta mal-mezzi ta' pagament.", "In-negozjanti mhux ser jit\u0127allew japplikaw kondizzjonijiet differenti ta' pagament g\u0127all-klijenti g\u0127al ra\u0121unijiet ta' nazzjonalit\u00e0, post tar-residenza jew post tal-istabbiliment.", "Nondiskriminazzjoni g\u0127all-a\u010b\u010bess tas-siti web tal-kummer\u010b elettroniku", "In-negozjanti mhux ser ikunu jistg\u0127u jimblukkaw jew jillimitaw l-a\u010b\u010bess tal-klijenti g\u0127all-interfa\u010b\u010ba online tag\u0127hom g\u0127al ra\u0121unijiet ta' nazzjonalit\u00e0 jew post tar-residenza.", "Ser ikollha ting\u0127ata spjegazzjoni \u010bara jekk negozjant jimblokka jew jillimita l-a\u010b\u010bess jew jirriderie\u0121i lill-klijenti g\u0127al ver\u017cjoni differenti tal-interfa\u010b\u010ba online.", "Bejg\u0127 passiv", "Fil-qafas tal-appro\u010b\u010b \u0121enerali, ser jibqg\u0127u validi xi e\u017cenzjonijiet permessi mil-li\u0121i tal-kompetizzjoni tal-UE.", "E\u017cempju minnhom huwa meta n-negozjanti jkunu marbutin bi ftehim mal-fornitur tag\u0127hom li jitlobhom jirrestrin\u0121u l-bejg\u0127 passiv tag\u0127hom (ji\u0121ifieri meta n-negozjant ma jissole\u010bitax b'mod attiv in-negozju mal-klijent).", "F'dawn il-ka\u017cijiet, ma japplikax ir-regolament il-\u0121did.", "Il-passi li jmiss", "In-negozjati sew jibdew bejn il-Kunsill, il-Parlament Ewropew u l-Kummissjoni ladarba l-Parlament jaqbel dwar il-po\u017cizzjoni tieg\u0127u.", "Il-Kummissjoni ppre\u017centat il-proposta ori\u0121inali tag\u0127ha lill-Kunsill u lill-Parlament Ewropew fil-25 ta' Mejju 2016.", "Hija bba\u017cata fuq l-Artikolu 114 tat-trattat dwar l-UE.", "Din \u0121iet ippre\u017centata flimkien mal-proposti le\u0121islattivi supplementari dwar is-servizzi tal-konsenja transfruntieri tal-pakketti u anali\u017ci tar-Regolament dwar Kooperazzjoni fil-Protezzjoni tal-Konsumaturi, bil-g\u0127an li jsir progress lejn l-integrazzjoni ta' suq tassew uniku.", "Fil-konklu\u017cjonijiet tieg\u0127u tal-25 u s-26 ta' \u0120unju 2015, il-Kunsill Ewropew enfasizza l-importanza tal-istrate\u0121ija tas-suq uniku di\u0121itali u appella biex tittie\u0127ed azzjoni fuq l-implimentazzjoni tal-komponenti ewlenin tal-istrate\u0121ija, inklu\u017c it-tne\u0127\u0127ija tal-ostakli li fadal g\u0127a\u010b-\u010birkolazzjoni libera ta' prodotti u servizzi li jinbieg\u0127u online u ti\u0121i indirizzata d-diskriminazzjoni mhux \u0121ustifikata abba\u017ci tal-post \u0121eografiku.", "Appro\u010b\u010b \u0121enerali dwar l-abbozz ta' regolament li jindirizza l-imblukkar \u0121eografiku", "Il-proposta ori\u0121inali tal-Kummissjoni g\u0127al abbozz ta' regolament li jindirizza l-imblukkar \u0121eografiku", "Ara l-pa\u0121na tal-laqg\u0127a"], "date": "28 ta' Novembru 2016", "title": "Imblukkar \u0121eografiku: il-Kunsill jaqbel li jitne\u0127\u0127ew l-ostakli g\u0127all-kummer\u010b elettroniku"}
{"url": "https://www.consilium.europa.eu/mt/press/press-releases/2016/11/29/conclusions-early-stage-reseachers/", "text": ["Fid-29 ta' Novembru 2016, il-Kunsill adotta konklu\u017cjonijiet dwar mi\u017curi li jappo\u0121\u0121aw lir-ri\u010berkaturi \u017cg\u0127a\u017cag\u0127 u jrendu l-karrieri xjentifi\u010bi aktar attraenti.", "Il-konklu\u017cjonijiet huma msejsa fuq id-dikjarazzjoni ta' Bratislava li \u0121iet ippre\u017centata lill-ministri g\u0127ar-ri\u010berka tal-UE fis-sajf li g\u0127adda bil-g\u0127an li jing\u0127ata appo\u0121\u0121 lil \u0121enerazzjonijiet \u0121odda ta' ri\u010berkaturi u xjenzjati sabiex ikunu l-muturi essenzjali tal-prosperit\u00e0 fl-Ewropa.", "Aqra t-test s\u0127i\u0127 tal-konklu\u017cjonijiet", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Ara l-pa\u0121na tal-laqg\u0127a"], "date": "29 ta' Novembru 2016", "title": "Appo\u0121\u0121 lil ri\u010berkaturi \u017cg\u0127a\u017cag\u0127"}
{"url": "https://www.consilium.europa.eu/mt/press/press-releases/2016/11/30/eu-georgia-association/", "text": ["It-tielet laqg\u0127a tal-", "Kunsill ta' Asso\u010bjazzjoni UE-Georgia", "ser issir fit-2 ta' Di\u010bembru 2016 fi Brussell.", "Il-laqg\u0127a ser tkun ippreseduta mir-Rappre\u017centant G\u0127oli g\u0127all-Affarijiet Barranin u l-Politika ta' Sigurt\u00e0,", ", f'isem l-Unjoni Ewropea.", "Il-Georgia ser tkun rappre\u017centata mill-Prim Ministru tag\u0127ha", "Ser issir konferenza stampa wara l-laqg\u0127a, nhar il-\u0120img\u0127a 2 ta' Di\u010bembru fil-11.00 fil-bini Justus Lipsius (sala stampa prin\u010bipali).", "Il-Kunsill ta' Asso\u010bjazzjoni ser jiddiskuti", "r-relazzjonijiet bejn l-UE u l-Georgia", ", spe\u010bifikament dwar:", "u riforma, asso\u010bjazzjoni politika;", "Kooperazzjoni ekonomika u settorjali,", "kif ukoll il-", "kummer\u010b", "u kwistjonijiet relatati mal-kummer\u010b, inklu\u017c il-Ftehim ta' Kummer\u010b \u0126ieles Approfondit u Komprensiv (DCFTA)", "Politika estera u ta' sigurt\u00e0", ": ri\u017coluzzjoni pa\u010bifika tal-konflitti, inklu\u017c in-nonrikonoxximent u l-impenn.", "Ir-Rappre\u017centant G\u0127oli tal-UE u l-Prim Ministru tal-Georgia ser jiddiskutu wkoll b'mod aktar spe\u010bifiku l-istrate\u0121ija globali tal-UE, is-S\u0127ubija tal-Lvant u l-Politika Ewropea tal-Vi\u010binat.", "Il-President tal-Kunsill Ewropew", "ser jiltaqa' mal-Prim Ministru Kvirikashvili lejlet il-Kunsill ta' Asso\u010bjazzjoni, fl-1 ta' Di\u010bembru (opportunit\u00e0 g\u0127al ritratti g\u0127as-13.30; dikjarazzjonijiet g\u0127all-istampa g\u0127as-14.00, fid-da\u0127la VIP tal-Justus Lipsius).", "Relazzjonijiet tal-UE mal-Georgia", "Skeda informattiva dwar ir-relazzjonijiet UE-Georgia (SEAE)", "Rapport tal-UE: il-Georgia qed tag\u0127mel progress fl-implimentazzjoni tal-A\u0121enda ta' Asso\u010bjazzjoni tag\u0127ha", "Rapport rigward l-implimentazzjoni tal-asso\u010bjazzjoni dwar il-Georgia"], "date": "30 ta' Novembru 2016", "title": "UE-Georgia: It-3 laqg\u0127a tal-Kunsill ta' Asso\u010bjazzjoni fit-2 ta' Di\u010bembru"}
{"url": "https://www.consilium.europa.eu/mt/press/press-releases/2016/11/11/tusk-weekly-schedule/", "text": ["It-Tnejn 14 ta' Novembru 2016", "13:00 Laqg\u0127a mal-President tal-Kummissjoni Ewropea Jean-Claude Juncker (Berlaymont)", "L-Erbg\u0127a 16 ta' Novembru 2016", "10:00 Laqg\u0127a mal-Prim Ministru ta' Malta Joseph Muscat (opportunit\u00e0 g\u0127al ritratti)", "Il-\u0120img\u0127a 18 ta' Novembru 2016", "16:30 Telefonata mal-President elett tal-Istati Uniti Donald Trump"], "date": "11 ta' Novembru 2016", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2016/11/11/prolongation-internal-border-controls/", "text": ["Fil-11 ta' Novembru 2016, il-Kunsill adotta de\u010bi\u017cjoni ta' implimentazzjoni li tistabbilixxi rakkomandazzjoni li tippermetti l-estensjoni tal-kontrolli temporanji fil-fruntieri interni f'\u010birkostanzi e\u010b\u010bezzjonali.", "\"L-g\u0127an a\u0127\u0127ari tag\u0127na huwa li ner\u0121g\u0127u lura g\u0127al Schengen mill-aktar fis possibbli.", "G\u0127alkemm g\u0127adna ma wasalniex is-sitwazzjoni qed titjieb.", "G\u0127alhekk, l-estensjoni ser tkun ta' tliet xhur biss, u ser ikun hemm obbligi ta' rappurtar aktar intensivi meta mqabbla mal-perjodu pre\u010bedenti.\"", "Robert Kali\u0148\u00e1k, Ministru g\u0127all-Intern Slovakk u President tal-Kunsill", "Mid-data tal-adozzjoni, l-Awstrija, il-\u0120ermanja, id-Danimarka, l-I\u017cvezja u n-Norve\u0121ja g\u0127andhom jestendu kontrolli proporzjonati u temporanji fil-fruntieri g\u0127al perjodu massimu ta' tliet xhur fil-fruntieri interni li \u0121ejjin:", "l-Awstrija fil-fruntiera fuq l-art bejn l-Awstrija u l-Ungerija u fil-fruntiera fuq l-art bejn l-Awstrija u s-Slovenja;", "il-\u0120ermanja fil-fruntiera fuq l-art bejn il-\u0120ermanja u l-Awstrija;", "id-Danimarka fil-portijiet Dani\u017ci b'konnessjonijiet bil-lan\u010ba lejn il-\u0120ermanja u fil-fruntiera fuq l-art bejn id-Danimarka u l-\u0120ermanja;", "l-I\u017cvezja fil-portijiet \u017bvedi\u017ci fir-Re\u0121jun tal-Pulizija tan-Nofsinhar u tal-Punent u fuq il-pont ta' \u00d6resund;", "in-Norve\u0121ja fil-portijiet Norve\u0121i\u017ci b'konnessjonijiet bil-lan\u010ba lejn id-Danimarka, il-\u0120ermanja u l-I\u017cvezja.", "Qabel ji\u0121u esti\u017ci dawn il-kontrolli, l-istati membri kkon\u010bernati je\u0127tie\u0121u jag\u0127mlu skambju ta' fehmiet mal-istat(i) membru/i rilevanti bil-\u0127sieb li ji\u0121i \u017cgurat li l-kontrolli fil-fruntieri interni jsiru biss fejn jitqiesu ne\u010bessarji u proporzjonati.", "G\u0127andhom ji\u017cguraw ukoll li kontrolli fil-fruntieri interni jitwettqu biss b\u0127ala l-a\u0127\u0127ar alternattiva meta mi\u017curi alternattivi o\u0127ra ma jistg\u0127ux jiksbu l-istess effett.", "Jen\u0127tie\u0121 li l-istati membri kkon\u010bernati jinnotifikaw lill-istati membri l-o\u0127ra, lill-Parlament Ewropew u lill-Kummissjoni skont il-ka\u017c.", "Il-kontrolli fil-fruntieri g\u0127andhom ikunu mmirati u limitati fl-ambitu, fil-frekwenza, fil-post u fil-\u0127in, g\u0127al dak li huwa strettament me\u0127tie\u0121 g\u0127all-indirizzar tat-theddida serja g\u0127as-salvagwardja tal-ordni pubbliku u s-sigurt\u00e0 interna li tirri\u017culta mill-movimenti sekondarji ta' migranti irregolari.", "Kull \u0121img\u0127a l-istati membri li jag\u0127mlu dawn il-kontrolli g\u0127andhom jivverifikaw jekk g\u0127adhomx me\u0127tie\u0121a u ja\u0121\u0121ustawhom g\u0127al-livell tat-theddida, u jeliminawhom gradwalment kull fejn ikun xieraq.", "Huma g\u0127andhom jirrappurtaw lill-Kummissjoni kull xahar.", "Kuntest", "Il-mekkani\u017cmu ta' evalwazzjoni ta' Schengen, stabbilit f'Ottubru 2013 mir-Regolament tal-Kunsill 1053/2013, jipprevedi l-verifika tal-applikazzjoni tar-regoli ta' Schengen permezz ta' \u017cjarat ta' monitora\u0121\u0121 fi stat membru partikolari minn gruppi ta' esperti mill-Kummissjoni u l-istati membri.", "Wara \u017c-\u017cjarat, li jistg\u0127u jkunu m\u0127abbra jew g\u0127all-g\u0127arrieda, jitfassal Rapport ta' Evalwazzjoni ta' Schengen u jintla\u0127aq qbil dwaru mill-kumitat ta' evalwazzjoni ta' Schengen tal-esperti tal-istati membri.", "Jekk ir-rapport jidentifika xi nuqqasijiet fil-qasam evalwat tal-acquis ta' Schengen, il-Kummissjoni tippre\u017centa rakkomandazzjonijiet g\u0127al azzjoni korrettiva lill-Kunsill g\u0127all-adozzjoni.", "Fit-2 ta' Frar 2016, il-Kummissjoni adottat ir-rapport ta' evalwazzjoni ta' Schengen dwar il-Gre\u010bja u ppre\u017centat rakkomandazzjoni lill-Kunsill biex ji\u0121u indirizzati nuqqasijiet spe\u010bifi\u010bi fil-\u0121estjoni tal-fruntiera esterna.", "Fit-12 ta' Frar 2016, il-Kunsill adotta din ir-rakkomandazzjoni u ppropona lill-Gre\u010bja azzjoni korrettiva biex tindirizza dawn in-nuqqasijiet.", "Fejn, wara tliet xhur mill-adozzjoni tar-rakkomandazzjoni tal-Kunsill, jippersistu nuqqasijiet serji u l-mi\u017curi me\u0127uda ma jkunux irri\u017cultaw suffi\u010bjenti, il-Kummissjoni tista' tag\u0127ti bidu g\u0127all-applikazzjoni tal-pro\u010bedura prevista fl-Artikolu 29 tal-Kodi\u010bi tal-Fruntieri ta' Schengen.", "Skont l-Artikolu 29 tal-Kodi\u010bi tal-Fruntieri ta' Schengen, il-Kummissjoni tista' tipproponi rakkomandazzjoni, li g\u0127andha ti\u0121i adottata mill-Kunsill permezz ta' ma\u0121\u0121oranza kwalifikata, biex jer\u0121g\u0127u ji\u0121u introdotti kontrolli fil-partijiet kollha jew f'partijiet spe\u010bifi\u010bi tal-fruntiera ta' stat membru wie\u0127ed jew aktar b\u0127ala l-a\u0127\u0127ar soluzzjoni.", "Dawn jistg\u0127u ji\u0121u introdotti g\u0127al perjodu massimu ta' sitt xhur.", "Il-kontrolli jistg\u0127u ji\u0121u esti\u017ci b'perjodi addizzjonali ta' sitt xhur g\u0127al massimu ta' sentejn.", "Minkejja li sar progress sinifikanti mill-Gre\u010bja, in-nuqqasijiet serji identifikati fl-evalwazzjoni ma setg\u0127ux ji\u0121u indirizzati kollha b'mod adegwat u komprensiv fil-limitu ta' \u017cmien ta' tliet xhur.", "G\u0127aldaqstant, fl-4 ta' Mejju 2016 il-Kummissjoni kkunsidrat li ntla\u0127qu l-kondizzjonijiet biex ji\u0121i applikat l-Artikolu 29 tal-Kodi\u010bi tal-Fruntieri ta' Schengen u ppre\u017centat rakkomandazzjoni lill-Kunsill.", "Fit-12 ta' Mejju 2016, il-Kunsill irrakkomanda lil \u0127ames stati ta' Schengen (l-Awstrija, il-\u0120ermanja, id-Danimarka, l-I\u017cvezja u n-Norve\u0121ja) li j\u017commu kontrolli temporanji u proporzjonati fil-fruntieri g\u0127al perjodu massimu ta' sitt xhur sabiex jirrispondu g\u0127at-theddida serja g\u0127as-salvagwardja tal-ordni pubbliku u s-sigurt\u00e0 interna li tirri\u017culta mill-movimenti sekondarji ta' migranti irregolari.", "Fid-dawl tas-sitwazzjoni fra\u0121li attwali fil-Gre\u010bja u l-pressjoni li g\u0127ad fadal fl-istati membri l-aktar affettwati mill-movimenti sekondarji, fis-26 ta' Ottubru 2016 il-Kummissjoni ppre\u017centat proposta li tirrakkomanda lill-\u0127ames stati ta' Schengen itawlu l-kontrolli temporanji fil-fruntieri interni g\u0127al perjodu massimu ta' tliet xhur.", "De\u010bi\u017cjoni li tistabbilixxi rakkomandazzjoni li tippermetti l-estensjoni tal-kontrolli temporanji fil-fruntieri interni", "De\u010bi\u017cjoni li tikkostitwixxi rakkomandazzjoni g\u0127all-estensjoni ta' kontroll temporanju fil-fruntieri interni", "Kodi\u010bi tal-Fruntieri ta' Schengen", "Tis\u0127i\u0127 tal-fruntieri esterni tal-UE"], "date": "11 ta' Novembru 2016", "title": "Schengen: il-Kunsill jirrakkomanda l-estensjoni tal-kontrolli fil-fruntieri interni"}
{"url": "https://www.consilium.europa.eu/mt/press/press-releases/2016/11/11/ecuador-joins-eu-trade-agreement-colombia-peru/", "text": ["Fil-11 ta' Novembru 2016, l-UE, l-istati membri tag\u0127ha, l-Ekwador, il-Kolombja u l-Per\u00f9 ffirmaw il-protokoll tal-ade\u017cjoni tal-Ekwador mal-ftehim ta' kummer\u010b \u0127ieles tal-UE mal-Kolombja u l-Per\u00f9.", "Din il-firma saret wara d-de\u010bi\u017cjoni mill-Kunsill li dan il-protokoll ji\u0121i ffirmat u applikat b'mod provi\u017corju.", "L-g\u0127an komuni huwa li ji\u0121u ffinalizzati l-passi pro\u010bedurali kollha li fadal qabel tmiem is-sena sabiex l-applikazzjoni provi\u017corja tkun tista' tibda fl-1 ta' Jannar 2017.", "Il-ftehim jelimina t-tariffi g\u0127olja u jindirizza l-ostakoli tekni\u010bi g\u0127all-kummer\u010b.", "Barra minn hekk jilliberalizza s-swieq tas-servizzi, jipprote\u0121i l-indikaturi \u0121eografi\u010bi tal-UE u jilliberalizza s-swieq tal-akkwist pubbliku.", "Il-ftehim jinkludi impenji dwar l-infurzar tal-istandards tax-xog\u0127ol u dawk ambjentali, kif ukoll pro\u010beduri rapidi u effettivi g\u0127ar-ri\u017coluzzjoni ta' tilwim.", "\"Il-firma tal-lum hija a\u0127bar ferm tajba u turi li l-UE tirnexxi fl-oqsma ta' politika ewlenin tag\u0127ha ta' kummer\u010b liberu u \u0121ust,\"", "Peter \u017diga, Ministru Slovakk inkarigat mill-kummer\u010b u President tal-Kunsill", "Fl-2015, l-UE kienet it-tieni l-akbar sie\u0127eb kummer\u010bjali tal-Ekwador filwaqt li l-Ekwador kien is-60 sie\u0127eb kummer\u010bjali tal-UE, bi 13.2% u 0.1% tal-kummer\u010b estern ta' xulxin, rispettivament.", "Il-volum tal-kummer\u010b bejn l-UE u l-Ekwador la\u0127aq 4 594 miljun euro fl-2015.", "L-ade\u017cjoni tal-Ekwador mal-ftehim se tipprovdi lill-partijiet b'opportunitajiet \u0121odda ta' a\u010b\u010bess g\u0127as-suq g\u0127al u\u0127ud mill-esportazzjonijiet ewlenin tag\u0127hom.", "Dawn jinkludu karozzi, xorb alko\u0127oliku u makkinarju min-na\u0127a tal-UE, u s-sajd, banana, fjuri maqtug\u0127in u kawkaw min-na\u0127a tal-Ekwador.", "L-Ekwador ser ikollu a\u010b\u010bess g\u0127all-ftehim ibba\u017cat fuq il-prin\u010bipju ta' integrazzjoni re\u0121jonali mal-Komunit\u00e0 Andina.", "Il-ftehim g\u0127andu jibqa' miftu\u0127 g\u0127all-iffirmar mill-Bolivja, il-membru l-ie\u0127or tal-Komunit\u00e0 Andina.", "Il-ftehim kummer\u010bjali mal-Kolombja u l-Per\u00f9 \u0121ie ffirmat f'\u0120unju 2012.", "Dan \u0121ie applikat b'mod provvi\u017corju mal-Per\u00f9 mill-1 ta' Marzu 2013 u mal-Kolombja mill-1 ta' Awwissu 2013.", "L-Ekwador issospenda l-parte\u010bipazzjoni tieg\u0127u fin-negozjati g\u0127all-ftehim inizjali fl-2009.", "In-negozjati g\u0127all-a\u010b\u010bess tal-ftehim re\u0121g\u0127u bdew f'Jannar 2014 u \u0121ew konklu\u017ci f'Lulju 2014.", "Ir-revi\u017cjoni legali tal-ftehim intemmet fi Frar 2015.", "De\u010bi\u017cjoni li ti\u0121i ffirmata u applikata b'mod provi\u017corju l-ade\u017cjoni tal-Ekwador mal-ftehim bejn l-UE u l-Kolombja/il-Per\u00f9", "Protokoll ta' ade\u017cjoni tal-Ekwador mal-ftehim kummer\u010bjali bejn l-UE u l-Kolombja/il-Per\u00f9", "Annessi g\u0127all-protokoll ta' ade\u017cjoni tal-Ekwador mal-ftehim kummer\u010bjali bejn l-UE u l-Kolombja/il-Per\u00f9", "Ftehim ta' kummer\u010b \u0127ieles bejn l-UE u l-Kolombja/il-Per\u00f9"], "date": "11 ta' Novembru 2016", "title": "L-Ekwador jissie\u0127eb mal-ftehim kummer\u010bjali tal-UE mal-Kolombja u l-Per\u00f9"}
{"url": "https://www.consilium.europa.eu/mt/press/press-releases/2016/11/14/conclusions-iran/", "text": ["1.", "Waqt li tfakkar fil-konklu\u017cjonijiet tal-Kunsill ta' Lulju 2015 u fid-dikjarazzjoni kon\u0121unta maqbula bejn ir-RG\u0127/VP u l-Ministru g\u0127all-Affarijiet Barranin Javad Zarif fil-laqg\u0127a tag\u0127hom ta' April, l-Unjoni Ewropea tesprimi r-rieda tag\u0127ha li tkompli ti\u017cviluppa r-relazzjonijiet tag\u0127ha mal-Iran, b'mod kompletament konsistenti mal-Pjan ta' Azzjoni Komprensiv Kon\u0121unt (PAKK).", "2.", "L-Unjoni Ewropea ttenni l-impenn determinat tag\u0127ha lejn il-Pjan ta' Azzjoni Komprensiv Kon\u0121unt (PAKK), li huwa sforz multilaterali mill-E3/UE+3 u l-Iran.", "Hija tilqa' l-fatt li l-Pjan ta' Azzjoni Komprensiv Kon\u0121unt (PAKK) qed ji\u0121i implimentat min-na\u0127at kollha.", "Hija tinnota li l-A\u0121enzija Internazzjonali tal-Ener\u0121ija Atomika (IAEA) \u0127ar\u0121et erba' rapporti minn Jum l-Implimentazzjoni 'l hawn, li jivverifikaw l-impenji tal-Iran relatati mal-attivitajiet nukleari.", "L-Unjoni Ewropea tissottolinja l-\u0127tie\u0121a li l-Iran ikompli jikkoopera b'mod s\u0127i\u0127 u f'waqtu mal-IAEA u tappo\u0121\u0121a l-\u0127idma tal-A\u0121enzija fil-monitora\u0121\u0121 tal-implimentazzjoni tal-ftehim mill-Iran.", "Hija t\u0127e\u0121\u0121e\u0121 lill-Iran biex jirratifika l-protokoll addizzjonali g\u0127all-ftehim ta' salvagwardji tieg\u0127u.", "L-Unjoni Ewropea ttenni l-\u0127tie\u0121a g\u0127al implimentazzjoni kontinwa, s\u0127i\u0127a u effettiva tal-PAKK matul id-durata tal-ftehim.", "Hija tikkonferma l-appo\u0121\u0121 tag\u0127ha g\u0127ar-Rappre\u017centant G\u0127oli fir-rwol tag\u0127ha b\u0127ala Koordinatur tal-Kummissjoni Kon\u0121unta.", "3.", "L-Unjoni Ewropea hija impenjata li tappo\u0121\u0121a l-implimentazzjoni s\u0127i\u0127a u effettiva tal-PAKK inklu\u017c bit-tne\u0127\u0127ija tas-sanzjonijiet ekonomi\u010bi u finanzjarji relatati mal-attivitajiet nukleari u bl-involviment tas-settur privat u l-operaturi ekonomi\u010bi, b'mod partikolari l-banek, biex ji\u0121i promoss it-tkabbir fil-kummer\u010b u l-investiment.", "B'mod partikolari, ing\u0127atat gwida estensiva dwar it-tne\u0127\u0127ija tas-sanzjonijiet sabiex ji\u0121i \u017cgurat li l-qafas regolatorju l-\u0121did ikun \u010bar.", "Il-Kunsill ser ikompli jikkomunika mal-partijiet rilevanti kollha dwar din il-kwistjoni.", "4.", "L-Unjoni Ewropea tilqa' u tistenna b'interess it-tkomplija tal-\u0127ru\u0121 ta' li\u010benzji tal-esportazzjoni mill-Uffi\u010b\u010bju tal-Kontroll ta' Assi Barranin (Office of Foreign Assets Control) tal-Istati Uniti g\u0127at-trasferiment ta' in\u0121enji tal-ajru kummer\u010bjali tal-passi\u0121\u0121ieri u parts u servizzi relatati lill-Iran.", "Il-bejg\u0127 ta' g\u0127add sinifikanti ta' in\u0121enji tal-ajru lill-kumpanniji tal-ajru tal-Iran ser ikun sinjal importanti g\u0127all-implimentazzjoni b'su\u010b\u010bess tal-PAKK.", "Il-fatt li l-u\u017cu finali tal-in\u0121enji tal-ajru jkun esklu\u017civament g\u0127all-avjazzjoni \u010bivili ser itejjeb il-mobbilt\u00e0 tal-persuni u jikkontribwixxi g\u0127al ambjent aktar sikur g\u0127all-avjazzjoni kummer\u010bjali.", "5.", "Ir-rispett tal-impenji min-na\u0127at kollha huwa kondizzjoni me\u0127tie\u0121a biex tkompli tinbena mill-\u0121did il-fidu\u010bja u jkun jista' jsir titjib kontinwu, kostanti u gradwali fir-relazzjonijiet bejn l-Unjoni Ewropea, l-Istati Membri tag\u0127ha u l-Iran kif iddikjarat mill-Kunsill Affarijiet Barranin ta' Lulju 2015.", "6.", "Il-Kunsill itenni l-appo\u0121\u0121 tieg\u0127u g\u0127all-i\u017cvilupp tar-relazzjonijiet bejn l-UE u l-Iran f'oqsma ta' interess komuni b\u0127alma huma d-djalogu politiku, id-drittijiet tal-bniedem, il-kooperazzjoni ekonomika, il-kummer\u010b u l-investiment, l-agrikoltura, it-trasport, l-ener\u0121ija u t-tibdil fil-klima, il-kooperazzjoni nukleari \u010bivili, l-ambjent, il-protezzjoni \u010bivili, ix-xjenza, ir-ri\u010berka u l-innovazzjoni, l-edukazzjoni, inklu\u017c permezz ta' skambji universitarji, il-kultura, id-drogi, il-migrazzjoni, kwistjonijiet re\u0121jonali u umanitarji kif imni\u017c\u017cel fid-Dikjarazzjoni kon\u0121unta maqbula bejn ir-RG\u0127/VP u l-Ministru Iranjan g\u0127all-Affarijiet Barranin fil-laqg\u0127a tag\u0127hom ta' April.", "Il-Kunsill jappo\u0121\u0121a strate\u0121ija koordinata tal-UE ta' involviment gradwali mal-Iran li tkun komprensiva fl-ambitu tag\u0127ha, kooperattiva fejn ikun hemm interess re\u010biproku, kritika meta jkun hemm differenzi u kostruttiva fil-prattika.", "B\u0127ala parti minn dan, il-Kunsill jappo\u0121\u0121a b'mod s\u0127i\u0127 il-ftu\u0127 immedjat ta' Delegazzjoni tal-UE fl-Iran b\u0127ala pass ewlieni biex titwassal l-a\u0121enda ta' kooperazzjoni \u0121enerali.", "7.", "Il-Kunsill jilqa' l-espansjoni tar-relazzjoni ekonomika tal-UE mal-Iran b\u0127ala ri\u017cultat tal-implimentazzjoni tal-PAKK u jafferma mill-\u0121did l-appo\u0121\u0121 tieg\u0127u g\u0127all-ade\u017cjoni tal-Iran mad-WTO b\u0127ala mod li bih jippromwovi riformi relatati mas-suq u jikseb riintegrazzjoni fl-ekonomija globali u fis-sistema ta' kummer\u010b ibba\u017cata fuq regoli.", "Sabiex l-Iran jibbenefika b'mod s\u0127i\u0127 mit-tne\u0127\u0127ija tas-sanzjonijiet, inklu\u017c l-u\u017cu s\u0127i\u0127 mill-\u0121did tal-banek u n-negozji Ewropej, huwa importanti li jindirizza ostakli relatati mal-politika ekonomika u fiskali, l-ambjent kummer\u010bjali u l-istat tad-dritt.", "Il-Kunsill jilqa' l-adozzjoni ta', u l-impenn politiku ta' livell g\u0127oli, mill-Iran, g\u0127al Pjan ta' Azzjoni ta' Task Force ta' Azzjoni Finanzjarja biex jindirizza n-nuqqasijiet strate\u0121i\u010bi tieg\u0127u fil-\u0121lieda kontra l-\u0127asil tal-flus/il-finanzjament tat-terrori\u017cmu, u d-de\u010bi\u017cjoni tieg\u0127u li jfittex assistenza teknika u j\u0127e\u0121\u0121e\u0121 l-implimentazzjoni rapida u f'waqtha tal-pjan ta' azzjoni.", "L-UE u l-Istati Membri tag\u0127ha huma lesti jikkooperaw mal-Iran f'dawn l-oqsma, inklu\u017c bl-g\u0127oti ta' assistenza teknika g\u0127all-implimentazzjoni tal-pjan ta' azzjoni tal-FATF, u jikkunsidraw l-u\u017cu ta' krediti g\u0127all-esportazzjoni biex jiffa\u010bilitaw il-kummer\u010b, il-finanzjament ta' pro\u0121etti u l-investiment fl-Iran.", "Il-Kunsill jilqa' l-prospett li ji\u0121i esti\u017c il-mandat ta' self ta' pajji\u017c terz mill-Bank Ewropew tal-Investiment (BEI) g\u0127all-Iran.", "8.", "Il-Kunsill jinnota l-impenn tal-President Iranjan li jtejjeb id-drittijiet tal-bniedem fil-pajji\u017c.", "Madankollu, huwa jibqa' m\u0127asseb dwar is-sitwazzjoni tad-drittijiet tal-bniedem, b'mod partikolari l-u\u017cu frekwenti tal-piena tal-mewt inklu\u017c kontra trasgressuri minorenni u dawk \u0127atja ta' reati relatati mad-droga.", "L-UE topponi l-u\u017cu tal-piena tal-mewt fi\u010b-\u010birkostanzi kollha.", "Il-Kunsill jissottolinja l-\u0127tie\u0121a li ji\u0121u \u017cgurati drittijiet ugwali g\u0127an-nisa u l-persuni li jappartjenu g\u0127all-minoranzi kollha, inklu\u017c il-minoranzi etni\u010bi u reli\u0121ju\u017ci, ir-rispett g\u0127al-libert\u00e0 ta' espressjoni, ta' g\u0127aqda u ta' asso\u010bjazzjoni u l-implimentazzjoni tat-trattati li l-Iran huwa parti tag\u0127hom kif ukoll l-ade\u017cjoni ma' dawk il-konvenzjonijiet li g\u0127adu mhux stat parti tag\u0127hom.", "Huwa jappella wkoll lill-Iran biex jikkoopera ma' u jag\u0127ti a\u010b\u010bess lir-relatur spe\u010bjali tan-NU.", "L-UE g\u0127andha l-g\u0127an li tindirizza dawn il-kwistjonijiet b'mod kostruttiv, inklu\u017c permezz ta' djalogu dwar id-drittijiet tal-bniedem, li g\u0127andu jkompli jidentifika oqsma ta' kooperazzjoni f'dan il-qasam.", "9.", "Il-Kunsill jesprimi t-t\u0127assib tieg\u0127u dwar it-tensjonijiet li qed ji\u017cdiedu fir-re\u0121jun u jappo\u0121\u0121a modi li jippromwovu ambjent re\u0121jonali aktar kostruttiv.", "L-Iran g\u0127andha rwol re\u0121jonali importanti u huwa ta' importanza kbira li jie\u0127u passi konkreti u kostruttivi li jg\u0127inu biex is-sitwazzjoni re\u0121jonali mtejba ssir realt\u00e0.", "L-UE tenfasizza l-appro\u010b\u010b bilan\u010bjat tag\u0127ha g\u0127ar-re\u0121jun u t\u0127e\u0121\u0121e\u0121 lill-pajji\u017ci kollha fir-re\u0121jun biex ja\u0127dmu biex jitnaqqsu t-tensjonijiet u ji\u0121u evitati azzjonijiet li jikkontribwixxu g\u0127all-vjolenza, is-settarjani\u017cmu u l-polarizzazzjoni.", "F'dan ir-rigward, il-Kunsill jesprimi t-t\u0127assib tieg\u0127u dwar l-i\u017cviluppi militari re\u0121jonali, inklu\u017c fil-programm missilistiku tal-Iran u jappella lill-Iran biex i\u017comm lura minn attivitajiet li jistg\u0127u japprofondixxu n-nuqqas ta' fidu\u010bja, b\u0127al testijiet ta' missili ballisti\u010bi, li mhumiex konsistenti mal-UNSCR 2231, u d-dikjarazzjonijiet asso\u010bjati mag\u0127hom.", "10.", "L-UE ttenni l-konklu\u017cjonijiet tag\u0127ha dwar is-Sirja tas-17 ta' Ottubru 2016 u tappella ur\u0121entement g\u0127at-tmiem tal-attakki e\u010b\u010bessivi u sproporzjonati mir-re\u0121im Sirjan u l-alleati tieg\u0127u, li huma kemm intenzjonati kif ukoll indiskriminati, kontra l-popolazzjonijiet \u010bivili, il-persunal umanitarju u tal-kura tas-sa\u0127\u0127a u l-infrastrutturi \u010bivili u umanitarji.", "G\u0127alhekk, il-Kunsill i\u0127e\u0121\u0121e\u0121 lill-Iran biex ju\u017ca l-influwenza tieg\u0127u fuq ir-re\u0121im Sirjan biex itemm il-vjolenza kontra l-popolazzjonijiet \u010bivili, il-persunal umanitarju u l-infrastrutturi \u010bivili u umanitarji, jippermetti a\u010b\u010bess umanitarju s\u0127i\u0127 u bla xkiel fil-pajji\u017c kollu u jinvolvi ru\u0127u b'mod kostruttiv fi pro\u010bess politiku negozjat.", "Il-Kunsill i\u0127e\u0121\u0121e\u0121 ukoll lill-Iran biex jikkontribwixxi b'mod s\u0127i\u0127 sabiex titwitta t-triq biex jissokta pro\u010bess politiku inklu\u017civ u mmexxi mis-Sirjani ta\u0127t il-patro\u010binju tan-NU.", "Il-Kunsill jilqa' l-involviment tar-Rappre\u017centant G\u0127oli f'dan ir-rigward u jistedinha tkompli b'din il-\u0127idma mal-atturi ewlenin fir-re\u0121jun b'appo\u0121\u0121 g\u0127all-isforzi tal-Mibg\u0127ut Spe\u010bjali tan-NU, Staffan de Mistura", "Ir-relazzjonijiet tal-UE mal-Iran", "Mi\u017curi restrittivi tal-UE kontra l-Iran", "Ara l-pa\u0121na tal-laqg\u0127a"], "date": "14 ta' Novembru 2016", "title": "Konklu\u017cjonijiet tal-Kunsill dwar l-Iran"}
{"url": "https://www.consilium.europa.eu/mt/press/press-releases/2016/11/14/torture-goods-amending-regulation/", "text": ["Fl-14 ta' Novembru 2016, il-Kunsill", "adotta regolament emendatorju", "dwar o\u0121\u0121etti li jistg\u0127u jintu\u017caw g\u0127all-piena kapitali, g\u0127at-tortura jew g\u0127al trattamenti jew pieni krudili, inumani jew degradanti o\u0127ra.", "Il-ftehim ser jippermetti li ji\u0121i emendat ir-regolament 1236/2005 fid-dawl tal-i\u017cviluppi minn meta da\u0127al fis-se\u0127\u0127 fl-2006.", "Jipprevedi modifiki g\u0127ar-regoli attwali dwar kontrolli fuq l-esportazzjoni, g\u0127al kontrolli \u0121odda fuq servizzi ta' senserija u assistenza teknika, g\u0127al projbizzjoni fuq ir-reklamar ta' \u010berti o\u0121\u0121etti u g\u0127al emenda tad-definizzjoni ta' trattamenti jew pieni krudili, inumani jew degradanti o\u0127ra.", "L-g\u0127an huwa li", "ji\u0121i evitat li l-esportazzjonijiet tal-UE jikkontribwixxu g\u0127all-ksur tad-drittijiet tal-bniedem", "f'pajji\u017ci terzi.", "Projbizzjoni tat-tortura u t-trattament \u0127a\u017cin hija minquxa fil-konvenzjonijiet tan-Nazzjonijiet Uniti dwar id-drittijiet tal-bniedem.", "Fil-livell tal-UE, il-Karta tad-Drittijiet Fundamentali tipprojbixxi l-piena kapitali u tiddikjara li \"\u0127add m'g\u0127andu jkun so\u0121\u0121ett g\u0127al tortura jew g\u0127al pieni jew trattamenti inumani jew degradanti\".", "L-UE tippromwovi wkoll ir-rispett lejn id-drittijiet fundamentali mad-dinja kollha.", "Ir-regolament tal-2005 dwar o\u0121\u0121etti g\u0127at-tortura", "Ir-regolament 1236/2005 jipprojbixxi l-esportazzjoni u l-importazzjoni ta' tag\u0127mir/o\u0121\u0121etti li jistg\u0127u jintu\u017caw biss g\u0127at-tortura jew g\u0127all-piena kapitali.", "Dawn l-o\u0121\u0121etti huma mni\u017c\u017clin fl-anness II tar-regolament.", "Ir-regolament jesi\u0121i li\u010benzji spe\u010bifi\u010bi g\u0127all-esportazzjoni ta' tag\u0127mir/o\u0121\u0121etti li jista' jkollhom u\u017cu b\u0127al dan i\u017cda li g\u0127andhom ukoll applikazzjonijiet le\u0121ittimi.", "Dawn l-o\u0121\u0121etti huma so\u0121\u0121etti g\u0127al anali\u017ci skont il-ka\u017c u huma mni\u017c\u017clin fl-annessi III u IIIA tar-regolament.", "F'Di\u010bembru 2011, ir-regolament \u0121ie emendat biex ti\u0121i kkontrollata l-esportazzjoni ta' drogi li jistg\u0127u jintu\u017caw g\u0127al e\u017cekuzzjonijiet b'injezzjoni letali.", "Ir-regolament il-\u0121did jippermetti li esportazzjonijiet lejn pajji\u017ci li huma partijiet g\u0127al konvenzjonijiet internazzjonali dwar il-piena kapitali jkunu koperti minn awtorizzazzjoni \u0121enerali.", "Il-pajji\u017c irid ikun abolixxa l-piena tal-mewt g\u0127ar-reati kollha u l-o\u0121\u0121etti m'g\u0127andhomx ji\u0121u riesportati lejn pajji\u017ci o\u0127ra.", "Ir-regolament il-\u0121did jimponi wkoll projbizzjoni fuq is-senserija ta' tag\u0127mir li huwa so\u0121\u0121ett g\u0127al projbizzjoni fuq l-importazzjoni u l-esportazzjoni kif imni\u017c\u017cel fl-anness II, sabiex ji\u0121u koperti trasferimenti ta' o\u0121\u0121etti li ma jkunux jinsabu fl-UE.", "Barra minn hekk, huwa jipprojbixxi l-g\u0127oti ta' servizzi ta' senserija minn kwalunkwe sensar li jkun konxju li l-o\u0121\u0121etti mni\u017c\u017clin fl-anness III jew IIIA jistg\u0127u jintu\u017caw g\u0127at-tortura jew il-piena kapitali.", "Ir-regolament jipprojbixxi l-assistenza teknika (f'dak li jikkon\u010berna l-o\u0121\u0121etti mni\u017c\u017clin fl-anness III jew IIIA) minn kwalunkwe persuna li tkun konxja li t-tag\u0127mir ikkon\u010bernat jista' jintu\u017ca g\u0127at-tortura jew il-piena kapitali.", "Huwa ja\u0121\u0121usta wkoll id-definizzjoni ta' trattamenti jew pieni krudili, inumani jew degradanti o\u0127ra fid-dawl tal-\u0121urisprudenza tal-Qorti Ewropea tad-Drittijiet tal-Bniedem.", "Barra minn hekk, jipprevedi pro\u010bedura ta' ur\u0121enza fil-ka\u017c li jkun me\u0127tie\u0121 li ji\u0121u emendati malajr l-annessi tar-regolament il-\u0121did meta jid\u0127lu fis-suq o\u0121\u0121etti \u0121odda.", "Skont il-ftehim mal-Parlament Ewropew, it-test maqbul:", "jintrodu\u010bi sistema ta' awtorizzazzjoni preliminari g\u0127al servizzi ta' senserija u assistenza teknika g\u0127al o\u0121\u0121etti mni\u017c\u017clin fl-anness III u IIIA", "jipprojbixxi l-\u0121arr ta' o\u0121\u0121etti fi transitu jekk imni\u017c\u017clin fl-anness II, u ta' dawk imni\u017c\u017clin fl-anness III jew IIIa jekk l-operatur ekonomiku jkollu informazzjoni dwar l-u\u017cu tag\u0127hom fil-pajji\u017c destinatarju", "jipprojbixxi r-reklamar u l-promozzjoni f'wirjiet u fieri kummer\u010bjali tal-o\u0121\u0121etti mni\u017c\u017clin fl-anness II", "jistabbilixxi grupp ta' koordinazzjoni, li ser iservi b\u0127ala pjattaforma biex esperti tal-istati membri u l-Kummissjoni jkollhom skambju ta' informazzjoni dwar prattiki amministrattivi u jiddiskutu wkoll kwistjonijiet ta' interpretazzjoni, l-i\u017cviluppi u l-implimentazzjoni tar-regolament", "L-emenda tar-regolament dwar il-kummer\u010b ta' \u010berti o\u0121\u0121etti li jistg\u0127u jintu\u017caw g\u0127all-piena kapitali, tortura jew trattamenti jew kastigi o\u0127rajn krudili, inumani jew degradanti", "Ara l-pa\u0121na tal-laqg\u0127a"], "date": "14 ta' Novembru 2016", "title": "O\u0121\u0121etti g\u0127at-tortura: il-Kunsill jadotta regolament emendatorju"}
{"url": "https://www.consilium.europa.eu/mt/press/press-releases/2016/10/17/better-rail-services-railway-package-market-pillar/", "text": ["Fis-17 ta' Ottubru 2016, il-Kunsill adotta formalment regoli \u0121odda bl-g\u0127an li ting\u0127ata spinta lill-ivvja\u0121\u0121ar bil-ferrovija fl-Ewropa.", "Ir-riforma ser tifta\u0127 is-swieq domesti\u010bi tat-trasport ferrovjarju tal-passi\u0121\u0121ieri fl-istati membri u to\u0127loq kondizzjonijiet aktar \u0121usti g\u0127all-kumpaniji ferrovjarji f'termini ta' a\u010b\u010bess nondiskriminatorju g\u0127an-netwerk.", "Il-Kunsill jadotta formalment regoli \u0121odda bil-g\u0127an li ting\u0127ata spinta lill-ivvja\u0121\u0121ar bil-ferrovija fl-Ewropa.", "Il-Ministru Slovakk g\u0127at-Trasport, il-Kostruzzjoni u l-I\u017cvilupp Re\u0121jonali, Arp\u00e1d \u00c9rsek, qal: \"Illum ir-raba' pakkett ferrovjarju jinsab tassew fit-triq it-tajba.", "I\u010b-\u010bittadini tag\u0127na issa ser ikunu jistg\u0127u jgawdu minn servizzi a\u0127jar.", "Il-kumpaniji ferrovjarji g\u0127andu jkollhom a\u010b\u010bess a\u0127jar g\u0127as-swieq fl-istati membri kollha biex ti\u017cdied il-kompetizzjoni, l-g\u0127a\u017cla u l-kwalit\u00e0 g\u0127all-passi\u0121\u0121ieri.", "U t-trasport ferrovjarju g\u0127andu ji\u017cdied min\u0127abba l-kontribut tieg\u0127u g\u0127all-mobilit\u00e0 sostenibbli fis-so\u010bjetajiet tag\u0127na.\"", "Ir-regoli riveduti jag\u0127mluha", "aktar fa\u010bli g\u0127al operaturi \u0121odda biex jid\u0127lu fis-suq", "u joffru s-servizzi tag\u0127hom.", "Dan g\u0127andu jwassal g\u0127al aktar g\u0127a\u017cla, prezzijiet or\u0127os u kwalit\u00e0 a\u0127jar g\u0127all-passi\u0121\u0121ieri.", "L-offerti kompetittivi", "ser isiru n-norma g\u0127all-kuntratti ta' servizz pubbliku, g\u0127ajr g\u0127al xi e\u010b\u010bezzjonijiet.", "L-g\u0127oti dirett ser jibqa' possibbli meta dan ikun iwassal g\u0127al kwalit\u00e0 a\u0127jar ta' servizz jew kosteffi\u010bjenza.", "Sabiex dan jirnexxi, kwalunkwe kuntratt mog\u0127ti b'mod dirett ser ikun jinkludi", "miri tal-prestazzjoni u tal-kwalit\u00e0", ", li jkopru, pere\u017cempju, il-puntwalit\u00e0 u l-frekwenza tal-ferroviji.", "Sabiex ikunu \u017cgurati servizzi kontinwi u li ja\u0127dmu sew, l-istati membri jistg\u0127u jillimitaw id-dritt ta' a\u010b\u010bess ta' operatur \u0121did jekk is-servizz il-\u0121did propost ikun jikkomprometti l-'ekwilibriju ekonomiku' ta' xi kuntratt e\u017cistenti ta' servizz pubbliku.", "Ir-riforma ssa\u0127\u0127a\u0127 ukoll l-", "indipendenza u l-imparzjalit\u00e0 tal-amministraturi tal-infrastruttura ferrovjarja", "sabiex ikun \u017cgurat li kull impri\u017ca ferrovjarja jkollha a\u010b\u010bess ugwali g\u0127al-linji ferrovjarji u l-istazzjonijiet.", "L-istati membri jistg\u0127u j\u017commu l-istrutturi organizzattivi attwali tag\u0127hom, i\u017cda tpo\u0121\u0121ew fis-se\u0127\u0127 garanziji biex ti\u017cdied it-trasparenza finanzjarja u ji\u0121u evitati l-kunflitti ta' interess.", "Is-sistema l-\u0121dida ser ti\u0121i", "introdotta gradwalment", ".", "L-amministraturi tal-infrastruttura jridu jikkonformaw mar-rekwi\u017citi l-\u0121odda sa mhux aktar tard minn sentejn wara d-d\u0127ul fis-se\u0127\u0127 tal-att legali.", "Abba\u017ci tar-regoli tal-a\u010b\u010bess, l-operaturi ser ikunu jistg\u0127u jvaraw servizzi kummer\u010bjali \u0121odda fl-14 ta' Di\u010bembru 2020.", "L-offerti kompetittivi g\u0127al kuntratti ta' servizz pubbliku ser jibdew isiru seba' snin wara l-pubblikazzjoni tal-atti legali.", "Ir-riforma g\u0127andha l-g\u0127an li tag\u0127mel l-ivvja\u0121\u0121ar bil-ferrovija ir\u0127as, aktar rapidu u aktar komdu.", "Dan i\u0127e\u0121\u0121e\u0121 lin-nies biex jag\u0127\u017clu l-ferrovija flok modi o\u0127ra tat-trasport inqas ekolo\u0121i\u010bi.", "Meta ser issir li\u0121i?", "It-tliet testi adottati llum huma l-po\u017cizzjoni tal-Kunsill fl-ewwel qari dwar regolament rivedut li jirregola l-kuntratti ta' servizz pubbliku, direttiva riveduta dwar \u017cona ferrovjarja unika Ewropea u regolament li j\u0127assar ir-regolament dwar in-normalizzazzjoni tal-kontijiet ta' impri\u017ci ferrovjarji.", "Fid-19 ta' April 2016, intla\u0127aq qbil informali mal-Parlament dwar il-proposti.", "Biex titlesta l-pro\u010bedura, il-Parlament irid japprova t-test fit-tieni qari tieg\u0127u.", "Ladarba ji\u0121u ffirmati mi\u017c-\u017cew\u0121 istituzzjonijiet, l-atti legali ser ji\u0121u ppubblikati fil-\u0120urnal Uffi\u010bjali tal-UE.", "Dan huwa mistenni li jse\u0127\u0127 sa tmiem l-2016.", "Regolament rivedut dwar kuntratti ta' servizz pubbliku - po\u017cizzjoni tal-Kunsill fl-ewwel qari", "Direttiva riveduta dwar \u017cona ferrovjarja unika Ewropea - po\u017cizzjoni tal-Kunsill fl-ewwel qari", "Regolament li j\u0127assar ir-regolament dwar in-normalizzazzjoni tal-kontijiet - po\u017cizzjoni tal-Kunsill fl-ewwel qari", "Ara l-pa\u0121na tal-laqg\u0127a"], "date": "17 ta' Ottubru 2016", "title": "Servizzi ferrovjarji a\u0127jar: il-Kunsill jadotta l-pilastru tas-suq tar-raba' pakkett ferrovjarju"}
{"url": "https://www.consilium.europa.eu/mt/press/press-releases/2016/10/17/fac-celac-eu/", "text": ["Il-Kunsill \u0127a rendikont tal-istat tat-t\u0127ejjijiet tal-", "Laqg\u0127a tal-Ministri tal-Affarijiet Barranin CELAC-UE li ser issir fil-25-26 ta' Ottubru 2016 f'Santo Domingo", "u ser tittratta l-futur tas-s\u0127ubija bire\u0121jonali.", "Il-Kunsill adotta l-abbozz tal-a\u0121enda, li tipprevedi diskussjonijiet dwar kif jissa\u0127\u0127a\u0127 id-djalogu bire\u0121jonali u ji\u0121u approfonditi r-relazzjonijiet re\u010bipro\u010bi, valutazzjoni tal-programmi u l-azzjonijiet adottati mis-Summits, diskussjonijiet dwar il-finanzjament g\u0127all-i\u017cvilupp u t-tibdil fil-klima, u punt spe\u010bifiku dwar il-Fondazzjoni Unjoni Ewropea - Amerika Latina u Karibew (Fondazzjoni UE-LAC).", "Matul il-laqg\u0127a mistenni ji\u0121i ffirmat", "ftehim li jistabbilixxi l-Fondazzjoni UE-LAC", "b\u0127ala organizzazzjoni internazzjonali.", "Il-Fondazzjoni UE-LAC ti\u0121bor flimkien lill-Unjoni Ewropea u t-28 stat membru tag\u0127ha u l-Komunit\u00e0 ta' Stati tal-Amerika Latina u tal-Karibew (CELAC) u t-33 stat membru tag\u0127ha bl-objettivi li \u0121ejjin:", "tinkora\u0121\u0121ixxi aktar", "g\u0127arfien u komprensjoni re\u010bipro\u010bi", "bejn i\u017c-\u017cew\u0121 re\u0121juni;", "issa\u0127\u0127a\u0127 il-", "pro\u010bess ta' s\u0127ubija bire\u0121jonali", "CELAC-UE, b'aktar parte\u010bipazzjoni mis-so\u010bjet\u00e0 \u010bivili;", "issa\u0127\u0127a\u0127 il-", "vi\u017cibbilt\u00e0 re\u010biproka", "bejn i\u017c-\u017cew\u0121 re\u0121juni, kif ukoll tas-s\u0127ubija bire\u0121jonali nnifisha.", "Il-Fondazzjoni UE-LAC ser til\u0127aq l-objettivi tag\u0127ha permezz ta' attivitajiet b\u0127all-inkora\u0121\u0121iment ta'", "permezz ta' seminars, konferenzi u pubblikazzjonijiet; il-promozzjoni ta'", "relatati ma' temi indirizzati lis-Summits CELAC-UE; it-tnedija ta'", "bire\u0121jonali u l-organizzazzjoni ta'", "; l-inkora\u0121\u0121iment ta' studji u l-\u0127olqien ta' opportunitajiet ta' kuntatti \u0121odda.", "Il-kwartieri \u0121enerali tal-Fondazzjoni UE-LAC ser ikomplu jkunu f'Hamburg (il-\u0120ermanja).", "Il-Fondazzjoni transizzjonali stabbilita fl-2011, sakemm ji\u0121i konklu\u017c il-ftehim internazzjonali, ser tispi\u010b\u010ba.", "Relazzjonijiet tal-UE mal-Amerika Latina u l-Karibew (SEAE)", "Ara l-pa\u0121na tal-laqg\u0127a"], "date": "17 ta' Ottubru 2016", "title": "L-Amerika Latina u l-Karibew: l-UE t\u0127ejji g\u0127al-laqg\u0127a tal-Ministri tal-Affarijiet Barranin CELAC-UE"}
{"url": "https://www.consilium.europa.eu/mt/press/press-releases/2016/10/17/fac-iraq/", "text": ["Il-Kunsill adotta l-a\u0121enda tat-", "tieni Kunsill ta' Kooperazzjoni bejn l-UE u l-Iraq", "li ser isir fit-18 ta' Ottubru 2016 fi Brussell (fil-bini Justus Lipsius).", "Il-Kunsill ta' Kooperazzjoni ser jiddiskuti r-", "relazzjonijiet bilaterali bejn l-UE u l-Iraq", "u b'mod partikolari l-progress fl-implimentazzjoni tal-ftehim ta' s\u0127ubija u kooperazzjoni.", "Ser jiddiskuti wkoll l-", "assistenza attwali u aktar fit-tul tal-UE lill-Iraq", ".", "Il-parte\u010bipanti ser ikollhom ukoll skambju ta' fehmiet dwar", "kwistjonijiet ta' politika nazzjonali u re\u0121jonali u kwistjonijiet ta' sigurt\u00e0", "Il-laqg\u0127a ser tkun kopreseduta mir-Rappre\u017centant G\u0127oli tal-UE g\u0127all-Affarijiet Barranin u l-Politika ta' Sigurt\u00e0", "u l-Ministru g\u0127all-Affarijiet Barranin tal-Iraq", ".", "Il-Kap tad-Dipartiment g\u0127ar-Relazzjonijiet Barranin tar-Re\u0121jun tal-Kurdistan,", ", ukoll ser jie\u0127u sehem fil-laqg\u0127a tal-Kunsill ta' Kooperazzjoni fuq l-istedina tal-Ministru g\u0127all-Affarijiet Barranin tal-Iraq.", "Opportunitajiet g\u0127all-istampa nhar it-Tlieta 18 ta' Ottubru 2016:", "minn +/-13.30", "Wasliet (da\u0127la VIP fil-livell 02)", "Kunsill ta' Kooperazzjoni bejn l-EU u l-Iraq", "Ritratti u filmati fis-sala", "Ritratt tal-grupp", "Stqarrijiet g\u0127all-istampa", "(sala stampa tal-Kunsill)", "Ara l-pa\u0121na tal-laqg\u0127a"], "date": "17 ta' Ottubru 2016", "title": "Kunsill ta' Kooperazzjoni bejn l-UE u l-Iraq g\u0127andu jsir fit-18 ta' Ottubru 2016"}
{"url": "https://www.consilium.europa.eu/mt/press/press-releases/2016/10/17/fac-drc-conclusions/", "text": ["L-Unjoni Ewropea tinsab im\u0127assba sew bis-sitwazzjoni politika fir-Repubblika Demokratika tal-Kongo (RDK).", "Hija tikkundanna ferm l-atti ta' vjolenza estrema li se\u0127\u0127ew fid-19 u l-20 ta' Settembru 2016, b'mod partikolari f'Kinshasa.", "Dawn komplew jitfg\u0127u lura s-sitwazzjoni ta' imblokk li tinsab fiha r-RDK min\u0127abba li l-elettorat ma ssejja\u0127x fil-limiti ta\u017c-\u017cmien kostituzzjonali bil-\u0127sieb tal-organizzazzjoni tal-elezzjoni presidenzjali.", "F'dan ir-rigward, l-UE tfakkar fil-konklu\u017cjonijiet tag\u0127ha tat-23 ta' Mejju 2016 u tirriafferma r-responsabbilt\u00e0 ewlenija tal-awtoritajiet tar-RDK fl-organizzazzjoni tal-elezzjonijiet.", "Il-kri\u017ci politika tar-RDK tista' tissolva biss permezz tal-impenn pubbliku u espli\u010bitu tal-atturi kollha sabiex jirrispettaw il-Kostituzzjoni attwali, b'mod partikolari fir-rigward tal-limitazzjoni tal-mandati presidenzjali kif ukoll bi djalogu politiku sostanzjali, inklu\u017civ, imparzjali u trasparenti.", "F'konformit\u00e0 mas-sens tar-Ri\u017coluzzjoni 2277 tal-Kunsill tas-Sigurt\u00e0 tan-Nazzjonijiet, dan g\u0127andu jwassal g\u0127all-organizzazzjoni tal-elezzjonijiet presidenzjali u le\u0121islattivi fl-iqsar limitu ta\u017c-\u017cmien possibbli matul is-sena 2017.", "Jekk il-mandat presidenzjali attwali jintemm ming\u0127ajr ma jkun intla\u0127aq ftehim minn qabel dwar il-kalendarju elettorali, l-UE ser ikollha tqis l-impatt ta' sitwazzjoni b\u0127al din fuq ir-relazzjonijiet tag\u0127ha mal-gvern tar-RDK.", "Id-djalogu ffa\u010bilitat mill-Unjoni Afrikana f'Kinshasa, u appo\u0121\u0121at mill-UE b\u0127ala membru tal-grupp ta' sostenn, g\u0127andu jwitti t-triq g\u0127al fa\u017ci \u0121dida ta' pro\u010bess politiku aktar inklu\u017civ matul il-\u0121img\u0127at li \u0121ejjin.", "Minn issa sad-19 ta' Di\u010bembru, g\u0127andu ji\u0121i \u010b\u010barat l-andament tal-perijodu ta' transizzjoni sal-elezzjonijiet.", "L-UE tenfasizza l-ur\u0121enza tas-sitwazzjoni u l-importanza tal-parte\u010bipazzjoni fi pro\u010bess b\u0127al dan mill-familji politi\u010bi l-kbar kollha u mis-so\u010bjet\u00e0 \u010bivili, b'mod partikolari l-Konferenza tal-Isqfijiet tal-Kongo.", "Hija tappella lill-ma\u0121\u0121oranza u lill-oppo\u017cizzjoni biex ifittxu li jil\u0127qu l-kompromessi me\u0127tie\u0121a permezz ta' kunsens popolari kbir \u0127afna.", "Sabiex ti\u0121i \u017cgurata klima favorevoli g\u0127at-twettiq tad-djalogu u tal-elezzjonijiet, il-gvern g\u0127andu jie\u0127u l-impenn \u010bar li jirrispetta d-drittijiet tal-bniedem u l-istat tad-dritt u jwaqqaf kull strumentalizzazzjoni tal-\u0121ustizzja.", "L-UE tappella g\u0127all-\u0127elsien tal-pri\u0121unieri politi\u010bi kollha u l-waqfien tal-prosekuzzjonijiet politikament motivati kontra l-oppo\u017cizzjoni u s-so\u010bjet\u00e0 \u010bivili kif ukoll ir-riabilitazzjoni tal-persuni vittmi ta' sentenzi politi\u010bi.", "Il-projbizzjoni tal-protesti pa\u010bifi\u010bi, l-intimidazzjoni u l-fastidju lill-oppo\u017cizzjoni, lis-so\u010bjet\u00e0 \u010bivili u lill-media ma jippermettux t\u0127ejjija ta' transizzjoni pa\u010bifika u demokratika.", "F'dan il-kuntest, ma jistax ji\u0121i \u017cgurat l-impenn tal-UE fi programmi \u0121odda ta' riforma tal-politika u tal-\u0121ustizzja.", "L-UE tappella lill-MONUSCO, fil-qafas tal-mandat tag\u0127ha ta' protezzjoni tal-persuni \u010bivili u sa fejn iwasslu l-mezzi u l-persunal tag\u0127ha, biex tinfirex b'mod disswa\u017civ u titlob il-kooperazzjoni s\u0127i\u0127a tal-awtoritajiet fl-implimentazzjoni tar-ri\u017coluzzjoni adottata fit-tlieta u tletin sessjoni tal-Kunsill tad-Drittijiet tal-Bniedem.", "L-g\u0127add kbir \u0127afna ta' arresti li sar wara l-avvenimenti tad-19 u l-20 ta' Settembru iqajjem t\u0127assib serju fir-rigward tar-rispett tal-pro\u010beduri legali u r-rieda li tkun garantita \u0121ustizzja indipendenti.", "L-UE t\u0127e\u0121\u0121e\u0121 lill-atturi kollha, kemm min-na\u0127a tal-awtoritajiet kif ukoll min-na\u0127a tal-oppo\u017cizzjoni, biex jirrifjutaw l-u\u017cu tal-vjolenza.", "Hija tfakkar fir-responsabbilt\u00e0 ewlenija tal-forzi tas-sigurt\u00e0 biex i\u017commu l-ordni pubbliku waqt li ji\u017cguraw ir-rispett tal-libertajiet fundamentali.", "St\u0127arri\u0121 indipendenti g\u0127andu jippermetti l-identifikazzjoni rapida tar-responsabbiltajiet individwali ta' kull wie\u0127ed.", "Il-MONUSCO u l-Uffi\u010b\u010bju Kon\u0121unt tan-Nazzjonijiet Uniti g\u0127ad-Drittijiet tal-Bniedem (UNJHRO) g\u0127andhom ikunu jistg\u0127u jag\u0127mlu xog\u0127olhom ta' dokumentazzjoni ming\u0127ajr xkiel.", "L-UE innutat ukoll il-komunikazzjoni tal-Prosekutur tal-Qorti Kriminali Internazzjonali tat-23 ta' Settembru 2016, li ddikjara li qed jissorvelja b'attenzjoni kbira s-sitwazzjoni fuq il-post.", "L-UE ttenni t-t\u0127assib kbir tag\u0127ha fir-rigward tas-sitwazzjoni fil-Lvant tal-pajji\u017c, b'mod partikolari f'Beni.", "F'dan il-kuntest, l-UE tfakkar fl-e\u017cistenza tar-Ri\u017coluzzjoni 2293 tal-Kunsill tas-Sigurt\u00e0 tan-Nazzjonijiet Uniti li tistabbilixxi l-qafas tal-ONU ta' mi\u017curi restrittivi fir-rigward ta' individwi jew entitajiet responsabbli g\u0127al ksur serju tad-drittijiet tal-bniedem.", "Quddiem ir-riskji ta' instabbilt\u00e0 fil-pajji\u017c u t-theddida li dan jikkostitwixxi g\u0127ar-re\u0121jun, l-UE ser tibqa' mobilizzata bis-s\u0127i\u0127.", "L-Istati Membri issa jaqblu dwar il-\u0127tie\u0121a li jikkoordinaw l-appro\u010b\u010b tag\u0127hom fir-rigward tal-qasam tal-\u0127ru\u0121 tal-vi\u017ci fir-rigward tad-detenturi ta' passaport diplomatiku jew tas-servizz.", "L-UE ser tu\u017ca l-mezzi kollha possibbli li g\u0127andha, inklu\u017c ir-rikors g\u0127al mi\u017curi restrittivi individwali kontra dawk li huma responsabbli minn ksur serju tad-drittijiet tal-bniedem, li jin\u010bitaw il-vjolenza jew li jxekklu minn \u0127ru\u0121 mill-kri\u017ci li jkun kunsenswali, pa\u010bifiku u li jirrispetta x-xewqa tal-poplu Kongoli\u017c li jele\u0121\u0121i r-rappre\u017centanti tieg\u0127u.", "Il-Kunsill jistieden lir-Rappre\u017centant G\u0127oli biex tibda \u0127idma f'dan is-sens.", "L-UE tfakkar fl-isforzi sinifikanti li g\u0127amlet f'dawn l-a\u0127\u0127ar snin biex takkumpanja lill-pajji\u017c u tikkonferma li tinsab lesta li \u017c\u017cidhom billi ttenni t-talba tag\u0127ha tat-2 ta' \u0120unju 2016 lill-gvern biex jibda bla dewmien djalogu politiku fl-aktar livell g\u0127oli, f'konformit\u00e0 mal-Artikolu 8 tal-Ftehim ta' Cotonou.", "Hija tinsab lesta tag\u0127ti l-appo\u0121\u0121 tag\u0127ha, inklu\u017c dak finanzjarju, g\u0127al pro\u010bess elettorali trasparenti abba\u017ci ta' ftehim politiku inklu\u017civ u ta' kalendarju \u010bar maqbul mill-partijiet ikkon\u010bernati, u dment li jintla\u0127qu l-kondizzjonijiet kollha f'konformit\u00e0 mal-Kostituzzjoni u r-Ri\u017coluzzjoni 2277 tal-Kunsill tas-Sigurt\u00e0 tan-Nazzjonijiet Uniti.", "F'dawn il-kondizzjonijiet, l-UE ser tibqa' impenjata b\u0127ala membru tal-grupp ta' appo\u0121\u0121 g\u0127all-fa\u010bilitazzjoni u ser ta\u0127dem mill-qrib mas-s\u0127ab tag\u0127ha, b'mod partikolari dawk Afrikani.", "Hija tilqa' tajjeb l-isforzi konsiderevoli tar-re\u0121jun biex jirrikon\u010bilja l-po\u017cizzjonijiet, b'mod partikolari permezz tas-summit li \u0121ej dwar ir-RDK organizzat f'Luanda mill-Konferenza Internazzjonali dwar ir-Re\u0121jun tal-Lagi l-Kbar, in-Nazzjonijiet Uniti u l-Unjoni Afrikana, u tal-laqg\u0127a ministerjali tal-SADC.", "Ara l-pa\u0121na tal-laqg\u0127a"], "date": "17 ta' Ottubru 2016", "title": "Konklu\u017cjonijiet tal-Kunsill dwar ir-Repubblika Demokratika tal-Kongo"}
{"url": "https://www.consilium.europa.eu/mt/press/press-releases/2016/10/17/fac-eu-global-strategy/", "text": ["Il-Kunsill iddiskuta s-segwitu g\u0127all-istrate\u0121ija globali tal-UE g\u0127all-politika estera u ta' sigurt\u00e0 \"Vi\u017cjoni kondivi\u017ca, azzjoni komuni: Ewropa aktar b'sa\u0127\u0127itha\" u adotta konklu\u017cjonijiet.", "Il-\u0127idma dwar l-implimentazzjoni tal-istrate\u0121ija globali tal-UE hija mistennija tiffoka fuq \u0127ames oqsma ta' prijorit\u00e0 g\u0127all-2016-2017:", "L-i\u017cvilupp tar-re\u017ciljenza u appro\u010b\u010b integrat g\u0127all-konflitti u l-kri\u017cijiet;", "Is-sigurt\u00e0 u d-difi\u017ca;", "It-tis\u0127i\u0127 tar-rabta bejn il-politiki interni u esterni;", "L-a\u0121\u0121ornament ta' strate\u0121iji re\u0121jonali u temati\u010bi e\u017cistenti jew it-t\u0127ejjija ta' o\u0127rajn \u0121odda;", "It-titjib tal-isforzi tad-diplomazija pubblika.", "Barra minn hekk, id-drittijiet tal-bniedem kif ukoll in-nisa, il-pa\u010bi u s-sigurt\u00e0 u l-ugwaljanza bejn is-sessi u t-tis\u0127i\u0127 tal-po\u017cizzjoni tan-nisa ser ikomplu ji\u0121u integrati fil-politiki esterni kollha tal-UE.", "Konklu\u017cjonijiet tal-Kunsill dwar l-Istrate\u0121ija Globali g\u0127all-Politika Estera u ta' Sigurt\u00e0 tal-Unjoni Ewropea", "Ara l-pa\u0121na tal-laqg\u0127a"], "date": "17 ta' Ottubru 2016", "title": "Konklu\u017cjonijiet tal-Kunsill dwar l-istrate\u0121ija globali g\u0127all-politika estera u ta' sigurt\u00e0 tal-UE"}
{"url": "https://www.consilium.europa.eu/mt/press/press-releases/2016/10/10/baltic-sea-quotas/", "text": ["Fl-10 ta' Ottubru 2016, il-Kunsill qabel unanimament dwar il-", "qabdiet totali permissibbli", "(TACs) tas-sena d-die\u0127la", "g\u0127all-g\u0127axar l-iktar stokkijiet ta' \u0127ut kummer\u010bjalment importanti fil-Ba\u0127ar Baltiku", ".", "Dan il-ftehim iwitti t-triq g\u0127al aktar negozjati aktar tard din is-sena dwar it-TACs g\u0127all-ba\u0127ar fond u l-Ba\u0127ar tat-Tramuntana.", "Il-ftehim jinkludi \u017cieda fil-qabdiet g\u0127all-aringi (minbarra fil-Golf ta' Riga), il-barbun tat-tbajja' u s-salamun (minbarra fil-Golf tal-Finlandja) f'konformit\u00e0 mal-proposta tal-Kummissjoni.", "G\u0127all-bqija tal-istokkijiet, il-ministri dde\u010bidew dwar \u017cieda i\u017cg\u0127ar g\u0127al-la\u010b\u010ba ka\u0127la u l-ebda \u017cieda g\u0127as-salamun fil-ba\u010bir ewlieni.", "\u0120ie miftiehem ukoll it-tnaqqis kif \u0121ej: 25 % g\u0127all-merluzz tal-Lvant, 56 % g\u0127all-merluzz tal-Punent inklu\u017ci dispo\u017cizzjonijiet dwar il-bag limit tas-sajd rikreattiv, 11 % g\u0127all-aringi fil-Golf ta' Riga u 20 % g\u0127as-salamun fil-Golf tal-Finlandja.", "\"Il-ftehim tal-lum huwa ri\u017cultat e\u010b\u010bellenti, kemm g\u0127all-ambjent kif ukoll g\u0127as-sajjieda tal-Baltiku.", "Ma kienx fa\u010bli i\u017cda rnexxielna nil\u0127qu bilan\u010b tajjeb bejn is-sostenibbilt\u00e0 tar-ri\u017corsi marittimi tag\u0127na u l-\u0127ti\u0121ijiet tas-settur tas-sajd tal-pajji\u017ci kkon\u010bernati, f'konformit\u00e0 s\u0127i\u0127a mal-pjan pluriennali l-\u0121did tal-Baltiku.\"", "Is-Sinjura", ", Ministru g\u0127all-agrikoltura u l-i\u017cvilupp rurali tas-Slovakkja u president tal-Kunsill.", "Il-Ftehim fid-dettall", "Il-kwantitajiet miftiehma llum iqisu l-impenn lejn l-objettivi tal-", "Politika Komuni tas-Sajd", "(PKS), inklu\u017c il-kisba tar-", "(MSY), il-prin\u010bipji tal-", "pjan ta' \u0121estjoni pluriennali g\u0127all-Ba\u0127ar Baltiku", ", u l-", "pariri xjentifi\u010bi", ", b'mod partikolari l-pariri mog\u0127tija mill-Kunsill Internazzjonali g\u0127all-Esplorazzjoni tal-Ba\u0127ar (ICES).", "G\u0127all-merluzz fil-Baltiku, il-ministri qablu wkoll dwar g\u0127add ta' mi\u017curi addizzjonali ta' appo\u0121\u0121 li huma aktar immirati biex itejbu is-sitwazzjoni tal-istokk.", "Qabdiet totali permissibbli (TACs) tal-UE fil-Ba\u0127ar Baltiku g\u0127all-2017", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Infografika - L-iffissar ta' kwoti u limiti tal-qbid", "Ara l-infografika s\u0127i\u0127a", "Il-passi li jmiss", "Dan il-punt ser ji\u0121i inklu\u017c, wara l-finalizzazzjoni mill-\u0121uristi-lingwisti, g\u0127all-adozzjoni fil-parti \"A\" tal-a\u0121enda tal-laqg\u0127a tal-Kunsill li jmiss.", "Kuntest", "Id-diskussjonijiet tal-lum kienu bba\u017cati fuq proposta tal-Kummissjoni li hija msejsa fermament fuq il-pjan ta' \u0121estjoni pluriennali tas-sajd g\u0127all-Ba\u0127ar Baltiku adottat re\u010bentement, u fuq pariri xjentifi\u010bi disponibbli, b'mod partikolari r-rapporti mfassla mill-Kunsill Internazzjonali g\u0127all-Esplorazzjoni tal-Ba\u0127ar (ICES).", "Skont l-artikolu 43(3) tat-Trattat dwar il-Funzjonament tal-Unjoni Ewropea (TFUE), huwa l-Kunsill li jrid jadotta l-mi\u017curi dwar l-istabbiliment u l-allokazzjoni ta' opportunitajiet tas-sajd fil-qafas tal-politika komuni tas-sajd.", "G\u0127aldaqstant il-parte\u010bipazzjoni tal-Parlament Ewropew u l-opinjoni tal-Kumitat Ekonomiku u So\u010bjali Ewropew mhumiex me\u0127tie\u0121a g\u0127all-adozzjoni ta' dan ir-regolament.", "Proposta tal-Kummissjoni li tistabbilixxi l-opportunitajiet tas-sajd g\u0127all-2017 g\u0127al \u010berti stokkijiet ta' \u0127ut u gruppi ta' stokkijiet ta' \u0127ut applikabbli fil-Ba\u0127ar Baltiku", "Pjan ta' \u0121estjoni pluriennali tas-sajd g\u0127all-Ba\u0127ar Baltiku", "Ara l-pa\u0121na tal-laqg\u0127a"], "date": "10 ta' Ottubru 2016", "title": "Is-sajd fil-Ba\u0127ar Baltiku: il-ministri jidde\u010biedu dwar il-limiti ta' qbid"}
{"url": "https://www.consilium.europa.eu/mt/press/press-releases/2016/10/11/monaco-taxation-agreement-approved-by-eu/", "text": ["L-UE u Monaco ffirmaw ftehim \u0121did dwar it-trasparenza fil-qasam tat-taxxa, skont liema ser jiskambjaw b'mod awtomatiku informazzjoni dwar il-kontijiet finanzjarji tar-residenti ta' xulxin mill-2018.", "Fil-11 ta' Ottubru 2016, il-Kunsill approva l-konklu\u017cjoni ta' ftehim ma' Monaco li ser", "itejjeb il-konformit\u00e0 fiskali", "Il-ftehim ser jirrikjedi li l-istati membri tal-UE u Monaco jiskambjaw informazzjoni b'mod awtomatiku b\u0127ala mezz li jiffa\u010bilita l-", "prevenzjoni tal-eva\u017cjoni fiskali", "Dan ser jag\u0127ti lill-amministrazzjonijiet tat-taxxa tag\u0127hom a\u010b\u010bess transkonfinali mtejjeb g\u0127al informazzjoni dwar il-", "kontijiet finanzjarji", "tar-residenti ta' xulxin.", "Il-ftehim ja\u0121\u0121orna ftehim tal-2004 li kien jobbliga lil Monaco japplika mi\u017curi ekwivalenti g\u0127al dawk f'direttiva tal-UE dwar it-tassazzjoni tad-d\u0127ul mit-tfaddil.", "Il-ftehim il-\u0121did \u0121ie ffirmat fit-12 ta' Lulju 2016.", "\u0120ie konklu\u017c (fil-11 ta' Ottubru) f'laqg\u0127a tal-Kunsill Affarijiet Ekonomi\u010bi u Finanzjarji, ming\u0127ajr diskussjoni.", "Ftehim UE-Monaco dwar l-iskambju awtomatiku ta' informazzjoni dwar kontijiet finanzjarji", "Stqarrija g\u0127all-istampa dwar il-Ftehim UE-Monaco dwar l-iskambju awtomatiku ta' informazzjoni dwar kontijiet finanzjarji", "Ara l-pa\u0121na tal-laqg\u0127a"], "date": "11 ta' Ottubru 2016", "title": "L-UE tapprova ftehim ma' Monaco dwar it-tassazzjoni"}
{"url": "https://www.consilium.europa.eu/mt/press/press-releases/2016/10/11/ecofin-conclusions-tax-transparency/", "text": ["\"Il-Kunsill:", "1.", "JIRRIKONOXXI l-progress li sar fit-twettiq tal-a\u0121enda ambizzju\u017ca tal-UE g\u0127al tassazzjoni aktar \u0121usta, aktar trasparenti u aktar effettiva u fit-tis\u0127i\u0127 tal-kooperazzjoni bejn l-awtoritajiet fiskali madwar l-UE;", "2.", "JIKKONFERMA l-importanza li jittejjeb aktar il-qafas tat-taxxa internazzjonali u tal-UE biex ji\u0121u evitati l-abbu\u017c transfruntier tat-taxxa u l-attivit\u00e0 finanzjarja ille\u010bita;", "3.", "JILQA' l-Komunikazzjoni tal-Kummissjoni tal-5 ta' Lulju 2016 dwar mi\u017curi ulterjuri biex jittejbu t-trasparenza u l-\u0121lieda kontra l-eva\u017cjoni u l-evitar tat-taxxa;", "4.", "JAQBEL li l-le\u0121islazzjoni re\u010benti tal-UE biex ti\u0121i skambjata b'mod awtomatiku informazzjoni dwar de\u010bi\u017cjonijiet tat-taxxa u dwar rapporti g\u0127al kull pajji\u017c relatati mat-taxxa ta' kumpaniji multinazzjonali bejn l-awtoritajiet kompetenti tal-Istati Membri hija pass importanti 'l quddiem;", "5.", "JAPPELLA g\u0127at-tfittix ta' opzjonijiet biex sa\u0127ansitra tittejjeb aktar il-kooperazzjoni amministrattiva bejn l-awtoritajiet kompetenti fl-UE, inklu\u017c permezz tal-kunsiderazzjoni ta' opzjonijiet ispirati mill-\u0127idma tat-Taskforce Internazzjonali Kon\u0121unt tal-OECD dwar Intelligence Kondivi\u017c u Kollaborazzjoni (JITSIC);", "6.", "JIKKUNSIDRA b\u0127ala f'waqthom il-proposti mill-Kummissjoni g\u0127ar-revi\u017cjoni tad-Direttiva dwar il-Kooperazzjoni Amministrattiva u tad-Direttiva dwar il-\u0120lieda Kontra l-\u0126asil tal-Flus bil-\u0127sieb tas-siner\u0121iji bejn dawn i\u017c-\u017cew\u0121 oqsma u BI\u0126SIEBU ja\u0127dem lejn l-adozzjoni rapida tag\u0127hom f'konformit\u00e0 mal-pro\u010bess le\u0121islattiv tal-UE;", "7.", "JIKKONFERMA li hemm b\u017conn ta' kooperazzjoni aktar effettiva u effi\u010bjenti bejn l-awtoritajiet tat-taxxa u a\u0121enziji o\u0127ra involuti fil-\u0121lieda kontra l-eva\u017cjoni tat-taxxa, il-\u0127asil tal-flus u l-finanzjament tat-terrori\u017cmu f'konformit\u00e0 mas-salvagwardji legali adatti;", "8.", "JIS\u0126AQ fuq il-b\u017conn li ji\u0121i evitat il-\u0127abi fuq skala kbira ta' fondi li jfixkel il-\u0121lieda effettiva kontra l-eva\u017cjoni tat-taxxa, il-\u0127asil tal-flus u l-finanzjament tat-terrori\u017cmu, u biex ji\u0121i \u017cgurat li jkunu mag\u0127rufa l-identitajiet tas-sidien benefi\u010bjarji ta' kumpanniji, entitajiet legali jew arran\u0121amenti legali;", "9.", "JILQA' l-inizjattiva g\u0127all-iskambju awtomatiku ta' informazzjoni dwar is-sidien benefi\u010bjarji a\u0127\u0127arija fejn bosta \u0121urisdizzjonijiet, inklu\u017c l-Istati Membri kollha, qablu li jiskambjaw informazzjoni dwar is-sidien benefi\u010bjarji ta' kumpanniji, entitajiet legali u arran\u0121amenti legali u JISTENNA B'INTERESS il-progress internazzjonali rapidu;", "10.", "JISTIEDEN lill-Kummissjoni tanalizza l-possibbiltajiet g\u0127al proposta dwar it-titjib tal-a\u010b\u010bess transfruntier g\u0127al informazzjoni dwar is-sidien benefi\u010bjarji a\u0127\u0127arija fuq il-ba\u017ci tal-\u0127idma li g\u0127adha g\u0127addejja fil-livell internazzjonali;", "11.", "JINNOTA li fil-laqg\u0127a tieg\u0127u ta' Ottubru 2016 il-G20 sema' proposti inizjali mill-OECD u l-FATF dwar modi biex tittejjeb l-implimentazzjoni tal-istandards internazzjonali dwar it-trasparenza, inklu\u017c fuq id-disponibbilt\u00e0 ta' informazzjoni dwar is-sjieda benefi\u010bjarja;", "12.", "IFAKKAR fil-\u0127tie\u0121a li ti\u017cdied is-sorveljanza ta' fa\u010bilitaturi u promoturi tal-ippjanar aggressiv tat-taxxa u li ji\u0121u introdotti di\u017cin\u010bentivi aktar effettivi g\u0127al tali attivitajiet;", "13.", "JILQA' l-intenzjoni tal-Kummissjoni li fil-\u0127arifa tal-2016 tniedi konsultazzjoni pubblika biex jin\u0121abar feedback dwar l-appro\u010b\u010b l-aktar adatt biex tinkiseb trasparenza akbar fl-attivitajiet ta' intermedjarji li jassistu fl-iskemi ta' eva\u017cjoni jew evitar tat-taxxa;", "14.", "JINNOTA l-intenzjoni tal-Kummissjoni li tesplora possibbiltajiet g\u0127al Regoli dwar l-I\u017cvelar Obbligatorju ispirati mill-Azzjoni 12 tal-pro\u0121ett tal-OECD dwar il-BEPS, filwaqt li tibba\u017ca fuq l-esperjenzi f'dan il-qasam ta' xi Stati Membri tal-UE, u biex possibbilment tippre\u017centa proposta le\u0121islattiva fl-2017;", "15.", "JINKORA\u0120\u0120IXXI lill-Kummissjoni biex tibda tirrifletti fuq il-possibbilt\u00e0 g\u0127all-iskambju futur ta' tali informazzjoni bejn amministrazzjonijiet tat-taxxa fl-UE;", "16.", "JIS\u0126AQ fuq il-b\u017conn ta' \u0127idma mill-qrib mal-OECD u s\u0127ab internazzjonali o\u0127ra fuq appro\u010b\u010b globali possibbli g\u0127al trasparenza akbar f'dan il-qasam;", "17.", "JAPPO\u0120\u0120A l-promozzjoni ta' standards og\u0127la ta' governanza tajba tat-taxxa madwar il-dinja u JINNOTA li di\u0121\u00e0 bdiet \u0127idma teknika fil-Kunsill, fil-Grupp dwar il-Kodi\u010bi tal-Kondotta dwar it-Tassazzjoni tal-Intrapri\u017ci, g\u0127all-istabbiliment ta' lista tal-UE ta' \u0121urisdizzjonijiet ta' pajji\u017ci terzi li ma jikkooperawx li g\u0127andha tkun lesta fl-2017, inklu\u017c g\u0127ad-definizzjoni tal-kriterji g\u0127all-elenkar ta' \u0121urisdizzjonijiet u l-esplorazzjoni ta' kontromi\u017curi possibbli;", "18.", "JAQBEL li l-protezzjoni ta' informaturi hija importanti u JINKORA\u0120\u0120IXXI lill-Kummissjoni tesplora l-possibbilt\u00e0 ta' azzjoni futura fil-livell tal-UE filwaqt li tirrispetta l-prin\u010bipju tas-sussidjarjet\u00e0;", "19.", "JIRRIKONOXXI li t-titjib ta\u010b-\u010bertezza tat-taxxa fl-UE jista' jikkontribwixxi g\u0127al \u017cieda ulterjuri fil-kompetittivit\u00e0 tan-negozji tal-UE u JIE\u0126U NOTA tal-intenzjoni tal-Kummissjoni li tippre\u017centa proposti mmirati g\u0127all-\u0121lieda kontra l-BEPS u l-evitar tat-taxxa filwaqt li ji\u017cguraw ukoll ambjent tat-taxxa stabbli u prevedibbli u jeliminaw it-tassazzjoni doppja, b'mod partikolari dwar it-titjib tar-ri\u017coluzzjoni tat-tilwim u t-tnedija mill-\u0121did tal-Ba\u017ci Komuni Konsolidata tat-Taxxa Korporattiva (BKKTK).\"", "Komunikazzjoni mill-Kummissjoni ta' Lulju 2016 dwar mi\u017curi biex tissa\u0127\u0127a\u0127 it-trasparenza fil-qasam tat-taxxa", "Ara l-pa\u0121na tal-laqg\u0127a"], "date": "11 ta' Ottubru 2016", "title": "Konklu\u017cjonijiet tal-Kunsill dwar it-trasparenza fiskali"}
{"url": "https://www.consilium.europa.eu/mt/press/press-releases/2016/10/11/ecofin-conclusions-climate-change/", "text": ["JILQA' l-objettiv tal-Ftehim ta' Pari\u0121i li l-flussi finanzjarji jsiru konsistenti ma' direzzjoni lejn emissjonijiet baxxi ta' gassijiet b'effett ta' serra kif ukoll \u017cvilupp re\u017ciljenti g\u0127at-tibdil fil-klima.", "ITENNI li dan je\u0127tie\u0121 azzjoni mill-partijiet kollha individwalment u kollettivament.", "JAFFERMA MILL-\u0120DID li l-UE u l-Istati Membri tag\u0127ha huma impenjati li j\u017cidu l-mobilizzazzjoni tal-finanzjament g\u0127all-\u0121lieda kontra t-tibdil fil-klima, b\u0127ala parti minn sforz globali, immexxija mill-pajji\u017ci \u017cviluppati, b'mod partikolari biex ting\u0127ata assistenza lil pajji\u017ci li qed ji\u017cviluppaw fir-rigward tal-mitigazzjoni u l-adattament biex jimplimentaw l-istrate\u0121iji mmexxija minn pajji\u017chom, b'mod partikolari Kontributi Determinati fil-Livell Nazzjonali.", "JENFASIZZA li l-UE u xi Stati Membri tal-UE, f'Pari\u0121i fil-21 Konferenza tal-Partijiet g\u0127all-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC), \u0127abbru ammonti og\u0127la ta' finanzjament pubbliku g\u0127all-\u0121lieda kontra t-tibdil fil-klima previsti g\u0127as-snin li \u0121ejjin u b'hekk ti\u017cdied ukoll il-prevedibbilt\u00e0.", "JENFASIZZA li l-UE u l-Istati Membri tag\u0127ha jipprovdu parti sostanzjali tal-finanzjament pubbliku g\u0127all-\u0121lieda kontra t-tibdil fil-klima, u JIS\u0126AQ fuq il-\u0127tie\u0121a g\u0127al kondivi\u017cjoni \u0121usta tal-pi\u017c fost il-pajji\u017ci \u017cviluppati u g\u0127al parte\u010bipazzjoni futura minn firxa usa' ta' kontributuri.", "JENFASIZZA l-importanza ta' perspettiva orjentata lejn l-e\u017citi dwar il-finanzjament g\u0127all-\u0121lieda kontra t-tibdil fil-klima, li ti\u017cgura l-akbar impatt possibbli tal-fondi provduti u mobilizzati.", "JILQA' l-\u0127idma tal-pajji\u017ci fil-fa\u017ci tal-i\u017cvilupp biex i\u0127ejju pjan direzzjonali konkret biex jiksbu l-mira li b'mod kon\u0121unt jimmobilizzaw USD 100 biljun kull sena sal-2020 g\u0127all-mitigazzjoni u l-adattament minn varjet\u00e0 wiesg\u0127a ta' sorsi, pubbli\u010bi u privati, bilaterali u multilaterali, inklu\u017c sorsi alternattivi ta' finanzjament, fil-kuntest ta' azzjonijiet ta' mitigazzjoni siewja u trasparenza fl-implimentazzjoni.", "JISTENNA B'INTERESS il-finalizzazzjoni tal-pjan direzzjonali qabel l-UNFCCC COP22.", "JAFFERMA li l-UE u l-Istati Membri tag\u0127ha huma impenjati biex jimmobilizzaw is-sehem tag\u0127hom tal-mira tal-pajji\u017ci \u017cviluppati biex b'mod kon\u0121unt jimmobilizzaw USD 100 biljun fis-sena sal-2020 u mbag\u0127ad sal-2025 g\u0127all-mitigazzjoni u l-adattament, minn varjet\u00e0 wiesg\u0127a ta' sorsi, strumenti u kanali.", "ITENNI li l-finanzjament pubbliku g\u0127all-\u0121lieda kontra t-tibdil fil-klima ser ikompli jkollu rwol sinifikanti.", "JIKKONFERMA li l-UE u l-Istati Membri tag\u0127ha ser ikomplu jipprovdu finanzjament pubbliku g\u0127all-\u0121lieda kontra t-tibdil fil-klima g\u0127al finijiet ta' mitigazzjoni u adattament.", "JITLOB lill-Kummissjoni biex tipprovdi \u0127arsa \u0121enerali dwar il-finanzjament g\u0127all-\u0121lieda kontra t-tibdil fil-klima mill-UE u l-Istati Membri tag\u0127ha g\u0127all-2015 biex il-Kunsill japprova dan il-kontribut qabel l-UNFCCC COP22.", "JIS\u0126AQ fuq l-importanza li ji\u017cdiedu r-ri\u017corsi biex ji\u0121u appo\u0121\u0121ati dawk il-pajji\u017ci li qed ji\u017cviluppaw li huma partikolarment vulnerabbli g\u0127all-konsegwenzi negattivi tat-tibdil fil-klima u li g\u0127andhom limitazzjonijiet sinifikanti fil-kapa\u010bit\u00e0.", "Ukoll JILQA' l-impenji li saru mill-parti l-kbira tal-banek multilaterali tal-i\u017cvilupp (MDBs) biex isa\u0127\u0127u l-integrazzjoni ta' kunsiderazzjonijiet tal-mitigazzjoni tat-tibdil fil-klima u tal-adattament u r-re\u017ciljenza g\u0127alih fil-portafolli kollha tag\u0127hom u fi \u0127dan il-mandati tag\u0127hom, inklu\u017c l-impenji tag\u0127hom biex i\u017cidu l-investimenti tag\u0127hom relatati mal-klima.", "JINKORA\u0120\u0120IXXI lill-istituzzjonijiet finanzjarji internazzjonali u re\u0121jonali u lill-a\u0121enziji tan-NU biex jipprovdu informazzjoni lill-Partijiet permezz tas-segretarjat tal-UNFCCC dwar kif jintegraw l-objettivi dwar il-klima u jinkorporaw mi\u017curi ta' re\u017ciljenza g\u0127alt-tibdil fil-klima fil-programmi tag\u0127hom ta' assistenza g\u0127all-i\u017cvilupp u ta' finanzjament g\u0127all-\u0121lieda kontra t-tibdil fil-klima.", "JILQA' l-kontribuzzjonijiet importanti ta' finanzjament g\u0127all-\u0121lieda kontra t-tibdil fil-klima minn xi ekonomiji emer\u0121enti u pajji\u017ci li qed ji\u017cviluppaw.", "JENFASIZZA li l-Ftehim ta' Pari\u0121i j\u0127e\u0121\u0121e\u0121 lill-Partijiet l-o\u0127ra g\u0127ajr dawk impenjati ta\u0127t il-Konvenzjoni biex jipprovdu jew ikomplu jipprovdu ri\u017corsi finanzjarji fuq ba\u017ci volontarja.", "JIRRIKONOXXI lis-settur privat b\u0127ala sors ewlieni ta' finanzjament g\u0127all-\u0121lieda kontra t-tibdil fil-klima u flussi ta' investiment rilevanti o\u0127ra.", "JIRRIKONOXXI li l-finanzjament mis-settur privat jikkomplementa, i\u017cda ma jissostitwixxix il-finanzjament mis-settur pubbliku, fejn ikun me\u0127tie\u0121 finanzjament pubbliku.", "JINNOTA li l-UE g\u0127andha stabbilit u ser tkompli ti\u017cviluppa sett wiesa' ta' strumenti biex timmobilizza finanzjament mis-settur privat g\u0127al azzjonijiet klimati\u010bi internazzjonali inklu\u017c finanzjament mobilizzat mis-settur privat lokali.", "JILQA' l-fatt li l-Ftehim ta' Pari\u0121i jibg\u0127at sinjal qawwi lis-settur privat biex jorjenta mill-\u0121did il-flussi finanzjarji lejn investimenti b'livell baxx ta' emissjonijiet tal-karbonju u re\u017ciljenti g\u0127at-tibdil fil-klima.", "JINNOTA l-isforzi li g\u0127addejjin fl-UE biex ji\u0121u allinjati l-in\u010bentivi g\u0127all-investiment g\u0127all-objettivi tal-UE dwar il-klima, e\u017c. permezz tal-Unjoni tas-Swieq Kapitali u l-Pjan ta' Investiment g\u0127all-Ewropa; u f'dan il-kuntest JILQA' l-\u0127idma tal-G20 u tal-Bord g\u0127all-Istabbilt\u00e0 Finanzjarja, b\u0127ala kontributi importanti biex ji\u0121i orjentat mill-\u0121did l-investiment privat.", "JISSOTTOLINJA li l-ipprezzar tal-karbonju huwa wie\u0127ed mill-komponenti ewlenin ta' ambjent abilitanti g\u0127a\u010b-\u010baqliq tal-investimenti li jista' jinkiseb permezz ta' sensiela ta' g\u0127odod, inklu\u017c ir-regolamentazzjoni, in-negozjar ta' emissjonijiet u t-taxxi.", "F'dan il-kuntest, JAPPO\u0120\u0120A inizjattivi ta' pprezzar tal-karbonju kif ukoll inizjattivi li jippromwovu l-eliminazzjoni gradwali ta' sussidji li jag\u0127mlu \u0127sara lill-ambjent u lill-ekonomija u fost l-o\u0127rajn l-eliminazzjoni gradwali ta' finanzjament g\u0127al pro\u0121etti b'intensivit\u00e0 ta' emissjonijiet.", "JENFASIZZA l-isforzi tal-UE u tal-Istati Membri tag\u0127ha biex i\u017cidu l-finanzjament mobilizzat g\u0127all-\u0121lieda kontra t-tibdil fil-klima kif jidher fil-pre\u017centazzjonijiet tal-2016 dwar l-istrate\u0121iji u l-appro\u010b\u010bi.", "IFAKKAR li \u017c-\u017cieda fil-finanzjament g\u0127all-\u0121lieda kontra t-tibdil fil-klima hija pro\u010bess iterattiv li jimxi id f'id mal-\u0127idma tal-gvernijiet biex ji\u017cviluppaw ambjenti, strate\u0121iji ta' investiment, pro\u0121etti u programmi abilitanti li lkoll g\u0127andhom jinkludu l-impenn ta' azzjoni tas-settur privat.", "F'dan il-kuntest JILQA' l-isforzi mwettqa mill-pajji\u017ci li qed ji\u017cviluppaw.", "JENFASIZZA l-importanza li l-adattament ji\u0121i appo\u0121\u0121at biex jg\u0127in l-integrazzjoni ta' objettivi dwar il-klima fl-istrate\u0121iji tal-pajji\u017ci li qed ji\u017cviluppaw u jibni g\u0127ajxien aktar re\u017ciljenti g\u0127all-klima.", "JISSOTTOLINJA l-importanza li jinkiseb bilan\u010b bejn il-finanzjament tal-adattament u dak tal-mitigazzjoni f'konformit\u00e0 mal-prijoritajiet u l-objettivi proprji tal-pajji\u017ci, u JENFASIZZA li l-UE u l-Istati Membri tag\u0127ha kollettivament qed jag\u0127mlu, u ser ikomplu jag\u0127mlu, sforzi biex jidderie\u0121u sehem sostanzjali tal-finanzjament pubbliku g\u0127all-\u0121lieda kontra t-tibdil fil-klima lejn l-adattament, spe\u010bjalment billi ji\u0121u indirizzati l-\u0127ti\u0121ijiet tal-pajji\u017ci li qed ji\u017cviluppaw l-aktar fqar u dawk partikolarment vulnerabbli b\u0127all-Pajji\u017ci l-Anqas \u017bviluppati (LDCs) u l-Istati G\u017cejjer \u017bg\u0127ar li qed Ji\u017cviluppaw (SIDS).", "JENFASIZZA li l-qafas ta' trasparenza ser ikun essenzjali g\u0127all-implimentazzjoni b'su\u010b\u010bess tal-Ftehim ta' Pari\u0121i billi jtejjeb ir-responsabbilt\u00e0 tal-finanzjament g\u0127all-\u0121lieda kontra t-tibdil fil-klima.", "JIS\u0126AQ li dan il-qafas g\u0127andu jipprovdi \u010barezza dwar l-appo\u0121\u0121 provdut, mobilizzat u r\u010bevut, inklu\u017c dwar l-azzjonijiet li jag\u0127mlu l-flussi finanzjarji konsistenti ma' direzzjoni lejn emissjonijiet baxxi ta' gassijiet b'effett ta' serra u lejn \u017cvilupp re\u017ciljenti g\u0127at-tibdil fil-klima, ukoll bil-\u0127sieb li ti\u0121i informata l-anali\u017ci globali.", "Il-qafas g\u0127andu jkun akkumpanjat minn metodolo\u0121iji \u010bari u komuni, li jibnu fuq il-metodolo\u0121iji e\u017cistenti u l-progress miksub fit-t\u0127ejjija tal-istudju tal-OECD/CPI.", "JAPPO\u0120\u0120A l-i\u017cvilupp ta' modalitajiet ta' kontabbilt\u00e0 fuq ri\u017corsi finanzjarji provduti u mobilizzati permezz ta' interventi pubbli\u010bi biex ji\u0121u riflessi l-isforzi tal-Partijiet tas-sorsi rilevanti kollha b'mod kredibbli.", "JISTENNA B'INTERESS il-Valutazzjoni Biennali u l-\u0127arsa \u0121enerali tal-flussi ta' finanzjament g\u0127all-\u0121lieda kontra t-tibdil fil-klima tal-Kumitat Permanenti dwar il-Finanzjament biex ti\u0121i ggwidata aktar il-\u0127idma dwar il-Kejl, Rappurtar u Verifika (MRV) tal-appo\u0121\u0121.", "JIS\u0126AQ fuq l-importanza ta' appo\u0121\u0121 g\u0127at-tis\u0127i\u0127 tal-kapa\u010bitajiet g\u0127all-ippjanar tal-mitigazzjoni u tal-adattament u g\u0127al implimentazzjoni effi\u010bjenti u effettiva.", "Barra minn hekk JENFASIZZA l-\u0127tie\u0121a g\u0127all-i\u017cvilupp ta' sensiela ta' pro\u0121etti u programmi attraenti sabiex ji\u0121u massimizzati r-ri\u017corsi finanzjarji u l-effettivit\u00e0, kif ukoll l-importanza ta' a\u010b\u010bessibbilt\u00e0 g\u0127all-fondi disponibbli g\u0127all-pajji\u017ci li qed ji\u017cviluppaw u l-attrazzjoni tal-finanzjament privat.", "JENFASIZZA li l-appo\u0121\u0121 kontinwu tal-UE u tal-Istati Membri g\u0127at-tis\u0127i\u0127 tal-kapa\u010bitajiet g\u0127al pajji\u017ci li qed ji\u017cviluppaw fil-b\u017conn, inklu\u017c fil-qasam tal-kooperazzjoni teknolo\u0121ika.", "JIS\u0126AQ fuq l-importanza li ji\u0121i \u017cgurat a\u010b\u010bess effi\u010bjenti g\u0127al ri\u017corsi finanzjarji biex ji\u0121u appo\u0121\u0121ati strate\u0121iji mmexxija mill-pajji\u017ci permezz ta' pro\u010beduri simplifikati ta' approvazzjoni fil-kuntest tal-Mekkani\u017cmu Finanzjarju u appo\u0121\u0121 imtejjeb tad-disponibbilt\u00e0 g\u0127al pajji\u017ci li qed ji\u017cviluppaw, b'mod partikolari l-LDCs u l-SIDS.", "JIRRIKONOXXI u JAPPO\u0120\u0120A l-importanza ta' implimentazzjoni globali ambizzju\u017ca tal-Kontributi Determinati fil-Livell Nazzjonali.", "JENFASIZZA li l-kooperazzjoni g\u0127all-i\u017cvilupp tal-UE u l-Istati Membri ma' pajji\u017ci terzi g\u0127andha tie\u0127u kont b'mod s\u0127i\u0127 tas-siner\u0121iji bejn l-objettivi dwar il-klima u l-g\u0127anijiet ta' \u017cvilupp sostenibbli kif adottati mill-A\u0121enda 2030 g\u0127all-I\u017cvilupp Sostenibbli, l-a\u0121enda ta' azzjoni ta' Addis Ababa g\u0127all-finanzjament g\u0127all-i\u017cvilupp, u a\u0121endi internazzjonali o\u0127ra.", "JENFASIZZA li ser tkun essenzjali koordinazzjoni bejn il-partijiet ikkon\u010bernati dwar il-finanzjament b'appo\u0121\u0121 g\u0127all-implimentazzjoni tal-Kontribut Determinat fil-Livell Nazzjonali: kull istituzzjoni ser tin\u0127tie\u0121 ta\u0121ixxi fi s\u0127ubija u f'koordinazzjoni mal-o\u0127rajn biex ji\u0121i massimizzat l-impatt fuq il-post.", "JILQA' li l-Mekkani\u017cmu Finanzjarju tal-Konvenzjoni g\u0127andu jservi b\u0127ala l-Mekkani\u017cmu Finanzjarju tal-Ftehim ta' Pari\u0121i.", "JENFASIZZA r-rwol tal-Fond Ekolo\u0121iku g\u0127all-Klima b\u0127ala vettura multilaterali ewlenija biex il-pajji\u017ci li qed ji\u017cviluppaw ji\u0121u appo\u0121\u0121ati fil-promozzjoni tal-bidla radikali lejn direzzjonijiet b'livell baxx ta' karbonju u \u017cvilupp re\u017ciljenti g\u0127at-tibdil fil-klima.", "JILQA' l-approvazzjoni ta' aktar pro\u0121etti u programmi, u JILQA' WKOLL l-approvazzjoni tal-Pjan Strate\u0121iku tal-Fond Ekolo\u0121iku g\u0127all-Klima u l-ambizzjoni tieg\u0127u li jsa\u0127\u0127a\u0127 l-impatt trasformattiv tal-Fond.", "JENFASIZZA li sehem sostanzjali tal-fondi impenjati (47 fil-mija) u li huma disponibbli \u0121ej mill-Istati Membri tal-UE.", "JILQA' l-kontribuzzjonijiet minn pajji\u017ci li qed ji\u017cviluppaw g\u0127all-Fond Ekolo\u0121iku g\u0127all-Klima u J\u0126E\u0120\u0120E\u0120 lill-pajji\u017ci kollha li huma f'po\u017cizzjoni li jikkontribwixxu, biex jag\u0127mlu dan.\"", "Ara l-pa\u0121na tal-laqg\u0127a"], "date": "11 ta' Ottubru 2016", "title": "Konklu\u017cjonijiet tal-Kunsill dwar it-tibdil fil-klima"}
{"url": "https://www.consilium.europa.eu/mt/press/press-releases/2016/09/20/andorra/", "text": ["Fl-20 ta' Settembru 2016, il-Kunsill approva l-konklu\u017cjoni ta' ftehim ma' Andorra li ser", "itejjeb il-konformit\u00e0 fiskali", "Il-ftehim ser jg\u0127in biex", "titra\u017c\u017can l-eva\u017cjoni tat-taxxa", "billi jesi\u0121i li l-istati membri tal-UE u Andorra jiskambjaw informazzjoni awtomatikament.", "Dan ser jag\u0127ti lill-amministrazzjonijiet tag\u0127hom tat-taxxa a\u010b\u010bess transfruntier a\u0127jar g\u0127al informazzjoni dwar il-", "kontijiet finanzjarji", "tar-residenti ta' xulxin.", "Il-ftehim ja\u0121\u0121orna ftehim tal-2004 li kien jobbliga lil Andorra tapplika mi\u017curi ekwivalenti g\u0127al dawk f'direttiva tal-UE dwar it-tassazzjoni tad-d\u0127ul mit-tfaddil.", "Ser jestendi l-iskambju awtomatiku ta' informazzjoni dwar kontijiet finanzjarji biex il-kontribwenti ma jkunux jistg\u0127u ja\u0127bu kapital li jirrappre\u017centa d\u0127ul jew assi li ma tkunx t\u0127allset taxxa fuqhom.", "Il-ftehim il-\u0121did \u0121ie ffirmat fit-12 ta' Frar 2016.", "\u0120ie konklu\u017c (fl-20 ta' Settembru) f'laqg\u0127a tal-Kunsill Affarijiet \u0120enerali, ming\u0127ajr diskussjoni.", "Ftehim UE-Andorra dwar l-iskambju awtomatiku ta' informazzjoni dwar kontijiet finanzjarji", "Stqarrija g\u0127all-istampa dwar il-Ftehim UE-Andorra dwar l-iskambju awtomatiku ta' informazzjoni dwar kontijiet finanzjarji", "Ara l-pa\u0121na tal-laqg\u0127a"], "date": "20 ta' Settembru 2016", "title": "L-UE tapprova ftehim ma' Andorra dwar it-tassazzjoni"}
{"url": "https://www.consilium.europa.eu/mt/press/press-releases/2016/09/20/national-productivity-boards/", "text": ["Fl-20 ta' Settembru 2016, il-Kunsill \u0127are\u0121 rakkomandazzjoni fejn talab lill-", "istati membri ta\u017c-\u017cona tal-euro biex jistabbilixxu", "bordijiet nazzjonali tal-produttivit\u00e0.", "Il-bordijiet ser", "janalizzaw l-i\u017cviluppi", "u l-politiki li jistg\u0127u jaffettwaw il-produttivit\u00e0 u l-kompetittivit\u00e0.", "Huma ser jipprovdu anali\u017ci indipendenti u jsa\u0127\u0127u d-djalogu ta' politika fil-livell nazzjonali.", "Dan ser jg\u0127in fit-twettiq ta' riformi mmirati lejn il-kisba ta' tkabbir ekonomiku sostenibbli u konver\u0121enza.", "It-tkabbir ekonomiku potenzjali fi\u017c-\u017cona tal-euro u fl-UE in\u0121enerali naqas b'mod konsiderevoli mill-bidu ta' dan is-seklu.", "Din ix-xejra hija dovuta b'mod partikolari g\u0127al tnaqqis fil-", "produttivit\u00e0 totali tal-fatturi", ".", "Mill-2008 'l hawn, it-tkabbir ekonomiku kompla ddg\u0127ajjef aktar min\u0127abba tnaqqis fl-investiment.", "Jekk wie\u0127ed i\u0127ares 'il quddiem, it-tkabbir ekonomiku ser jiddependi mi\u017c-\u017cieda fil-produttivit\u00e0.", "Dan jirrikjedi politiki bilan\u010bjati sew bl-g\u0127an li jappo\u0121\u0121aw l-", "innovazzjoni", ", i\u017cidu l-", "\u0127iliet", ", inaqqsu r-ri\u0121idit\u00e0 fis-", "swieq tax-xog\u0127ol u tal-prodotti", "u jippermettu", "allokazzjoni a\u0127jar tar-ri\u017corsi", "Ir-ri\u010berka u l-anali\u017ci mwettqa mill-bordijiet tal-produttivit\u00e0 ser i\u0127e\u0121\u0121u \u017cviluppi li g\u0127andhom jg\u0127inu l-funzjonament tajjeb tal-unjoni ekonomika u monetarja tal-UE.", "Ir-rapport tal-\u0127ames presidenti", "Ir-rakkomandazzjoni hija parti minn pakkett ta' mi\u017curi tal-Kummissjoni ta' Ottubru 2015 li jag\u0127ti sustanza lill-hekk imsejja\u0127 rapport tal-\u0127ames presidenti dwar l-i\u017cvilupp ulterjuri tal-", "unjoni ekonomika u monetarja", "(UEM) tal-UE.", "\u0120iet approvata mill-Kunsill Ewropew fit-28 ta' \u0120unju 2016.", "Ir-rapport tal-\u0127ames presidenti t\u0127ejja mill-president tal-Kummissjoni, f'kooperazzjoni mill-qrib mal-presidenti tal-Kunsill Ewropew, tal-Grupp tal-Euro, tal-Bank \u010aentrali Ewropew u tal-Parlament Ewropew.", "\u0120ie ppre\u017centat lill-Kunsill Ewropew f'\u0120unju 2015.", "L-abbozz ta' rakkomandazzjoni jistieden lil kull stat membru biex jistabbilixxi bord nazzjonali responsabbli g\u0127al:", "dijanjo\u017ci u anali\u017ci", "tal-i\u017cviluppi tal-produttivit\u00e0 u l-kompetittivit\u00e0;", "anali\u017ci indipendenti ta'", "sfidi ta' politika", "f'dan il-qasam.", "Indirizzata lill-istati membri ta\u017c-\u017cona tal-euro, ir-rakkomandazzjoni t\u0127e\u0121\u0121e\u0121 lill-istati membri l-o\u0127ra biex jo\u0127olqu korpi simili.", "Hija tistieden lill-bordijiet tal-produttivit\u00e0 biex jimpenjaw ru\u0127hom fi", "u fl-iskambju tal-", "a\u0127jar prattiki", ", u fejn ikun xieraq jipprodu\u010bu anali\u017ci kon\u0121unta.", "Komunikazzjoni u informazzjoni", "Ir-rakkomandazzjoni tipprevedi li l-bordijiet ser", "mill-awtoritajiet pubbli\u010bi f'dak li g\u0127andu x'jaqsam mal-komunikazzjoni pubblika, il-pro\u010beduri g\u0127all-\u0127atra ta' membri tal-bordijiet u l-a\u010b\u010bess g\u0127al informazzjoni.", "B\u0127ala regola, l-anali\u017ci tag\u0127hom g\u0127andha", "ssir pubblika", "L-", "g\u0127arfien espert indipendenti", "pprovdut mill-bordijiet, inklu\u017c billi jippre\u017centaw rapporti annwali, ser jintu\u017ca mill-istati membri u mill-Kummissjoni fil-kuntest tal-pro\u010bess annwali ta' monitora\u0121\u0121 tal-politika tas-\"Semestru Ewropew\".", "Ir-rakkomandazzjoni \u0121iet adottata ming\u0127ajr diskussjoni f'laqg\u0127a tal-Kunsill Affarijiet \u0120enerali.", "Rakkomandazzjoni tal-Kunsill ta' Settembru 2016 dwar l-istabbiliment ta' bordijiet nazzjonali tal-produttivit\u00e0", "Dikjarazzjoni tal-Kummissjoni ta' Settembru 2016 dwar l-istabbiliment ta' bordijiet nazzjonali tal-produttivit\u00e0", "Ara l-pa\u0121na tal-laqg\u0127a"], "date": "20 ta' Settembru 2016", "title": "Il-bordijiet nazzjonali tal-produttivit\u00e0 appo\u0121\u0121ati mill-Kunsill"}
{"url": "https://www.consilium.europa.eu/mt/press/press-releases/2016/09/20/conclusions-bosnia/", "text": ["Il-Kunsill adotta l-konklu\u017cjonijiet li \u0121ejjin:", "Fil-15 ta' Frar 2016, il-President tal-Presidenza tal-Bo\u017cnija-\u0126erzegovina, is-Sur Dragan \u010covi\u0107, ippre\u017centa l-applikazzjoni tal-Bo\u017cnija-\u0126erzegovina g\u0127al s\u0127ubija fl-Unjoni Ewropea.", "Il-Kunsill idde\u010bieda li jimplimenta l-pro\u010bedura stabbilita fl-Artikolu 49 tat-Trattat dwar l-Unjoni Ewropea.", "G\u0127aldaqstant, il-Kummissjoni mistiedna tippre\u017centa l-opinjoni tag\u0127ha.", "Filwaqt li jfakkar fil-konsensus im\u0121edded dwar it-tkabbir kif spjegat fil-konklu\u017cjonijiet tal-Kunsill Ewropew tal-14 u l-15 ta' Di\u010bembru 2006, il-Kunsill jafferma mill-\u0121did li l-futur tal-Balkani tal-Punent jinsab fl-Unjoni Ewropea.", "Huwa jtenni li l-progress ta' kull pajji\u017c lejn l-Unjoni Ewropea jiddependi mill-isforzi individwali tieg\u0127u biex jikkonforma mal-kriterji ta' Copenhagen u l-kondizzjonalit\u00e0 tal-Pro\u010bess ta' Stabbilizzazzjoni u ta' Asso\u010bjazzjoni.", "Filwaqt li jtenni l-konklu\u017cjonijiet pre\u010bedenti tal-Kunsill, b'mod partikolari dawk tal-15 ta' Di\u010bembru 2015, u l-impenn inekwivoku tieg\u0127u g\u0127all-perspettiva tal-Bo\u017cnija-\u0126erzegovina orjentata lejn l-UE b\u0127ala pajji\u017c wie\u0127ed, mag\u0127qud u sovran, il-Kunsill jilqa' l-progress sinifikanti fl-implimentazzjoni tal-A\u0121enda ta' Riforma li \u0121iet miftehma mill-awtoritajiet tal-Bo\u017cnija-\u0126erzegovina fil-livelli kollha.", "Il-Kunsill jappella lill-Bo\u017cnija-\u0126erzegovina biex tkompli l-isforzi tag\u0127ha biex ti\u017cgura l-implimentazzjoni effettiva tal-A\u0121enda ta' Riforma skont l-iskeda tal-pjan ta' azzjoni miftiehem mill-awtoritajiet tal-Bo\u017cnija-\u0126erzegovina, g\u0127all-benefi\u010b\u010bju ta\u010b-\u010bittadini tag\u0127ha u f'kooperazzjoni mill-qrib mal-Unjoni Ewropea, l-istituzzjonijiet finanzjarji internazzjonali u s-s\u0127ab internazzjonali, kif ukoll is-so\u010bjet\u00e0 \u010bivili.", "Minbarra riformi so\u010bjoekonomi\u010bi, dan g\u0127andu jkompli jinkludi wkoll riformi fil-qasam tal-istat tad-dritt u l-amministrazzjoni pubblika.", "Il-Kunsill jistieden lill-Kummissjoni biex tkompli tirrapporta dwar l-implimentazzjoni tal-A\u0121enda ta' Riforma inklu\u017c il-mekkani\u017cmu ta' koordinazzjoni.", "Fit-t\u0127ejjija tal-opinjoni tag\u0127ha dwar l-applikazzjoni g\u0127as-s\u0127ubija tal-Bo\u017cnija-\u0126erzegovina, il-Kunsill jitlob lill-Kummissjoni tag\u0127ti attenzjoni partikolari lill-implimentazzjoni tas-sentenza ta' Sejdi\u0107-Finci.", "Il-Kunsill jilqa' b'sodisfazzjon l-inizjalar tal-Protokoll dwar l-adattament tal-Ftehim ta' Stabbilizzazzjoni u Asso\u010bjazzjoni biex jie\u0127u kont tal-ade\u017cjoni tal-Kroazja mal-Unjoni Ewropea.", "L-implimentazzjoni s\u0127i\u0127a tal-FSA, inklu\u017c l-adattament tieg\u0127u, hija element importanti tal-impenn tal-pajji\u017c g\u0127all-pro\u010bess ta' integrazzjoni tal-UE.", "Il-Kunsill jilqa' wkoll il-ftehim dwar l-istabbiliment ta' mekkani\u017cmu ta' koordinazzjoni dwar kwistjonijiet relatati mal-UE.", "Jistieden lil-livelli kollha tal-gvern fil-Bo\u017cnija-\u0126erzegovina biex ji\u017cguraw l-implimentazzjoni effettiva tieg\u0127u, b\u0127ala pass importanti lejn it-titjib tal-funzjonalit\u00e0 u l-effi\u010bjenza.\"", "Ara l-pa\u0121na tal-laqg\u0127a"], "date": "20 ta' Settembru 2016", "title": "Konklu\u017cjonijiet tal-Kunsill dwar l-applikazzjoni tal-Bo\u017cnija-\u0126erzegovina g\u0127al s\u0127ubija fl-UE"}
{"url": "https://www.consilium.europa.eu/mt/press/press-releases/2016/07/18/tackling-plant-pests-new-measures-adopted/", "text": ["Fit-18 ta' Lulju 2016 il-Kunsill adotta formalment", "regoli \u0121odda li ser joffru protezzjoni a\u0127jar kontra l-pesti tal-pjanti", "Ir-regolament il-\u0121did ser jg\u0127in fil-\u0121lieda kontra l-pesti tal-pjanti u l-mard permezz ta'", "sorveljanza a\u0127jar", "eradikazzjoni bikrija ta' tifqig\u0127at ta' pesti \u0121odda", ".", "L-aktar pesti perikolu\u017ci (iktar 'il quddiem 'pesti ta' kwarantina') ser ji\u0121u definiti u mqassma a\u0127jar bejn 'pesti ta' prijorit\u00e0' li ser ikunu so\u0121\u0121etti g\u0127al regoli aktar stretti dwar l-eradikazzjoni u informazzjoni lill-pubbliku, u g\u0127aldaqstant ikunu eli\u0121ibbli g\u0127al appo\u0121\u0121 finanzjarju akbar mill-UE, u pesti o\u0127rajn ta' kwarantina.", "Ir-regoli l-\u0121odda ser jestendu, jissimplifikaw u jarmonizzaw", "l-iskema e\u017cistenti dwar passaport tal-pjanti", "li huwa me\u0127tie\u0121 g\u0127all-movimenti kollha bejn l-operaturi professjonisti fl-UE.", "Dan ser je\u0127tie\u0121u wkoll li", "l-operaturi professjonali rilevanti jkunu re\u0121istrati", "sabiex jiggarantixxu kontrolli aktar fa\u010bli u tra\u010b\u010babbilt\u00e0 a\u0127jar.", "Ir-regolament il-\u0121did ser jinkludi wkoll mi\u017curi biex ji\u0121u indirizzati", "l-pesti introdotti minn barra l-UE", ", b'enfasi fuq appro\u010b\u010b ibba\u017cat fuq ir-riskju.", "po\u017cizzjoni tal-Kunsill fl-ewwel qari", "adottata llum ikkonfermat il-qbil li ntla\u0127aq mal-Parlament Ewropew f'Di\u010bembru 2015 u approvata mill-Coreper f'Mejju 2016.", "Biex il-pro\u010bedura titlesta, l-att legali g\u0127ad irid ji\u0121i approvat mill-Parlament Ewropew fit-tieni qari.", "Ir-regolament mistenni", "jid\u0127ol fis-se\u0127\u0127 fil-bidu tal-2017", "u ser isir applikabbli wara perjodu ta' tliet snin wara d-d\u0127ul fis-se\u0127\u0127.", "G\u0127al aktar tag\u0127rif, jekk jog\u0127\u0121bok ara l-istqarrija tag\u0127na g\u0127all-istampa minn Di\u010bembru 2015 (il-link ta' hawn ta\u0127t).", "Mi\u017curi \u0121odda kontra l-pesti tal-pjanti - po\u017cizzjoni tal-Kunsill fl-ewwel qari", "Dikjarazzjoni min-Netherlands", "Is-sa\u0127\u0127a tal-pjanti: test ta' kompromess bejn il-Kunsill u l-Parlament", "Ara l-pa\u0121na tal-laqg\u0127a"], "date": "18 ta' Lulju 2016", "title": "Il-\u0121lieda kontra l-pesti tal-pjanti: mi\u017curi \u0121odda adottati mill-Kunsill"}
{"url": "https://www.consilium.europa.eu/mt/press/press-releases/2016/07/18/bluefin-tuna-update-multiannual-recovery-plan/", "text": ["Fit-18 ta' Lulju 2016 il-Kunsill adotta", "regolament \u0121did li ja\u0121\u0121orna l-pjan pluriennali g\u0127all-irkupru tat-Tonna fil-lvant tal-Atlantiku u fil-Mediterran.", "Ir-regoli l-\u0121odda jtejbu l-pjan g\u0127all-irkupru e\u017cistenti.", "Dan il-pjan kellu su\u010b\u010bess u g\u0127en biex ti\u0121i invertita t-tendenza negattiva fl-istokkijiet tat-Tonna, li kienet kaw\u017ca ta' t\u0127assib.", "Ir-regolament jittrasponi fid-dritt tal-Unjoni l-mi\u017curi adottati mill-Kummissjoni Internazzjonali g\u0127all-Konservazzjoni tat-Tonn tal-Atlantiku (ICCAT) bejn l-2012 u l-2014.", "B'mod partikolari dan jittrasponi r-rakkomandazzjoni 14\u201304, li", "tirrazzjonalizza d-dispo\u017cizzjonijiet e\u017cistenti ta' kontroll", "u tistabbilixxi pro\u010beduri b'rabta mal-u\u017cu ta'", "kameras sterjoskopi\u010bi", "l-operazzjonijiet ta' rilaxx", "t-trattament ta' \u0127ut mejjet", "fil-pjan g\u0127all-irkupru.", "Il-pjan g\u0127at-Tonna (", ") japplika mill-2007 sal-2022.", "Kien irrakkomandat mill-ICCAT, organizzazzjoni intergovernattiva tas-sajd responsabbli mill-konservazzjoni tat-tonn u spe\u010bijiet simili g\u0127at-tonn fl-O\u010bean Atlantiku u l-ib\u0127ra ta' madwaru.", "L-UE hija parti kontraenti g\u0127all-ICCAT.", "Din l-adozzjoni mill-Kunsill tikkonferma l-qbil fl-ewwel qari mil\u0127uq mal-Parlament Ewropew f'April 2016.", "Ir-Regolament ser", "jid\u0127ol fis-se\u0127\u0127 u jsir applikabbli sal-a\u0127\u0127ar tal-2016", "Regolament dwar pjan pluriennali g\u0127all-irkupru tat-Tonn fl-Atlantiku tal-lvant u fil-Mediterran", "Dikjarazzjoni mill-Kummissjoni", "Ara l-pa\u0121na tal-laqg\u0127a"], "date": "18 ta' Lulju 2016", "title": "Tonna: Il-Kunsill jaqbel dwar l-a\u0121\u0121ornament tal-pjan pluriennali g\u0127all-irkupru"}
{"url": "https://www.consilium.europa.eu/mt/press/press-releases/2016/07/18/accessible-websites-apps-wide-rules/", "text": ["80 miljun Ewropew b'di\u017cabilit\u00e0 je\u0127tie\u0121u a\u010b\u010bess a\u0127jar g\u0127as-siti web u apps tal-mobile.", "Biex dan ise\u0127\u0127, fit-18 ta' Lulju 2016 il-Kunsill approva formalment id-direttiva dwar l-a\u010b\u010bessibbilt\u00e0 g\u0127as-siti web tas-settur pubbliku maqbula mal-Parlament Ewropew f'Mejju.", "Hekk kif il-popolazzjoni tal-UE qed tixjie\u0127, l-g\u0127add ta' persuni b'di\u017cabilit\u00e0 jew limitazzjoni relatata mal-et\u00e0 huwa mistenni li ji\u017cdied g\u0127al 120 miljun sal-2020.", "Billi", "tag\u0127mel il-prodotti u s-servizzi di\u0121itali a\u010b\u010bessibbli g\u0127all-utenti kollha", ", id-direttiva g\u0127andha r-rwol kru\u010bjali li ti\u017cgura li lkoll inkunu nistg\u0127u nipparte\u010bipaw b'mod s\u0127i\u0127 fis-so\u010bjet\u00e0 u fl-ekonomija di\u0121itali.", "Din id-direttiva ser tissimplifika bil-kbir l-a\u010b\u010bessibbilt\u00e0 u l-u\u017cu ta' servizzi minn persuni \u017cvanta\u0121\u0121ati.", "\"A\u0127na nqisu essenzjali l-istabbiliment ta' standards tekni\u010bi, il-mekkani\u017cmu ta' monitora\u0121\u0121 u l-verifika tal-konformit\u00e0 sussegwenti.", "Nixtieq nifra\u0127 lill-Presidenza Netherlandi\u017ca talli g\u0127alqet din l-inizjattiva importanti b'su\u010b\u010bess,\" qal id-Deputat Prim Ministru Slovakk g\u0127all-Investimenti u s-So\u010bjet\u00e0 tal-Informazzjoni Peter Pellegrini.", "Is-siti web u l-apps tal-mobile tal-amministrazzjonijiet, l-isptarijiet pubbli\u010bi, il-qrati u korpi pubbli\u010bi o\u0127rajn dalwaqt ser ikollhom jil\u0127qu", "standards Ewropej ta' a\u010b\u010bessibbilt\u00e0", "komuni.", "Id-direttiva tistabbilixxi", "kondizzjonijiet minimi", ", li jippermettu lill-istati membri jistabbilixxu rekwi\u017citi aktar b'sa\u0127\u0127ithom.", "Huma jistg\u0127u japplikaw ukoll dawn ir-rekwi\u017citi u/jew o\u0127rajn addizzjonali g\u0127as-siti web u l-applikazzjonijiet ta' tipi o\u0127ra ta' organizzazzjonijiet.", "In-nies ser ikunu jistg\u0127u jitolbu informazzjoni spe\u010bifika jekk il-kontenut ma jkunx a\u010b\u010bessibbli jew jirrapportaw kwistjonijiet ta' konformit\u00e0 sempli\u010biment billi jikklikkjaw fuq link ta' feedback.", "Biex ji\u0121i \u017cgurat li r-regoli ji\u0121u implimentati fil-prattika, l-istati membri g\u0127andhom jissorveljaw il-konformit\u00e0 tas-siti web u l-apps tas-settur pubbliku tag\u0127hom.", "Pro\u010bedura ta'", "ser tiggarantixxi li t-talbiet u l-avvi\u017ci jir\u010bievu t-twe\u0121iba dovuta.", "\u0120abra ta' regoli armonizzata hija mistennija tag\u0127ti spinta lill-i\u017cvilupp u l-bejg\u0127 ta' prodotti ta' a\u010b\u010bessibbilt\u00e0 aktar awtomatizzati u innovattivi.", "Suq iktar integrat g\u0127andu jwassal g\u0127al g\u0127a\u017cla usa' u prezzijiet aktar baxxi madwar l-UE kollha, u jikkontribwixxi g\u0127al sa\u0127ansitra aktar inklu\u017cjoni, impjiegi u tkabbir.", "Meta ser issir li\u0121i?", "It-test adottat illum huwa l-po\u017cizzjoni tal-Kunsill fl-ewwel qari.", "Biex titlesta l-pro\u010bedura, il-Parlament irid japprova t-test fit-tieni qari tieg\u0127u.", "Id-direttiva ser tid\u0127ol fis-se\u0127\u0127 g\u0127oxrin jum wara l-pubblikazzjoni tag\u0127ha fil-\u0120urnal Uffi\u010bjali tal-UE.", "Dan huwa mistenni jse\u0127\u0127 fil-\u0127arifa.", "L-istati membri mbag\u0127ad ikollhom 21 xahar biex jadottaw dispo\u017cizzjonijiet nazzjonali biex jikkonformaw mad-direttiva, ji\u0121ifieri 'jittrasponuha'.", "Siti web \u0121odda (siti web ippubblikati wara t-traspo\u017cizzjoni) g\u0127andhom ikunu konformi sena wara, is-siti web aktar antiki sentejn u l-apps tal-mobile 33 xahar wara.", "G\u0127al aktar tag\u0127rif, jekk jog\u0127\u0121bok ara l-istqarrija g\u0127all-istampa tag\u0127na tat-3 ta' Mejju 2016", "(fil-link ta' hawn ta\u0127t).", "Siti elettroni\u010bi aktar a\u010b\u010bessibbli madwar l-Ewropa: ftehim mal-Parlament Ewropew (stqarrija g\u0127all-istampa tat-3 ta' Mejju)", "Direttiva dwar l-a\u010b\u010bessibbilt\u00e0 g\u0127all-web \u2013 po\u017cizzjoni tal-Kunsill fl-ewwel qari", "Ara l-pa\u0121na tal-laqg\u0127a"], "date": "18 ta' Lulju 2016", "title": "Siti web u apps a\u010b\u010bessibbli g\u0127al kul\u0127add: Il-Kunsill jadotta l-ewwel regoli g\u0127all-UE kollha"}
{"url": "https://www.consilium.europa.eu/mt/press/press-releases/2016/07/12/eu-monaco-tax-evasion/", "text": ["Fit-12 ta' Lulju 2016, l-Unjoni Ewropea u Monaco ffirmaw ftehim ma\u0127sub sabiex itejjeb il-konformit\u00e0 tal-investituri privati mar-regoli tat-taxxa.", "Il-ftehim ser jikkontribwixxi fl-isforzi biex", "titra\u017c\u017can l-eva\u017cjoni tat-taxxa", ", billi jesi\u0121i li l-istati membri tal-UE u Monaco jiskambjaw l-informazzjoni b'mod awtomatiku.", "Dan ser jag\u0127milha possibbli li l-amministrazzjonijiet tat-taxxa tag\u0127hom ikollhom a\u010b\u010bess transkonfinali a\u0127jar g\u0127all-informazzjoni dwar", "kontijiet finanzjarji", "tar-residenti ta' xulxin.", "A\u0121\u0121ornamenti", "Il-ftehim ja\u0121\u0121orna ftehim tal-2004 li \u017cgura li Monaco kien japplika mi\u017curi ekwivalenti g\u0127al dawk f'direttiva tal-UE dwar it-tassazzjoni ta' d\u0127ul minn tfaddil.", "L-g\u0127an huwa li ji\u0121i esti\u017c l-iskambju awtomatiku ta' informazzjoni dwar kontijiet finanzjarji biex il-kontribwenti ma jkunux jistg\u0127u ja\u0127bu kapital li jirrappre\u017centa d\u0127ul jew assi li ma tkunx t\u0127allset taxxa fuqhom.", "It-test \u0121ie ffirmat fi Brussell:", "f'isem l-UE, minn Peter Ka\u017eim\u00edr, ministru g\u0127all-finanzi tas-Slovakkja u l-president tal-Kunsill;", "f'isem Monaco, minn Serge Telle, ministru tal-istat.", "L-iffirmar sar fil-pre\u017cenza ta' Pierre Moscovici, kummissarju g\u0127all-affarijiet ekonomi\u010bi u finanzjarji, it-tassazzjoni u d-dwana, li ffirma d-dokument ukoll.", "Fit-12 ta' Lulju 2016, il-Kunsill adotta de\u010bi\u017cjoni li", "L-UE u l-OECD", "Il-ftehim ji\u017cgura li Monaco japplika l-mi\u017curi msa\u0127\u0127a li huma ekwivalenti g\u0127all-", "mi\u017curi fis-se\u0127\u0127 fl-UE", ".", "Madankollu, filwaqt li l-ftehim tal-2004 kien ibba\u017cat fuq id-direttiva tal-UE dwar it-tassazzjoni fuq it-tfaddil, dik id-direttiva issa \u0121iet revokata.", "Id-direttiva 2003/48/KE \u0121iet revokata f'Novembru 2015 sabiex ti\u0121i eliminata s-sovrapo\u017cizzjoni mad-direttiva 2014/107/UE, li tinkludi", "dispo\u017cizzjonijiet imsa\u0127\u0127a", "biex jipprevjenu l-eva\u017cjoni fiskali.", "Il-ftehim jikkonforma wkoll mal-iskambju awtomatiku ta' informazzjoni dwar kontijiet finanzjarji promoss permezz ta'", "tal-OECD tal-2014.", "L-UE ffirmat ftehimiet simili mal-I\u017cvizzera fis-27 ta' Mejju 2015, mal-Liechtenstein fit-28 ta' Ottubru 2015, ma' San Marino fit-8 ta' Di\u010bembru 2015 u ma' Andorra fit-12 ta' Frar 2016.", "Hija approvat il-konklu\u017cjoni ta' ftehimiet mal-I\u017cvizzera u l-Liechtenstein fit-8 ta' Di\u010bembru 2015 u ma' San Marino fis-16 ta' April 2016.", "Il-ftehim g\u0127andu l-g\u0127an li jillimita l-opportunitajiet li l-kontribwenti jevitaw li ji\u0121u rrappurtati lill-awtoritajiet tat-taxxa meta j\u010baqilqu l-assi.", "L-informazzjoni li g\u0127andha ti\u0121i skambjata tikkon\u010berna mhux biss id-d\u0127ul b\u0127al", "img\u0127ax u dividendi", ", i\u017cda wkoll", "bilan\u010bi tal-kontijiet u rikavati", "mill-bejg\u0127 ta' assi finanzjarji.", "L-amministrazzjonijiet tat-taxxa fl-istati membri u f'San Marino ser ikunu jistg\u0127u:", "b'mod korrett u inekwivoku lill-kontribwenti kkon\u010bernati;", "jamministraw u", "jinfurzaw il-li\u0121ijiet tat-taxxa tag\u0127hom", "f'sitwazzjonijiet transkonfinali;", "jivvalutaw il-probabbilt\u00e0 li tkun qed titwettaq eva\u017cjoni tat-taxxa;", "jevitaw aktar investigazzjonijiet bla b\u017conn.", "L-UE u Monaco issa jridu jirratifikaw jew japprovaw fil-\u0127in il-ftehim biex jippermettu d-d\u0127ul fis-se\u0127\u0127 tieg\u0127u.", "Il-partijiet ser jirsistu biex il-ftehim ikun jista' jid\u0127ol fis-se\u0127\u0127 fl-", "1 ta' Jannar 2017", "Ftehim UE-Monaco dwar l-iskambju awtomatiku ta' informazzjoni dwar kontijiet finanzjarji", "Revokata d-direttiva dwar it-tassazzjoni fuq it-tfaddil", "Standard globali tal-OECD dwar l-iskambju awtomatiku ta' informazzjoni dwar kontijiet finanzjarji", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Ara l-pa\u0121na tal-laqg\u0127a"], "date": "12 ta' Lulju 2016", "title": "L-UE u Monaco jiffirmaw ftehim dwar l-iskambju awtomatiku ta' data fiskali"}
{"url": "https://www.consilium.europa.eu/mt/press/press-releases/2016/07/18/better-air-quality-stricter-emission-limits-become-law/", "text": ["Il-Kunsill approva", "rekwi\u017citi \u0121odda", "jitnaqqsu l-emissjonijiet ta' sustanzi li jni\u0121\u0121su", ", b\u0127al parti\u010belli tat-trab u ossidi tan-nitro\u0121enu, minn", "ta' makkinarju mobbli mhux tat-triq.", "Dawn ir-rekwi\u017citi jindirizzaw f'ras il-g\u0127ajn it-tni\u0121\u0121is tal-arja biex ji\u0121u protetti s-sa\u0127\u0127a ta\u010b-\u010bittadini tal-UE u l-ambjent.", "Huma ser jg\u0127inu lill-istati membri fl-isforzi tag\u0127hom biex jil\u0127qu l-limiti nazzjonali g\u0127all-emissjonijiet miftiehma fl-a\u0127\u0127ar ta' \u0120unju 2016.", "Ir-regolament il-\u0121did ikopri varjet\u00e0 kbira ta' magni minn tag\u0127mir \u017cg\u0127ir li jin\u017camm fl-idejn (b\u0127al lupi, trimmers u lawn-mowers), makkinarju tal-kostruzzjoni (b\u0127al gafef li jimxu fuq katina ddur u krejnijiet) u settijiet ta' \u0121enerazzjoni, sa vaguni, lokomottivi u bastimenti li jivvja\u0121\u0121aw fuq passa\u0121\u0121i tal-ilma interni.", "L-adozzjoni formali ta' dan ir-regolament ti\u0121i wara l-votazzjoni fil-Parlament Ewropew tal-5 ta' Lulju 2016, li kkonfermat il-qbil provi\u017corju li ntla\u0127aq mi\u017c-\u017cew\u0121 istituzzjonijiet fis-6 ta' April 2016.", "Ir-regolament g\u0127andu l-g\u0127an li ji\u017cgura l-funzjonament tajjeb tas-suq intern u", "jsa\u0127\u0127a\u0127 is-sorveljanza tas-suq", "jipprote\u0121i s-sa\u0127\u0127a tal-bniedem u l-ambjent", ".", "Huwa jindirizza wkoll aspetti tal-", "kompetittivit\u00e0 u l-konformit\u00e0", ", bl-g\u0127an li jitne\u0127\u0127ew l-ostakli g\u0127all-kummer\u010b estern bit-tnaqqis ta' ostakli regolatorji li jirri\u017cultaw minn rekwi\u017citi differenti ta' emissjonijiet.", "Limiti tal-emissjonijiet", "L-objettiv hu li jitnaqqsu b'mod progressiv l-emissjonijiet ta' sustanzi li jni\u0121\u0121su minn magni \u0121odda ta' makkinarju mhux tat-triq li jitqieg\u0127du fis-suq Ewropew.", "Dan mistenni jirri\u017culta fi tnaqqis sinifikanti \u0127afna tal-emissjonijiet.", "Il-limiti tal-emissjonijiet g\u0127al dawn il-magni attwalment huma stabbiliti fid-direttiva 97/68/KE, i\u017cda diversi anali\u017cijiet tekni\u010bi wrew li l-le\u0121islazzjoni fil-forma attwali tag\u0127ha g\u0127andha ti\u0121i a\u0121\u0121ornata billi ma g\u0127adhiex tirrifletti l-a\u0127\u0127ar teknolo\u0121ija.", "Wara anali\u017cijiet tekni\u010bi, konsultazzjonijiet pubbli\u010bi u valutazzjonijiet tal-impatt, fil-25 ta' Settembru 2014, il-Kummissjoni ppre\u017centat il-proposta ori\u0121inali biex ti\u0121i a\u0121\u0121ornata l-le\u0121islazzjoni e\u017cistenti.", "Pro\u010beduri \u0121odda g\u0127all-approvazzjoni tat-tip tal-UE", "Fis-suq ser ikunu permessi biss il-magni f'konformit\u00e0 mar-rekwi\u017citi dwar il-limiti tal-emissjonijiet u l-pro\u010beduri tal-approvazzjoni tat-tip.", "Ir-regoli l-\u0121odda ser jissimplifikaw l-istadji ta' implimentazzjoni g\u0127all-introduzzjoni ta' livelli ta' emissjonijiet \u0121odda u pro\u010beduri tal-approvazzjoni tat-tip sabiex jitnaqqas il-pi\u017c g\u0127all-fabbrikanti tal-magni u tal-makkinarju mobbli mhux tat-triq.", "Ser ikun permess g\u0127add limitat ta' e\u017cenzjonijiet sabiex ji\u0121u indirizzati \u0127ti\u0121ijiet spe\u010bifi\u010bi relatati mal-forzi armati, il-limitazzjonijiet tal-provvista lo\u0121istika, l-ittestjar fuq il-post tal-prototipi u l-u\u017cu ta' makkinarju mobbli mhux tat-triq f'atmosferi esplo\u017civi.", "Il-passi li jmiss", "Ir-regolament ser ji\u0121i ppubblikat fil-\u0120urnal Uffi\u010bjali tal-UE f'Settembru.", "Il-kondizzjonijiet armonizzati l-\u0121odda tal-approvazzjoni tat-tip g\u0127al magni \u0121odda installati f'makkinarju mhux tat-triq ser jibdew japplikaw gradwalment mill-2018 sal-2020 skont il-kategorija tal-magna.", "Regolament dwar ir-rekwi\u017citi relatati mal-limiti tal-emissjonijiet ta' inkwinanti gassu\u017ci u partikolati u l-approvazzjoni tat-tip g\u0127all-magni b'kombustjoni interna g\u0127al makkinarju mobbli mhux tat-triq", "Il-kwalit\u00e0 tal-arja: ftehim dwar limiti aktar stretti g\u0127all-emissjonijiet ta' sustanzi li jni\u0121\u0121su", "Ara l-pa\u0121na tal-laqg\u0127a"], "date": "18 ta' Lulju 2016", "title": "Kwalit\u00e0 tal-arja a\u0127jar g\u0127all-Ewropej: isiru li\u0121i l-limiti tal-emissjonijiet aktar stretti g\u0127al magni b'kombustjoni mhux tat-triq"}
{"url": "https://www.consilium.europa.eu/mt/press/press-releases/2016/07/18/eu-indonesia-free-trade-agreement/", "text": ["Fit-18 ta' Lulju 2016, il-Kunsill ta l-approvazzjoni tieg\u0127u biex jinbdew negozjati dwar ftehim ta' kummer\u010b \u0127ieles mal-Indone\u017cja.", "In-negozjati ser jitmexxew mill-Kummissjoni f'isem l-UE, f'konsultazzjoni mal-Kumitat tal-Politika Kummer\u010bjali tal-Kunsill.", "Il-Kunsill \u0127e\u0121\u0121i\u0121ha biex tie\u0127u", "appro\u010b\u010b ambizzju\u017c", "F'April 2007, il-Kunsill awtorizza lill-Kummissjoni biex tinnegozja ftehim ta' kummer\u010b \u0127ieles mal-Asso\u010bjazzjoni tan-Nazzjonijiet tax-Xlokk tal-Asja (ASEAN), li l-Indone\u017cja hija membru tag\u0127ha.", "F'Di\u010bembru 2009 madankollu, wara s-sospensjoni ta' ta\u0127ditiet bejn i\u017c-\u017cew\u0121 re\u0121juni, huwa dde\u010bieda li jkompli n-negozjati ma' pajji\u017ci individwali tal-ASEAN ka\u017c b'ka\u017c.", "Madankollu, l-", "objettiv strate\u0121iku", "ta' ftehim bejn i\u017c-\u017cew\u0121 re\u0121juni, in\u017camm.", "F'Ottubru 2013, il-Kunsill estenda l-kamp ta' applikazzjoni tad-direttivi ta' negozjar tieg\u0127u sabiex jinkludu dispo\u017cizzjonijiet dwar il-protezzjoni tal-investiment.", "L-UE", "attwalment qed tinnegozja", "ma' tliet pajji\u017ci tal-ASEAN -- il-Malasja, il-Filippini u t-Tajlandja -- filwaqt li \u0121ew konklu\u017ci t-ta\u0127ditiet ma' \u017cew\u0121 pajji\u017ci o\u0127ra -- Singapore u l-Vjetnam.", "Il-Kummissjoni ser tkompli bl-isforzi tag\u0127ha biex tniedi negozjati ta' kummer\u010b \u0127ieles ma'", "pajji\u017ci o\u0127ra tal-ASEAN", "Id-de\u010bi\u017cjoni ttie\u0127det f'laqg\u0127a tal-Kunsill Agrikoltura u Sajd, ming\u0127ajr diskussjoni.", "Ara l-pa\u0121na tal-laqg\u0127a"], "date": "18 ta' Lulju 2016", "title": "Ftehim ta' kummer\u010b \u0127ieles bejn l-UE u l-Indone\u017cja: Bidu ta' negozjati"}
{"url": "https://www.consilium.europa.eu/mt/press/press-releases/2016/07/18/fac-sahel-niger/", "text": ["Fit-18 ta' Lulju 2016, il-Kunsill estenda l-mandat tal-EUCAP Sahel Niger sal-", "15 ta' Lulju 2018", "u qabel dwar ba\u0121it ta' \u20ac26.3 miljun g\u0127all-perijodu mis-16 ta' Lulju 2016 sal-15 ta' Lulju 2017.", "Il-Kunsill adatta wkoll il-mandat tal-missjoni sabiex din", "tassisti lill-awtoritajiet \u010bentrali u lokali Ni\u0121erini", "kif ukoll il-forzi tas-sigurt\u00e0 fl-i\u017cvilupp ta' politiki, tekniki u pro\u010beduri", "biex il-migrazzjoni irregolari ti\u0121i kkontrollata u mi\u0121\u0121ielda a\u0127jar", ".", "Dan l-adattament \u0121ie wara l-istabbiliment ta' pre\u017cenza permanenti fir-re\u0121jun tad-de\u017cert ta' Agadez fin-Ni\u0121er \u010bentrali.", "In-Ni\u0121er qieg\u0127ed jiffa\u010b\u010ba theddid g\u0127as-sigurt\u00e0 li jinkludi terrori\u017cmu, traffikar illegali ta' drogi, armi u persuni, b'mod partikolari fit-Tramuntana ta' Agadez, u huwa wkoll", "\u010bentru re\u0121jonali ewlieni ta' tran\u017citu g\u0127all-migrazzjoni irregolari", ".", "F'Ottubru 2015, il-Kunsill irdoppja l-ba\u0121it tal-missjoni g\u0127al dik is-sena biex jippermetti rinfurzar tal-operazzjoni sabiex l-involviment imsa\u0127\u0127a\u0127 f'Niamey isir flimkien ma' pre\u017cenza permanenti f'Agadez.", "Din il-pre\u017cenza hija fattur \u010bentrali biex l-awtoritajiet Ni\u0121erini jing\u0127ataw appo\u0121\u0121", "fil-\u0121estjoni tal-fruntieri u", "l-migrazzjoni kif ukoll il-\u0121lieda kontra t-terrori\u017cmu u l-kriminalit\u00e0 organizzata", "Il-EUCAP Sahel Niger tnediet fl-2012 biex tappo\u0121\u0121a t-tis\u0127i\u0127 tal-kapa\u010bitajiet tal-atturi tas-sigurt\u00e0 Ni\u0121erini.", "Il-missjoni tipprovdi", "pariri u ta\u0127ri\u0121 biex tappo\u0121\u0121a lill-awtoritajiet Ni\u0121erini fit-tis\u0127i\u0127 tal-kapa\u010bitajiet tas-sigurt\u00e0 tag\u0127hom.", "Hija tikkontribwixxi g\u0127all-i\u017cvilupp ta' appro\u010b\u010b integrat, koerenti, sostenibbli u bba\u017cat fuq id-drittijiet tal-bniedem fost id-diversi a\u0121enziji tas-sigurt\u00e0 Ni\u0121erini fil-\u0121lieda kontra t-terrori\u017cmu u l-kriminalit\u00e0 organizzata.", "Skeda informattiva dwar EUCAP SAHEL Niger", "Salvata\u0121\u0121 ta' \u0127ajjiet fuq il-ba\u0127ar u azzjoni kontra netwerks kriminali", "Ara l-pa\u0121na tal-laqg\u0127a"], "date": "18 ta' Lulju 2016", "title": "EUCAP Sahel Niger: missjoni esti\u017ca, ba\u0121it maqbul, mandat emendat"}
{"url": "https://www.consilium.europa.eu/mt/press/press-releases/2016/07/12/country-specific-recommendations/", "text": ["Fit-12 ta' Lulju 2016, il-Kunsill \u0127are\u0121 rakkomandazzjonijiet dwar il-politika ekonomika, tal-impjiegi u fiskali ppjanata mill-istati membri.", "Permezz ta' dan il-Kunsill ikkonkluda s-\"Semestru Ewropew\" tal-2016, pro\u010bess ta' monitora\u0121\u0121 annwali tal-politika.", "Il-Kunsill Ewropew approva r-rakkomandazzjonijiet fil-laqg\u0127a tieg\u0127u f'\u0120unju.", "\"Nistennew li dawn ir-rakkomandazzjonijiet spe\u010bifi\u010bi g\u0127all-pajji\u017ci ji\u0121u applikati b'mod effettiv fix-xhur li \u0121ejjin\", qal Peter Ka\u017eim\u00edr, ministru g\u0127all-finanzi tas-Slovakkja u president tal-Kunsill.", "F'Marzu 2016, il-Kunsill Ewropew approva l-prijoritajiet li \u0121ejjin:", "ir-rilan\u010b tal-", "\u0127idma fuq", "g\u0127all-modernizzazzjoni tal-ekonomiji Ewropej;", "it-twettiq ta'", "politika fiskali", "responsabbli.", "Monitora\u0121\u0121 tal-politiki", "Is-Semestru Ewropew jinvolvi monitora\u0121\u0121 simultanju tal-politiki ekonomi\u010bi u fiskali tal-istati membri matul perjodu ta' bejn wie\u0127ed u ie\u0127or sitt xhur kull sena.", "Fid-dawl tal-gwida politika mog\u0127tija kull sena mill-Kunsill Ewropew f'Marzu, l-istati membri jippre\u017centaw f'April ta' kull sena:", "Programmi nazzjonali ta' riforma g\u0127all-", "politiki ekonomi\u010bi u tal-impjiegi", "tag\u0127hom.", "Dawn ifasslu xenarju makroekonomiku fuq perjodu medju ta' \u017cmien, miri nazzjonali g\u0127all-implimentazzjoni tal-istrate\u0121ija \"Ewropa 2020\" g\u0127all-impjiegi u t-tkabbir, l-identifikazzjoni tal-ostakli ewlenin g\u0127at-tkabbir, u mi\u017curi g\u0127al inizjattivi li jtejbu t-tkabbir fuq medda qasira ta' \u017cmien.", "Programmi ta' stabbilt\u00e0 jew konver\u0121enza g\u0127all-", "politika fiskali", "tag\u0127hom.", "Il-pajji\u017ci ta\u017c-\u017cona tal-euro jippre\u017centaw programmi ta' stabbilt\u00e0, filwaqt li l-istati membri li mhumiex fi\u017c-\u017cona tal-euro jippre\u017centaw programmi ta' konver\u0121enza.", "Dawn jistabbilixxu objettivi ba\u0121itarji g\u0127all-perjodu medju, is-suppo\u017cizzjonijiet prin\u010bipali dwar l-i\u017cviluppi ekonomi\u010bi mistennija, deskrizzjoni tal-mi\u017curi rigward il-politika fiskali u ekonomika, u anali\u017ci dwar kif tibdil fis-suppo\u017cizzjonijiet jista' jaffettwa l-po\u017cizzjonijiet fiskali u tad-dejn.", "Wara, il-Kunsill jadotta r-rakkomandazzjonijiet spe\u010bifi\u010bi g\u0127all-pajji\u017ci (RSPi).", "Huwa jag\u0127ti spjegazzjonijiet f'ka\u017cijiet fejn ir-rakkomandazzjonijiet ma jikkorrispondux ma' dawk proposti mill-Kummissjoni.", "Rakkomandazzjonijiet", "Ir-RSPi tal-2016 huma indirizzati lil 27 mit-28 stat membru tal-UE.", "Biex ti\u0121i evitata d-duplikazzjoni, m'hemmx RSP g\u0127all-", "Gre\u010bja", ", peress li hija so\u0121\u0121etta g\u0127al programm ta' a\u0121\u0121ustament ekonomiku.", "F'Marzu 2016, il-Kunsill adotta rakkomandazzjoni spe\u010bifika dwar il-politiki ekonomi\u010bi ta\u017c-", "\u017cona tal-euro", ".", "Huwa g\u0127amel dan fi stadju aktar bikri mis-snin ta' qabel, sabiex iqis aktar il-kwistjonijiet ta\u017c-\u017cona tal-euro meta japprova r-rakkomandazzjonijiet spe\u010bifi\u010bi g\u0127all-istati membri ta\u017c-\u017cona tal-euro.", "Ir-rakkomandazzjonijiet \u0121ew adottati f'laqg\u0127a tal-Kunsill Affarijiet Ekonomi\u010bi u Finanzjarji.", "Is-Semestru Ewropew fl-2016", "Ara l-pa\u0121na tal-laqg\u0127a"], "date": "12 ta' Lulju 2016", "title": "Politika ekonomika, tal-impjiegi u fiskali: il-Kunsill jo\u0127ro\u0121 rakkomandazzjonijiet spe\u010bifi\u010bi g\u0127all-pajji\u017ci"}
{"url": "https://www.consilium.europa.eu/mt/press/press-releases/2016/07/12/conclusions-banking-reform/", "text": ["Il-Kunsill adotta konklu\u017cjonijiet rigward it-tlestija tal-\u0127idma dwar ir-riforma bankarja wara l-kri\u017ci.", "Ir-riforma twettqet mill-kumitat ta' Basel, forum ta' awtoritajiet supervi\u017corji bl-g\u0127an li jtejjeb il-kooperazzjoni u jtejjeb is-supervi\u017cjoni bankarja madwar id-dinja.", "\"IL-KUNSILL TAL-UNJONI EWROPEA:", "ITENNI l-appo\u0121\u0121 tieg\u0127u g\u0127all-\u0127idma mill-Kumitat ta' Basel biex ji\u0121u rfinati l-elementi tal-qafas ta' Basel III sa tmiem l-2016 biex ji\u017cgura \u010bertezza regolatorja, il-koerenza u l-effettivit\u00e0 tieg\u0127u, waqt li jippreserva s-sensittivit\u00e0 g\u0127ar-riskju tar-regolamentazzjoni bankarja.", "JENFASIZZA l-importanza li l-Kumitat ta' Basel jivvaluta bir-reqqa t-tfassil u l-kalibrazzjoni ta' dan il-pakkett ta' riforma, abba\u017ci ta' valutazzjoni tal-impatt kwantitattiva komprensiva u trasparenti, waqt li fil-kalibrazzjoni globali tieg\u0127u jqis ukoll id-distribuzzjoni tal-impatt tieg\u0127u fuq il-mudelli bankarji differenti u bejn \u0121urisdizzjoni g\u0127al o\u0127ra.", "JINNOTA li l-pakkett ta' riforma ma jkunx mistenni li jirri\u017culta f'\u017cieda sinifikanti fir-rekwi\u017citi kapitali globali g\u0127as-settur bankarju u, g\u0127alhekk, ma jirri\u017cultax f'differenzi sinifikanti g\u0127al re\u0121juni spe\u010bifi\u010bi tad-dinja.", "Ara l-pa\u0121na tal-laqg\u0127a"], "date": "12 ta' Lulju 2016", "title": "Konklu\u017cjonijiet tal-Kunsill dwar il-finalizzazzjoni tar-riformi ta' Basel wara l-kri\u017ci"}
{"url": "https://www.consilium.europa.eu/mt/press/press-releases/2016/06/27/agri-vat-rules/", "text": ["Fis-27 ta' \u0120unju 2016, il-Kunsill adotta direttiva bl-g\u0127an li ti\u017cdied i\u010b-\u010bertezza legali g\u0127al tran\u017cazzjonijiet li jinvolvu l-vaw\u010bers permezz tal-armonizzazzjoni tar-regoli nazzjonali tal-VAT f'dan il-qasam.", "Id-direttiva g\u0127andha l-g\u0127an li", "tnaqqas ir-riskju ta' diskrepanzi", "bejn ir-regoli nazzjonali tat-taxxa li jwasslu g\u0127al tassazzjoni doppja, in-nontassazzjoni jew konsegwenzi o\u0127ra mhux mixtieqa.", "Dan jista' ji\u0121ri meta vaw\u010ber jin\u0127are\u0121 fi stat membru wie\u0127ed u jintu\u017ca f'ie\u0127or, u spe\u010bjalment meta l-vaw\u010bers ji\u0121u skambjati.", "Il-vaw\u010bers qed", "jintu\u017caw dejjem aktar", "u jie\u0127du forom diversi.", "Dawn jinkludu pere\u017cempju kards tat-telekomunikazzjoni m\u0127allsa minn qabel, kartolini rigal u kupuni li jag\u0127tu skont fuq il-prezz tax-xiri ta' prodotti jew servizzi.", "B'ambitu idjaq mill-proposta tal-Kummissjoni tal-2012, id-direttiva tiddefinixxi l-vaw\u010bers ta' u\u017cu uniku u l-vaw\u010bers ta' u\u017ci multipli u tistabbilixxi regoli li", "jiddeterminaw il-valur taxxabbli", "tat-tran\u017cazzjonijiet fi\u017c-\u017cew\u0121 ka\u017ci.", "L-istati membri ser ikollhom sal-", "31 ta' Di\u010bembru 2018", "biex jittrasponu d-direttiva fil-li\u0121ijiet u r-regolamenti nazzjonali.", "Id-dispo\u017cizzjonijiet ser japplikaw biss g\u0127al vaw\u010bers ma\u0127ru\u0121a wara dik id-data.", "Id-direttiva \u0121iet adottata ming\u0127ajr diskussjoni f'laqg\u0127a tal-Kunsill Agrikoltura u Sajd.", "Direttiva ta' \u0120unju 2016 dwar it-trattament ta' vaw\u010bers skont ir-regoli tal-VAT", "Ara l-pa\u0121na tal-laqg\u0127a"], "date": "27 ta' \u0120unju 2016", "title": "Ir-regoli tal-VAT dwar il-vaw\u010bers approvati mill-Kunsill"}
{"url": "https://www.consilium.europa.eu/mt/press/press-releases/2016/05/03/more-accessible-website-across-europa/", "text": ["Fit-3 ta' Mejju 2016, il-presidenza Netherlandi\u017ca la\u0127qet qbil informali mal-Parlament Ewropew dwar direttiva \u0121dida sabiex is-siti web tas-settur pubbliku u l-applikazzjonijiet tal-mobile isiru aktar a\u010b\u010bessibbli, spe\u010bjalment g\u0127al persuni b'di\u017cabbilt\u00e0.", "Liema siti web, apps u kontenut ser ikunu koperti?", "L-abbozz ta' direttiva jitlob lill-istati membri biex ji\u017cguraw li", "s-siti web tas-settur pubbliku u l-applikazzjonijiet tal-mobile jil\u0127qu l-istandards Ewropej tal-a\u010b\u010bessibbilt\u00e0", ".", "Ir-regoli ser jinkludu, pere\u017cempju, linji gwida dwar il-provvista ta' deskrizzjonijiet ta' kontenut mhux testwali g\u0127al persuni b'limitazzjonijiet vi\u017civi, jew dwar il-\u0127olqien ta' kontenut li jista' ji\u0121i ppre\u017centat a\u0127jar fuq firxa wiesg\u0127a ta' apparati.", "Dawn ir-rekwi\u017citi ser jag\u0127mlu l-kontenut aktar a\u010b\u010bessibbli u li jista' jintu\u017ca minn pubbliku akbar, u ser ikunu ta' benefi\u010b\u010bju b'mod spe\u010bjali g\u0127al persuni b'tipi ta' di\u017cabbiltajiet differenti.", "Ir-regoli l-\u0121odda ser japplikaw kemm g\u0127as-siti web kif ukoll g\u0127all-applikazzjonijiet tal-mobile (apps) tal-korpi tas-settur pubbliku.", "Dawn jinkludu awtoritajiet statali, re\u0121jonali u lokali, u korpi u asso\u010bjazzjonijiet li jaqdu l-interess \u0121enerali li huma regolati mil-li\u0121i pubblika, b\u0127al asso\u010bjazzjoni ta' muni\u010bipalitajiet tal-madwar li jorganizzaw il-\u0121estjoni tal-iskart flimkien.", "Id-direttiva tistabbilixxi", "kondizzjonijiet minimi", ", li permezz tag\u0127hom l-istati membri jkunu jistg\u0127u japplikaw rekwi\u017citi addizzjonali g\u0127al siti web u apps tas-settur pubbliku.", "Huma jistg\u0127u japplikaw ukoll ir-rekwi\u017citi stabbiliti f'din id-direttiva u/jew o\u0127rajn addizzjonali g\u0127as-siti web u l-apps ta' tipi ta' organizzazzjonijiet o\u0127ra.", "Ta\u0127t il-presidenza Netherlandi\u017ca, il-kamp ta' applikazzjoni tad-direttiva \u0121ie esti\u017c g\u0127all-applikazzjonijiet tal-mobile, li huma aktar popolari minn siti web.", "Id-direttiva tkopri wkoll l-", "li ji\u0121u ppubblikati wara li jid\u0127lu fis-se\u0127\u0127 ir-regoli l-\u0121odda u o\u0127rajn antiki li jg\u0127addu minn revi\u017cjoni sostanzjali, u b'hekk l-impjegati u l-istudenti jistg\u0127u jkollhom a\u010b\u010bess g\u0127al informazzjoni li hija essenzjali fil-\u0127ajja tag\u0127hom ta' kuljum.", "Sabiex ikun hemm bilan\u010b bejn l-a\u010b\u010bessibilit\u00e0 u pi\u017c \u017cejjed fuq il-korpi tas-settur pubbliku, id-direttiva teskludi \u010bertu tip ta' kontenut, b\u0127al kontenut ta' parti terza (p.e\u017c. kontenut i\u0121\u0121enerat mill-utent f'feed ta' twitter) u \u0121abriet patrimonjali mi\u017cmuma f'libreriji u mu\u017cewijiet.", "Bl-istess mod, qed ti\u0121i esklu\u017ca l-media awdjovi\u017civa live, i\u017cda jekk tin\u017camm online wara x-xandira live, din g\u0127andha ssir a\u010b\u010bessibbli.", "Barra minn hekk, id-direttiva tippermetti li individwi jitolbu informazzjoni spe\u010bifika fuq talba", "jekk il-kontenut ma jkunx a\u010b\u010bessibbli.", "Dan jaqa' ta\u0127t", "sistema ta' feedback", "imfassla apposta, li tinkludi l-obbligu li korpi tas-settur pubbliku jipprovdu informazzjoni dwar il-konformit\u00e0 tag\u0127hom mar-rekwi\u017citi.", "Din id-dikjarazzjoni tal-a\u010b\u010bessibilit\u00e0 g\u0127andha tinkludi wkoll link g\u0127al mekkani\u017cmu ta' feedback, sabiex ikun fa\u010bli g\u0127al kwalunkwe utent li jirrapporta kwistjonijiet ta' konformit\u00e0.", "Meta ser jid\u0127lu fis-se\u0127\u0127 ir-regoli?", "Id-direttiva ser tid\u0127ol fis-se\u0127\u0127 20 jum wara l-pubblikazzjoni tag\u0127ha fil-\u0120urnal Uffi\u010bjali tal-UE.", "Wara dan, l-istati membri ser ikollhom 21 xahar biex jadottaw le\u0121islazzjoni nazzjonali li tikkonforma mag\u0127ha.", "Huma g\u0127andhom jibdew japplikaw ir-regoli l-\u0121odda g\u0127as-siti web \u0121odda (siti web ippubblikati wara d-data ta' 'traspo\u017cizzjoni') sena wara.", "G\u0127al siti web antiki l-iskadenza hija ta' sentejn u g\u0127al apps tal-mobile 33 xahar wara d-data ta' traspo\u017cizzjoni.", "G\u0127a\u017cla akbar u prezzijiet imnaqqsa g\u0127al prodotti tal-a\u010b\u010bessibilit\u00e0 fl-UE", "Sett ta' regoli armonizzati mistenni jag\u0127ti spinta lis-suq g\u0127al prodotti u servizzi relatati mal-a\u010b\u010bessibilit\u00e0 fl-UE.", "Dan ser inaqqas l-ispejje\u017c tal-i\u017cvilupp ta' prodotti b\u0127al dawn u l-kummer\u010bjalizzazzjoni tag\u0127hom f'pajji\u017ci differenti tal-UE.", "Dan ser ikun ta' benefi\u010b\u010bju g\u0127al firxa wiesg\u0127a ta' operaturi ekonomi\u010bi, minn dawk li ji\u017cviluppaw siti web u apps sa produtturi ta' g\u0127odda ta' software u fornituri ta' ta\u0127ri\u0121.", "Il-fornituri tal-a\u010b\u010bessibbilt\u00e0 g\u0127all-web jinkludu g\u0127add kbir ta' intrapri\u017ci \u017cg\u0127ar u ta' daqs medju, li huma essenzjali fil-kontribut tag\u0127hom g\u0127at-tkabbir u l-kompetittivit\u00e0.", "Min\u0127abba li mistennija jo\u0127or\u0121u g\u0127odod aktar awtomatizzati u innovattivi fis-suq, i\u017c-\u017cieda fl-a\u010b\u010bessibilit\u00e0 ser issir e\u0127fef u ir\u0127as.", "Dan huwa partikolarment importanti g\u0127as-settur pubbliku, sabiex ikun jista' jipprovdi s-servizzi online tieg\u0127u li\u010b-\u010bittadini kollha.", "Prodotti u servizzi di\u0121itali a\u010b\u010bessibbli ser jag\u0127mluha aktar fa\u010bli g\u0127al kul\u0127add, inklu\u017ci l-persuni b'di\u017cabilit\u00e0 jew b'limitazzjonijiet relatati mal-et\u00e0, biex jipparte\u010bipaw fis-so\u010bjet\u00e0 (di\u0121itali).", "Il-presidenza ser tippre\u017centa r-ri\u017cultati tan-negozjati g\u0127all-approvazzjoni mill-istati membri f'laqg\u0127a tal-Kumitat tar-Rappre\u017centanti Permanenti fil-\u0121imag\u0127tejn li \u0121ejjin."], "date": "3 ta' Mejju 2016", "title": "Aktar siti web a\u010b\u010bessibbli fl-Ewropa: qbil mal-Parlament Ewropew"}
{"url": "https://www.consilium.europa.eu/mt/press/press-releases/2015/12/18/plant-health/", "text": ["Fit-18 ta' Di\u010bembru 2015, ta\u0127t il-Presidenza Lussemburgi\u017ca u so\u0121\u0121ett g\u0127all-vot formali tal-Parlament Ewropew u tal-Kunsill, il-Coreper (il-Kumitat tar-Rappre\u017centanti Permanenti) approva pakkett finali dwar is-sa\u0127\u0127a tal-pjanti.", "Ir-rappre\u017centati tal-Kunsill u tal-Parlament Ewropew iffinalizzaw il-kompromess \u0121enerali waqt laqg\u0127a ta' trilogu li saret fis-16 ta' Di\u010bembru.", "Ji\u0121i indirizzat il-mard tal-pjanti", "Il-proposta dwar mi\u017curi protettivi kontra l-pesti tal-pjanti g\u0127andha l-g\u0127an li tindirizza", "r-riskji akbar f'dak il-qasam, li jin\u0127olqu meta jitfa\u010b\u010baw pesti u mard \u0121odda", ".", "Din ser timmodernizza wkoll l-istrumenti relatati mal-", "kummer\u010b intra-UE u l-kummer\u010b ma' pajji\u017ci terzi", "b'enfasi fuq appro\u010b\u010b ibba\u017cat fuq ir-riskju.", "Is-sorveljanza a\u0127jar u l-eradikazzjoni bikrija ta' tifqig\u0127at ta' pesti \u0121odda huma l-g\u0127odod li g\u0127andhom jintu\u017caw biex ti\u0121i \u017cgurata s-sa\u0127\u0127a tal-pjanti.", "Flimkien mar-regolament dwar is-sa\u0127\u0127a tal-annimali (li g\u0127andu ji\u0121i adottat dalwaqt) u l-proposta dwar il-kontrolli uffi\u010bjali (li b\u0127alissa qed ti\u0121i e\u017caminata mill-Kunsill), l-abbozz ta' regolament dwar is-sa\u0127\u0127a tal-pjanti g\u0127andu l-g\u0127an li", "jsa\u0127\u0127a\u0127 l-infurzar tal-istandards tas-sa\u0127\u0127a u tas-sikurezza g\u0127all-katina agroalimentari kollha", "Il-passi li jmiss", "Il-Parlament Ewropew huwa mistenni", "jivvota dwar it-test ta' kompromess", "f'laqg\u0127a tal-Kumitat tieg\u0127u g\u0127all-Agrikoltura u l-I\u017cvilupp Rurali lejn l-a\u0127\u0127ar ta' Frar.", "Il-President tal-Kumitat g\u0127all-Agrikoltura u l-I\u017cvilupp Rurali tal-Parlament Ewropew ser jibg\u0127at ittra lill-President tal-Coreper.", "L-ittra ser tindika li jekk il-Kunsill jadotta fl-ewwel qari t-test ta' kompromess kif adottat mill-Kumitat dwar l-Agrikoltura u l-I\u017cvilupp Rurali tal-Parlament Ewropew (wara revi\u017cjoni legali-lingwistika),", "il-plenarja tal-Parlament ser tadotta l-istess test waqt it-tieni qari tag\u0127ha", ", ming\u0127ajr ebda emenda, u l-pro\u010bedura le\u0121islattiva tkun konklu\u017ca.", "Dan g\u0127andu jippermetti d-", "d\u0127ul fis-se\u0127\u0127 tar-regolament il-\u0121did dwar is-sa\u0127\u0127a tal-pjanti sa tmiem l-2016", "u l-applikazzjoni tieg\u0127u wara perijodu ta' tliet snin mid-d\u0127ul fis-se\u0127\u0127, li matulu ser ji\u0121u adottati l-bi\u010b\u010biet rilevanti tal-le\u0121islazzjoni sekondarja.", "Proposta tal-Kummissjoni dwar il-mi\u017curi protettivi kontra l-pesti tal-pjanti"], "date": "18 ta' Di\u010bembru 2015", "title": "Is-sa\u0127\u0127a tal-pjanti: test ta' kompromess bejn il-Kunsill u l-Parlament"}
{"url": "https://www.consilium.europa.eu/mt/press/press-releases/2016/06/28/agri-fishing-fleets/", "text": ["Il-Kunsill qabel dwar", "appro\u010b\u010b \u0121enerali", "dwar il-", "\u0121estjoni sostenibbli tal-flotot tas-sajd esterni", ", abba\u017ci ta' test ta' kompromess im\u0127ejji mill-Presidenza.", "Il-ftehim tal-Kunsill jo\u0127loq bilan\u010b bejn l-impenn favur", "attivitajiet sostenibbli u trasparenti ta' sajd", "barra l-ilmijiet tal-Unjoni, u l-\u0127tie\u0121a ta'", "pro\u010beduri amministrattivi b'sa\u0127\u0127ithom", ", spe\u010bjalment f'dak li jikkon\u010berna l-awtorizzazzjonijiet.", "\"It-test tal-Kunsill i\u017cid it-trasparenza tal-attivitajiet tas-sajd estern u ser jag\u0127milha aktar diffi\u010bli biex ji\u0121u evitati r-regoli tal-PKS, filwaqt li ji\u0121u llimitati l-pi\u017cijiet amministrattivi.\"", "Martijn van Dam, ministru g\u0127all-agrikoltura Netherlandi\u017c u President tal-Kunsill", "Il-proposta tal-Kummissjoni g\u0127al regolament dwar il-flotot tas-sajd esterni tipprevedi bidla radikali fir-re\u0121im tal-awtorizzazzjonijiet biex bastimenti tas-sajd tal-Unjoni jistadu barra mill-ilmijiet tal-Unjoni, u biex bastimenti tas-sajd ta' pajji\u017ci terzi jistadu \u0121ewwa l-ilmijiet tal-Unjoni.", "L-g\u0127an ewlieni huwa li ji\u0121i \u017cgurat li l-prin\u010bipji ba\u017ci\u010bi tal-Politika Komuni tas-Sajd, b\u0127alma huma s-sostenibbilt\u00e0 jew il-\u0121lieda kontra s-sajd illegali, ji\u0121u rispettati mill-bastimenti tal-UE kemm jekk jistadu \u0121ewwa u kemm jekk jistadu barra l-ilmijiet tal-UE.", "Sabiex ji\u0121ri dan, ir-regolament proposta jistabbilixxi regoli \u010bari u pre\u010bi\u017ci biex il-bastimenti kollha tal-UE ji\u0121i awtorizzati u ssorveljati meta jistadu barra mill-ilmijiet tal-UE, irrispettivament minn fejn issir l-attivit\u00e0 tas-sajd.", "Regoli aktar sempli\u010bi u usa'", "L-appro\u010b\u010b \u0121enerali tal-Kunsill jikkonferma it-", "twessig\u0127 ambizzju\u017c tal-kamp ta' applikazzjoni", "g\u0127al kwistjonijiet b\u0127al li\u010benzji g\u0127al pajji\u017ci terzi diretti", "\"l-g\u0127oti ta' bandiera \u0121dida\"", ".", "Huwa japprova wkoll l-appro\u010b\u010b tal-Kummissjoni biex ti\u0121i introdotta ba\u017ci tad-data kon\u0121unta biex titjieb aktar it-trasparenza tal-attivit\u00e0 tas-sajd estern u biex ji\u0121i ssimplifikat il-monitora\u0121\u0121.", "Pro\u010beduri ta' awtorizzazzjoni simplifikati", "Qabel ma bastiment tal-UE jkun jista' jistad barra mill-ilmijiet tal-Unjoni, huwa je\u0127tie\u0121 awtorizzazzjoni minn jew ftehim mal-pajji\u017c terz jew organizzazzjoni internazzjonali g\u0127all-\u0121estjoni tas-sajd ikkon\u010bernata.", "Barra minn hekk bastiment tal-UE issa je\u0127tie\u0121 awtorizzazzjoni mill-Istat Membru tal-bandiera tieg\u0127u wkoll.", "L-appro\u010b\u010b \u0121enerali tal-Kunsill jintrodu\u010bi bidliet g\u0127ad-diversi pro\u010beduri ta' awtorizzazzjoni biex ji\u0121i", "limitat il-pi\u017c amministrattiv", "ti\u017cdied i\u010b-\u010bertezza legali,", "ji\u0121i \u017cgurat trattament ugwali bejn il-flotot interni u esterni, u jiqsar i\u017c-\u017cmien ta' twe\u0121iba lill-applikanti.", "L-obbligi ta' rappurtar huma rie\u017caminati mill-Kunsill biex isiru supplimentari g\u0127al kanali u prattiki e\u017cistenti skont il-ftehimiet tas-sajd.", "Ir-regolament propost dwar il-flotot tas-sajd esterni jissupplimenta r-regolament dwar il-kontrolli u dwar sajd illegali, mhux irrappurtat u mhux irregolat (IUU), li huma pilastri ewlenin tal-implimentazzjoni tal-PKS.", "Il-Kummissjoni bag\u0127tet il-proposta tag\u0127ha f'Di\u010bembru tal-2015 u l-e\u017cami tal-Kunsill beda f'Jannar tal-2016 fil-livell tal-grupp ta' \u0127idma.", "Ara l-pa\u0121na tal-laqg\u0127a"], "date": "28 ta' \u0120unju 2016", "title": "Flotot tas-sajd esterni: Il-Kunsill jil\u0127aq qbil dwar il-po\u017cizzjoni tieg\u0127u"}
{"url": "https://www.consilium.europa.eu/mt/press/press-releases/2016/06/28/agri-forest-law/", "text": ["Fit-28 ta' \u0120unju 2016, il-Kunsill adotta", "konklu\u017cjonijiet", "dwar l-evalwazzjoni tal-", "pjan ta' azzjoni tal-FLEGT", "(infurzar tal-li\u0121i, tmexxija u kummer\u010b fis-settur forestali) u tar-", "regolament tal-UE dwar l-injam", "Il-konklu\u017cjonijiet jenfasizzaw il-", "kontribut po\u017cittiv", "ta' dawn l-istrumenti g\u0127at-", "tnaqqis ta' importazzjoni fl-UE ta' injam illegali", "u \u017c-", "\u017cieda fl-g\u0127arfien", "tal-pubbliku \u0121enerali u l-operaturi tas-suq", "dwar il-kwistjoni tal-qtug\u0127 illegali tas-si\u0121ar", "Il-konklu\u017cjonijiet jappellaw ukoll lill-istati membri u lill-Kummissjoni biex i\u0127abirku aktar biex jindirizzaw dan il-fenomenu, bl-g\u0127an li", "tinkiseb \u0121estjoni sostenibbli tal-foresti madwar id-dinja", "Konklu\u017cjonijiet tal-Kunsill dwar l-infurzar tal-li\u0121i, it-tmexxija u l-kummer\u010b fis-settur forestali", "Il-Kunsill jiddiskuti politiki forestali \u0121odda", "Ara l-pa\u0121na tal-laqg\u0127a"], "date": "28 ta' \u0120unju 2016", "title": "Infurzar tal-li\u0121i, tmexxija u kummer\u010b fis-settur forestali: konklu\u017cjonijiet tal-Kunsill"}
{"url": "https://www.consilium.europa.eu/mt/press/press-releases/2016/06/28/agri-food-losses/", "text": ["Fl-28 ta' \u0120unju 2016, il-Kunsill adotta", "konklu\u017cjonijiet", "dwar it-", "\u0127ela ta' ikel", "Kull sena", "kwa\u017ci terz tal-ikel kollu jintilef jew jin\u0127ela.", "Fil-konklu\u017cjonijiet tieg\u0127u l-Kunsill jippre\u017centa g\u0127add ta' inizjattivi biex fil-futur jonqsu l-\u0127ela u t-telf.", "Dawn il-mi\u017curi jinkludu appelli lill-istati membri u lill-Kummissjoni biex", "l-monitora\u0121\u0121", "u l-\u0121bir tad-data biex il-problema tkun mifhuma a\u0127jar, biex", "jiffokaw fuq il-prevenzjoni", "tal-\u0127ela u t-telf tal-ikel u j\u017cidu l-u\u017cu tal-", "bijomassa", "fil-le\u0121islazzjoni futura tal-UE, u biex", "jiffa\u010bilitaw l-g\u0127oti", "ta' prodotti mhux mibjug\u0127a tal-ikel g\u0127all-karit\u00e0.", "Filwaqt li l-konklu\u017cjonijiet tal-Kunsill jappo\u0121\u0121aw l-inizjattivi attwali tal-UE, i\u0127e\u0121\u0121u wkoll lill-Kummissjoni biex testendi l-ambitu tal-azzjoni tag\u0127ha biex jinkludi t-telf tal-ikel.", "Konklu\u017cjonijiet tal-Kunsill dwar it-telf u l-\u0127ela tal-ikel", "Ara l-pa\u0121na tal-laqg\u0127a"], "date": "28 ta' \u0120unju 2016", "title": "Telf u \u0127ela ta' ikel: Konklu\u017cjonijiet tal-Kunsill"}
{"url": "https://www.consilium.europa.eu/mt/press/press-releases/2015/11/10/savings-taxation-directive-repealed/", "text": ["Id-Direttiva 2003/48/KE, li mill-2005 ippermettiet lill-amministrazzjonijiet tat-taxxa jkollhom a\u010b\u010bess a\u0127jar g\u0127al", "informazzjoni dwar kontijiet privati ta' min ifaddal", ", \u0121iet revokata mill-Kunsill fl-10 ta' Novembru 2015.", "Ir-revokar tad-Direttiva jsegwi", "t-tis\u0127i\u0127 ta' mi\u017curi g\u0127all-prevenzjoni tal-eva\u017cjoni tat-taxxa", ".", "In\u0127olqot sovrapo\u017cizzjoni sinifikanti ma' le\u0121islazzjoni o\u0127ra f'dan il-qasam, u r-revoka telimina din is-sovrapo\u017cizzjoni.", "Id-Direttiva 2003/48/KE kienet tirrikjedi", "l-iskambju awtomatiku ta' informazzjoni", "bejn l-istati membri dwar id-d\u0127ul mit-tfaddil privat.", "Dan ippermetta li l-\u0127lasijiet tal-img\u0127ax li jsiru fi stat membru wie\u0127ed lil residenti ta' stati membri o\u0127rajn ji\u0121u ntaxxati skont il-li\u0121ijiet tal-istat ta' domi\u010bilju fiskali.", "Id-direttiva \u0121iet emendata l-a\u0127\u0127ar f'Marzu 2014 biex tirrifletti l-bidliet g\u0127all-prodotti ta' tfaddil u l-i\u017cviluppi fl-im\u0121iba ta' min jinvesti, sa mid-d\u0127ul fis-se\u0127\u0127 tag\u0127ha fl-2005.", "F'Di\u010bembru 2014, il-Kunsill adotta d-direttiva 2014/107/UE li temenda d-dispo\u017cizzjonijiet dwar l-iskambju awtomatiku obbligatorju tal-informazzjoni bejn l-amministrazzjonijiet tat-taxxa.", "Din", "estendiet il-kamp ta' applikazzjoni", "ta' dak l-iskambju biex jinkludi l-img\u0127ax, id-dividendi u tipi o\u0127ra ta' d\u0127ul.", "Id-direttiva 2014/107/UE ser tid\u0127ol fis-se\u0127\u0127 fl-1 ta' Jannar 2016.", "Id-direttiva 2014/107/UE g\u0127andha kamp ta' applikazzjoni \u0121eneralment usa' minn tad-direttiva 2003/48/KE.", "Dan tipprevedi li, f'ka\u017cijiet ta' sovrapo\u017cizzjoni ta' kamp ta' applikazzjoni, id-direttiva 2014/107/UE g\u0127andha tipprevali.", "\u017bviluppi internazzjonali", "Id-direttiva 2014/107/UE timplimenta", "uniku \u017cviluppat mill-OECD g\u0127all-iskambju awtomatiku ta' informazzjoni.", "L-istandard tal-OECD \u0121ie approvat mill-ministri g\u0127all-finanzi tal-G20 f'Settembru 2014.", "Ftehimiet tal-UE ma' Andorra, il-Liechtenstein, Monaco, San Marino u l-I\u017cvizzera, inizjalment ibba\u017cati fuq id-direttiva 2003/48/KE, qed ji\u0121u attwalment riveduti sabiex ji\u0121u allinjati mad-direttiva 2014/107/UE u l-istandard globali l-\u0121did.", "Ir-revoka tad-direttiva 2003/48/KE hija parti minn pakkett dwar it-trasparenza fiskali ppre\u017centat mill-Kummissjoni f'Marzu 2015.", "Mi\u017curi tran\u017cizzjonali", "Ir-revoka saret permezz ta' direttiva adottata mill-Kunsill, li tipprevedi wkoll mi\u017curi tran\u017cizzjonali.", "Dawn jikkon\u010bernaw b'mod partikolari deroga mog\u0127tija lill-", "Awstrija", "skont id-direttiva 2014/107/UE, li tippermettilha tapplika din id-direttiva sena aktar tard minn stati membri o\u0127ra.", "Id-Direttiva revokata kienet adottata f'laqg\u0127a tal-Kunsill Affarijiet Ekonomi\u010bi u Finanzjarji, ming\u0127ajr diskussjoni.", "Abbozz ta'direttiva li tirrevoka d-direttiva dwar it-tassazzjoni ta' d\u0127ul minn tfaddil", "Stqarrija g\u0127all-istampa dwar l-adozzjoni tad-direttiva dwar l-iskambju awtomatiku ta' informazzjoni", "Pakkett dwar it-trasparenza fiskali tal-Kummissjoni ta' Marzu 2015", "Stqarrija g\u0127all-istampa dwar il-ftehim UE-Liechtenstein dwar l-iskambju awtomatiku ta' informazzjoni dwar kontijiet finanzjarji", "Stqarrija g\u0127all-istampa dwar il-ftehim UE-Svizzera dwar l-iskambju awtomatiku ta' informazzjoni dwar kontijiet finanzjarji", "Ara l-pa\u0121na tal-laqg\u0127a"], "date": "10 ta' Novembru 2015", "title": "Ir-revoka tad-direttiva dwar it-tassazzjoni fuq it-tfaddil"}
{"url": "https://www.consilium.europa.eu/mt/press/press-releases/2016/06/28/euco-conclusions/", "text": ["Fil-laqg\u0127a tag\u0127hom f'\u0120unju, il-mexxejja tal-UE ddiskutew l-e\u017citu tar-referendum tar-Renju Unit.", "Adottaw ukoll konklu\u017cjonijiet dwar il-migrazzjoni, ir-relazzjonijiet esterni u l-impjiegi, it-tkabbir u l-investiment.", "Konklu\u017cjonijiet tal-Kunsill Ewropew, 28 ta' \u0120unju 2016", "Ara l-pa\u0121na tal-laqg\u0127a"], "date": "28 ta' \u0120unju 2016", "title": "Konklu\u017cjonijiet tal-Kunsill Ewropew, 28 ta' \u0120unju 2016"}
{"url": "https://www.consilium.europa.eu/mt/press/press-releases/2016/06/10/weapons-strengthen-control/", "text": ["Fl-10 ta' \u0120unju 2016, il-Kunsill qabel rigward il-po\u017cizzjoni ta' negozjar tieg\u0127u dwar il-proposta g\u0127al direttiva dwar il-kontroll tal-akkwist u l-pussess ta' armi", "li tirrie\u017camina u tikkompleta d-direttiva 91/477/KEE e\u017cistenti.", "Fuq il-ba\u017ci ta' dan il-mandat, il-presidenza ser tibda negozjati mal-Parlament Ewropew hekk kif dan tal-a\u0127\u0127ar ikun adotta l-po\u017cizzjoni tieg\u0127u.", "Ard Van Der Steur, il-Ministru g\u0127as-Sigurt\u00e0 u l-\u0120ustizzja tan-Netherlands u l-President tal-Kunsill qal: \"Wara l-attakki terroristi\u010bi tra\u0121i\u010bi f'Pari\u0121i u Brussell il-Ministri g\u0127all-\u0120ustizzja u l-Affarijiet Interni talbu g\u0127all-adozzjoni rapida tad-direttiva.", "B'din id-direttiva l-\u0121dida l-Presidenza Netherlandi\u017ca la\u0127qet bilan\u010b \u0121ust u ekwu bejn suq intern g\u0127all-armi tan-nar permessi minn na\u0127a u t-titjib tas-sigurt\u00e0 ta\u010b-\u010bittadini tal-UE min-na\u0127a l-o\u0127ra.\"", "Id-direttiva riveduta g\u0127andha l-g\u0127an li tindirizza \u010berti dg\u0127ufijiet fil-le\u0121islazzjoni e\u017cistenti li \u0121ew identifikati b'mod spe\u010bjali wara s-serje ta' attakki terroristi\u010bi li saru fl-Ewropa.", "L-emendi li jindirizzaw ir-riskji g\u0127as-sikurezza u s-sigurt\u00e0 pubblika jiffukaw fuq:", "il-kontroll imtejjeb tat-traffikar ta' armi tan-nar;", "it-tra\u010b\u010babbilt\u00e0 msa\u0127\u0127a ta' armi tan-nar;", "mi\u017curi dwar id-di\u017cattivazzjoni u r-riattivazzjoni jew il-konver\u017cjoni ta' armi tan-nar;", "regoli aktar stretti g\u0127all-akkwist u l-pussess tal-armi tan-nar l-aktar perikolu\u017ci;", "il-projbizzjoni tal-u\u017cu \u010bivili tal-armi tan-nar l-aktar perikolu\u017ci;", "it-titjib tal-iskambju ta' informazzjoni rilevanti bejn l-istati membri.", "Id-direttiva tistabbilixxi regoli minimi u ma tipprevjenix lill-istati membri milli jadottaw u japplikaw regoli aktar stretti.", "Kuntest", "Id-Direttiva tal-Kunsill 91/477/KEE dwar il-kontroll tal-akkwist u l-pussess ta' armi kienet ori\u0121inarjament imfassla b\u0127ala mi\u017cura inti\u017ca li tibbilan\u010bja l-objettivi tas-suq intern u l-imperattivi tas-sigurt\u00e0 rigward armi tan-nar \"\u010bivili\".", "Il-proposta emendatorja \u0121iet imressqa mill-Kummissjoni Ewropea fit-18 ta' Novembru 2015 fl-isfond ta' sensiela ta' atti terroristi\u010bi li se\u0127\u0127ew fl-Ewropa u li \u017cvelaw nuqqasijiet fl-implimentazzjoni tad-direttiva.", "Ir-rie\u017cami attwali huwa tkomplija tar-revi\u017cjoni tal-2008 u jallinja wkoll il-le\u0121islazzjoni tal-UE mad-dispo\u017cizzjonijiet dwar il-Protokoll tan-NU kontra l-Manifattura u t-Traffikar Ille\u010biti ta' Armi tan-Nar.", "Proposta g\u0127al Direttiva tal-Parlament Ewropew u tal-Kunsill li temenda d-Direttiva tal-Kunsill 91/477/KEE dwar il-kontroll tal-akkwist u l-pussess ta' armi - Appro\u010b\u010b \u0121enerali", "Ara l-pa\u0121na tal-laqg\u0127a"], "date": "10 ta' \u0120unju 2016", "title": "Il-Kunsill jaqbel dwar po\u017cizzjoni ta' negozjar biex jissa\u0127\u0127a\u0127 il-kontroll tal-armi tan-nar"}
{"url": "https://www.consilium.europa.eu/mt/press/press-releases/2016/06/10/tusk-weekly-schedule/", "text": ["It-Tlieta 14 ta' \u0120unju 2016", "11.00 Laqg\u0127a mas-Segretarju \u0120enerali tan-NU Ban Ki-moon (opportunit\u00e0 biex jittie\u0127du ritratti)", "13.00 Laqg\u0127a mal-President tal-Kummissjoni Ewropea Jean-Claude Juncker (Berlaymont)", "17.00 Laqg\u0127a mal-President tar-Repubblika \u010aentru-Afrikana Faustin Touadera (opportunit\u00e0 biex jittie\u0127du ritratti)", "L-Erbg\u0127a 15 ta' \u0120unju 2016", "09.15 Laqg\u0127a mal-President tal-Kenja Uhuru Kenyatta (opportunit\u00e0 biex jittie\u0127du ritratti)", "10.30 Laqg\u0127a mal-Prim Ministru ta' Timor Leste Rui Maria de Ara\u00fajo (opportunit\u00e0 biex jittie\u0127du ritratti)", "13.30 Laqg\u0127a mal-President tal-Burkina Faso Roch Marc Kabore (opportunit\u00e0 biex jittie\u0127du ritratti)", "14.15 Laqg\u0127a mal-Prim Ministru tal-Etjopja Hailemariam Desalegn (opportunit\u00e0 biex jittie\u0127du ritratti)", "16.45 Laqg\u0127a mal-President tal-Grupp tal-Bank Dinji Jim Yong Kim", "Il-\u0126amis 16 ta' \u0120unju 2016", "12.00 Laqg\u0127a mal-Prim Ministru Juha Sipil\u00e4", "13.30 Ikla ta' \u0127idma", "15.00 Laqg\u0127a mal-President Sauli Niinist\u00f6"], "date": "10 ta' \u0120unju 2016", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2016/05/31/eycs-conclusions-major-sport-events/", "text": ["Il-konklu\u017cjonijiet adottati mill-Kunsill dwar it-tis\u0127i\u0127 tal-integrit\u00e0, it-trasparenza u", "jipproponu diversi mi\u017curi g\u0127all-implimentazzjoni ta' dawn il-prin\u010bipji fil-livell nazzjonali u Ewropew matul l-istadji kollha ta' tali avvenimenti (fattibilit\u00e0, kandidatura, t\u0127ejjija, organizzazzjoni, evalwazzjoni, wirt) anke meta dawn jintemmu.", "Il-konklu\u017cjonijiet jenfasizzaw ukoll il-\u0127tie\u0121a ta' djalogu regolari bejn l-istati membri, il-Kummissjoni u l-moviment tal-isport u r-rwol tal-awtoritajiet pubbli\u010bi lokali, re\u0121jonali u nazzjonali fil-finanzjament, l-infrastruttura, il-protezzjoni ambjentali, l-aspetti ta' sigurt\u00e0 u sikurezza, kif ukoll fl-ippjanar u l-i\u017cgurar tas-sostenibbilt\u00e0 ta' avvenimenti sportivi ewlenin.", "Konklu\u017cjonijiet tal-Kunsill dwar it-tis\u0127i\u0127 tal-integrit\u00e0, it-trasparenza u l-governanza tajba f'avvenimenti sportivi ewlenin", "Ara l-pa\u0121na tal-laqg\u0127a"], "date": "31 ta' Mejju 2016", "title": "Konklu\u017cjonijiet tal-Kunsill dwar it-tis\u0127i\u0127 tal-integrit\u00e0, it-trasparenza u l-governanza tajba f'avvenimenti sportivi ewlenin"}
{"url": "https://www.consilium.europa.eu/mt/press/press-releases/2016/06/01/tunisia-loans/", "text": ["Fl-1 ta' \u0120unju 2016, il-Kumitat tar-Rappre\u017centanti Permanenti (Coreper) approva, f'isem il-Kunsill, de\u010bi\u017cjoni li jing\u0127ata massimu ta'", "\u20ac500 miljun f'assistenza makrofinanzjarja", "lit-Tune\u017cija.", "L-g\u0127an huwa li jing\u0127ata appo\u0121\u0121 g\u0127all-istabbilizzazzjoni ekonomika tal-pajji\u017c u g\u0127all-a\u0121enda ta' riforma sostantiva, li jikkontribwixxu biex tonqos id-diskrepanza finanzjarja esterna.", "L-appo\u0121\u0121 ser", "jinqasam flimkien mal-FMI", ", li fl-20 ta' Mejju 2016, estenda l-arran\u0121ament skont il-fa\u010bilit\u00e0 ta' fond esti\u017ca tieg\u0127u g\u0127at-Tune\u017cija g\u0127al US$2.9 biljun.", "Parlament Ewropew", "huwa mistenni japprova d-de\u010bi\u017cjoni fl-ewwel qari fis-sessjoni plenarja tieg\u0127u mis-6 sad-9 ta' \u0120unju 2016.", "Imbag\u0127ad, il-Kunsill ser jintalab jadotta t-test, kif maqbul mal-Parlament, ming\u0127ajr ebda emenda g\u0127all-proposta tal-Kummissjoni.", "L-assistenza ser tkun disponibbli g\u0127al perjodu ta' sentejn u nofs.", "Ser ti\u0121i pprovduta fil-forma ta' self, li jit\u0127allas fi", "tliet pagamenti", ".", "Is-self g\u0127andu jkollu", "medja massima ta'", "Kondizzjonalit\u00e0", "L-assistenza ser tkun so\u0121\u0121etta g\u0127al", "memorandum ta' qbil", "(MtQ), li g\u0127andu jintla\u0127aq qbil dwaru bejn il-Kummissjoni u t-Tune\u017cija.", "Il-MtQ ser jistabbilixxi kondizzjonijiet definiti b'mod \u010bar ta' politika ekonomika u finanzjarji, li jiffokaw fuq ir-riformi strutturali u finanzi pubbli\u010bi sodi.", "Prekondizzjoni g\u0127all-g\u0127oti tal-assistenza makrofinanzjarja ser tkun li t-Tune\u017cija tirrispetta l-mekkani\u017cmi demokrati\u010bi effettivi u l-istat tad-dritt, u tiggarantixxi r-rispett lejn id-drittijiet tal-bniedem.", "Il-Kummissjoni u s-Servizz Ewropew g\u0127all-Azzjoni Esterna ser jimmonitorjaw li din il-prekondizzjoni ti\u0121i ssodisfata matul i\u010b-\u010biklu tal-\u0127ajja s\u0127i\u0127 tal-assistenza makrofinanzjarja."], "date": "1 ta' \u0120unju 2016", "title": "It-Tune\u017cija: il-Kunsill jaqbel dwar \u20ac500 miljun f'self"}
{"url": "https://www.consilium.europa.eu/mt/press/press-releases/2016/06/01/epa-sadc/", "text": ["Fl-1 ta' \u0120unju 2016, il-Kunsill awtorizza, f'isem l-UE, l-iffirmar u l-applikazzjoni provi\u017corja tal-ftehim ta' s\u0127ubija ekonomika (FSE) bejn l-UE u l-Grupp tal-FSE tal-Komunit\u00e0 g\u0127all-I\u017cvilupp tan-Nofsinhar tal-Afrika (SADC).", "Il-grupp tal-FSE tal-Komunit\u00e0 g\u0127all-I\u017cvilupp tan-Nofsinhar tal-Afrika hu mag\u0127mul mill-Botswana, il-Lesoto, il-Mozambique, in-Namibja, l-Afrika t'Isfel u s-Swaziland.", "I\u010b-\u010berimonja tal-iffirmar tal-FSE bejn l-SADC u l-UE g\u0127andha ssir f'Kasane (il-Botswana) fl-10 ta' \u0120unju 2016.", "Il-ftehimiet ta' s\u0127ubija ekonomika huma ma\u0127suba biex isa\u0127\u0127u l-integrazzjoni re\u0121jonali u l-i\u017cvilupp ekonomiku fil-pajji\u017ci Afrikani, tal-Karibew u tal-Pa\u010bifiku (AKP).", "Huma bba\u017cati fuq il-prin\u010bipju tal-ftu\u0127 asimetriku tas-suq, ji\u0121ifieri jipprovdu a\u010b\u010bess a\u0127jar g\u0127as-suq tal-UE lis-s\u0127ab tal-AKP.", "B'mod partikolari, joffru opportunitajiet tas-suq ming\u0127ajr pre\u010bedent g\u0127all-prodotti agrikoli u tas-sajd.", "Il-ftehimiet ta' s\u0127ubija ekonomika jie\u0127du post ir-re\u0121im ta' a\u010b\u010bess g\u0127as-suq pre\u010bedenti ta' preferenzi unilaterali g\u0127all-pajji\u017ci tal-AKP.", "Relazzjonijiet bejn l-UE u l-Afrika (informazzjoni \u0121enerali)"], "date": "1 ta' \u0120unju 2016", "title": "L-UE g\u0127andha tiffirma Ftehim ta' S\u0127ubija Ekonomika mal-Grupp tal-FSE tal-Komunit\u00e0 g\u0127all-I\u017cvilupp tan-Nofsinhar tal-Afrika"}
{"url": "https://www.consilium.europa.eu/mt/press/press-releases/2016/06/03/tusk-weekly-schedule/", "text": ["L-Erbg\u0127a 8 ta' \u0120unju 2016", "11.30 Laqg\u0127a mal-President tal-Georgia Giorgi Margvelashvili (opportunit\u00e0 g\u0127al ritratti - dikjarazzjoni g\u0127all-istampa \u00b112.00) -", "huwa me\u0127tie\u0121 badge ta' 6 xhur/akkreditament spe\u010bjali biex wie\u0127ed jid\u0127ol mill-entrata tal-VIP tal-Justus Lipsius", "19.00 Ikla ta' \u0127idma mas-Segretarju \u0120enerali tan-NATO Jens Stoltenberg u l-President tal-Kummissjoni Ewropea Jean-Claude Juncker", "Il-\u0120img\u0127a 10 ta' \u0120unju 2016", "15.30 Laqg\u0127a mal-Prim Ministru tad-Danimarka Lars L\u00f8kke Rasmussen u l-kumitat tat-tmexxija tal-partit liberali fid-Danimarka."], "date": "3 ta' \u0120unju 2016", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2016/06/06/eucap-sahel-mali/", "text": ["Fis-6 ta' \u0120unju 2016, il-Kunsill \u017cied il-ba\u0121it ta' EUCAP Sahel Mali b'EUR 4 925 000, biex b'hekk il-ba\u0121it totali tal-missjoni g\u0127all-2016 jammonta g\u0127al EUR 19-il miljun.", "Din il-missjoni \u010bivili tal-UE tappo\u0121\u0121a lit-tliet forzi interni tas-sigurt\u00e0 tal-Mali: il-pulizija, il-\u0121endarmerija u l-gwardja nazzjonali.", "Wara in\u010bidenti fis-sigurt\u00e0 f'Bamako, b'mod partikolari l-attakk kontra l-lukanda Radisson ta' Novembru 2015, u l-attakk ta' Marzu 2016 kontra l-ba\u017ci ta' EUTM Mali, il-Kunsill idde\u010bieda li j\u017cid il-ba\u0121it ta' EUCAP Sahel Mali.", "Dan g\u0127andu jsa\u0127\u0127a\u0127 il-kapa\u010bit\u00e0 tal-missjoni biex tappo\u0121\u0121a r-riforma tas-settur tas-sigurt\u00e0 tal-Mali u ji\u017cgura li l-persunal tal-missjoni jkun protett permezz ta' mi\u017curi xierqa ta' sigurt\u00e0.", "EUCAP Sahel Mali tappo\u0121\u0121a l-istat tal-Mali fl-i\u017cgurar tal-ordni kostituzzjonali u demokratiku u tal-kondizzjonijiet g\u0127al pa\u010bi dejjiema kif ukoll biex l-istat i\u017comm l-awtorit\u00e0 tieg\u0127u fit-territorju kollu.", "Il-missjoni tipprovdi ta\u0127ri\u0121 u konsulenza strate\u0121ika lill-pulizija, il-\u0121endarmerija u l-gwardja nazzjonali tal-Mali kif ukoll lill-ministeri rilevanti sabiex tappo\u0121\u0121a r-riforma fis-settur tas-sigurt\u00e0.", "Il-missjoni hija parti mill-appro\u010b\u010b komprensiv tal-UE g\u0127as-sigurt\u00e0 u l-i\u017cvilupp fis-Sa\u0127el.", "Hemm \u017cew\u0121 missjonijiet o\u0127ra tal-PSDK fir-re\u0121jun: EUTM Mali li tikkontribwixxi g\u0127ar-ristrutturazzjoni u r-riorganizzazzjoni tal-Forzi Armati tal-Mali permezz ta' ta\u0127ri\u0121 u konsulenza u EUCAP Sahel Niger li tappo\u0121\u0121a l-\u0121lieda kontra l-kriminalit\u00e0 organizzata u t-terrori\u017cmu.", "EUCAP Sahel Mali tnediet fil-15 ta' April 2014.", "Il-Kap tal-Missjoni huwa s-Sur Albrecht Conze, mill-\u0120ermanja.", "Il-mandat tieg\u0127u \u0121ie esti\u017c re\u010bentement sal-14 ta' Jannar 2017.", "Il-kwartieri \u0121enerali tal-missjoni jinsabu f'Bamako, il-Mali.", "Is-sit web ta' EUCAP Sahel Mali", "Ara l-pa\u0121na tal-laqg\u0127a"], "date": "6 ta' \u0120unju 2016", "title": "EUCAP Sahel Mali: L-UE \u017c\u017cid il-ba\u0121it tal-missjoni bi kwa\u017ci EUR 5 miljun"}
{"url": "https://www.consilium.europa.eu/mt/press/press-releases/2016/05/23/fac-rdc-conclusions/", "text": ["Il-Kunsill adotta konklu\u017cjonijiet dwar ir-Repubblika Demokratika tal-Kongo.", "Hu jistieden b'mod partikolari lill-gvern u l-partijiet kollha kkon\u010bernati biex jo\u0127olqu l-kondizzjonijiet me\u0127tie\u0121a biex ikunu jistg\u0127u jsiru elezzjonijiet liberi, trasparenti u pa\u010bifi\u010bi, f'konformit\u00e0 mar-ri\u017coluzzjoni 2277 tal-Kunsill tas-Sigurt\u00e0 tan-Nazzjonijiet Uniti.", "Konklu\u017cjonijiet tal-Kunsill dwar ir-Repubblika Demokratika tal-Kongo", "Ara l-pa\u0121na tal-laqg\u0127a"], "date": "23 ta' Mejju 2016", "title": "Konklu\u017cjonijiet tal-Kunsill dwar ir-Repubblika Demokratika tal-Kongo"}
{"url": "https://www.consilium.europa.eu/mt/press/press-releases/2016/05/23/fac-south-sudan-conclusions/", "text": ["Il-Kunsill adotta konklu\u017cjonijiet dwar is-Sudan t'Isfel, wara l-formazzjoni ta' gvern transitorju ta' unit\u00e0 nazzjonali fis-Sudan t'Isfel fid-29 ta' April 2016.", "L-UE b'mod partikolari t\u0127e\u0121\u0121e\u0121 lill-gvern transitorju biex jie\u0127u passi de\u010bi\u017civi u bla dewmien biex jer\u0121a' jkun hemm il-pa\u010bi u l-istabbilt\u00e0 fil-pajji\u017c u biex minnufih jibda jimplimenta l-ftehim tal-2015 dwar ir-ri\u017coluzzjoni tal-kunflitt fis-Sudan t'Isfel.", "Konklu\u017cjonijiet tal-Kunsill dwar is-Sudan t'Isfel", "Ara l-pa\u0121na tal-laqg\u0127a"], "date": "23 ta' Mejju 2016", "title": "Konklu\u017cjonijiet tal-Kunsill dwar is-Sudan t'Isfel"}
{"url": "https://www.consilium.europa.eu/mt/press/press-releases/2016/05/23/fac-external-aspects-migration/", "text": ["Il-Kunsill qies l-i\u017cviluppi re\u010benti marbuta mal-aspetti esterni tal-migrazzjoni.", "Il- ministri ddiskutew kif tista' tissa\u0127\u0127a\u0127 aktar il-kooperazzjoni mal-pajji\u017ci ta' ori\u0121ini u ta' transitu.", "Konklu\u017cjonijiet tal-Kunsill dwar aspetti esterni tal-migrazzjoni", "Ara l-pa\u0121na tal-laqg\u0127a"], "date": "23 ta' Mejju 2016", "title": "Konklu\u017cjonijiet tal-Kunsill dwar l-aspetti esterni tal-migrazzjoni"}
{"url": "https://www.consilium.europa.eu/mt/press/press-releases/2016/05/03/eu-norwegian-agreement-financial-mechanism/", "text": ["Fit-3 ta' Mejju 2016, l-Unjoni Ewropea u r-Renju tan-Norve\u0121ja ffirmaw ftehim li jistabbilixxi mekkani\u017cmu finanzjarju \u0121did Norve\u0121i\u017c g\u0127all-perjodu 2014-2021.", "In-Norve\u0121ja tintrabat li g\u0127al perjodu ta' seba' snin tikkontribwixxi g\u0127at-tnaqqis tad-differenzi ekonomi\u010bi u so\u010bjali fi\u017c-\u017bona Ekonomika Ewropea,u g\u0127at-tis\u0127i\u0127 tar-relazzjonijiet tag\u0127ha mal-istati benefi\u010bjarji.", "B'dan il-ftehim, g\u0127andhom isiru disponibbli min-Norve\u0121ja kontribuzzjonijiet finanzjarji fis-setturi prijoritarji li \u0121ejjin:", "(a) innovazzjoni, ri\u010berka, edukazzjoni u kompetittivit\u00e0;", "(b) inklu\u017cjoni so\u010bjali, impjieg ta\u017c-\u017cg\u0127a\u017cag\u0127 u tnaqqis tal-faqar;", "(c) ambjent, ener\u0121ija, tibdil fil-klima u ekonomija b'u\u017cu baxx ta' karbonju;", "(d) kultura, so\u010bjet\u00e0 \u010bivili, governanza tajba, drittijiet u libertajiet fundamentali; u", "(e) \u0121ustizzja u affarijiet interni.", "Il-ftehim g\u0127andu ji\u0121i applikat provi\u017corjament mid-data stipulata fl-artikoli tieg\u0127u, sakemm jitlestew il-pro\u010beduri rilevanti biex ji\u0121i ratifikat jew konklu\u017c u jid\u0127ol fis-se\u0127\u0127."], "date": "3 ta' Mejju 2016", "title": "Ue - Norve\u0121ja: Ftehim dwar mekkani\u017cmu finanzjarju Norve\u0121i\u017c g\u0127all-perjodu 2014-2021"}
{"url": "https://www.consilium.europa.eu/mt/press/press-releases/2016/05/06/tusk-speech-pope/", "text": ["Il-politika u r-reli\u0121jon, fid-dimensjonijiet l-aktar profondi tag\u0127hom, g\u0127andhom g\u0127an komuni f'din id-dinja, u dak l-g\u0127an mhuwiex il-poter fuq il-bnedmin, kif jittamaw xi w\u0127ud.", "Dak l-g\u0127an komuni huwa li ji\u0121u limitati s-sofferenza u l-\u0127a\u017cen.", "Kif qalet Simone Weil, \"Vittma tal-isfortuna tinsab mix\u0127uta fit-triq, nofsha mejta bil-\u0121u\u0127.", "Alla jkollu \u0127niena minnha i\u017cda ma jistax jibg\u0127atilha l-\u0127ob\u017c.", "I\u017cda hemm ra\u0121el ie\u0127or u fortunatament mhuwiex Alla; jista' jag\u0127tih bi\u010b\u010ba \u0127ob\u017c.", "Dan huwa l-uniku punt ta' superjorit\u00e0 tieg\u0127u fuq Alla.\"", "Huma biss bnedmin o\u0127ra li jistg\u0127u jitimg\u0127u lil persuna.", "Bl-istess mod, persuna fil-qasam reli\u0121ju\u017c, persuna fil-qasam tal-politika - kull wa\u0127da minnhom fil-mod tag\u0127ha u bil-mezzi tag\u0127ha.", "Huwa g\u0127alhekk li b'fer\u0127 kbir li \u0127addant il-vi\u017cjoni tal-Knisja proposta mill-Qdusija Tieg\u0127u.", "Fi kliemek stess, il-Knisja hija sptar aktar milli post fejn jin\u0121abru l-flus.", "Nemmen bil-qawwa li llum, f'dawn i\u017c-\u017cminijiet in\u010berti ta' bidliet kbar u sfidi drammati\u010bi, dawk kollha li jemmnu kif ukoll dawk li ma jemmnux je\u0127tie\u0121u Knisja li hija inklu\u017civa, u mhux esklu\u017civa.", "Knisja li ti\u010b\u0127ad ir-rikkezzi sabiex tappo\u0121\u0121a lill-fqar, u li hija radikali fl-im\u0127abba, waqt li t\u0127alli l-\u0121udizzju f'idejn Alla.", "Knisja li tafda fil-bnedmin u fil-libertajiet tag\u0127hom, aktar milli fl-onnipotenza u l-g\u0127erf tal-istituzzjonijiet; Knisja li twassal it-tama - mhux il-kundanna - lil \u0127ajjiet imkissra.", "Knisja li tispira biss sentimenti tajbin, u mhux bi\u017ca', disprezz jew rabja - qatt, imkien u f'\u0127add.", "Din hija l-Knisja li a\u0127na lkoll ne\u0127tie\u0121u.", "Santit\u00e0, jiena konvint li matul i\u017c-\u017cjara li \u0121ejja tieg\u0127ek \u0121ewwa l-Polonja biex tiltaqa' ma\u017c-\u017cg\u0127a\u017cag\u0127 minn madwar id-dinja kollha, inti ser tesperjenza l-akkoljenza kbira u l-ospitalit\u00e0 tal-kompatrijotti tieg\u0127i.", "Il-Polonja hija u ser tibqa' fl-Ewropa, u dan ming\u0127ajr l-ebda dubju.", "Dak li jistaqsi minna l-Qdusija Tieg\u0127u hija: kif g\u0127andha tkun l-Ewropa?", "\u0126anina u ta' appo\u0121\u0121, jew mag\u0127luqa u egoista?", "Mibnija fuq il-prin\u010bipji verament Kristjani tad-drittijiet tal-bniedem, il-libertajiet \u010bivili u r-rispett g\u0127al kull bniedem, jew fuq il-kult pagan tal-vjolenza u d-disprezz?", "Ippermettili nikkwota l-kelmiet tat-talba ta' San Fran\u0121isk, li g\u0127adhom validi f'kull kantuniera tad-dinja, fl-Ewropa, u f'art twelidi.", "Smajthom g\u0127all-ewwel darba minn fomm l-Ar\u010bisqof Tadeusz Goc\u0142owski, wie\u0127ed mill-patruni tas-\"Solidarnosc\" Pollakka, li llum il-belt tieg\u0127i ta' Gdansk qed tag\u0127tih l-a\u0127\u0127ar tislima tag\u0127ha.", "Mulej, ag\u0127milni strument tal-pa\u010bi Tieg\u0127ek.", "Fejn hemm il-mibg\u0127eda, \u0127allini n\u0127e\u0121\u0121e\u0121 l-im\u0127abba;", "fejn hemm il-\u0127tija, \u0127allini nferrex il-ma\u0127fra;", "fejn hemm id-dubbju, \u0127allini nda\u0127\u0127al il-fidi;", "fejn hemm il-qtig\u0127 il-qalb, \u0127allini nqawwi t-tama;", "fejn hemm id-dlam, \u0127allini nkebbes id-dawl;", "fejn hemm in-niket; \u0127allini nxerred il-fer\u0127.", "A\u0127na konna u ser nibqg\u0127u Ewropej.", "Ma nixtieqx li din tkun biss dikjarazzjoni ta' natura \u0121eografika, u lanqas dikjarazzjoni esklu\u017civament politika.", "Hija wkoll, u forsi qabel kollox, dikjarazzjoni ta' assjolo\u0121ija u ta' metafi\u017cika.", "F'\u010bertu sens, l-Ewropa hija su\u0121\u0121ett ta' twemmin.", "G\u0127aliex g\u0127andna nkunu kburin bl-Ewropa?", "G\u0127aliex jist\u0127oqqilha t-t\u0127assib tag\u0127na, u - jekk ikun hemm b\u017conn - il-\u0127arsien u d-difi\u017ca tag\u0127na?", "Huwa g\u0127aliex g\u0127adu pre\u017centi l-ispritu ta' m\u0127abba u ta' libert\u00e0.", "Jekk jog\u0127\u0121bok a\u0127firli din il-fra\u017ci li forsi hija e\u017ca\u0121erata, i\u017cda ppermetti li n-natura solenni ta' din i\u010b-\u010berimonja tkun l-isku\u017ca tieg\u0127i.", "Nistg\u0127u nkunu kburin bl-Ewropa, g\u0127aliex, Santit\u00e0, l-Ewropa g\u0127adha tixbhek.", "Jekk ma tibqax tixbhek, issir biss sempli\u010bement terminu \u0121eografiku u spazju politika.", "F'termini sempli\u010bi.", "Santit\u00e0, inti l-Papa tat-Tama.", "G\u0127alina lkoll."], "date": "6 ta' Mejju 2016", "title": "Diskors mill-President Donald Dusk fi\u010b-\u010berimonja ta' premjazzjoni tal-Premju Internazzjonali Charlemagne lill-Papa Fran\u0121isku"}
{"url": "https://www.consilium.europa.eu/mt/press/press-releases/2016/05/09/tusk-report-european-council/", "text": ["Minn Di\u010bembru 2014 sa April 2016, il-Kunsill Ewropew \u0127abbat wi\u010b\u010bu ma' sfidi politi\u010bi kriti\u010bi.", "Dawn jinkludu flussi ming\u0127ajr pre\u010bedent ta' persuni li jfittxu asil u migranti irregolari, il-\u0127tie\u0121a li ji\u0121i evitat il-\u0127ru\u0121 tal-Gre\u010bja mi\u017c-\u017cona tal-euro u l-imperattiv li jinstab ftehim \u0121did g\u0127ar-Renju Unit qabel referendum dwar is-s\u0127ubija tieg\u0127u fl-UE (\u0120ewwa/Barra).", "Il-mexxejja Ewropej kellhom jirrispondu wkoll g\u0127al konflitti militari fil-vi\u010binat u t-theddida tat-terrori\u017cmu.", "F'dan ir-rapport, il-President Donald Tusk i\u0127ares lura lejn il-\u0127idma tal-Kunsill Ewropew mindu \u0127a l-kariga tieg\u0127u fl-1 ta' Di\u010bembru 2014, u jipprovdi r-rakkont personali tieg\u0127u tad-de\u010bi\u017cjonijiet prin\u010bipali me\u0127uda mill-mexxejja Ewropej minn dakinhar 'l hawn.", "\"Il-politika re\u0121g\u0127et lura fl-Ewropa, re\u0121g\u0127et lura l-istorja, u fi \u017cminijiet b\u0127al dawn hi me\u0127tie\u0121a t-tmexxija u l-unit\u00e0 politika...L-Ewropa qieg\u0127da timmatura fi \u017cmien ta' kri\u017ci u de\u010bi\u017cjonijiet iebsa.", "Fejn \u0127afna jaraw biss e\u017citi negattivi, jien ikkon\u010bentrat fuq l-imperattiv li l-kisbiet ewlenin tal-Unjoni ji\u0121u ppreservati \u2014 Schengen, i\u017c-\u017cona tal-euro u s-suq uniku \u2014 matul perjodu ta' instabbilt\u00e0.", "Ser inkompli nibni kunsens fost il-mexxejja tal-UE u nsib l-unit\u00e0 irrispettivament minn kemm ikun diffi\u010bli l-pro\u010bess.\"", "G\u0127al referenza futura, il-pubblikazzjoni tinkludi l-konklu\u017cjonijiet kollha tal-Kunsill Ewropew u dikjarazzjonijiet mag\u0127\u017cula minn Di\u010bembru 2014 sa April 2016."], "date": "9 ta' Mejju 2016", "title": "Il-Kunsill Ewropew Di\u010bembru 2014 sa April 2016: Rapport mill-President tal-Kunsill Ewropew, Donald Tusk"}
{"url": "https://www.consilium.europa.eu/mt/press/press-releases/2016/03/22/joint-statement-hosg/", "text": ["L-Unjoni Ewropea tibki lill-vittmi tal-attakki terroristi\u010bi tal-lum fi Brussell.", "Kien attakk fuq is-so\u010bjet\u00e0 miftu\u0127a demokratika tag\u0127na.", "L-istituzzjonijiet komuni Ewropej tag\u0127na huma ospitati fi Brussell, grazzi g\u0127all-\u0121enero\u017cit\u00e0 tal-gvern tal-Bel\u0121ju u tal-poplu Bel\u0121jan.", "L-Unjoni Ewropea u l-Istati Membri tag\u0127ha jinsabu spalla ma' spalla mal-Bel\u0121ju b'solidarjet\u00e0 u huma determinati li jiffa\u010b\u010bjaw din it-theddida flimkien bil-mezzi kollha ne\u010bessarji.", "Dan l-a\u0127\u0127ar attakk iservi biss biex isa\u0127\u0127a\u0127 ir-rieda tag\u0127na li niddefendu l-valuri u t-tolleranza Ewropej mill-attakki tal-intolleranti.", "Ser inkunu mag\u0127quda u sodi fil-\u0121lieda kontra l-mibeg\u0127da, l-estremi\u017cmu vjolenti u t-terrori\u017cmu."], "date": "22 ta' Marzu 2016", "title": "Stqarrija kon\u0121unta tal-kapijiet ta' stat jew ta' gvern tal-UE u l-mexxejja tal-istituzzjonijiet tal-UE dwar l-attakki terroristi\u010bi fi Brussell"}
{"url": "https://www.consilium.europa.eu/mt/press/press-releases/2016/03/23/inland-navigation-standard/", "text": ["Fit\u201023 ta' Marzu 2016 il\u2010Kunsill ikkonferma qbil informali li ntla\u0127aq mal\u2010Parlament Ewropew dwar ir\u2010revi\u017cjoni tad\u2010direttiva dwar ir\u2010rekwi\u017citi tekni\u010bi g\u0127al bastimenti tal\u2010passa\u0121\u0121i fuq l\u2010ilma interni.", "L\u2010abbozz ta' direttiva jistabbilixxi pro\u010bedura g\u0127all\u2010applikazzjoni ta' standards uniformi g\u0127an\u2010navigazzjoni interna fl\u2010Ewropa.", "L\u2010istandards ser ji\u0121u \u017cviluppati mill\u2010Kumitat Ewropew g\u0127at\u2010tfassil ta' standards fil\u2010qasam tan\u2010navigazzjoni interna (CESNI), li \u0121ie stabbilit ta\u0127t l\u2010awspi\u010bi tal\u2010Kummissjoni \u010aentrali g\u0127an\u2010Navigazzjoni fuq ir\u2010Renu (CCNR) fit\u20103 ta' \u0120unju 2015.", "L\u2010ewwel standard adottat minn CESNI ser ji\u0121i inkorporat fil\u2010li\u0121i tal\u2010UE mid\u2010direttiva riveduta.", "Dan ser jarmonizza r\u2010rekwi\u017citi tekni\u010bi g\u0127all\u2010bastimenti tal\u2010passa\u0121\u0121i fuq l\u2010ilma interni applikabbli fl\u2010UE u fuq ix\u2010xmara Renu.", "Id\u2010direttiva l\u2010\u0121dida ser t\u0127affef ukoll il\u2010pro\u010bedura g\u0127all\u2010a\u0121\u0121ornament tar\u2010rekwi\u017citi, peress li l\u2010a\u0121\u0121ornamenti ser jirrikjedu biss att delegat tal\u2010Kummissjoni.", "Ir\u2010regoli l\u2010\u0121odda huma g\u0127alhekk mistennija li jtejbu \u010b\u2010\u010bertezza legali u jnaqqsu l\u2010pi\u017c amministrattiv g\u0127as\u2010settur tan\u2010navigazzjoni interna.", "D\u0127ul fis\u2010se\u0127\u0127", "Id\u2010direttiva ser tid\u0127ol fis\u2010se\u0127\u0127 g\u0127oxrin jum wara l\u2010pubblikazzjoni tag\u0127ha fil\u2010\u0120urnal Uffi\u010bjali tal\u2010UE.", "L\u2010istati membri mbag\u0127ad ser jkollhom sentejn biex jittrasponuha, ji\u0121ifieri jadottaw dispo\u017cizzjonijiet nazzjonali biex jikkonformaw mag\u0127ha.", "Il\u2010passi li jmiss", "Ladarba t\u2010test maqbul jg\u0127addi minn finalizzazzjoni legali\u2010lingwistika, je\u0127tie\u0121 li ji\u0121i approvat formalment mill\u2010Kunsill u l\u2010Parlament.", "Il\u2010pro\u010bedura hija mistennija li ti\u0121i konklu\u017ca fix\u2010xhur li \u0121ejjin.", "Rekwi\u017citi tekni\u010bi uniformi g\u0127al bastimenti tal-passa\u0121\u0121i fuq l-ilma interni fl-Ewropa: ftehim mal-Parlament - Stqarrija g\u0127all-istampa tas-17 ta' Marzu 2016"], "date": "23 ta' Marzu 2016", "title": "Standards tan\u2010navigazzjoni interna: approvazzjoni mill\u2010Coreper"}
{"url": "https://www.consilium.europa.eu/mt/press/press-releases/2016/03/23/commodity-dealers/", "text": ["Fit-23 ta' Marzu 2016, il-Kumitat tar-Rappre\u017centanti Permanenti qabel, f'isem il-Kunsill, li jestendi e\u017cenzjoni g\u0127al kummer\u010bjanti ta' prodotti ba\u017ci\u010bi ta\u0127t regolament tal-UE dwar ir-rekwi\u017citi tal-kapital tal-banek.", "Ir-Regolament 575/2013 je\u017centa lill-kummer\u010bjanti ta' prodotti ba\u017ci\u010bi minn", "rekwi\u017citi g\u0127al skoperturi kbar", "u minn", "rekwi\u017citi ta' fondi proprji", "sal-31 ta' Di\u010bembru 2017.", "Jirrikjedi wkoll li l-Kummissjoni t\u0127ejji, sal-31 ta' Di\u010bembru 2015, rapporti dwar is-sorveljanza prudenzjali ta' kummer\u010bjanti ta' prodotti ba\u017ci\u010bi u ta' ditti ta' investiment in\u0121enerali.", "Dak ir-", "rie\u017cami g\u0127adu g\u0127addej", ", u kwalunkwe le\u0121islazzjoni \u0121dida li tista' tkun me\u0127tie\u0121a b\u0127ala konsegwenza ti\u0121i adottata biss wara l-31 ta' Di\u010bembru 2017.", "G\u0127alhekk il-Kunsill qabel li jestendi l-e\u017cenzjoni", "sal-31 ta' Di\u010bembru 2020", ", sabiex je\u0127les lill-kummer\u010bjanti ta' prodotti ba\u017ci\u010bi minn ambjent regolatorju mhux stabbli fil-perjodu qasir.", "Il-Kunsill qies li l-applikazzjoni ta' rekwi\u017citi g\u0127al skoperturi kbar u ta' rekwi\u017citi ta' fondi proprji g\u0127all-kummer\u010bjanti ta' prodotti ba\u017ci\u010bi ma g\u0127andhiex tkun ir-ri\u017cultat ta' e\u017cenzjoni li tkun skadiet, i\u017cda g\u0127andha tkun abba\u017ci ta'", "de\u010bi\u017cjoni mmotivata bir-reqqa", "Ser ti\u0121i ppre\u017centata proposta g\u0127al regolament li jestendi l-iskadenza lill-Parlament Ewropew g\u0127all-approvazzjoni fl-ewwel qari, u mbag\u0127ad lill-Kunsill g\u0127all-adozzjoni.", "Il-Presidenza kkonfermat mal-istati membri li huma ser jappo\u0121\u0121aw l-estensjoni; il-kumitat \"ECON\" tal-Parlament appo\u0121\u0121a l-estensjoni fis-7 ta' Marzu 2016."], "date": "23 ta' Marzu 2016", "title": "Kummer\u010bjanti tal-prodotti ba\u017ci\u010bi: il-Kunsill jaqbel li jestendi l-e\u017cenzjoni"}
{"url": "https://www.consilium.europa.eu/mt/press/press-releases/2016/03/23/judges-general-court/", "text": ["Fit\u201023 ta' Marzu 2016 in\u0127atru 15\u2010il im\u0127allef fil\u2010Qorti \u0120enerali mill\u2010gvernijiet tal\u2010istati membri tal\u2010UE.", "Il\u2010Qorti \u0120eneral tappartjeni lill\u2010Qorti tal\u2010\u0120ustizzja tal\u2010Unjoni Ewropea.", "Hija l\u2010qorti tal\u2010ewwel u l\u2010a\u0127\u0127ar istanza g\u0127all\u2010parti l\u2010kbira tad\u2010de\u010bi\u017cjonijiet li jittie\u0127du mill\u2010Kummissjoni u organi o\u0127rajn tal\u2010UE fl\u2010oqsma kollha li fihom l\u2010Unjoni Ewropea g\u0127andha kompetenza.", "Mill\u201015\u2010il \u0127atra fil\u2010Qorti \u0120enerali tmienja huma relatati mat\u2010ti\u0121did parzjali tal\u2010Qorti \u0120enerali li jse\u0127\u0127 kull tliet snin.", "Is\u2010seba' \u0127atriet l\u2010o\u0127ra huma marbutin mar\u2010riforma tal\u2010Qorti \u0120enerali maqbula fl\u20102015.", "Ti\u0121did parzjali", "Fil\u2010qafas tat\u2010ti\u0121did parzjali l\u2010persuni li \u0121ejjin in\u0127atru b\u0127ala m\u0127allfin g\u0127all\u2010perijodu mill\u20101 ta' Settembru 2016 sal\u201031 ta' Awwissu 2022:", "Is\u2010Sur Dimitrios Gratsias (Gre\u010bja)", "Is\u2010Sur Paul Nihoul (Bel\u0121ju)", "Is\u2010Sur Savvas S. Papasavvas (\u010aipru)", "Is\u2010Sinjura Krystyna Kowalik\u2010Ba\u0144czyk u s\u2010Sur Paul Nihoul huma m\u0127allfin \u0121odda fil\u2010Qorti \u0120enerali.", "Il\u2010persuni l-o\u0127ra huma ma\u0127tura mill\u2010\u0121did b\u0127ala m\u0127allfin fil\u2010Qorti \u0120enerali.", "B'kollox, il\u2010mandat ta' 14\u2010il im\u0127allef ser jiskadi fil\u201031 ta' Awwissu 2016.", "Di\u0121\u00e0 n\u0127atru mill\u2010\u0121did \u017cew\u0121 im\u0127allfin fis\u201016 ta' Settembru 2015 (is\u2010Sur Heikki Kanninen mill\u2010Finlandja u s\u2010Sur Juraj Schwarcz mis\u2010Slovakkja).", "Ser ikollhom jin\u0127atru erba' m\u0127allfin o\u0127ra sal\u201031 ta' Awwissu 2016 biex jitlesta t\u2010ti\u0121did parzjali tal\u20102016.", "Riforma tal\u2010Qorti \u0120enerali", "Skont ir\u2010riforma tal\u2010Qorti \u0120enerali l\u2010gvernijiet tal\u2010istati membri \u0127atru l\u2010persuni li \u0121ejjin b\u0127ala m\u0127allfin g\u0127al mandat li jintemm fil\u201031 ta' Awwissu 2016:", "Is\u2010Sur Dean Spielmann (Lussemburgu)", "Is\u2010Sur Constantinos Iliopoulos (Gre\u010bja)", "Is\u2010Sinjura Nina P\u00f3\u0142torak (Polonja)", "Is\u2010Sinjura Anna Marcoulli (\u010aipru)", "Is\u2010Sur Zolt\u00e1n Csehi (Ungerija)", "g\u0127al mandat li jintemm fil\u201031 ta' Awwissu 2019:", "Is\u2010Sur Virgilijus Valan\u010dius (Litwanja)", "Il\u2010mandati tal\u2010ewwel im\u0127allfin huma iqsar minn dawk tal\u2010a\u0127\u0127ar tnejn biex ikunu konformi mal\u2010\u0127tie\u0121a ta' ti\u0121did parzjali kull tliet snin.", "L\u2010im\u0127allfin jistg\u0127u jin\u0127atru mill\u2010\u0121did.", "Sabiex jitlesta l\u2010ewwel stadju tar\u2010riforma tal\u2010Qorti \u0120enerali g\u0127andhom jin\u0127atru \u0127ames im\u0127allfin o\u0127ra.", "Mistoqsijiet u Twe\u0121ibiet dwar ir-riforma tal-Qorti \u0120enerali tat-22 ta' \u0120unju 2015", "Il-Qorti tal-\u0120ustizzja tal-UE: Il-Kunsill jadotta riforma tal-Qorti \u0120enerali"], "date": "23 ta' Marzu 2016", "title": "Im\u0127allfin ma\u0127tura fil\u2010Qorti \u0120enerali"}
{"url": "https://www.consilium.europa.eu/mt/press/press-releases/2016/03/15/conclusions-cooperation-and-verification-mechanism/", "text": ["Filwaqt li jafferma mill-\u0121did il-konklu\u017cjonijiet pre\u010bedenti tieg\u0127u, il-Kunsill jilqa' r-rapporti mill-Kummissjoni dwar il-progress li sar fil-Bulgarija u r-Rumanija ta\u0127t il-Mekkani\u017cmu ta' Kooperazzjoni u Verifika.", "Il-Kunsill ifa\u0127\u0127ar lill-Kummissjoni g\u0127all-\u0127idma tag\u0127ha, g\u0127all-metodolo\u0121ija li ntu\u017cat, u jikkondividi b'mod s\u0127i\u0127 l-anali\u017ci o\u0121\u0121ettiva u bbilan\u010bjata u r-rakkomandazzjonijiet li jinsabu fir-rapporti.", "F'dan il-kuntest, il-Kunsill japprezza l-kooperazzjoni tajba u kontinwa tal-Bulgarija u r-Rumanija mal-Kummissjoni u mal-Istati Membri l-o\u0127ra ta\u0127t il-Mekkani\u017cmu.", "Il-Kunsill itenni t-t\u0127addin tieg\u0127u tal-valuri u l-prin\u010bipji tal-UE.", "L-implimentazzjoni effettiva ta' riformi li jiffukaw fuq ri\u017cultati sostenibbli u fuq rekords konvin\u010benti u verifikabbli tibqa' essenzjali biex ji\u0121i \u017cgurat li \u010b-\u010bittadini jkunu jistg\u0127u jibbenefikaw b' mod s\u0127i\u0127 mill-opportunitajiet kollha offruti mis-s\u0127ubija fl-Unjoni.", "F'dan ir-rigward, il-Kunsill itenni wkoll il-b\u017conn ta' appo\u0121\u0121 politiku wiesa' u mhux ekwivoku g\u0127al riformi b\u0127al dawn, sabiex jintla\u0127qu l-objettivi ta\u0127t il-Mekkani\u017cmu.", "Il-Kunsill jirrikonoxxi li ttie\u0127du passi inkora\u0121\u0121anti biex il-pro\u010bess tar-riforma jer\u0121a' jaqbad it-triq it-tajba g\u0127alkemm il-progress \u0121enerali fil-Bulgarija je\u0127tie\u0121 li jit\u0127affef b'mod ur\u0121enti.", "Il-\u0127atriet f'karigi g\u0127oljin fil-\u0121udikatura huma ta' min jinnutahom.", "G\u0127add ta' inizjattivi ta' min ifa\u0127\u0127arhom, b'mod partikolari l-emenda tal-Kostituzzjoni adottata minn ma\u0121\u0121oranza kbira tal-Parlament f'Di\u010bembru 2015, li hija l-ewwel pass lejn ir-riforma tal-Kunsill Superjuri tal-Ma\u0121istratura (KSM), issa g\u0127andhom ji\u0121u segwiti.", "Issa ser ikun essenzjali li ti\u0121i \u017cgurata l-implimentazzjoni tal-istrate\u0121iji komprensivi u importanti ta' riforma g\u0127ar-riforma tas-sistema \u0121udizzjarja u g\u0127all-\u0121lieda kontra l-korruzzjoni, u l-monitora\u0121\u0121 tar-ri\u017cultati konkreti.", "Filwaqt li l-Kunsill jilqa' l-impenn politiku g\u0127ar-riformi espress mill-gvern, jin\u0127tie\u0121 kunsens politiku akbar u mhux ekwivoku b'appo\u0121\u0121 tal-pro\u010bess ta' riforma biex ji\u0121i \u017cgurat li ting\u0127ata spinta akbar lill-isforzi konkreti u sostenibbli g\u0127ar-riforma.", "Il-valutazzjoni \u0121enerali tal-Kummissjoni ttenni wkoll g\u0127add ta' punti ta' t\u0127assib li g\u0127ad iridu ji\u0121u indirizzati.", "Il-Bulgarija g\u0127andha tiffoka l-isforzi tag\u0127ha biex ittemm il-kontroversja dwar l-influwenza politika fuq is-sistema \u0121udizzjarja u kwistjonijiet ta' integrit\u00e0 fir-rigward tal-\u0127atriet, kif ukoll il-\u0127tie\u0121a li jittejbu l-monitora\u0121\u0121 u l-indirizzar ta' nuqqasijiet, u l-implimentazzjoni effettiva tas-sentenzi tal-qorti.", "It-tkomplija tar-riformi tal-Kunsill Superjuri tal-Ma\u0121istratura (KSM) u l-uffi\u010b\u010bju tal-prosekuzzjoni, u t-tis\u0127i\u0127 tas-setg\u0127at tal-Ispettorat \u0120udizzjarju (ISJC) g\u0127adhom ta' importanza ewlenija.", "Il-Kunsill jinnota wkoll id-diffikultajiet biex ji\u0121u stabbiliti rekords fl-oqsma tal-\u0121lieda kontra l-korruzzjoni u l-kriminalit\u00e0 organizzata.", "Abba\u017ci tal-progress li di\u0121\u00e0 sar u l-ippjanar strate\u0121iku e\u017cistenti m\u0127ejji mill-Bulgarija, il-Kunsill i\u0127e\u0121\u0121e\u0121 it-t\u0127affif de\u010bi\u017civ tal-isforzi biex ji\u0121u indirizzati r-rakkomandazzjonijiet kollha stipulati mill-Kummissjoni fir-rapport tag\u0127ha u jistenna bil-\u0127erqa li jittie\u0127du passi konkreti u li jsir progress tan\u0121ibbli qabel ir-rapport li jmiss tal-Kummissjoni.", "Il-Bulgarija g\u0127andha tikkonsolida u ssa\u0127\u0127a\u0127 r-rieda politika \u0121enerali tag\u0127ha sabiex twettaq riformi u tag\u0127mel progress tan\u0121ibbli, fost l-o\u0127rajn, billi ttejjeb u tissalvagwarda l-indipendenza, ir-responsabbilt\u00e0 u l-integrit\u00e0 tal-\u0121udikatura, u tkompli bir-riforma tas-sistema \u0121udizzjarja, inklu\u017ca anali\u017ci indipendenti tal-uffi\u010b\u010bju tal-prosekutur b'kont me\u0127ud tal-mi\u017curi ta' riforma di\u0121\u00e0 implimentati.", "F'dan ir-rigward, g\u0127andhom isiru sforzi partikolari biex ti\u0121i implimentata r-riforma tal-KSM, biex jissa\u0127\u0127a\u0127 l-ISJC, u biex ti\u0121i mmodernizzata l-le\u0121islazzjoni kriminali.", "Je\u0127tie\u0121 li ti\u0121i intensifikata l-\u0121lieda kontra l-korruzzjoni, b'mod partikolari fil-livelli g\u0127olja, sabiex jinkisbu ri\u017cultati konkreti u sostnuti, inklu\u017c titjib fit-trasparenza tal-pro\u010beduri tal-offerti pubbli\u010bi.", "Prijorit\u00e0 ur\u0121enti g\u0127andha tkun l-adozzjoni ta' li\u0121i \u0121dida kontra l-korruzzjoni, li tikkonsolida l-intenzjonijiet stipulati fl-istrate\u0121ija kontra l-korruzzjoni.", "Dan jinkludi l-istabbiliment malajr ta' awtorit\u00e0 kontra l-korruzzjoni unifikata u ffinanzjata b'mod adegwat b'mandat indipendenti b'sa\u0127\u0127tu biex ti\u0121\u0121ieled kontra l-korruzzjoni fil-livelli g\u0127olja.", "Fir-rigward tal-\u0121lieda kontra l-kriminalit\u00e0 organizzata, g\u0127andhom jit\u0127affu l-isforzi, b'mod partikolari permezz ta' aktar professjonalit\u00e0 fl-infurzar tal-li\u0121i, u ta' investigazzjonijiet sostnuti, effettivi u li jirnexxu segwiti minn sanzjonijiet disswa\u017civi, inklu\u017ca l-kooperazzjoni ma' Stati Membri o\u0127ra tal-UE fejn xieraq.", "Il-Kunsill jinnota wkoll l-importanza li ji\u0121u indirizzati malajr il-kwistjonijiet li b\u0127alissa qed ixekklu l-\u0127idma tad-Direttorat g\u0127all-Kriminalit\u00e0 Organizzata (CDCOC) fi \u0127dan il-Ministeru tal-Intern, u l-Kummissjoni g\u0127all-Konfiska tal-Assi Illegali (CIAF).", "Il-Kunsill ifa\u0127\u0127ar ix-xejra kontinwa ta' progress sinifikanti li qed turi r-Rumanija f'\u0127afna oqsma, li \u0121\u0121ib mag\u0127ha sostenibbilt\u00e0 dejjem ti\u017cdied tar-riformi.", "L-azzjonijiet me\u0127uda mill-istituzzjonijiet ewlenin \u0121udizzjarji u ta' integrit\u00e0 biex jindirizzaw il-korruzzjoni fil-livelli g\u0127olja g\u0127adhom g\u0127addejjin b'momentum impressjonanti.", "Kompliet ti\u017cdied il-professjonalit\u00e0 fis-sistema \u0121udizzjarja Rumena b'mod \u0121enerali.", "B'mod \u0121enerali, il-Kunsill iqis li r-Rumanija, billi \u017c\u017comm ix-xejriet po\u017cittivi attwali ta' riforma u l-konsolidazzjoni tal-progress u billi tinternalizza l-objettivi tal-MKV mal-politiki u l-istrate\u0121iji nazzjonali, tinsab fi triqtha biex ti\u017cgura s-sostenibbilt\u00e0 u l-irreversibbilt\u00e0 ta' riformi li jippermettu lir-Rumanija tikseb l-objettivi tal-Mekkani\u017cmu.", "Il-Kunsill itenni wkoll l-importanza ta' impenn politiku wiesa' u mhux ekwivoku g\u0127ar-riformi mill-istituzzjonijiet pubbli\u010bi u l-atturi politi\u010bi kollha.", "Dan huwa partikolarment rilevanti fir-rigward tal-\u0121lieda kontra l-korruzzjoni fil-livelli kollha, biex ti\u0121i rrispettata l-indipendenza tal-\u0121udikatura, u g\u0127al kwistjonijiet o\u0127ra ta' integrit\u00e0 enfasizzati fir-rapport.", "Il-Kunsill jinnota li \u0127atriet miftu\u0127a u bba\u017cati fuq il-mertu g\u0127al po\u017cizzjonijiet g\u0127olja fil-\u0121udikatura, u l-iskrutinju tal-kandidati g\u0127all-elezzjonijiet li \u0121ejjin jag\u0127tu opportunit\u00e0 ewlenija biex isir aktar progress f'dan ir-rigward.", "Il-Kunsill i\u0127e\u0121\u0121e\u0121 lir-Rumanija biex tiffinalizza u tadotta malajr il-Pjan ta' Azzjoni g\u0127all-2015-2020 g\u0127all-implimentazzjoni tal-Istrate\u0121ija g\u0127all-I\u017cvilupp tal-\u0120udikatura 2015-2020 u g\u0127all-i\u017cvilupp ta' Strate\u0121ija Nazzjonali \u0121dida kontra l-korruzzjoni.", "Filwaqt li tibni fuq il-progress sostanzjali li di\u0121\u00e0 sar, il-Kunsill i\u0127e\u0121\u0121e\u0121 lir-Rumanija biex tiffoka l-isforzi tag\u0127ha biex tkompli tikkonsolida l-progress li sar, u biex issostni l-momentum po\u017cittiv attwali billi tindirizza r-rakkomandazzjonijiet kollha mog\u0127tija mill-Kummissjoni fir-rapport tag\u0127ha.", "B'hekk titkompla l-\u0127idma biex tintwera s-sostenibbilt\u00e0 tar-riformi li ser iwittu t-triq biex ji\u0121u ssodisfati l-punti ta' riferiment kollha tal-Mekkani\u017cmu fil-futur qrib.", "Ir-Rumanija g\u0127andha tkompli tikkonsolida l-progress biex ji\u0121i \u017cgurat li l-indipendenza \u0121udizzjarja ti\u0121i rrispettata u difi\u017ca b'mod solidu.", "\u0126atriet trasparenti, robusti u skont il-mertu g\u0127al karigi g\u0127olja fil-ma\u0121istratura ser ikunu opportunit\u00e0 ewlenija biex jintwera aktar progress.", "It-tkomplija tar-riforma \u0121udizzjarja, inklu\u017ca l-adozzjoni rapida tal-emendi g\u0127all-Kodi\u010bi Kriminali u l-Kodi\u010bi ta' Pro\u010bedura Kriminali, f'konformit\u00e0 ma' dak li \u0121ie ppre\u017centat mill-gvern, hija wkoll ta' importanza ewlenija.", "Id-de\u010bi\u017cjonijiet tal-Qorti, inklu\u017ci dawk li jikkonfermaw sentenzi marbuta mal-integrit\u00e0, g\u0127andhom ji\u0121u applikati u implimentati mill-istituzzjonijiet u l-istanzi kollha ming\u0127ajr dewmien, fosthom il-parlament Rumen.", "Tibqa' prijorit\u00e0 ewlenija li jkomplu l-isforzi sostnuti g\u0127all-prevenzjoni u t-trattament tal-korruzzjoni, inklu\u017c li din ti\u0121i indirizzata b'mod effettiv u disswa\u017civ fil-livelli kollha u fl-istituzzjonijiet kollha.", "Il-Kunsill itenni li l-Mekkani\u017cmu ta' Kooperazzjoni u Verifika g\u0127adu strumentali g\u0127all-progress.", "Huwa jibqa' g\u0127odda xierqa biex jassisti li\u017c-\u017cew\u0121 Stati Membri fl-isforzi rispettivi tag\u0127hom g\u0127ar-riforma, sabiex kull wie\u0127ed minnhom jikseb rekord ta' ri\u017cultati konkreti u dejjiema bil-g\u0127an li jintla\u0127qu l-objettivi tal-Mekkani\u017cmu.", "Il-Kunsill ifakkar li jinsab lest biex jappo\u0121\u0121a l-isforzi tal-Bulgarija u r-Rumanija f'dan ir-rigward permezz ta' assistenza bilaterali u dik tal-UE.", "Sakemm jinkisbu r-ri\u017cultati mistennija minn kull wie\u0127ed mi\u017c-\u017cew\u0121 Stati Membri f'dan il-qafas, il-Mekkani\u017cmu jibqa' fis-se\u0127\u0127.", "F'dan il-kuntest, il-Kunsill jistenna bil-\u0127erqa r-rapporti li jmiss tal-Kummissjoni dwar il-Bulgarija u r-Rumanija li huma previsti li jsiru fi \u017cmien sena u jilqa' l-intenzjoni tal-Kummissjoni li tkompli tissorvelja mill-qrib is-sitwazzjoni fil-Bulgarija u r-Rumanija u li \u017c\u017comm lill-Kunsill infurmat b'mod regolari.", "Ara l-pa\u0121na tal-laqg\u0127a"], "date": "15 ta' Marzu 2016", "title": "Konklu\u017cjonijiet tal-Kunsill dwar il-Mekkani\u017cmu ta' Kooperazzjoni u Verifika"}
{"url": "https://www.consilium.europa.eu/mt/press/press-releases/2016/03/15/tusk-meeting-anastasiades-nicosia/", "text": ["Il-President Tusk jiltaqa' mal-President Nicos Anastasiades f'Nikosija", "L-g\u0127odwa t-tajba.", "Nixtieq nibda billi nirringrazzja lilek, President Anastasiades, talli llum ilqajtni hawn f'Nikosija, u g\u0127al-laqg\u0127a kostruttiva u sin\u010biera li g\u0127adu kemm kellna.", "L-iskop prin\u010bipali ta\u017c-\u017cjara tieg\u0127i llum f'\u010aipru hu li niddiskutu passi o\u0127rajn fil-kooperazzjoni tal-Unjoni Ewropea mat-Turkija dwar kif nittrattaw il-kri\u017ci tal-migrazzjoni.", "Ma \u0121ejtx hawn biex nag\u0127mel pressjoni fuq \u010aipru.", "Qieg\u0127ed hawn biex nisma' l-po\u017cizzjoni tag\u0127kom qabel il-Kunsill Ewropew ta' din il-\u0121img\u0127a", "Waqt is-summit tal-UE l-\u0121img\u0127a li g\u0127addiet, iddiskutejna aktar tis\u0127i\u0127 tal-kooperazzjoni tag\u0127na mat-Turkija.", "Dan huwa pilastru importanti tal-istrate\u0121ija Ewropea komuni u komprensiva tag\u0127na.", "I\u017cda qatt ma huwa g\u0127aqli li tibni fuq pilastru wie\u0127ed biss.", "M'g\u0127andniex, u m'a\u0127niex ser nag\u0127mlu hekk.", "Il-pilastri l-o\u0127ra tal-istrate\u0121ija Ewropea komuni tag\u0127na tikkonsisti mir-ritorn lura g\u0127al Schengen u t-tmiem tal-politika permissiva, inklu\u017c tul ir-rotta tal-Balkani tal-Punent.", "U wkoll i\u017c-\u017cieda qawwija fl-g\u0127ajnuna umanitarja lill-pajji\u017ci l-aktar milquta, b'mod partikolari l-Gre\u010bja.", "Il-\u0121img\u0127a li g\u0127addiet \u0121ejt inkarigat in\u0127ejji ftehim bejn it-Turkija u l-Unjoni Ewropea dwar aktar tis\u0127i\u0127 tal-kooperazzjoni tag\u0127na fil-kri\u017ci tal-migrazzjoni.", "Issa qed na\u0127dem fuq id-dettalji.", "Hu g\u0127alhekk li llum ninsab hawn f'Nikosija.", "U g\u0127alhekk ser nibqa' sejjer Ankara llejla.", "Il-proposta tat-Turkija li tfasslet flimkien mal-\u0120ermanja u man-Netherlands g\u0127ad trid ti\u0121i bbilan\u010bjata sabiex ti\u0121i a\u010b\u010bettata minn kull wie\u0127ed mit-28 Stat Membru u l-istituzzjonijiet tal-UE.", "L-g\u0127an hu li nikkonkludu n-negozjati nhar il-\u0126amis u l-\u0120img\u0127a li \u0121ejjin i\u017cda g\u0127ad fadlilna biex naslu.", "Wie\u0127ed mill-punti li jridu jissolvew huwa l-kwistjoni kru\u010bjali tal-legalit\u00e0.", "Je\u0127tie\u0121 ni\u017cguraw li kwalunkwe skema \u0121dida ta' ritorn fuq skala kbira bejn il-Gre\u010bja u t-Turkija tikkonforma bis-s\u0127i\u0127 mal-li\u0121i tal-UE u mal-impenji internazzjonali tag\u0127na.", "Dan ifisser li rridu ni\u017cguraw li kul\u0127add ji\u0121i e\u017caminat individwalment fil-Gre\u010bja qabel ma tittie\u0127ed de\u010bi\u017cjoni li jintbag\u0127at lura t-Turkija.", "Ifisser ukoll li rridu ni\u017cguraw li l-persuni li je\u0127tie\u0121u protezzjoni internazzjonali jir\u010bievu protezzjoni xierqa fit-Turkija.", "Kwistjoni o\u0127ra li g\u0127andha ti\u0121i indirizzata hija dik tar-rotot alternattivi possibbli mit-Turkija lejn pajji\u017ci o\u0127ra tal-UE b\u0127al pere\u017cempju l-Bulgarija.", "Dan irid jitqies ukoll biex il-ftehim ikun effettiv.", "I\u017cda l-kooperazzjoni tag\u0127na mat-Turkija tmur ferm lil hinn mill-migrazzjoni.", "Id-dinamika attwali toffri opportunit\u00e0 biex ting\u0127ata spinta \u0121dida lir-relazzjonijiet bejn l-Unjoni Ewropea u t-Turkija.", "I\u017cda hawnhekk irrid inkun \u010bar.", "L-Unjoni Ewropea hija Unjoni ta' 28 Stat Membru.", "\u010aipru huwa importanti daqs il-\u0120ermanja, Franza, in-Netherlands jew kwalunkwe Stat Membru ie\u0127or.", "Ebda pajji\u017c terz ma jista' qatt ikun iktar importanti g\u0127alija minn kwalunkwe wie\u0127ed mill-Istati Membri tag\u0127na.", "G\u0127andna nu\u017caw din l-opportunit\u00e0 u ni\u017cguraw li kul\u0127add igawdi minn din id-dinamika \u0121dida, inklu\u017c \u010aipru.", "Fejn tid\u0127ol l-ade\u017cjoni, irrid nag\u0127milha \u010bara li r-regoli ma nbidlux.", "G\u0127adha tapplika l-istess kondizzjonalit\u00e0 stretta u l-progress xorta wa\u0127da ser ikun je\u0127tie\u0121 il-qbil tat-28 kollha.", "Dalg\u0127odu ddiskutejna wkoll l-isforzi li qed isiru fin-negozjati g\u0127al soluzzjoni dwar \u010aipru, li g\u0127andhom l-appo\u0121\u0121 s\u0127i\u0127 tieg\u0127i.", "Smajt lill-President Anastasiades b'attenzjoni u assigurajtu li nifhmu tajjeb li n-negozjati jinsabu fi stadju importanti li kull azzjoni tal-UE hija orjentata biex tg\u0127in f'dawn in-negozjati.", "E\u017citu po\u017cittiv appo\u0121\u0121at mi\u017c-\u017cew\u0121 na\u0127at tal-g\u017cira jkun iservi ta' bidu \u0121did mhux biss g\u0127al \u010aipru i\u017cda g\u0127all-Ewropa kollha u g\u0127ar-re\u0121jun tal-madwar.", "Nixtieq nikkonkludi b'kumment dwar l-irkupru ekonomiku ta' \u010aipru.", "Tliet snin biss ilu kontu f'tarf ta' pre\u010bipizzju finanzjarju.", "Illum er\u0121ajtu tinsabu fuq saqajkom, ming\u0127ajr ma u\u017cajtu r-ri\u017corsi kollha mag\u0127mula disponibbli g\u0127alikom minn s\u0127abkom ta\u017c-\u017cona tal-euro u mill-Fond Monetarju Internazzjonali.", "Dan is-su\u010b\u010bess huwa l-frott tal-isforzi tag\u0127kom stess.", "Huwa sinjal tajjeb g\u0127al \u010aipru, g\u0127a\u017c-\u017cona tal-euro u g\u0127all-Ewropa.", "Grazzi \u0127afna."], "date": "15 ta' Marzu 2016", "title": "Kummenti mill-President Donald Tusk wara l-laqg\u0127a tieg\u0127u f'Nikosija mal-President Nicos Anastasiades"}
{"url": "https://www.consilium.europa.eu/mt/press/press-releases/2016/03/15/better-lawmaking-agreement/", "text": ["Il-Kunsill, il-Parlament Ewropew u l-Kummissjoni ser jikkooperaw aktar mill-qrib biex ji\u017cguraw li jkunu ta' servizz a\u0127jar g\u0127a\u010b-\u010bittadini u n-negozji Ewropej.", "Dak huwa l-g\u0127an ewlieni ta' ftehim dwar tfassil a\u0127jar tal-li\u0121ijiet adottat mill-Kunsill fil-15 ta' Marzu 2016.", "\"Dan il-ftehim mhuwiex biss dwar kif ja\u0127dmu l-istituzzjonijiet tal-UE, i\u017cda ser jipprovdi fil-fatt", "benefi\u010b\u010bji reali \u0127afna g\u0127a\u010b-\u010bittadini u l-kumpaniji", ".", "Il-li\u0121ijiet ser ikunu aktar sempli\u010bi biex jinftiehmu u ji\u0121u implimentati.", "Dan ser jag\u0127mel il-\u0127ajja ta\u010b-\u010bittadini, in-negozji u l-amministrazzjoni aktar fa\u010bli\", qal Bert Koenders, il-Ministru g\u0127all-Affarijiet Barranin tan-Netherlands u l-President tal-Kunsill.", "Il-ftehim itejjeb il-mod li bih l-UE tille\u0121isla b'g\u0127add ta' modi:", "Kull sena, il-Kunsill, il-Parlament u l-Kummissjoni ser jiddiskutu l-prijoritajiet le\u0121islattivi tal-UE u jaqblu dwar l-og\u0127la prijoritajiet komuni g\u0127as-sena li jmiss.", "Dan ser jippermetti lit-", "tliet istituzzjonijiet ja\u0127dmu aktar mill-qrib biex ji\u0121u indirizzati l-isfidi l-kbar", "li jkollhom quddiemhom", "Il-valutazzjonijiet tal-impatt tal-inizjattivi l-\u0121odda ser isiru aktar komprensivi billi jqisu firxa aktar wiesg\u0127a ta' aspetti, inklu\u017c l-impatt fuq il-kompetittivit\u00e0, b'mod partikolari g\u0127all-SMEs, il-pi\u017c amministrattiv u l-ispi\u017ca jekk ma titte\u0127idx azzjoni fil-livell tal-UE.", "Dan ser isir b'rispett s\u0127i\u0127 tal-prin\u010bipju ta' sussidjarjet\u00e0.", "L-g\u0127an huwa li", "ji\u0121i \u017cgurat li l-li\u0121ijiet tal-UE jkunu dejjem ibba\u017cati fuq de\u010bi\u017cjonijiet infurmati tajjeb", "It-tliet istituzzjonijiet ser jevalwaw il-li\u0121ijiet e\u017cistenti tal-UE bil-g\u0127an li ji\u0121u ssimplifikati u ji\u0121u evitati r-regolamentazzjoni \u017cejda u l-pi\u017cijiet amministrattivi, inklu\u017c permezz ta' st\u0127arri\u0121 annwali dwar il-pi\u017cijiet.", "Dan biex", "ji\u0121i \u017cgurat li l-li\u0121ijiet tal-UE iservu g\u0127all-iskop tag\u0127hom", "u ma jpo\u0121\u0121ux pi\u017c bla b\u017conn fuq i\u010b-\u010bittadini, il-kumpaniji u l-amministrazzjonijiet pubbli\u010bi", "Ser ti\u0121i stabbilita ba\u017ci tad-data kon\u0121unta dwar il-progress tal-fajls le\u0121islattivi.", "Din ser", "ittejjeb it-trasparenza tal-\u0127idma tat-tliet istituzzjonijiet", "u tippermetti li l-pubbliku jsegwi aktar fa\u010bilment il-pro\u010bedura le\u0121islattiva", "Il-passi li jmiss", "Issa je\u0127tie\u0121 li l-ftehim ji\u0121i ffirmat mill-Presidenti tat-tliet istituzzjonijiet.", "Huwa ser jid\u0127ol fis-se\u0127\u0127 fl-istess jum.", "Test tal-ftehim dwar tfassil a\u0127jar tal-li\u0121ijiet", "Sit web tal-Kunsill dwar l-a\u0121enda g\u0127al regolamentazzjoni a\u0127jar", "Ara l-pa\u0121na tal-laqg\u0127a"], "date": "15 ta' Marzu 2016", "title": "Il-ftehim dwar tfassil a\u0127jar tal-li\u0121ijiet adottat mill-Kunsill"}
{"url": "https://www.consilium.europa.eu/mt/press/press-releases/2016/03/15/tusk-weekly-schedule/", "text": ["It-Tnejn 14 ta' Marzu 2016", "17.00 Laqg\u0127a mal-President tal-Per\u00f9 Ollanta Humala (opportunit\u00e0 g\u0127al ritratti)", "It-Tlieta 15 ta' Marzu 2016 (\u0127in lokali)", "Nikosija", "11.00 Laqg\u0127a mal-President Nicos Anastasiades segwita minn dikjarazzjonijiet g\u0127all-istampa", "19.00 Laqg\u0127a mal-Prim Ministru Ahmet Davuto\u011flu segwita minn dikjarazzjonijiet g\u0127all-istampa u ikla ta' \u0127idma", "L-Erbg\u0127a 16 ta' Marzu 2016", "11.30 Laqg\u0127a ma' Dragan \u010covi\u0107, Chairman tal-Presidenza tal-Bo\u017cnija-\u0126erzegovina (opportunit\u00e0 g\u0127al ritratti)", "14.30 Laqg\u0127a ma' Emma Marcegaglia, President ta' Businesseurope", "15.00 Laqg\u0127a ma' Hans-Joachim Reck (President) u Valeria Ronzitti (Segretarja \u0120enerali) ta\u010b-\u010aentru Ewropew g\u0127al Min I\u0127addem u g\u0127all-Intrapri\u017ci li jipprovdu Servizzi Pubbli\u010bi (CEEP)", "16.00 Summit So\u010bjali Tripartitiku (konferenza stampa \u00b119.00)", "20.10 Ikla ta' \u0127idma mal-Maest\u00e0 Tieg\u0127u r-Re tal-\u0120ordan Abdullah II bin al-Hussein, il-President tal-Kummissjoni Jean-Claude Juncker, il-President tal-Parlament Ewropew Martin Schulz, il-President tal-Bank Ewropew tal-Investment Werner Hoyer u r-Rappre\u017centant G\u0127oli Federica Mogherini (opportunit\u00e0 g\u0127al ritratti)", "G\u0127ad-d\u0127ul fl-entrata tal-VIPs tal-Justus Lipsius tkun me\u0127tie\u0121a l-akkreditazzjoni g\u0127all-Kunsill Ewropew jew badge ta' 6 xhur", "Il-\u0126amis 17 ta' Marzu 2016", "09.00 Laqg\u0127a mal-President tal-Ukrajna Petro Poroshenko u l-President tal-Kummissjoni Jean-Claude Juncker segwita minn dikjarazzjonijiet g\u0127all-istampa", "10.45 Laqg\u0127a mal-Prim Ministru tal-Polonja Beata Szyd\u0142o", "13.00 Summit tal-Partit Popolari Ewropew (Sofitel)", "15.00 Laqg\u0127a mal-Prim Ministru tan-Netherlands Mark Rutte", "15.30 Laqg\u0127a mal-Prim Ministru tal-Gre\u010bja Alexis Tsipras", "16.00 Laqg\u0127a tal-Kunsill Ewropew", "Il-\u0120img\u0127a 18 ta' Marzu 2016", "08.30 Laqg\u0127a mal-President tal-Kummissjoni Jean-Claude Juncker, il-Prim Ministru tan-Netherlands Mark Rutte u l-Prim Ministru tat-Turkija Ahmet Davuto\u011flu", "14.30 Ikla ta' \u0127idma tal-kapijiet ta' stat jew ta' gvern tal-UE", "16.00 Laqg\u0127a tal-kapijiet ta' stat jew ta' gvern tal-UE mat-Turkija segwita minn konferenza stampa", "Kunsill Ewropew, 17-18 ta' Marzu 2016"], "date": "15 ta' Marzu 2016", "title": "Skeda a\u0121\u0121ornata tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2016/03/16/tusk-euco-invitation-letter/", "text": ["G\u0127e\u017cie\u017c kollegi,", "B\u0127alma \u0121ara g\u0127axart ijiem ilu, il-Kunsill Ewropew tag\u0127na tal-\u0126amis u l-\u0120img\u0127a, inklu\u017ca l-laqg\u0127a tag\u0127na mal-Prim Ministru tat-Turkija, ser ikun iddominat mill-kri\u017ci tal-migrazzjoni.", "Meta ltqajna fis-7 ta' Marzu, ir\u010bevejna l-proposta l-\u0121dida mit-Turkija dwar kif nistg\u0127u nkomplu nsa\u0127\u0127u l-kooperazzjoni tag\u0127na tard wisq biex setg\u0127et tittie\u0127ed de\u010bi\u017cjoni komuni.", "Minflok, intom tajtuni l-mandat biex in\u0127ejji ftehim abba\u017ci ta' g\u0127add ta' prin\u010bipji deskritti fid-dikjarazzjoni tag\u0127na.", "L-objettiv huwa \u010bar: ftehim a\u010b\u010bettabbli g\u0127at-28 Stat Membru kollha kif ukoll g\u0127as-s\u0127ab tag\u0127na Torok.", "Il-\u0127idma miexja 'l quddiem i\u017cda g\u0127ad fadal \u0127afna x'isir.", "Tlabt lill-persunal tieg\u0127i biex illum jippre\u017centa l-ewwel abbozz s\u0127i\u0127 ta' Dikjarazzjoni kon\u0121unta bejn l-UE u t-Turkija lill-ambaxxaturi tag\u0127kom \u0127alli nimxu 'l quddiem fid-diskussjonijiet tag\u0127na dwar kif nistg\u0127u nindirizzaw il-kwistjonijiet li tqajmu fil-laqg\u0127a tag\u0127na tal-\u0121img\u0127a l-o\u0127ra.", "Il-katalogu ta' kwistjonijiet li jridu ji\u0121u solvuti qabel ma nistg\u0127u nikkonkludu ftehim huwa twil.", "Prijorit\u00e0 assoluta hija li ji\u0121i \u017cgurat li d-de\u010bi\u017cjonijiet tag\u0127na jirrispettaw kemm id-dritt tal-UE kif ukoll id-dritt internazzjonali.", "G\u0127andna wkoll ne\u017caminaw kif jista' ji\u0121i prevenut il-ftu\u0127 ta' rotot \u0121odda bil-ba\u0127ar jew bl-art g\u0127all-migrazzjoni irregolari mit-Turkija lejn l-UE.", "U g\u0127andna nkunu lesti biex ng\u0127inu lill-Gre\u010bja fl-implimentazzjoni prattika tal-mekkani\u017cmu l-\u0121did ta' ritorn, permezz tal-Uffi\u010b\u010bju Ewropew ta' Appo\u0121\u0121 fil-qasam tal-Asil u, jekk ikun me\u0127tie\u0121, permezz ta' assistenza diretta mill-Istati Membri.", "Prijorit\u00e0 o\u0127ra hija li naraw kif nistg\u0127u n\u0127affu l-i\u017cbor\u017c tat-EUR 3 biljun inizjali lis-Sirjani ta\u0127t protezzjoni temporanja fit-Turkija kif ukoll li niddiskutu l-modalitajiet g\u0127ar-risistemazzjoni volontarja.", "Biex in\u0127ejji l-laqg\u0127a tag\u0127na, ilbiera\u0127 kelli ta\u0127ditiet intensivi f'Nikosija u f'Ankara.", "Fil-ka\u017c tal-pro\u010bess tal-ade\u017cjoni, ninsab konvint li je\u0127tie\u0121 li nsibu mezz biex nu\u017caw il-pro\u010bess li ner\u0121g\u0127u nag\u0127tu \u0127ajja lir-relazzjonijiet bejn l-UE u t-Turkija, li jmur ferm lil hinn mill-migrazzjoni, sabiex dan il-pro\u010bess isir ukoll opportunit\u00e0 ta' appo\u0121\u0121 g\u0127at-ta\u0127ditiet ta' soluzzjoni f'\u010aipru.", "Nistg\u0127u nimxu 'l quddiem f'dan il-qasam, biss jekk dan huwa possibbli.", "Ippermettuli nag\u0127laq bi ftit kummenti dwar is-sekwenza tal-attivitajiet.", "Il-\u0126amis, ser nibdew fl-16:00 bl-iskambju ta' fehmiet tradizzjonali mal-President tal-Parlament Ewropew, segwit mir-ritratt tal-grupp.", "B\u0127al ma jsir is-soltu fir-Rebbieg\u0127a, is-sessjoni ta' \u0127idma tag\u0127na ta' wara nofsinhar ser tibda b'diskussjoni dwar is-sitwazzjoni ekonomika, l-implimentazzjoni tar-riformi strutturali mwettqa mill-Istati Membri u l-iffissar tal-prijoritajiet g\u0127as-Semestru Ewropew.", "Il-President tal-Bank \u010aentrali Ewropew ser jing\u0127aqad mag\u0127na g\u0127al dik id-diskussjoni.", "Ser nadottaw il-konklu\u017cjonijiet dwar din il-parti tal-a\u0121enda tag\u0127na fit-tmiem tad-diskussjoni.", "Nixtieq ukoll nu\u017ca din is-sessjoni ta' \u0127idma biex naqblu dwar il-konklu\u017cjonijiet tag\u0127na dwar it-tibdil fil-klima u s-sigurt\u00e0 tal-ener\u0121ija.", "Matul l-ikla ta' \u0127idma tag\u0127na, ser ikollna dibattitu komprensiv dwar il-migrazzjoni u r-relazzjonijiet bejn l-UE u t-Turkija.", "Apparti mill-qbil fuq po\u017cizzjoni komuni dwar ftehim bejn l-UE u t-Turkija, je\u0127tie\u0121 ukoll li nie\u0127du kont tas-sitwazzjoni tul ir-rotta tal-Balkani tal-Punent wara id-de\u010bi\u017cjoni komuni tag\u0127na tal-\u0121img\u0127a li g\u0127addiet biex inwaqqfu l-flussi irregolari kif ukoll l-isforzi tag\u0127na biex in\u017cidu bil-kbir l-appo\u0121\u0121 umanitarju, mhux l-inqas g\u0127all-Gre\u010bja.", "Il-\u0120img\u0127a filg\u0127odu, il-Kapijiet ta' Stat jew ta' Gvern ser jer\u0121g\u0127u jiltaqg\u0127u fl-10.00 g\u0127al laqg\u0127a waqt il-kolazzjon mal-Prim Ministru Davuto\u011flu bil-\u0127sieb li ti\u0121i adottata d-Dikjarazzjoni UE-Turkija.", "Dik il-laqg\u0127a g\u0127andha tikkonkludi l-pro\u010bedimenti tag\u0127na.", "Nistenna bil-\u0127erqa li narakom fi Brussell g\u0127ada.", "Ara l-pa\u0121na tal-laqg\u0127a"], "date": "16 ta' Marzu 2016", "title": "Ittra ta' stedina mill-President Donald Tusk lill-membri tal-Kunsill Ewropew"}
{"url": "https://www.consilium.europa.eu/mt/press/press-releases/2016/03/16/emergency-support-refugee-crisis/", "text": ["Fis-16 ta' Marzu 2016, il-Kunsill qabel dwar l-u\u017cu tal-fondi mill-ba\u0121it tal-UE g\u0127all-finanzjament ta' appo\u0121\u0121 ta' emer\u0121enza g\u0127all-Gre\u010bja u stati membri o\u0127ra f'diffikult\u00e0 min\u0127abba l-kri\u017ci tar-refu\u0121jati.", "Billi appo\u0121\u0121a l-abbozz ta' ba\u0121it emendatorju nru 1 kif propost mill-Kummissjoni fid-9 ta' Marzu 2016, il-Kunsill qabel li", "jag\u0127mel disponibbli \u20ac100 miljun f'impenji u \u20ac80.2 miljun f'pagamenti", "mill-ba\u0121it tal-UE tal-2016.", "\"Din id-de\u010bi\u017cjoni tippermetti lill-UE biex tkopri l-\u0127ti\u0121ijiet immedjati u ur\u0121enti li jirri\u017cultaw mill-influss massiv ta' refu\u0121jati.", "Nixtiequ ntaffu s-sitwazzjoni umanitarja \u0127a\u017cina g\u0127all-migranti fl-UE malajr kemm jista' jkun.", "Dan huwa x'jinvolvi l-mekkani\u017cmu ta' appo\u0121\u0121 ta' emer\u0121enza tal-UE\", qal Jeroen Dijsselbloem, Ministru tal-Finanzi tan-Netherlands u President tal-Kunsill.", "Ir-ri\u017corsi approvati mill-Kunsill huma ffinanzjati minn riallokazzjonijiet ta\u0127t l-intestaturi 3 (Sigurt\u00e0 u \u010bittadinanza) tal-qafas finanzjarju pluriennali tal-UE.", "Skont il-\u0127ti\u0121ijiet li qed jevolvu, il-Kummissjoni tista' tag\u0127mel aktar proposti biex ti\u017cgura l-finanzjament ne\u010bessarju tal-appo\u0121\u0121 ta' emer\u0121enza g\u0127al pajji\u017ci li g\u0127andhom quddiemhom kri\u017cijiet umanitarji kbar, b\u0127al wasliet ta' numru kbir ta' refu\u0121jati.", "Il-Kummissjoni tikkalkula li jin\u0127tie\u0121u \u20ac300 miljun biex jing\u0127ata appo\u0121\u0121 ta' emer\u0121enza relatat mar-refu\u0121jati fl-2016, u \u20ac200 miljun o\u0127ra kull sena fl-2017 u fl-2018.", "Billi a\u010b\u010betta l-abbozz ta' ba\u0121it emendatorju 1/2016, il-Kunsill approva wkoll", "it-tis\u0127i\u0127 tal-livelli ta' persunal fi\u010b-\u010bentru Ewropew g\u0127all-\u0121lieda kontra t-terrori\u017cmu fl-Europol", ".", "Dan g\u0127andu jippermetti lill-a\u0121enzija biex ikollha rwol \u010bentrali fil-\u0121lieda kontra t-terrori\u017cmu fl-UE wara l-attakki terroristi\u010bi f'Pari\u0121i fit-13 ta' Novembru 2015.", "Il-passi li jmiss", "L-abbozz ta' ba\u0121it emendatorju 1/2016 g\u0127adu je\u0127tie\u0121 l-approvazzjoni tal-Parlament Ewropew.", "Jekk il-Parlament ja\u010b\u010betta l-po\u017cizzjoni tal-Kunsill, l-abbozz ta' ba\u0121it emendatorju ji\u0121i adottat.", "Jekk il-Parlament jadotta emendi, jibda perijodu ta' kon\u010biljazzjoni ta' tliet \u0121img\u0127at.", "L-approvazzjoni ta' abbozz ta' ba\u0121it emendatorju 1/2016 isegwi l-\u0127olqien ta' mekkani\u017cmu ta' appo\u0121\u0121 ta' emer\u0121enza fil-15 ta' Marzu 2016.", "Fl-istess jum, il-Kunsill attiva dan l-istrument \u0121did biex jg\u0127in lill-Gre\u010bja u stati membri o\u0127ra biex jaffa\u010b\u010bjaw l-influss attwali ta' refu\u0121jati.", "Abbozz ta' ba\u0121it emendatorju nru 1 g\u0127all-ba\u0121it tal-UE g\u0127all-2016", "Regolament tal-Kunsill dwar l-g\u0127oti ta' appo\u0121\u0121 ta' emer\u0121enza fi \u0127dan l-Unjoni", "It-tiftix ta' soluzzjonijiet g\u0127al pressjonijiet migratorji (informazzjoni \u0121enerali)"], "date": "16 ta' Marzu 2016", "title": "Appo\u0121\u0121 ta' emer\u0121enza g\u0127all-kri\u017ci tar-refu\u0121jati: il-Kunsill japprova l-finanzjament"}
{"url": "https://www.consilium.europa.eu/mt/press/press-releases/2015/12/03/eu-court-of-justice-general-court-reform/", "text": ["Fit-3 ta' Di\u010bembru 2015, il-Kunsill adotta regolament li jirriforma l-Qorti \u0120enerali.", "L-g\u0127an tar-riforma hu li", "l-Qorti \u0120enerali tkun tista' tittratta volum ta' xog\u0127ol li qed ji\u017cdied", "u li ji\u0121i \u017cgurat li r-rimedju legali fl-UE jkun garantit fi \u017cmien ra\u0121onevoli.", "\"Ir-riforma tal-Qorti \u0120enerali ssa\u0127\u0127a\u0127 istituzzjoni li pprovdiet impetu sinifikanti lejn l-integrazzjoni Ewropea\", qal F\u00e9lix Braz, Ministru g\u0127all-\u0120ustizzja tal-Lussemburgu u President tal-Kunsill.", "Il-Qorti \u0120enerali hija wa\u0127da minn tliet qrati tal-Qorti tal-\u0120ustizzja tal-Unjoni Ewropea, waqt li t-tnejn l-o\u0127ra huma l-Qorti tal-\u0120ustizzja nfisha u t-Tribunal g\u0127as-Servizz Pubbliku.", "Il-Qorti \u0120enerali hija l-qorti tal-prim'istanza g\u0127all-ma\u0121\u0121oranza tad-de\u010bi\u017cjonijiet me\u0127uda mill-Kummissjoni u mill-istituzzjonijiet u l-korpi l-o\u0127ra tal-UE, fl-oqsma kollha li jaqg\u0127u ta\u0127t il-kompetenza tal-Unjoni Ewropea.", "Tis\u0127i\u0127 tal-Qorti \u0120enerali", "Ir-riforma tipprevedi \u017cieda progressiva fl-g\u0127add ta' m\u0127allfin fil-Qorti \u0120enerali u l-fu\u017cjoni tat-Tribunal g\u0127as-Servizz Pubbliku mal-Qorti \u0120enerali.", "Mad-d\u0127ul fis-se\u0127\u0127 tar-riforma, li mistenni jkun fl-a\u0127\u0127ar ta' Di\u010bembru 2015, l-g\u0127add ta' m\u0127allfin ser ji\u017cdied bi 12.", "F'Settembru 2016, is-seba' karigi ta' m\u0127allfin fit-Tribunal g\u0127as-Servizz Pubbliku ser ji\u0121u ttrasferiti lill-Qorti \u0120enerali, u mag\u0127hom ji\u0121u allokati disa' m\u0127allfin o\u0127ra f'Settembru 2019.", "B'kollox, dan ifisser 21 im\u0127allef aktar fi tmiem il-pro\u010bess.", "Din i\u017c-\u017cieda fl-g\u0127add ta' m\u0127allfin ser tippermetti lill-Qorti \u0120enerali", "tag\u0127ti sentenzi f'perjodu ra\u0121onevoli ta' \u017cmien", ", f'konformit\u00e0 mal-Artikolu 47 tal-Karta tad-Drittijiet Fundamentali.", "Ser tippermetti wkoll li l-Qorti \u0120enerali tidde\u010biedi aktar kaw\u017ci f'awli ta' \u0127ames im\u0127allfin jew f'awla manja u b'hekk ikun hemm deliberazzjoni aktar profonda f'kaw\u017ci importanti.", "Is-sostituzzjoni parzjali futura tal-im\u0127allfin ser tkun organizzata b'mod li l-istati membri jinnominaw kandidati g\u0127al \u017cew\u0121 karigi.", "L-g\u0127an ser ikun li ti\u0121i \u017cgurata kemm jista' jkun l-ugwaljanza bejn is-sessi fl-g\u0127amla tal-Qorti \u0120enerali.", "Sal-2021 il-Qorti tal-\u0120ustizzja ser ikollha tirrapporta dwar il-funzjonament tal-Qorti \u0120enerali u tag\u0127mel proposti le\u0121islattivi biex temenda l-istatut tag\u0127ha fejn ikun xieraq.", "\u017bieda aktar mg\u0127a\u0121\u0121la fil-volum ta' kaw\u017ci", "Ir-riforma twie\u0121eb g\u0127al \u017cieda aktar mg\u0127a\u0121\u0121la fil-volum ta' kaw\u017ci tal-Qorti \u0120enerali.", "Skont l-a\u0127\u0127ar \u010bifri, l-g\u0127add ta' kaw\u017ci \u0121odda li jitressqu kull sena quddiem il-Qorti \u0120enerali \u017cdied minn inqas minn 600 qabel l-2010 g\u0127al 912 fl-2014, li rri\u017culta f'total ming\u0127ajr pre\u010bedent ta' 1270 kaw\u017ca pendenti fi tmiem Novembru 2015.", "Dan ir-ritmu mg\u0127a\u0121\u0121el ta' \u017cieda ta' kaw\u017ci tal-Qorti \u0120enerali x'aktarx li jkompli, wara l-i\u017cviluppi re\u010benti fil-kompetenzi tal-UE li x'aktarx iwasslu g\u0127al litigazzjoni, pere\u017cempju fis-settur bankarju.", "Il-Qorti \u0120enerali ser tir\u010bievi wkoll madwar 200 kaw\u017ca pendenti dwar kwistjonijiet ta' persunal.", "\u017bieda fit-tul tal-pro\u010bedimenti", "L-g\u0127add dejjem jikber ta' kaw\u017ci jtellef lill-Qorti \u0120enerali milli tag\u0127ti sentenzi fi \u017cmien ra\u0121onevoli.", "I\u017c-\u017cmien medju biex ting\u0127ata sentenza fil-kaw\u017ci l-aktar sensittivi ekonomikament huwa bejn erba' u \u0127ames snin, li huwa ferm iktar mi\u017c-\u017cmien medju \u0121eneralment meqjus a\u010b\u010bettabbli.", "L-Artikolu 47 tal-Karta tad-Drittijiet Fundamentali jipprevedi d-dritt li wie\u0127ed jing\u0127ata sentenza fi \u017cmien ra\u0121onevoli.", "Spejje\u017c tar-riforma", "Bis-sa\u0127\u0127a tal-isforzi mwettqa mill-Qorti, i\u017c-\u017cieda ta' 21 fl-g\u0127add ta' m\u0127allfin u l-fu\u017cjoni tat-Tribunal g\u0127as-Servizz Pubbliku mal-Qorti \u0120enerali ji\u0121u jiswew \u20ac13.5 miljun fis-sena.", "Dawn l-ispejje\u017c jipparagunaw tajjeb mas-\u20ac26.8 miljun mitluba f'diversi azzjonijiet g\u0127ad-danni min\u0127abba dewmien ta' sentenzi u jippermettu lill-\u0121urisdizzjoni tal-prim'istanza tal-UE twettaq il-funzjonijiet tag\u0127ha fil-limiti ta' \u017cmien u l-istandards ta' kwalit\u00e0 li \u010b-\u010bittadini u l-kumpaniji Ewropej g\u0127andhom dritt jistennew f'Unjoni bba\u017cata fuq l-istat tad-dritt.", "Il-passi li jmiss", "Ir-regolament ser ji\u0121i ppubblikat f'Il-\u0120urnal Uffi\u010bjali tal-Unjoni Ewropea fl-a\u0127\u0127ar ta' Di\u010bembru u jid\u0127ol fis-se\u0127\u0127 fil-jum ta' wara.", "Il-pro\u010bess g\u0127all-\u0127atra tal-ewwel 12-il im\u0127allef addizzjonali jinsab g\u0127addej.", "Il-kandidati proposti mill-istati membri kon\u010bernati (ir-Repubblika \u010aeka, l-I\u017cvezja, Spanja, l-Ungerija, il-Polonja, \u010aipru, il-Litwanja, il-Gre\u010bja, il-Latvja, il-Lussemburgu, is-Slovakkja u Malta) ser ji\u0121u skrutinizzati u intervistati mill-kumitat stabbilit bl-artikolu 255 tat-Trattat dwar il-Funzjonament tal-UE.", "Il-kompitu tal-kumitat hu li jag\u0127ti opinjoni dwar l-idoneit\u00e0 tal-kandidati sabiex jaqdu d-dmirijiet ta' m\u0127allef tal-Qorti \u0120enerali qabel ma r-rappre\u017centanti tal-gvernijiet tal-istati membri jidde\u010biedu dwar il-\u0127atriet.", "Regolament li jemenda l-Protokoll Nru 3 dwar l-Istatut tal-Qorti tal-\u0120ustizzja tal-Unjoni Ewropea tat-18 ta' Novembru 2015", "Mistoqsijiet u Twe\u0121ibiet dwar ir-riforma tal-Qorti \u0120enerali tat-22 ta' \u0120unju 2015", "Ara l-pa\u0121na tal-laqg\u0127a"], "date": "3 ta' Di\u010bembru 2015", "title": "Il-Qorti tal-\u0120ustizzja tal-UE: il-Kunsill jadotta riforma tal-Qorti \u0120enerali"}
{"url": "https://www.consilium.europa.eu/mt/press/press-releases/2015/06/23/gac-court-justice-reform/", "text": ["Fit-23 ta' \u0120unju 2015 il-Kunsill appo\u0121\u0121a proposta g\u0127ar-riforma tal-Qorti \u0120enerali, bil-g\u0127an li din tkun tista' tiffa\u010b\u010bja \u017cieda dejjem akbar fix-xog\u0127ol u li ji\u0121i \u017cgurat li r-rimedju legali fl-UE jkun garantit fi \u017cmien ra\u0121onevoli.", "Il-Qorti \u0120enerali hija wa\u0127da minn tliet qrati tal-Qorti Ewropea tal-\u0120ustizzja, filwaqt li t-tnejn l-o\u0127ra huma l-Qorti tal-\u0120ustizzja nfisha u t-Tribunal g\u0127as-Servizz Pubbliku.", "Il-Qorti \u0120enerali hija l-qorti tal-ewwel u l-a\u0127\u0127ar istanzi g\u0127all parti l-kbira tad-de\u010bi\u017cjonijiet li jittie\u0127du mill-Kummissjoni u organi o\u0127rajn tal-UE, fl-oqsma kollha li fihom l-Unjoni Ewropea g\u0127andha kompetenza.", "\u017bieda mg\u0127a\u0121\u0121la fil-volum ta' ka\u017cijiet", "Skont l-a\u0127\u0127ar \u010bifri, l-g\u0127add ta' ka\u017cijiet \u0121odda li jaslu kull sena quddiem il-Qorti \u0120enerali \u017cdied minn inqas minn 600 qabel l-2010 g\u0127al 912 fl-2014, li fl-a\u0127\u0127ar ta' Marzu 2015 irri\u017culta f'1393 ka\u017c pendenti li qatt ma kienu tant.", "Dan ir-", "ritmu rapidu ta\u017c-\u017cieda fl-g\u0127add ta' ka\u017cijiet tal-Qorti \u0120enerali", "x'aktarx li jkompli.", "Pere\u017cempju, wara t-tlestija tal-Unjoni Bankarja, g\u0127and il-Qorti \u0120enerali issa qed jasal g\u0127add \u0121did ta' ka\u017cijiet \u0121odda relatati mas-settur bankarju.", "It-tis\u0127i\u0127 tal-Qorti \u0120enerali ser jippermetti lill-Unjoni Ewropea tla\u0127\u0127aq ma' dawn l-isfidi l-\u0121odda.", "L-g\u0127add kbir u dejjem jikber ta' ka\u017cijiet pendenti", "jwaqqaf lill-Qorti \u0120enerali milli tag\u0127ti sentenza fi \u017cmien ra\u0121onevoli.", "I\u017c-\u017cmien medju biex ting\u0127ata sentenza fl-aktar ka\u017cijiet ekonomikament sensittivi huwa ta' bejn erba' u \u0127ames snin, filwaqt li t-tul medju \u0121eneralment meqjus a\u010b\u010bettabbli huwa ta' madwar sena.", "L-Artikolu 47 tal-Karta tad-Drittijiet Fundamentali jipprevedi d-dritt li wie\u0127ed jing\u0127ata sentenza fi \u017cmien ra\u0121onevoli.", "Mi\u017curi ta' riforma", "Ir-riforma proposta appo\u0121\u0121ata mill-Kunsill tipprevedi \u017cieda progressiva fl-g\u0127add ta' m\u0127allfin fil-Qorti \u0120enerali, u li t-Tribunal g\u0127as-Servizz Pubbliku jing\u0127aqad mal-Qorti \u0120enerali.", "Fl-2015, l-g\u0127add ta' m\u0127allfin ji\u017cdied bi 12.", "Fl-2016, is-seba' karigi ta' m\u0127allfin tat-Tribunal g\u0127as-Servizz Pubbliku ji\u0121u ttrasferiti lill-Qorti \u0120enerali li mag\u0127hom ji\u0121u allokati disa' im\u0127allfin o\u0127ra fl-2019.", "B'kollox, dan ifisser 21 im\u0127allef addizzjonali fi tmiem il-pro\u010bess.", "Din i\u017c-\u017cieda fl-g\u0127add ta' m\u0127allfin ser tippermetti wkoll li l-Qorti \u0120enerali jkollha awli ta' \u0127ames im\u0127allfin minflok tliet im\u0127allfin biex jittrattaw il-ka\u017cijiet li jixirqilhom.", "Spejje\u017c tar-riforma", "Bis-sa\u0127\u0127a tal-isforzi li saru mill-Qorti, i\u017c-\u017cieda ta' 21 fl-g\u0127add ta' m\u0127allfin u l-fu\u017cjoni tat-Tribunal g\u0127as-Servizz Pubbliku mal-Qorti \u0120enerali ji\u0121u jiswew \u20ac13.5 miljun fis-sena.", "Dawn l-ispejje\u017c jipparagunaw b'mod favorevoli mas-\u20ac26.8 miljun mitluba f'diversi azzjonijiet g\u0127ad-danni min\u0127abba dewmien fl-g\u0127oti ta' sentenzi.", "Il-passi li jmiss", "Il-Kunsill ser jibg\u0127at il-po\u017cizzjoni tieg\u0127u fl-ewwel qari lill-Parlament Ewropew g\u0127at-tieni qari.", "Mistoqsijiet u Twe\u0121ibiet dwar ir-riforma tal-Qorti \u0120enerali tat-22 ta' \u0120unju 2015", "Proposta tal-President tal-Qorti tal-\u0120ustizzja tat-13 ta' Ottubru 2014", "Po\u017cizzjoni tal-Kunsill", "Ara l-pa\u0121na tal-laqg\u0127a"], "date": "23 ta' \u0120unju 2015", "title": "Qorti Ewropea tal-\u0120ustizzja: Il-Kunsill jappo\u0121\u0121a r-riforma tal-Qorti \u0120enerali"}
{"url": "https://www.consilium.europa.eu/mt/press/press-releases/2016/02/04/eu-pledge-for-syrians/", "text": ["L-Unjoni Ewropea u l-Istati Membri tag\u0127ha llum weg\u0127du aktar minn \u20ac 3 biljun biex jassistu lill-poplu Sirjan fis-Sirja kif ukoll lir-refu\u0121jati u lill-komunitajiet li jospitawhom fil-pajji\u017ci \u0121irien g\u0127as-sena 2016.", "L-impenn jittriplika l-appo\u0121\u0121 tal-UE offrut fl-a\u0127\u0127ar konferenza tad-donaturi fil-Kuwajt fil-31 ta' Marzu 2015, u dan minbarra l-\u20ac 5 biljun li l-UE di\u0121\u00e0 impenjat b'reazzjoni g\u0127all-akbar kri\u017ci umanitarja mit-Tieni Gwerra Dinjija 'l hawn.", "Dan t\u0127abbar waqt il-Konferenza dwar l-Appo\u0121\u0121 g\u0127as-Sirja u r-Re\u0121jun ospitata mir-Renju Unit, il-\u0120ermanja, in-Norve\u0121ja, il-Kuwajt u n-Nazzjonijiet Uniti mill-President tal-Kunsill Ewropew, Donald Tusk, u r-Rappre\u017centant G\u0127oli/Vi\u010bi President Federica Mogherini.", "Tusk u Mogherini rrappre\u017centaw lill-UE flimkien ma' Johannes Hahn, il-Kummissarju g\u0127all-Politika Ewropea tal-Vi\u010binat u g\u0127at-Tkabbir u Christos Stylianides, il-Kummissarju g\u0127all-G\u0127ajnuna Umanitarja u l-\u0120estjoni tal-Kri\u017cijiet.", "Il-konferenza bba\u017cata f'Londra \u0121ibdet mexxejja ta' 'l fuq minn 70 delegazzjoni.", "Il-President tal-Kunsill Ewropew Tusk wassal messa\u0121\u0121 ta' tama: \"B'din il-weg\u0127da nittamaw li noffru \u0127ajja a\u0127jar lil miljuni ta' nies.", "Ir-refu\u0121jati ma tantx kellhom g\u0127a\u017cla g\u0127ajr li ja\u0127arbu minn pajji\u017chom.", "\u0126afna minnhom tilfu kollox.", "U issa, wara \u0127afna snin ta' kunflitt, in-nies qatg\u0127u qalbhom.", "G\u0127andna l-obbligu morali li ner\u0121g\u0127u nag\u0127tuhom tama.\"", "Ir-RG\u0127/VP Mogherini fakkret li soluzzjoni politika biss tista' ttemm it-tbatija kbira esperjenzata mill-poplu Sirjan u tenniet l-appo\u0121\u0121 s\u0127i\u0127 tal-UE g\u0127all-isforzi tal-Mibg\u0127ut Spe\u010bjali tan-NU Staffan de Mistura biex ji\u017cgura ta\u0127ditiet ta' pa\u010bi kostruttivi.", "\u017biedet tg\u0127id: \"B\u0127ala Unjoni Ewropea, nikkondividu r-responsabbilt\u00e0 mal-komunit\u00e0 internazzjonali kollha li ti\u0121i salvata s-Sirja, g\u0127all-\u0121id ta\u010b-\u010bittadini tag\u0127ha u tar-re\u0121jun kollu.", "G\u0127alhekk qed inressqu proposti biex in\u017cidu l-impenn e\u017cistenti tag\u0127na ta' dawn l-a\u0127\u0127ar \u0127ames snin, li matulhom l-UE di\u0121\u00e0 kienet id-donatur ewlieni fir-rigward tal-kri\u017ci fis-Sirja.", "Filwaqt li nipprovdu g\u0127ajnuna umanitarja u g\u0127all-i\u017cvilupp, u nipproponu appo\u0121\u0121 ekonomiku u finanzjarju f'forom differenti anki g\u0127all-\u0120ordan u l-Libanu, a\u0127na nibqg\u0127u na\u0127dmu g\u0127al transizzjoni politika fis-Sirja li tista' ttemm il-gwerra.", "It-ta\u0127didiet intra-Sirjani f'\u0120inevra fet\u0127u tieqa ta' opportunit\u00e0.", "Din it-tieqa mhux ser tkun miftu\u0127a g\u0127al dejjem, u huwa kru\u010bjali li l-partijiet kollha jipparte\u010bipaw b'mod kostruttiv fi djalogu li je\u0127tie\u0121 li jwassal g\u0127al ri\u017cultati konkreti fuq il-post.", "L-UE u l-Istati Membri tag\u0127ha ser ikomplu jipprovdu g\u0127ajnuna vitali, i\u017cda ser jinsistu wkoll mal-partijiet kollha biex ji\u017cguraw a\u010b\u010bess g\u0127al dawk fil-b\u017conn fis-Sirja, isir progress fuq il-waqfien mill-\u0121lied u ti\u0121i protetta l-popolazzjoni \u010bivili.", "Il-\u0127idma umanitarja u l-isforzi diplomati\u010bi jridu jimxu id f'id: dawn jistg\u0127u jsa\u0127\u0127u lil xulxin, jew idg\u0127ajfu lil xulxin.", "L-UE hija impenjata li jirnexxu t-tnejn", "Matul l-a\u0127\u0127ar \u0127ames snin, il-gwerra kkaw\u017cat il-mewt ta' aktar minn 250,000 ru\u0127, il-parti l-kbira minnhom nies \u010bivili, filwaqt li aktar minn 18-il miljun ru\u0127 huma fil-b\u017conn ta' assistenza, inklu\u017ci 13.5 miljun ru\u0127 \u0121ewwa s-Sirja.", "Il-gwerra wasslet g\u0127al spostamenti kbar \u0121ewwa l-pajji\u017c (6.5 miljun ru\u0127 spostati internament) u lil hinn minnu.", "B'aktar minn 4.6 miljun ru\u0127 ma\u0127ruba prin\u010bipalment fil-Libanu, il-\u0120ordan u t-Turkija, il-gwerra kellha impatt profond fuq il-pajji\u017ci \u0121irien tas-Sirja.", "L-ospitalit\u00e0 u l-\u0121enero\u017cit\u00e0 kontinwa tal-pajji\u017ci \u0121irien tas-Sirja u spe\u010bjalment il-komunitajiet li qeg\u0127din jospitaw ir-refu\u0121jati hija ferm apprezzata mill-komunit\u00e0 internazzjonali.", "Fil-Konferenza ta' Londra, l-UE \u0127abbret l-intenzjoni tag\u0127ha li \u017c\u017cid b'mod sostanzjali l-appo\u0121\u0121 tag\u0127ha b'mod partikolari g\u0127all-Libanu u l-\u0120ordan, i\u017c-\u017cew\u0121 pajji\u017ci bl-akbar g\u0127add ta' refu\u0121jati f'termini tal-proporzjon ta' refu\u0121jati fil-konfront tal-popolazzjoni ospitanti.", "L-UE hija lesta li tibda tinnegozja 'Patti tal-UE' ma\u017c-\u017cew\u0121 pajji\u017ci, biex issa\u0127\u0127a\u0127 ir-rabtiet politi\u010bi, ekonomi\u010bi, kummer\u010bjali u so\u010bjali tag\u0127ha mag\u0127hom filwaqt li ttejjeb il-kundizzjonijiet tal-g\u0127ajxien tar-refu\u0121jati u tal-komunitajiet ospitanti affettwati."], "date": "4 ta' Frar 2016", "title": "L-UE twieg\u0127ed iktar minn \u20ac 3 biljun g\u0127as-Sirjani fl-2016 fil-Konferenza ta' Londra"}
{"url": "https://www.consilium.europa.eu/mt/press/press-releases/2016/02/04/tusk-remarks-london-conference-syria/", "text": ["Appo\u0121\u0121 tal-UE g\u0127as-Sirja u r-re\u0121jun: Il-President Tusk fil-konferenza dwar il-kri\u017ci fis-Sirja, f'Londra", "L-UE twieg\u0127ed li tag\u0127ti aktar minn \u20ac 3 biljun lis-Sirjani fil-konferenza ta' Londra", "Illum qeg\u0127din hawn biex nistabbilixxu rispons komuni g\u0127all-akbar sfida umanitarja ta' \u017cminijietna: il-kri\u017ci tar-refu\u0121jati Sirjani.", "Ir-refu\u0121jati ma tantx kellhom g\u0127a\u017cla \u0127lief li ja\u0127arbu minn pajji\u017chom.", "\u0126afna minnhom tilfu kollox.", "U issa, wara \u0127afna snin ta' kunflitt, in-nies qatg\u0127u qalbhom.", "G\u0127andna l-obbligu morali li ner\u0121g\u0127u nag\u0127tuhom tama.", "Il-\u0121irien tas-Sirja g\u0127amlu sforzi straordinarji biex jakkomodaw aktar minn 4.6 miljun refu\u0121jat.", "Il-komunit\u00e0 internazzjonali tirrikonoxxi li pajji\u017ci b\u0127al-Libanu, il-\u0120ordan u t-Turkija qed jipprovdu \u0121est pubbliku globali bl-assistenza li qed jag\u0127tu lir-refu\u0121jati.", "A\u0127na lkoll qeg\u0127din hawn g\u0127aliex dan il-\u0121est pubbliku jrid ji\u0121i ffinanzjat mill-Komunit\u00e0 dinjija.", "Irridu nappo\u0121\u0121aw lill-\u0121irien tas-Sirja biex jakkomodaw lir-refu\u0121jati.", "Sa mill-bidu tal-kunflitt, l-Unjoni Ewropea nefqet 5 biljun euro biex tg\u0127in fil-\u0121estjoni ta' din il-kri\u017ci.", "Is-sena li g\u0127addiet, l-Unjoni Ewropea qab\u017cet l-impenn tag\u0127ha li tag\u0127ti 1 biljun euro addizzjonali g\u0127ar-re\u0121jun.", "Issa ninsabu lesti biex noffru aktar g\u0127ajnuna.", "Bi pja\u010bir in\u0127abbar li l-Unjoni Ewropea u l-istati membri tag\u0127ha ser jallokaw aktar minn 3 biljun euro biex jirrispondu g\u0127all-\u0127ti\u0121ijiet tas-Sirja, il-\u0120ordan, il-Libanu u t-Turkija g\u0127all-2016.", "Wara dan, mill-2017 'il quddiem, l-UE u l-Istati Membri be\u0127siebhom i\u017commu dan il-livell ta' finanzjament.", "Minbarra din il-weg\u0127da, il-bank tal-UE ser jag\u0127mel il-parti tieg\u0127u wkoll.", "Il-Bank Ewropew tal-Investiment qed jippjana li jsellef madwar 12.5 biljun euro lit-Turkija, il-\u0120ordan, il-Libanu u l-E\u0121ittu matul il-\u0127ames snin li \u0121ejjin.", "Dan jista' ji\u017cdied sa total possibbli ta' 23 biljun euro g\u0127ar-re\u0121jun kollu tal-Lvant Nofsani u l-Afrika ta' Fuq.", "Il-President Hoyer mill-BEI ser jippre\u017centa d-dettalji aktar tard illum.", "Ser inkompli nikkonvin\u010bi lil s\u0127abi tal-G7 u tal-G20 biex in\u017cidu l-isforzi globali tag\u0127na."], "date": "4 ta' Frar 2016", "title": "Intervent mill-President Donald Tusk fil-konferenza ta' Londra dwar Appo\u0121\u0121 g\u0127as-Sirja u r-Re\u0121jun"}
{"url": "https://www.consilium.europa.eu/mt/press/press-releases/2016/02/05/tusk-weekly-schedule/", "text": ["It-Tlieta 9 ta' Frar 2016", "11.00 Laqg\u0127a mal-Prim Ministru tal-Georgia Giorgi Kvirikashvili (opportunit\u00e0 g\u0127al ritratti - dikjarazzjonijiet g\u0127all-istampa \u00b111.30)", "13.00 Laqg\u0127a mal-President tal-Kummissjoni Ewropea Jean-Claude Juncker (Berlaymont)", "L-Erbg\u0127a 10 ta' Frar 2016", "(Parlament Ewropew)", "15.15 Laqg\u0127a mal-President tal-Kumitat tar-Re\u0121juni tal-UE Markku Markkula", "15.30 Indirizz lis-sessjoni plenarja tal-Kumitat tar-Re\u0121juni tal-UE", "Il-\u0126amis 11 ta' Frar 2016", "11.00 Laqg\u0127a mas-Segretarju \u0120enerali tal-Kunsill tal-Ewropa Thorbj\u00f8rn Jagland (opportunit\u00e0 g\u0127al ritratti)", "Il-\u0120img\u0127a 12 ta' Frar 2016", "09.30 Laqg\u0127a mal-Prim Ministru tal-Bel\u0121ju Charles Michel (opportunit\u00e0 g\u0127al ritratti)"], "date": "5 ta' Frar 2016", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/12/17/hr-declaration-on-libya-political-agreement/", "text": ["L-Unjoni Ewropea tilqa' l-iffirmar tal-Ftehim Politiku dwar il-Libja, u twieg\u0127ed appo\u0121\u0121 lill-Gvern b'Kunsens Nazzjonali li jmiss.", "Illum ittie\u0127ed pass storiku sabiex jer\u0121g\u0127u jinkisbu l-pa\u010bi u l-istabbilt\u00e0 g\u0127all-poplu Libjan.", "L-iffirmar tal-Ftehim Politiku dwar il-Libja mir-rappre\u017centanti tal-membri tal-Kamra tad-Deputati u l-Kungress Nazzjonali \u0120enerali, l-Indipendenti, il-Muni\u010bipalitajiet, il-partiti politi\u010bi u s-so\u010bjet\u00e0 \u010bivili jwitti t-triq g\u0127al soluzzjoni pa\u010bifika g\u0127al kri\u017ci terribbli li qasmet, faqqret, u kkaw\u017cat tant tbatija lill-poplu Libjan, u li hija ta' theddida dejjem ikbar mhux biss g\u0127al-Libja stess i\u017cda wkoll g\u0127all-\u0121irien tag\u0127ha, inklu\u017ca l-UE.", "L-UE twieg\u0127ed l-appo\u0121\u0121 tag\u0127ha lill-Gvern b'Kunsens Nazzjonali li jmiss, u mhux ser jibqa' jkollha kuntatti uffi\u010bjali ma' individwi li jistqarru li huma parti minn istituzzjonijiet li ma jkunux ivvalidati mill-ftehim politiku dwar il-Libja.", "L-UE tinsab lesta li toffri appo\u0121\u0121 immedjat u sostanzjali f'g\u0127add ta' oqsma differenti li ser jing\u0127ataw prijorit\u00e0 flimkien mal-awtoritajiet Libjani: pakkett ta' g\u0127ajnuna ta' 100 miljun euro huwa di\u0121\u00e0 disponibbli inklu\u017c g\u0127all-g\u0127oti ta' servizzi li l-popolazzjoni Libjana tant te\u0127tie\u0121.", "L-UE tissottolinja li l-appartenenza Libjana f'dan il-pro\u010bess u l-importanza li dan jin\u017camm miftu\u0127 u inklu\u017civ.", "Ir-responsabbilt\u00e0 hija f'idejn il-Libjani g\u0127all-implimentazzjoni b'su\u010b\u010bess tal-ftehim u l-UE, u l-komunit\u00e0 internazzjonali jinsabu lestai li jappo\u0121\u0121awhom f'dan it-tentattiv.", "L-UE tesprimi l-gratitudni tag\u0127ha lill-UNSMIL u lill-UNSGSR Martin Kobler g\u0127ad-dedikazzjoni u \u0127ila li wrew fit-tlaqqig\u0127 tal-partijiet Libjani flimkien g\u0127al dan il-pass importanti."], "date": "17 ta' Di\u010bembru 2015", "title": "Dikjarazzjoni mir-Rappre\u017centant G\u0127oli Federica Mogherini f'isem l-UE dwar l-iffirmar tal-Ftehim Politiku dwar il-Libja"}
{"url": "https://www.consilium.europa.eu/mt/press/press-releases/2016/01/15/conclusions-annual-growth-survey/", "text": ["Il-Kunsill (ECOFIN):", "JILQA' l-Ist\u0127arri\u0121 Annwali dwar it-Tkabbir 2016 tal-Kummissjoni, li jistabbilixxi prijoritajiet ta' politika \u0121enerali g\u0127all-impjiegi u t-tkabbir fl-UE u l-Istati Membri tag\u0127ha, u jimmarka l-punt ta' tluq tas-Semestru Ewropew 2016.", "JIKKONDIVIDI B'MOD \u0120ENERALI l-anali\u017ci tal-Kummissjoni tas-sitwazzjoni ekonomika u l-isfidi ta' politika fl-UE.", "Minkejja rkupru moderat li huwa mistenni li ja\u010b\u010bellera gradwalment, \u0127afna ekonomiji jiffa\u010b\u010bjaw sfidi ta' politika strutturali estensivi.", "It-tkabbir u l-impjiegi huma limitati minn \u017cbilan\u010bi makroekonomi\u010bi persistenti.", "G\u0127add ta' ekonomiji g\u0127andhom qg\u0127ad g\u0127oli fit-tul u fost i\u017c-\u017cg\u0127a\u017cag\u0127, u t-tkabbir kajman tal-produttivit\u00e0 qed jaffettwa l-kompetittivit\u00e0 u l-istandards tal-g\u0127ajxien.", "Livelli g\u0127olja ta' dejn privat u pubbliku, flimkien mal-prospett dg\u0127ajjef ta' tkabbir, qed i\u017commu lura l-investiment.", "F'dan il-kuntest, JENFASIZZA li l-politika g\u0127andha tkun immirata lejn il-konsolidazzjoni tal-irkupru u l-indirizzar tal-i\u017cbilan\u010bi makroekonomi\u010bi.", "L-irkupru jirrifletti parzjalment l-impatt dejjem jikber li qed ikollhom riformi implimentati fl-a\u0127\u0127ar snin u l-Istati Membri g\u0127andhom ikomplu jimplimentaw riformi ambizzju\u017ci u politiki fiskali responsabbli.", "JISSOTTOLINJA l-importanza ta' monitora\u0121\u0121 tal-prestazzjoni u l-implimentazzjoni ta' politika, inklu\u017ci r-rakkomandazzjonijiet spe\u010bifi\u010bi g\u0127all-pajji\u017ci u dawk g\u0127a\u017c-\u017cona tal-euro, matul is-sena.", "JISTIEDEN lill-Kumitat Ekonomiku u Finanzjarju u l-Kumitat tal-Politika Ekonomika biex jag\u0127mlu dan, abba\u017ci tal-informazzjoni pprovduta mill-Kummissjoni u l-Istati Membri, u JISTENNA B'INTERESS li jiddiskuti l-implimentazzjoni ta' rakkomandazzjonijiet spe\u010bifi\u010bi g\u0127all-pajji\u017ci fil-formazzjonijiet rilevanti tal-Kunsill fix-xhur li \u0121ejjin.", "JAQBEL dwar l-oqsma ta' prijorit\u00e0 tal-politika \u0121enerali deskritti mill-Kummissjoni li fuqhom g\u0127andhom ji\u0121u kkon\u010bentrati l-isforzi fil-livell nazzjonali u tal-UE fl-2016:", "It-tnedija mill-\u0121did tal-investiment", "il-\u0127idma g\u0127al riformi strutturali biex ji\u0121u mmodernizzati l-ekonomiji tag\u0127na, u finanzi pubbli\u010bi responsabbli.", "JIRRIKONOXXI l-enfasi aktar b'sa\u0127\u0127itha fuq l-impjiegi u l-prestazzjoni so\u010bjali.", "L-irkupru, g\u0127alkemm mistenni li ja\u010b\u010bellera gradwalment, qed jibbenefika \u0127afna minn fatturi po\u017cittivi temporanji inklu\u017ci l-prezzijiet baxxi ta\u017c-\u017cejt, euro aktar dg\u0127ajjef u politiki monetarji akkomodati \u0127afna.", "Fl-istess waqt, intensifikaw it-t\u0127assib dwar is-sigurt\u00e0 u t-tensjonijiet \u0121eopoliti\u010bi u l-perspettiva ekonomika globali qed issir aktar ta' sfida sabiex marru g\u0127all-ag\u0127ar ir-riskji ta' \u010baqliq 'l isfel g\u0127all-perspettiva ekonomika fl-Unjoni.", "F'dan il-kuntest JENFASIZZA li, b'rispett s\u0127i\u0127 g\u0127ar-rwol tal-atturi rilevanti kollha, je\u0127tie\u0121 li l-politiki ekonomi\u010bi jikkontribwixxu aktar lejn il-kisba ta' tkabbir aktar b'sa\u0127\u0127tu u sostenibbli.", "JILQA' l-proposti tal-Kummissjoni biex i\u0121eddu s-Semestru Ewropew, stabbiliti fil-pakkett ta' Governanza Ekonomika tag\u0127ha ta' Ottubru 2015.", "II ORJENTAZZJONIJIET TA' POLITIKA FISKALI U MAKROEKONOMIKA", "Tnedija mill-\u0121did tal-investiment", "JIRRIKONOXXI li parzjalment b'ri\u017cultat tal-kri\u017ci, il-livell ta' investiment waqa' b'mod sostanzjali.", "Minkejja kundizzjonijiet favorevoli \u0121enerali ta' rati baxxi tal-img\u0127ax, \u0127afna likwidit\u00e0 fis-swieq finanzjarji u l-progress fil-pro\u010bess ta' di\u017cingrana\u0121\u0121, il-livelli ta' investiment g\u0127adhom baxxi.", "JENFASIZZA l-\u0127tie\u0121a ur\u0121enti li ting\u0127ata spinta lill-investiment billi tittejjeb il-klima \u0121enerali tal-investiment biex ji\u0121i appo\u0121\u0121at l-irkupru ekonomiku, u biex ji\u017cdiedu l-produttivit\u00e0 u l-potenzjal ta' tkabbir.", "JILQA' l-kooperazzjoni bejn il-Parlament Ewropew, il-Kunsill u l-Bank Ewropew tal-Investiment biex jag\u0127mlu operattiv il-Pjan ta' Investiment g\u0127all-Ewropa f'inqas minn sena.", "JILQA' l-progress li sar dwar il-mobilizzazzjoni tal-investiment privat u pubbliku u JIRRIKONOXXI l-importanza tal-g\u0127a\u017cla ta' pro\u0121etti strate\u0121i\u010bi b'addizzjonalit\u00e0 g\u0127olja skont il-Fond Ewropew g\u0127al Investimenti Strate\u0121i\u010bi (FEIS) biex ji\u0121u mobilizzati ri\u017corsi addizzjonali tas-settur privat.", "JAPPELLA g\u0127al tis\u0127i\u0127 ta' g\u0127arfien nazzjonali dwar il-FEIS, u l-i\u017cvilupp ta' pro\u0121etti ta' investiment pubbli\u010bi u privati.", "JENFASIZZA l-\u0127tie\u0121a li jittejjeb l-ambjent regolatorju kemm fil-livell nazzjonali kif ukoll dak Ewropew biex jitne\u0127\u0127ew l-ostakli regolatorji, amministrattivi u o\u0127rajn g\u0127all-investiment privat u biex ji\u0121u sfruttati l-benefi\u010b\u010bji ta' prevedibbilt\u00e0 regolatorja, it-titjib u d-diversifikazzjoni ta' sorsi ta' finanzi u r-rinfurzar ta' kundizzjonijiet indaqs fl-UE.", "JENFASIZZA li g\u0127andha ting\u0127ata attenzjoni biex ti\u0121i \u017cviluppata kapa\u010bit\u00e0 amministrattiva adegwata, kif ukoll ti\u017cdied it-trasparenza, l-effi\u010bjenza, u r-responsabbilt\u00e0 fl-akkwist pubbliku.", "JIKKONDIVIDI l-anali\u017ci tal-Kummissjoni dwar il-\u0127tie\u0121a li jitjiebu l-kundizzjonijiet ta' finanzjament g\u0127all-ekonomija reali u JIRRIKONOXXI l-importanza li ti\u0121i avvanzata b'mod rapidu l-\u0127idma dwar l-Unjoni Bankarja biex ti\u0121i \u017cgurata l-istabbilt\u00e0 finanzjarja.", "JILQA' b'sodisfazzjon il-Pjan ta' Azzjoni ppre\u017centat mill-Kummissjoni biex tinbena Unjoni tas-Swieq Kapitali u jitlob lill-atturi rilevanti kollha biex ji\u017cguraw l-implimentazzjoni rapida tieg\u0127u.", "nsegwiment ta' riformi strutturali g\u0127all-immodernizzar tal-ekonomiji tag\u0127na", "JILQA' l-progress tal-Istati Membri fl-immodernizzar tal-ekonomiji tag\u0127hom u fl-indirizzar ta' \u017cbilan\u010bi makroekonomi\u010bi identifikati fis-snin pre\u010bedenti.", "JENFASIZZA li l-prestazzjoni tal-Istati Membri tvarja b'mod sinifikanti f'xi oqsma kru\u010bjali g\u0127all-produttivit\u00e0 u l-konver\u0121enza u JISTENNA B'INTERESS l-inizjattiva tal-Kummissjoni li tesplora l-u\u017cu ta' punti ta' riferiment u l-iskambju tal-a\u0127jar prattiki fl-oqsma kollha ta' politika sabiex tinkora\u0121\u0121ixxi l-konver\u0121enza lejn dawk bl-a\u0127jar prestazzjoni u strutturi ekonomi\u010bi aktar re\u017ciljenti biex jinkisbu l-produttivit\u00e0, l-impjiegi u t-tkabbir fil-prodott aktar b'sa\u0127\u0127ithom u sostenibbli.", "JENFASIZZA li diskussjoni bir-reqqa dwar l-adegwatezza ta' punti ta' riferiment ser tkun vitali g\u0127all-u\u017cu effettiv tag\u0127hom fil-qafas ta' governanza ekonomika, u JISSOTTOLINJA l-\u0127tie\u0121a li ti\u0121i \u017cgurata u ssalvagwardjata s-sjieda nazzjonali ta' riformi strutturali b\u0127ala fattur ewlieni g\u0127al implimentazzjoni effettiva, anke f'oqsma li huma kompetenza nazzjonali.", "JIRRIKONOXXI r-rwol li l-finanzjament tal-UE u l-assistenza teknika jista' jkollhom fl-appo\u0121\u0121 ta' implimentazzjoni tar-riformi.", "JIE\u0126U NOTA tal-intenzjoni tal-Kummissjoni li ttejjeb l-u\u017cu tal-Fondi Strutturali u ta' Investiment Ewropej f'dan ir-rigward.", "JENFASIZZA l-\u0127tie\u0121a ta' attenzjoni fuq g\u0127add ta' riformi ewlenin fis-suq tax-xog\u0127ol, li jirrispettaw ir-rwol tas-s\u0127ab so\u010bjali, biex jg\u0127inu fl-indirizzar ta' qg\u0127ad fost i\u017c-\u017cg\u0127a\u017cag\u0127 u fit-tul; li jiffa\u010bilitaw l-a\u0121\u0121ustament ta' pagi reali biex jirriflettu b'mod adatt movimenti fil-produttivit\u00e0 matul il-perijodu medju; jimmodernizzaw il-le\u0121islazzjoni dwar il-protezzjoni tal-impjiegi; isa\u0127\u0127u l-formazzjoni ta' kapital uman; u jtejbu l-effettivit\u00e0 ta' sistemi tal-protezzjoni so\u010bjali.", "JIRRIKONOXXI li jin\u0127tie\u0121 appro\u010b\u010b komprensiv g\u0127all-integrazzjoni ta' migranti u l-influss re\u010benti ta' refu\u0121jati u ji\u0121i ffa\u010bilitat l-a\u010b\u010bess tag\u0127hom g\u0127as-suq tax-xog\u0127ol.", "JENFASIZZA li l-isforzi g\u0127andhom ji\u0121u intensifikati biex jippromwovu swieq miftu\u0127a u kompetittivi tal-prodotti u s-servizzi, u jtejbu wkoll il-funzjonament tas-suq uniku Ewropew.", "JIRRIKONOXXI l-potenzjal ta' teknolo\u0121iji u mudelli kummer\u010bjali \u0121odda b\u0127ala sorsi addizzjonali ta' tkabbir li jistg\u0127u jwasslu g\u0127al \u0127olqien sinifikanti ta' impjiegi.", "IV.", "Politiki fiskali responsabbli", "JILQA' l-progress fil-konsolidazzjoni fiskali, i\u017cda JIRRIKONOXXI li l-livelli ta' dejn pubbliku fil-parti l-kbira tal-Istati Membri jibqg\u0127u g\u0127oljin u li g\u0127ad hemm il-\u0127tie\u0121a li ji\u0121i \u017cgurat kontroll fit-tul fuq il-livelli tad-defi\u010bit u d-dejn.", "JENFASIZZA li l-Istati Membri g\u0127andhom ikomplu jimplimentaw il-politiki fiskali tag\u0127hom f'konformit\u00e0 mal-Patt ta' Stabbilt\u00e0 u Tkabbir (SGP), li jippermetti lill-istabbilizzaturi awtomati\u010bi ja\u0127dmu skont il-mod maqbul ta' a\u0121\u0121ustament strutturali filwaqt li jsir l-a\u0127jar u\u017cu mill-flessibbilt\u00e0 fir-regoli e\u017cistenti tal-SGP u li ti\u0121i \u017cgurata s-sostenibbilt\u00e0 fit-tul ta' finanzi pubbli\u010bi.", "L-isforz fiskali g\u0127andu jkun differenzjat minn Stati Membri individwali f'konformit\u00e0 s\u0127i\u0127a mar-rekwi\u017citi skont l-SGP, filwaqt li jitqiesu l-\u0127ti\u0121ijiet ta' stabbilizzazzjoni, kif ukoll filwaqt li jittie\u0127ed kont tal-possibbilt\u00e0 ta' effetti konsegwenzjali fl-Istati Membri kollha, inklu\u017c g\u0127a\u017c-\u017cona tal-euro kollha kemm hi.", "JINNOTA li l-Kummissjoni tevalwa l-po\u017cizzjoni fiskali ta\u017c-\u017cona tal-euro u l-UE kollha kemm hi g\u0127all-2015 u l-2016 b\u0127ala wa\u0127da \u0121eneralment newtrali u adatta, li tibbilan\u010bja l-istabbilizzazzjoni fit-terminu qasir u s-sostenibbilt\u00e0 fit-tul.", "JILQA' li l-Kummissjoni ser tie\u0127u kont tal-impatt ba\u0121itarju tal-infiq addizzjonali relatat mal-kri\u017ci straordinarja tar-refu\u0121jati f'konformit\u00e0 mal-Patt ta' Stabbilt\u00e0 u Tkabbir.", "JENFASIZZA li l-politiki fiskali g\u0127andhom ikunu stabbiliti f'oqfsa ta' governanza nazzjonali effettivi sabiex tissa\u0127\u0127a\u0127 il-fidu\u010bja, jer\u0121a' jkun hemm l-ispazji fiskali (fiscal buffers) me\u0127tie\u0121a u ji\u0121u evitati politiki fiskali pro\u010bikli\u010bi.", "JISSOTTOLINJA l-\u0127tie\u0121a li tin\u017camm il-kredibbilt\u00e0 u l-effettivit\u00e0 fl-i\u017cgurar tar-responsabbilt\u00e0 fiskali.", "JENFASIZZA li d\u0127ul imprevist mill-ambjent ta' rata ta' img\u0127ax baxxa g\u0127andu jintu\u017ca primarjament biex jitnaqqsu l-proporzjonijiet tad-dejn jew ji\u0121i kkumpensat l-effett ta' inflazzjoni e\u010b\u010bezzjonalment baxxa li jippersisti fuq il-proporzjon tad-dejn, spe\u010bjalment f'dawk l-Istati Membri b'dejn g\u0127oli tal-gvern, i\u017cda possibbilment ukoll g\u0127al investimenti jew riformi strutturali, skont il-po\u017cizzjoni fiskali tal-pajji\u017c.", "JIS\u0126AQ li g\u0127andha ting\u0127ata aktar attenzjoni lill-kwalit\u00e0 u l-kompo\u017cizzjoni ta' a\u0121\u0121ustament fiskali u l-influwenza ta' politika fiskali fuq it-tkabbir, billi tittejjeb l-effi\u010bjenza tan-nefqa u permezz tal-prijoritizzazzjoni ta' investiment produttiv, inklu\u017c il-kapital uman, fin-nefqa tal-gvern, billi ssir bidla g\u0127al sistema ta' tassazzjoni li hija aktar effi\u010bjenti u favur it-tkabbir, u g\u0127all-\u0127tie\u0121a li ji\u0121u indirizzati l-frodi tat-taxxa u l-eva\u017cjoni tat-taxxa u biex jitnaqqas l-ippjanar fiskali aggressiv.", "JILQA' l-Pjan ta' Azzjoni ppre\u017centat mill-Kummissjoni f'\u0120unju 2015 bil-g\u0127an li ti\u0121i stabbilita mill-\u0121did ir-rabta bejn it-tassazzjoni u l-post ta' attivit\u00e0 ekonomika u l-\u0127olqien tal-valur.", "JIRRIKONOXXI l-isfida demografika u l-\u0127tie\u0121a li titwettaq permezz ta' ppjanar prudenti tal-ba\u0121it u politiki responsabbli li ji\u017cguraw is-sostenibbilt\u00e0 tal-pensjonijiet, il-kura tas-sa\u0127\u0127a u s-sistemi ta' kura fit-tul.", "JENFASIZZA r-rwol tas-s\u0127ab so\u010bjali jew partijiet ikkon\u010bernati ewlenin o\u0127ra f'konformit\u00e0 mal-prattika nazzjonali biex ti\u0121i \u017cgurata s-sjieda nazzjonali tar-riformi u JENFASIZZA li sistemi tal-protezzjoni so\u010bjali g\u0127andhom ikunu fiskalment sostenibbli.", "Ara l-pa\u0121na tal-laqg\u0127a"], "date": "15 ta' Jannar 2016", "title": "Konklu\u017cjonijiet tal-Kunsill dwar l-Ist\u0127arri\u0121 Annwali dwar it-Tkabbir"}
{"url": "https://www.consilium.europa.eu/mt/press/press-releases/2016/01/15/conclusions-on-alert-mechanism-report-2016/", "text": ["1.", "JILQA' l-\u0127ames Rapport tal-Kummissjoni dwar ir-Rapport dwar il-Mekkani\u017cmu ta' Twissija (AMR) li jimmarka l-punt ta' tluq tal-Pro\u010bedura ta' \u017bbilan\u010b Makroekonomiku (MIP) fil-kuntest tas-Semestru Ewropew 2016.", "2.", "JIKKONDIVIDI B'MOD \u0120ENERALI l-anali\u017ci orizzontali tal-Kummissjoni tal-a\u0121\u0121ustament tal-i\u017cbilan\u010bi makroekonomi\u010bi fl-UE u fi\u017c-\u017cona tal-euro.", "JILQA' l-progress kontinwu miksub mill-Istati Membri fil-korrezzjoni tal-i\u017cbilan\u010bi esterni u interni tag\u0127hom, li b'hekk jikkontribwixxu g\u0127all-bilan\u010b mill-\u0121did fl-UE u fi\u017c-\u017cona tal-euro.", "JINNOTA l-irkupru moderat u l-inflazzjoni baxxa, li jkomplu jkunu ta' pi\u017c fuq it-tnaqqis tal-i\u017cbilan\u010bi u fuq ir-riskji makroekonomi\u010bi.", "JISSOTTOLINJA li g\u0127ad fadal sfidi importanti u huwa me\u0127tie\u0121 aktar progress biex ji\u0121u indirizzati l-i\u017cbilan\u010bi, b'mod partikolari l-livelli g\u0127oljin ta' dejn, qg\u0127ad g\u0127oli kif ukoll ix-xejriet ta' tnaqqis fit-tkabbir potenzjali u t-tkabbir tal-produttivit\u00e0.", "Fl-istess \u0127in, jippersistu l-bilan\u010bi favorevoli fil-kontijiet kurrenti f'xi Stati Membri bi \u0127ti\u0121ijiet relattivament baxxi ta' tnaqqis fl-ingrana\u0121\u0121 u ta\u0127t xi \u010birkostanzi jistg\u0127u jindikaw \u017cbilan\u010bi kbar fit-tfaddil u l-investiment li jist\u0127oqqilhom progress fl-azzjonijiet ta' politika.", "JINNOTA li l-ibbilan\u010bjar mill-\u0121did ta' defi\u010bits g\u0127al po\u017cizzjonijiet ta' bilan\u010b favorevoli f'\u0127afna pajji\u017ci b'bilan\u010bi favorevoli persistenti u g\u0127oljin f'o\u0127rajn implika a\u0121\u0121ustament asimetriku li jwassal g\u0127al po\u017cizzjoni ta' bilan\u010b favorevoli kbir u li qed jikber fi\u017c-\u017cona tal-euro kollha kemm hi li l-konsegwenzi tag\u0127ha jist\u0127oqqilha aktar attenzjoni.", "B'mod \u0121enerali, JAQBEL dwar il-\u0127tie\u0121a g\u0127al aktar sforzi ta' riforma de\u010bi\u017civa biex ji\u0121i promoss l-investiment u jin\u0127all il-potenzjal g\u0127at-tkabbir.", "3.", "JIE\u0126U NOTA li l-e\u017cami analitiku ekonomiku ba\u017ciku ppre\u017centat mill-Kummissjoni fl-AMR identifika 18-il Stat Membru li g\u0127alihom hi \u0121\u0121ustifikata aktar anali\u017ci permezz ta' anali\u017ci fil-fond (IDRs), li abba\u017ci tag\u0127ha jistg\u0127u ji\u0121u identifikati l-e\u017cistenza jew il-persistenza ta' \u017cbilan\u010bi u n-natura ta' dawn l-i\u017cbilan\u010bi.", "JIRRIKONOXXI l-\u0127tie\u0121a g\u0127al aktar anali\u017ci tal-i\u017cviluppi re\u010benti fis-16-il Stat Membru fejn is-sena li g\u0127addiet \u0121ew identifikati \u017cbilan\u010bi sabiex ji\u0121i vvalutat jekk l-i\u017cbilan\u010bi humiex qed jonqsu, jippersistu jew jiggravaw, b'kont me\u0127ud tal-implimentazzjoni ta' mi\u017curi rilevanti biex jing\u0127elbu l-i\u017cbilan\u010bi, inklu\u017ci dawk rakkomandati qabel fil-kuntest tas-Semestru Ewropew.", "JIE\u0126U NOTA li l-Kummissjoni ser t\u0127ares lejn l-isfidi potenzjali f'\u017cew\u0121 Stati Membri addizzjonali aktar fil-fond.", "4.", "Filwaqt li l-pajji\u017ci tal-programm mhumiex ivvalutati fl-MIP, peress li huma so\u0121\u0121etti g\u0127al sorveljanza mill-qrib ta\u0127t il-programm, JISSOTTOLINJA l-\u0127tie\u0121a g\u0127as-sostenn, b\u0127ala parti mill-programmi ta' a\u0121\u0121ustament tag\u0127hom, tal-progress miksub s'issa fir-riformi mmirati lejn il-korrezzjoni tal-i\u017cbilan\u010bi identifikati tag\u0127hom.", "JAQBEL mal-intenzjoni tal-Kummissjoni li tivvaluta s-sitwazzjoni ta' \u010aipru wara l-\u0127ru\u0121 mistenni mill-programm ta' assistenza finanzjarja li g\u0127addej f'Marzu 2016 u l-integrazzjoni fil-qafas ta' sorveljanza standard.", "JIKKUNSIDRA li din l-istess pro\u010bedura g\u0127andha ti\u0121i segwita g\u0127al pajji\u017ci o\u0127rajn tal-programm ladarba jlestu b'su\u010b\u010bess il-programmi ta' assistenza finanzjarja tag\u0127hom.", "5.", "JILQA' l-intenzjoni tal-Kummissjoni li tippubblika fi Frar l-anali\u017ci fil-fond inkorporata fir-Rapporti tal-Pajji\u017ci, li jintegraw ukoll l-anali\u017ci tal-Kummissjoni addizzjonali dwar kwistjonijiet strutturali o\u0127ra rilevanti g\u0127as-Semestru Ewropew.", "JISSOTTOLINJA l-\u0127tie\u0121a li jkun hemm kon\u010bentrazzjoni fuq l-indirizzar tal-isfidi ewlenin b\u0127al dejn g\u0127oli, tkabbir potenzjali baxx u qg\u0127ad g\u0127oli filwaqt li ssir distinzjoni \u010bara bejn l-isfidi tal-Istati Membri f'termini ta' tipi u gradi differenti ta' riskju u l-ur\u0121enza rispettiva li biha g\u0127andhom ji\u0121u indirizzati sabiex ti\u0121i \u017cgurata azzjoni rapida biex ji\u0121u indirizzati r-riskji ewlenin.", "JAQBEL li l-pro\u010bedura MIP g\u0127andha tintu\u017ca sal-potenzjal kollu tag\u0127ha, bil-parti korrettiva applikata fejn xieraq.", "6.", "Minkejja l-importanza li ji\u0121u indirizzati sfidi so\u010bjali u tas-suq tax-xog\u0127ol, JESPRIMI DISPJA\u010aIR g\u0127all-inklu\u017cjoni mill-Kummissjoni ta' tliet indikaturi tal-impjieg addizzjonali g\u0127at-tabella ta' valutazzjoni min\u0127abba l-\u0127tie\u0121a li ti\u0121i ppreservata l-effettivit\u00e0 tat-tabella ta' valutazzjoni b\u0127ala mekkani\u017cmu ta' twissija bikrija u n-natura tal-MIP b\u0127ala pro\u010bedura stabbilita li tiffoka fuq l-identifikazzjoni, il-prevenzjoni u l-korrezzjoni tal-i\u017cbilan\u010bi makroekonomi\u010bi.", "JISSOTTOLINJA li l-indikaturi so\u010bjali u tas-suq tax-xog\u0127ol mhumiex rilevanti g\u0127all-identifikazzjoni ta' riskji makrofinanzjarji u l-i\u017cviluppi f'dawn l-indikaturi ma jistg\u0127ux iwasslu g\u0127al passi fil-pro\u010bess MIP; JENFASIZZA l-\u0127tie\u0121a li titkompla l-\u0127idma teknika bl-g\u0127an li jkomplu jitjiebu u ji\u0121u \u017cviluppati l-adegwatezza tat-tabella ta' valutazzjoni kif ukoll l-g\u0127odod analiti\u010bi u l-oqfsa g\u0127all-valutazzjoni tal-i\u017cviluppi u l-ixpruni wara l-\u0127olqien u t-tnaqqis tal-i\u017cbilan\u010bi bil-g\u0127an li ji\u0121u rfinuti aktar l-anali\u017ci u r-ri\u017cultati sottostanti.", "7.", "JILQA' l-intenzjoni tal-Kummissjoni li tkompli ttejjeb l-implimentazzjoni tal-MIP, l-aktar permezz tal-pubblikazzjoni ta' kompendju, li ser ji\u0121bor u jippre\u017centa l-informazzjoni rilevanti dwar l-implimentazzjoni tal-MIP f'post wie\u0127ed, permezz ta' stabbilizzazzjoni tal-kategorizzazzjoni tal-i\u017cbilan\u010bi tal-MIP u kjarifika tal-kriterji li jiggwidaw id-de\u010bi\u017cjonijiet tal-Kummissjoni dwar l-identifikazzjoni tal-i\u017cbilan\u010bi u l-implikazzjonijiet tag\u0127hom g\u0127all-implimentazzjoni u r-rakkomandazzjonijiet tieg\u0127u.", "JISSOTTOLINJA li t-trasparenza u l-prevedibbilt\u00e0 tal-MIP huma essenzjali biex ti\u0121i \u017cgurata s-sjieda tal-pro\u010bedura tal-Istati Membri, li hija \u010bentrali g\u0127all-effettivit\u00e0 tal-MIP.", "8.", "JILQA' d-diskussjonijiet dwar il-progress tar-riformi rakkomandati b\u0127ala parti mill-MIP g\u0127all-Kroazja, il-Bulgarija, Franza, u l-Italja li huma meqjusa li qeg\u0127din f'sitwazzjoni ta' \u017cbilan\u010b e\u010b\u010bessiv u g\u0127as-Slovenja, Spanja u l-Irlanda bi \u017cbilan\u010bi li jirrikjedu azzjoni de\u010bi\u017civa u monitora\u0121\u0121 spe\u010bifiku.", "JINNOTA li l-monitora\u0121\u0121 spe\u010bifiku tal-Portugall ser isir kmieni fl-2016.", "JIRRIKONOXXI l-azzjonijiet ta' politika u reazzjonijiet me\u0127uda biex ji\u0121u indirizzati l-i\u017cbilan\u010bi identifikati.", "Fl-istess \u0127in JISSOTTOLINJA li g\u0127ad fadal sfidi sinifikanti u jin\u0127tie\u0121 li jitwettqu riformi addizzjonali u ji\u0121u kkumplimentati b'aktar monitora\u0121\u0121 tal-implimentazzjoni tar-riforma biex ti\u0121i \u017cgurata korrezzjoni fit-tul tal-i\u017cbilan\u010bi.", "9.", "Fl-a\u0127\u0127ar nett, JISTIEDEN lill-Istati Membri jindirizzaw b'mod ambizzju\u017c u konkret il-kwistjonijiet identifikati fil-qafas tal-MIP.", "Ara l-pa\u0121na tal-laqg\u0127a"], "date": "15 ta' Jannar 2016", "title": "Konklu\u017cjonijiet tal-Kunsill dwar ir-Rapport dwar il-Mekkani\u017cmu ta' Twissija 2016"}
{"url": "https://www.consilium.europa.eu/mt/press/press-releases/2016/01/15/tusk-weekly-schedule/", "text": ["It-Tnejn 18 ta' Jannar 2016", "10.00 Laqg\u0127a mal-President tal-Polonja Andrzej Duda (\u0127in g\u0127al ritratti - konferenza stampa \u00b111.20)", "15.00 Laqg\u0127a mal-Ministru g\u0127all-Affarijiet Barranin tan-Netherlands Bert Koenders", "It-Tlieta 19 ta' Jannar 2016", "15.00 Rapport lill-Parlament Ewropew dwar il-Kunsill Ewropew tas-17 u t-18 ta' Di\u010bembru 2015", "Il-\u0126amis 21 ta' Jannar 2016", "11.00 Laqg\u0127a mal-Prim Ministru tal-Libanu Tamman Salam (\u0127in g\u0127al ritratti)", "Il-\u0120img\u0127a 22 ta' Jannar 2016", "20.00 Parte\u010bipazzjoni fil-kun\u010bert li jimmarka l-bidu tal-Presidenza tal-Kunsill tal-Unjoni Ewropea min-Netherlands (Bozar)"], "date": "15 ta' Jannar 2016", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2016/01/16/iran-council-lifts-all-nuclear-related-eu-sanctions/", "text": ["Fis-16 ta' Jannar 2016, il-Kunsill ne\u0127\u0127a s-sanzjonijiet ekonomi\u010bi u finanzjarji kollha tal-UE kontra l-Iran b'rabta man-nukleari.", "Dan se\u0127\u0127 wara li", "l-A\u0121enzija Internazzjonali tal-Ener\u0121ija Atomika (IAEA) vverifikat", "li fis-16 ta' Jannar 2016 l-Iran implimenta l-mi\u017curi miftiehma b'rabta man-nukleari kif stabbiliti fil-Pjan ta' Azzjoni Komprensiv Kon\u0121unt (PAKK).", "Fl-14 ta' Lulju 2015, i\u010b-\u010aina, Franza, il-\u0120ermanja, ir-Russja, ir-Renju Unit u l-Istati Uniti, mar-Rappre\u017centant G\u0127oli tal-Unjoni Ewropea g\u0127all-Affarijiet Barranin u l-Politika ta' Sigurt\u00e0, qablu dwar il-PAKK bil-g\u0127an li ji\u017cgura n-natura esklu\u017civament pa\u010bifika tal-programm nukleari Iranjan filwaqt li jipprevedi t-", "tne\u0127\u0127ija totali tas-sanzjonijiet kollha tal-Kunsill tas-Sigurt\u00e0 tan-NU", "kif ukoll is-sanzjonijiet tal-UE u l-Istati Uniti b'rabta mal-programm nukleari tal-Iran b'segwitu g\u0127al sekwenza maqbula ta' azzjonijiet.", "Fit-18 ta' Ottubru 2015 il-Kunsill adotta l-atti legali li jipprevedu t-tne\u0127\u0127ija ta' dawn is-sanzjonijiet wara l-verifika mill-IAEA tal-implimentazzjoni tal-impenji tal-Iran skont il-PAKK.", "Kienu di\u0121\u00e0 sospi\u017ci g\u0127add limitat ta' sanzjonijiet tal-UE kontra l-Iran wara li \u010b-\u010aina, Franza, il-\u0120ermanja, ir-Russja, ir-Renju Unit u l-Istati Uniti, mar-Rappre\u017centant G\u0127oli tal-Unjoni Ewropea g\u0127all-Affarijiet Barranin u l-Politika ta' Sigurt\u00e0, la\u0127qu ftehim interim mal-Iran; il-Pjan ta' Azzjoni Kon\u0121unt tal-24 ta' Novembru 2013 stabbilixxa appro\u010b\u010b g\u0127all-kisba ta' soluzzjoni komprensiva fit-tul g\u0127all-kwistjoni nukleari tal-Iran.", "It-tne\u0127\u0127ija tas-sanzjonijiet ekonomi\u010bi u finanzjarji kollha tal-EU me\u0127uda b'rabta mal-programm nukleari Iranjan ser tissostitwixxi dan il-\u0127elsien limitat mis-sanzjonijiet.", "Stqarrija kon\u0121unta mir-Rappre\u017centant G\u0127oli tal-UE Federica Mogherini u l-Ministru g\u0127all-Affarijiet Barranin Iranjan Javad Zarif", "Nota ta' informazzjoni dwar it-tne\u0127\u0127ija ta' sanzjonijiet tal-UE skont il-PAKK", "\u0120urnal Uffi\u010bjali tal-UE, 18 ta' Ottubru 2015", "Pjan ta' Azzjoni Komprensiv Kon\u0121unt"], "date": "16 ta' Jannar 2016", "title": "L-Iran: Il-Kunsill ine\u0127\u0127i s-sanzjonijiet ekonomi\u010bi u finanzjarji kollha tal-EU b'rabta man-nukleari"}
{"url": "https://www.consilium.europa.eu/mt/press/press-releases/2016/01/18/fac-conclusions-libya/", "text": ["1.", "L-UE tappo\u0121\u0121a bis-s\u0127i\u0127 il-Ftehim Politiku Libjan li kien iffirmat fis-17 ta' Di\u010bembru 2015.", "Hija tilqa' l-formazzjoni tal-Presidenza tal-Kunsill, ippreseduta minn Fayyez al-Sarraj.", "L-UE tfakkar fl-approvazzjoni tal-Komunikat ta' Ruma tat-13 ta' Di\u010bembru 2015 mill-Kunsill tas-Sigurt\u00e0 permezz tar-Ri\u017coluzzjoni 2259, adottata unanimament fit-23 ta' Di\u010bembru 2015.", "L-UE u l-Istati Membri tag\u0127ha ser jappo\u0121\u0121aw il-Gvern b'Kunsens Nazzjonali (GNA) b\u0127ala l-uniku gvern le\u0121ittimu tal-Libja u j\u0127e\u0121\u0121u lill-istituzzjonijiet Libjani kollha, inklu\u017ci dawk finanzjarji u ekonomi\u010bi, ja\u010b\u010bettaw l-awtorit\u00e0 tal-GNA.", "L-UE tfakkar li r-Ri\u017coluzzjoni 2259 tappella lill-Istati Membri kollha tan-NU biex iwaqqfu l-appo\u0121\u0121 u l-kuntatt uffi\u010bjali ma' istituzzjonijiet paralleli li jipproklamaw li huma l-awtorit\u00e0 le\u0121ittima i\u017cda huma barra l-Ftehim kif spe\u010bifikat minnu.", "2.", "L-UE tissottolinja r-responsabbilt\u00e0 Libjana tal-pro\u010bess politiku u l-importanza tal-inklu\u017civit\u00e0 kontinwa tieg\u0127u, inklu\u017c permezz tal-parte\u010bipazzjoni kontinwa tan-nisa, is-so\u010bjet\u00e0 \u010bivili u ta' atturi politi\u010bi u lokali.", "L-UE t\u0127e\u0121\u0121e\u0121 bis-s\u0127i\u0127 lill-partijiet kollha fil-Libja sabiex ja\u0127tfu din l-opportunit\u00e0 biex japprovaw il-Ftehim u jipparte\u010bipaw fil-pro\u010bess.", "Dawk li jxekklu l-implimentazzjoni tal-ftehim politiku g\u0127andhom jin\u017cammu responsabbli ta' g\u0127emilhom.", "3.", "L-UE tfa\u0127\u0127ar il-\u0127idma u tafferma mill-\u0121did l-appo\u0121\u0121 s\u0127i\u0127 tag\u0127ha g\u0127all-Missjoni ta' Appo\u0121\u0121 tan-Nazzjonijiet Uniti fil-Libja (UNSMIL) u r-Rappre\u017centant Spe\u010bjali tas-Segretarju \u0120enerali tan-NU.", "4.", "L-UE tappella g\u0127all-adozzjoni f'waqtha tal-emenda tad-dikjarazzjoni kostituzzjonali tal-2011 u t\u0127e\u0121\u0121e\u0121 lill-Presidenza tal-Kunsill biex tifforma l-GNA, li jrid ji\u0121i approvat mill-Kamra tar-Rappre\u017centanti kif previst fil-Ftehim Politiku Libjan.", "L-UE tilqa' d-de\u010bi\u017cjoni li ji\u0121i stabbilit Kumitat tas-Sigurta Temporanju biex ti\u0121i ffa\u010bilitata l-implimentazzjoni tal-arran\u0121amenti ta' sigurt\u00e0 deskritti fil-Ftehim Politiku Libjan u tappella lill-atturi Libjani kollha biex jappo\u0121\u0121aw u jikkollaboraw mal-Kumitat.", "Hija tissottolinja l-\u0127tie\u0121a ur\u0121enti li ji\u0121u ffinalizzati l-arran\u0121amenti ta' sigurt\u00e0 g\u0127al Tripli.", "5.", "L-UE tikkundanna bil-qawwi l-attakki terroristi\u010bi li saru dan l-a\u0127\u0127ar fi Zliten u kontra l-installazzjonijiet ta\u017c-\u017cejt fil-Libja, u t-tentattivi kollha biex ti\u0121i sfrattata l-istabbilizzazzjoni tal-pajji\u017c.", "Dawn l-attakki u l-pre\u017cenza dejjem ikbar tad-Daesh u gruppi estremisti o\u0127ra jenfasizzaw il-\u0127tie\u0121a ur\u0121enti g\u0127all-implimentazzjoni tal-Ftehim Politiku Libjan u b'mod partikulari g\u0127all-formazzjoni tal-GNA b\u0127ala l-uniku mod g\u0127al-Libja biex taqbad it-triq tal-pa\u010bi, l-istabbilt\u00e0 u l-prosperit\u00e0, u biex tindirizza b'mod effettiv it-theddid u l-isfidi g\u0127al-Libja, inklu\u017c it-terrori\u017cmu u t-traffikar tal-bnedmin, filwaqt li tippreserva l-unit\u00e0 tag\u0127ha.", "L-UE tinsab lesta tappo\u0121\u0121a lil-Libja fil-\u0121lieda kontra l-estremi\u017cmu vjolenti.", "6.", "L-UE u l-Istati Membri tag\u0127ha jtennu l-impenn s\u0127i\u0127 tag\u0127hom li jappo\u0121\u0121aw lil-Libja u li jkunu mag\u0127ha fl-implimentazzjoni s\u0127i\u0127a tal-Ftehim, billi ja\u0127dmu fi s\u0127ubija mill-qrib mal-GNA ladarba dan ji\u0121i ffurmat.", "L-UE g\u0127andha pakkett ta' appo\u0121\u0121 immedjat u sostanzjali li jammonta g\u0127al total ta' \u20ac100 miljun f'g\u0127add ta' oqsma differenti.", "L-implimentazzjoni u l-andament ta' azzjonijiet individwali ser jing\u0127ataw prijorit\u00e0 f'koordinazzjoni mill-qrib mal-awtoritajiet Libjani kif diskuss mir-Rappre\u017centant G\u0127oli flimkien mal-Presidenza tal-Kunsill fil-laqg\u0127a tag\u0127hom tat-8 ta' Jannar 2016.", "L-UE ser tkompli tipprovdi g\u0127ajnuna permezz ta' organizzazzjonijiet umanitarji abba\u017ci ta' sett ta' prin\u010bipji kif ukoll assistenza fuq \u017cmien qasir g\u0127all-benefi\u010b\u010bju dirett tal-poplu Libjan fil-b\u017conn; kundizzjonijiet imtejba tas-sigurt\u00e0 fil-post jiffa\u010bilitaw il-forniment tag\u0127hom.", "L-UE hija lesta wkoll li tikkunsidra l-appo\u0121\u0121 g\u0127all-awtoritajiet Libjani, jekk dawn jitolbuh, fir-riforma tas-settur tas-sigurt\u00e0, b'mod partikolari permezz ta' ta\u0127ri\u0121 u konsulenza.", "7.", "L-UE tappella lill-partijiet kollha fil-Libja biex ji\u017cguraw a\u010b\u010bess umanitarju ming\u0127ajr xkiel u s-sigurt\u00e0 ta' \u0127addiema li jag\u0127tu g\u0127ajnuna umanitarja sabiex jiffa\u010bilitaw l-assistenza u l-protezzjoni g\u0127all-popolazzjoni \u010bivili fil-b\u017conn.", "L-UE tappella g\u0127al aktar sforzi biex ti\u0121i indirizzata s-sitwazzjoni umanitarja li sejra g\u0127all-ag\u0127ar.", "F'dan ir-rigward l-UE tilqa' l-pjan ta' rispons umanitarju tan-NU.", "Ara l-pa\u0121na tal-laqg\u0127a"], "date": "18 ta' Jannar 2016", "title": "Konklu\u017cjonijiet tal-Kunsill dwar il-Libja"}
{"url": "https://www.consilium.europa.eu/mt/press/press-releases/2015/12/14/conclusions-external-assistance/", "text": ["Matul dawn l-a\u0127\u0127ar snin, l-UE kollettivament provdiet aktar minn nofs l-g\u0127ajnuna uffi\u010bjali g\u0127all-i\u017cvilupp (ODA) irrapportata lill-OECD/DAC.", "Il-Kunsill jissottolinja li l-UE, b\u0127ala l-ikbar fornitur ta' appo\u0121\u0121 finanzjarju g\u0127al pajji\u017ci fil-fa\u017ci tal-i\u017cvilupp, g\u0127andha tag\u0127ti e\u017cempju ta' trasparenza u responsabbilt\u00e0.", "F'dan il-kuntest, il-Kunsill jilqa' r-Rapport Annwali tal-2015 dwar il-politiki ta' \u017cvilupp u g\u0127ajnuna esterna tal-UE u l-implimentazzjoni tag\u0127hom fl-2014[1] kif ukoll ir-rapport tal-2015 dwar ir-Responsabbilt\u00e0 tal-UE rigward il-Finanzjament g\u0127all-I\u017cvilupp[2].", "Ir-rapport, permezz tal-kopertura \u0121eografika globali u dik tematika estensiva tieg\u0127u flimkien mal-livell ta' dettall tieg\u0127u, jikkontribwixxi biex ti\u0121i kkomunikata a\u0127jar il-komprensivit\u00e0 tal-politiki u l-attivitajiet ta' \u017cvilupp u g\u0127ajnuna esterna tal-UE.", "Il-Kunsill japprezza r-rapportar dwar l-implimentazzjoni tal-A\u0121enda g\u0127all-Bidla, dwar ir-rispons tal-UE g\u0127all-i\u017cviluppi dinjin fl-2014, u dwar l-isfidi globali.", "Filwaqt li jibni fuq il-wirt ta\u010b-\u010biklu ta' finanzjament pre\u010bedenti tal-2007-2013, il-Kunsill jilqa' l-bidliet ewlenin li l-UE adottat g\u0127all-perijodu 2014-2020.", "Il-Kunsill jinnota b'mod favorevoli l-importanza mog\u0127tija lir-rapportar dwar il-progress li sar fl-il\u0127uq tal-G\u0127anijiet ta' \u017bvilupp tal-Millenju u biex jinsiltu tag\u0127limiet g\u0127at-transizzjoni lejn l-G\u0127anijiet ta' \u017bvilupp Sostenibbli universali.", "F'dan il-kuntest, il-Koerenza tal-Politiki g\u0127all-I\u017cvilupp (PCD), kif minquxa fit-Trattat dwar il-Funzjonament tal-Unjoni Ewropea hija vitali biex jintla\u0127qu l-objettivi tal-kooperazzjoni g\u0127all-i\u017cvilupp tal-UE, u l-kontribut tal-Unjoni g\u0127all-implimentazzjoni tal-A\u0121enda 2030 g\u0127all-I\u017cvilupp Sostenibbli.", "G\u0127alhekk, il-Kunsill b'mod partikolari japprezza l-isforzi kontinwi tal-Kummissjoni u tal-Istati Membri biex jimplimentaw l-impenji tal-Koerenza tal-Politiki g\u0127all-I\u017cvilupp tal-UE u jfakkar fir-rapport biennali tal-2015 dwar il-PCD[3].", "Il-Kunsill ifakkar fl-importanza tal-programmazzjoni kon\u0121unta biex nonoraw l-impenji tag\u0127na fir-rigward tal-effika\u010bja tal-g\u0127ajnuna u l-i\u017cvilupp, kif ukoll biex ji\u017cdiedu l-influwenza politika u l-vi\u017cibbilt\u00e0 tal-UE.", "Huwa jinkora\u0121\u0121ixxi lill-Kummissjoni u lir-Rappre\u017centant G\u0127oli biex jaqdu rwol ewlieni fl-avvanz ta' dan il-pro\u010bess u jkomplu jirrapportaw dwar il-progress li sar u l-lezzjonijiet me\u0127uda, inklu\u017c abba\u017ci ta' rapporti regolari mill-Kapijiet ta' Missjoni.", "Il-Kunsill jinkora\u0121\u0121ixxi lill-Kummissjoni biex tkompli tirrapporta dwar l-appo\u0121\u0121 mog\u0127ti lis-so\u010bjet\u00e0 \u010bivili u lill-awtoritajiet lokali kif ukoll dwar ir-rwol tas-settur privat.", "Il-Kunsill jistieden ukoll lill-Kummissjoni biex tkompli tag\u0127ti attenzjoni partikolari lid-drittijiet tal-bniedem, il-governanza tajba u l-ugwaljanza bejn is-sessi, kif ukoll l-integrazzjoni ta' perspettiva li tkun sensittiva g\u0127all-konflitt.", "Il-Kunsill jistieden lill-Kummissjoni biex tag\u0127mel sa\u0127ansitra iktar enfasi fuq attivitajiet relatati mal-ugwaljanza bejn is-sessi li jikkontribwixxu g\u0127all-implimentazzjoni tal-Pjan ta' Azzjoni dwar l-Ugwaljanza bejn is-Sessi.", "Il-Kunsill jafferma mill-\u0121did l-appell tieg\u0127u g\u0127al rapportar obbligatorju u sistematiku annwali dwar il-Pjan ta' Azzjoni dwar l-Ugwaljanza bejn is-Sessi 2016-2020[4] mill-atturi kollha tal-UE u biex ji\u0121u inklu\u017ci r-ri\u017cultati tar-rapport tal-Kummissjoni b'mod trasparenti fir-rapporti annwali futuri kollha.", "Il-Kunsill jistieden lill-Kummissjoni biex tkompli tirrapporta dwar l-attivitajiet relatati mal-migrazzjoni u l-i\u017cvilupp, inklu\u017ca l-integrazzjoni tad-dimensjoni tal-migrazzjoni f'politiki u programmi ta' \u017cvilupp, anke fid-dawl tal-kri\u017ci attwali tal-migrazzjoni u tar-refu\u0121jati u l-impatt sinifikanti tag\u0127ha fuq l-UE u l-pajji\u017ci affettwati kollha.", "Il-Kunsill ifa\u0127\u0127ar lill-Kummissjoni g\u0127ar-rapportar komprensiv tag\u0127ha dwar il-portafoll g\u0127all-appo\u0121\u0121 ba\u0121itarju u jenfasizza l-\u0127tie\u0121a li jibqa' ji\u0121i pprovdut l-istess livell ta' informazzjoni dettaljata.", "Huwa jappella wkoll lill-Kummissjoni biex tirrapporta dwar ir-ri\u017cultati u l-u\u017cu ta' modalitajiet o\u0127ra ta' g\u0127ajnuna, b'mod partikolari il-fondi fidu\u010bjarji, il-kooperazzjoni ddelegata u t-ta\u0127lit.", "Fil-kuntest tar-rapport annwali, il-Kunsill jappella lill-Kummissjoni biex tkompli tirrapporta dwar l-infiq tal-UE g\u0127all-i\u017cvilupp u dwar il-progress fir-rigward tal-impenji f'dan il-qasam, waqt li tipprovdi trasparenza dwar l-azzjonijiet tal-UE.", "Enfasi partikolari g\u0127andha tin\u017camm fuq il-progress tal-UE biex til\u0127aq minimu ta' 20 % tal-infiq tal-UE fuq azzjonijiet rilevanti g\u0127all-klima kif ukoll minimu ta' 20 % tal-g\u0127ajnuna tal-UE fuq l-inklu\u017cjoni so\u010bjali u l-i\u017cvilupp tal-bniedem.", "Filwaqt li jfakkar fil-konklu\u017cjonijiet tieg\u0127u dwar il-Qafas tar-Ri\u017cultati tal-UE fl-I\u017cvilupp u l-Kooperazzjoni Internazzjonali ta' Mejju 2015[5], il-Kunsill jenfasizza l-\u0127tie\u0121a li l-UE tikkomunika mhux biss dwar l-implimentazzjoni tal-politiki esterni, i\u017cda wkoll dwar ri\u017cultati \u010bari u l-impatt fil-post.", "F'dan ir-rigward, il-Kunsill itenni l-appell tieg\u0127u lill-Kummissjoni biex ittejjeb ir-rapportar tag\u0127ha abba\u017ci tar-ri\u017cultati u jistenna b'interess il-pubblikazzjoni tal-ewwel rapport abba\u017ci tal-Qafas tar-Ri\u017cultati tal-UE fl-I\u017cvilupp u l-Kooperazzjoni Internazzjonali.", "Fil-kuntest il-\u0121did tal-A\u0121enda 2030 g\u0127all-I\u017cvilupp Sostenibbli, inklu\u017ca l-A\u0121enda ta' Azzjoni ta' Addis Ababa, il-Kunsill jistieden lill-Kummissjoni biex tkompli ta\u0127dem mal-Istati Membri kemm fit-tfassil tas-segwitu u r-rie\u017cami tan-Nazzjonijiet Uniti kif ukoll biex dan jitqies fir-rapportar futur tal-UE.", "B'mod parallel, il-Kunsill jappella lill-Kummissjoni biex tkompli tappo\u0121\u0121a r-rapportar annwali tal-ODA tal-UE u tal-Istati Membri lill-OECD u biex tkompli tag\u0127mel l-informazzjoni dwar il-progress tal-UE u tal-Istati Membri fil-miri kollettivi u individwali tal-ODA disponibbli g\u0127all-pubbliku skont l-impenji dwar it-trasparenza.", "Il-Kunsill jistenna b'interess ir-rapport annwali tas-sena d-die\u0127la dwar il-politiki ta' \u017cvilupp u g\u0127ajnuna esterna tal-UE u l-implimentazzjoni tag\u0127hom, li ser jinkludi l-konklu\u017cjonijiet me\u0127udin mis-Sena Ewropea g\u0127all-I\u017cvilupp 2015, u r-rapport spe\u010bifiku li ser jindirizza l-e\u017citi u l-impatti ta' din l-inizjattiva.", "[4] Dok 13201/15: Konklu\u017cjonijiet tal-Kunsill dwar il-Pjan ta' Azzjoni dwar l-Ugwaljanza bejn is-Sessi 2016-2020."], "date": "14 ta' Di\u010bembru 2015", "title": "Konklu\u017cjonijiet tal-Kunsill dwar ir-Rapport Annwali tal-2015 dwar il-politiki ta' \u017cvilupp u g\u0127ajnuna esterna tal-UE u l-implimentazzjoni tag\u0127hom fl-2014"}
{"url": "https://www.consilium.europa.eu/mt/press/press-releases/2015/12/14/conclusions-iraq/", "text": ["L-UE ttenni l-appo\u0121\u0121 determinat tag\u0127ha g\u0127all-unit\u00e0, is-sovranit\u00e0 u l-integrit\u00e0 territorjali tal-Iraq.", "L-UE tibqa' impenjata biex tikseb pa\u010bi, stabbilt\u00e0 u sigurt\u00e0 dejjiema fl-Iraq u fir-re\u0121jun kollu, kif ukoll fil-\u0121lieda kontra Da'esh li jo\u0127loq theddida \u010bara g\u0127all-Iraq, g\u0127as-s\u0127ab tag\u0127na fil-Lvant Nofsani, g\u0127as-sigurt\u00e0 internazzjonali in\u0121enerali u g\u0127all-Ewropa direttament.", "L-UE tappo\u0121\u0121a l-isforzi tal-Koalizzjoni Globali g\u0127all-\u0121lieda kontra Da'esh, inklu\u017ca l-azzjoni militari f'konformit\u00e0 mad-dritt internazzjonali.", "Hija tfakkar li l-azzjoni militari f'dan il-kuntest hija me\u0127tie\u0121a i\u017cda mhix suffi\u010bjenti biex teg\u0127leb lil Da'esh.", "L-UE tissottolinja li g\u0127al pa\u010bi u stabbilt\u00e0 sostenibbli fl-Iraq huwa kru\u010bjali li jkun hemm governanza politika inklu\u017civa.", "Hija tenfasizza li Iraq b'sa\u0127\u0127tu u unifikat huwa essenzjali biex tissolva l-kri\u017ci attwali u g\u0127all-i\u017cvilupp u l-prosperit\u00e0 fit-tul tal-pajji\u017c.", "Hija tappella lill-pajji\u017ci tar-re\u0121jun biex jag\u0127tu sehem kostruttiv u jappo\u0121\u0121aw lill-Gvern Iraqi fl-isforzi tieg\u0127u biex jer\u0121a' j\u0121ib il-pa\u010bi u l-istabbilt\u00e0 dejjiema fl-Iraq.", "Barra minn hekk, l-UE ttenni l-appo\u0121\u0121 qawwi tag\u0127ha lill-Gvern Iraqi elett b'mod demokratiku, immexxi mill-Prim Ministru Haider al-Abadi, u tilqa' l-impenn tal-gvern li jag\u0127mel riformi u djalogu komprensiv bil-g\u0127an li jindirizza l-kri\u017ci politika sottostanti fl-Iraq, filwaqt li jikseb l-inklu\u017civit\u00e0, ir-rikon\u010biljazzjoni fil-livell nazzjonali u lokali, u l-pa\u010bi u l-istabbilt\u00e0 fit-tul.", "L-UE tenfasizza li l-programm ta' Settembru 2014 tal-Gvern Iraqi, kif ukoll il-pakkett ta' riforma tieg\u0127u ta' Awwissu 2015, li g\u0127andu l-g\u0127an li jindirizza l-korruzzjoni, itejjeb l-g\u0127oti ta' servizzi li\u010b-\u010bittadini u jsa\u0127\u0127a\u0127 governanza tajba, jibqg\u0127u l-ba\u017ci g\u0127at-twettiq ta' riformi sinifikattivi u tan\u0121ibbli g\u0127all-poplu kollu tal-Iraq.", "L-UE tfa\u0127\u0127ar il-kura\u0121\u0121 tal-Prim Ministru al-Abadi li ppropona dawn il-mi\u017curi u tappella lill-awtoritajiet Iraqin biex i\u017cidu l-isforzi tag\u0127hom ta' riforma, i\u0127affu l-pass tal-implimentazzjoni tag\u0127hom u jag\u0127mlu djalogu komprensiv, sabiex isir progress effettiv malajr.", "B'mod partikolari l-istabbiliment tal-Gwardja Nazzjonali, ir-revi\u017cjoni tal-hekk imsej\u0127a li\u0121i tad-De-Ba'athification u r-rilaxx tal-pri\u0121unieri mi\u017cmuma ming\u0127ajr akku\u017ca huma mi\u017curi li g\u0127andhom ji\u0121u adottati u implimentati ming\u0127ajr dewmien.", "L-UE tappella lill-forzi politi\u010bi kollha tal-Iraq biex ja\u0127dmu b'mod kostruttiv fl-appo\u0121\u0121 ta' dawn l-isforzi vitali biex jibbenefikaw l-istrati kollha tas-so\u010bjet\u00e0 tal-Iraq.", "L-UE tisottolinja wkoll l-ur\u0121enza li ter\u0121g\u0127a ting\u0127ata spinta lill-ftehim dwar it-trasferiment tad-d\u0127ul u ta\u017c-\u017cejt bejn il-Gvern Federali tal-Iraq u l-Gvern tar-Re\u0121jun tal-Kurdistan.", "L-UE tikkundanna bl-aktar mod qawwi l-abbu\u017ci u l-ksur kontinwi, serji, sistemati\u010bi u mifruxa tad-drittijiet tal-bniedem, kif ukoll il-qerda tal-wirt kulturali mwettqa minn Da'esh.", "Filwaqt li l-vittmi ewlenin ta' dawn l-atti kienu Musulmani Iraqin, persuni li jappartjenu g\u0127al gruppi ta' minoranza, b'mod partikolari l-Insara u l-Yezidi, kienu wkoll fil-mira tal-atro\u010bitajiet ta' Da'esh li x'aktarx jikkostitwixxu reati kriminali kontra l-umanit\u00e0.", "Dawk kollha responsabbli g\u0127al dawk ir-reati kriminali g\u0127andhom iwie\u0121bu g\u0127al g\u0127emilhom.", "L-UE tilqa' l-progress fil-\u0121lieda kontra Da'esh li sar fl-Iraq matul l-2015 mill-Forzi tas-Sigurt\u00e0 Iraqin inklu\u017ci Peshmerga, u tappo\u0121\u0121a bil-qawwa l-isforzi tal-Koalizzjoni Globali biex tappo\u0121\u0121a lill-Iraq kontra Da'esh.", "L-UE ser tkompli timplimenta l-Istrate\u0121ija Re\u0121jonali tag\u0127ha g\u0127as-Sirja u l-Iraq kif ukoll g\u0127at-theddida ta' Da'esh u l-Istrate\u0121ija Kontra t-Terrori\u017cmu g\u0127as-Sirja u l-Iraq, b'fokus partikolari fuq il-\u0120ellieda Barranin, b\u0127ala l-qafas prin\u010bipali tag\u0127ha biex tindirizza t-theddida ma\u0127luqa minn Da'esh u l-ideolo\u0121ija estremista tieg\u0127u u tistenna b'interess ir-rapport li jmiss ta' kull sitt xhur dwar l-implimentazzjoni tal-Istrate\u0121ija ta' Marzu 2015.", "Hija ser tintensifika b'mod partikolari l-isforzi tag\u0127ha biex tipprevjeni l-finanzjament tat-terrori\u017cmu, tra\u017c\u017can l-introjtu tieg\u0127u b\u0127al bejg\u0127 ille\u010bitu ta' \u017cejt u artefatti kulturali.", "Ser ji\u0121u mmultiplikati l-isforzi kontra n-narrattiva terroristika u g\u0127at-titjib tal-iskambji ta' informazzjoni biex il-\u0121ellieda terroristi barranin jitwaqqfu.", "Barra minn hekk, l-UE bi\u0127siebha tapprofondixxi d-djalogu politiku tag\u0127ha dwar dawn il-kwistjonijiet mas-s\u0127ab tag\u0127ha u f'dan il-kuntest ser tfittex li ta\u010b\u010bellera l-implimentazzjoni tal-istrate\u0121iji fejn possibbli, u tirreferi g\u0127all-e\u017citu tal-laqg\u0127a tal-Kunsill \u0120ustizzja u Affarijiet Interni fit-3 u l-4 ta' Di\u010bembru 2015.", "L-UE tissottolinja l-importanza tar-rispett s\u0127i\u0127 tad-dritt internazzjonali, id-drittijiet tal-bniedem u l-istat tad-dritt fil-\u0121lieda kontra Da'esh u fi\u017c-\u017coni liberati kollha.", "Hija tfakkar li l-\u0121lieda kontra t-terrori\u017cmu tista' tirnexxi biss jekk titwettaq b'rispett s\u0127i\u0127 tad-drittijiet internazzjonali tal-bniedem, il-prevenzjoni tal-vjolenza settarja, it-tnaqqis tat-tensjonijiet settarji u l-preservazzjoni tan-natura multietnika, multireli\u0121ju\u017ca u multikonfessjonali tas-so\u010bjet\u00e0 Iraqija, kif enfasizzat fil-pjan ta' azzjoni adottat fil-Konferenza ta' Pari\u0121i tat-8 ta' Settembru dwar il-Vittmi tal-Vjolenza Etnika u Reli\u0121ju\u017ca fil-Lvant Nofsani.", "Hija tis\u0127aq fuq in-ne\u010bessit\u00e0 li jinbnew mill-\u0121did Forzi tas-Sigurt\u00e0 Iraqin inklu\u017civi u kkontrollati demokratikament u tissottolinja li l-gruppi armati kollha g\u0127andhom jaqg\u0127u ta\u0127t il-kmand u l-kontroll tal-Istat Iraqi.", "F'dan il-kuntest, hija t\u0127e\u0121\u0121e\u0121 b'mod partikolari lill-Gvern Iraqi u lill-Kunsill tar-Rappre\u017centanti biex imexxu 'l quddiem ir-riformi fis-settur tas-sigurt\u00e0 mmirati biex ji\u010b\u010bentralizzaw il-kmand u l-kontroll ta' dawn il-forzi u jtejbu r-rispett tad-drittijiet tal-bniedem.", "L-UE tilqa' l-impenn tal-PM al-Abadi biex jinvestiga l-allegazzjonijiet kollha ta' abbu\u017ci u ksur u biex ji\u017cgura li dawk li wettqu r-reati jitressqu quddiem il-\u0121ustizzja.", "L-UE ttenni l-appell tag\u0127ha lill-Iraq biex jaderixxi mal-Istatut ta' Ruma.", "L-UE tenfasizza li r-ritorn ta' persuni spostati internament lejn il-pajji\u017ci ta' ori\u0121ini g\u0127andu jkun sikur, informat, volontarju u nondiskriminatorju, skont l-istandards ta' protezzjoni internazzjonali.", "L-UE tirrikonoxxi li l-istabbilizzazzjoni hija kondizzjoni ewlenija g\u0127ar-ritorn ta' persuni spostati internament kif ukoll g\u0127ar-rikon\u010biljazzjoni.", "F'dan il-kuntest, hija tafferma mill-\u0121did l-appo\u0121\u0121 tag\u0127ha g\u0127all-isforzi ta' stabbilizzazzjoni mmexxija mill-Gvern Iraqi fi\u017c-\u017coni liberati, b\u0127at-ta\u0127ri\u0121 tal-forzi tal-Pulizija Iraqin.", "Hija tfa\u0127\u0127ar lill-Gvern g\u0127all-\u0127idma kostruttiva u l-kooperazzjoni tieg\u0127u mal-Grupp ta' \u0126idma dwar l-Istabbilizzazzjoni (SWG) fi \u0127dan il-Koalizzjoni Globali kif ukoll man-Nazzjonijiet Uniti.", "L-UE tilqa' l-kontribuzzjonijiet tal-Istati Membri g\u0127all-Fa\u010bilit\u00e0 ta' Finanzjament tal-UNDP g\u0127al Stabbilizzazzjoni Immedjata (FFIS), li kienet kru\u010bjali fl-g\u0127oti ta' appo\u0121\u0121 rapidu u effettiv g\u0127all-istabbilizzazzjoni fi\u017c-\u017coni liberati tal-Iraq, b\u0127al Tikrit.", "L-UE ser tkompli ta\u0127dem mill-qrib mal-Gvern Iraqi u l-atturi rilevanti kollha li jikkontribwixxu g\u0127all-istabbilizzazzjoni fl-Iraq, inklu\u017ci l-SWG u n-Nazzjonijiet Uniti.", "L-UE tibqa' m\u0127assba ferm dwar is-sitwazzjoni umanitarja terribbli u l-ispostament ta' g\u0127add kbir ta' persuni \u010bivili u tikkundanna bil-qawwa l-ksur flagranti tal-Li\u0121i Umanitarja Internazzjonali fil-konflitt.", "L-UE u l-Istati Membri tag\u0127ha, l-akbar donaturi ta' g\u0127ajnuna umanitarja b\u0127ala rispons g\u0127all-kri\u017ci fl-Iraq, ser ikomplu jipprovdu g\u0127ajnuna umanitarja mmexxija minn valutazzjonijiet indipendenti tal-\u0127ti\u0121ijiet u li jfittxu li jipprovdu rispons imparzjali.", "Huma ser jinsistu wkoll mal-partijiet rilevanti kollha fuq il-\u0127tie\u0121a li ti\u0121i rispettata l-Li\u0121i Umanitarja Internazzjonali, filwaqt li l-protezzjoni tal-persuni \u010bivili titpo\u0121\u0121a fuq quddiem nett tal-impenn umanitarju u politiku tal-UE fl-Iraq.", "L-UE ttenni l-appell tag\u0127ha lill-Gvern Federali tal-Iraq u lill-Gvern tar-Re\u0121jun tal-Kurdistan, biex jag\u0127mlu kull sforz possibbli biex ji\u017cguraw li l-g\u0127ajnuna umanitarja tasal g\u0127and il-persuni \u010bivili kollha, b'mod partikolari g\u0127and il-persuni spostati internament u r-refu\u0121jati, inklu\u017ci l-gruppi vulnerabbli kollha, f'konformit\u00e0 mad-dritt internazzjonali u l-prin\u010bipji umanitarji u g\u0127al darba o\u0127ra tenfasizza l-importanza li ti\u0121i offruta protezzjoni ugwali lill-komunitajiet etni\u010bi u reli\u0121ju\u017ci kollha li huma parti mis-so\u010bjet\u00e0 Iraqija.", "Dan huwa kru\u010bjali biex tittaffa t-tbatija tal-persuni \u010bivili kollha u huwa konsistenti mal-objettiv li ji\u0121i evitat aktar approfondiment tan-nuqqasijiet settarji u etni\u010bi, ming\u0127ajr ma jkun hemm impatt fuq in-natura diversa u pluralista tas-so\u010bjet\u00e0 Iraqija.", "L-UE tirrikonoxxi wkoll ir-rwol importanti li n-Nazzjonijiet Uniti jaqdu fil-koordinazzjoni ta' g\u0127ajnuna umanitarja tant me\u0127tie\u0121a.", "L-UE tappella lill-partijiet differenti fir-Re\u0121jun tal-Kurdistan tal-Iraq biex ja\u0127dmu flimkien fi spirtu ta' kompromess biex isolvu l-imblokk politiku attwali permezz ta' djalogu u moderazzjoni.", "L-UE ttenni n-ne\u010bessit\u00e0 ta' unit\u00e0 u stabbilt\u00e0 fi \u017cmien meta r-Re\u0121jun tal-Kurdistan qed jiffa\u010b\u010ba sfidi ekonomi\u010bi, so\u010bjali u umanitarji u qed jag\u0127ti kontribut sostanzjali g\u0127all-\u0121lieda kontra Da'esh.", "Hi tistieden lill-Gvern tar-Re\u0121jun tal-Kurdistan u lill-partiti politi\u010bi kollha biex jirrispettaw il-prin\u010bipji u l-valuri demokrati\u010bi sabiex ter\u0121a' ti\u0121i stabbilita l-ordni istituzzjonali u biex jimxu 'l quddiem bir-riformi ne\u010bessarji.", "L-UE tibqa' impenjata li ta\u0127dem mill-qrib mas-s\u0127ab Iraqin li qed jiffa\u010b\u010baw \u0127afna sfidi, inklu\u017c permezz ta' Ftehim ta' S\u0127ubija u Kooperazzjoni bejn l-UE u l-Iraq.", "Hija bi\u0127siebha tkompli tiffoka fuq il-kooperazzjoni fil-\u0121lieda kontra t-terrori\u017cmu, l-istabbilizzazzjoni immedjata fi\u017c-\u017coni liberati, u l-appo\u0121\u0121 g\u0127al inizjattivi ta' rikon\u010biljazzjoni u \u0127olqien tal-pa\u010bi.", "L-UE u l-Istati Membri tag\u0127ha jtennu l-impenn sostnut u komprensiv tag\u0127hom g\u0127all-perijodu medju u dak fit-tul biex ji\u0121u indirizzati l-kaw\u017ci ewlenin tal-kri\u017ci u tittejjeb il-governanza tal-Iraq, filwaqt li ji\u0121i \u017cgurat appo\u0121\u0121 imsa\u0127\u0127a\u0127 kontinwu g\u0127all-istat tad-dritt u d-drittijiet tal-bniedem (inklu\u017ci r-riforma tal-\u0121udikatura u s-sigurt\u00e0 \u010bivili), u, b'rabta mill-qrib ma' dan, l-i\u017cvilupp so\u010bjoekonomiku.", "L-UE u l-Istati Membri tag\u0127ha ser jesploraw il-possibbiltajiet biex ikomplu jappo\u0121\u0121aw dawn l-oqsma, bl-u\u017cu tal-istrumenti kollha disponibbli.", "L-UE tkompli bl-appo\u0121\u0121 qawwi tag\u0127ha g\u0127ar-rwol tal-UNAMI fl-g\u0127oti ta' assistenza u rikostruzzjoni lill-poplu tal-Iraq."], "date": "14 ta' Di\u010bembru 2015", "title": "Konklu\u017cjonijiet tal-Kunsill dwar l-Iraq"}
{"url": "https://www.consilium.europa.eu/mt/press/press-releases/2015/12/14/accession-conference-turkey/", "text": ["Fl-14 ta' Di\u010bembru 2015 saret il-11-il laqg\u0127a tal-konferenza mat-Turkija dwar l-ade\u017cjoni, fil-livell ministerjali.", "Il-konferenza fet\u0127et in-negozjati dwar il-kapitolu 17, li jikkon\u010berna l-", "monetarja", "In-negozjati mat-Turkija dwar l-ade\u017cjoni bdew f'Ottubru 2005.", "\u0126mistax", "minn 35 kapitolu issa nfet\u0127u, u wie\u0127ed minnhom ing\u0127alaq provi\u017corjament."], "date": "14 ta' Di\u010bembru 2015", "title": "Konferenza mat-Turkija dwar l-ade\u017cjoni: jinfeta\u0127 il-kapitolu dwar il-politika ekonomika u monetarja"}
{"url": "https://www.consilium.europa.eu/mt/press/press-releases/2015/12/14/accession-conference-serbia/", "text": ["It-tieni laqg\u0127a fil-livell ministerjali tal-konferenza mas-Serbja dwar l-ade\u017cjoni saret fl-14 ta' Di\u010bembru 2015.", "Fil-konferenza nfet\u0127u n-negozjati dwar \u017cew\u0121 kapitoli:", "il-Kapitolu 32, dwar il-", "kontroll finanzjarju", "il-Kapitolu 35, dwar kwistjonijiet o\u0127ra: Punt 1, dwar in-normalizzazzjoni tar-relazzjonijiet bejn is-Serbja u l-", "In-negozjati mas-Serbja dwar l-ade\u017cjoni bdew f'Jannar 2014.", "Din it-tieni laqg\u0127a tat bidu g\u0127an-negozjati sostanzjali, peress li dawn huma", "l-ewwel \u017cew\u0121 kapitoli", "li nfet\u0127u.", "* Dan l-isem huwa ming\u0127ajr pre\u0121udizzju g\u0127all-po\u017cizzjonijiet dwar l-istatus, u huwa konformi mal-UNSCR 1244/1999 u l-opinjoni tal-Qorti Internazzjonali tal-\u0120ustizzja dwar id-dikjarazzjoni tal-indipendenza tal-Kosovo.", "Konferenza mas-Serbja dwar l-Ade\u017cjoni - 14 ta' Di\u010bembru 2015", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:"], "date": "14 ta' Di\u010bembru 2015", "title": "Konferenza mas-Serbja dwar l-ade\u017cjoni: jinfet\u0127u l-ewwel \u017cew\u0121 kapitoli"}
{"url": "https://www.consilium.europa.eu/mt/press/press-releases/2015/12/14/ue-treizieme-session-conseil-association-ue-maroc/", "text": ["It-tlettax-il laqg\u0127a tal-Kunsill ta' Asso\u010bjazzjoni UE-Marokk saret fi Brussell fl-14 ta' Di\u010bembru.", "Matul din il-laqg\u0127a, l-UE kkonfermat l-impenn tag\u0127ha g\u0127as-s\u0127ubija mal-Marokk, li taqdi rwol ewlieni fil-vi\u010binat tan-Nofsinhar.", "L-UE tixtieq, fil-qafas tar-revi\u017cjoni tal-Politika Ewropea tal-Vi\u010binat, issa\u0127\u0127a\u0127 u \u017c\u017cid il-kooperazzjoni tag\u0127ha mal-Marokk fuq il-ba\u017ci tal-valuri komuni, li huma d-demokrazija, l-istat tad-dritt u l-libertajiet fundamentali.", "Id-djalogu, li kkon\u010bentra wkoll fuq id-de\u010bi\u017cjoni re\u010benti tal-Qorti \u0120enerali tal-UE, kien miftu\u0127 u kostruttiv.", "Il-Kunsill tal-Affarijiet Barranin tal-lum adotta d-de\u010bi\u017cjoni li jappella din id-de\u010bi\u017cjoni u li jitlob l-introduzzjoni ta' mi\u017curi provi\u017corji, fl-g\u0127amla ta' sospensjoni tal-e\u017cekuzzjoni tas-sentenza.", "Il-Kunsill ta' Asso\u010bjazzjoni \u0121ie kkopresedut mir-Rappre\u017centant G\u0127oli g\u0127all-Politika Estera u ta' Sigurt\u00e0 Komuni u Vi\u010bi President tal-Kummissjoni Ewropea, is-Sinjura Federica Mogherini, u mill-Ministru g\u0127all-Affarijiet Barranin u g\u0127all-Kooperazzjoni tal-Marokk, is-Sur Salaheddine Mezouar.", "Il-Kummissjoni Ewropea kienet irrappre\u017centata mis-Sur Johannes Hahn, Kummissarju g\u0127all-Politika Ewropea tal-Vi\u010binat u n-Negozjati g\u0127at-Tkabbir.", "Permezz tal-Kunsill ta' Asso\u010bjazzjoni, l-UE setg\u0127et tanalizza l-oqsma ta' interess komuni importanti li fihom l-UE tikkoopera mal-Marokk, u li fosthom hemm il-migrazzjoni, is-sigurt\u00e0 u l-\u0121lieda kontra t-terrori\u017cmu.", "Il-Kunsill ta' Asso\u010bjazzjoni ta wkoll opportunit\u00e0 li jkun hemm skambju, fuq livell politiku g\u0127oli, dwar g\u0127add ta' kwistjonijiet re\u0121jonali ta' interess komuni b\u0127all-integrazzjoni re\u0121jonali, il-Libja, is-Sirja u s-Sa\u0127el."], "date": "14 ta' Di\u010bembru 2015", "title": "UE: Komunikazzjoni g\u0127all-istampa tat-tlettax-il laqg\u0127a tal-Kunsill ta' Asso\u010bjazzjoni UE-Marokk"}
{"url": "https://www.consilium.europa.eu/mt/press/press-releases/2015/12/15/better-law-making/", "text": ["L-Unjoni Ewropea ser ittejjeb il-mod li bih tille\u0121isla biex ti\u017cgura li l-li\u0121ijiet tal-UE jaqdu a\u0127jar li\u010b-\u010bittadini u n-negozji.", "Dak huwa l-g\u0127an ewlieni ta' ftehim dwar tfassil a\u0127jar tal-li\u0121ijiet bejn il-Kunsill, il-Parlament u l-Kummissjoni, li l-Kunsill approva fil-15 ta' Di\u010bembru 2015.", "Il-ftehim interistituzzjonali ser ji\u017cgura li l-le\u0121islazzjoni tal-UE tiffoka fuq oqsma fejn ikollha l-akbar valur mi\u017cjud g\u0127a\u010b-\u010bittadini Ewropej, u li l-li\u0121ijiet ikunu sempli\u010bi u \u010bari.", "L-g\u0127an tieg\u0127u hu li jevita regolamentazzjoni \u017cejda u jnaqqas il-pi\u017c amministrattiv g\u0127a\u010b-\u010bittadini u n-negozji, spe\u010bjalment l-SMEs.", "Il-ftehim jipprevedi kooperazzjoni aktar mill-qrib bejn l-istituzzjonijiet, b'mod partikolari fil-qasam tal-programmazzjoni le\u0121islattiva.", "Hu jsa\u0127\u0127a\u0127 ukoll il-valutazzjonijiet tal-impatt ta' inizjattivi \u0121odda, kif ukoll aktar trasparenza u konsultazzjoni pubblika fil-pro\u010bess le\u0121islattiv.", "\"Il-ftehim dwar tfassil a\u0127jar tal-li\u0121ijiet jirrifletti l-impenn komuni tal-istituzzjonijiet tal-UE li tkun iffa\u010bilitata l-\u0127ajja ta\u010b-\u010bittadini u tal-kumpaniji.", "Hemm b\u017conn li l-li\u0121ijiet ikunu sempli\u010bi biex jinftiehmu u biex ji\u0121u implimentati, u dan huwa pre\u010bi\u017cament dak li l-ftehim ifittex li ji\u017cgura\", qal Nicolas Schmit, Ministru g\u0127ax-Xog\u0127ol, l-Impjiegi u l-Ekonomija So\u010bjali u Solidari.", "Programmazzjoni annwali u pluriennali", "Ta\u0127t dan il-ftehim, il-", "Kummissjoni ser tikkonsulta kemm lill-Kunsill kif ukoll lill-Parlament qabel ma tadotta l-programm ta' \u0127idma annwali tag\u0127ha", "u tqis il-fehmiet tag\u0127hom.", "Barra minn hekk, fuq il-ba\u017ci tal-programm ta' \u0127idma annwali tal-Kummissjoni, it-tliet istituzzjonijiet ser jidentifikaw prijoritajiet le\u0121islattivi komuni g\u0127as-sena ta' wara.", "Sabiex ji\u0121i ffa\u010bilitat l-ippjanar aktar fit-tul, il-ftehim jipprevedi li meta tin\u0127atar Kummissjoni \u0121dida, it-tliet istituzzjonijiet kollha g\u0127andhom jiskambjaw fehmiet dwar l-g\u0127anijiet ta' politika prin\u010bipali tag\u0127hom g\u0127at-terminu l-\u0121did.", "Valutazzjonijiet tal-impatt u konsultazzjonijiet pubbli\u010bi", "Qabel ma tadotta proposta, il-Kummissjoni ser twettaq konsultazzjonijiet pubbli\u010bi, filwaqt li t\u0127e\u0121\u0121e\u0121 b'mod partikolari l-parte\u010bipazzjoni diretta tal-SMEs.", "B\u0127ala parti mill-pro\u010bess ta'", "titjib tal-kwalit\u00e0 tal-li\u0121ijiet tal-UE", "l-valutazzjonijiet tal-impatt ta' inizjattivi \u0121odda ser jissa\u0127\u0127u.", "Dawn ser", "iqisu aktar l-impatt ta' li\u0121ijiet \u0121odda dwar il-kompetittivit\u00e0", ", b'mod partikolari fejn huma kkon\u010bernati l-SMEs.", "Ser jivvalutaw ukoll l-ispi\u017ca jekk ma titte\u0127idx azzjoni fil-livell tal-UE.", "Il-Kunsill u l-Parlament qablu li jwettqu valutazzjonijiet tal-impatt dwar emendi sostanzjali g\u0127all-proposti tal-Kummissjoni jekk dan iqisuh xieraq u me\u0127tie\u0121 g\u0127all-pro\u010bess le\u0121islattiv.", "Simplifikazzjoni tal-le\u0121islazzjoni tal-UE", "Il-Kunsill, il-Parlament u l-Kummissjoni qablu wkoll li jag\u0127mlu aktar biex jissimplifikaw il-le\u0121islazzjoni tal-UE.", "Kull sena l-Kummissjoni ser tippre\u017centa valutazzjoni dwar kemm dan ikun intla\u0127aq.", "Il-Kummissjoni, fejn xieraq, ser tispe\u010bifika t-tnaqqis fil-pi\u017cijiet u l-iffrankar potenzjali ta' proposti le\u0121islattivi individwali fil-kuntest aktar mifrux tal-ispejje\u017c u l-benefi\u010b\u010bji tar-regolamentazzjoni tal-UE.", "Trasparenza u koordinazzjoni", "Sabiex i\u017cidu l-effi\u010bjenza tal-\u0127idma le\u0121islattiva tag\u0127hom, il-Kunsill u l-Parlament jintrabtu li ja\u0127dmu flimkien aktar mill-qrib.", "Huma qablu li ji\u017cguraw it-trasparenza u jtejbu l-komunikazzjoni lill-pubbliku matul i\u010b-\u010biklu le\u0121islattiv kollu.", "G\u0127arfien espert g\u0127al atti delegati", "Il-ftehim jipprevedi wkoll aktar konsultazzjoni esperta mill-Kummissjoni qabel ma tadotta atti delegati.", "Dan jinkludi", "konsultazzjoni sistematika ta' esperti ma\u0127tura mill-istati membri", "Passi li jmiss", "Ladarba l-ftehim ikun \u0121ie rivedut mill-\u0121uristi lingwisti jkun irid ji\u0121i adottat formalment mit-tliet istituzzjonijiet f'konformit\u00e0 mal-pro\u010beduri interni tag\u0127hom.", "Il-ftehim imbag\u0127ad ikun irid ji\u0121i ffirmat mill-Presidenti tat-tliet istituzzjonijiet u jid\u0127ol fis-se\u0127\u0127 fl-istess jum.", "Sit web tal-Kunsill dwar l-a\u0121enda g\u0127al regolamentazzjoni a\u0127jar", "Ara l-pa\u0121na tal-laqg\u0127a"], "date": "15 ta' Di\u010bembru 2015", "title": "Tfassil a\u0127jar tal-li\u0121ijiet: Il-Kunsill japprova l-ftehim mal-PE u l-Kummissjoni"}
{"url": "https://www.consilium.europa.eu/mt/press/press-releases/2015/11/24/tusk-invitation-letter-summit-turkey/", "text": ["Fl-a\u0127\u0127ar laqg\u0127a tag\u0127na f'Malta, iddiskutejna r-relazzjonijiet mat-Turkija u stedinna lill-Kummissjoni biex tkompli n-negozjati ma' Ankara bil-\u0127sieb li ji\u0121i adottat Pjan ta' Azzjoni kon\u0121unt.", "Fid-dawl ta' rakkomandazzjoni po\u017cittiva tal-Kummissjoni, issa dde\u010bidejt li nsejja\u0127 laqg\u0127a tal-Kapijiet ta' Stat jew ta' Gvern tal-UE mat-Turkija nhar il-\u0126add li \u0121ej (29 ta' Novembru).", "Il-laqg\u0127a ser tkun pass importanti biex ni\u017cviluppaw ir-relazzjonijiet tag\u0127na u biex nikkontribwixxu g\u0127all-\u0121estjoni tal-kri\u017ci tal-migrazzjoni.", "Il-pro\u010bedimenti ser jibdew fl-16:00 fil-bini Justus Lipsius.", "Wara li nisimg\u0127u lill-President tal-Parlament Ewropew ser immorru g\u0127al ritratt tal-grupp.", "Imbag\u0127ad ikollna s-sessjoni ta' \u0127idma tag\u0127na mat-Turkija.", "Il-laqg\u0127a ser tispi\u010b\u010ba bejn wie\u0127ed u ie\u0127or fis-19:00.", "Ninsab tassew \u0127erqan li narakom u li jkollna diskussjoni produttiva mal-kontropartijiet Torok tag\u0127na.", "Ara l-pa\u0121na tal-laqg\u0127a"], "date": "24 ta' Novembru 2015", "title": "Ittra ta' stedina mill-President Donald Tusk lill-kapijiet ta' stat jew ta' gvern tal-UE g\u0127al laqg\u0127a mat-Turkija"}
{"url": "https://www.consilium.europa.eu/mt/press/press-releases/2015/11/24/budget-approved/", "text": ["Fl-24 ta' Novembru 2015, il-Kunsill b'unanimit\u00e0 approva l-ba\u0121it tal-UE g\u0127all-2016 li la\u0127aq qbil dwaru l-Kumitat ta' Kon\u010biljazzjoni fl-14 ta' Novembru.", "Jekk il-qbil ji\u0121i kkonfermat ukoll mill-Parlament Ewropew fil-25 ta' Novembru l-ba\u0121it tal-UE g\u0127all-2016 ji\u0121i adottat.", "Il-ba\u0121it tal-UE g\u0127all-2016 jipprevedi EUR", "155.", "00 biljun f'impenji totali", ".", "Dan i\u0127alli mar\u0121ini ta' EUR 2.3 biljun ta\u0127t il-limitu massimu tal-infiq tal-qafas finanzjarju pluriennali g\u0127all-2014-2020, li jippermetti lill-UE tirrea\u0121ixxi g\u0127al \u0127ti\u0121ijiet mhux previsti.", "Il-livell ta'", "huwa ffissat b\u0127ala ta'", ".", "Dan huwa \u017cieda ta' 1.8 % meta mqabbla mal-ba\u0121it tal-UE g\u0127all-2015, b'kont me\u0127ud tat-tmien ba\u0121its emendatorji.", "\"Bis-sa\u0127\u0127a tal-koperazzjoni e\u010b\u010bellenti tag\u0127hom, il-Kunsill u l-Parlament \u017cguraw li l-ba\u0121it tal-UE g\u0127all-2016 huwa parti mis-soluzzjoni g\u0127all-isfidi li l-Unjoni Ewropea qed t\u0127abbat wi\u010b\u010bha mag\u0127hom b\u0127alissa.", "Huwa jipprovdi l-mezzi biex ji\u0121u ffinanzjati l-prijoritajiet tal-UE u huwa xhieda tas-solidarjet\u00e0 u l-valuri Ewropej \", qal Pierre Gramegna, il-ministru g\u0127all-finanzi tal-Lussemburgu u l-President tal-Kunsill.", "Il-ba\u0121it tal-UE g\u0127all-2016 jipprovdi lill-Unjoni Ewropea bil-mezzi finanzjarji biex twie\u0121eb g\u0127all-\u0127ti\u0121ijiet u l-isfidi attwali.", "Jag\u0127mel disponibbli b'mod partikolari", "aktar minn EUR 4 biljuni", "f'impenji biex jg\u0127inu lill-istati membri u pajji\u017ci terzi biex jindirizzaw il-", "kri\u017ci tar-refu\u0121jati", ".", "Il-ba\u0121it tal-UE g\u0127all-2016", "i\u017cid ukoll b'mod konsiderevoli r-ri\u017corsi g\u0127all-\u0121lieda kontra l-kriminalit\u00e0 u l-protezzjoni mill-attakki terroristi\u010bi", ".", "Il-fond g\u0127as-sigurt\u00e0 interna, li huwa mfassal biex jg\u0127in biex ti\u0121i implimentata l-istrate\u0121ija tal-UE g\u0127as-sigurt\u00e0 interna, il-kooperazzjoni fl-infurzar tal-li\u0121i u l-\u0121estjoni tal-fruntieri esterni tal-UE ji\u017cdied b'64.0% f'impenji u 46.7% f'pagamenti meta mqabbel mal-ba\u0121it tal-2015 kif adottat is-sena l-o\u0127ra.", "Ri\u017corsi g\u0127ar-ri\u010berka", "u mi\u017curi o\u0127ra mmirati lejn it-tis\u0127i\u0127 tat-tkabbir", "ji\u017cdiedu bi 8.3% f'impenji u 10.8% f'pagamenti", "meta mqabbel mal-2015 biex jil\u0127qu EUR 19.01 biljun u EUR 17.41 biljun rispettivament.", "Il-ba\u0121it tal-UE g\u0127all-2016", "jappo\u0121\u0121a lill-bdiewa b'mi\u017curi straordinarji li jammontaw g\u0127al EUR 698.0 miljun", "biex itaffu l-impatt tal-embargo Russu fuq \u010berti prodotti agrikoli u s-sitwazzjoni diffi\u010bli fis-settur tal-\u0127alib u tal-la\u0127am tal-majjal.", "Il-ba\u0121it tal-2016 jinkludi wkoll impenn mill-Parlament li jnaqqas in-numru ta' karigi fil-pjan ta' stabbiliment tieg\u0127u b'197 bejn l-2016 u l-2019.", "Il-Kunsill, il-Parlament u l-Kummissjoni f'Di\u010bembru 2013 qablu li jnaqqsu l-persunal tag\u0127hom b'5% bejn l-2013 u l-2017", "Ba\u0121it tal-UE g\u0127all-2016 (f'miljuni ta' EUR)", "Impenji", "1.", "Tkabbir intelli\u0121enti u inklu\u017civ", "- 1a.", "Kompetittivit\u00e0 g\u0127at-tkabbir u l-impjiegi", "- 1b.", "Koe\u017cjoni ekonomika, so\u010bjali u territorjali", "2.", "Tkabbir sostenibbli", "3.", "Sigurt\u00e0 u \u010bittadinanza", "4.", "Ewropa Globali", "5.", "Amministrazzjoni", "Strumenti spe\u010bjali", "Test maqbul g\u0127all-ba\u0121it 2016 tal-UE", "Is-sit web tal-Kunsill dwar kwistjonijiet ba\u0121itarji"], "date": "24 ta' Novembru 2015", "title": "Ba\u0121it tal-UE g\u0127all-2016 approvat mill-Kunsill"}
{"url": "https://www.consilium.europa.eu/mt/press/press-releases/2015/11/17/conclusions-car/", "text": ["L-Unjoni Ewropea (UE) tibqa' determinata li takkumpanja t-Transizzjoni fir-Repubblika \u010aentru-Afrikana (RCA) lejn it-tmiem tag\u0127ha b'elezzjonijiet kredibbli u trasparenti.", "L-UE tikkundanna l-vjolenza u t-tentattivi ta' destabbilizzazzjoni re\u010benti li g\u0127andhom l-g\u0127an li jxekklu t-tre\u0121\u0121ig\u0127 lura tal-ordni kostituzzjonali u li titkebbes il-mibeg\u0127da komunitarja.", "M'g\u0127andha ti\u0121i ttollerata ebda parti li tirrifjuta li tikkonforma mal-ftehim dwar id-di\u017carm li \u0121ie ffirmat fl-10 ta' Mejju 2015, mal-ftehim dwar il-waqfien mill-\u0121lied u l-vjolenza ffirmat fit-23 ta' Lulju 2014 fi Brazzaville, kif ukoll mal-impenji tal-gruppi politiko-militari li jie\u0127du sehem fil-Forum ta' Bangui biex jitwaqqfu r-rekluta\u0121\u0121 u l-u\u017cu tat-tfal, iffirmati fil-5 ta' Mejju 2015.", "F'dan il-kuntest, huwa essenzjali li tittejjeb il-protezzjoni tal-popolazzjoni \u010bivili u li jitkomplew, ming\u0127ajr dewmien, l-isforzi biex ti\u0121i mi\u0121\u0121ielda l-impunit\u00e0.", "L-implimentazzjoni tar-rakkomandazzjonijiet ifformulati fil-qafas tal-Forum ta' Bangui jibqg\u0127u kru\u010bjali sabiex ti\u0121i \u017cgurata s-sigurt\u00e0, il-pa\u010bi, il-\u0121ustizzja u r-rikon\u010biljazzjoni nazzjonali.", "L-UE tilqa' t-t\u0127abbira tad-9 ta' Novembru tal-iskeda kronolo\u0121ika elettorali kif ukoll l-attendenza g\u0127al-laqg\u0127at tal-10 ta' Novembru 2015 tal-elettorat g\u0127ar-referendum u l-elezzjonijiet presidenzjali u le\u0121islattivi mill-awtoritajiet ta' Transizzjoni.", "Ir-rata g\u0127olja ta' re\u0121istrazzjoni tal-elettorat fir-RCA hija xhieda tar-rieda tal-poplu li jie\u0127u sehem fl-elezzjonijiet.", "Huwa importanti li ji\u0121u mobilizzati l-isforzi interni u esterni kollha biex qabel l-a\u0127\u0127ar tas-sena 2015 ji\u0121i organizzat ir-referendum kostituzzjonali u l-ewwel \u010biklu ta' elezzjonijiet presidenzjali u le\u0121islattivi.", "Huwa ta' importanza partikolari li safejn ikun possibbli \u010bittadini \u010aentru-Afrikani refu\u0121jati fil-pajji\u017ci \u0121irien ikunu jistg\u0127u jirre\u0121istraw ru\u0127hom.", "Huwa wkoll importanti li jitkomplew l-isforzi g\u0127all-pubblikazzjoni rapida ta' lista elettorali definittiva, kredibbli u inklu\u017civa sabiex tissa\u0127\u0127a\u0127 il-koe\u017cjoni nazzjonali tar-RCA.", "G\u0127andhom ji\u0121u rikonoxxuti l-isforzi tal-Kummissarju G\u0127oli tan-Nazzjonijiet Uniti g\u0127ar-Refu\u0121jati (HCR) u tal-pajji\u017ci fir-re\u0121jun involuti biex ir-refu\u0121jati \u010aentru-Afrikani jkunu jistg\u0127u jivvutaw.", "L-UE tistieden lill-Medjatur Internazzjonali, lill-President tal-Komunit\u00e0 Ekonomika tal-Istati tal-Afrika \u010aentrali (ECCAS) u lill-pajji\u017ci tas-subre\u0121jun biex jag\u0127tu l-appo\u0121\u0121 s\u0127i\u0127 tag\u0127hom g\u0127all-iskeda kronolo\u0121ika l-\u0121dida tal-elezzjonijiet approvata mill-partijiet \u010aentru-Afrikani kkon\u010bernati u biex, kemm jista' jkun malajr, japprovaw l-estensjoni teknika tal-perijodu ta' transizzjoni biex ti\u0121i a\u0121\u0121ustata skont l-iskeda kronolo\u0121ika l-\u0121dida.", "L-UE qed tkompli tanalizza l-kondizzjonijiet me\u0127tie\u0121a biex jintbag\u0127tu esperti elettorali waqt l-iskrutinju li jmiss fir-RCA biex jitkomplew l-isforzi li qed isiru, f'ambjent ta' sigurt\u00e0 adatt permezz tal-appo\u0121\u0121 tal-forzi internazzjonali.", "Barra minn hekk, l-UE, li tag\u0127ti l-akbar kontribut g\u0127all-finanzjament tal-pro\u010bess elettorali, tilqa' l-weg\u0127diet ta' kontribut espressi minn diversi Stati u t\u0127e\u0121\u0121e\u0121 lill-komunit\u00e0 internazzjonali biex tirrispetta l-impenji tag\u0127ha malajr.", "4.", "L-UE tilqa' l-azzjoni tal-Missjoni Multidimensjonali Integrata tan-Nazzjonijiet Uniti g\u0127all-Istabbilizzazzjoni fir-Repubblika \u010aentru-Afrikana (MINUSCA) u l-appo\u0121\u0121 tal-operazzjoni Sangaris li jibqg\u0127u indispensabbli biex ji\u0121i \u017cgurat ambjent sigur, spe\u010bjalment waqt l-elezzjonijiet, sabiex il-popolazzjoni kollha tkun tista' tie\u0127u sehem.", "Minbarra l-elezzjonijiet, l-azzjoni tal-MINUSCA b'appo\u0121\u0121 g\u0127al stabbilizzazzjoni dejjiema tar-RCA u r-riforma tas-settur tas-sigurt\u00e0 (RSS) hija essenzjali, inklu\u017c bil-progress fil-pro\u010bess tad-DDR, u g\u0127andha ssir b'rabta mal-komunit\u00e0 internazzjonali.", "5.", "Biex ti\u0121i \u017cgurata stabilizzazzjoni dejjiema tal-pajji\u017c, l-awtoritajiet ta' Transizzjoni g\u0127andhom ikomplu bl-isforzi tag\u0127hom biex ji\u0121\u0121ieldu kontra l-impunit\u00e0, bl-appo\u0121\u0121 tal-MINUSCA u tal-komunit\u00e0 internazzjonali.", "Il-\u0121ustizzja transizzjonali, kif ukoll ir-rikostruzzjoni tal-katina penali u penitenzjarja, huma essenzjali biex jitwaqqaf il-ksur tad-drittijiet tal-bniedem, inklu\u017c il-vjolenza sesswali u dik ibba\u017cati fuq is-sessi.", "F'dan il-kuntest, l-UE tappella lill-partijiet kollha biex jag\u0127mlu l-isforzi kollha possibbli g\u0127all-prevenzjoni ta' atti ta' vjolenza b\u0127al dawn u ttenni l-importanza li ji\u0121i rispettat id-dritt internazzjonali dwar id-drittijiet tal-bniedem.", "F'dan il-kuntest politiku u ta' sigurt\u00e0 diffi\u010bli, il-Kunsill jilqa' l-\u0127idma tal-missjoni EUMAM b'appo\u0121\u0121 g\u0127ar-ristrutturazzjoni tal-forzi armati \u010aentru-Afrikani.", "Il-Kunsill jifra\u0127 bit-tnedija re\u010benti ta' formazzjonijiet nonoperattivi, li hija pass \u0121did fl-appo\u0121\u0121 g\u0127ar-ristrutturazzjoni tal-Forzi Armati \u010aentru-Afrikani (FA\u010aA).", "F'din l-estensjoni, il-Kunsill iqis li je\u0127tie\u0121 li ji\u0121i approfondit l-appo\u0121\u0121 lill-FA\u010aA u li ji\u0121u sodisfatti l-\u0127ti\u0121ijiet ta\u010b-\u010aentru-Afrikani, b'appo\u0121\u0121 lin-Nazzjonijiet Uniti li r\u010bevew il-mandat mill-Kunsill tas-Sigurt\u00e0 biex jappo\u0121\u0121aw ir-riforma tas-settur tas-sigurt\u00e0 fir-RCA.", "Huwa f'dan il-kuntest li l-Kunsill jistieden lir-Rappre\u017centant G\u0127oli biex tag\u0127ti bidu g\u0127al \u0127idma ta' pjanifikazzjoni bil-\u0127sieb li, fil-bidu tal-2016, ji\u0121i ppre\u017centat kun\u010bett ta' mani\u0121\u0121ar ta' kri\u017cijiet li jiddeskrivi pro\u010bess ta' evoluzzjoni tal-EUMAM lejn missjoni tal-Kunsill strate\u0121iku u ta' formazzjonijiet operattivi, mnedija wara li l-awtoritajiet eletti b'mod demokratiku jkunu da\u0127lu fis-setg\u0127a u fi \u017cmien utli qabel ma jintemm il-mandat tal-EUMAM.", "Dan, f'koordinazzjoni man-Nazzjonijiet Uniti u b'mod koerenti mal-pro\u010bess li g\u0127addej ta' riforma tas-settur tas-sigurt\u00e0 fir-Repubblika \u010aentru-Afrikana.", "Madankollu, il-Kunsill jissottolinja l-importanza ta' \u0127idma intensiva tal-missjoni EUMAM RCA mal-MINUSCA u l-awtoritajiet \u010aentru-Afrikani rigward l-atti ta' vjolenza li se\u0127\u0127ew fi tmiem Settembru.", "Fil-qafas tal-appro\u010b\u010b globali tag\u0127ha, l-UE, li s'issa tat appo\u0121\u0121 ta' madwar EUR 238 miljun biex tappo\u0121\u0121a l-azzjonijiet prin\u010bipali tal-gvern ta' Transizzjoni, ittenni l-impenn tag\u0127ha favur it-tis\u0127i\u0127 tar-re\u017ciljenza tal-popolazzjoni \u010aentru-Afrikana permezz tal-azzjonijiet iffinanzjati mill-Fond Fidu\u010bjarju B\u00eakou.", "Hija tappella lil s\u0127ab o\u0127ra biex jing\u0127aqdu f'dawn l-isforzi, b'mod partikolari b'appo\u0121\u0121 g\u0127all-ba\u0121it nazzjonali, sabiex ti\u017cdied il-kapa\u010bit\u00e0 tas-settur pubbliku li jag\u0127ti lill-popolazzjoni tieg\u0127u s-servizzi essenzjali, fosthom is-sa\u0127\u0127a u l-edukazzjoni, u li ji\u017cgura s-sostenibbilt\u00e0 tal-Istat.", "L-UE tmexxi 'l quddiem id-djalogu mal-awtoritajiet \u010aentru-Afrikani bil-\u0127sieb li tittejjeb il-\u0121estjoni tal-finanzi pubbli\u010bi.", "L-UE tkompli l-isforz umanitarju tag\u0127ha favur kull min qed ibati mill-konsegwenzi tal-kri\u017ci, kemm fir-RCA kif ukoll fil-pajji\u017ci \u0121irien.", "Hija tfa\u0127\u0127ar lill-organizzazzjonijiet umanitarji u ta' \u017cvilupp g\u0127all-\u0127idma mwettqa f'kondizzjonijiet tas-sigurt\u00e0 diffi\u010bli, kif urew l-a\u0127\u0127ar avvenimenti f'Bangui.", "L-UE tappella lill-Gvern \u010aentru-Afrikan u lill-forzi internazzjonali pre\u017centi biex ikomplu bl-isforzi tag\u0127hom biex il-persunal ta' dawn l-organizzazzjonijiet ikun bla periklu biex b'hekk dawn jistg\u0127u jer\u0121g\u0127u ji\u0121u insedjati malajr.", "Huwa fil-fatt kru\u010bjali li ji\u0121i ggarantit lil dawn l-organizzazzjonijiet umanitarji u ta' \u017cvilupp li jinsabu fir-RCA a\u010b\u010bess bla xkiel u sigur g\u0127all-popolazzjonijiet fil-b\u017conn.", "L-UE tappella lill-partijiet fil-konflitt biex iwaqqfu u jevitaw ir-rekluta\u0121\u0121 u l-u\u017cu tat-tfal fil-gruppi armati u biex ikomplu jidentifikaw lil dawn it-tfal, jilliberawhom u jer\u0121g\u0127u jintegraw lit-tfal tag\u0127hom fil-\u0127ajja \u010bivili.", "L-UE ttenni l-importanza li ji\u0121u rispettati l-obbligi marbuta mad-Dritt Umanitarju Internazzjonali.", "Ara l-pa\u0121na tal-laqg\u0127a"], "date": "17 ta' Novembru 2015", "title": "Konklu\u017cjonijiet tal-Kunsill dwar ir-Repubblika \u010aentru-Afrikana"}
{"url": "https://www.consilium.europa.eu/mt/press/press-releases/2015/11/17/conclusions-eea-council/", "text": ["1.", "L-erbg\u0127a u erbg\u0127in laqg\u0127a tal-Kunsill \u017bEE saret fi Brussell fis-17 ta' Novembru 2015 ta\u0127t il-Presidenza tas-Sur Vidar Helgesen, Ministru ta\u017c-\u017bEE u l-Affarijiet tal-UE fl-Uffi\u010b\u010bju tal-Prim Ministru tan-Norve\u0121ja.", "G\u0127al-laqg\u0127a attendew is-Sinjura Bergdis Ellertsd\u00f3ttir, Ambaxxatur, Kap tal-Missjoni tal-I\u017clanda g\u0127all-UE, is-Sinjura Aurelia Frick, Ministru g\u0127all-Affarijiet Barranin tal-Liechtenstein, is-Sur Nicolas Schmit, Ministru g\u0127ax-Xog\u0127ol, l-Impjiegi u l-Ekonomija So\u010bjali u ta' Solidarjet\u00e0 tal-Lussemburgu, li rrappre\u017centa l-Presidenza tal-Kunsill tal-Unjoni Ewropea, kif ukoll Membri tal-Kunsill tal-Unjoni Ewropea u rappre\u017centanti tal-Kummissjoni Ewropea u s-Servizz Ewropew g\u0127all-Azzjoni Esterna.", "2.", "Il-Kunsill \u017bEE nnota li, fil-qafas tad-Djalogu Politiku, il-Ministri kienu ser jiddiskutu l-Kri\u017ci tar-Refu\u0121jati, il-Kunflitt fis-Sirja, kif ukoll ir-Russja u l-Ukrajna.", "Sar dibattitu ta' orjentazzjoni dwar l-Istrate\u0121ija tas-Suq Intern g\u0127al O\u0121\u0121etti u Servizzi.", "3.", "Il-Kunsill \u017bEE rrikonoxxa r-rwol ewlieni li kellu l-Ftehim \u017bEE matul l-a\u0127\u0127ar 20 sena fl-avvanz tar-relazzjonijiet ekonomi\u010bi u l-integrazzjoni tas-suq intern bejn l-UE u l-Istati ta\u017c-\u017bEE-EFTA.", "Il-Kunsill \u017bEE enfasizza li l-Ftehim kien wie\u0127ed robust u kapa\u010bi li jadatta g\u0127al bidliet fit-trattati tal-UE u t-tkabbir tal-UE.", "4.", "Filwaqt li enfasizza l-fatt li g\u0127arfien akbar tal-Ftehim \u017bEE madwar i\u017c-\u017bEE kollha huwa fl-interess tal-Partijiet Kontraenti kollha, il-Kunsill \u017bEE \u0127e\u0121\u0121i\u0121hom biex ji\u017cguraw li informazzjoni dwar il-Ftehim \u017bEE tkun disponibbli malajr u fa\u010bilment.", "5.", "Filwaqt li nnota r-Rapport ta' Progress tal-Kumitat Kon\u0121unt ta\u017c-\u017bEE, il-Kunsill \u017bEE esprima l-apprezzament tieg\u0127u g\u0127all-\u0127idma tal-Kumitat Kon\u0121unt sabiex ji\u017cgura t-tkomplija tal-operat b'su\u010b\u010bess u l-funzjonament tajjeb tal-Ftehim \u017bEE.", "6.", "Il-Kunsill \u017bEE rrikonoxxa li l-funzjonament tajjeb u l-i\u017cvilupp ulterjuri tas-Suq Uniku esti\u017c ikun xprun ewlieni g\u0127al tkabbir im\u0121edded fl-Ewropa.", "F'dan il-kuntest, huwa laqa' l-adozzjoni tal-Pakkett ta' Regolamentazzjoni A\u0127jar u l-Istrate\u0121ija tas-Suq Intern g\u0127al O\u0121\u0121etti u Servizzi mill-Kummissjoni Ewropea, u l-kontribuzzjonijiet tal-Istati ta\u017c-\u017bEE-EFTA g\u0127al dawn l-inizjattivi.", "Il-Kunsill \u017bEE laqa' l-intenzjoni tal-Istati ta\u017c-\u017bEE-EFTA li jsegwu d-diversi proposti li jirri\u017cultaw minn dawn l-inizjattivi u li jkomplu jikkontribwixxu g\u0127all-i\u017cvilupp tag\u0127hom.", "7.", "Il-Kunsill \u017bEE enfasizza l-\u0127tie\u0121a g\u0127ar-responsabbilt\u00e0 u s-solidarjet\u00e0 fost il-pajji\u017ci tal-Ewropa biex jeg\u0127lbu l-isfidi so\u010bjali u ekonomi\u010bi li kienu rri\u017cultaw mill-kri\u017ci ekonomika.", "B'mod partikolari, il-Kunsill \u017bEE esprima t\u0127assib fir-rigward tal-livell g\u0127oli kontinwu tal-qg\u0127ad fost i\u017c-\u017cg\u0127a\u017cag\u0127 f'u\u0127ud mill-Istati Membri ta\u017c-\u017bEE.", "8.", "Il-Kunsill \u017bEE rrikonoxxa li g\u0127adha te\u017cisti l-\u0127tie\u0121a li jitnaqqsu d-differenzi so\u010bjali u ekonomi\u010bi fi\u017c-\u017bEE, kif ukoll il-kontribuzzjoni po\u017cittiva tal-Mekkani\u017cmi Finanzjarji ta\u017c-\u017bEE u tan-Norve\u0121ja g\u0127all-2009-2014 u tal-prede\u010bessuri tag\u0127hom biex jonqsu d-differenzi ekonomi\u010bi u so\u010bjali fi\u017c-\u017bEE kollha.", "9.", "Fl-isfond tal-inizjalar tal-abbozz ta' Protokoll 38C tal-Ftehim \u017bEE dwar il-Mekkani\u017cmu Finanzjarju ta\u017c-\u017bEE 2014-2021 u tal-abbozz ta' Ftehim bejn in-Norve\u0121ja u l-UE dwar Mekkani\u017cmu Finanzjarju Norve\u0121i\u017c g\u0127all-perijodu 2014-2021, il-Kunsill \u017bEE appella g\u0127al konklu\u017cjoni rapida tal-\u0127idma ne\u010bessarja biex il-mekkani\u017cmi l-\u0121odda jkunu jistg\u0127u jsiru operazzjonali malajr kemm jista' jkun.", "10.", "Fl-isfond tal-inizjalar tal-abbozz ta' protokolli dwar il-kummer\u010b fil-\u0127ut u l-prodotti tas-sajd bejn in-Norve\u0121ja u l-UE u l-I\u017clanda u l-UE, il-Kunsill \u017bEE appella wkoll g\u0127al konklu\u017cjoni rapida tal-\u0127idma ne\u010bessarja.", "11.", "Il-Kunsill \u017bEE nnota li l-moviment liberu tal-kapital huwa libert\u00e0 fundamentali tas-suq intern u parti integrali mill-acquis ta\u017c-\u017bEE u rrikonoxxa li restrizzjonijiet jistg\u0127u ji\u0121u implimentati biss b'mod temporanju abba\u017ci tad-dispo\u017cizzjonijiet tal-Artikolu 43 tal-Ftehim \u017bEE.", "12.", "Il-Kunsill \u017bEE laqa' l-progress ulterjuri li sar f'dawn l-a\u0127\u0127ar xhur fuq ix-xog\u0127ol tekniku me\u0127tie\u0121 g\u0127all-inkorporazzjoni fil-Ftehim \u017bEE tar-Regolamenti tal-UE dwar l-Awtoritajiet Supervi\u017corji Ewropej fil-qasam tas-servizzi finanzjarji.", "Huwa enfasizza l-\u0127tie\u0121a tal-konklu\u017cjoni rapida ta' dan il-pro\u010bess biex ti\u0121i \u017cgurata supervi\u017cjoni effettiva u omo\u0121enja fi\u017c-\u017bEE kollha, kif mitlub mill-UE u l-Ministri g\u0127all-Finanzi u l-Ekonomija ta\u017c-\u017bEE-EFTA fil-laqg\u0127a informali tag\u0127hom tal-14 ta' Ottubru 2014.", "Il-Kunsill \u017bEE enfasizza wkoll l-importanza kbira li ti\u0121i inkorporata malajr kemm jista' jkun le\u0121islazzjoni o\u0127ra pendenti fil-qasam tas-servizzi finanzjarji sabiex ji\u0121u \u017cgurati kondizzjonijiet ekwivalenti fi\u017c-\u017bEE kollha f'dan is-settur importanti.", "13.", "Filwaqt li rrikonoxxa l-kontribut tal-programmi tal-UE fil-bini ta' Ewropa aktar kompetittiva, innovattiva u so\u010bjali, il-Kunsill \u017bEE laqa' l-parte\u010bipazzjoni tal-Istati ta\u017c-\u017bEE-EFTA fil-programmi rilevanti g\u0127a\u017c-\u017bEE li jikkontribwixxu finanzjarjament g\u0127alihom.", "14.", "Il-Kunsill \u017bEE laqa' l-isforzi li g\u0127addejjin li saru biex jonqos l-g\u0127add ta' atti tal-UE rilevanti g\u0127a\u017c-\u017bEE li qed jistennew biex ji\u0121u inkorporati fil-Ftehim \u017bEE kif ukoll biex ji\u0121i a\u010b\u010bellerat il-pro\u010bess ta' inkorporazzjoni.", "Filwaqt li jfa\u0127\u0127ar il-passi kollha li ttie\u0127du matul dawn l-a\u0127\u0127ar snin, il-Kunsill \u017bEE nnota li l-g\u0127add ta' atti li qed jistennew biex ji\u0121u inkorporati kien g\u0127adu wie\u0127ed g\u0127oli wisq.", "Il-Kunsill \u017bEE appella g\u0127at-tkomplija tal-\u0127idma sabiex jitnaqqas b'mod sinifikanti u dejjiemi l-perijodu attwali ta' xog\u0127ol b'lura u b'hekk ti\u0121i \u017cgurata \u010b-\u010bertezza legali u l-omo\u0121eneit\u00e0 fi\u017c-\u017bEE.", "Huwa \u0127e\u0121\u0121e\u0121 lill-partijiet kollha biex jinvolvu ru\u0127hom b'mod kostruttiv biex isibu soluzzjonijiet g\u0127al kwistjonijiet pendenti diffi\u010bli.", "15.", "Il-Kunsill \u017bEE laqa' l-inkorporazzjoni ta' g\u0127add ta' atti legali importanti, inklu\u017c ir-Regolament dwar l-Ikel \u0120did u l-Ingredjenti tal-Ikel il-\u0120did u d-Direttivi dwar it-tni\u0121\u0121is mill-bastimenti u l-protezzjoni tal-ambjent permezz tal-li\u0121i kriminali.", "16.", "Il-Kunsill \u017bEE nnota li g\u0127ad jin\u0127tie\u0121 progress f'g\u0127add ta' kwistjonijiet importanti pendenti u stenna b'interess li tintla\u0127aq konklu\u017cjoni kemm jista' jkun malajr, b'mod partikolari fir-rigward tat-Tielet Direttiva dwar il-Posta, il-qafas regolatorju tal-2009 g\u0127all-komunikazzjoni elettronika (inklu\u017c ir-Regolament dwar il-Korp ta' Regolaturi Ewropej tal-Komunikazzjonijiet Elettroni\u010bi - BEREC), id-Direttiva dwar Skemi ta' Garanzija tad-Depo\u017citi, id-Direttiva Kwadru dwar l-Istrate\u0121ija Marina, ir-Regolament dwar Prodotti Medi\u010binali g\u0127all-u\u017cu Pedjatriku u l-atti legali tal-UE fil-qasam tal-produzzjoni organika.", "17.", "Il-Kunsill \u017bEE nnota li kien hemm \u017cieda fl-g\u0127add ta' De\u010bi\u017cjonijiet tal-Kumitat Kon\u0121unt, li g\u0127alihom kienet inqab\u017cet l-iskadenza ta' sitt xhur prevista fil-Ftehim \u017bEE fir-rigward tal-awtorizzazzjoni kostituzzjonali.", "Huwa \u0127e\u0121\u0121e\u0121 lill-Istati ta\u017c-\u017bEE-EFTA biex isa\u0127\u0127u l-isforzi tag\u0127hom biex isolvu l-ka\u017cijiet pendenti kemm jista' jkun malajr u biex jevitaw tali dewmien fil-futur.", "18.", "Il-Kunsill \u017bEE ta importanza kbira lit-tkomplija tal-kooperazzjoni mill-qrib bejn l-UE u l-Istati ta\u017c-\u017bEE-EFTA fil-politiki dwar l-ambjent, l-ener\u0121ija u t-tibdil fil-klima, partikolarment fid-dawl tal-Qafas ta' politika g\u0127all-Klima u l-Ener\u0121ija g\u0127all-2030 u l-Qafas Strate\u0121iku g\u0127al Unjoni tal-Ener\u0121ija Re\u017ciljenti b'Politika dwar it-Tibdil fil-Klima li T\u0127ares 'il Quddiem.", "Il-kooperazzjoni mill-qrib g\u0127andha tkompli wkoll b'mod partikolari fl-oqsma tas-sigurt\u00e0 tal-provvista tal-ener\u0121ija, l-iskambju tal-kwoti tal-emissjonijiet, il-promozzjoni ta' ener\u0121ija kompetittiva, re\u017ciljenti g\u0127at-tibdil fil-klima, sikura u sostenibbli b'emissjonijiet baxxi tal-karbonju, l-effi\u010bjenza ener\u0121etika, ir-ri\u017corsi ta' ener\u0121ija rinnovabbli, il-\u0121bir u l-\u0127\u017cin tal-karbonju (CCS), kif ukoll l-ambjent tal-ba\u0127ar u kwistjonijiet ambjentali o\u0127ra b\u0127alma huma l-iskart, il-kimi\u010bi, il-\u0121estjoni tar-ri\u017corsi tal-ilma u t-tni\u0121\u0121is industrijali.", "19.", "Il-Kunsill \u017bEE enfasizza b'mod partikolari l-importanza li l-UE, l-Istati Membri tag\u0127ha u l-Istati ta\u017c-\u017bEE-EFTA ja\u0127dmu mill-qrib flimkien biex jadottaw ftehim globali ambizzju\u017c, dinamiku, dejjiemi u legalment vinkolanti fil-21 Konferenza tal-Partijiet (COP21) g\u0127all-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) f'Pari\u0121i f'Di\u010bembru 2015, sabiex i\u017c-\u017cieda fit-temperatura globali tin\u017camm ta\u0127t i\u017c-2oC, inklu\u017c l-objettiv li l-Istati kollha g\u0127andhom isegwu mog\u0127dijiet trasformattivi lejn vi\u017cjoni fit-tul ta' newtralit\u00e0 tal-klima globali u sostenibbli u lejn ir-re\u017ciljenza g\u0127at-tibdil fil-klima fit-tieni nofs ta' dan is-seklu.", "Il-Kunsill \u017bEE laqa' l-pre\u017centazzjoni tal-kontributi ma\u0127suba determinati fil-livell nazzjonali (INDCs) tal-UE u l-Istati Membri tag\u0127ha u l-Istati ta\u017c-\u017bEE-EFTA ferm qabel il-COP21, u \u0127e\u0121\u0121e\u0121 lill-pajji\u017ci kollha li g\u0127adhom ma g\u0127amlux dan biex jing\u0127aqdu f'dan l-isforz kollettiv u jippre\u017centaw l-INDCs \u0121usti u ambizzju\u017ci tag\u0127hom mill-aktar fis possibbli.", "20.", "Fir-rigward tat-Tielet Pakkett tas-Suq Intern tal-Ener\u0121ija, il-Kunsill \u017bEE ssottolinja l-importanza li ji\u017cdiedu l-isforzi biex dan il-Pakkett le\u0121islattiv ji\u0121i inkorporat fil-Ftehim \u017bEE sabiex ji\u0121i stabbilit suq intern tal-ener\u0121ija li jiffunzjona kompletament, u b'mod partikolari \u0127e\u0121\u0121e\u0121 lill-partijiet biex jidentifikaw soluzzjonijiet re\u010biprokament a\u010b\u010bettabbli g\u0127al parte\u010bipazzjoni adatta ta\u017c-\u017bEE-EFTA fl-A\u0121enzija g\u0127all-Kooperazzjoni tar-Regolaturi tal-Ener\u0121ija (ACER).", "21.", "Il-Kunsill \u017bEE rrikonoxxa s-sinifikat tan-negozjati dwar S\u0127ubija Trans-Atlantika ta' Kummer\u010b u ta' Investiment (TTIP) bejn l-Unjoni Ewropea u l-Istati Uniti.", "Il-Kunsill \u017bEE laqa' l-iskambju ta' informazzjoni bejn il-Kummissjoni Ewropea u l-Istati ta\u017c-\u017bEE-EFTA mibdija fil-Kumitat Kon\u0121unt ta\u017c-\u017bEE f'Di\u010bembru 2014.", "Filwaqt li fost l-o\u0127rajn jie\u0127u kont tal-Protokoll 12 g\u0127all-Ftehim \u017bEE, il-Kunsill \u017bEE \u0127e\u0121\u0121e\u0121 kontinwazzjoni ta' dan l-iskambju ta' informazzjoni.", "22.", "Il-Kunsill \u017bEE rrikonoxxa li l-Partijiet Kontraenti, skont l-Artikolu 19 tal-Ftehim \u017bEE, kienu ntrabtu li jkomplu bl-isforzi tag\u0127hom bil-\u0127sieb li tinkiseb il-liberalizzazzjoni progressiva tal-kummer\u010b agrikolu.", "Il-Kunsill \u017bEE laqa' l-inizjalar, fis-17 ta' Settembru 2015, ta' Ftehimiet dwar il-liberalizzazzjoni ulterjuri tal-kummer\u010b agrikolu u dwar il-protezzjoni ta' indikazzjonijiet \u0121eografi\u010bi bejn l-UE u l-I\u017clanda.", "23.", "Il-Kunsill \u017bEE enfasizza l-\u0127tie\u0121a ta' progress ulterjuri fin-negozjati bejn l-UE u n-Norve\u0121ja dwar il-protezzjoni ta' indikazzjonijiet \u0121eografi\u010bi u dwar il-liberalizzazzjoni ulterjuri tal-kummer\u010b agrikolu fil-qafas tal-Artikolu 19 li tnieda fi Frar 2015.", "24.", "Il-Kunsill \u017bEE laqa' l-konklu\u017cjoni, fis-17 ta' Settembru 2015, tan-negozjati bejn l-I\u017clanda u l-UE dwar il-liberalizzazzjoni ulterjuri tal-kummer\u010b fi prodotti agrikoli ppro\u010bessati fil-qafas tal-Artikolu 2(2) u l-Artikolu 6 tal-Protokoll 3 tal-Ftehim \u017bEE.", "25.", "Il-Kunsill \u017bEE \u0127e\u0121\u0121e\u0121 lill-Partijiet Kontraenti biex ikomplu d-djalogu dwar ir-rie\u017cami tar-re\u0121im kummer\u010bjali g\u0127al prodotti agrikoli ppro\u010bessati fil-qafas tal-Artikolu 2(2) u l-Artikolu 6 tal-Protokoll 3 g\u0127all-Ftehim \u017bEE sabiex ji\u0121i promoss aktar il-kummer\u010b f'dan il-qasam.", "26.", "Il-Kunsill \u017bEE ssottolinja l-importanza tat-tkomplija tal-prattika li ji\u0121u mistiedna uffi\u010bjali mill-Istati ta\u017c-\u017bEE-EFTA g\u0127al djalogi politi\u010bi fil-livell tal-gruppi ta' \u0127idma rilevanti tal-Kunsill tal-UE.", "27.", "Il-Kunsill \u017bEE ssottolinja l-importanza li ji\u0121u mistiedna l-Ministri ta\u017c-\u017bEE-EFTA g\u0127al-laqg\u0127at informali ministerjali u l-konferenzi ministerjali tal-UE rilevanti g\u0127all-parte\u010bipazzjoni ta\u017c-\u017bEE-EFTA fis-Suq Intern, u esprima l-apprezzament tieg\u0127u lill-Presidenza Lussemburgi\u017ca attwali u lill-Presidenza Netherlandi\u017ca li jmiss talli komplew din il-prattika.", "28.", "Il-Kunsill \u017bEE rrikonoxxa l-kontributi po\u017cittivi li saru mill-Istati ta\u017c-\u017bEE-EFTA g\u0127all-pro\u010bess tat-tfassil tad-de\u010bi\u017cjonijiet dwar il-le\u0121islazzjoni u l-programmi tal-UE rilevanti g\u0127a\u017c-\u017bEE permezz tal-parte\u010bipazzjoni tag\u0127hom fil-kumitati, il-gruppi ta' esperti u l-a\u0121enziji rilevanti, kif ukoll permezz tal-pre\u017centazzjoni ta' Kummenti ta\u017c-\u017bEE-EFTA.", "29.", "Il-Kunsill \u017bEE nnota r-Ri\u017coluzzjonijiet tal-Kumitat Konsultattiv ta\u017c-\u017bEE adottati fil-laqg\u0127a tieg\u0127u f'Zagreb fil-5 ta' \u0120unju 2015 dwar L-investiment f'impjiegi ta' kwalit\u00e0 g\u0127al \u017cvilupp sostenibbli u dwar L-impatt tas-S\u0127ubija Trans-Atlantika ta' Kummer\u010b u ta' Investiment fuq il-Ftehim \u017bEE."], "date": "17 ta' Novembru 2015", "title": "Konklu\u017cjonijiet tal-44 laqg\u0127a tal-Kunsill \u017bEE"}
{"url": "https://www.consilium.europa.eu/mt/press/press-releases/2015/11/19/emission-reductions-road-vehicles-negotiations-continue/", "text": ["Fid-19 ta' Novembru 2015, il-presidenza tal-Kunsill u l-Parlament Ewropew kellhom it-tieni laqg\u0127a ta' negozjar dwar revi\u017cjoni tal-le\u0121islazzjoni attwali g\u0127at-tnaqqis tal-", "emissjonijiet mill-vetturi tat-triq", "Wa\u0127da mill-ftit kwistjonijiet pendenti hija l-pro\u010bedura g\u0127al de\u010bi\u017cjonijiet futuri dwar", "testijiet g\u0127all-emissjonijiet reali waqt is-sewqan", ", marbuta spe\u010bifikament mal-", "fattur ta' konformit\u00e0", "(il-proporzjon bejn il-limitu g\u0127al sustanza ni\u0121\u0121iesa kif imkejla fit-test u l-limitu regolatorju g\u0127al dik is-sustanza).", "Il-Kunsill qed jipproponi li jiggarantixxi l-", "involviment s\u0127i\u0127 ta\u017c-\u017cew\u0121 kole\u0121islaturi", "(il-Kunsill u l-Parlament Ewropew) biex jie\u0127u post il-pro\u010bedura e\u017cistenti, li tipprovdilhom biss id-dritt ta' veto g\u0127al proposta vvotata mill-kumitat tekniku tal-Kummissjoni.", "Madankollu, din il-kwistjoni je\u0127tie\u0121 ti\u0121i diskussa aktar, possibbilment f'laqg\u0127a ta' trilogu li jmiss.", "L-att le\u0121islattiv il-\u0121did ikun qed jemenda kemm ir-regolament g\u0127al", "vetturi \u0127fief", "(Euro 5/6) kif ukoll dak g\u0127al", "vetturi tqal", "Proposta tal-Kummissjoni g\u0127al rie\u017cami tar-regolamenti fir-rigward tat-tnaqqis ta' emissjonijiet ta' sustanzi ni\u0121\u0121iesa minn vetturi tat-triq", "Regolament dwar il-vetturi light-duty (g\u0127andu ji\u0121i emendat), 2007", "Regolament dwar il-vetturi heavy-duty (g\u0127andu ji\u0121i emendat), 2009"], "date": "19 ta' Novembru 2015", "title": "Tnaqqis ta' emissjonijiet mill-vetturi tat-triq: ikomplu n-negozjati dwar revi\u017cjoni tal-le\u0121islazzjoni"}
{"url": "https://www.consilium.europa.eu/mt/press/press-releases/2015/11/20/jha-conclusions-counter-terrorism/", "text": ["1.", "Il-Kunsill huwa xxukkjat bl-attakki terroristi\u010bi atro\u010bi li se\u0127\u0127ew f'Pari\u0121i fit-13 ta' Novembru 2015 u jesprimi l-kondoljanzi sin\u010bieri tieg\u0127u lill-vittmi ta' dawn l-attakki, il-familji u l-\u0127bieb tag\u0127hom.", "Il-Kunsill jenfasizza s-solidarjet\u00e0 tieg\u0127u mal-poplu ta' Franza u jfa\u0127\u0127ar il-kura\u0121\u0121 u l-azzjonijiet de\u010bi\u017civi tal-awtoritajiet Fran\u010bi\u017ci.", "Dawn l-attakki kienu attakk fuq il-valuri Ewropej tal-libert\u00e0, id-demokrazija, id-drittijiet tal-bniedem u l-istat tad-dritt.", "Din mhijiex l-ewwel darba li l-UE kellha tiffa\u010b\u010ba attakk terroristiku kbir u di\u0121\u00e0 \u0121ew de\u010bi\u017ci mi\u017curi importanti.", "Il-Kunsill jissottolinja l-importanza li ti\u0121i a\u010b\u010bellerata l-implimentazzjoni tal-oqsma kollha koperti mid-dikjarazzjoni dwar il-\u0121lieda kontra t-terrori\u017cmu ma\u0127ru\u0121a mill-Membri tal-Kunsill Ewropew fit-12 ta' Frar 2015 u b'mod partikolari tal-mi\u017curi deskritti hawn ta\u0127t.", "2.", "Il-Kunsill itenni l-ur\u0121enza u l-prijorit\u00e0 li ji\u0121i ffinalizzat PNR tal-UE ambizzju\u017c qabel tmiem l-2015, li g\u0127andu jinkludi titjiriet interni fil-kamp ta' applikazzjoni tieg\u0127u, jipprevedi perijodu twil bi\u017c\u017cejjed li fih id-data tal-PNR tista' tin\u017camm f'forma mhux mo\u0127bija u ma g\u0127andux ikun limitat g\u0127al delitti ta' natura transnazzjonali.", "Armi tan-nar", "3.", "Il-Kunsill:", "jilqa' l-adozzjoni fit-18 ta' Novembru 2015 tar-Regolament ta' Implimentazzjoni dwar standards komuni ta' di\u017cattivazzjoni,", "jilqa' l-pre\u017centazzjoni mill-Kummissjoni fit-18 ta' Novembru 2015 ta' proposta biex ti\u0121i riveduta d-Direttiva attwali dwar l-Armi tan-Nar, li l-\u0127idma fuqha ser tibda ming\u0127ajr dewmien,", "huwa impenjat li j\u017cid il-kooperazzjoni operazzjonali permezz tal-Europol ta\u0127t i\u010b-\u010aiklu ta' Politika tal-UE g\u0127all-kriminalit\u00e0 organizzata u serja, b'mod partikolari fi \u0127dan il-Pjan ta' Azzjoni Operazzjonali dwar l-Armi tan-Nar.", "L-Istati Membri kollha affettwati mill-problema huma mistiedna biex jing\u0127aqdu ma' dawn l-isforzi sa tmiem l-2015,", "jistieden lill-Frontex u lill-Europol biex jg\u0127inu lill-Istati Membri li g\u0127andhom fruntieri mar-re\u0121jun tal-Balkani tal-Punent fi\u017c-\u017cieda tal-kontrolli tal-fruntieri esterni biex jidentifikaw il-kuntrabandu ta' armi tan-nar, u biex isa\u0127\u0127u l-kooperazzjoni mal-pajji\u017ci fir-re\u0121jun, fost l-o\u0127rajn billi ju\u017caw pjattaformi re\u0121jonali operazzjonali b\u0127all-inizjattiva tal-Balkani tal-Punent kontra t-terrori\u017cmu.", "Tis\u0127i\u0127 tal-kontrolli tal-fruntieri esterni", "4.", "L-Istati Membri jimpenjaw ru\u0127hom li:", "jimplimentaw minnufih il-kontrolli sistemati\u010bi u kkoordinati me\u0127tie\u0121a fil-fruntieri esterni, inklu\u017c fuq individwi li jgawdu mid-dritt ta' moviment liberu,", "abba\u017ci ta' identifikazzjoni rapida tal-\u0127ti\u0121ijiet ur\u0121enti u s-soluzzjonijiet possibbli li g\u0127andha ti\u0121i kkomunikata mill-Kummissjoni qabel tmiem l-2015, itejbu s-sistemi ta' kontroll fuq il-fruntieri tal-Istati Membri ta' Schengen (konnessjoni elettronika mal-ba\u017cijiet ta' data rilevanti tal-Interpol fil-punti ta' qsim tal-fruntieri esterni kollha, skrinjar awtomatiku ta' dokumenti tal-ivvja\u0121\u0121ar) sa Marzu 2016,", "fil-kuntest tal-kri\u017ci attwali tal-migrazzjoni, iwettqu re\u0121istrazzjoni sistematika, inklu\u017c it-te\u0127id tal-marki tas-swaba', ta\u010b-\u010bittadini ta' pajji\u017ci terzi li jid\u0127lu fi\u017c-\u017cona Schengen illegalment, kemm jekk ikunu migranti kif ukoll jekk ikunu applikanti g\u0127al protezzjoni internazzjonali, u jwettqu kontrolli ta' sigurt\u00e0 sistemati\u010bi bl-u\u017cu tal-ba\u017cijiet ta' data rilevanti, b'mod partikolari SIS II, il-ba\u017cijiet ta' data tal-Interpol, il-VIS u l-ba\u017cijiet ta' data tal-pulizija nazzjonali, bl-appo\u0121\u0121 tal-Frontex u l-Europol, u ji\u017cguraw li l-hotspots ji\u0121u mg\u0127ammra bit-teknolo\u0121ija rilevanti.", "Il-Europol ser tibg\u0127at uffi\u010bjali mistiedna fil-hotspots b'appo\u0121\u0121 g\u0127all-pro\u010bess ta' skrinjar, b'mod partikolari billi jissa\u0127\u0127u l-kontrolli ta' sigurt\u00e0 sekondarji,", "isa\u0127\u0127u l-kontroll fil-fruntieri esterni li huma l-aktar esposti, b'mod partikolari billi jibag\u0127tu, meta s-sitwazzjoni titlob hekk, Timijiet ta' Intervent Rapidu fil-Fruntieri (RABITs) u uffi\u010bjali tal-pulizija sabiex ji\u0121u \u017cgurati skrinjar u kontrolli ta' sigurt\u00e0 sistemati\u010bi.", "5.", "Il-Kunsill itenni l-Konklu\u017cjonijiet tieg\u0127u tad-9 ta' Novembru 2015 u jistieden lill-Kummissjoni:", "hekk kif ta\u0121\u0121orna l-proposti tag\u0127ha dwar il-Fruntieri Intelli\u0121enti, tippre\u017centa proposta g\u0127al revi\u017cjoni mmirata tal-Kodi\u010bi tal-Fruntieri ta' Schengen biex jipprevedi kontrolli sistemati\u010bi ta\u010b-\u010bittadini tal-UE, inklu\u017ca l-verifika tal-informazzjoni bijometrika, ma' ba\u017cijiet tad-data rilevanti fil-fruntieri esterni ta\u017c-\u017cona Schengen, filwaqt li jsir u\u017cu s\u0127i\u0127 minn soluzzjonijiet tekni\u010bi sabiex ma tixxekkilx il-fluwidit\u00e0 tal-moviment,", "tipprovdi, fil-proposta tag\u0127ha g\u0127all-a\u0121\u0121ornament tar-Regolament tal-Frontex, ba\u017ci legali soda g\u0127all-kontribut tal-Frontex fil-\u0121lieda kontra t-terrori\u017cmu u l-kriminalit\u00e0 organizzata u a\u010b\u010bess g\u0127all-ba\u017cijiet ta' data rilevanti.", "6.", "Il-Frontex ser:", "tikkontribwixxi g\u0127all-\u0121lieda kontra t-terrori\u017cmu u tappo\u0121\u0121a l-implimentazzjoni koordinata tal-Indikaturi Komuni tar-Riskju (CRIs) qabel tmiem l-2015,", "tassisti lill-Istati Membri biex jag\u0127mlu kontrolli aktar stretti fil-fruntieri esterni sabiex ikunu jistg\u0127u ji\u0121u identifikati a\u0127jar vja\u0121\u0121ar suspettu\u017c minn \u0121ellieda terroristi\u010bi barranin u l-kuntrabandu ta' armi tan-nar, f'kooperazzjoni mal-Europol,", "ta\u0127dem mill-qrib mal-Europol u l-Eurojust, b'mod partikolari fil-kuntest tal-hotspots, u tiskambja data mal-Europol abba\u017ci tal-ftehim ta' kooperazzjoni g\u0127all-iskambju ta' data personali.", "Dan tal-a\u0127\u0127ar g\u0127andu ji\u0121i konklu\u017c ming\u0127ajr dewmien sabiex il-Frontex u l-Europol ikunu jistg\u0127u jibdew jag\u0127mlu skambju ta' data mill-1 ta' Jannar 2016.", "Kondivi\u017cjoni tal-informazzjoni", "7.", "Il-Kunsill idde\u010bieda li j\u017cid il-kooperazzjoni fl-infurzar tal-li\u0121i:", "L-Istati Membri ser ji\u017cguraw li l-awtoritajiet nazzjonali jda\u0127\u0127lu b'mod sistematiku data dwar suspettati \u0121ellieda terroristi\u010bi barranin fis-SIS II, b'mod partikolari skont l-Artikolu 36(3), iwettqu attivitajiet ta' sensibilizzazzjoni u jag\u0127tu ta\u0127ri\u0121 dwar l-u\u017cu tas-SIS u jiddefinixxu appro\u010b\u010b komuni g\u0127all-u\u017cu tad-data tas-SIS II b'rabta mal-\u0121ellieda barranin,", "L-Istati Membri ser i\u0127affu l-implimentazzjoni s\u0127i\u0127a u l-u\u017cu effettiv tal-acquis ta' Pr\u00fcm (interkonnessjoni u konsultazzjoni ta' ba\u017cijiet ta' data nazzjonali dwar id-DNA, il-marki tas-swaba' u r-re\u0121istrazzjoni tal-vetturi),", "Il-Europol ser tniedi \u010b-\u010aentru Ewropew g\u0127all-\u0120lieda kontra t-Terrori\u017cmu (ECTC) fl-1 ta' Jannar 2016 b\u0127ala pjattaforma li permezz tag\u0127ha l-Istati Membri jkunu jistg\u0127u j\u017cidu l-kondivi\u017cjoni ta' informazzjoni u l-kooperazzjoni operazzjonali fir-rigward tal-monitora\u0121\u0121 u l-investigazzjoni ta' \u0121ellieda terroristi\u010bi barranin, it-traffikar ta' armi illegali u l-finanzjament tat-terrori\u017cmu.", "Ir-Regolament il-\u0121did tal-Europol, li dwaru g\u0127andu jintla\u0127aq qbil bejn il-kole\u0121islaturi qabel tmiem is-sena, g\u0127andu jkun konsistenti mal-mandat u l-objettivi tal-ECTC, inklu\u017ca l-Unit\u00e0 ta' Indikazzjoni ta' Kontenut fuq l-Internet (IRU),", "L-Istati Membri ser jissekondaw esperti tas-CT g\u0127all-ECTC biex tin\u0127oloq unit\u00e0 ta' appo\u0121\u0121 g\u0127all-investigazzjonijiet transkonfinali msa\u0127\u0127a, li tkun kapa\u010bi tipprovdi appo\u0121\u0121 rapidu u komprensiv g\u0127all-investigazzjoni ta' in\u010bidenti terroristi\u010bi kbar fl-UE.", "Il-Eurojust g\u0127andha tipparte\u010bipa ukoll,", "Il-Kummissjoni hija mistiedna tipproponi li l-Europol ti\u0121i msa\u0127\u0127a bir-ri\u017corsi me\u0127tie\u0121a g\u0127all-appo\u0121\u0121 tal-ECTC u biex tippre\u017centa proposta le\u0121islattiva sabiex l-Europol tkun tista sistematikament tag\u0127mel kontroverifika tal-ba\u017cijiet tad-data tal-Europol mas-SIS II,", "Il-Kummissjoni mistiedna tag\u0127mel sforzi biex tikseb l-interoperabbilt\u00e0 tal-ba\u017cijiet ta' data rilevanti fir-rigward ta' verifiki ta' sigurt\u00e0, partikolarment SIS II, SLTD tal-Interpol u iARMS.", "F'dan il-qafas, l-Istati Membri, bl-appo\u0121\u0121 tal-Kummissjoni, mistiedna jistabbilixxu Punti Uni\u010bi ta' Kuntatt g\u0127all-fa\u010bilitazzjoni tal-iskambju ta' informazzjoni,", "L-Istati Membri ser jag\u0127mlu l-akbar u\u017cu possibbli minn dawn il-kapa\u010bitajiet biex itejbu l-livell \u0121enerali tal-iskambju ta' informazzjoni bejn l-awtoritajiet tas-CT fl-UE.", "L-Istati Membri ser ji\u017cguraw li l-awtoritajiet nazzjonali rilevanti j\u017cidu b'mod sinifikanti l-kontributi tag\u0127hom g\u0127all-Punt Fokali Traveller fil-Europol biex ti\u0121i riflessa t-theddida u ssir konnessjoni mas-sistemi ta' skambju ta' informazzjoni rilevanti tal-Europol.", "Finanzjament tat-terrori\u017cmu", "8.", "Il-Kunsill:", "jistieden lill-Kummissjoni tippre\u017centa proposti biex issa\u0127\u0127a\u0127, tarmonizza u ttejjeb is-setg\u0127at ta', u l-kooperazzjoni bejn l-Unitajiet tal-Intelligence Finanzjarja (UIFs), b'mod partikolari permezz tal-inkorporazzjoni adegwata tan-netwerk FIU.net g\u0127all-iskambju ta' informazzjoni fil-Europol, u ti\u017cgura l-a\u010b\u010bess rapidu tag\u0127hom g\u0127all-informazzjoni me\u0127tie\u0121a, sabiex jitjiebu l-effettivit\u00e0 u l-effi\u010bjenza tal-\u0121lieda kontra l-\u0127asil tal-flus u l-finanzjament tat-terrori\u017cmu f'konformit\u00e0 mar-rakkomandazzjonijiet tat-Task Force ta' Azzjoni Finanzjarja (FATF), issa\u0127\u0127a\u0127 il-kontrolli ta' metodi ta' \u0127las mhux bankarji b\u0127al \u0127lasijiet elettroni\u010bi/anonimi, rimessi ta' flus, trasportaturi ta' flus kontanti (cash-carriers), muniti virtwali u t-trasferimenti ta' deheb jew metalli prezzju\u017ci u dawk li jsiru minn karti m\u0127allsa minn qabel skont ir-riskju li dawn jippre\u017centaw u tra\u017c\u017can b'mod aktar effettiv il-kummer\u010b ille\u010bitu ta' o\u0121\u0121etti kulturali,", "jintrabat li ji\u017cgura ffri\u017car rapidu u effettiv ta' assi ta' terroristi fl-Unjoni kollha, kemm permezz ta' de\u010bi\u017cjonijiet awtonomi tal-UE jew f'konformit\u00e0 mar-Ri\u017coluzzjonijiet tal-Kunsill tas-Sigurt\u00e0 tan-NU.", "Ir-reazzjoni tal-\u0121ustizzja kriminali g\u0127at-terrori\u017cmu u l-estremi\u017cmu vjolenti", "9.", "Il-Kunsill jilqa' l-iffirmar f'Riga fit-22 ta' Ottubru 2015 mill-UE tal-Konvenzjoni tal-Kunsill tal-Ewropa dwar il-Prevenzjoni tat-Terrori\u017cmu u l-Protokoll addizzjonali tag\u0127ha dwar \u0120ellieda Terroristi\u010bi Barranin u jilqa' l-intenzjoni tal-Kummissjoni li tippre\u017centa proposta g\u0127al direttiva li ta\u0121\u0121orna d-De\u010bi\u017cjoni Qafas dwar il-\u0120lieda kontra t-Terrori\u017cmu qabel tmiem l-2015 bil-\u0127sieb li kollettivament ti\u0121i implimentata fil-li\u0121i tal-UE r-Ri\u017coluzzjoni 2178 (2014) tal-KSNU u l-Protokoll addizzjonali g\u0127all-Konvenzjoni tal-Kunsill tal-Ewropa.", "10.", "L-Istati Membri ser ju\u017caw il-potenzjal s\u0127i\u0127 tal-ECRIS.", "Il-Kunsill jilqa' l-intenzjoni tal-Kummissjoni li sa Jannar 2016 tippre\u017centa proposta ambizzju\u017ca g\u0127all-estensjoni tal-ECRIS biex ji\u0121u koperti \u010bittadini ta' pajji\u017ci terzi.", "11.", "Il-Kunsill jistieden lill-Kummissjoni biex talloka b\u0127ala kwistjoni ta' ur\u0121enza r-ri\u017corsi finanzjarji me\u0127tie\u0121a biex ji\u0121u implimentati l-Konklu\u017cjonijiet tal-Kunsill dwar it-titjib tar-reazzjoni tal-\u0121ustizzja kriminali g\u0127ar-radikalizzazzjoni li twassal g\u0127at-terrori\u017cmu u l-estremi\u017cmu vjolenti.", "B'hekk ikun qed jing\u0127ata appo\u0121\u0121 b'mod partikolari g\u0127all-i\u017cvilupp ta' programmi ta' riabilitazzjoni kif ukoll g\u0127odod ta' valutazzjoni tar-riskju sabiex ti\u0121i ddeterminata l-aktar reazzjoni adatta tal-\u0121ustizzja kriminali, b'kont me\u0127ud ta\u010b-\u010birkostanzi individwali u l-interessi tas-sigurt\u00e0 u s-sikurezza pubblika.", "Finanzjament", "12.", "Il-Kunsill jistieden lill-Istati Membri biex ju\u017caw il-Fond g\u0127as-Sigurt\u00e0 Interna g\u0127all-appo\u0121\u0121 tal-implimentazzjoni ta' dawn il-konklu\u017cjonijiet u biex ting\u0127ata prijorit\u00e0 lil azzjonijiet rilevanti ta\u0127t il-programmi nazzjonali g\u0127al dan l-g\u0127an, u jappella lill-Kummissjoni biex tipprijoritizza l-finanzjament disponibbli ta\u0127t il-fondi \u0121estiti \u010bentralment g\u0127all-prijoritajiet identifikati f'dawn il-konklu\u017cjonijiet, inklu\u017c l-ispejje\u017c operazzjonali.", "Implimentazzjoni", "13.", "Fid-dawl tar-rwol tieg\u0127u li ji\u017cgura li l-kooperazzjoni operazzjonali fis-sigurt\u00e0 interna ti\u0121i promossa u msa\u0127\u0127a fl-Unjoni, COSI ser jikkomunika mal-Gruppi ta' \u0126idma kompetenti tal-Kunsill u mal-Kummissjoni u a\u0121enziji tal-UE biex ti\u0121i \u017cgurata l-implimentazzjoni effettiva tal-mi\u017curi operazzjonali miftehmin.", "F'dan il-kuntest, COSI ser je\u017camina l-possibbilt\u00e0 li ti\u0121i \u017cviluppata metodolo\u0121ija g\u0127al appro\u010b\u010b strutturat u multilaterali g\u0127all-kooperazzjoni operazzjonali fil-\u0121lieda kontra t-theddid terroristiku.", "Il-Koordinatur tal-UE g\u0127all-\u0120lieda Kontra t-Terrori\u017cmu ser jissorvelja l-implimentazzjoni \u0121enerali ta' dawn il-konklu\u017cjonijiet.", "Ara l-pa\u0121na tal-laqg\u0127a"], "date": "20 ta' Novembru 2015", "title": "Konklu\u017cjonijiet tal-Kunsill tal-UE u tal-Istati Membri mlaqqg\u0127in fi \u0127dan il-Kunsill dwar il-\u0120lieda kontra t-Terrori\u017cmu"}
{"url": "https://www.consilium.europa.eu/mt/press/press-releases/2015/11/10/tusk-speech-europa-rede/", "text": ["Meta l-\u0127abib tieg\u0127i, Hans-Gert Poettering, stedinni biex nag\u0127mel dan id-diskors fi Frar, wissejtu li x'aktarx kont ser ng\u0127id xi \u0127a\u0121a kontroversjali.", "Nag\u0127tih mertu g\u0127all-fatt li ma bidilx fehmtu, u l-offerta baqg\u0127et valida.", "Kif tafu, Hans-Gert huwa bniedem kura\u0121\u0121u\u017c \u0127afna u minn tag\u0127na, u g\u0127aldaqstant nittama li nkunu g\u0127adna \u0127bieb minn hawn u madwar nofs sieg\u0127a o\u0127ra.", "Diskors f'Berlin fid-9 ta' Novembru dejjem jikkostitwixxi sfida, ikun min ikun min ser jag\u0127mlu.", "Il-passat storiku tal-\u0120ermanja, u ladarba tal-\u0120ermanja, inevitabbilment dak tal-Ewropa kollha, mimli dati simboli\u010bi u sinifikanti.", "U madankollu, id-9 ta' Novembru hi data spe\u010bjali: il-waqg\u0127a tal-\u0126ajt ta' Berlin, il-Kristallnacht, il-proklamazzjoni tal-Ewwel Repubblika u l-abdikazzjoni ta' Wilhelm II.", "Kif tistg\u0127u timma\u0121inaw, fosthom hi l-waqg\u0127a tal-\u0126ajt li l-aktar li niftakar b'mod \u010bar.", "U mhux biss peress li kont iktar involut f'dan l-avveniment milli fl-abdikazzjoni ta' Wilhelm II.", "Meta nirreferi g\u0127all-involviment personali tieg\u0127i, ovvjament inkun qed nirreferi g\u0127as-Solidarnosc Pollakka.", "Il-\u0127olqien tag\u0127ha fl-1980 u r-reb\u0127a tag\u0127ha fl-1989 kienu stimolu g\u0127ar-rivoluzzjoni pa\u010bifika tan-nazzjonijiet tal-Ewropa \u010aentrali u tal-Lvant.", "Fil-memorja tieg\u0127i, l-istampa ta' eluf ta' refu\u0121jati mir-Repubblika Demokratika tal-\u0120ermanja g\u0127andha l-istess importanza.", "Fl-a\u0127\u0127ar tas-sajf tal-1989, dawn sabu kenn fi Praga, f'Budapest kif ukoll fil-Polonja fi triqthom lejn il-Punent, qabel il-waqg\u0127a tal-\u0126ajt.", "Huwa b'sodisfazzjon partikolari li niftakar fl-appo\u0121\u0121 inekwivoku mill-Polonja g\u0127all-kun\u010bett tal-unifikazzjoni tal-\u0120ermanja.", "B'differenza mill-abitanti fil-parti tal-Punent tal-kontinent, il-Pollakki qiesu l-unifikazzjoni tal-\u0120ermanja b\u0127ala garanzija tal-libert\u00e0, l-indipendenza u s-sigurt\u00e0 tag\u0127hom stess, g\u0127alkemm l-istorja ma kinitx ne\u010bessarjament ti\u0121\u0121ustifika appro\u010b\u010b daqstant entu\u017cjast.", "I\u017cda mhijiex biss il-bijografija personali tieg\u0127i li tnissel fija \u0127sibijiet marbutin mad-9 ta' Novembru.", "Kull sena, intom tin\u0121abru hawnhekk f'Berlin f'dan il-jum biex tfakkru l-waqg\u0127a tal-\u0126ajt, u mhux avvenimenti stori\u010bi o\u0127rajn.", "Ir-ra\u0121uni hi li tifhmu sew is-sinifikat rikk u b'sa\u0127\u0127tu tal-metafora ta' \u0127ajt im\u0121arraf.", "U kemm hi universali u tg\u0127odd g\u0127al kull \u017cmien.", "Qabel ma ndawru \u0127arsitna lejn l-Ewropa, ippermettuli ftit kliem dwar din il-metafora.", "L-ewwel nett, il-waqg\u0127a tal-\u0126ajt ta' Berlin tat prova tan\u0121ibbli li t-tajjeb jista' jirba\u0127 fuq il-\u0127a\u017cin - mhux biss fil-\u0127rejjef tat-tfal, il-bog\u0127od fl-img\u0127oddi jew fil-priedki papali, i\u017cda wkoll fil-\u0127ajja reali.", "Kien kwa\u017ci b\u0127al tmiem feli\u010bi kitsch f'film twil u drammatiku dwar l-oppressjoni fl-Ewropa tal-Lvant.", "I\u017cda ma g\u0127andniex g\u0127alfejn nist\u0127u ta' dan.", "Fil-fatt, ilkoll in\u0127obbu tmiem feli\u010bi kitsch.", "Dawk li tellg\u0127u l-\u0126ajt kienu jafu mill-bidu nett li dan kien jissimbole\u0121\u0121a l-\u0127a\u017cen, u din hija r-ra\u0121uni g\u0127alfejn il-bini tieg\u0127u beda bil-\u0127effa, fis-sigriet u b'sens ta' skumdit\u00e0.", "Kien biss xahrejn qabel li Walter Ulbricht kien serra\u0127 mo\u0127\u0127 l-opinjoni pubblika li ma kien ser jittella' l-ebda \u0127ajt li jifred lill-poplu \u0120ermani\u017c.", "It-tieni, il-\u0127itan g\u0127andhom sa\u0127\u0127a doppja - dik ta' sigurt\u00e0 u dik ta' firda.", "Il-\u0126ajt ta' Berlin ma kien jipprote\u0121i lil \u0127add.", "G\u0127all-kuntrarju, kien qed jifred u jissegrega.", "G\u0127andna idea ta' dan it-tip ta' \u0127itan malinji minn postijiet o\u0127ra u minn \u017cminijiet o\u0127ra.", "Il-\u0127itan li sseparaw il-foqra mill-g\u0127onja, is-suwed mill-bojod, il-Kattoli\u010bi mill-Protestanti, jew l-ag\u0127ar fosthom, il-\u0127itan madwar il-ghettos tal-Lhud.", "It-tielet, il-\u0126ajt ta' Berlin kien simbolu ta' tip ta' \u0127ajt differenti, \u0127ajt sa\u0127ansitra aktar b'sa\u0127\u0127tu u aktar perikolu\u017c, dak li nbena fl-im\u0127u\u0127 u fil-qlub tal-bnedmin.", "It-twaqqig\u0127 ta' dan il-\u0127ajt \u0127adilkom tletin sena.", "Kien biss wara li \u0127listu minn dan il-\u0127ajt li stajtu twaqqg\u0127u l-\u0127ajt fi\u017ciku, bi\u010b\u010ba xog\u0127ol li twettqet mill-\u0127addiema fi \u017cmien erba' xhur.", "F'Novembru 1989, meta eluf ta' persuni bdew jaqsmu g\u0127an-na\u0127a l-o\u0127ra, il-\u0127ajt fi\u017ciku kien g\u0127adu hemm.", "I\u017cda ma kien fadallu l-ebda sinifikat, peress li n-nies kienu \u0121arrfuh f'mo\u0127\u0127hom, qabel ma da\u0127lu l-buldow\u017cers.", "Ix-xewqa g\u0127all-\u0127elsien u l-kura\u0121\u0121 tan-nies mill-Berlin tal-Lvant annullaw l-e\u017cistenza tal-\u0126ajt.", "Nissorprendi ru\u0127i kultant meta l-\u0127bieb tieg\u0127i \u0120ermani\u017ci jg\u0127idu li l-waqg\u0127a tal-\u0126ajt kien ri\u017cultat tal-\u0121enero\u017cit\u00e0 ta' Gorbachev.", "Din hija riflessjoni li tnissel dwejjaq.", "Meta fl-1987, kwa\u017ci e\u017cattament fil-post fejn ninsabu llum, Ronald Reagan lissen,", "Waqqa' dan il-\u0126ajt", ", it-twe\u0121iba kienet wa\u0127da ta' silenzju.", "Kien biss bis-sa\u0127\u0127a tal-g\u0127ajta tal-poplu fit-toroq ta' Berlin u ta' Leipzig,", "L-a\u0127wa, waqqg\u0127u dan il-\u0126ajt", ", li sar \u010baqliq.", "U m'iniex qed ng\u0127id dan biex ni\u010b\u0127ad ir-rwol bla dubju ta' xejn po\u017cittiv li kellu Gorbachev fit-tmiem pa\u010bifiku tal-Unjoni Sovjetika.", "Dan qed ng\u0127idu biex il-poplu \u0120ermani\u017c jemmen fil-potenzjal kreattiv tal-\u0127olma tieg\u0127u g\u0127al-libert\u00e0, mhux biss g\u0127all-unifikazzjoni.", "Fil-fehma tieg\u0127i, u bosta jaqblu mieg\u0127i, is-sinifikat profond tal-waqg\u0127a tal-\u0126ajt ta' Berlin ma jinsabx fl-unifikazzjoni tal-\u0120ermanja.", "Jinsab fil-konferma tal-fatt li l-Ewropej kollha \u0127erqana g\u0127al-libert\u00e0 u d-demokrazija eventwalment jiksbuhom.", "Dan il-kun\u010bett hu marbut mill-qrib mal-passat ta' \u0120ermanja responsabbli g\u0127all-Ewropa b\u0127ala entit\u00e0 politika, mibnija fuq il-prin\u010bipji tad-demokrazija liberali li bdiet e\u017cattament fid-9 ta' Novembru.", "Fil-fatt, niddependu \u0127afna mill-poplu \u0120ermani\u017c biex l-Ewropa tibqa' kontinent ta' libert\u00e0, stat tad-dritt, rispett g\u0127all-individwi, u sigurt\u00e0 g\u0127an-nies li jg\u0127ixu fih.", "I\u017cda naturalment, dan ser jiddependi wkoll mis-sebg\u0127a u g\u0127oxrin nazzjon l-ie\u0127or.", "Biex ner\u0121a' nsemmi l-\u0126ajt, hemm min isostni li l-waqg\u0127a tal-\u0126ajt ma ssolvix il-problema tal-\u0120ermanja, u li l-fanta\u017cma tag\u0127ha g\u0127adha tbe\u017c\u017ca' lill-Ewropa.", "Jien ma naqbilx mag\u0127hom.", "Illum, il-\u0120ermanja mhijiex problema g\u0127all-Ewropa.", "Tal-inqas dan l-g\u0127an tal-missirijiet fundaturi tal-Unjoni ntla\u0127aq: l-allinjament tal-interessi Ewropej ma' dawk tal-iktar nazzjon b'sa\u0127\u0127tu fl-Ewropa.", "Il-waqg\u0127a tal-\u0126ajt eliminat il-kwistjoni l-antika tal-\u0120ermanja u ppermettiet stat \u0120ermani\u017c b'sa\u0127\u0127tu u mag\u0127qud, i\u017cda kixfet problemi u sfidi \u0121odda.", "Dawn huma ta' natura Ewropea pjuttost milli spe\u010bifikament \u0120ermani\u017ca.", "I\u017cda jekk l-Ewropa jirnexxielhiex teg\u0127leb dawk l-isfidi ser ikun jiddependi fil-bi\u010b\u010ba l-kbira mill-attitudni tal-\u0120ermanja.", "L-anniversarju tal-waqg\u0127a tal-\u0126ajt ta' Berlin ifakkarna fi tliet sfidi kbar li qed taffa\u010b\u010bja l-Ewropa.", "L-ewwel nett, wie\u0127ed mill-effetti tag\u0127ha kien, paradossalment, l-indeboliment tal-komunit\u00e0 transatlantika, jew f'sens iktar \u0121enerali, tal-Punent.", "Bit-ti\u0121rif tal-\u0126ajt, \u0121arrafna s-sistema \u0121eopolitika bipolari tradizzjonali, fejn ma kien hemm l-ebda alternattiva g\u0127al kooperazzjoni mill-qrib \u0127afna bejn l-Ewropa u l-Istati Uniti.", "Xi w\u0127ud assumew, forsi prematurament, li l-waqg\u0127a tal-Unjoni Sovjetika kienet ukoll opportunit\u00e0 tajba biex na\u0127arbu mill-influwenza qawwija tal-Amerika.", "L-evoluzzjoni simetrika ta' dawk i\u017c-\u017cew\u0121 superpotenzi u l-progress rapidu lejn l-integrazzjoni Ewropea \u0127olqu illu\u017cjoni.", "Illu\u017cjoni li l-Ewropa f'dinja multipolari \u0121dida kienet ser issir forza ekwivalenti, jekk mhux forza ewlenija fost is-superpotenzi globali.", "Qisna g\u0127al mument insejna li l-politika ma tikkon\u010bernax biss l-istatistika ekonomika.", "U l-politika, kif nafu sew, hija l-ewwel u qabel kollox il-kapa\u010bit\u00e0 li wie\u0127ed jipprote\u0121i t-territorju u s-sistema ta' valuri proprji tieg\u0127u.", "Illum qed niffa\u010b\u010bjaw konfrontazzjoni globali iebsa li tinvolvi firxa s\u0127i\u0127a ta' strumenti politi\u010bi: l-ideolo\u0121ija u l-propaganda, il-flus u r-ri\u017corsi tal-ener\u0121ija, it-theddid \u010bibernetiku u militari.", "Dan jix\u0127et dubju fuq il-\u0121ejjieni tad-demokrazija liberali.", "Ejja ma ninsewx li madwar l-Ewropa llum, qed naraw qawwiet mibnija fuq valuri differenti minn tag\u0127na.", "Jew stati falluti, fejn il-bi\u017ca' u l-anarkija huma mifruxin.", "Spiss \u0127afna nisimg\u0127u opinjonijiet minn Moska, Beijing jew Tehran li ma jaqblux mal-valuri fundamentali tag\u0127na.", "Pere\u017cempju, ftit tal-jiem ilu Robert Mugabe ng\u0127ata l-Premju Konfu\u010bju g\u0127all-Pa\u010bi.", "M'iniex \u010bert jekk Konfu\u010bju kienx ikun kuntent b'din l-g\u0127a\u017cla.", "Lanqas ma jien \u010bert jekk qatt g\u0127addiex minn ras Robert Mugabe li jitqies minn xi \u0127add b\u0127ala persuna li wirtet riflessjoni Konfu\u010bjana.", "I\u017cda naf x'kien g\u0127addej minn mo\u0127\u0127 l-isponsors tal-premju.", "Fi ftit kliem, b\u0127alissa qed jinxte\u0127tu dubji fuq id-demokrazija liberali, flimkien mal-prin\u010bipji tag\u0127ha, u dawn qed ji\u0121u mhedda minn qawwiet moderni mibnija fuq sisien differenti minn tag\u0127na.", "Din hija r-ra\u0121uni g\u0127alfejn il-kompitu komuni tag\u0127na huwa dak li ner\u0121g\u0127u nsa\u0127\u0127u l-fidu\u010bja u l-kooperazzjoni fid-dimensjoni transatlantika.", "Sew fil-ka\u017c tal-Ukrajna jew tas-Sirja, il-kummer\u010b globali jew il-kri\u017ci tal-migrazzjoni u l-kaw\u017ci tag\u0127ha, u fuq kollox, fil-ka\u017c tal-kompitu strate\u0121iku ta' protezzjoni tal-libert\u00e0 u d-drittijiet tal-bniedem fil-kontinent tag\u0127na, il-kooperazzjoni bejn l-Ewropa, l-Istati Uniti, u l-komunit\u00e0 tal-Punent kollha kemm hi, g\u0127andha tkun eqreb minn qatt qabel.", "F'dan il-kuntest, ir-rwol tal-\u0120ermanja hu wie\u0127ed uniku.", "U hawnhekk ma nistg\u0127ux ikollna dubju.", "Il-\u0120ermanja g\u0127andha tkun mexxej Ewropew li jkompli jg\u0127aqqad il-komunit\u00e0 tal-Punent.", "G\u0127andna nibqg\u0127u lura milli no\u0127olqu dawk li fil-fehma tieg\u0127i huma vi\u017cjonijiet riskju\u017ci ta' sistemi \u0121eopoliti\u010bi \u0121odda b\u0127all-Unjoni Ewroasjatika.", "\u010aertament li din mhijiex alternattiva g\u0127all-komunit\u00e0 tag\u0127na bba\u017cata fuq valuri komuni.", "Il-fatt li l-\u0120ermanja kapa\u010bi toffri tmexxija po\u017cittiva jidher \u010bar fil-kuntest tal-kri\u017ci tal-Ukrajna.", "M'g\u0127andi l-ebda dubju li Angela Merkel, flimkien mal-President Fran\u010bi\u017c u l-format tan-Normandija kellhom rwol ewlieni f'dan.", "Is-salvagwardja tal-g\u0127aqda Ewropea vis-\u00e0-vis ir-Russja matul il-kunflitt, li kien l-g\u0127an ewlieni tieg\u0127i mill-bidu nett, ma kinitx tkun possibbli ming\u0127ajr l-involviment personali tal-Kan\u010billiera.", "Kif tafu, f'dak li g\u0127andu x'jaqsam mal-Ukrajna, in\u0127addan prin\u010bipji partikolari, u \u017cgur li m'iniex ser nag\u0127mel kumplimenti li ma jkunux \u0121enwini.", "\u0120ermanja ko-garanti tas-supremazija tal-valuri tal-Punent, \u0120ermanja ko-garanti tal-g\u0127aqda Ewropea li teg\u0127leb l-interessi nazzjonali u korporattivi (inklu\u017c dawk \u0120ermani\u017ci) tikkostitwixxi mudell Ewropew li, fil-fehma tieg\u0127i, m'hemm l-ebda alternattiva tajba g\u0127alih.", "Huwa g\u0127al din ir-ra\u0121uni li l-kwistjoni tan-Nordstream hi test daqstant importanti g\u0127al dan ir-rwol ambizzju\u017c.", "Il-kun\u010bett ta' Unjoni tal-Ener\u0121ija, li hi l-istrate\u0121ija tal-UE g\u0127as-sigurt\u00e0 tal-ener\u0121ija li ili nippromwovi kwa\u017ci sentejn, ser ikun validu biss meta ji\u0121i appo\u0121\u0121at kompletament mill-atturi Ewropej ewlenin kollha.", "Spe\u010bjalment mill-\u0120ermanja.", "Din hi wa\u0127da mill-mistoqsijiet sempli\u010bi i\u017cda diffi\u010bli li ta' min jag\u0127milha hawnhekk f'Berlin.", "Huwa opportun g\u0127alina li l-prattiki merkantili jeg\u0127lbu l-interessi strate\u0121i\u010bi Ewropej?", "It-tieni, il-waqg\u0127a tal-\u0126ajt kienet ukoll tne\u0127\u0127ija simbolika tal-fruntieri.", "Il-Ftehim ta' Schengen ma kien ikollu kwa\u017ci ebda sinifikat g\u0127al nofs l-Ewropa li ma kienx g\u0127all-\u0121rajjiet tal-1989.", "Il-fruntieri mag\u0127luqin fi \u017cmien il-Komuni\u017cmu kienu wa\u0127da mill-aktar esperjenzi koroh li \u0121arrabt.", "Naf xi jfisser is-swat mill-pulizija, li tg\u0127ix f'\u010bella f'\u0127abs, xi jsarraf il-faqar.", "I\u017cda s-sensazzjoni li kont qed ng\u0127ix f'pajji\u017c i\u017colat sew mill-\u0121irien tag\u0127na u mid-dinja kollha kienet pi\u017c partikolarment iebes g\u0127alija.", "G\u0127alhekk, meta niddiskutu l-kri\u017ci tal-migrazzjoni, dejjem nis\u0127aq dwar is-sinifikat u l-valur ta' fruntieri miftu\u0127in fi \u0127dan l-Ewropa.", "G\u0127alija, is-salvagwardja ta' Schengen g\u0127andha l-istess importanza daqs l-aspetti l-o\u0127ra tal-kwistjoni tar-refu\u0121jati.", "Nixtieq niddikjara b'mod \u010bar \u0127afna li mhux ser insalvaw lil Schengen, mhux ser insalvaw l-Ewropa ming\u0127ajr fruntieri interni, jekk ma nsa\u0127\u0127ux il-fruntieri esterni Ewropej.", "Ejja ma nqarrqux bina nfusna; il-waqg\u0127a tal-\u0126ajt ta' Berlin ma ne\u0127\u0127ietx awtomatikament il-\u0127tie\u0121a ta' fruntieri per se, il-fruntieri li jiddefinixxu \u017c-\u017cona tal-libert\u00e0 tag\u0127na Ewropea.", "Il-fruntieri esterni ma jfissrux ne\u010bessarjament \u0127itan.", "Il-fruntieri esterni jinvolvu l-infrastruttura flimkien ma' politika kumplessa li te\u0127tie\u0121 u\u017cu g\u0127aqli ta' setg\u0127a ta' perswa\u017cjoni, setg\u0127a ekonomika u setg\u0127a ta' koer\u010bizzjoni, pere\u017cempju kontra t-traffikanti, u biex insa\u0127\u0127u r-regoli u l-li\u0121ijiet tag\u0127na.", "Hija politika ta' protezzjoni tal-Ewropa mhux mir-refu\u0121jati, g\u0127aliex dawn huma biss vittmi li je\u0127tie\u0121u l-g\u0127ajnuna tag\u0127na, i\u017cda minn dawk li kkaw\u017caw dan l-e\u017codu u li jridu jabbu\u017caw minnu g\u0127all-interessi proprji tag\u0127hom.", "Jekk irridu ner\u0121g\u0127u nibnu l-kapa\u010bit\u00e0 tal-Ewropa li tissokta b'politika tag\u0127ha dwar il-migrazzjoni, inklu\u017c rigward ir-rilokazzjoni, je\u0127tie\u0121 li nikkontrollaw il-fruntieri esterni tag\u0127na.", "G\u0127andhom ji\u0121u stabbiliti fruntieri f'postijiet fejn dan huwa possibbli, fejn g\u0127andna s\u0127ab li lesti jikkooperaw.", "Qed nirreferi prin\u010bipalment g\u0127all-Balkani u t-Turkija.", "I\u017cda ma hemm xejn li j\u0127ollna mid-dover li g\u0127andna li nie\u0127du \u0127sieb il-fruntieri proprji tag\u0127na.", "Ma nistg\u0127ux nistrie\u0127u fuq id-disponibbilt\u00e0 ta' stati terzi li jinkrew biex jikkontrollaw il-fruntieri tag\u0127na, filwaqt li n\u017commu jdejna u l-kuxjenza tag\u0127na ndaf.", "Din il-politika kumplessa g\u0127andu jkollha b\u0127ala l-g\u0127an il-waqfien, jew tal-inqas, tnaqqis sinifikanti tal-fluss migratorju, kemm jista' jkun 'il bog\u0127od mill-fruntieri ta' Schengen.", "Dan jirrikjedi bidla fil-mudell attwali tal-politika Ewropea dwar il-migrazzjoni.", "Quddiem l-iskala ming\u0127ajr pre\u010bedent ta' migranti li qeg\u0127din jid\u0127lu fl-Ewropa, irridu naffermaw fi kliem sempli\u010bi li: l-Ewropa mhijiex f'po\u017cizzjoni li ta\u010b\u010betta lil kull min jixtieq jid\u0127ol fil-kontinent tag\u0127na.", "Peress li l-\u0120ermanja mhijiex stat fil-fruntieri tal-Ewropa, huma pajji\u017ci o\u0127ra li jridu jerfg\u0127u r-responsabbilt\u00e0 fl-ewwel istanza.", "I\u017cda minkejja dan, kul\u0127add ser ikun qed i\u0127ares lejkom, b'attenzjoni g\u0127as-sinjali li \u0121ejjin minn Berlin.", "B'sodisfazzjon ninnota li l-protezzjoni tal-fruntieri esterni tag\u0127mel parti mill-ftehim re\u010benti ta' koalizzjoni f'pajji\u017ckom.", "It-tielet, qeg\u0127din nit\u0127addtu dwar \u0127itan li qed jikbru \u0121ewwa fina, fl-im\u0127u\u0127 tag\u0127na.", "Hija l-bi\u017ca' li qed tibni dawn il-\u0127itan.", "Il-marea kbira ta' refu\u0121jati to\u0127loq ansjet\u00e0 fost i\u010b-\u010bittadini, u tipprovdi opportunit\u00e0 biex populisti radikali jo\u0127or\u0121u fix-xena politika Ewropea.", "Din hi l-akbar opportunit\u00e0 li ng\u0127ataw mill-1945 'il hawn.", "U din \u0127a\u0121a serjissima.", "Id-demokrazija liberali hi l-essenza tal-Ewropa.", "Dan il-mudell qed jiddg\u0127ajjef mill-populisti u l-avversarji esterni tag\u0127na.", "Irridu nkunu lesti biex niddefenduh.", "Il-protezzjoni tad-demokrazija liberali hi l-ikbar kompitu li g\u0127andna, g\u0127aliex qatt m'a\u0127na \u010berti li ser tibqa' g\u0127al dejjem.", "Niftakru li hawnhekk fil-\u0120ermanja fis-snin tletin, dawk li kienu qed jippromwovu s-sistema liberali qatg\u0127u qalbhom prattikament ming\u0127ajr ma \u0121\u0121ieldu g\u0127aliha.", "I\u010b-\u010bittadini tawhom daharhom meta raw kemm dawn kienu dg\u0127ajfa u in\u010berti.", "I\u017cda l-poplu ma tbig\u0127edx mil-libert\u00e0 g\u0127ax kienu xebg\u0127u minnha.", "Le, sempli\u010biment tilef il-fidu\u010bja fil-kapa\u010bit\u00e0 ta' dawk li kienu qed jippromwovu l-libert\u00e0 li jwaqqfu l-\u0127a\u017cen, irrispettivament mill-opinjoni li kellhom dwar dan.", "Tilef il-fidu\u010bja li d-demokrazija liberali kienet garanzija ta' sigurt\u00e0.", "Id-9 ta' Novembru, l-anniversarju tal-Kristallnacht, ifakkarna wkoll f'dawn l-avvenimenti.", "Illum ir-riskju li dan jer\u0121a' jse\u0127\u0127 jikkon\u010berna pajji\u017ci Ewropej o\u0127rajn aktar milli lill-\u0120ermanja.", "Il-\u0120ermanja bl-esperjenza storika tag\u0127ha, tidher li hi aktar re\u017ciljenti minn \u0127addie\u0127or fl-Ewropa.", "I\u017cda hija l-\u0120ermanja li terfa' r-responsabbilt\u00e0 kon\u0121unta g\u0127all-Ewropa kollha kemm hi, fejn il-forzi li qed jimminaw is-sisien tad-demokrazija liberali qed jikbru minn jum g\u0127all-ie\u0127or.", "Jekk in\u0127alluhom jirb\u0127u, il-\u0127itan jistg\u0127u jer\u0121g\u0127u jikbru mhux biss fl-im\u0127u\u0127 u fil-qlub tal-poplu, i\u017cda wkoll f'sens fi\u017ciku.", "L-g\u0127aqda Ewropea tista' ter\u0121a' ssir \u0127olma u mhux ir-realt\u00e0 tal-\u0127ajja tag\u0127na ta' kuljum fil-prattika.", "U din hija r-ra\u0121uni g\u0127alfejn il-futur Ewropew tag\u0127na ser jiddependi \u0127afna mill-appro\u010b\u010b li tie\u0127u l-\u0120ermanja g\u0127all-kri\u017ci tal-migrazzjoni.", "Ninsab \u010bert fuq \u0127a\u0121a wa\u0127da: illum il-\u0120ermanja, u b'mod personali Angela Merkel huma e\u017cempji tal-aqwa tradizzjoni Ewropea.", "Dawk li jemmnu li l-\u0120ermanja hi aperta wisq, tolleranti wisq, liberali wisq, insew x'\u0121ara fl-istorja tra\u0121ika tag\u0127na.", "Naqbel ma' dawk li huma tal-fehma li l-\u0120ermanja g\u0127andha tie\u0127u \u0127sieb il-fruntieri Ewropej b'kura\u0121\u0121 u ming\u0127ajr ebda kumpless storiku.", "G\u0127alhekk ninsab lest li ng\u0127id dan li \u0121ej, g\u0127alkemm jista' jitqies kemxejn kontroversjali.", "G\u0127ar-ra\u0121uni pre\u010bi\u017ca li l-\u0120ermanja issa g\u0127andha gvern mag\u0127mul minn nies li jifhmu kemm hu siewi li s-solidarjet\u00e0 titqies bl-istess importanza b\u0127all-interessi nazzjonali.", "Jien li nqis is-solidarjet\u00e0 b\u0127ala l-iktar esperjenza importanti, u fil-fatt l-essenza tal-\u0127ajja politika tieg\u0127i kollha kemm hi, nixtieq ng\u0127id li fl-Ewropa tal-lum hija Angela Merkel li fehmet it-tifsira tas-solidarjet\u00e0.", "Solidarjet\u00e0 b\u0127ala l-kapa\u010bit\u00e0 li parti mill-interess personali ta' dak li jkun ti\u0121i ssagrifikata g\u0127all-\u0121id komuni, li huwa l-Ewropa.", "Jew g\u0127all-\u0121id ta' persuni fil-b\u017conn, ji\u0121ifieri r-refu\u0121jati.", "Issa, nixtieq nistaqsi lil kull persuna Ewropea b'mod \u010bar \u0127afna, kemm b\u0127ala President tal-Kunsill Ewropew kif ukoll b\u0127ala Pollakk: intom xi tridu?", "\u0120ermanja aperta, tolleranti, \u0127anina, li turi simpatija ma' min hu dg\u0127ajjef u ma' dawk aktar foqra, fi kliem ie\u0127or, il-\u0120ermanja ta' Angela Merkel, jew \u0120ermanja mag\u0127luqa u bla skrupli?", "It-twe\u0121iba hija wa\u0127da biss.", "U tfisser li l-Ewropa g\u0127andha turi solidarjet\u00e0 mal-\u0120ermanja f'dawn i\u017c-\u017cminijiet diffi\u010bli u ta' prova, anke fl-interess mifhum sew tag\u0127ha stess.", "Il-\u0120ermanja, min-na\u0127a l-o\u0127ra, f'konformit\u00e0 mar-rwol li g\u0127andha fl-Ewropa, je\u0127tie\u0121 temmen li mhijiex biss responsabbli g\u0127all-messa\u0121\u0121 morali tag\u0127ha, i\u017cda sa\u0127ansitra aktar minn hekk, g\u0127all-komunit\u00e0 politika kollha kemm hi tal-Ewropej.", "Dan ifisser li tie\u0127u responsabbilt\u00e0 g\u0127all-isfidi li tkellimt dwarhom, li tag\u0127hom hi emblematika d-data tal-waqg\u0127a tal-\u0126ajt.", "Ji\u0121ifieri, li tie\u0127u responsabbilt\u00e0 g\u0127at-tis\u0127i\u0127 tal-komunit\u00e0 politika tal-Punent, g\u0127all-i\u017cgurar tal-fruntieri esterni Ewropej, u sabiex tipprote\u0121i lill-Ewropa minn populi\u017cmi radikali.", "Li f'sentenza wa\u0127da jfisser, responsabbilt\u00e0 li tipprovdi tmexxija b'sa\u0127\u0127itha fil-kamp tal-libert\u00e0.", "Il-\u0120ermanja hi kbira wisq g\u0127all-Ewropa u \u017cg\u0127ira wisq g\u0127ad-dinja", ".", "Issa wasal i\u017c-\u017cmien li temmnu li intom fil-fatt dak li te\u0127tie\u0121 l-Ewropa.", "Vielen Dank."], "date": "10 ta' Novembru 2015", "title": "Diskors mill-President Donald Tusk waqt \"Die Europa-Rede\", Berlin"}
{"url": "https://www.consilium.europa.eu/mt/press/press-releases/2015/11/10/capital-markets-union/", "text": ["Il-Kunsill:", "IFAKKAR fil-Konklu\u017cjonijiet tieg\u0127u tad-19 ta' \u0120unju 2015 dwar Unjoni tas-Swieq Kapitali li jinkora\u0121\u0121ixxu lill-Kummissjoni biex telabora pjan ta' azzjoni komprensiv, immirat u ambizzju\u017c g\u0127all-bini ta' Unjoni tas-Swieq Kapitali (CMU) b\u0127ala lieva g\u0127al aktar impjiegi, tkabbir u investiment;", "JILQA' l-adozzjoni mill-Kummissjoni tal-Pjan ta' Azzjoni g\u0127all-Bini ta' Unjoni tas-Swieq Kapitali b'appro\u010b\u010b ta' pass wara pass abba\u017ci ta' anali\u017ci bir-reqqa u l-pre\u017centazzjoni mill-Kummissjoni tal-ewwel pakkett ta' proposti u inizjattivi aktar konkreti; u JENFASIZZA l-importanza li jin\u017camm momentum ukoll g\u0127al terminu twil b'a\u0121enda ambizzju\u017ca u konkreta g\u0127al aktar azzjoni kontinwa;", "IFAKKAR li s-CMU huwa pilastru importanti tal-Pjan ta' Investiment tal-Kummissjoni g\u0127all-promozzjoni tal-impjiegi u t-tkabbir fl-Ewropa billi tkompli l-appro\u010b\u010b triplu (konsolidazzjoni fiskali li tiffavorixxi t-tkabbir, riformi strutturali, investiment) kif ukoll tne\u0127\u0127i ostakli mhux \u0121ustifikati g\u0127al investiment transfruntier u tiddiversifika s-sorsi ta' finanzjament, u b'hekk tappo\u0121\u0121a b'mod partikolari l-finanzjament ta' infrastrutturi u l-SMEs;", "JISSOTTOLINJA r-rilevanza tas-CMU b\u0127ala pro\u0121ett ta' importanza kondivi\u017c bejn l-UE-28, u b\u0127ala prijorit\u00e0 g\u0127at-tlestija tal-Unjoni Ekonomika u Monetarja, JILQA' l-opportunit\u00e0 li tippre\u017centa g\u0127all-Istati Membri kollha, inklu\u017ci dawk bi swieq kapitali inqas \u017cviluppati biex jid\u0127lu fi swieq finanzjarji Ewropej aktar profondi u JENFASIZZA l-prin\u010bipji ta' sussidjarjet\u00e0, proporzjonalit\u00e0 kif ukoll il-preservazzjoni tal-istabbilt\u00e0 finanzjarja u l-protezzjoni tal-investitur li g\u0127andhom ikunu rispettati fl-inizjattivi relatati kollha;", "IFAKKAR li swieq kapitali transfruntieri li jiffunzjonaw tajjeb huma ta' benefi\u010b\u010bju g\u0127at-trasmissjoni bla xkiel tal-politika monetarja u jiffa\u010bilitaw aktar il-kondivi\u017cjoni tar-riskju privat, b'hekk jikkontribwixxu biex l-UE-28, inklu\u017ca \u017c-\u017cona tal-euro, isiru aktar re\u017ciljenti g\u0127ax-xokkijiet;", "JAPPO\u0120\u0120A g\u0127aldaqstant, l-oqsma prijoritarji li \u0121ejjin, inklu\u017ci dawk identifikati mill-Kummissjoni:", "i\u017c-\u017cieda tal-varjet\u00e0 tas-sorsi ta' finanzjament disponibbli g\u0127an-negozji kollha, b'mod partikolari g\u0127all-SMEs u kumpanniji \u017cg\u0127ar b'kapitalizzazzjoni medja, minn swieq finanzjarji i\u017cg\u0127ar jew akbar, inklu\u017ci SMEs innovattivi u b' potenzjal qawwi ta' tkabbir, u li wie\u0127ed jibni fuq soluzzjonijiet ta' su\u010b\u010bess biex dawn ji\u0121u konnessi ma' ba\u017ci usa' ta' investituri prospettivi.", "Dan g\u0127andu jinkiseb bl-u\u017cu ta' appro\u010b\u010b bilan\u010bjat ibba\u017cat fost o\u0127rajn fuq inizjattivi mmexxija mis-suq u regolarizzazzjoni awtonoma tas-suq fejn adatta u possibbli, kif ukoll inizjattivi le\u0121islattivi fejn ostakli mhux \u0121ustifikati jkunu je\u0127tie\u0121u intervent mil-le\u0121islatur; u, spe\u010bjalment billi l-flussi ta' \u0127idma ji\u0121i avvanzati f'oqsma b\u0127al: id-Direttiva ta' Prospett, il-Kapital ta' Riskju, il-Finanzjament Kollettiv, il-Pjazzamenti Privati, il-Mini Bonds, is-swieq ta' tkabbir tal-SMEs u l-informazzjoni dwar il-kreditu tal-SMEs;", "l-i\u017cgurar ta' ambjent regolatorju adatt g\u0127al investiment sostenibbli fit-tul u l-finanzjament tal-infrastruttura tal-Ewropa, inklu\u017ci passi biex ji\u0121i attirat il-kapital privat bil-g\u0127an li jintla\u0127qu l-miri tal-Pjan ta' Investiment g\u0127all-Ewropa, u g\u0127all-valutazzjoni u l-appo\u0121\u0121 ta' \u017cviluppi tas-swieq finanzjarji li jikkontribwixxu g\u0127as-sostenibbilt\u00e0 ambjentali;", "i\u017c-\u017cieda ta' investiment u g\u0127a\u017cliet g\u0127all-investituri individwali u istituzzjonali fi \u0127dan qafas ta' protezzjoni adegwata tal-investituri, li tibda bil-pubblikazzjoni ta' Green Paper iffokata fuq is-servizzi finanzjarji g\u0127all-konsumatur u l-assigurazzjoni fl-a\u0127\u0127ar kwart tal-2015, kif ukoll permezz ta' \u0127idma esploratorja dwar il-merti potenzjali ta' qafas Ewropew g\u0127al skemi ta' tfaddil individwali fit-tul b\u0127al pensjonijiet personali tat-tielet pilastru;", "it-tis\u0127i\u0127 tal-kapa\u010bit\u00e0 tal-banek biex isellfu, b'mod partikolari lill-SMEs, b'mod partikolari permezz tal-istabbiliment ta' qafas adatt biex ter\u0121a' titqajjem it-titolizzazzjoni sempli\u010bi, trasparenti u standardizzata, il-\u0127idma esploratorja dwar il-merti potenzjali ta' qafas Ewropew g\u0127al bonds koperti, billi wie\u0127ed jibni fuq re\u0121imi nazzjonali li ja\u0127dmu tajjeb, billi ti\u0121i indirizzata l-kwistjoni ta' Self Improduttiv, u billi ji\u0121i \u017cgurat trattament proporzjonat g\u0127all-istituzzjonijiet ta' kreditu, b'mod partikolari dawk li huma i\u017cg\u0127ar, konsistenti mas-suq uniku;", "il-valutazzjoni tal-koerenza, il-konsistenza u l-impatt kumulattiv tar-riformi finanzjarji fuq il-finanzjament tal-ekonomija reali; u,", "l-e\u017caminar u t-tne\u0127\u0127ija ta' ostakli transfruntieri mhux \u0121ustifikati g\u0127all-i\u017cvilupp ta' swieq kapitali g\u0127at-28 Stat Membru kollha, inklu\u017c fejn adatt fil-qasam ta' clearing u \u0127las u infrastrutturi tas-suq o\u0127ra, u wkoll li jinstabu (permezz ta' gruppi ta' \u0127idma adatti dwar it-taxxa) soluzzjonijiet pragmati\u010bi g\u0127all-ostakli tat-taxxa li ilhom je\u017cistu b\u0127at-tassazzjoni doppja marbuta mal-arran\u0121amenti attwali tat-tnaqqis tat-taxxa, filwaqt li ji\u0121u kkunsidrati b'mod debitu l-implikazzjonijiet fuq l-istabbilt\u00e0 finanzjarja u r-re\u0121imi nazzjonali legali;", "7.", "JAPPELLA g\u0127al adozzjoni rapida tar-Regolament tal-Parlament Ewropew u tal-Kunsill li jistabbilixxi regoli komuni dwar it-titolizzazzjoni u l-\u0127olqien ta' qafas g\u0127al titolizzazzjoni sempli\u010bi, trasparenti u standardizzata u li jemenda d-Direttivi 2009/65/KE, 2009/138/KE, 2011/61/UE u r-Regolamenti (KE) Nru 1060/2009 u (UE) Nru 648/2012 u r-Regolament tal-Parlament Ewropew u tal-Kunsill li jemenda r-Regolament (UE) Nru 575/2013 dwar ir-rekwi\u017citi prudenzjali g\u0127all-istituzzjonijiet ta' kreditu u d-ditti tal-investiment; bil-g\u0127an li jer\u0121g\u0127u jitqajmu s-swieq ta' titolizzazzjoni, u b'hekk ti\u017cdied il-kapa\u010bit\u00e0 tal-banek li jsellfu u l-fondi jkunu jistg\u0127u jg\u0127addu b'mod effi\u010bjenti minn setturi mhux bankarji g\u0127all-ekonomija reali u ti\u0121i ppreservata l-istabbilt\u00e0 finanzjarja, filwaqt li titnaqqas id-dipendenza \u017cejda fuq klassifikazzjonijet esterni; u, tin\u017camm sensittivit\u00e0 g\u0127ar-riskju adegwata.", "JISTENNA B'INTERESS il-proposta tal-Kummissjoni biex ti\u0121i riveduta d-Direttiva ta' Prospett sabiex g\u0127al kumpanniji jkun aktar fa\u010bli u ir\u0127as li ji\u0121bru fondi fis-swieq pubbli\u010bi billi jitne\u0127\u0127ew rekwi\u017citi ta' pi\u017c esa\u0121erat filwaqt li titjieb il-protezzjoni tal-investitur, spe\u010bjalment permezz tal-enfasi fuq informazzjoni rilevanti u komprensibbli;", "JENFASIZZA l-importanza li ji\u0121u ppreservati l-objettivi ta' stabbilt\u00e0 finanzjarja tal-le\u0121islazzjoni finanzjarja, il-protezzjoni tal-konsumatur u tal-investitur u tas-suq uniku, inklu\u017c permezz ta' \u0121abra unika tar-regoli, filwaqt li jittie\u0127ed kont tajjeb tal-intenzjoni tal-Kummissjoni li tirrevedi dan il-korp ta' li\u0121ijiet biex ikunu \u017cgurati l-koerenza, il-konsistenza interna u l-proporzjonalit\u00e0, g\u0127aldaqstant JISTENNA B'INTERESS l-e\u017citu tas-Sej\u0127a tal-Kummissjoni g\u0127al evidenza dwar il-qafas regolatorju tal-UE g\u0127as-servizzi finanzjarji; u, JAPPO\u0120\u0120A \u017c-\u017camma ta' ambjent regolatorju stabbli fl-UE.", "JISTIEDEN lill-Kummissjoni, fil-kuntest ta' revi\u017cjonijiet settorjali rilevanti, tivvaluta l-impatt tar-re\u0121imi ta' pajji\u017ci terzi, inklu\u017c l-ekwivalenza u r-rikonoxximent re\u010biproku, fir-regolamenti attwali fuq l-istruttura tas-swieq kapitali Ewropej, il-kompetittivit\u00e0 tal-industrija finanzjarja Ewropea kif ukoll l-a\u010b\u010bess effettiv g\u0127as-swieq ta' pajji\u017ci terzi;", "JINKORA\u0120\u0120IXXI lill-Kummissjoni biex tikkonsulta, ming\u0127ajr dewmien, lill-Istati Membri bil-\u0127sieb li ji\u0121u identifikati l-ostakli relatati mal-li\u0121i dwar l-insolvenza tal-intrapri\u017ci g\u0127all-i\u017cvilupp ta' suq uniku g\u0127all-kapital, kif imsemmi fil-Pjan ta' Azzjoni; JILQA' l-intenzjoni tal-Kummissjoni li tippre\u017centa, abba\u017ci ta' dawk il-konsultazzjonijiet u b'rispett debitu g\u0127all-kumplessit\u00e0 tas-su\u0121\u0121etti involuti u g\u0127all-\u0127tie\u0121a sussegwenti li jittie\u0127ed appro\u010b\u010b bilan\u010bjat, proposta bil-g\u0127an li ji\u0121i \u017c\u0121urat, b'rispett s\u0127i\u0127 tal-prin\u010bipji ta' sussidjarjet\u00e0 u proporzjonalit\u00e0, li ji\u0121u indirizzati l-ostakli prin\u010bipali identifikati relatati mal-insolvenza ta' negozji, bl-u\u017cu tal-a\u0127jar prattiki u oqfsa nazzjonali li jiffunzjonaw tajjeb; spe\u010bifikament, JINNOTA l-\u0127tie\u0121a possibbli li ti\u0121i stabbilita, fejn me\u0127tie\u0121, skeda ta' \u017cmien ra\u0121onevoli g\u0127at-tlestija tal-pro\u010bedimenti ta' insolvenza u \u017c-\u017cieda tat-trasparenza dwar l-e\u017citi possibbli tal-pro\u010bedimenti ta' insolvenza fl-UE kollha u t-titjib tal-a\u010b\u010bess g\u0127al possibbiltajiet ta' ristruttura bikrija so\u0121\u0121etti g\u0127al anali\u017ci ulterjuri;", "JISTIEDEN lill-Kummissjoni tippre\u017centa l-e\u017citu u s-segwitu possibbli tal-istudju tag\u0127ha dwar kwistjonijiet transfruntieri fil-qasam tar-responsabbilt\u00e0 u l-iskwalifikar tad-diretturi mill-aktar fis possibbli;", "JINNOTA LI anali\u017ci mill-Kummissjoni ta' ostakli possibbli f'oqsma rilevanti o\u0127ra, b\u0127al pere\u017cempju l-li\u0121i dwar it-titoli, tista' tkun me\u0127tie\u0121a qabel ma jittie\u0127du azzjonijiet f'dawn l-oqsma biex ikompli ji\u0121i ffa\u010bilitat l-investiment transfruntier;", "JENFASIZZA l-konklu\u017cjoni tal-Kummissjoni li l-passi li jmiss lejn Unjoni tas-Swieq Kapitali jistg\u0127u jittie\u0127du abba\u017ci ta' mandati e\u017cistenti tal-Awtoritajiet Supervi\u017corji Ewropej (ASE); JIRRIKONOXXI l-\u0127tie\u0121a li l-ASE ja\u0127dmu fuq it-tis\u0127i\u0127 ta' konver\u0121enza supervi\u017corja, fejn adatt permezz ta' pro\u010beduri ta' revi\u017cjoni bejn il-pari u, jekk me\u0127tie\u0121, koordinazzjoni msa\u0127\u0127a, waqt li ji\u0121i identifikat fejn appro\u010b\u010b aktar kollettiv jista' jtejjeb il-funzjonament tas-suq uniku g\u0127all-kapital, inklu\u017c l-involviment ta' inizjattivi mill-awtoritajiet nazzjonali kompetenti; u JENFASIZZA l-\u0127tie\u0121a li l-awtoritajiet nazzjonali kollha jimplimentaw ir-regoli finanzjarji tal-UE b'mod s\u0127i\u0127 u konsistenti biex ji\u0121u \u017cgurati l-og\u0127la livelli ta' im\u0121iba tajba u integrit\u00e0 fis-suq kapitali tal-UE kollha;", "JINNOTA l-importanza tal-pjan tal-Kummissjoni li jkomplu ji\u0121u analizzati, f'White Paper, sa nofs l-2016, il-governanza u l-finanzjament tal-ASE, b'kont debitu tar-rwol Ewropew tag\u0127hom;", "JIRRIKONOXXI l-\u0127tie\u0121a li ji\u0121i rivedut il-qafas tal-UE g\u0127all-preservazzjoni tal-istabbilt\u00e0 finanzjarja g\u0127all-indirizzar ta' riskji potenzjali lil hinn mis-settur bankarju;", "JIRRIAFFERMA l-impenn tal-Istati Membri g\u0127all-vi\u017cjoni fit-tul ta' Unjoni tas-Swieq Kapitali \u0121enwina, l-objettiv ta' livell og\u0127la ta' integrazzjoni finanzjarja u finanzjament ta' suq kapitali aktar qawwi flimkien ma' finanzjament bankarju msa\u0127\u0127a\u0127, li jwassal g\u0127al struttura finanzjarja aktar bilan\u010bjata bejn l-ekwit\u00e0 u d-dejn tan-negozji tal-UE u g\u0127al aktar kondivi\u017cjoni transfruntiera ta' riskju privat, u g\u0127all-implimentazzjoni effettiva ta' azzjonijiet maqbula tas-CMU fil-livell nazzjonali; u, f'dan l-ispirtu, JISTENNA B'INTERESS li ja\u0127dem mal-Kummissjoni biex ji\u0121i \u017cviluppat pjan direzzjonali g\u0127all-identifikazzjoni tal-ostakli e\u017cistenti g\u0127all-moviment liberu tal-kapital u modi biex jitne\u0127\u0127ew dawk l-aktar ta' \u0127sara u mhux \u0121ustifikati; u biex ti\u0121i diskussa l-proposta tal-Kummissjoni g\u0127all-indirizzar tad-differenza bejn id-dejn u l-ekwit\u00e0 fit-tassazzjoni fi \u0127dan il-fora adatti; u JISTIEDEN lill-Kummissjoni biex tkompli d-dibattitu pubbliku dwar l-abbilt\u00e0 tal-industrija finanzjarja tal-UE li tikkontribwixxi g\u0127al CMU b'su\u010b\u010bess;", "JINKORA\u0120\u0120IXXI lill-Kummissjoni u lill-Istati Membri biex jiffokaw fuq l-indirizzar tal-kwistjoni tal-litteri\u017cmu finanzjarju ta' investituri futuri u a\u0121enti o\u0127ra tas-suq, li hi importanti g\u0127as-su\u010b\u010bess \u0121enerali u bilan\u010bjat tal-pro\u0121ett tas-CMU;", "JILQA' l-intenzjoni tal-Kummissjoni li ti\u017cviluppa strate\u0121ija g\u0127all-provediment ta' assistenza teknika lill-Istati Membri fejn ikun me\u0127tie\u0121 li ji\u0121u rinforzati l-kapa\u010bitajiet spe\u010bifi\u010bi ta' swieq kapitali nazzjonali;", "JISTIEDEN lill-Kummissjoni tirrapporta, tal-inqas kull sitt xhur lill-Kunsill permezz tal-Kumitat tas-Servizzi Finanzjarji u l-Kumitat Ekonomiku u Finanzjarju, billi tipprovdi valutazzjoni abba\u017ci ta' evidenza tal-progress imwettaq fil-bini ta' Unjoni tas-Swieq Kapitali inklu\u017c abba\u017ci ta' indikaturi u evidenza ewlenin.", "Proposta tal-Kummissjoni g\u0127al Regolament tal-Parlament Ewropew u tal-Kunsill li jistabbilixxi regoli komuni dwar it-titolizzazzjoni u l-\u0127olqien ta' qafas g\u0127al titolizzazzjoni sempli\u010bi, trasparenti u standardizzata u li jemenda d-Direttivi 2009/65/KE, 2009/138/KE, 2011/61/UE u r-Regolamenti (KE) Nru 1060/2009 u (UE) Nru 648/2012; Proposta tal-Kummissjoni g\u0127al Regolament tal-Parlament Ewropew u tal-Kunsill li jemenda r-Regolament (UE) Nru 575/2013 dwar ir-rekwi\u017citi prudenzjali g\u0127all-istituzzjonijiet ta' kreditu u d-ditti tal-investiment; Dokument ta' Konsultazzjoni dwar bonds koperti, Konsultazzjoni dwar kapital ta' riskju u fondi ta' intraprenditorija so\u010bjali, Sej\u0127a g\u0127al evidenza dwar qafas regolatorju tal-UE g\u0127as-servizzi finanzjarji.", "It-Tlestija tal-Unjoni Ekonomika u Monetarja tal-Ewropa: Rapport minn 5 Presidenti.", "Ara l-pa\u0121na tal-laqg\u0127a"], "date": "10 ta' Novembru 2015", "title": "Konklu\u017cjonijiet tal-Kunsill dwar il-Pjan ta' Azzjoni tal-Kummissjoni g\u0127all-bini ta' Unjoni tas-Swieq Kapitali"}
{"url": "https://www.consilium.europa.eu/mt/press/press-releases/2015/11/10/real-driving-emissions-council-gives-green-light/", "text": ["Fl-10 ta' Novembru 2015, il-Kunsill approva l-adozzjoni tal-ewwel pakkett ta' regoli dwar it-", "testijiet tal-emissjonijiet reali waqt is-sewqan (\"RDE\")", "biex jitkejlu l-emissjonijiet ta' sustanzi ni\u0121\u0121iesa mill-vetturi \u0127fief.", "Testijiet \u0121odda", "L-anali\u017ci wriet li l-vetturi ffabbrikati skont l-istandards e\u017cistenti tal-UE jo\u0127olqu", "emissjonijiet sostanzjalment og\u0127la fit-triq", "milli fit-testijiet tal-laboratorju li qed jintu\u017caw b\u0127alissa biex ji\u0121u approvati mudelli \u0121odda.", "G\u0127alhekk, hemm b\u017conn ta' pro\u010beduri \u0121odda biex jitkejlu l-emissjonijiet.", "Dan l-", "jintrodu\u010bi l-kun\u010bett ta' pro\u010beduri RDE b'", "sistema portabbli li tkejjel l-emissjonijiet", "li titqabbad mal-vetturi ttestjati.", "Huwa ser japplika mill-1 ta' Jannar 2016.", "F'dan l-istadju tal-bidu s-sistema ser tintu\u017ca g\u0127al skopijiet ta'", "monitora\u0121\u0121", ".", "G\u0127alhekk, g\u0127ad mhux ser ikollha implikazzjonijiet fuq l-approvazzjoni ta' mudelli \u0121odda.", "Kronolo\u0121ija u l-passi li jmiss", "F'Mejju 2015, l-ewwel pakkett biex ji\u0121u stabbiliti testijiet RDE \u0127adu vot po\u017cittiv mill-", "kumitat regolatorju", "korrispondenti (il-Kumitat Tekniku g\u0127all-Vetturi bil-Mutur, TCMV), korp tal-Kummissjoni li fih huma rappre\u017centati l-istati membri kollha.", "Peress li dan l-att legali huwa regolament tal-Kummissjoni so\u0121\u0121ett g\u0127all-pro\u010bedura regolatorja bi skrutinju, it-test imbag\u0127ad \u0121ie", "ppre\u017centat", "lill-Kunsill u l-Parlament.", "Il-Kunsill idde\u010bieda li ma jopponix l-adozzjoni tieg\u0127u, fil-laqg\u0127a tieg\u0127u tal-10 ta' Novembru 2015, b\u0127ala punt ming\u0127ajr diskussjoni.", "Wara din id-", "de\u010bi\u017cjoni tal-Kunsill", ", il-Kummissjoni tista' tadotta r-regolament, sakemm ma jo\u0121\u0121ezzjonax il-Parlament Ewropew.", "It-tieni pakkett", "It-tieni pakkett dwar it-testijiet RDE jistabbilixxi l-", "limiti applikabbli li m'g\u0127andhomx jinqab\u017cu tal-emissjonijiet", "dati g\u0127all-applikazzjoni tag\u0127hom", "g\u0127al mudelli \u0121odda u g\u0127al vetturi \u0121odda.", "Dan kiseb l-appo\u0121\u0121 mill-ma\u0121\u0121oranza tal-istati membri fil-kumitat regolatorju (TCMV) fit-28 ta' Ottubru 2015.", "Bl-istess pro\u010bedura, il-Kummissjoni issa ser tippre\u017centa t-tieni pakkett lill-Kunsill u lill-Parlament g\u0127al skrutinju.", "Abbozz ta' regolament tal-Kummissjoni dwar testijiet tal-emissjonijiet tas-sewqan reali (l-ewwel pakkett)", "Ara l-pa\u0121na tal-laqg\u0127a"], "date": "10 ta' Novembru 2015", "title": "Emissjonijiet f'sewqan reali: il-Kunsill japprova l-ewwel pakkett"}
{"url": "https://www.consilium.europa.eu/mt/press/press-releases/2015/10/09/tusk-weekly-schedule/", "text": ["It-Tnejn 12 ta' Ottubru 2015", "16:00 Laqg\u0127a mal-Prim Ministru tar-Repubblika tal-Moldova Valeriu Strele\u021b (opportunit\u00e0 biex jittie\u0127du ritratti)", "It-Tlieta 13 ta' Ottubru 2015", "08:00 Laqg\u0127a mas-Segretarju \u0120enerali tan-NATO Jens Stoltenberg (kwartieri \u0121enerali tan-NATO)", "13:00 Laqg\u0127a mal-President tal-Kummissjoni Ewropea Jean-Claude Juncker", "L-Erbg\u0127a 14 ta' Ottubru 2015", "10:00 Laqg\u0127a mal-President tal-Latvja Raimonds V\u0113jonis (opportunit\u00e0 biex jittie\u0127du ritratti)", "14:00 Laqg\u0127a mar-Rappre\u017centant G\u0127oli Federica Mogherini", "15:00 Laqg\u0127a mal-Prim Ministru tar-Repubblika \u010aeka Bohuslav Sobotka", "Il-\u0126amis 15 ta' Ottubru 2015", "09:30 Summit so\u010bjali tripartitiku", "12:30 Konferenza stampa tas-summit so\u010bjali tripartitiku", "14:45 Laqg\u0127a mal-Prim Ministru tal-I\u017cvezja Stefan L\u00f6fven", "15:15 Laqg\u0127a mal-Prim Ministru tal-Lussemburgu Xavier Bettel", "16:00 Kunsill Ewropew", "Kunsill Ewropew, 15 ta' Ottubru 2015"], "date": "9 ta' Ottubru 2015", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/10/12/fac-bosnia-herzegovina-conclusions/", "text": ["Fit-12 ta' Ottubru 2015, il-Kunsill adotta konklu\u017cjonijiet dwar il-Bo\u017cnija-\u0126erzegovina.", "Konklu\u017cjonijiet tal-Kunsill dwar il-Bo\u017cnija-\u0126erzegovina", "Ara l-pa\u0121na tal-laqg\u0127a"], "date": "12 ta' Ottubru 2015", "title": "Konklu\u017cjonijiet tal-Kunsill dwar il-Bo\u017cnija-\u0126erzegovina"}
{"url": "https://www.consilium.europa.eu/mt/press/press-releases/2015/10/12/fac-libya-conclusions/", "text": ["L-UE tilqa' u tappo\u0121\u0121a kompletament il-Ftehim Politiku Libjan li \u0121ie ppre\u017centat mir-Rappre\u017centant Spe\u010bjali tas-Segretarju \u0120eneral tan-Nazzjonijiet Uniti, Bernardino Leon, lid-delegati Libjani fi Skhirat fit-8 ta' Ottubru.", "Hija tesprimi l-apprezzament tag\u0127ha lil dawk kollha li taw sehem kostruttiv fin-negozjati tul bosta xhur, u wrew sens ta' responsabbilt\u00e0 u tmexxija.", "Bl-istess mod, tilqa' b'sodisfazzjon in-nomina ta' persuni f'karigi g\u0127oljin fil-Gvern ta' Kunsens Nazzjonali l-\u0121did, li issa ser ikollhom ir-responsabbilt\u00e0 li jiffurmaw kabinett u li jissorveljaw l-implimentazzjoni rapida tal-ftehim.", "L-UE tappella lill-partijiet Libjani kollha biex japprovaw malajr u jappo\u0121\u0121aw dan il-ftehim sabiex il-Libja tkun tista' taqbad it-triq tal-pa\u010bi u l-prosperit\u00e0.", "Dan huwa l-uniku mod kif jistg\u0127u jintla\u0127qu l-aspirazzjonijiet tal-poplu Libjan.", "L-UE tirrikonoxxi li dan ser ikun l-ewwel pass importanti biex il-Libja ter\u0121a' lura fit-triq lejn tran\u017cizzjoni pa\u010bifika, i\u017cda huwa essenzjali li dan il-pass jittie\u0127ed issa.", "Dawk li ti\u0121ihom it-tentazzjoni li jfixklu dan il-ftehim ser jin\u017cammu responsabbli.", "L-UE lesta li ta\u0127dem fi s\u0127ubija mill-qrib mal-Gvern ta' Kunsens Nazzjonali l-\u0121did, ladarba jkun iffurmat, biex toffri appo\u0121\u0121 minnufih u sostanzjali f'g\u0127add ta' oqsma differenti ddefiniti flimkien mal-awtoritajiet Libjani.", "Ara l-pa\u0121na tal-laqg\u0127a"], "date": "12 ta' Ottubru 2015", "title": "Konklu\u017cjonijiet tal-Kunsill dwar il-Libja"}
{"url": "https://www.consilium.europa.eu/mt/press/press-releases/2015/10/12/fac-conclusions-syria/", "text": ["Mhu qed jidher ebda sinjal li l-konflitt fis-Sirja u t-tbatija tal-poplu Sirjan bdew ibattu.", "Il-kobor tat-tra\u0121edja, li qatlet 250 000 ra\u0121el, mara, tifel u tifla, spostat 7.6 miljun persuna \u0121ewwa l-pajji\u017c, \u0121ieg\u0127let 'il fuq minn 4 miljun ru\u0127 ja\u0127arbu lejn pajji\u017ci \u0121irien u pajji\u017ci o\u0127rajn, issa hija l-akbar di\u017castru umanitarju fid-dinja, ming\u0127ajr paragun fl-istorja re\u010benti.", "L-UE, b\u0127ala l-akbar donatur, uriet ir-rieda u l-impenn tag\u0127ha li tag\u0127mel li tista' biex ittaffi l-konsegwenzi umanitarji.", "Hekk kif il-kri\u017ci tintensifika hemm \u0127tie\u0121a dejjem aktar ur\u0121enti g\u0127al soluzzjoni dejjiema li ttemm dan il-konflitt.", "Huwa biss pro\u010bess politiku mmexxi mis-Sirjani li jwassal g\u0127al tran\u017cizzjoni pa\u010bifika u inklu\u017civa, abba\u017ci tal-prin\u010bipji tal-Komunikat ta' \u0120inevra tat-30 ta' \u0120unju 2012, li jista' j\u0121ib lura l-istabbilt\u00e0 fis-Sirja, jippermetti l-pa\u010bi u r-rikon\u010biljazzjoni, jo\u0127loq l-ambjent me\u0127tie\u0121 g\u0127al sforzi effi\u010bjenti kontra t-terrori\u017cmu u j\u017comm is-sovranit\u00e0, l-indipendenza, l-g\u0127aqda u l-integrit\u00e0 territorjali tal-Istat Sirjan.", "Ma jistax ikun hemm pa\u010bi dejjiema fis-Sirja ta\u0127t it-tmexxija attwali sakemm ma ji\u0121ux indirizzati l-ilmenti u l-aspirazzjonijiet le\u0121ittimi tal-komponenti kollha tas-so\u010bjet\u00e0 Sirjana.", "Il-mira tal-UE hija li twassal biex jintemm il-konflitt u biex il-poplu Sirjan jg\u0127ix fil-pa\u010bi f'pajji\u017cu.", "Il-komunit\u00e0 internazzjonali g\u0127andha ting\u0127aqad madwar \u017cew\u0121 linji komplementari u marbuta flimkien - wa\u0127da politika li g\u0127andha l-g\u0127an li \u0121\u0121ib fi tmiem il-gwerra \u010bivili billi tindirizza l-kaw\u017ci fundamentali tal-konflitt u tistabbilixxi pro\u010bess ta' tran\u017cizzjoni politika inklu\u017civa li \u0121\u0121ib il-pa\u010bi lura fil-pajji\u017c - u wa\u0127da ta' sigurt\u00e0 li tiffoka fuq il-\u0121lieda kontra t-theddida re\u0121jonali u globali tad-Da'esh.", "L-UE ttenni l-appo\u0121\u0121 s\u0127i\u0127 tag\u0127ha g\u0127all-isforzi mmexxija min-NU u g\u0127all-\u0127idma tal-Mibg\u0127ut Spe\u010bjali tan-NU Staffan de Mistura biex ji\u017cviluppa din il-linja politika.", "L-UE tis\u0127aq fuq il-b\u017conn li ti\u017cdied il-\u0127idma tal-komunit\u00e0 internazzjonali kollha fuq il-linja politika fil-qafas tal-pro\u010bess immexxi min-NU.", "L-UE di\u0121\u00e0 qed tikkontribwixxi attivament g\u0127all-inizjattivi tan-NU u ser i\u017c\u017cid il-\u0127idma diplomatika b'appo\u0121\u0121 g\u0127all-isforzi mmexxija min-NU, inklu\u017ca l-proposta tal-Mibg\u0127ut Spe\u010bjali tan-NU g\u0127al gruppi ta' \u0127idma intra-Sirjani.", "Nappellaw lill-partijiet Sirjani kollha biex juru impenn \u010bar u konkret favur il-pro\u010bess immexxi min-NU u biex jie\u0127du sehem attiv fil-gruppi ta' \u0127idma.", "L-UE tenfasizza kemm huwa ur\u0121enti li l-oppo\u017cizzjoni politika moderata u gruppi asso\u010bjati armati jing\u0127aqdu g\u0127al appro\u010b\u010b komuni sabiex jippre\u017centaw alternattiva g\u0127all-poplu Sirjan.", "Dawn l-isforzi g\u0127andhom ikunu inklu\u017civi u jinvolvu n-nisa u s-so\u010bjet\u00e0 \u010bivili.", "L-UE ser tkompli tag\u0127ti appo\u0121\u0121 lill-oppo\u017cizzjoni moderata, inklu\u017ca SOC, u tfakkar li hija element essenzjali fil-\u0121lieda kontra l-estremi\u017cmu u g\u0127andha rwol \u010bentrali x'taqdi fit-tran\u017cizzjoni politika.", "L-UE ser tkompli te\u017cer\u010bita l-pressjoni politika kollha tag\u0127ha, b'mod attiv u effettiv, favur l-isforzi internazzjonali mmexxija min-NU sabiex tinstab soluzzjoni politika g\u0127all-konflitt, u tistieden lis-s\u0127ab re\u0121jonali u internazzjonali biex jag\u0127mlu l-istess.", "In\u0127e\u0121\u0121u lil dawk kollha li g\u0127andhom influwenza fuq il-partijiet, inklu\u017c fuq ir-re\u0121im Sirjan, biex ju\u017caw din l-influwenza biex jinkora\u0121\u0121ixxu rwol kostruttiv fil-pro\u010bess li jwassal g\u0127al tran\u017cizzjoni politika u biex jintemm i\u010b-\u010biklu tal-vjolenza.", "L-UE ser tinvolvi ru\u0127ha b'mod proattiv mal-atturi re\u0121jonali ewlenin b\u0127all-Arabja Sawdija, it-Turkija, l-Iran, l-Iraq u s\u0127ab internazzjonali fil-qafas tan-NU biex jinbnew il-kundizzjonijiet g\u0127al tran\u017cizzjoni pa\u010bifika u inklu\u017civa.", "F'dan il-kuntest, il-Kunsill ifakkar fid-de\u010bi\u017cjoni tieg\u0127u li jinkariga lir-RG\u0127/VP sabiex tesplora modi kif l-UE tista' tippromwovi attivament kooperazzjoni re\u0121jonali aktar kostruttiva.", "Il-protezzjoni tal-popolazzjoni \u010bivili fis-Sirja je\u0127tie\u0121 li tkun prijorit\u00e0 g\u0127all-komunit\u00e0 internazzjonali.", "L-UE tikkundanna l-attakki e\u010b\u010bessivi, sproporzjonati u indiskriminati li r-re\u0121im Sirjan qed ikompli jwettaq kontra l-poplu tieg\u0127u stess.", "Ir-re\u0121im ta' Assad g\u0127andu l-akbar responsabbilt\u00e0 g\u0127all-mewt ta' 250.000 persuna fil-konflitt u g\u0127all-ispostament ta' miljuni ta' nies.", "L-UE tfakkar li l-li\u0121i umanitarja internazzjonali tapplika g\u0127all-partijiet kollha, u d-drittijiet tal-bniedem iridu ji\u0121u rrispettati b'mod s\u0127i\u0127.", "Nappellaw lill-partijiet kollha biex jieqfu minn kull forma ta' sparar u bumbardament indiskriminat fuq \u017coni u strutturi \u010bivili b\u0127al ma huma sptarijiet u skejjel u, b'mod partikolari, lir-re\u0121im Sirjan biex itemm il-bumbardamenti kollha mill-ajru, fosthom l-u\u017cu ta' bombi bettija, f'konformit\u00e0 mal-UNSCR 2139 u l-u\u017cu tal-armi kimi\u010bi f'konformit\u00e0 mal-UNSCR 2209.", "L-immirar sistematiku mir-re\u0121im fuq il-popolazzjoni \u010bivili wassal g\u0127al spostamenti massi\u010b\u010bi u inkora\u0121\u0121ixxa r-rekluta\u0121\u0121 u t-tis\u0127i\u0127 ta' gruppi terroristi\u010bi fis-Sirja.", "Dan jitlob attenzjoni u azzjoni ur\u0121enti.", "L-UE ser issa\u0127\u0127a\u0127 l-isforzi tag\u0127ha biex tintensifika l-implimentazzjoni tar-Ri\u017coluzzjonijiet 2139, 2165 u 2191 tal-KSNU biex titwassal assistenza transfruntiera u fuq kull na\u0127a tal-konflitt sabiex tg\u0127in lil dawk is-Sirjani li huma l-aktar dispratament fil-b\u017conn.", "L-UE tikkundanna bis-s\u0127i\u0127 l-attakki indiskriminati, l-atro\u010bitajiet, il-qtil, il-vjolenza sesswali b'rabta mal-konflitt, l-abbu\u017ci tad-drittijiet tal-bniedem u l-ksur serju tad-dritt umanitarju internazzjonali li qed jitwettqu mid-Da'esh u minn gruppi terroristi\u010bi o\u0127ra, kontra l-popolazzjonijiet \u010bivili, inklu\u017c kontra l-insara u gruppi reli\u0121ju\u017ci u etni\u010bi o\u0127ra.", "L-UE tappo\u0121\u0121a l-isforzi u l-inizjattivi internazzjonali biex ji\u0121u indirizzati dawn il-kwistjonijiet.", "L-UE tikkundanna l-qerda intenzjonata mid-Da'esh tal-wirt kulturali fis-Sirja u l-Iraq, li skont id-dritt internazzjonali jikkostitwixxi delitt tal-gwerra.", "Dawk responsabbli g\u0127al delitti tal-gwerra u delitti kontra l-umanit\u00e0 fis-Sirja jridu jin\u017cammu responsabbli.", "L-UE tesprimi t-t\u0127assib l-aktar serju tag\u0127ha dwar is-sejbiet tal-Kummissjoni Internazzjonali Indipendenti ta' Inkjesta dwar is-Sirja.", "L-allegazzjonijiet ta' tortura u e\u017cekuzzjonijiet ibba\u017cati fuq l-evidenza ppre\u017centata mir-rapport Caesar huma wkoll ta' t\u0127assib kbir.", "L-UE ttenni t-talba tag\u0127ha lill-Kunsill tas-Sigurt\u00e0 tan-NU biex jirreferi l-qag\u0127da fis-Sirja lill-Qorti Kriminali Internazzjonali.", "L-UE tappo\u0121\u0121a l-isforzi tal-Koalizzjoni Dinjija biex ti\u0121\u0121ieled kontra d-Da'esh fis-Sirja u l-Iraq.", "B\u0127ala konsegwenza tal-politiki u l-azzjonijiet tieg\u0127u, ir-re\u0121im ta' Assad ma jistax ikun sie\u0127eb fil-\u0121lieda kontra d-Dae'sh.", "L-azzjoni kontra d-Da'esh je\u0127tie\u0121 li ti\u0121i kkoordinata mill-qrib fost is-s\u0127ab kollha, u je\u0127tie\u0121 li tkun immirata b'mod \u010bar lejn id-Da'esh, il-Jabhat Al-Nusra, u gruppi terroristi\u010bi o\u0127rajn indikati min-NU.", "L-attakki militari re\u010benti mir-Russja li jmorru lil hinn mid-Da'esh u gruppi terroristi\u010bi o\u0127ra dde\u017cinjati min-NU, kif ukoll fuq l-oppo\u017cizzjoni moderata, iqanqlu t\u0127assib kbir ukoll, u je\u0127tie\u0121 li jieqfu minnufih.", "Daqstant ie\u0127or g\u0127andu jieqaf il-ksur mir-Russja tas-sovranit\u00e0 tal-ispazju tal-ajru tal-pajji\u017ci \u0121irien.", "Hemm ir-riskju li din l-eskalazzjoni militari ttawwal il-konflitt, iddg\u0127ajjef pro\u010bess politiku, tiggrava s-sitwazzjoni umanitarja u \u017c\u017cid ir-radikalizzazzjoni.", "L-g\u0127an tag\u0127na g\u0127andu jkun li l-konflitt ibatti.", "L-UE tappella lir-Russja biex tiffoka l-isforzi tag\u0127ha fuq l-g\u0127an komuni li tinkiseb soluzzjoni politika g\u0127all-konflitt.", "F'dan il-kuntest, t\u0127e\u0121\u0121e\u0121 lir-Russja biex tag\u0127mel pressjoni favur it-tnaqqis tal-vjolenza u l-implimentazzjoni ta' mi\u017curi mir-re\u0121im Sirjan biex isa\u0127\u0127u l-fidu\u010bja skont id-dispo\u017cizzjonijiet tal-UNSCR 2139.", "L-UE ser tintensifika d-diplomazija umanitarja u tfittex modi kif ittejjeb l-a\u010b\u010bess u l-protezzjoni kif ukoll kif tippromwovi l-prin\u010bipji umanitarji u l-kunsens lokali dwar il-linji gwida g\u0127all-g\u0127oti ta' g\u0127ajnuna.", "L-UE \u017ciedet sostanzjalment l-isforzi finanzjarji tag\u0127ha biex tappo\u0121\u0121a lil dawk li \u0127arbu mill-konflitt, \u0121ewwa u barra s-Sirja, b'impenji \u0121odda g\u0127al g\u0127ajnuna umanitarja u g\u0127al \u0127idma fit-tul li tappo\u0121\u0121a r-re\u017ciljenza tar-refu\u0121jati fil-vi\u010binat.", "L-UE u l-Istati Membri tag\u0127ha di\u0121\u00e0 taw \u20ac4 biljun g\u0127all-assistenza ta' sokkors u rkupru lil dawk affettwati mill-konflitt fis-Sirja kif ukoll lir-refu\u0121jati u l-komunitajiet li qed jospitawhom f'pajji\u017ci \u0121irien.", "L-UE u l-Istati Membri tag\u0127ha ser ikomplu jag\u0127tu g\u0127ajnuna umanitarja permezz tan-NU, l-ICRC u NGOs internazzjonali.", "Fl-istess \u0127in, l-UE ser i\u017c\u017cid l-assistenza tag\u0127ha fit-tul g\u0127all-i\u017cvilupp u l-istabbilizzazzjoni, lil dawn is-s\u0127ab u o\u0127rajn, inklu\u017c permezz tal-Fond Fidu\u010bjarju Re\u0121jonali tal-UE stabbilit re\u010bentement b'reazzjoni g\u0127all-kri\u017ci fis-Sirja (il-\"Fond Madad\") li issa r\u010bieva 'l fuq minn \u20ac500 miljun finanzjament mill-UE li g\u0127andu jkun proporzjonat mal-isforzi mill-Istati Membri tal-UE u minn pajji\u017ci o\u0127ra.", "L-UE tappella lil pajji\u017ci o\u0127ra biex isostnu u j\u017cidu l-kontribuzzjonijiet tag\u0127hom b'reazzjoni g\u0127all-kri\u017ci fis-Sirja.", "Il-Kunsill qabel spe\u010bifikament dwar il-\u0127tie\u0121a li ji\u017cdied il-livell ta' kooperazzjoni u s\u0127ubija mal-Libanu, il-\u0120ordan u t-Turkija biex ikunu \u017cgurati a\u010b\u010bess ugwali g\u0127all-kenn, l-edukazzjoni, is-sa\u0127\u0127a u l-g\u0127ajxien g\u0127ar-refu\u0121jati u l-komunitajiet li qed jospitawhom, bl-appo\u0121\u0121 ta' assistenza ulterjuri mill-UE.", "Ara l-pa\u0121na tal-laqg\u0127a"], "date": "12 ta' Ottubru 2015", "title": "Konklu\u017cjonijiet tal-Kunsill dwar is-Sirja"}
{"url": "https://www.consilium.europa.eu/mt/press/press-releases/2015/10/02/tusk-weekly-schedule/", "text": ["It-Tnejn 5 ta' Ottubru 2015", "\u017bjara tal-President tat-Turkija Recep Tayyip Erdo\u011fan", "15:45 Laqg\u0127a bilaterali", "15:45 Stqarrijiet g\u0127all-istampa", "19:00 Ikla ta' \u0127idma flimkien mal-President tal-Kummissjoni Ewropea Jean-Claude Juncker u l-President tal-Parlament Ewropew Martin Schulz", "Avvi\u017c g\u0127all-media - akkreditazzjoni, programm g\u0127all-media, \u010bentru tal-istampa", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "It-Tlieta 6 ta' Ottubru 2015", "09:00 Diskors lill-Parlament Ewropew dwar il-laqg\u0127a informali tal-kapijiet ta' stat jew ta' gvern tat-23 ta' Settembru 2015", "Il-\u0126amis 8 ta' Ottubru 2015", "Varna, il-Bulgarija", "20:00 Ikla ta' \u0127idma mal-Prim Ministru Boyko Borissov", "Il-\u0120img\u0127a 9 ta' Ottubru 2015", "Varna, il-Bulgarija", "10:00 Laqg\u0127a mal-Prim Ministru Boyko Borissov segwita minn \u0127in g\u0127all-istampa"], "date": "2 ta' Ottubru 2015", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/10/05/eucap-sahel-niger-council-nearly-doubles-missions-annual-budget/", "text": ["Il-Kunsill \u017cied il-ba\u0121it tal-missjoni \u010bivili tal-UE fin-Ni\u0121er (EUCAP Sahel Niger) minn 9.8 miljun g\u0127al 18.4 miljun euro g\u0127all-perijodu bejn is-16 ta' Lulju 2015 u l-15 ta' Lulju 2016.", "Dan il-ba\u0121it mi\u017cjud ser jippermetti rinfurzar tal-operazzjoni biex tikkombina impenn imsa\u0127\u0127a\u0127 f'Niamey permezz ta' pre\u017cenza permanenti fir-re\u0121jun tad-de\u017cert f'Agadez fin-Ni\u0121er \u010bentrali.", "In-Ni\u0121er qed jiffa\u010b\u010bja theddid g\u0127as-sigurt\u00e0 li jinkludi terrori\u017cmu, traffikar illegali ta' drogi, armi u persuni, b'mod partikolari fit-Tramuntana t'Agadez, u huwa wkoll \u010bentru re\u0121jonali ma\u0121\u0121uri ta' tran\u017citu g\u0127all-migrazzjoni irregolari.", "L-i\u017cvilupp ta' pre\u017cenza permanenti f'Agadez huwa fattur \u010bentrali biex l-awtoritajiet Ni\u0121erjani jing\u0127ataw appo\u0121\u0121 rigward il-\u0121estjoni tal-fruntieri u l-migrazzjoni, il-\u0121lieda kontra t-terrori\u017cmu u l-kriminalit\u00e0 organizzata.", "Ir-Rappre\u017centant G\u0127oli g\u0127all-Affarijiet Barranin u l-Politika ta' Sigurt\u00e0 Federica Mogherini \u017caret in-Ni\u0121er fit-18 ta' Settembru 2015, inklu\u017ca l-missjoni EUCAP Sahel Niger f'Agadez, u kellha Djalogu ta' Livell G\u0127oli mal-President u l-gvern b'enfasi fuq l-appro\u010b\u010b komprensiv tal-UE dwar il-migrazzjoni, is-sigurt\u00e0 u l-i\u017cvilupp.", "Il-EUCAP Sahel Niger tnediet fl-2012 biex tappo\u0121\u0121a l-bini tal-kapa\u010bit\u00e0 tal-atturi tas-sigurt\u00e0 tan-Ni\u0121er.", "Il-missjoni tipprovdi pariri u ta\u0127ri\u0121 biex tappo\u0121\u0121a lill-awtoritajiet tan-Ni\u0121er fit-tis\u0127i\u0127 tal-kapa\u010bitajiet ta' sigurt\u00e0 tag\u0127hom.", "Hija tikkontribwixxi g\u0127all-i\u017cvilupp ta' appro\u010b\u010b integrat, koerenti, sostenibbli u bba\u017cat fuq id-drittijiet tal-bniedem fost id-diversi a\u0121enziji tas-sigurt\u00e0 tan-Ni\u0121er fil-\u0121lieda kontra t-terrori\u017cmu u l-kriminalit\u00e0 organizzata.", "I\u017c-\u017cjara fin-Ni\u0121er timmarka l-ewwel vja\u0121\u0121 ta' Mogherini fl-Afrika sub-Sa\u0127arjana", "L-EUCAP Sahel Niger ser tg\u0127in fil-prevenzjoni tal-migrazzjoni irregolari", "Ara l-pa\u0121na tal-laqg\u0127a"], "date": "5 ta' Ottubru 2015", "title": "EUCAP Sahel Niger: Il-Kunsill kwa\u017ci jirdoppja l-ba\u0121it annwali tal-missjoni"}
{"url": "https://www.consilium.europa.eu/mt/press/press-releases/2015/10/05/hr-mogherini-declaration-reform-iraq/", "text": ["Il-fra\u0121ilit\u00e0 tas-sitwazzjoni fil-Lvant Nofsani, u b'mod partikolari dawk il-pajji\u017ci li qed jiffa\u010b\u010bjaw it-theddida tal-estremi\u017cmu vjolenti minn ISIL/Da'esh, kienet tema ewlenija fis-70", "laqg\u0127a tal-Assemblea \u0120enerali tan-NU fi New York dan ix-xahar.", "L-Iraq huwa wie\u0127ed mill-pajji\u017ci esposti g\u0127al dak il-kunflitt u \u0127aqqu l-appo\u0121\u0121 tal-komunit\u00e0 internazzjonali.", "Kif g\u0127idt fil-laqg\u0127a tieg\u0127i mal-Ministru g\u0127all-Affarijiet Barranin al-Jaafari fi New York fis-26 ta' Settembru, l-UE tappo\u0121\u0121a bis-s\u0127i\u0127 il-Gvern Iraqi elett b'mod demokratiku, immexxi mill-Prim Ministru al-Abadi.", "L-UE tilqa' l-impenn tal-gvern Iraqi g\u0127all-programm ta' Settembru 2014 li g\u0127andu l-g\u0127an li jo\u0127loq governanza inklu\u017civa, rikon\u010biljazzjoni nazzjonali b'tifsira u riforma politika \u0121enwina.", "L-UE tappo\u0121\u0121a wkoll bis-s\u0127i\u0127 il-pakkett ta' riforma ta' Awwissu 2015 li t\u0127abbar mill-gvern Iraqi li g\u0127andu l-g\u0127an li jittratta l-korruzzjoni, itejjeb l-g\u0127oti ta' servizzi li\u010b-\u010bittadini u b'hekk jag\u0127ti spinta lill-governanza in\u0121enerali.", "L-UE tappella lill-atturi kollha tas-so\u010bjet\u00e0 Iraqija biex jag\u0127tu l-appo\u0121\u0121 tag\u0127hom lil dawk ir-riformi u l-implimentazzjoni tag\u0127hom.", "Dan huwa essenzjali g\u0127all-progress politiku, ekonomiku u so\u010bjali fl-Iraq kollu u ser jg\u0127in fil-promozzjoni ta' \u0127ajja a\u0127jar g\u0127all-Iraqin kollha.", "Iraq aktar b'sa\u0127\u0127tu u mag\u0127qud ser i\u017cid l-effettivit\u00e0 tal-\u0121lieda kontra ISIL/Da'esh.", "Ir-riforma tista' tkun ta' sfida u l-UE tfa\u0127\u0127ar il-kura\u0121\u0121 tal-gvern Iraqi fl-adozzjoni ta' dawn il-mi\u017curi.", "B'hekk, l-UE tesprimi l-impenn kontinwu tag\u0127ha g\u0127all-u\u017cu tal-istrumenti disponibbli kollha tag\u0127ha u g\u0127all-\u0127idma mill-qrib mas-s\u0127ab Iraqin.", "Dawn jinkludu l-appo\u0121\u0121 tal-UE g\u0127all-istabbilizzazzjoni ta\u017c-\u017coni lliberati minn ISIL/Da'esh, l-appo\u0121\u0121 g\u0127at-titjib fl-istat tad-dritt, il-kooperazzjoni kontra t-terrori\u017cmu, ir-rikon\u010biljazzjoni u l-mi\u017curi g\u0127all-bini tal-pa\u010bi.", "B'mod parallel, l-UE u l-Istati Membri tag\u0127ha g\u0127adhom impenjati li jag\u0127mlu l-a\u0127jar u\u017cu possibbli mill-Ftehim ta' S\u0127ubija u Kooperazzjoni UE-Iraq, sabiex ting\u0127ata assistenza fit-tul u jitjiebu l-governanza u l-i\u017cvilupp ekonomiku u so\u010bjali tal-Iraq.", "L-UE ttenni l-appo\u0121\u0121 sod tag\u0127ha g\u0127all-unit\u00e0, is-sovranit\u00e0 u l-integrit\u00e0 territorjali tal-Iraq, u tappella lill-pajji\u017ci kollha fir-re\u0121jun biex jappo\u0121\u0121aw il-gvern Iraqi fl-isforzi tieg\u0127u biex jippromwovi r-rikon\u010biljazzjoni u jer\u0121a' jkun hemm pa\u010bi u stabbilt\u00e0 dejjiema fl-Iraq.", "Il-Pajji\u017ci Kandidati t-Turkija, l-Eks Repubblika Jugoslava tal-Ma\u010bedonja*, il-Montenegro*, is-Serbja* u l-Albanija*, il-pajji\u017c tal-Pro\u010bess ta' Stabbilizzazzjoni u ta' Asso\u010bjazzjoni u kandidat potenzjali l-Bo\u017cnija-\u0126erzegovina, u l-pajji\u017ci tal-EFTA l-I\u017clanda, il-Liechtenstein u n-Norve\u0121ja, membri ta\u017c-\u017bona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ru\u0127hom ma' din id-Dikjarazzjoni.", "* - L-Eks-Repubblika Jugoslava tal-Ma\u010bedonja, il-Montenegro, is-Serbja u l-Albanija g\u0127adhom jag\u0127mlu parti mill-Pro\u010bess ta' Stabbilizzazzjoni u ta' Asso\u010bjazzjoni."], "date": "5 ta' Ottubru 2015", "title": "Dikjarazzjoni mir-Rappre\u017centant G\u0127oli, Federica Mogherini, f'isem l-Unjoni Ewropea b'appo\u0121\u0121 g\u0127all-isforzi ta' riforma tal-gvern Iraqi"}
{"url": "https://www.consilium.europa.eu/mt/press/press-releases/2015/09/14/eu-extends-of-sanctions-over-actions-againstu-ukraines-territorial-integrity/", "text": ["Il-Kunsill tawwal b'sit xhur l-applikazzjoni tal-mi\u017curi restrittivi tal-UE mmirati fuq", "azzjonijiet kontra l-integrit\u00e0 territorjali, s-sovranit\u00e0 u l-indipendenza tal-Ukrajna", "L-", "iffri\u017car tal-assi", "projbizzjonijiet tal-ivvja\u0121\u0121ar", "kontra 149 persuna u 37 entit\u00e0 \u0121ew esti\u017ci", "sal-15 ta' Marzu 2016", "Il-valutazzjoni tas-sitwazzjoni ma \u0121\u0121ustifikatx tibdil fir-re\u0121im ta' sanzjonijiet u lanqas fil-lista ta' persuni u entitajiet ta\u0127t mi\u017curi restrittivi.", "Persuna wa\u0127da li mietet tne\u0127\u0127iet mil-lista.", "L-atti legali huma disponibbli fil-\u0120urnal Uffi\u010bjali tal-UE tal-15 ta' Settembru 2015.", "Lista ta' persuni u entitajiet so\u0121\u0121etti g\u0127al mi\u017curi restrittivi tal-UE min\u0127abba l-integrit\u00e0 territorjali tal-Ukrajna", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Aktar dettalji dwar il-mi\u017curi restrittivi", "Sekwenza - Mi\u017curi restrittivi tal-UE b'rispons g\u0127all-kri\u017ci fl-Ukrajna", "Ara l-pa\u0121na tal-laqg\u0127a"], "date": "14 ta' Settembru 2015", "title": "L-UE testendi l-validit\u00e0 tas-sanzjonijiet min\u0127abba l-azzjonijiet kontra l-integrit\u00e0 territorjali tal-Ukrajna"}
{"url": "https://www.consilium.europa.eu/mt/press/press-releases/2015/09/14/eunavfor-med-council-adopts-positive-assessment-on-conditions-to-move-to-first-step-of-phase-2-on-high-seas/", "text": ["Il-Kunsill adotta valutazzjoni po\u017cittiva dwar li l-kondizzjonijiet sabiex isir l-ewwel pass tat-tieni fa\u017ci fl-ib\u0127ra miftu\u0127a minn EUNAVFOR MED \u0121ew sodisfatti, wara li l-operazzjoni navali militari ssodisfat l-objettivi militari kollha relatati mal-ewwel fa\u017ci li ffokat fuq il-\u0121bir u l-anali\u017ci ta' informazzjoni u intelligence.", "Din il-valutazzjoni hija parti mill-passi formali me\u0127tie\u0121a fil-pro\u010bess ta' transizzjoni tal-operazzjoni g\u0127at-tieni fa\u017ci fl-ib\u0127ra miftu\u0127a u ser ti\u0121i segwita malajr minn konferenza g\u0127all-\u0121enerazzjoni tal-forzi u l-approvazzjoni tar-regoli ta' inga\u0121\u0121 tat-tieni fa\u017ci fl-ib\u0127ra miftu\u0127a.", "Ladarba dawn ir-regoli jkunu miftiehma u l-Kmandant tal-Operazzjoni jindika li g\u0127andu l-assi me\u0127tie\u0121a, l-Ambaxxaturi tal-UE fi \u0127dan il-Kumitat Politiku u ta' Sigurt\u00e0 ser jidde\u010biedu dwar meta ji\u0121i mniedi l-ewwel pass tat-tieni fa\u017ci.", "Din it-transizzjoni importanti ser tippermetti l-operazzjoni navali tal-UE kontra dawk li jiffa\u010bilitaw id-d\u0127ul klandestin u kontra t-traffikanti tal-bnedmin fil-Mediterran biex tippro\u010bedi g\u0127all-imbark, it-tfittxija, is-sekwestru u d-devjazzjoni fl-ib\u0127ra internazzjonali ta' bastimenti li jkunu suspettati li qed jintu\u017caw g\u0127al kuntrabandu jew traffikar tal-bnedmin, fl-ambitu tad-dritt internazzjonali.", "It-tiftix ta' soluzzjonijiet g\u0127al pressjonijiet migratorji (informazzjoni \u0121enerali)", "Ara l-pa\u0121na tal-laqg\u0127a"], "date": "14 ta' Settembru 2015", "title": "EUNAVFOR Med: Il-Kunsill jadotta valutazzjoni po\u017cittiva dwar il-kondizzjonijiet sabiex isir l-ewwel pass tat-tieni fa\u017ci fl-ib\u0127ra miftu\u0127a"}
{"url": "https://www.consilium.europa.eu/mt/press/press-releases/2015/09/14/jha-relocation-refugees/", "text": ["\"Ninsab ferm kuntent li l-Kunsill issa kien kapa\u010bi jadotta din id-De\u010bi\u017cjoni.", "Dan huwa messa\u0121\u0121 politiku importanti...\".", "Jean Asselborn, President tal-Kunsill", "Il-Kunsill adotta de\u010bi\u017cjoni li tistabbilixxi mi\u017curi provi\u017corji fil-qasam tal-protezzjoni internazzjonali g\u0127all-benefi\u010b\u010bju tal-Italja u l-Gre\u010bja.", "Din id-de\u010bi\u017cjoni tistabbilixxi mekkani\u017cmu ta' rilokazzjoni temporanju u e\u010b\u010bezzjonali fuq sentejn mill-istati membri l-aktar esposti l-Italja u l-Gre\u010bja lejn stati membri o\u0127ra.", "Hija ser tapplika g\u0127al persuni fi b\u017conn \u010bar ta' protezzjoni internazzjonali li waslu jew li qed jaslu fit-territorju ta' dawk l-istati membri mill-15 ta' Awwissu 2015 sas-16 ta' Settembru 2017.", "Jean Asselborn, il-Ministru tal-Lussemburgu g\u0127all-Immigrazzjoni u l-A\u017cil u l-President tal-Kunsill qal: \"Ninsab ferm kuntent li l-Kunsill issa kien kapa\u010bi jadotta din id-De\u010bi\u017cjoni.", "Dan huwa messa\u0121\u0121 politiku importanti.", "Fil-fatt, l-ewwel rilokazzjonijiet ta' nies fil-b\u017conn ta' protezzjoni internazzjonali tista' tibda malajr.", "Fl-istess \u0127in, il-\"hotspots\" fl-Italja u l-Gre\u010bja issa g\u0127andhom il-ba\u017ci legali ne\u010bessarja biex jibdew ja\u0127dmu.", "Issa li l-Kunsill qed jiddiskuti proposta addizzjonali ta' rilokazzjoni ta' emer\u0121enza, huwa importanti \u0127afna li l-ewwel mekkani\u017cmu ji\u0121i stabbilit u jibda jag\u0127mel l-effetti tieg\u0127u\".", "Fl-20 ta' Lulju, ir-rappre\u017centanti tal-gvernijiet tal-istati membri mlaqqa' fil-Kunsill qablu b'kunsens dwar it-tqassim ta' 32 256 persuna.", "Huma qablu li ja\u0121\u0121ornaw i\u010b-\u010bifri sa Di\u010bembru 2015 bil-\u0127sieb li jintla\u0127aq l-g\u0127add globali ta' 40 000 skont l-impenji li ttie\u0127du fil-Kunsill Ewropew tal-25 u s-26 ta' \u0120unju 2015.", "L-istati membri li jie\u0127du sehem fil-mekkani\u017cmu ser jir\u010bievu s-somma s\u0127i\u0127a ta' EUR 6 000 g\u0127al kull persuna rilokata.", "Il-pro\u010bedura spe\u010bjali g\u0127all-adozzjoni tad-de\u010bi\u017cjoni tistabbilixxi li l-Kunsill ser jikkonsulta mal-Parlament Ewropew.", "Fid-9 ta' Settembru l-Parlament Ewropew adotta l-opinjoni tieg\u0127u.", "Id-Danimarka u r-Renju Unit mhumiex qed jie\u0127du sehem f'din id-de\u010bi\u017cjoni.", "De\u010bi\u017cjoni tal-Kunsill li tistabbilixxi mi\u017curi provi\u017corji fil-qasam tal-protezzjoni internazzjonali g\u0127all-benefi\u010b\u010bju tal-Italja u l-Gre\u010bja (14 ta' Settembru 2015)", "Ri\u017coluzzjoni dwar ir-rilokazzjoni mill-Gre\u010bja u l-Italja ta' 40 000 persuna fi b\u017conn \u010bar ta' protezzjoni internazzjonali", "It-tiftix ta' soluzzjonijiet g\u0127al pressjonijiet migratorji (informazzjoni \u0121enerali)", "Ara l-pa\u0121na tal-laqg\u0127a"], "date": "14 ta' Settembru 2015", "title": "Il-Kunsill jaqbel dwar ir-rilokazzjoni ta' 40 000 refu\u0121jat mill-Gre\u010bja u l-Italja"}
{"url": "https://www.consilium.europa.eu/mt/press/press-releases/2015/09/14/jha-presidency-conclusions/", "text": ["Wara d-diskussjonijiet dwar il-migrazzjoni li saru llum fil-Kunsill fil-pre\u017cenza tal-pajji\u017ci asso\u010bjati ta' Schengen, il-Presidenza, appo\u0121\u0121ata minn ma\u0121\u0121oranza kbira tad-delegazzjonijiet, waslet g\u0127all-konklu\u017cjonijiet li \u0121ejjin:", "Test s\u0127i\u0127 tal-konklu\u017cjonijiet tal-presidenza wara l-Kunsill \u0120ustizzja u Affarijiet Interni tal-14 ta' Settembru 2015", "Ara l-pa\u0121na tal-laqg\u0127a"], "date": "14 ta' Settembru 2015", "title": "Konklu\u017cjonijiet tal-presidenza wara l-Kunsill \u0120ustizzja u Affarijiet Interni tal-14 ta' Settembru 2015"}
{"url": "https://www.consilium.europa.eu/mt/press/press-releases/2015/09/15/korea-joint-press-statement/", "text": ["It-Tmien Summit bejn ir-Repubblika tal-Korea (RtK) u l-Unjoni Ewropea (UE) sar f'Seoul fil-15 ta' Settembru, 2015.", "Ir-RtK kienet irrappre\u017centata mill-President Park Geun-hye u l-UE kienet irrappre\u017centata mill-President tal-Kunsill Ewropew, is-Sur Donald Tusk, u mill-Kummissarju Cecilia Malmstr\u00f6m li rrappre\u017centat lill-President tal-Kummissjoni Ewropea.", "It-test s\u0127i\u0127 tad-dikjarazzjoni", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Ara l-pa\u0121na tal-laqg\u0127a"], "date": "15 ta' Settembru 2015", "title": "Dikjarazzjoni Kon\u0121unta g\u0127all-Istampa, it-Tmien Summit Repubblika tal-Korea-UE. Seoul, 15 ta' Settembru 2015"}
{"url": "https://www.consilium.europa.eu/mt/press/press-releases/2015/05/13/eucap-sahel-niger/", "text": ["Il-Kunsill qabel li jsa\u0127\u0127a\u0127 il-missjoni \u010bivili EUCAP Sahel Niger b\u0127ala parti mill-azzjonijiet tal-Unjoni Ewropea kontra l-migrazzjoni irregolari.", "L-UE se toffri lill-awtoritajiet Ni\u0121erini", "appo\u0121\u0121 g\u0127all-prevenzjoni tal-migrazzjoni irregolari", "g\u0127all-\u0121lieda kontra l-kriminalit\u00e0 asso\u010bjata mag\u0127ha", ".", "Dan ikun jinkludi pariri dwar strate\u0121ija relatata u ta\u0127ri\u0121 g\u0127as-servizzi tas-sigurt\u00e0 Ni\u0121erini.", "L-EUCAP Sahel Niger ikollha wkoll stazzjonament f'Agadez, \u010bentru ewlieni ta' traffikar fir-rotta lejn il-Libja.", "Federica Mogherini, ir-Rappre\u017centant G\u0127oli g\u0127all-Affarijiet Barranin u l-Politika ta' Sigurt\u00e0 u Vi\u010bi President tal-Kummissjoni, qalet: \"Illum l-UE tikkonferma li qed tassumi r-responsabbiltajiet tag\u0127ha, bi s\u0127ab ma' pajji\u017ci importanti u b'mod komprensiv.", "\u0120imag\u0127tejn wara t-talba tal-Kunsill Ewropew biex ji\u017cdied l-appo\u0121\u0121 tag\u0127na lill-pajji\u017ci s\u0127ab kontra l-flussi migratorji irregolari, qbilna li nsa\u0127\u0127u l-pre\u017cenza tag\u0127na fin-Ni\u0121er: 90% tal-migranti mill-Afrika tal-Punent jg\u0127addu min-Ni\u0121er.", "Hu biss b'\u0127idma kon\u0121unta mal-pajji\u017ci tal-ori\u0121ini u ta' tran\u017citu, mal-Unjoni Afrikana u man-NU, li jirnexxielna nindirizzaw il-kaw\u017ci fundamentali tal-emer\u0121enza waqt li nisfrattaw l-organizzazzjonijiet kriminali u ng\u0127inu l-migranti ja\u0127arbu minnhom\".", "In-Ni\u0121er jinsab f'po\u017cizzjoni \u0121eografika kritika g\u0127all-flussi migratorji lejn l-Ewropa: 90% tal-migranti mill-Afrika tal-Punent jg\u0127addu min-Niger fi triqithom lejn il-Libja.", "Nofs il-migranti li waslu irregolarment l-Italja fl-2014 \u0121ew mil-Libja, skont l-a\u0121enzija tal-UE g\u0127all-\u0121estjoni tal-fruntieri, il-Frontex.", "L-EUCAP Sahel Niger di\u0121\u00e0 tipprovdi pariri u ta\u0127ri\u0121 biex tappo\u0121\u0121a l-awtoritajiet Ni\u0121erini fit-tis\u0127i\u0127 tal-", "kapa\u010bitajiet tag\u0127hom g\u0127all-\u0121lieda kontra t-terrori\u017cmu u l-kriminalit\u00e0 organizzata", ".", "Il-missjoni ta\u0127dem biex tippromwovi l-interoperabbilt\u00e0 tal-forzi tas-sigurt\u00e0 Ni\u0121erini, ti\u017cviluppa l-kapa\u010bitajiet ta' investigazzjoni kriminali, tiffa\u010bilita l-koordinament tal-\u0121lieda kontra t-terrori\u017cmu u l-kriminalit\u00e0 organizzata kif ukoll ittejjeb is-sostenibbilt\u00e0 tal-forzi tas-sigurt\u00e0.", "L-EUCAP hija inkorporata fl-istrate\u0121ija re\u0121jonali tal-UE g\u0127as-sigurt\u00e0 u l-i\u017cvilupp fis-Sa\u0127el.", "Madwar 50 espert internazzjonali minn 12-il stat membru tal-UE b\u0127alissa qed ja\u0127dmu f'din il-missjoni, li hija bba\u017cata f'Niamey.", "Minn Mejju 2014 'l hawn, il-Kap tal-Missjoni kien Filip de Ceuninck mill-Bel\u0121ju.", "Id-de\u010bi\u017cjoni ttie\u0127det fil-Kumitat Politiku u ta' Sigurt\u00e0 tal-Kunsill.", "Skeda informattiva dwar EUCAP SAHEL Niger"], "date": "13 ta' Mejju 2015", "title": "EUCAP Sahel Niger biex tg\u0127in fil-prevenzjoni tal-migrazzjoni irregolari"}
{"url": "https://www.consilium.europa.eu/mt/press/press-releases/2015/07/20/fac-afghanistan-conslusion/", "text": ["1.", "Il-Kunsill japprova l-ewwel rapport annwali dwar l-Istrate\u0121ija tal-Unjoni Ewropea (UE) dwar l-Afganistan 2014-16.", "L-UE tapprezza l-isforzi mag\u0127mula mir-RSUE fl-Afganistan fl-implimentazzjoni tal-istrate\u0121ija u tafferma mill-\u0121did l-impenn kontinwu tag\u0127ha lejn l-g\u0127an tal-istrate\u0121ija, b'mod partikolari l-i\u017cvilupp tal-istituzzjonijiet tal-Afganistan biex jipprovdu r-re\u017ciljenza me\u0127tie\u0121a biex jissalvagwardjaw il-progress li sar sa issa u ti\u0121i provduta pjattaforma g\u0127al stat Afgan aktar effettiv u fl-a\u0127\u0127ar mill-a\u0127\u0127ar sostenibbli.", "Il-Kunsill jilqa' l-progress li sar dwar il-Ftehim ta' Kooperazzjoni g\u0127as-S\u0127ubija u l-I\u017cvilupp, l-oqsma wiesg\u0127a ta' kooperazzjoni li jidentifika u l-qafas li ser jipprovdi g\u0127al impenn fit-tul mal-Afganistan.", "2.", "L-UE tilqa' l-involviment miftiehem mit-tmexxija Afgana ma' pajji\u017ci fir-re\u0121jun biex ti\u017cdied il-kooperazzjoni fl-iffa\u010bilitar ta' pro\u010bess ta' pa\u010bi mmexxi mill-Afgani u li jappartjeni g\u0127all-Afgani b\u0127ala pedament g\u0127all-pa\u010bi u l-istabbilt\u00e0 kemm fl-Afganistan kif ukoll fir-re\u0121jun.", "L-UE tappella lill-pajji\u017ci kollha fir-re\u0121jun biex jappo\u0121\u0121aw soluzzjoni inklu\u017civa li tevita l-vjolenza li qed tkompli tikkaw\u017ca tbatija g\u0127al tant Afgani, li ti\u010b\u0127ad kull rabta mat-terrori\u017cmu jew gruppi terroristi\u010bi u li tirrispetta d-drittijiet tal-bniedem, b'mod partikolari d-drittijiet tan-nisa u t-tfal.", "Il-Kunsill jilqa' l-ewwel Djalogu dwar id-Drittijiet tal-Bniedem bejn l-UE u l-Afganistan li sar fil-15 ta' \u0120unju 2015.", "Huwa ta' importanza kbira li d-drittijiet tan-nisa ji\u0121u rispettati bis-s\u0127i\u0127 u li tkun \u017cgurata r-rappre\u017centanza u l-parte\u010bipazzjoni tan-nisa fil-pro\u010bessi politi\u010bi kollha, b'mod partikolari fil-pro\u010bess ta' pa\u010bi.", "Il-Kunsill jilqa' t-tnedija tal-Pjan ta' Azzjoni Nazzjonali fit-30 ta' \u0120unju g\u0127all-implimentazzjoni tar-Ri\u017coluzzjoni 1325 tal-Kunsill tas-Sigurt\u00e0 tan-NU dwar in-Nisa, il-Pa\u010bi u s-Sigurt\u00e0.", "L-UE ser tappo\u0121\u0121a lill-gvern u lis-so\u010bjet\u00e0 \u010bivili finanzjarjament u b'mod diplomatiku biex ji\u0121i implimentat il-pjan.", "Aqra t-test s\u0127i\u0127 tal-konklu\u017cjonijiet tal-Kunsill dwar l-Afganistan", "Ara l-pa\u0121na tal-laqg\u0127a"], "date": "20 ta' Lulju 2015", "title": "Konklu\u017cjonijiet tal-Kunsill dwar l-Afganistan"}
{"url": "https://www.consilium.europa.eu/mt/press/press-releases/2015/07/20/fac-conclusions-pakistan/", "text": ["1.", "Il-Kunsill japprova r-rapport ta' implimentazzjoni tal-2015 dwar il-Pjan ta' Impenn ta' 5 snin bejn l-UE u l-Pakistan.", "Waqt li tfakkar fil-Konklu\u017cjonijiet tag\u0127ha tal-2012 u tal-2013, l-UE ttenni l-impenn tag\u0127ha kemm g\u0127at-tis\u0127i\u0127 tad-demokrazija kif ukoll g\u0127all-intensifikazzjoni tar-relazzjonijiet mal-Pakistan.", "Il-Kunsill jilqa' li d-djalogu mal-Pakistan sar aktar mifrux u aktar profond f'dawn l-a\u0127\u0127ar snin dwar firxa wiesg\u0127a ta' kwistjonijiet, inklu\u017ci l-\u0121lieda kontra t-terrori\u017cmu, id-di\u017carm u n-nonproliferazzjoni, u l-\u0121estjoni tal-migrazzjoni.", "L-UE tistenna bil-\u0127erqa li tissokta d-djalogu tag\u0127ha mal-Pakistan dwar din il-firxa ta' kwistjonijiet u tfakkar fl-importanza li hi tag\u0127ti lill-implimentazzjoni s\u0127i\u0127a u effettiva tal-Ftehim ta' Riammissjoni bejn l-UE u l-Pakistan.", "Il-Kunsill jinnota li l-Pakistan ibbenefika b'mod konsiderevoli minn a\u010b\u010bess preferenzjali g\u0127as-suq tal-UE fl-iskema GSP+, b'\u017cieda fl-esportazzjonijiet lejn l-UE ta' aktar minn EUR 1 biljun fl-2014.", "2.", "Il-Pakistan g\u0127andu rwol sinifikanti x'jaqdi fil-progress fir-relazzjonijiet politi\u010bi, ekonomi\u010bi u kummer\u010bjali fir-re\u0121jun, li jistg\u0127u jag\u0127tu kontribut g\u0127at-tkabbir, l-istabbilt\u00e0 u l-pa\u010bi fi\u010b-\u010aentru u n-Nofsinhar tal-Asja.", "L-UE tilqa' l-fatt li l-Pakistan ser jospita l-laqg\u0127a Ministerjali li jmiss tal-'Qalba tal-Asja' ('Heart of Asia') f'Islamabad aktar tard din is-sena u l-passi po\u017cittivi li ttie\u0127du g\u0127al involviment kostruttiv mal-Gvern tal-Afganistan.", "Il-Kunsill i\u0127e\u0121\u0121e\u0121 lill-Pakistan ikompli dawn l-inizjattivi u jistinka sabiex jiffa\u010bilita t-ta\u0127ditiet ta' pa\u010bi mmexxija mill-Afganistan u li jappartjenu lill-Afganistan.", "Barra minn hekk, l-UE tappella lill-Pakistan biex jag\u0127ti kontribut attiv g\u0127all-isforzi internazzjonali fil-qasam tas-sigurt\u00e0 nukleari, in-nonproliferazzjoni u d-di\u017carm.", "3.", "Il-Kunsill jilqa' l-ewwel \u017cjara mir-RSUE g\u0127ad-Drittijiet tal-Bniedem fil-Pakistan f'Ottubru 2014 u jappella lill-Pakistan biex jag\u0127ti prijorit\u00e0 lil u jie\u0127u aktar azzjoni g\u0127ar-rispett, il-\u0127arsien u l-promozzjoni tal-libert\u00e0 ta' reli\u0121jon jew twemmin, id-drittijiet ta' persuni li jappartjenu g\u0127al minoranzi, id-drittijiet tan-nisa u d-drittijiet tat-tfal u l-libert\u00e0 ta' espressjoni, inklu\u017c g\u0127all-\u0121urnalisti u d-difensuri tad-drittijiet tal-bniedem.", "L-UE hija m\u0127assba dwar il-mi\u017curi re\u010benti li l-Pakistan \u0127a fejn jid\u0127lu gruppi tas-so\u010bjet\u00e0 \u010bivili u dwar l-introduzzjoni ta' pro\u010bessi li jillimitaw il-libert\u00e0 ta' NGOs nazzjonali u internazzjonali li joperaw.", "L-UE tis\u0127aq ukoll dwar l-importanza ta' rispett lejn il-prin\u010bipji umanitarji ba\u017ci\u010bi.", "4.", "L-UE tilqa' l-progress tal-Pakistan f'dak li g\u0127andu x'jaqsam mal-programm tal-FMI tag\u0127ha.", "Il-Kunsill jappella lill-Pakistan biex jibni fuq dan billi jwettaq aktar riformi ekonomi\u010bi.", "5.", "L-UE tirrikonoxxi s-sagrifi\u010b\u010bju li g\u0127amel il-Pakistan fil-\u0121lieda kontra t-terrori\u017cmu.", "Il-Kunsill jappella lill-Pakistan biex jibni fuq il-passi li \u0127a g\u0127all-prevenzjoni u l-\u0121lieda kontra t-terrori\u017cmu u kontra l-estremi\u017cmu vjolenti, partikolarment permezz ta' mi\u017curi li jipprevjenu diskors ta' mibeg\u0127da, ira\u017c\u017cnu l-finanzjament ta' organizzazzjonijiet terroristi\u010bi, jinfurzaw il-projbizzjoni fuq organizzazzjonijiet proskritti, jie\u0127du passi effettivi kontra l-persekuzzjoni reli\u0121ju\u017ca, u jirre\u0121istraw u jirregolaw madrassas.", "6.", "L-UE hija m\u0127assba serjament dwar id-de\u010bi\u017cjoni tal-Pakistan li jne\u0127\u0127i l-moratorju fuq l-e\u017cekuzzjonijiet li kien ilu fis-se\u0127\u0127 mill-2008 u li jissokta l-e\u017cekuzzjonijiet b'pass allarmanti.", "L-UE topponi bil-qawwa l-piena tal-mewt fil-ka\u017cijiet kollha u appellat b'mod konsistenti g\u0127all-abolizzjoni universali tag\u0127ha.", "L-UE t\u0127e\u0121\u0121e\u0121 lill-Pakistan biex minnufih jer\u0121a' jda\u0127\u0127al il-moratorju biex jinbidlu s-sentenzi tal-persuni kkundannati g\u0127all-mewt b\u0127ala l-ewwel passi lejn l-abolizzjoni tal-piena tal-mewt u biex i\u0127ares b'mod s\u0127i\u0127 l-obbligi internazzjonali kollha tieg\u0127u.", "Il-Pakistan huwa parti g\u0127all-Patt Internazzjonali dwar id-Drittijiet \u010aivili u Politi\u010bi, il-Konvenzjoni dwar id-Drittijiet tat-Tfal, u l-Konvenzjoni kontra t-Tortura, li jaffermaw id-dritt g\u0127al pro\u010bess \u0121ust, jipprojbixxu l-piena tal-mewt g\u0127al delitti mwettqa minn persuni ta\u0127t it-tmintax-il sena u jirrikjedu li ssir investigazzjoni imparzjali minnufih fejn ikun hemm g\u0127aliex wie\u0127ed ra\u0121onevolment jemmen li saret tortura.", "L-implimentazzjoni effettiva ta' dawn il-konvenzjonijiet hija rekwi\u017cit ta\u0127t l-iskema tal-GSP+.", "7.", "Fit-8 ta' Mejju 2015, \u0127elikopter tal-armata Pakistana li kien qed i\u0121orr xi diplomati\u010bi, inklu\u017ci diplomati\u010bi tal-UE, i\u0121\u0121arraf mal-in\u017cul f'Gilgit-Baltistan, il-Pakistan, matul \u017cjara ta' tlitt ijiem f'\u017coni tat-Tramuntana tal-Pakistan.", "Il-Kunsill jixtieq jirringrazzja lill-Pakistan g\u0127all-assistenza tieg\u0127u wara t-ti\u0121rif tal-\u0127elikopter u jilqa' l-\u0127ru\u0121 bikri tar-rapport ta' investigazzjoni sabiex ji\u0121i \u017cgurat segwitu adegwat.", "8.", "L-UE tibqa' impenjata b'mod s\u0127i\u0127 li tkompli d-djalogu u l-involviment tag\u0127ha mal-Pakistan fil-qafas tal-Pjan ta' Impenn ta' 5 snin.", "Skont il-progress miksub fuq l-elementi ewlenin tal-Pjan ta' Impenn, inklu\u017ci d-drittijiet tal-bniedem, dan jista' jwassal g\u0127at-tielet Summit ad hoc bejn l-UE u l-Pakistan.", "Ara l-pa\u0121na tal-laqg\u0127a"], "date": "20 ta' Lulju 2015", "title": "Konklu\u017cjonijiet tal-Kunsill dwar il-Pakistan"}
{"url": "https://www.consilium.europa.eu/mt/press/press-releases/2015/07/12/tusk-weekly-schedule/", "text": ["Il-\u0126add 12 ta' Lulju 2015", "08.45 Laqg\u0127a mal-President tal-Grupp tal-Euro Jeroen Dijsselbloem", "13.00 Summit tal-Partit Popolari Ewropew (Stanhope Hotel)", "16.00 Laqg\u0127at tas-Summit ta\u017c-\u017bona tal-Euro", "mal-Kan\u010billier \u0120ermani\u017c Angela Merkel, il-President Fran\u010bi\u017c Hollande u l-Prim Ministru Grieg Alexis Tsipras", "Il-\u0120img\u0127a 17 ta' Lulju 2015", "11:00 Pre\u017centazzjoni tal-ittri kredenzjali tal-ambaxxaturi"], "date": "12 ta' Lulju 2015", "title": "Skeda a\u0121\u0121ornata tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/07/13/tusk-final-remarks-euro-summit/", "text": ["L-g\u0127odwa t-tajba.", "Illum, kellna g\u0127an wie\u0127ed biss: li nil\u0127qu qbil.", "Wara 17-il sieg\u0127a ta' negozjati, fl-a\u0127\u0127ar il\u0127aqnieh.", "Wie\u0127ed jista' jg\u0127id li g\u0127andna 'agreekment' (qbil Grieg).", "Il-mexxejja qablu fil-prin\u010bipju li huma lesti jibdew negozjati dwar programm tal-Mekkani\u017cmu Ewropew ta' Stabbilt\u00e0 (MES), li fi kliem ie\u0127or ifisser appo\u0121\u0121 kontinwu g\u0127all-Gre\u010bja.", "Iridu jit\u0127arsu kundizzjonijiet stretti.", "Issa me\u0127tie\u0121a l-approvazzjoni minn g\u0127add ta' parlamenti nazzjonali, inklu\u017c il-parlament Grieg, biex jibdew b'mod formali negozjati dwar programm tal-MES.", "Madankollu, id-de\u010bi\u017cjoni tag\u0127ti lill-Gre\u010bja \u010bans biex ter\u0121a' lura fit-triq it-tajba bl-appo\u0121\u0121 tas-s\u0127ab Ewropej.", "Tevita wkoll il-konsegwenzi so\u010bjali, ekonomi\u010bi u politi\u010bi li e\u017citu negattiv kien ser ikollu.", "Nilqa' l-progress u l-po\u017cizzjoni kostruttiva tal-Gre\u010bja li g\u0127enu biex jer\u0121a' jkun hemm fidu\u010bja fost is-s\u0127ab ta\u017c-\u017cona tal-euro.", "Wara l-pro\u010beduri nazzjonali, il-Grupp tal-Euro ser ja\u0127dem mal-Istituzzjonijiet biex in-negozjati jimxu 'l quddiem malajr.", "Il-ministri tal-finanzi ser jiddiskutu wkoll, b\u0127ala kwistjoni ta' ur\u0121enza, kif il-Gre\u010bja ser ti\u0121i meg\u0127juna tissodisfa l-\u0127ti\u0121ijiet finanzjarji tag\u0127ha fuq medda qasira ta' \u017cmien, l-hekk imsejja\u0127 finanzjament transitorju.", "Nixtieq nirringrazzja lill-President tal-Kummissjoni Jean-Claude Juncker u lill-President tal-Grupp tal-Euro Jeroen Dijsselbloem g\u0127ad-dedikazzjoni u l-involviment tag\u0127hom f'dan il-progress.", "Ming\u0127ajr il-\u0127idma tag\u0127kom, il-qbil tal-lum ma kienx ikun possibbli.", "Grazzi.", "Laqg\u0127a tas-Summit ta\u017c-\u017bona tal-Euro, 12 ta' Lulju 2015", "Ara l-pa\u0121na tal-laqg\u0127a"], "date": "13 ta' Lulju 2015", "title": "Kummenti mill-President Donald Tusk wara s-Summit ta\u017c-\u017bona tal-Euro tat-12 ta' Lulju 2015 dwar il-Gre\u010bja"}
{"url": "https://www.consilium.europa.eu/mt/press/press-releases/2015/07/13/deficit-data-valencia/", "text": ["Fit-13 ta' Lulju 2015 il-Kunsill immulta lil Spanja", "s-somma ta' \u20ac18.93 miljun", "min\u0127abba l-manipulazzjoni tad-data dwar id-defi\u010bit fil-Komunit\u00e0 Awtonoma ta' Valenzja (Comunidad Valenciana).", "Il-multa hi marbuta l-aktar man-", "nuqqas ta' re\u0121istrazzjoni tan-nefqa tas-sa\u0127\u0127a", "u n-nuqqas ta' rispett g\u0127all-", "prin\u010bipju tad-dovuti", "mill-uffi\u010b\u010bju tal-awditur re\u0121jonali.", "Investigazzjoni mmexxija mill-Kummissjoni sabet", "negli\u0121enza serja", "uffi\u010b\u010bju tal-awditur re\u0121jonali", "tal-Komunit\u00e0 Awtonoma ta' Valenzja.", "Din in-negli\u0121enza wasslet g\u0127al rappurtar mhux korrett minn Spanja tad-data tag\u0127ha dwar l-amministrazzjoni pubblika f'Marzu 2012 lill-Eurostat, l-uffi\u010b\u010bju tal-istatistika tal-UE.", "Ir-rappurtar \u0127a\u017cin waqaf fl-2012.", "Din hija", "li ng\u0127atat multa g\u0127al manipulazzjoni ta' data skont ir-regolament 1173/2011.", "Ir-regolament \u0121ie adottat fl-2011 b\u0127ala parti minn tis\u0127i\u0127 tas-sorveljanza fiskali tal-UE.", "Id-data dwar id-defi\u010bit u d-dejn tal-gvern huma element essenzjali g\u0127all-koordinament tal-politika ekonomika fil-livell tal-UE.", "Il-Kunsill, fuq rakkomandazzjoni mill-Kummissjoni, jista' jidde\u010biedi li jimponi multa fuq stat membru ta\u017c-\u017cona tal-euro g\u0127all-finijiet tal-infurzar tas-sorveljanza tal-ba\u0121it.", "L-g\u0127an huwa li jiskora\u0121\u0121ixxi r-rappre\u017centazzjoni \u0127a\u017cina tad-data dwar id-defi\u010bit u d-dejn, sew jekk intenzjonali kif ukoll min\u0127abba negli\u0121enza serja.", "Id-de\u010bi\u017cjoni ttie\u0127det f'laqg\u0127a tal-Kunsill Agrikoltura u Sajd, ming\u0127ajr diskussjoni.", "De\u010bi\u017cjoni li timponi multa g\u0127all-manipulazzjoni ta' data fil-Komunit\u00e0 Awtonoma ta' Valencia"], "date": "13 ta' Lulju 2015", "title": "Data dwar id-defi\u010bit f'Valenzja: Spanja mmultata g\u0127al rappurtar \u0127a\u017cin"}
{"url": "https://www.consilium.europa.eu/mt/press/press-releases/2015/06/26/tusk-remarks-first-press-conference/", "text": ["Kif tafu g\u0127ad m'hemmx qbil bejn il-Gre\u010bja u l-Istituzzjonijiet u g\u0127alhekk m'hemmx qbil fil-Grupp tal-Euro.", "G\u0127alhekk tlabt lill-President tal-Grupp tal-Euro biex jinforma lill-mexxejja dwar l-istat tan-negozjati mal-Gre\u010bja.", "Il-mexxejja kellhom diskussjoni twila u huma konxji bis-s\u0127i\u0127 mis-sitwazzjoni u l-konsegwenzi potenzjali.", "Naqblu dwar l-appo\u0121\u0121 tag\u0127na g\u0127all-Istituzzjonijiet u l-pro\u010bess attwali ta' negozjati.", "Il-mexxejja qablu li m'hemmx b\u017conn ta' Summit ie\u0127or ta\u017c-\u017bona tal-Euro, la g\u0127ada u lanqas fil-weekend.", "Il-mexxejja jistennew li l-Grupp tal-Euro jikkonkludi dan il-pro\u010bess fil-laqg\u0127a tieg\u0127u nhar is-Sibt.", "Illum kellna diskussjoni twila \u0127afna dwar il-migrazzjoni.", "Fit-tfittxija tag\u0127na g\u0127al kunsens Ewropew \u0121did dwar il-migrazzjoni, id-de\u010bi\u017cjonijiet tal-lum dwar il-politika ta' ritorn huma l-ewwel pass.", "Il-migranti li m'g\u0127andhomx dritt legali li jid\u0127lu fl-UE g\u0127andhom jirritornaw lura.", "Il-Prim Ministru Rajoy ikkondivida l-esperjenza Spanjola fir-ritorn.", "Fil-passat, Spanja kellha tiffa\u010b\u010bja mew\u0121a kbira ta' migranti illegali lejn il-G\u017cejjer Kanarji, i\u017cda xorta wa\u0127da rnexxielha tipprevjeni din il-mew\u0121a.", "L-Ewropa qed titg\u0127allem minn esperjenzi b\u0127al dawn.", "Illum il-mexxejja qablu li jg\u0127a\u0121\u0121lu fin-negozjati dwar ir-riammissjoni mal-pajji\u017ci terzi u li jimplimentaw bis-s\u0127i\u0127 ir-regoli tal-UE dwar ir-ritorn.", "Qbilna wkoll li nu\u017caw il-ftehimiet kummer\u010bjali tag\u0127na u dawk dwar l-i\u017cvilupp abba\u017ci tal-prin\u010bipju 'aktar g\u0127al aktar'.", "Finalment, Frontex ser ikollha aktar setg\u0127at biex tg\u0127in lill-migranti illegali jirritornaw.", "Il-Kummissjoni ng\u0127atat il-kompitu li tag\u0127ti ri\u017cultat.", "G\u0127andna b\u017conn ukoll ta' solidarjet\u00e0 mal-pajji\u017ci l-aktar esposti.", "Il-mexxejja qablu li 40,000 persuna fil-b\u017conn ser ji\u0121u rilokati mill-Gre\u010bja u l-Italja lejn stati o\u0127rajn fis-sentejn li \u0121ejjin.", "Il-ministri tal-intern ser jiffinalizzaw l-iskema tal-a\u0127\u0127ar ta' Lulju.", "U 20,000 ser ji\u0121u risistemati.", "Ji\u0121ifieri total ta' 60,000 persuna g\u0127andhom b\u017conn protezzjoni.", "Ninsab konvint ukoll li mhux ser ikun hemm solidarjet\u00e0 rigward ir-rilokazzjoni sakemm il-migranti ma jkunux re\u0121istrati kif suppost.", "L-UE tista' tg\u0127in billi tag\u0127ti sostenn lo\u0121istiku u finanzjarju.", "Ir-rispett g\u0127ar-regoli tag\u0127na huwa obbligu.", "Jekk ir-regoli ma ji\u0121ux rispettati minn kul\u0127add, Schengen ikun fir-riskju.", "Il-kri\u017ci ta' b\u0127alissa ma tikkon\u010bernax biss lill-Italja u l-Gre\u010bja.", "Sa mill-bidu tas-sena, terz tal-persuni li jfittxu asil \u0121ew re\u0121istrati fl-Ungerija - aktar milli fl-Italja.", "Je\u0127tie\u0121 li l-appro\u010b\u010b tag\u0127na jkun \u0121eografikament komprensiv.", "Finalment, il-Prim Ministru Brittaniku stabbilixxa l-pjanijiet tieg\u0127u g\u0127al referendum \u0121ewwa jew barra.", "Ji\u0121ifieri issa ser jibdew id-diskussjonijiet dwar in-negozjati mill-\u0121did mar-Renju Unit.", "Dan kien l-ewwel pass fi pro\u010bess itwal li ser jintemm fil-Kunsill Ewropew ukoll.", "Kif g\u0127idt qabel illum \u0127a\u0121a wa\u0127da biss g\u0127andha tkun \u010bara mill-bidu nett: il-valuri fundamentali tal-Unjoni Ewropea m'humiex g\u0127all-bejg\u0127 u g\u0127alhekk m'humiex negozjabbli.", "G\u0127andna nqisu t-t\u0127assib tal-Brittani\u010bi, i\u017cda b'mod li jkun sikur g\u0127al kul\u0127add fl-Ewropa.", "Ser ner\u0121g\u0127u lura g\u0127al dan f'Di\u010bembru.", "Ara l-pa\u0121na tal-laqg\u0127a"], "date": "26 ta' \u0120unju 2015", "title": "Kummenti mill-President Donald Tusk wara l-ewwel sessjoni tal-laqg\u0127a tal-Kunsill Ewropew"}
{"url": "https://www.consilium.europa.eu/mt/press/press-releases/2015/06/26/tusk-final-remarks-european-council/", "text": ["Nixtieq nesprimi l-kondoljanzi u s-solidarjet\u00e0 tag\u0127na ma' Franza, il-Kuwajt u t-Tune\u017cija li sfaw vittmi ta' attakki terroristi\u010bi slava\u0121.", "Illum ing\u0127aqad mag\u0127na s-Segretarju \u0120enerali tan-NATO, Jens Stoltenberg, biex niddiskutu t-theddid \u0121did li qed tiffa\u010b\u010bja l-Ewropa fi \u017cmien ta' gwerra ibrida, terrori\u017cmu globali u \u010biberattakki.", "Fil-kuntest ta' sfidi globali dejjem jikbru g\u0127as-sigurt\u00e0, il-mexxejja qablu li l-Unjoni ser t\u0127ejji strate\u0121ija \u0121dida dwar il-politika estera u ta' sigurt\u00e0.", "Ir-Rappre\u017centant G\u0127oli ser tippre\u017centaha lill-Kunsill Ewropew f'\u0120unju li \u0121ej.", "L-Ewropej g\u0127andhom jinvestu fid-difi\u017ca tag\u0127hom stess biex jittrattaw ma' ambjent ta' sigurt\u00e0 li nbidel b'mod drammatiku.", "Idde\u010bidejna li g\u0127andhom ji\u0121u mobilizzati fondi tal-UE biex ting\u0127ata g\u0127ajnuna fit-tis\u0127i\u0127 tad-difi\u017ca tal-industrija tal-Ewropa, inklu\u017c fir-ri\u010berka u t-teknolo\u0121ija.", "Iddiskutejna wkoll l-ekonomija Ewropea inklu\u017c ir-rapport tag\u0127na dwar l-UEM nhar it-Tnejn.", "G\u0127andna nibdew l-vja\u0121\u0121 tag\u0127na lejn unjoni monetarja \u0121enwina issa stess.", "Dan il-messa\u0121\u0121 huwa sa\u0127ansitra aktar importanti f'nofs il-kri\u017ci ta' b\u0127alissa fil-Gre\u010bja.", "L-ekonomija di\u0121itali hija l-magna tal-lum g\u0127all-\u0127olqien tat-tkabbir u l-impjiegi.", "I\u017cda l-Unjoni Ewropea - l-akbar ekonomija fid-dinja - m'g\u0127andhiex suq uniku fis-servizzi di\u0121itali.", "Illum, il-mexxejja ddiskutew il-pjan ta' \u0127idma tal-Kummissjoni u g\u0127amluha assolutament \u010bara li g\u0127andha tittie\u0127ed azzjoni biex jinbena suq di\u0121itali \u0121enwin fl-Ewropa.", "Ladarba qed insemmu t-tlestija tas-suq uniku, wie\u0127ed mill-missirijiet fundaturi tieg\u0127u -- Jacques Delors -- dalwaqt ser jag\u0127laq 90 sena.", "B'rikonoxximent tal-kontribut kbir tieg\u0127u g\u0127all-unit\u00e0 Ewropea, il-mexxejja kellhom il-pja\u010bir jinnominawh \u010bittadin onorarju tal-Ewropa.", "Tal-a\u0127\u0127ar i\u017cda mhux tal-inqas, nixtieq ng\u0127id kelma lill-Prim Ministru Straujuma.", "Laimdota, il-Presidenza tieg\u0127ek kienet su\u010b\u010bess kbir fl-aspetti kollha.", "Inti g\u0127alaqt g\u0127add ta' fajls importanti.", "Ospitajt Summit mhux fa\u010bli tas-S\u0127ubija tal-Lvant f'Riga.", "U g\u0127alija personalment, kien ta' pja\u010bir kbir na\u0127dem mieg\u0127ek.", "B'hekk nirringrazzja lill-Presidenza Latvjana kollha tal-\u0127idma sewwa li saret.", "U nistenna b'interess li nikkoopera mal-Presidenza Lussemburgi\u017ca li jmiss.", "Ara l-pa\u0121na tal-laqg\u0127a"], "date": "26 ta' \u0120unju 2015", "title": "Kummenti mill-President Donald Tusk wara l-laqg\u0127a tal-Kunsill Ewropew, 26 ta' \u0120unju 2015"}
{"url": "https://www.consilium.europa.eu/mt/press/press-releases/2015/06/26/tusk-weekly-schedule/", "text": ["It-Tnejn 29 ta' \u0120unju 2015", "Summit UE-\u010aina", "16:00 Wasla tal-Prim Ministru Li Keqiang", "16:10 Laqg\u0127a trilaterali mal-President Juncker u l-Prim Ministru Li", "16:35 Sessjoni plenarja", "18:20 \u010aerimonji tal-iffirmar", "19:00 \u010aena tal-g\u0127eluq", "Summit UE-\u010aina, Brussell, 29 ta' \u0120unju 2015"], "date": "26 ta' \u0120unju 2015", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/06/11/eu-sica-meeting/", "text": ["Il-Kapijiet ta' Stat u ta' Gvern tal-Istati Membri tas-Sistema tal-Integrazzjoni tal-Amerika \u010aentrali (SICA) iltaqg\u0127u mal-Presidenti tal-Kunsill Ewropew u l-Kummissjoni Ewropea u r-Rappre\u017centant G\u0127oli tal-Unjoni g\u0127all-Affarijiet Barranin u l-Politika ta' Sigurt\u00e0, bil-g\u0127an li ti\u0121i analizzata l-kooperazzjoni mill-qrib bejn i\u017c-\u017cew\u0121 re\u0121juni u adottaw l-istqarrija kon\u0121unta li \u0121ejja.", "Laqg\u0127a ta' livell g\u0127oli UE-SICA, stqarrija kon\u0121unta, 11 ta' \u0120unju 2015", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Ara l-pa\u0121na tal-laqg\u0127a"], "date": "11 ta' \u0120unju 2015", "title": "Laqg\u0127a ta' livell g\u0127oli UE-SICA, 11 ta' \u0120unju 2015"}
{"url": "https://www.consilium.europa.eu/mt/press/press-releases/2015/06/11/eu-cariforum-meeting/", "text": ["Il-Kapijiet ta' Stat u ta' Gvern tal-Forum tal-Karibew (CARIFORUM) u l-President tal-Kunsill Ewropew u r-Rappre\u017centant G\u0127oli tal-Unjoni g\u0127all-Politika Estera u ta' Sigurt\u00e0 kellhom Summit fil-mar\u0121ini tat-tieni Summit UE-CELAC fi Brussell, fil-11 ta' \u0120unju 2015.", "Stqarrija kon\u0121unta g\u0127all-istampa, is-VI laqg\u0127a ta' livell g\u0127oli UE-CARIFORUM, 11 ta' \u0120unju 2015", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Ara l-pa\u0121na tal-laqg\u0127a"], "date": "11 ta' \u0120unju 2015", "title": "Laqg\u0127a ta' livell g\u0127oli UE-CARIFORUM, 11 ta' \u0120unju 2015"}
{"url": "https://www.consilium.europa.eu/mt/press/press-releases/2015/06/12/eu-mexico-summit-final-statement/", "text": ["A\u0127na, il-mexxejja tal-Unjoni Ewropea u l-Istati Messikani Uniti, iltqajna llum fi Brussell u qbilna li nrawmu S\u0127ubija Strate\u0121ika aktar mill-qrib u aktar qawwija bil-g\u0127an li \u0121\u0121ib aktar prosperit\u00e0 u benessri komuni lis-626 miljun \u010bittadin tag\u0127na, u ssa\u0127\u0127a\u0127 il-kooperazzjoni tag\u0127na biex naqsmu r-responsabbilt\u00e0 globali dwar kwistjonijiet re\u0121jonali u globali ta' t\u0127assib komuni.", "Dikjarazzjoni kon\u0121unta, is-VII summit UE-Messiku, 12 ta' \u0120unju 2015", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Ara l-pa\u0121na tal-laqg\u0127a"], "date": "12 ta' \u0120unju 2015", "title": "Dikjarazzjoni kon\u0121unta, summit UE-Messiku fi Brussell, 12 ta' \u0120unju 2015"}
{"url": "https://www.consilium.europa.eu/mt/press/press-releases/2015/06/12/digital-services-interoperability-programme-isa2/", "text": ["Fit-12 ta' \u0120unju 2015, il-Kunsill adotta", "appro\u010b\u010b \u0121enerali dwar programm biex jg\u0127in lill-istati membri jipprovdu servizzi di\u0121itali interoperabbli (ISA2)", ".", "L-g\u0127an huwa li ji\u0121i \u017cgurat li l-amministrazzjonijiet pubbli\u010bi Ewropej jistg\u0127u jintera\u0121ixxu elettronikament ma' xulxin u ma\u010b-\u010bittadini u n-negozji ming\u0127ajr xkiel.", "Il-programm ISA", "ser jappo\u0121\u0121a kemm l-interazzjoni transkonfinali kif ukoll dik transsettorjali.", "Huwa mistenni li jdum mill-2016 sal-2020.", "A\u010b\u010bess a\u0127jar g\u0127as-servizzi pubbli\u010bi fl-UE kollha", "L-appo\u0121\u0121 g\u0127al", "interoperabbilt\u00e0", "koordinazzjoni", "a\u0127jar fil-\u0127idma kollha tal-amministrazzjoni elettronika huwa essenzjali biex jippermetti mobbilt\u00e0 akbar li\u010b-\u010bittadini u n-negozji fl-Unjoni kollha.", "Din te\u0127tie\u0121 interazzjoni frekwenti elettronikament mal-amministrazzjonijiet pubbli\u010bi tal-istati membri.", "Interoperabbilt\u00e0 ikbar ser ittejjeb is-servizzi offruti, taqta' l-ispejje\u017c u tnaqqas il-pi\u017c amministrattiv.", "Fl-istess \u0127in ser tikkontribwixxi g\u0127all-funzjonament bla xkiel tas-suq intern.", "Nibnu fuq il-programm attwali ISA", "jissostitwixxi u jespandi fuq il-programm attwali ISA", ", li jiskadi fl-a\u0127\u0127ar tal-2015.", "L-azzjonijiet appo\u0121\u0121ati ta\u0127t il-programm ISA jinkludu g\u0127odod ta' \u0127olqien u verifika tal-firma elettronika, sistemi transkonfinali ta' sa\u0127\u0127a elettronika u software minn sors miftu\u0127 biex jappo\u0121\u0121aw l-Inizjattiva ta\u010b-\u010aittadini Ewropej.", "Il-programm il-\u0121did ISA", "pakkett finanzjarju", "ta' ISA", "g\u0127all-2016-2020 huwa ta' madwar", "Il-programm ser jappo\u0121\u0121a azzjonijiet biex jivvalutaw, itejbu u ju\u017caw mill-\u0121did soluzzjonijiet e\u017cistenti ta' interoperabbilt\u00e0 u biex ji\u017cviluppaw o\u0127rajn \u0121odda.", "Azzjonijiet o\u0127ra li jistg\u0127u jir\u010bievu appo\u0121\u0121 jinkludu dawk li jivvalutaw l-implikazzjonijiet ta' teknolo\u0121ija tal-informazzjoni u l-komunikazzjoni (ICT) tal-proposti jew il-le\u0121islazzjoni adottata mill-UE, jew li jg\u0127inu fl-identifikazzjoni tad-diskrepanzi fil-le\u0121islazzjoni li jxekklu l-interoperabbilt\u00e0 bejn l-amministrazzjonijiet Ewropej.", "Meta mqabbel mal-proposta inizjali tal-Kummissjoni, it-test ta' kompromess tal-presidenza jintrodu\u010bi dispo\u017cizzjonijiet biex ji\u010b\u010baraw il-kriterji tal-eli\u0121ibbilt\u00e0 g\u0127all-azzjonijiet li g\u0127andhom ji\u0121u ffinanzjati ta\u0127t il-programm ISA", "u jintrodu\u010bi kriterji biex ji\u0121u pprijoritizzati l-azzjonijiet.", "Jinkludi wkoll dispo\u017cizzjonijiet biex ji\u0121i evitat xog\u0127ol doppju u biex ji\u0121u \u017cgurati l-konsistenzi u l-koordinazzjoni ma' programmi o\u0127ra tal-UE.", "Sabiex ti\u0121i adottata, id-de\u010bi\u017cjoni ser ikollha ti\u0121i approvata kemm mill-Kunsill kif ukoll mill-Parlament Ewropew.", "Il-Parlament g\u0127adu ma vvutax il-po\u017cizzjoni tieg\u0127u.", "Appro\u010b\u010b \u0121enerali g\u0127all-programm ta' interoperabbilt\u00e0 ISA2", "Ara l-pa\u0121na tal-laqg\u0127a"], "date": "12 ta' \u0120unju 2015", "title": "Il-programm tas-servizzi di\u0121itali interoperabbli ISA2 - il-Kunsill jasal g\u0127al qbil dwar il-po\u017cizzjoni tieg\u0127u"}
{"url": "https://www.consilium.europa.eu/mt/press/press-releases/2015/06/12/council-conclusions-iana-functions-multistakeholder-community/", "text": ["Il-Kunsill adotta konklu\u017cjonijiet dwar il-Governanza tal-Internet fis-27 ta' Novembru 2014.", "Permezz ta' dawk il-konklu\u017cjonijiet, il-Kunsill laqa' d-dikjarazzjoni tal-14 ta' Marzu 2014 mill-Amministrazzjoni Nazzjonali tat-Telekomunikazzjoni u l-Informazzjoni (NTIA) tal-Istati Uniti tal-Amerika, li \u0127abbret l-Intenzjoni tag\u0127ha li Tittrasferixxi Funzjonijiet Ewlenin tal-Ismijiet tad-Dominji tal-Internet sa Settembru 2015.", "Il-Kunsill irriafferma wkoll il-\u0127tie\u0121a ta' trasferiment f'waqtu u m\u0127ejji tajjeb tal-\u0121estjoni tal-funzjoni tal-Awtorit\u00e0 g\u0127an-Numri Assenjati tal-Internet (IANA) lill-komunit\u00e0 multiparte\u010bipattiva b'mod li ma jesponix din il-funzjoni g\u0127al kontroll minn interessi kummer\u010bjali jew governattivi ristretti.", "Min\u0127abba l-importanza tat-transizzjoni tal-\u0121estjoni tal-IANA, u tal-\u0127idma transkomunitarja relatata fuq it-tis\u0127i\u0127 tar-responsabbilt\u00e0 tal-ICANN (Korporazzjoni tal-Internet dwar l-Ismijiet u n-Numri Assenjati), il-Kunsill kien qed isegwi mill-qrib il-pro\u010bess imsemmi hawn fuq.", "Il-Kunsill jirrikonoxxi u jilqa' l-progress miksub sa issa abba\u017ci tal-kontributi tal-partijiet ikkon\u010bernati rilevanti, inklu\u017ci l-gvernijiet, li offrew l-\u0127in tag\u0127hom b'mod volontarju biex jikkontribwixxu g\u0127ad-diskussjonijiet fi \u0127dan l-iskadenzi stretti.", "F'dan ir-rigward, il-Kunsill jappo\u0121\u0121a l-pro\u010bess miftu\u0127, multiparte\u010bipattiv li g\u0127addej b\u0127alissa biex ji\u0121u indirizzati dawn il-kwistjonijiet kumplessi u jenfasizza l-\u0127tie\u0121a li ji\u0121i \u017cgurat li l-proposta finali tkun \u017cviluppata b'mod xieraq.", "Il-kuntratt attwali tal-funzjonijiet tal-IANA jiskadi fit-30 ta' Settembru 2015, u l-Kunsill jinnota l-kumplessit\u00e0 tal-pro\u010bess ta' transizzjoni.", "Il-Kunsill jistieden lill-komunit\u00e0 multiparte\u010bipattiva globali biex tag\u0127mel progress ulterjuri fl-i\u017cvilupp tal-pro\u010bess ta' transizzjoni u sforzi ulterjuri biex l-Internet jin\u017camm b\u0127ala netwerk uniku, miftu\u0127, newtrali, liberu u mhux frammentat.", "Fl-istess waqt, il-Kunsill jinnota li kwalunkwe dewmien mhux \u0121ustifikat ta' dan il-pro\u010bess jista' jkollu impatt negattiv fuq id-dibattiti dwar il-governanza tal-internet fid-dinja kollha.", "Ara l-pa\u0121na tal-laqg\u0127a"], "date": "12 ta' \u0120unju 2015", "title": "Konklu\u017cjonijiet tal-Kunsill dwar it-trasferiment tal-\u0121estjoni tal-funzjonijiet tal-Awtorit\u00e0 g\u0127an-Numri Assenjati tal-Internet (IANA) lill-komunit\u00e0 multiparte\u010bipattiva"}
{"url": "https://www.consilium.europa.eu/mt/press/press-releases/2015/06/12/tusk-weekly-schedule/", "text": ["It-Tnejn 15 ta' \u0120unju 2015", "15:00 Laqg\u0127a man-Nunzju Appostoliku g\u0127all-UE Alain Paul Lebeaupin", "17:00 Laqg\u0127a mal-President tal-Bank \u010aentrali Ewropew Mario Draghi", "It-Tlieta 16 ta' \u0120unju 2015", "13:00 Laqg\u0127a dwar ir-rapport tal-UEM (Berlaymont)", "L-Erbg\u0127a 17 ta' \u0120unju 2015", "14:00 Ri\u010beviment tal-a\u0127\u0127ar tas-Segretarju \u0120enerali tal-Kunsill Uwe Corsepius", "15:30 Laqg\u0127a mal-Prim Ministru tal-Papua New Guinea Peter O'Neill (opportunit\u00e0 g\u0127al ritratti)", "Il-\u0126amis 18 ta' \u0120unju 2015", "11.30 Laqg\u0127a mas-Segretarju \u0120enerali tal-Amnesty International Salil Shetty"], "date": "12 ta' \u0120unju 2015", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/05/26/eu-budget-backlog/", "text": ["Il-Kunsill fis-26 ta' Mejju 2015 ipparte\u010bipa fil-laqg\u0127a mal-Parlament Ewropew u l-Kummissjoni biex jiddiskuti l-kwistjoni tal-kontijiet mhux im\u0127allsa tal-ba\u0121it tal-UE.", "Il-Kunsill u l-Parlament Ewropew \u0127adu nota tal-prospettiva tal-Kummissjoni li tg\u0127id li t-", "talbiet g\u0127all-\u0127las pendenti li waqg\u0127u lura", "g\u0127all-programmi ta' koe\u017cjoni g\u0127all-2007-2013", "jistg\u0127u jonqsu g\u0127al madwar \u20ac2.0 biljun sa tmiem l-2016", ".", "Fi tmiem l-2014 it-talbiet g\u0127all-\u0127las pendenti li waqg\u0127u lura g\u0127all-programmi ta' politika ta' koe\u017cjoni g\u0127all-2007-2013 la\u0127qu massimu ta' \u20ac24.7 biljun.", "Ra\u0121unijiet li wasslu g\u0127at-tne\u0127\u0127ija gradwali", "Id-de\u010bi\u017cjonijiet diffi\u010bli me\u0127uda mi\u017c-\u017cew\u0121 ferg\u0127at tal-awtorit\u00e0 ba\u0121itarja tal-UE kkontribwew biex ix-xog\u0127ol b'lura ji\u0121i stabbilizzat u jitnaqqas.", "G\u0127alhekk, fl-2013 il-Kunsill u l-Parlament approvaw \u017cieda fil-\u0127lasijiet ta' madwar \u20ac11.8 biljun.", "Fi tmiem is-sena li g\u0127addiet i\u017c-\u017cew\u0121 ferg\u0127at tal-awtorit\u00e0 ba\u0121itarja tal-UE qablu li j\u017cidu l-pagamenti fil-ba\u0121it tal-UE g\u0127all-2014 u li jimmobilizzaw il-mar\u0121ni ta' kontin\u0121enza biex jindirizzaw il-livell bla pre\u010bedent ta' kontijiet mhux im\u0127allsa.", "It-tnaqqis mistenni fix-xog\u0127ol b'lura huwa dovut ukoll g\u0127al tnaqqis sinifikanti fit-talbiet g\u0127all-\u0127las g\u0127all-programmi ta' koe\u017cjoni g\u0127all-2007-2013 li huwa probabbli fix-xhur li \u0121ejjin hekk kif dawn il-programmi jag\u0127lqu.", "Sistema ta' twissija bikrija", "Il-laqg\u0127a interistituzzjonali \u0127adet nota tal-abbozz tad-Dikjarazzjoni kon\u0121unta dwar pjan ta' pagament 2015-2016 maqbul bejn il-presidenza Latvjana u r-rappre\u017centanti tal-Parlament u l-Kummissjoni fid-19 ta' Mejju 2015.", "L-abbozz ta' dikjarazzjoni kon\u0121unta jinkludi", "mi\u017c-\u017cew\u0121 ferg\u0127at tal-awtorit\u00e0 ba\u0121itarja tal-UE biex gradwalment jitne\u0127\u0127ew it-talbiet g\u0127all-\u0127las pendenti li waqg\u0127u lura b'mod mhux sostenibbli g\u0127all-programmi ta' koe\u017cjoni g\u0127all-2007-2013, u barra minn hekk", "biex fil-futur ti\u0121i evitata kumulazzjoni simili ta' xog\u0127ol li jaqa' lura", ".", "Il-Kummissjoni hija appellata biex te\u017camina bir-reqqa l-implimentazzjoni tal-programmi g\u0127all-2014-2020 u biex twaqqaf sistema ta' twissija bikrija.", "L-abbozz ta' dikjarazzjoni kon\u0121unta dwar pjan ta' pagament huwa r-ri\u017cultat ta' pakkett ta' ftehim f'Di\u010bembru 2014 dwar numru ta' abbozzi ta' ba\u0121its emendatorji g\u0127all-2014 u l-ba\u0121it tal-UE g\u0127all-2015.", "B\u0127ala parti minn dan il-pakkett, il-Kunsill, il-Parlament u l-Kummissjoni \u0127adu l-impenn li jaqblu dwar pjan ta' pagament bil-g\u0127an li jitnaqqas il-livell ta' kontijiet mhux im\u0127allsa qabel ma l-Kummissjoni tippre\u017centa l-abbozz ta' ba\u0121it tag\u0127ha g\u0127all-2016.", "Il-passi li jmiss", "L-abbozz tad-dikjarazzjoni kon\u0121unta ser jitressaq quddiem il-Kumitat tar-Rappre\u017centanti Permanenti tal-Kunsill fis-27 ta' Mejju, bl-approvazzjoni tal-ministri g\u0127all-finanzi tal-UE skedata g\u0127ad-19 ta' \u0120unju.", "Il-Kummissjoni ser tippre\u017centa l-abbozz ta' ba\u0121it tag\u0127ha g\u0127all-2016 fis-27 ta' Mejju.", "Stqarrija kon\u0121unta dwar pjan ta' pagament 2015-2016, li tinkludi fl-anness tag\u0127ha l-elementi tal-Kummissjoni g\u0127al pjan ta' pagament biex il-ba\u0121it tal-UE jer\u0121a' jaqbad triq sostenibbli"], "date": "26 ta' Mejju 2015", "title": "Ba\u0121it tal-UE: lejn tne\u0127\u0127ija gradwali tal-kontijiet mhux im\u0127allsa li waqg\u0127u lura"}
{"url": "https://www.consilium.europa.eu/mt/press/press-releases/2015/05/26/fac-dev-council-conclusions-global-partnership/", "text": ["Introduzzjoni", "1.", "L-A\u0121enda ta' Wara l-2015 tippre\u017centa opportunit\u00e0 kbira biex ji\u0121u indirizzati l-isfidi interkonnessi tal-qerda tal-faqar u tal-i\u017cvilupp sostenibbli.", "Il-massimizzazzjoni tag\u0127ha hija l-prijorit\u00e0 ewlenija g\u0127all-UE u l-Istati Membri tag\u0127ha.", "Fil-konklu\u017cjonijiet tieg\u0127u tas-16 ta' Di\u010bembru 2014, il-Kunsill stabbilixxa l-po\u017cizzjoni tal-UE dwar kif g\u0127andu jsir dan b'mod universali u trasformattiv.", "Dawn il-konklu\u017cjonijiet jikkomplementaw il-konklu\u017cjonijiet ta' Di\u010bembru 2014 u ji\u017cviluppaw aktar aspetti tas-s\u0127ubija globali l-\u0121dida me\u0127tie\u0121a biex jinkisbu l-g\u0127anijiet ta' \u017cvilupp sostenibbli (SDGs).", "2.", "Sabiex ti\u0121i implimentata a\u0121enda tant ambizzju\u017ca, tin\u0127tie\u0121 s\u0127ubija globali \u0121dida g\u0127all-qerda tal-faqar u l-i\u017cvilupp sostenibbli.", "Din g\u0127andha tittrasforma u ssa\u0127\u0127a\u0127 il-mod li bih il-komunit\u00e0 internazzjonali ta\u0127dem flimkien.", "3.", "Di\u0121\u00e0 nkiseb progress sinifikanti.", "Il-proposta mill-Grupp ta' \u0126idma Miftu\u0127 dwar l-G\u0127anijiet ta' \u017bvilupp Sostenibbli (SDGs), ir-rapport tal-Kumitat Intergovernattiv ta' Esperti dwar il-Finanzjament tal-I\u017cvilupp Sostenibbli u r-rapport ta' sinte\u017ci tas-Segretarjat \u0120enerali tan-NU juru li jista' jintla\u0127aq qbil dwar A\u0121enda ta' Wara l-2015 ambizzju\u017ca g\u0127all-poplu u g\u0127all-pjaneta li ma t\u0127alli lil \u0127add jaqa' lura.", "It-test s\u0127i\u0127 tal-konklu\u017cjonijiet tal-Kunsill dwar S\u0127ubija Globali \u0120dida g\u0127all-Qerda tal-Faqar u l-I\u017cvilupp Sostenibbli wara l-2015", "Ara l-pa\u0121na tal-laqg\u0127a"], "date": "26 ta' Mejju 2015", "title": "Konklu\u017cjonijiet tal-Kunsill dwar S\u0127ubija Globali \u0120dida g\u0127all-Qerda tal-Faqar u l-I\u017cvilupp Sostenibbli wara l-2015"}
{"url": "https://www.consilium.europa.eu/mt/press/press-releases/2015/05/26/fac-dev-council-conclusions-gender-development/", "text": ["L-2015 hija sena kru\u010bjali g\u0127all-ugwaljanza bejn is-sessi, id-drittijiet tal-bniedem u t-tis\u0127i\u0127 tal-po\u017cizzjoni tan-nisa u l-bniet fil-kuntest globali, b'negozjati intergovernattivi dwar l-a\u0121enda g\u0127all-i\u017cvilupp g\u0127al wara l-2015.", "F'dan il-kuntest, g\u0127andha ting\u0127ata attenzjoni partikolari lill-promozzjoni u r-realizzazzjoni tad-drittijiet tan-nisa u l-bniet, b'mod partikolari fid-dawl tal-15-il anniversarju tar-Ri\u017coluzzjoni 1325 tal-Kunsill tas-Sigurt\u00e0 tan-NU dwar in-Nisa, il-Pa\u010bi u s-Sigurt\u00e0, u l-20 anniversarju mill-adozzjoni tad-Dikjarazzjoni u l-Pjattaforma ta' Azzjoni ta' Beijing.", "Il-Kunsill jafferma mill-\u0121did l-impenn tieg\u0127u g\u0127all-implimentazzjoni tal-Pjattaforma ta' Azzjoni ta' Beijing, il-Programm ta' Azzjoni tal-Kajr, u l-e\u017citi tal-konferenzi g\u0127ar-revi\u017cjoni tag\u0127hom, u l-osservanza tal-obbligi skont il-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa.", "Barra minn hekk, huwa jilqa' d-Dikjarazzjoni Politika adottata fid-59 sessjoni tal-Kummissjoni dwar l-Istatus tan-Nisa, u t-talbiet sabiex in-nisa u l-bniet jiksbu b'mod s\u0127i\u0127 u ugwali d-drittijiet tal-bniedem u l-libertajiet fundamentali kollha, g\u0127all-ugwaljanza bejn is-sessi u g\u0127at-tis\u0127i\u0127 tal-po\u017cizzjoni tan-nisa u l-bniet matul i\u010b-\u010biklu kollu ta' \u0127ajjithom.", "L-Avveniment ta' Livell G\u0127oli dwar 'It-Tis\u0127i\u0127 tal-Po\u017cizzjoni tan-Nisa u l-I\u017cvilupp Sostenibbli', li l-Presidenza tal-Kunsill tal-Unjoni Ewropea laqg\u0127et f'Riga fit-2 ta' Marzu 2015 fil-kuntest tas-Sena Ewropea g\u0127all-I\u017cvilupp, ta opportunit\u00e0 g\u0127at-ti\u0121did tal-impetu politiku u l-affermazzjoni mill-\u0121did tal-impenn qawwi tal-UE g\u0127all-ugwaljanza bejn is-sessi, il-\u0121ustizzja so\u010bjali, in-nondiskriminazzjoni u d-drittijiet tal-bniedem.", "L-UE u l-Istati Membri tag\u0127ha jibqg\u0127u impenjati g\u0127all-promozzjoni, il-protezzjoni u t-twettiq tad-drittijiet tal-bniedem kollha g\u0127al kul\u0127add.", "Il-Kunsill jilqa' r-rwol ewlieni li l-UE u l-Istati Membri tag\u0127ha qeg\u0127din iwettqu permezz tal-appo\u0121\u0121 tag\u0127hom g\u0127all-inizjattivi internazzjonali ta' promozzjoni tad-drittijiet tan-nisa u l-bniet, l-ugwaljanza bejn is-sessi u t-tis\u0127i\u0127 tal-po\u017cizzjoni tan-nisa u l-bniet, u jappella biex jibqa' jkun hemm kooperazzjoni u koordinazzjoni mal-korpi tan-NU, b'mod partikolari UN Women, kif ukoll ma' fora u atturi internazzjonali rilevanti o\u0127ra.", "L-organizzazzjonijiet tan-nisa huma s\u0127ab kru\u010bjali tal-UE f'dak li jirrigwarda r-realizzazzjoni s\u0127i\u0127a tad-drittijiet tan-nisa u l-bniet, l-ugwaljanza bejn is-sessi u t-tis\u0127i\u0127 tal-po\u017cizzjoni tan-nisa u l-bniet.", "It-test s\u0127i\u0127 tal-konklu\u017cjonijiet tal-Kunsill dwar is-Sessi fl-I\u017cvilupp", "Ara l-pa\u0121na tal-laqg\u0127a"], "date": "26 ta' Mejju 2015", "title": "Konklu\u017cjonijiet tal-Kunsill dwar is-Sessi fl-I\u017cvilupp"}
{"url": "https://www.consilium.europa.eu/mt/press/press-releases/2015/05/26/fac-conclusions-development-aid-targets/", "text": ["Il-Kunsill jilqa' l-pubblikazzjoni mill-Kummissjoni tal-informazzjoni preliminari dwar l-G\u0127ajnuna Uffi\u010bjali tal-UE g\u0127all-I\u017cvilupp (ODA) tal-2014, li tanalizza t-tendenzi fir-rigward tal-impenji kollettivi u individwali tal-UE g\u0127all-ODA.", "Il-Kunsill jenfasizza li l-ODA hija element importanti u katalitiku fil-finanzjament \u0121enerali disponibbli g\u0127all-pajji\u017ci li qed ji\u017cviluppaw li huma l-aktar fil-b\u017conn.", "Fis-17 ta' \u0120unju 2010, il-Kunsill Ewropew talab lill-Kunsill jag\u0127mel rapport annwali dwar l-impenji u l-g\u0127oti ta' ODA min-na\u0127a tal-UE u tal-Istati Membri.", "Dan huwa l-\u0127ames rapport ta' dan it-tip ippre\u017centat lill-Kunsill Ewropew.", "It-test s\u0127i\u0127 tal-konklu\u017cjonijiet tal-Kunsill dwar ir-Rapport Annwali tal-2015 g\u0127all-Kunsill Ewropew dwar il-Miri tal-UE ta' G\u0127ajnuna g\u0127all-I\u017cvilupp", "Ara l-pa\u0121na tal-laqg\u0127a"], "date": "26 ta' Mejju 2015", "title": "Konklu\u017cjonijiet tal-Kunsill - Rapport Annwali 2015 lill-Kunsill Ewropew dwar il-Miri tal-UE ta' G\u0127ajnuna g\u0127all-I\u017cvilupp"}
{"url": "https://www.consilium.europa.eu/mt/press/press-releases/2015/05/28/compet-travel-package/", "text": ["Fit-28 ta' Mejju 2015, il-Kunsill ikkonferma", "qbil politiku", "dwar ir-riforma tad-", "Direttiva dwar il-vja\u0121\u0121i kollox inklu\u017c", "Id-direttiva l-\u0121dida ser", "ta\u0121\u0121orna r-regoli attwali tal-UE fuq il-btajjel kollox inklu\u017c", "billi timmira li tadatta g\u0127all-i\u017cviluppi fis-suq tal-ivvja\u0121\u0121ar sabiex tissodisfa l-b\u017connijiet tal-konsumaturi u tan-negozji fl-", "era di\u0121itali", "testendi l-\u0127arsien", "g\u0127all-pakketti tradizzjonali g\u0127al kombinazzjonijiet ta' servizzi tal-ivvja\u0121\u0121ar separati, b'mod partikolari jekk jinbieg\u0127u fuq l-internet.", "Il-Ministru tal-Ekonomija tal-Latvja,", ", g\u0127amlet il-kummenti li \u0121ejjin: \"Din il-bi\u010b\u010ba le\u0121islazzjoni se jipprovdu lill-vja\u0121\u0121aturi u lill-industrija b'qafas tant mistenni li huwa adattat g\u0127all-fini tieg\u0127u u jilqa' g\u0127all-futur g\u0127all-industrija tat-turi\u017cmu li qieg\u0127da dejjem tikber u tevolvi.", "B'mod partikolari, dan ser isa\u0127\u0127a\u0127 id-drittijiet tal-vja\u0121\u0121aturi meta ssir prenotazzjoni online u tqis modi \u0121odda ta' prenotazzjoni.", "Minbarra d-drittijiet imsa\u0127\u0127a tal-konsumaturi, in-negozji, b'mod partikolari l-intrapri\u017ci \u017cg\u0127ar u ta' daqs medju, se jibbenefikaw ukoll minn din id-Direttiva\".", "Il-kondizzjonijiet il-\u0121odda ser jippromwovu wkoll kondizzjonijiet ekwivalenti ta' kompetizzjoni g\u0127an-negozji billi jarmonizzaw ir-regoli u", "jne\u0127\u0127u l-ostakoli g\u0127all-kummer\u010b transkonfinali", ".", "Dan ser jo\u0127loq g\u0127a\u017cla usa' fir-re\u017cervazzjoni ta' prodotti ta' btala u g\u0127alhekk jista' jwassal g\u0127al", "prezzijiet or\u0127os g\u0127all-konsumaturi", "Il-passi li jimiss", "Il-Parlament Ewropew huwa mistenni li jikkonferma t-test tal-qbil politiku tal-Kunsill b'vot fit-tieni qari f'sessjoni plenarja li jmiss.", "It-test ser ikun so\u0121\u0121ett g\u0127al revi\u017cjoni mill-\u0121uristi-lingwisti qabel ma l-Kunsill ikun jista' japprovah formalment.", "G\u0127andu ji\u0121i ppubblikat f'll-\u0120urnal Uffi\u010bjali tal-Unjoni Ewropea qabel l-a\u0127\u0127ar tal-2015.", "Id-dispo\u017cizzjonijiet il-\u0121odda ser japplikaw 30 xahar wara d-d\u0127ul fis-se\u0127\u0127 tad-direttiva.", "Vja\u0121\u0121i kollox inklu\u017c: regoli a\u0121\u0121ornati", "It-test tal-ftehim politiku g\u0127al direttiva dwar il-vja\u0121\u0121i kollox inklu\u017c u arran\u0121amenti tal-ivvja\u0121\u0121ar marbuta", "Ara l-pa\u0121na tal-laqg\u0127a"], "date": "28 ta' Mejju 2015", "title": "Vja\u0121\u0121i kollox inklu\u017c: Il-Kunsill jikkonferma l-qbil politiku"}
{"url": "https://www.consilium.europa.eu/mt/press/press-releases/2015/05/28/council-parliament-agree-rules-european-fund-strategic-investments/", "text": ["Fit-28 ta' Mejju 2015 il-presidenza Latvjana tal-Kunsill u l-Parlament Ewropew la\u0127qu qbil provi\u017corju dwar fond Ewropew g\u0127al investimenti strate\u0121i\u010bi (FEIS) ma\u0127sub biex jistimula l-ekonomija.", "Il-qbil g\u0127ad irid ji\u0121i kkonfermat mill-Kunsill ladarba t-test s\u0127i\u0127 tar-regolament ikun finalizzat fil-livell tekniku.", "Ir-regolament imbag\u0127ad ji\u0121i ppre\u017centat lill-Parlament Ewropew g\u0127al vot fl-ewwel qari, u lill-Kunsill g\u0127all-adozzjoni finali.", "\"L-e\u017citu po\u017cittiv tal-lum ser jippermettilna niffinalizzaw qbil \u0121enerali f'\u0120unju u se jwitti t-triq", "biex jinbdew investimenti \u0121odda dan is-sajf", ",\" qal J\u0101nis Reirs, ministru g\u0127all-finanzi tal-Latvja u president tal-Kunsill.", "Il-qbil intla\u0127aq waqt laqg\u0127a ta' trilogu fi Brussell.", "Il-Presidenza u l-Parlament iltaqg\u0127u fi tmien trilogi mit-23 ta' April 2015 'l hawn, wara li qablu dwar il-po\u017cizzjonijiet rispettivi tag\u0127hom tan-negozjar f'Marzu u April.", "Firxa wiesg\u0127a ta' pro\u0121etti", "Il-FEIS ser ji\u0121i stabbilit fi \u0127dan il-Bank Ewropew tal-Investiment permezz ta' ftehim bejn il-Kummissjoni u l-BEI.", "G\u0127al", "perjodu inizjali ta' tliet snin", ", il-fond ser jappo\u0121\u0121a pro\u0121etti fuq firxa wiesg\u0127a ta' oqsma, inklu\u017c it-trasport, l-ener\u0121ija u l-infrastruttura tal-broadband, l-edukazzjoni, is-sa\u0127\u0127a, ir-ri\u010berka u l-finanzjament ta' riskju g\u0127all-SMEs.", "Ser ikun ma\u0127sub g\u0127al pro\u0121etti so\u010bjalment u ekonomikament vijabbli ming\u0127ajr ebda allokazzjoni settorjali jew re\u0121jonali minn qabel, b'mod partikolari biex ji\u0121u indirizzati l-fallimenti tas-suq.", "Il-FEIS ser jikkomplementa u jkun addizzjonali g\u0127all-programmi tal-UE li g\u0127addejjin b\u0127alissa u l-attivitajiet tradizzjonali tal-BEI.", "Il-perjodu ta' \u017cmien tal-fond", "Qabel tmiem il-perjodu ta' investiment inizjali, il-Kummissjoni ser tippre\u017centa", "evalwazzjoni indipendenti", "li ser tivvaluta jekk il-FEIS ikunx la\u0127aq l-objettivi tar-regolament.", "Abba\u017ci tal-konklu\u017cjonijiet ta' dan ir-rapport, il-Kummissjoni ser, kif ikun xieraq, tippre\u017centa proposta biex tistabbilixxi perjodu ta' investiment \u0121did jew tittermina l-FEIS.", "Finanzjament", "Il-fond ser ikun ibba\u017cat fuq", "\u20ac16-il biljun f'garanziji", "mill-ba\u0121it tal-UE u", "\u20ac5 biljun mill-BEI", ".", "Biex ji\u0121i ffa\u010bilitat il-\u0127las ta' sej\u0127iet potenzjali ta' garanzija, ser ji\u0121i stabbilit fond ta' garanzija li gradwalment jil\u0127aq \u20ac8 biljuni (ji\u0121ifieri 50% tat-total tal-obbligi ta' garanzija tal-UE) sal-2020.", "Il-finanzjament tal-UE ser ji\u0121i minn ridistribuzzjoni ta' g\u0127otjiet mill-fa\u010bilit\u00e0 Nikkollegaw l-Ewropa (trasport, ener\u0121ija u netwerks di\u0121itali) u l-programm Orizzont 2020 (ri\u010berka u innovazzjoni), kif ukoll mar\u0121ini mhux u\u017cati tal-ba\u0121it annwali tal-UE.", "Madankollu l-presidenza tal-Kunsill u l-Parlament Ewropew qablu li", "j\u017cidu s-sehem ta' finanzjament li \u0121ej minn mar\u0121ini mhux u\u017cati", ", meta mqabbel ma' dak propost mill-Kummissjoni, sabiex", "jitnaqqsu l-kontribuzzjonijiet minn Orizzont 2020 u mill-fa\u010bilit\u00e0 Nikkollegaw l-Ewropa", "Il-ftehim mil\u0127uq dwar il-finanzjament huwa kif \u0121ej:", "Ir-ridistribuzzjoni ser tammonta g\u0127al \u20ac5 biljuni, li minnhom \u20ac2.8 biljuni mill-CEF u \u20ac2.2 biljuni minn Orizzont 2020;", "Il-finanzjament minn mar\u0121ini mhux u\u017cati ser jammonta g\u0127al \u20ac3 biljuni matul il-perjodu 2016-2020.", "Is-sors ta' dan il-finanzjament jinkludi \u20ac543 miljun u \u20ac457 miljun allokati spe\u010bifikament mill-mar\u0121ini globali g\u0127al impenji g\u0127all-ba\u0121its tal-2014 u l-2015 rispettivament.", "Estensjoni ta' pagamenti sal-2023 biex ji\u0121i sostnut il-fond ta' garanzija tal-FEIS.", "Barra minn hekk, kien hemm qbil li \u20ac500 miljun mill-istrumenti finanzjarji tat-trasport tal-Fa\u010bilit\u00e0 Nikkollegaw l-Ewropa (CEF-trasport) ser ji\u0121u ridistribwiti g\u0127al g\u0127otjiet tas-CEF-trasport.", "Il-FEIS ser ikollu", "kapa\u010bit\u00e0 ta' rfig\u0127 tar-riskji aktar b'sa\u0127\u0127itha", ".", "Billi jassumi parti mir-riskju ta' pro\u0121etti \u0121odda permezz ta' responsabbilt\u00e0 tal-ewwel telf, il-fond ser jippermetti li investituri privati jipparte\u010bipaw ta\u0127t kondizzjonijiet aktar favorevoli.", "B'hekk huwa stmat li l-FEIS b'mod \u0121enerali jil\u0127aq effett multiplikatur ta' 1:15 f'investiment reali.", "It-tali ingrana\u0121\u0121 ser jippermetti aktar minn \u20ac300 biljun ta' investiment addizzjonali li g\u0127andu ji\u0121i mobilizzat matul il-perjodu ta' investiment ta' tliet snin.", "Governanza tal-fond", "Il-FEIS ser ikollu struttura ta' governanza fuq \u017cew\u0121 livelli:", "Bord ta' tmexxija", "li jistabbilixxi l-istrate\u0121ija \u0121enerali, il-politika tal-investiment u l-profil tar-riskju tal-fond.", "Biex ikun \u017cgurat li l-bord ta' tmexxija jkun imparzjali u ti\u0121i evitata l-influwenza politika fuq l-g\u0127a\u017cla tal-pro\u0121etti, il-membri tal-bord ser ji\u0121u biss mill-Kummissjoni u l-BEI.", "L-g\u0127add tag\u0127hom ser jirrifletti d-daqs tal-kontribuzzjonijiet tal-istituzzjonijiet f'forma ta' flus kontanti jew garanziji.", "Il-bord ta' tmexxija ser jie\u0127u d-de\u010bi\u017cjonijiet permezz ta' kunsens.", "Hu ser jikkonsulta regolarment lill-partijiet ikkon\u010bernati.", "Kumitat indipendenti dwar l-investiment", "ser jag\u0127\u017cel il-pro\u0121etti li g\u0127andhom jir\u010bievu l-appo\u0121\u0121 tal-FEIS.", "Dan ikollu responsabbilt\u00e0 lejn il-bord ta' tmexxija, u ser ikun mag\u0127mul minn tmien esperti indipendenti u direttur mani\u0121erjali.", "Id-", "direttur mani\u0121erjali", "ser ikun responsabbli mill-\u0121estjoni ta' kuljum tal-FEIS u t-t\u0127ejjija u t-tmexxija tal-laqg\u0127at tal-kumitat tal-investiment.", "Il-kumitat ser jie\u0127u d-de\u010bi\u017cjonijiet b'ma\u0121\u0121oranza sempli\u010bi.", "Kwalunkwe pro\u0121ett appo\u0121\u0121at mill-FEIS ser jirrikjedi approvazzjoni mill-BEI.", "Kontribuzzjonijiet g\u0127all-Fond", "L-Istati Membri jistg\u0127u jikkontribwixxu g\u0127all-FEIS b'garanziji u flus kontanti, filwaqt li partijiet terzi jistg\u0127u jikkontribwixxu bi flus kontanti.", "Madankollu, il-kontribuzzjonijiet ma jimplikaw l-ebda influwenza fuq il-governanza tal-fond.", "Partijiet terzi, inklu\u017ci l-banek promozzjonali nazzjonali tal-istati membri, ser ikunu jistg\u0127u jikkofinanzjaw pro\u0121etti flimkien mal-FEIS, fuq ba\u017ci ta' pro\u0121etti individwali jew permezz ta' pjattaformi ta' investiment.", "Identifikazzjoni ta' pro\u0121etti \u0121odda", "Ir-regolament ser jistabbilixxi wkoll \"", "\u010bentru Ewropew ta' konsulenza g\u0127all-investiment", "\" biex jipprovdi appo\u0121\u0121 konsultattiv g\u0127all-identifikazzjoni, it-t\u0127ejjija u l-i\u017cvilupp ta' pro\u0121etti fl-UE kollha.", "Minbarra hekk huwa ser jistabbilixxi \"", "portal ta' pro\u0121etti ta' investiment Ewropej", "\" biex jittejjeb l-g\u0127arfien tal-investituri rigward pro\u0121etti e\u017cistenti u futuri."], "date": "28 ta' Mejju 2015", "title": "Investiment fi pro\u0121etti Ewropej: il-Kunsill u l-Parlament jaqblu dwar regoli rigward fond Ewropew g\u0127al investimenti strate\u0121i\u010bi"}
{"url": "https://www.consilium.europa.eu/mt/press/press-releases/2015/05/09/joint-statement-europe-day/", "text": ["Illum qed ni\u010b\u010belebraw Ewropa mag\u0127quda li rxuxtat mill-irmied tat-Tieni Gwerra Dinjija.", "\u0126amsa u sittin sena ilu d-dikjarazzjoni ta' Schuman ipproponiet li huwa biss billi jinkiser i\u010b-\u010biklu ta' vjolenza u tpattija li s-so\u010bjetajiet tag\u0127na jistg\u0127u flimkien jibnu sigurt\u00e0 u prosperit\u00e0 dejjiema.", "Huwa biss fl-g\u0127aqda li l-Ewropa tista' \u017c\u017comm il-pa\u010bi.", "Dan kien il-bidu tal-pro\u010bess ta' integrazzjoni Ewropea i\u017cda \u0127afna nazzjonijiet Ewropej xorta wa\u0127da kellhom ji\u0121\u0121ieldu g\u0127al-libert\u00e0 minn re\u0121imi totalitarji u awtoritarji.", "Qatt m'a\u0127na se ninsew id-di\u017castru tat-Tieni Gwerra Dinjija, li n\u0127olqot bil-mibeg\u0127da g\u0127an-nies u n-nazzjonijiet.", "Nies \u0127ajjin fostna jiftakru l-popli tag\u0127na, sebg\u0127in sena ilu, ji\u0121\u0121ieldu lil xulxin fil-kampijiet tal-battalja.", "Illum a\u0127na s\u0127ab, alleati u \u0127bieb mill-aktar qrib ta' xulxin.", "Hija r-responsabbilt\u00e0 tag\u0127na li n\u0127e\u0121\u0121u l-pa\u010bi, il-libert\u00e0, id-demokrazija, is-solidarjet\u00e0 u l-prosperit\u00e0, kemm fl-Ewropa kif ukoll lil hinn minnha.", "Dan se nkomplu nag\u0127mluh, mag\u0127qudin fl-Unjoni Ewropea, u bid-diversit\u00e0 li tag\u0127tina s-sa\u0127\u0127a.", "Filmat: dikjarazzjoni kon\u0121unta mill-membri tal-Kunsill Ewropew, ippre\u017centata mill-President Donald Tusk"], "date": "9 ta' Mejju 2015", "title": "Dikjarazzjoni kon\u0121unta f'Jum l-Ewropa d-9 ta' Mejju 2015 mill-membri tal-Kunsill Ewropew"}
{"url": "https://www.consilium.europa.eu/mt/press/press-releases/2015/04/20/council-conclusions-sahel-regional-plan/", "text": ["1.", "Il-Kunsill illum jadotta l-Pjan ta' Azzjoni Re\u0121jonali g\u0127as-Sa\u0127el 2015-2020 li jipprovdi l-qafas \u0121enerali g\u0127all-implimentazzjoni tal-Istrate\u0121ija tal-Unjoni Ewropea (UE) g\u0127as-Sigurt\u00e0 u l-I\u017cvilupp fis-Sa\u0127el, kif adottat u rivedut fil-Konklu\u017cjonijiet tieg\u0127u fil-21 ta' Marzu 2011 u s-17 ta' Marzu 2014, rispettivament.", "L-adozzjoni tal-Pjan ta' Azzjoni tasal fi \u017cmien kru\u010bjali g\u0127all-pajji\u017ci fis-Sa\u0127el.", "Il-Kunsill jilqa' l-Pjan ta' Azzjoni, li jafferma mill-\u0121did l-impenn kontinwu tal-UE fir-re\u0121jun tas-Sa\u0127el u l-appo\u0121\u0121 tieg\u0127u g\u0127al \u017cvilupp politiku u so\u010bjoekonomiku, sostenibbli u inklu\u017civ, it-tis\u0127i\u0127 tad-drittijiet tal-bniedem, il-governanza demokratika u l-istat tad-dritt kif ukoll ir-re\u017ciljenza, b\u0127ala rispons g\u0127al kri\u017cijiet multidimensjonali fis-Sa\u0127el.", "It-tis\u0127i\u0127 tas-sigurt\u00e0 fir-re\u0121jun permezz tal-\u0121lieda kontra t-terrori\u017cmu[1], it-traffikar ille\u010bitu, ir-radikalizzazzjoni u l-estremi\u017cmu vjolenti, jibqa' l-objettiv ewlieni tal-UE.", "Fil-kuntest tal-appro\u010b\u010b komprensiv tieg\u0127u, inklu\u017c il-kontribut tal-Istituzzjonijiet tal-UE, ir-Rappre\u017centant Spe\u010bjali tal-UE (RSUE) g\u0127as-Sa\u0127el kif ukoll tal-Istati Membri tal-UE, l-UE ttenni l-impenn tag\u0127ha biex tappo\u0121\u0121a inizjattivi re\u0121jonali u mmexxija mill-pajji\u017c u li jappartjenu lill-pajji\u017c fil-qafas tal-Pjan ta' Azzjoni, bl-u\u017cu tal-istrumenti rilevanti kollha tag\u0127ha, b'mod partikolari l-programmi indikattivi re\u0121jonali u nazzjonali ta\u0127t il-Fond Ewropew g\u0127all-I\u017cvilupp kif ukoll il-programmi tal-Istati Membri, u li jinkludu wkoll il-missjonijiet tal-PSDK EUTM Mali, EUCAP Sahel Niger u EUCAP Sahel Mali, u l-Istrument li jikkontribwixxi g\u0127all-Istabbilt\u00e0 u l-Pa\u010bi.", "2.", "L-objettiv strate\u0121iku ori\u0121inali tal-Istrate\u0121ija tal-UE g\u0127as-Sa\u0127el, bl-enfasi fuq ir-rabta bejn l-i\u017cvilupp u s-sigurt\u00e0 kif ukoll l-erba' pilastri g\u0127all-implimentazzjoni tag\u0127ha, jibqa' rilevanti bis-s\u0127i\u0127 u jag\u0127ti qafas komprensiv g\u0127all-azzjoni tal-UE fis-Sa\u0127el.", "Il-Pjan ta' Azzjoni jipprovdi ba\u017ci solida biex ji\u0121u segwiti l-objettivi tal-Istrate\u0121ija u biex ti\u0121i rinfurzata l-attenzjoni tal-UE fuq erba' oqsma li huma rilevanti \u0127afna g\u0127all-istabbilizzazzjoni tar-re\u0121jun, ji\u0121ifieri l-prevenzjoni u l-\u0121lieda kontra r-radikalizzazzjoni, il-\u0127olqien ta' kondizzjonijiet adatti g\u0127a\u017c-\u017cg\u0127a\u017cag\u0127, il-migrazzjoni, il-mobbilit\u00e0 u l-\u0121estjoni tal-fruntieri, il-\u0121lieda kontra t-traffikar ille\u010bitu u l-kriminalit\u00e0 organizzata transnazzjonali.", "L-UE tissottolinja b'mod partikolari l-importanza li jitrawmu siner\u0121iji aktar mill-qrib bejn il-pajji\u017ci tar-re\u0121jun kif ukoll bejn is-Sa\u0127el u pajji\u017ci \u0121irien.", "Min\u0127abba l-prossimit\u00e0 tas-Sa\u0127el mal-UE u mal-vi\u010binat immedjat tag\u0127ha, hija tinnota l-\u0127tie\u0121a, sabiex ji\u0121u indirizzati a\u0127jar kwistjonijiet transkonfinali, biex tesplora aktar spazju komuni g\u0127al djalogu u kooperazzjoni bejn is-Sa\u0127el, il-Magreb u l-UE f'setturi rilevanti b\u0127as-sigurt\u00e0 u l-migrazzjoni.", "Dan g\u0127andu jsir fil-qafas tal-mekkani\u017cmi u djalogi e\u017cistenti b\u0127all-pro\u010bessi ta' Rabat u ta' Khartoum dwar il-migrazzjoni u l-i\u017cvilupp.", "3.", "L-UE ttenni li tinsab lesta tissokkta l-\u0127idma mill-qrib mal-pajji\u017ci tar-re\u0121jun tas-Sa\u0127el biex tappo\u0121\u0121a l-isforzi tag\u0127hom biex jinkisbu l-pa\u010bi, is-sigurt\u00e0 u l-i\u017cvilupp.", "L-implimentazzjoni tal-Pjan ta' Azzjoni ser titwettaq bis-sjieda s\u0127i\u0127a u ta\u0127t ir-responsabbilt\u00e0 primarja tal-pajji\u017ci kkon\u010bernati, u f'koordinazzjoni ma' organizzazzjonijiet internazzjonali u re\u0121jonali ewlenin u s\u0127ab o\u0127ra, b'mod partikolari n-Nazzjonijiet Uniti (NU), l-Unjoni Afrikana (UA), il-Komunit\u00e0 Ekonomika tal-Istati tal-Afrika tal-Punent (ECOWAS), l-Unjoni Ekonomika u Monetarja tal-Afrika tal-Punent (WAEMU), il-G5 tas-Sa\u0127el, il-Kummissjoni tal-Ba\u010bin tal-Lag Chad u l-Bank Dinji, kif ukoll mas-so\u010bjet\u00e0 \u010bivili.", "F'dan ir-rigward, l-UE tissottolinja l-importanza li titkompla din il-koordinazzjoni internazzjonali u re\u0121jonali mill-qrib, inklu\u017c bejn ir-RSUE g\u0127as-Sa\u0127el, il-Mibg\u0127ut Spe\u010bjali tas-Segretarju \u0120enerali tan-NU g\u0127as-Sa\u0127el, ir-Rappre\u017centant Spe\u010bjali tas-Segretarju \u0120enerali tan-NU g\u0127all-Mali u r-Rappre\u017centant G\u0127oli tal-UA g\u0127all-Mali u s-Sa\u0127el, bil-g\u0127an li jin\u0127olqu siner\u0121iji fl-implimentazzjoni ta' strate\u0121iji rispettivi.", "4.", "Il-Kunsill jistieden lir-Rappre\u017centant G\u0127oli u lill-Kummissjoni u l-Istati Membri biex jibdew jimplimentaw il-Pjan ta' Azzjoni Re\u0121jonali g\u0127as-Sa\u0127el.", "Il-Kunsill ser jer\u0121a' lura g\u0127al din il-kwistjoni kif adatt, u mill-inqas darba fis-sena.", "[1] Konklu\u017cjonijiet tal-Kunsill tad-9 ta' Frar 2015 dwar il-\u0120lieda kontra t-Terrori\u017cmu", "Strate\u0121ija g\u0127all-pjan ta' azzjoni re\u0121jonali tal-UE g\u0127as-Sa\u0127el 2015-2020", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "L-Unjoni Ewropea u s-Sa\u0127el - skeda informattiva", "Ara l-pa\u0121na tal-laqg\u0127a"], "date": "20 ta' April 2015", "title": "Konklu\u017cjonijiet tal-Kunsill dwar il-Pjan ta' Azzjoni Re\u0121jonali g\u0127as-Sa\u0127el 2015-2020"}
{"url": "https://www.consilium.europa.eu/mt/press/press-releases/2015/04/20/council-conclusions-yemen/", "text": ["1.", "L-UE tinsab im\u0127assba serjament dwar is-sitwazzjoni politika, tas-sigurt\u00e0 u dik umanitarja fil-Jemen li qed tiddeterjora rapidament.", "L-i\u017cviluppi re\u010benti g\u0127andhom riskji kbar g\u0127all-istabbilt\u00e0 tar-re\u0121jun, b'mod partikolari dik tal-Qarn tal-Afrika, il-Ba\u0127ar l-A\u0127mar u fil-Lvant Nofsani usa'.", "L-UE tikkundanna l-azzjonijiet unilaterali destabbilizzanti me\u0127uda mill-Houthis u l-unitajiet militari leali lejn l-ex President Saleh, tappella lil dawn il-forzi biex itemmu l-u\u017cu tal-vjolenza immedjatament u ming\u0127ajr ebda kundizzjoni u jirtiraw mi\u017c-\u017coni li \u0127atfu, inklu\u017c Sana'a u Aden, u tirriafferma l-appo\u0121\u0121 tag\u0127ha lejn l-awtoritajiet le\u0121ittimi tal-Jemen.", "F'dan ir-rigward, l-UE tilqa' l-\u0127atra ta' Khaled Bahah b\u0127ala l-Vi\u010bi President l-\u0121did tal-Jemen mill-President Abd Rabbuh Mansour Hadi.", "L-UE tinnota li l-President tal-Jemen informa lill-President tal-Kunsill tas-Sigurt\u00e0 tan-Nazzjonijiet Uniti li \"huwa talab mill-Kunsill ta' Kooperazzjoni g\u0127all-Istati G\u0127arab tal-Golf u l-Lega tal-Istati G\u0127arab sabiex minnufih jipprovdu appo\u0121\u0121, b'kull mezz u mi\u017curi ne\u010bessarji, fosthom l-intervent militari, biex jipprote\u0121u l-Jemen u l-poplu tieg\u0127u mill-aggressjoni kontinwa tal-Houthis\".", "L-UE tfakkar li fl-a\u0127\u0127ar mill-a\u0127\u0127ar is-soluzzjoni g\u0127al din il-kri\u017ci g\u0127andha tkun wa\u0127da politika u hija tappo\u0121\u0121a l-komunit\u00e0 internazzjonali fl-appell tag\u0127ha g\u0127al pro\u010bess politiku inklu\u017civ.", "2.", "G\u0127aldaqstant l-UE t\u0127e\u0121\u0121e\u0121 lill-partiti kollha tal-Jemen, b'mod partikolari l-Houthis, biex ja\u0127dmu biex isolvu d-differenzi ta' bejniethom permezz tad-djalogu u l-konsultazzjoni.", "F'dak il-kuntest, l-UE tappella lill-partijiet kollha biex jimpenjaw ru\u0127hom b'mod rapidu fi pro\u010bess li jwassal g\u0127al waqfien minnufih tal-vjolenza u t\u0127e\u0121\u0121e\u0121 lill-partijiet kollha tal-Jemen biex jer\u0121g\u0127u lura g\u0127all-mejda tan-negozjar.", "Barra minn hekk, l-UE t\u0127e\u0121\u0121e\u0121 bis-s\u0127i\u0127 lin-NU biex iwettqu b'mod rapidu l-isforzi biex jitkomplew negozjati inklu\u017civi u tistenna b'interess l-\u0127atra rapida ta' Konsulent Spe\u010bjali \u0121did tas-S\u0120NU g\u0127all-Jemen.", "Hija tilqa' l-isforzi tal-Kunsill ta' Kooperazzjoni tal-Golf u l-membri tieg\u0127u biex jikkomplementaw dawn l-inizjattivi, f'konformit\u00e0 s\u0127i\u0127a mal-qafas ipprovdut mill-inizjattiva tal-Kunsill ta' Kooperazzjoni tal-Golf, l-e\u017citi tal-Konferenza dwar id-Djalogu Nazzjonali (NDC) u l-Ftehim ta' S\u0127ubija Nazzjonali u dwar il-Pa\u010bi.", "Huwa biss permezz ta' kunsens politiku wiesa' permezz ta' negozjati inklu\u017civi li tista' ting\u0127ata soluzzjoni sostenibbli, jer\u0121a' jkun hemm il-pa\u010bi, u tin\u017camm l-unit\u00e0, is-sovranit\u00e0, l-indipendenza u l-integrit\u00e0 territorjali tal-Jemen.", "Il-formazzjoni ta' Gvern ta' Unit\u00e0 Nazzjonali hija l-uniku mod biex ji\u0121i ffinalizzat il-pro\u010bess ta' transizzjoni u ji\u0121i evitat li jkun hemm kollass ekonomiku u finanzjarju u l-approfondiment tal-kri\u017ci umanitarja.", "L-UE tappella wkoll lill-atturi re\u0121jonali kollha biex jinvolvu ru\u0127hom b'mod kostruttiv mal-partiti tal-Jemen sabiex titnaqqas il-kri\u017ci u ti\u0121i evitata aktar instabbilt\u00e0 re\u0121jonali.", "L-UE t\u0127e\u0121\u0121e\u0121 ukoll lill-partijiet kollha biex jimplimentaw bis-s\u0127i\u0127 ir-ri\u017coluzzjonijiet rispettivi tal-Kunsill tas-Sigurt\u00e0 tan-NU, b'mod partikolari r-Ri\u017coluzzjoni KSNU 2201 tal-15 ta' Frar 2015, u r-Ri\u017coluzzjoni 2216 tal-14 ta' April 2015.", "3.", "L-UE ttenni l-impenn sod u d-determinazzjoni tag\u0127ha biex ti\u0121i indirizzata t-theddida ta' gruppi estremisti u terroristi\u010bi, b\u0127all-Al Qaeda fil-Peni\u017cola G\u0127arbija (AQAP), biex ma jit\u0127allewx jie\u0127du aktar vanta\u0121\u0121 mis-sitwazzjoni attwali.", "L-UE tikkundanna bl-aktar mod qawwi l-attakki terroristi\u010bi re\u010benti, b'mod partikolari dawk imwettqa f'moskej f'Sana'a u Saada fl-20 ta' Marzu.", "4.", "L-impatt umanitarju tal-\u0121lied bejn il-milizzji differenti, il-bumbardamenti u l-interruzzjoni ta' servizzi essenzjali fuq il-popolazzjoni \u010bivili, b'mod partikolari fuq it-tfal, qieg\u0127ed jil\u0127aq livelli allarmanti u qieg\u0127ed jiggrava sitwazzjoni umanitarja li di\u0121\u00e0 hija prekarja.", "L-UE tappella lill-partijiet kollha biex ji\u017cguraw il-protezzjoni tal-popolazzjoni \u010bivili u j\u017commu lura mill-immirar dirett tal-infrastruttura \u010bivili b'mod partikolari fa\u010bilitajiet medi\u010bi u sistemi tal-ilma u milli ju\u017caw binjiet \u010bivili g\u0127al skopijiet militari.", "5.", "L-UE t\u0127e\u0121\u0121e\u0121 ukoll lill-partijiet kollha sabiex b'mod ur\u0121enti jag\u0127tu a\u010b\u010bess mhux ristrett lill-\u0127addiema fil-qasam umanitarju u tal-g\u0127ajnuna, b'tali mod li tkun tista' ting\u0127ata assistenza vitali lill-iktar persuni vulnerabbli.", "G\u0127andhom jittie\u0127du l-mi\u017curi kollha li ji\u017cguraw ir-rispett tad-Dritt Umanitarju Internazzjonali u d-Dritt Internazzjonali dwar id-Drittijiet tal-Bniedem.", "L-UE tappella g\u0127all-investigazzjoni indipendenti tal-vjolazzjonijiet kollha allegati tad-drittijiet tal-bniedem internazzjonali u d-dritt umanitarju internazzjonali.", "L-UE tis\u0127aq dwar il-\u0127tie\u0121a g\u0127al azzjoni umanitarja kkoordinata ta\u0127t it-tmexxija tan-NU, u t\u0127e\u0121\u0121e\u0121 lill-pajji\u017ci kollha biex jikkontribwixxu g\u0127all-indirizzar tal-\u0127ti\u0121ijiet umanitarji.", "6.", "L-UE tirriafferma l-impenn tag\u0127ha li tkompli tappo\u0121\u0121a lill-Jemen u lill-poplu tal-Jemen.", "Ara l-pa\u0121na tal-laqg\u0127a"], "date": "20 ta' April 2015", "title": "Konklu\u017cjonijiet tal-Kunsill dwar il-Jemen"}
{"url": "https://www.consilium.europa.eu/mt/press/press-releases/2015/04/28/preparing-transition-advanced-biofuels/", "text": ["It-test ta' kompromess finali propost mill-Kunsill dwar id-direttiva dwar il-", "bijokarburanti u t-tibdil indirett fl-u\u017cu tal-art (\"ILUC\")", "\u0121ie a\u010b\u010bettat mill-Parlament Ewropew fis-sessjoni plenarja tieg\u0127u fi Strasburgu fit-28 ta' April 2015.", "Il-le\u0121islazzjoni proposta temenda d-direttiva tal-2009 dwar l-ener\u0121ija rinnovabbli u d-direttiva dwar il-kwalit\u00e0 tal-karburanti (\"ILUC\").", "Dan il-ftehim huwa r-ri\u017cultat ta' negozjati bejn il-Kunsill - irrappre\u017centat mill-Presidenza Latvjana - u r-rappre\u017centanti tal-Parlament Ewropew li saru matul ix-xahar ta' Marzu 2015.", "G\u0127an tal-proposta", "L-g\u0127an prin\u010bipali tal-abbozz ta' direttiva huwa li jing\u0127ata bidu g\u0127at-transizzjoni minn", "bijokarburanti konvenzjonali", "g\u0127al bijokarburanti li jwasslu g\u0127al tnaqqis sostanzjali fil-gassijiet serra (\"", "bijokarburanti", "tat-tieni \u0121enerazzjoni).", "Huwa jistabbilixxi wkoll qafas le\u0121islattiv \u010bar g\u0127all-produzzjoni ta' bijokarburanti, filwaqt li jipprote\u0121i investimenti e\u017cistenti fis-settur.", "Id-Direttiva dwar il-Kwalit\u00e0 tal-Karburanti introdu\u010biet mira mandatorja g\u0127al", "tnaqqis ta' 6%", "fl-emissjonijiet tal-gassijiet serra ta' karburanti u\u017cati fit-trasport bit-triq li g\u0127andha tintla\u0127aq sal-2020.", "Id-Direttiva dwar l-Ener\u0121ija Rinnovabbli stabbilixxiet miri obbligatorji g\u0127al", "sehem globali ta' 20%", "ta'", "ener\u0121ija rinnovabbli", "fl-UE u g\u0127al", "sehem ta' 10%", "g\u0127all-ener\u0121ija rinnovabbli fis-settur tat-trasport li g\u0127andhom jintla\u0127qu wkoll sal-2020.", "I\u017c-\u017cew\u0121 direttivi kienu je\u0127tie\u0121u li l-Kummissjoni tirrevedi l-impatt ta' emissjonijiet ikkaw\u017cati minn tibdil indirett fl-u\u017cu tal-art u tindirizza mi\u017curi possibbli biex dan jitnaqqas.", "X'inhi d-differenza bejn bijokarburanti konvenzjonali/tal-ewwel \u0121enerazzjoni u bijokarburanti avvanzati?", "Il-bijokarburanti konvenzjonali", "huma prodotti minn g\u0127elejjel tal-ikel, b\u0127al zokkor, lamtu u \u017cjut ve\u0121etali.", "Dawn ji\u0121u prodotti bl-u\u017cu ta' materja prima mill-art, li tista' tintu\u017ca wkoll g\u0127all-ikel u l-g\u0127alf.", "Il-bijokarburanti avvanzati", "huma prodotti minn materja prima li ma tikkompetix direttament mal-g\u0127elejjel tal-ikel u tal-g\u0127alf, b\u0127all-iskart u r-residwi agrikoli.", "X'inhi r-rabta bejn il-bijokarburanti u t-tibdil indirett fl-u\u017cu tal-art (ILUC)?", "Il-produzzjoni tal-bijokarburanti fuq art agrikola e\u017cistenti tista' tikkaw\u017ca forma ta' \"katina ta' reazzjonijiet\": peress li dejjem hemm domanda g\u0127all-g\u0127elejjel tal-ikel u tal-g\u0127alf, xi \u0127add jista' jibda jipprodu\u010bi aktar ikel u g\u0127alf x'imkien ie\u0127or, pere\u017cempju billi jibdel foresti f'art agrikola.", "Dan imbag\u0127ad iwassal g\u0127al \u017cieda fl-emissjonijiet ta' CO2 u g\u0127aldaqstant jikkontrobatti l-benefi\u010b\u010bji li jirri\u017cultaw mill-u\u017cu ta' bijokarburanti.", "Elementi ewlenin tal-proposta:", "Il-mitigazzjoni tal-emissjonijiet ikkaw\u017cati minn tibdil indirett fl-u\u017cu tal-art", "permezz ta'", "limitu ta' 7%", "fuq il-bijokarburanti konvenzjonali, inklu\u017ci bijokarburanti prodotti minn g\u0127elejjel g\u0127all-ener\u0121ija, li jg\u0127oddu g\u0127all-miri tad-direttiva dwar l-ener\u0121ija rinnovabbli fir-rigward tal-konsum finali ta' ener\u0121ija fit-trasport fl-2020.", "Possibbilt\u00e0 li l-istati membri jiffissaw limitu aktar baxx.", "It-transizzjoni g\u0127al bijokarburanti avvanzati hija inkora\u0121\u0121uta", ", permezz ta' in\u010bentivi li jistiednu lill-istati membri jippromwovu l-u\u017cu tag\u0127hom u li je\u0127ti\u0121uhom jistabbilixxu miri nazzjonali g\u0127al dawk il-bijokarburanti.", "L-istati membri jistg\u0127u jiffissaw mira aktar baxxa, abba\u017ci ta' ra\u0121unijiet o\u0121\u0121ettivi (valur ta' referenza ta'", "punti per\u010bentwali tal-mira ta' 10% g\u0127all-ener\u0121ija rinnovabbli fit-trasport).", "L-g\u0127add doppju ta' materja prima g\u0127al bijokarburanti avvanzati", "(inklu\u017ci fl-Anness IX) lejn il-mira ta' 10 % tad-direttiva dwar l-ener\u0121ija rinnovabbli.", "Ir-rappurtar dwar tnaqqis fl-emissjoni ta' gassijiet serra", "permezz tal-u\u017cu ta' bijokarburanti g\u0127andu jitwettaq mill-fornituri tal-karburanti u l-Kummissjoni.", "Il-Kummissjoni hija me\u0127tie\u0121a wkoll tirrapporta lura lill-Parlament Ewropew u lill-Kunsill, sa mhux aktar tard minn tmiem l-2017, dwar l-effettivit\u00e0 tal-mi\u017curi introdotti minn din id-direttiva u, abba\u017ci tal-a\u0127jar xjenza disponibbli, dwar il-possibbilt\u00e0 li ji\u0121u inklu\u017ci fatturi ta' emissjonijiet ikkaw\u017cati mit-tibdil indirett fl-u\u017cu tal-art fil-kriterji e\u017cistenti dwar is-sostenibbilt\u00e0.", "Il-passi li jmiss", "Wara l-vot tal-Parlament Ewropew, it-test finali ser ji\u0121i rivedut mill-\u0121uristi-lingwisti u mbag\u0127ad ser ji\u0121i formalment adottat mill-Kunsill, possibbilment xorta wa\u0127da ta\u0127t il-Presidenza Latvjana.", "Id-direttiva ser tid\u0127ol fis-se\u0127\u0127 fl-2017."], "date": "28 ta' April 2015", "title": "T\u0127ejjija g\u0127at-transizzjoni g\u0127al bijokarburanti avvanzati"}
{"url": "https://www.consilium.europa.eu/mt/press/press-releases/2015/05/22/travel-package-updated-rules/", "text": ["Fit-22 ta' Mejju 2015 il-Kumitat tar-Rappre\u017centanti Permanenti tal-Kunsill (Coreper) appo\u0121\u0121a t-termini ta' ftehim bejn il-Presidenza Latvjana u r-rappre\u017centanti tal-Parlament Ewropew dwar ir-", "riforma tad-Direttiva dwar il-Pakketti tal-Ivvja\u0121\u0121ar", ".", "Il-Kunsill Kompetittivit\u00e0 ser ji\u0121i mistieden jikkonferma l-qbil politiku fil-laqg\u0127a tieg\u0127u fit-28 ta' Mejju.", "Id-direttiva l-\u0121dida ser ta\u0121\u0121orna r-regoli attwali tal-UE fuq", "il-btajjel kollox inklu\u017c", "billi timmira li tadatta g\u0127all-i\u017cviluppi fis-suq tal-ivvja\u0121\u0121ar sabiex tissodisfa l-b\u017connijiet tal-konsumaturi u tan-negozji fl-era di\u0121itali.", "Huwa diffi\u010bli li r-regoli attwali g\u0127al vja\u0121\u0121i kollox inklu\u017c ji\u0121u applikati fl-era di\u0121itali fejn il-konsumaturi qeg\u0127din dejjem aktar jirri\u017cervaw pakketti personalizzati fuq l-internet, jew ming\u0127and negozjant wie\u0127ed jew diversi negozjanti marbutin kummer\u010bjalment.", "Dan \u0127afna drabi jwassal biex ix-xerrejja jkunu in\u010berti dwar il-livell ta' \u0127arsien tag\u0127hom u biex il-kummer\u010bjanti ma jkunux jafu l-obbligi tag\u0127hom b'mod \u010bar.", "G\u0127al dik ir-ra\u0121uni, id-direttiva l-\u0121dida ser testendi l-\u0127arsien g\u0127all-pakketti tradizzjonali g\u0127al kombinazzjonijiet ta' servizzi tal-ivvja\u0121\u0121ar separati, b'mod partikolari jekk jinbieg\u0127u fuq l-internet.", "Barra minn hekk, ir-regoli l-\u0121odda ser i\u017cidu t-trasparenza u jsa\u0127\u0127u l-\u0127arsien tal-konsumatur f'dak li g\u0127andu x'jaqsam ma':", "fejn \u017cew\u0121 servizzi tal-ivvja\u0121\u0121ar jew aktar jinxtraw ming\u0127and l-istess kummer\u010bjant fuq sit tal-internet jew ming\u0127and a\u0121ent tal-ivvja\u0121\u0121ar mag\u0127ruf ta\u0127t kuntratt wie\u0127ed;", "bejg\u0127 \"click-through\"", "fejn \u017cew\u0121 servizzi jew aktar jinxtraw ming\u0127and g\u0127add ta' kummer\u010bjanti fuq l-internet ta\u0127t kuntratti separati i\u017cda fejn l-isem, l-indirizz elettroniku u d-dettalji ta' \u0127las tal-vja\u0121\u0121atur ji\u0121u trasferiti direttament bejn il-kummer\u010bjanti fi \u017cmien 24 sieg\u0127a; u", "arran\u0121amenti tal-ivvja\u0121\u0121ar marbuta", ", fejn tal-anqas \u017cew\u0121 servizzi differenti tal-ivvja\u0121\u0121ar jinbieg\u0127u minn kummer\u010bjant li jiffa\u010bilita l-arran\u0121amenti tal-ivvja\u0121\u0121ar g\u0127all-iskop tal-istess vja\u0121\u0121 jew btala.", "Id-direttiva futura ser ikun fiha karatteristi\u010bi ewlenin o\u0127rajn b\u0127al:", "Rekwi\u017citi mtejba ta' informazzjoni prekuntrattwali.", "Qabel il-konklu\u017cjoni tal-kuntratt tal-vja\u0121\u0121 kollox inklu\u017c il-vja\u0121\u0121atur g\u0127andu jkollu d-dritt jikseb informazzjoni \u010bara u kon\u010bi\u017ca dwar id-drittijiet u l-obbligi ewlenin inklu\u017ca informazzjoni standard dwar il-vja\u0121\u0121 kollox inklu\u017c previst jew l-offerta korrispondenti.", "Prezzijiet aktar \u0121usti u aktar prevedibbli", "g\u0127al vja\u0121\u0121i kollox inklu\u017c, b'kontrolli aktar stretti fuq bidliet fil-prezz (drittijiet ta' terminazzjoni f'ka\u017c ta' \u017cieda fil-prezz ta' aktar minn 8% u rekwi\u017cit li t-tnaqqis fil-prezz jing\u0127adda lill-konsumatur f'\u010birkostanzi ekwivalenti).", "Drittijiet imtejba ta' terminazzjoni.", "Il-vja\u0121\u0121aturi ser igawdu aktar flessibilit\u00e0 billi jkunu jistg\u0127u jtemmu l-kuntratt qabel ma jibda l-vja\u0121\u0121.", "F'dak il-ka\u017c il-vja\u0121\u0121atur jista' jkollu j\u0127allas lill-organizzatur tariffa ta' terminazzjoni xierqa u \u0121ustifikabbli.", "Il-vja\u0121\u0121aturi ser ikunu jistg\u0127u jtemmu l-kuntratt ming\u0127ajr \u0127las, qabel it-tluq fil-ka\u017c ta' di\u017castri naturali, inkwiet \u010bivili jew sitwazzjonijiet serji simili fid-destinazzjoni li jaffettwaw il-btajjel b'mod sinifikanti.", "Aktar \u0127arsien", "f'ka\u017cijiet fejn ir-ritorn tal-vja\u0121\u0121atur ikun impossibbli min\u0127abba", "\u010birkostanzi inevitabbli u straordinarji.", "Il-vja\u0121\u0121aturi ser ikollhom id-dritt g\u0127al kumpens sa tlett iljieli akkomodazzjoni jekk dawn ma jkunux jistg\u0127u jer\u0121g\u0127u lura d-dar.", "Regoli aktar effettivi dwar il-\u0127arsien mill-insolvenza", "g\u0127all-vja\u0121\u0121aturi f'ka\u017c tal-insolvenza tal-kummer\u010bjant.", "Ser jin\u0127oloq netwerk ta' punti ta' kuntatt \u010bentrali fl-istati membri biex jiffa\u010bilita l-kooperazzjoni transkonfinali.", "Responsabbilt\u00e0 aktar stretta tal-kummer\u010bjanti f'ka\u017c ta' e\u017cekuzzjoni inadegwata tal-pakkett.", "Id-direttiva tistipula wkoll regoli g\u0127al ka\u017cijiet ta' nuqqas ta' konformit\u00e0 tal-pakkett, arran\u0121amenti alternattivi, terminazzjoni tal-kuntratt, ripatrijazzjoni jew kumpens g\u0127ad-danni.", "Il-kundizzjonijiet il-\u0121odda ser jiffavorixxu wkoll kundizzjonijiet indaqs g\u0127an-negozji billi jarmonizzaw ir-regoli, u b'hekk ine\u0127\u0127u x-xkiel g\u0127all-kummer\u010b transkonfinali.", "Dan ser jag\u0127ti aktar opportunitajiet lill-kumpaniji, partikolarment lill-SMEs, biex jespandu l-attivitajiet tag\u0127hom lil hinn mill-fruntieri ta' pajji\u017c wie\u0127ed.", "Dan ser jo\u0127loq g\u0127a\u017cla usa' fir-re\u017cervazzjoni ta' prodotti ta' btala u g\u0127alhekk jista' jwassal g\u0127al prezzijiet or\u0127os g\u0127all-konsumaturi."], "date": "22 ta' Mejju 2015", "title": "Pakketti tal-ivvja\u0121\u0121ar: il-Coreper jippermetti l-a\u0121\u0121ornament tar-regoli"}
{"url": "https://www.consilium.europa.eu/mt/press/press-releases/2015/04/29/report-tusk-european-parliament/", "text": ["Kummenti ta' introduzzjoni", "Il-\u0126amis li g\u0127adda, sejja\u0127t Kunsill Ewropew spe\u010bjali biex l-Unjoni Ewropea, l-istati membri tag\u0127ha u l-istituzzjonijiet tag\u0127ha", "jing\u0127aqdu flimkien bi twe\u0121iba g\u0127as-sitwazzjoni drammatika fil-Mediterran \u010aentrali.", "Iltqajna erbat ijiem wara li 800 persuna tilfu \u0127ajjithom fuq il-ba\u0127ar, u kif tafu dawn ma kinux l-uni\u010bi mwiet fl-a\u0127\u0127ar \u0121img\u0127at.", "Il-mexxejja qablu b'mod unanimu li hemm b\u017conn na\u0121ixxu b'mod konkret u rapidu.", "Sfida fin-Nofsinhar mhijiex biss sfida g\u0127an-Nofsinhar tal-Ewropa i\u017cda g\u0127all-Ewropa kollha.", "U ma g\u0127andna l-ebda illu\u017cjoni.", "G\u0127andna quddiemna sajf diffi\u010bli.", "Il-prijorit\u00e0 tibqa' li nsalvaw \u0127ajjet in-nies inno\u010benti.", "I\u017cda dan ma jinkludix biss is-salvata\u0121\u0121 tan-nies fuq il-ba\u0127ar.", "Fuq perjodu qasir ifisser wkoll, u din tista' tkun l-aktar \u0127a\u0121a importanti, li min jiffa\u010bilita d-d\u0127ul klandestin tal-migranti ma jit\u0127alliex jipperikola eluf ta' \u0127ajjiet o\u0127ra.", "Dan ifisser li g\u0127andha ting\u0127ata g\u0127ajnuna lill-pajji\u017ci ta' ori\u0121ini tal-migranti, il-pajji\u017ci li jg\u0127addu minnhom u dawk l-istati membri li jseffqu wi\u010b\u010bhom mal-ikbar pressjoni migratorja jing\u0127ataw g\u0127ajnuna u jkunu involuti.", "Fl-a\u0127\u0127ar nett, je\u0127tie\u0121 li n\u017cidu l-isforzi mag\u0127qudin tag\u0127na biex ng\u0127inu lin-nies li je\u0127tie\u0121u asil politiku.", "Il-mexxejja qablu dwar azzjoni f'erba' oqsma ewlenin.", "L-ewwel nett, a\u0127na ser nikkonfrontaw lit-traffikanti tal-migranti u lill-persuni li jiffa\u010bilitaw id-d\u0127ul klandestin tag\u0127hom.", "Fl-Afrika ta' Fuq u mkejjen o\u0127ra, il-persuni li jiffa\u010bilitaw id-d\u0127ul klandestin tal-migranti huma \u010bini\u010bi, ming\u0127ajr \u0127niena u \u0127afna drabi vjolenti.", "Dawn jie\u0127du l-flus li dawn in-nies iddisprati jkunu faddlu tul \u0127ajjithom u j\u0127alluhom jeg\u0127rqu fil-ba\u0127ar.", "Ag\u0127ar minn hekk, iqieg\u0127du intenzjonalment il-bastimenti f'sitwazzjonijiet perikolu\u017ci.", "Il-mexxejja talbu lir-Rappre\u017centant G\u0127oli biex tipproponi azzjonijiet, inklu\u017ca operazzjoni possibbli tal-PSDK, biex ji\u0121u identifikati, maqbuda u meqruda l-bastimenti ta' dawk li jiffa\u010bilitaw id-d\u0127ul klandestin tal-migranti qabel ma jintu\u017caw.", "Je\u0127tie\u0121 li nie\u0127du azzjoni f'konformit\u00e0 mad-dritt internazzjonali u hemm bosta aspetti li g\u0127ad trid issir \u0127idma fuqhom.", "L-Istati Membri ser i\u017cidu wkoll il-kooperazzjoni kontra n-netwerks tal-persuni li jiffa\u010bilitaw id-d\u0127ul klandestin tal-migranti billi ja\u0127dmu permezz tal-Europol, u billi jibag\u0127tu uffi\u010bjali tal-immigrazzjoni f'pajji\u017ci terzi.", "It-tieni nett, qbilna li nittripplaw ir-ri\u017corsi finanzjarji disponibbli g\u0127all-operazzjonijiet fil-fruntieri tag\u0127na fil-Mediterran - Triton u Poseidon - u li nsa\u0127\u0127u bil-kbir il-kapa\u010bit\u00e0 operazzjonali tag\u0127hom.", "Waqt il-Kunsill Ewropew, aktar minn 20 mexxej weg\u0127du appo\u0121\u0121 sinifikanti inklu\u017ci \u0127elikopters u ajruplani ta' sorveljanza, esperti, dg\u0127ajjes tal-g\u0127assa u bastimenti navali.", "Fil-fatt, il-mexxejja kollha esprimew li lesti jg\u0127inu.", "Dan ifisser li l-operazzjonijiet tag\u0127na ser iwettqu l-mandati tag\u0127hom aktar malajr u a\u0127jar, u jsalvaw aktar \u0127ajjiet.", "L-a\u0127jar mod kif nipprote\u0121u l-persuni milli jeg\u0127rqu hu li nag\u0127mlu \u010bert li, l-ewwel u qabel kollox, ma jirkbux fid-dg\u0127ajjes.", "Ftit li xejn hemm Libjani fost il-migranti.", "G\u0127alhekk, a\u0127na ser ng\u0127inu lill-pajji\u017ci ta' madwar il-Libja - it-Tune\u017cija, l-E\u0121ittu, is-Sudan, il-Mali u n-Ni\u0121er fost l-o\u0127rajn - biex jissorveljaw u jikkontrollaw il-fruntieri tal-art u r-rotot tal-ivvja\u0121\u0121ar.", "Dan ifisser li nibba\u017caw fuq l-operazzjonijiet attwali tal-PSDK fir-re\u0121jun biex ting\u0127ata g\u0127ajnuna fil-\u0121estjoni tal-fruntieri.", "Dan ifisser ukoll li na\u0127dmu b'mod aktar intensiv fil-qafas re\u0121jonali e\u017cistenti u mas-s\u0127ab Afrikani dwar kwistjonijiet b\u0127all-g\u0127ajnuna fl-i\u017cvilupp, il-\u0121lieda kontra t-traffikar u l-protezzjoni tar-refu\u0121jati.", "Il-Prim Ministru Muscat \u0121entilment offra li jospita summit kon\u0121unt f'Malta bejn l-Unjoni Ewropea u l-pajji\u017ci ewlenin ikkon\u010bernati.", "L-element finali kien il-\u0127tie\u0121a li jsir aktar fir-rigward tal-protezzjoni tar-refu\u0121jati.", "Ilkoll nafu li dan huwa dibattitu diffi\u010bli u sensittiv.", "Madankollu, g\u0127amilna xi ftit progress.", "Dan jinkludi l-implimentazzjoni s\u0127i\u0127a u effettiva tas-Sistema Ewropea Komuni tal-Asil biex ni\u017cguraw l-istess standards fl-Istati Membri kollha, \u017cieda fl-g\u0127ajnuna ta' emer\u0121enza lill-istati membri l-aktar esposti, u li jintbag\u0127tu ta' timijiet ta' appo\u0121\u0121 biex jg\u0127inu fl-ippro\u010bessar tat-talbiet g\u0127all-asil.", "Il-mexxejja qablu wkoll li jistabbilixxu l-ewwel pro\u0121ett pilota volontarju dwar ir-risistemazzjoni fl-UE kollha u li jesploraw mekkani\u017cmi g\u0127ar-rilokazzjoni b'emer\u0121enza fl-Unjoni.", "Il-\u0121img\u0127a li g\u0127addiet, il-mexxejja ma kellhomx l-illu\u017cjoni li din is-sitwazzjoni tista' tkun solvuta ming\u0127ajr stabbilt\u00e0 u amministrazzjoni li tiffunzjona fil-Libja.", "Fuq il-fruntiera tag\u0127na g\u0127andna \u0121ar ming\u0127ajr ordni pubbliku u ming\u0127ajr gvern ma' min na\u0127dmu.", "Sakemm ma jinbidel xejn, je\u0127tie\u0121 li nkomplu nirrea\u0121ixxu g\u0127as-sitwazzjoni u ntaffu t-tbatija kull fejn ikun possibbli.", "Il-Kummissjoni, il-Kunsill u r-Rappre\u017centant G\u0127oli qed jiffinalizzaw pjan direzzjonali li jistabbilixxi azzjonijiet pre\u010bi\u017ci, skeda ta' \u017cmien pre\u010bi\u017ca u responsabbilt\u00e0 \u010bara g\u0127al dak li l-mexxejja qablu dwaru l-\u0121img\u0127a li g\u0127addiet.", "Abba\u017ci ta' dan, il-mexxejja ser jer\u0121g\u0127u lura g\u0127all-kwistjoni f'\u0120unju biex jivvalutaw il-progress.", "Kummenti ta' g\u0127eluq", "Is-sitwazzjoni fil-Mediterran hija ferm drammatika u frustranti g\u0127al kul\u0127add.", "Kul\u0127add - mhux biss dawk pre\u017centi f'din il-kamra - i\u017cda anke l-mexxejja fil-kariga fl-Ewropa kollha tqanqlu minn din it-tra\u0121edja u l-livell ta' tbatija umana involuta.", "Ma kinitx l-Ewropa li kkaw\u017cat din id-di\u017cgrazzja.", "Din hija kkaw\u017cata mill-faqar, mill-gwerra, mill-instabbilt\u00e0, minn stati li qed ifallu u minn \u017cieda kbira fil-popolazzjoni fl-Afrika.", "Naturalment, mhuwiex a\u010b\u010bettabbli li jmutu mijiet ta' nies waqt li jippruvaw jaqsmu l-ba\u0127ar lejn l-Ewropa.", "Lanqas ma nistg\u0127u nift\u0127u l-bibien tag\u0127na lil kul\u0127add.", "Din hija d-dilemma li nridu naffrontaw fix-xhur li \u0121ejjin, irridu nittrattawha bl-a\u0127jar mod u bl-aktar mod uman possibbli.", "G\u0127al dawn il-problemi je\u017cistu soluzzjonijiet aktar fit-tul, b\u0127al g\u0127ajnuniet g\u0127all-i\u017cvilupp aktar immirati, i\u017cda g\u0127alissa l-isforzi tag\u0127na kienu kkon\u010bentrati fuq is-salvata\u0121\u0121 tal-\u0127ajjiet.", "Qed in\u017cidu minnufih il-kapa\u010bit\u00e0 ta' tfittxija u salvata\u0121\u0121 tal-operazzjonijiet fil-fruntieri tal-UE fil-Mediterran.", "Ara e\u017cattament fejn Triton wettqet operazzjonijiet ta' salvata\u0121\u0121.", "Tkun tista' tara kemm di\u0121\u00e0 resqu qrib il-Libja.", "L-ambitu ta' dawn il-missjonijiet ser ji\u017cdied skont i\u017c-\u017cieda enormi fir-ri\u017corsi.", "U fil-\u0121ranet li \u0121ejjin, Frontex ser tiddiskuti mal-awtoritajiet Taljani dwar tkabbir fi\u017c-\u017cona prin\u010bipali tal-g\u0127assa.", "Ser nie\u0127du passi kontra dawk li jiffa\u010bilitaw id-d\u0127ul klandestin, dawk li huma tassew \u0127atja, kriminali fil-fatt, u di\u0121\u00e0 bg\u0127atna messa\u0121\u0121 importanti dwar ir-rieda tag\u0127na li na\u0121ixxu.", "Qed insiru serji fir-rigward tal-kooperazzjoni mal-pajji\u017ci ta' ori\u0121ini u ta' transitu, inklu\u017c billi nistiednu lill-mexxejja Afrikani relevanti g\u0127al summit f'Malta.", "U mxejna 'l quddiem fid-dibattitu diffi\u010bli dwar ir-risistemazzjoni, ir-rilokazzjoni u l-\u0127tie\u0121a li jkun hemm sistema Ewropea g\u0127all-asil li tiffunzjona a\u0127jar.", "G\u0127e\u017cie\u017c kollegi, skont bosta interventi, \u0121ie de\u010bi\u017c ftit wisq fil-laqg\u0127a tag\u0127na tal-\u0121img\u0127a li g\u0127addiet.", "Il-Prim Ministru Renzi wara l-laqg\u0127a qal, u nikkwota, \"L-Ewropa uriet impenn serju.", "G\u0127all-ewwel darba, hemm appro\u010b\u010b strate\u0121iku kondivi\u017c.\".", "Bl-istess mod, Joseph Muscat minn Malta wkoll qal: \"Hemm sens \u0121did ta' determinazzjoni.", "Dak li \u0121ara l-\u0121img\u0127a li g\u0127addiet biddel b'mod definittiv l-atmosfera fil-Kunsill Ewropew u fl-istati membri.\".", "F'dan il-ka\u017c, ser nirrispetta l-opinjonijiet tal-mexxejja tal-pajji\u017ci l-aktar milquta.", "Grazzi"], "date": "29 ta' April 2015", "title": "Rapport mill-President Donald Tusk lill-Parlament Ewropew rigward il-Kunsill Ewropew spe\u010bjali dwar il-migrazzjoni"}
{"url": "https://www.consilium.europa.eu/mt/press/press-releases/2015/04/10/tusk-weekly-schedule/", "text": ["It-Tlieta 14 ta' April", "16.30 Laqg\u0127a mal-Prim Ministru tal-Montenegro Milo \u0110ukanovi\u0107 (opportunit\u00e0 g\u0127al ritratti - stqarrijiet g\u0127all-istampa \u00b117:00)", "L-Erbg\u0127a 15 ta' April", "11.30 Laqg\u0127a mar-Re Felipe ta' Spanja (opportunit\u00e0 g\u0127al ritratti)"], "date": "10 ta' April 2015", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/03/09/statement-tusk-before-meeting-obama-washington/", "text": ["Insellmilkom.", "Nixtieq nirringrazzja lill-President Obama talli stieden lili, fir-rwol il-\u0121did tieg\u0127i b\u0127ala President tal-Kunsill Ewropew, biex ni\u0121i Washington.", "G\u0127andna \u0127afna x'niddiskutu, madankollu nixtieq nag\u0127ti attenzjoni spe\u010bjali lil tliet su\u0121\u0121etti, li huma r-relazzjonijiet kriti\u010bi mar-Russja fil-kuntest tal-Ukrajna, it-theddida tat-terrori\u017cmu u l-azzjonijiet tal-hekk imsejja\u0127 Stat I\u017clamiku fil-kuntest tal-Libja, u fl-a\u0127\u0127ar nett, in-negozjati tag\u0127na dwar it-TTIP, is-S\u0127ubija Trans-Atlantika ta' Kummer\u010b u ta' Investiment.", "G\u0127alkemm dawn huma tliet sfidi differenti \u0127afna, g\u0127andhom denominatur komuni, il-\u0127tie\u0121a ~ aktar minn qatt qabel ~ g\u0127all-g\u0127aqda tal-Ewropa u l-Istati Uniti.", "B\u0127alissa qed jidda\u0127\u0127lu fid-dubju, dejjem aktar ta' sikwit ji\u0121u attakkati l-valuri fundamentali tag\u0127na, il-libert\u00e0, il-prosperit\u00e0, id-demokrazija liberali u l-ordni \u0121eopolitiku.", "L-avversarji tag\u0127na, bl-u\u017cu ta' propaganda, atti ta' vjolenza u ksur tas-sovranit\u00e0 tal-\u0121irien tag\u0127na, huma determinati li jdg\u0127ajfu s-sisien ta' komunit\u00e0 politika tad-dinja tal-Punent.", "Illum qed naraw \u010bar \u0127afna li qed jippruvaw ji\u017cirg\u0127u l-firda bejnietna, \u0121ewwa l-Ewropa kif ukoll bejn l-Ewropa u l-Amerika.", "Hu biss meta nkunu mag\u0127quda li nkunu nistg\u0127u nwaqqfu l-politika aggressiva tar-Russja kontra l-\u0121irien tag\u0127ha.", "L-img\u0127oddi wera li kien biss meta konna mag\u0127quda li rnexxielna nirb\u0127u l-\u0121lieda kontra t-terrori\u017cmu.", "U fil-qasam tal-ekonomija u l-kummer\u010b komuni ksibna su\u010b\u010bess grazzi wkoll g\u0127all-fatt li \u0127dimna flimkien.", "Fir-rigward tat-TTIP, mhux ser ikun diffi\u010bli daqs kemm ja\u0127sbu n-nies biex nil\u0127qu ftehim.", "Minbarra li \u017c\u017cid il-prosperit\u00e0 re\u010biproka tag\u0127na, bit-TTIP l-Amerika u l-Ewropa ser jibqg\u0127u b'sa\u0127\u0127ithom fid-dinja.", "Ir-ri\u017cultat irid ikun bilan\u010bjat.", "U rridu n\u0121ibu mag\u0127na lill-pubbliku fuq i\u017c-\u017cew\u0121 na\u0127at tal-Atlantiku.", "It-tieni, g\u0127andna b\u017conn inwaqqfu t-tixrid tal-estremi\u017cmu vjolenti fl-Afrika.", "Je\u0127tie\u0121 li ng\u0127inu l-Libja.", "Ma jistax ikollna stat fallut, immexxi minn kmandanti militari u fanati\u010bi, jispi\u010b\u010ba f'anarkija 100 mil biss 'il bog\u0127od mill-kosta tan-Nofsinhar tal-Ewropa.", "Fl-a\u0127\u0127ar nett, dwar l-Ukrajna, naf di\u0121\u00e0 li naqblu dwar il-\u0127tie\u0121a g\u0127al implimentazzjoni s\u0127i\u0127a tal-ftehimiet ta' Minsk u dwar id-determinazzjoni tag\u0127na li s-sanzjonijiet fuq ir-Russja jibqg\u0127u fis-se\u0127\u0127 sakemm dan isir.", "Minkejja t-tbassir ta' xi w\u0127ud, il-politika brutali tinsab lura fostna bis-sa\u0127\u0127a.", "U dejjem aktar spiss qed tkun il-politika tal-", ".", "G\u0127alhekk hu importanti \u0127afna li l-Ewropa u l-Istati Uniti mhux biss jitkellmu l-istess lingwa i\u017cda wkoll ja\u0121ixxu flimkien.", "G\u0127ax min ser inkunu g\u0127ada jiddependi minn dak li nag\u0127mlu llum.", "Fl-a\u0127\u0127ar nett, ippermettuli ntenni li dak li ne\u0127tie\u0121u llum fuq i\u017c-\u017cew\u0121 na\u0127at tal-Atlantiku huwa r-Rinaxximent tal-fidu\u010bja fil-Komunit\u00e0 tag\u0127na.", "Intom, l-Amerikani, esprimejtu dan il-\u0127sieb bl-aktar fra\u017ci konvin\u010benti li naf, \"United We Stand Divided We Fall\".", "Grazzi."], "date": "9 ta' Marzu 2015", "title": "Dikjarazzjoni mill-President Donald Tusk qabel il-laqg\u0127a tieg\u0127u mal-President tal-Istati Uniti Barack Obama f'Washington"}
{"url": "https://www.consilium.europa.eu/mt/press/press-releases/2015/03/10/project-financing-council-agrees-negotiating-stance-european-fund-for-strategic-investments/", "text": ["Fl-10 ta' Marzu 2015 il-Kunsill qabel dwar il-po\u017cizzjoni tan-negozjar tieg\u0127u fir-rigward ta' regolament propost dwar fond Ewropew g\u0127al investimenti strate\u0121i\u010bi (FEIS).", "Dan ser jippermetti li l-presidenza tibda negozjati, f'isem il-Kunsill, mal-Parlament Ewropew hekk kif il-PE jkun qabel dwar il-po\u017cizzjoni tan-negozjar tieg\u0127u stess.", "L-g\u0127an huwa li sa \u0120unju jintla\u0127aq ftehim \u0121enerali, sabiex ikunu jistg\u0127u jinbdew investimenti \u0121odda sa\u0127ansitra f'nofs l-2015.", "Il-FEIS ser ji\u0121i stabbilit fi \u0127dan il-Bank Ewropew tal-Investiment permezz ta' ftehim bejn il-Kummissjoni u l-BEI.", "Il-fond ser jappo\u0121\u0121a pro\u0121etti fuq firxa wiesg\u0127a ta' oqsma, inklu\u017c it-trasport, l-ener\u0121ija u l-infrastruttura tal-broadband, l-edukazzjoni, is-sa\u0127\u0127a, ir-ri\u010berka u l-finanzjament ta' riskju g\u0127all-SMEs.", "Ser ikun ma\u0127sub g\u0127al pro\u0121etti so\u010bjalment u ekonomikament vijabbli ming\u0127ajr ebda allokazzjoni settorjali jew re\u0121jonali minn qabel, b'mod partikolari biex ji\u0121u indirizzati l-fallimenti tas-suq.", "Il-FEIS ser jikkomplementa u jkun addizzjonali g\u0127all-programmi tal-UE li g\u0127addejjin b\u0127alissa u l-attivitajiet tradizzjonali tal-BEI.", "Finanzjament", "Il-Kunsill qabel li l-fond ikun ibba\u017cat fuq", "\u20ac16 biljun f'garanziji mill-ba\u0121it tal-UE", "\u20ac5 biljun mill-BEI", ".", "Biex ji\u0121i ffa\u010bilitat il-\u0127las ta' sej\u0127iet potenzjali ta' garanzija, ji\u0121i stabbilit fond ta' garanzija li gradwalment jil\u0127aq \u20ac8 biljun (ji\u0121ifieri 50% tat-total tal-obbligi ta' garanzija tal-UE) sal-2020.", "F'konformit\u00e0 mal-proposta tal-Kummissjoni, fil-parti l-kbira l-finanzjament tal-UE jkun ipprovdut permezz ta' ridistribuzzjoni ta' g\u0127otjiet mill-programm Orizzont 2020 (ri\u010berka u innovazzjoni) u l-Fa\u010bilit\u00e0 Nikkollegaw l-Ewropa (trasport, ener\u0121ija u netwerks di\u0121itali), kif ukoll mar\u0121ini mhux u\u017cati fil-ba\u0121it.", "isa\u0127\u0127a\u0127 il-kapa\u010bit\u00e0 tar-riskju.", "Billi jassumi parti mir-riskju ta' pro\u0121etti \u0121odda permezz ta' responsabbilt\u00e0 tal-ewwel telf, il-fond jippermetti li investituri privati jissie\u0127bu ta\u0127t kondizzjonijiet aktar favorevoli.", "B'hekk huwa stmat li l-FEIS b'mod \u0121enerali jil\u0127aq effett multiplikatur ta' 1:15 f'investiment reali.", "Partijiet terzi, inklu\u017ci l-banek promozzjonali nazzjonali tal-istati membri, ikunu jistg\u0127u jikkofinanzjaw pro\u0121etti flimkien mal-FEIS, fuq ba\u017ci ta' pro\u0121etti individwali jew inkella permezz ta' pjattaformi ta' investimenti.", "Governanza tal-fond", "Skont il-kompromess miftiehem mill-Kunsill, il-FEIS ikollu struttura ta' governanza fuq \u017cew\u0121 livelli:", "Bord ta' tmexxija", "li jistabbilixxi l-istrate\u0121ija globali, il-politika tal-investiment u l-profil tar-riskju tal-fond.", "Dan jadotta linji gwida g\u0127all-investiment rigward l-u\u017cu tal-garanzija tal-UE li g\u0127andhom ji\u0121u implimentati mill-kumitat tal-investiment (ara hawn ta\u0127t).", "Biex ikun \u017cgurat li l-bord ta' tmexxija jkun imparzjali u ti\u0121i evitata l-influwenza politika fuq l-g\u0127a\u017cla tal-pro\u0121etti, il-membri tal-bord ser ji\u0121u biss mill-Kummissjoni u l-BEI.", "L-g\u0127add tag\u0127hom g\u0127andu jirrifletti d-daqs tal-kontribuzzjonijiet tal-istituzzjonijiet f'forma ta' flus kontanti jew garanziji.", "Il-bord ta' tmexxija jie\u0127u d-de\u010bi\u017cjonijiet permezz ta' kunsens.", "Kumitat", "dwar l-investiment", "li jag\u0127\u017cel il-pro\u0121etti li g\u0127andhom jir\u010bievu l-appo\u0121\u0121 tal-FEIS.", "Responsabbli quddiem il-bord ta' tmexxija, dan ikun jikkonsisti minn tmien esperti indipendenti u direttur mani\u0121erjali.", "Jie\u0127u de\u010bi\u017cjonijiet b'ma\u0121\u0121oranza sempli\u010bi.", "Kwalunkwe pro\u0121ett appo\u0121\u0121at mill-FEIS ikun jirrikjedi l-approvazzjoni mill-BEI.", "Identifikazzjoni ta' pro\u0121etti \u0121odda", "Ir-regolament propost jistabbilixxi wkoll \"", "\u010bentru Ewropew ta' konsulenza g\u0127all-investiment", "\" biex jipprovdi appo\u0121\u0121 konsultattiv g\u0127all-identifikazzjoni, it-t\u0127ejjija u l-i\u017cvilupp ta' pro\u0121etti fl-UE kollha.", "Minbarra hekk jistabbilixxi \"direttorju ta' pro\u0121etti ta' investiment Ewropej \" biex jittejjeb l-g\u0127arfien tal-investituri rigward pro\u0121etti e\u017cistenti u tal-\u0121ejjieni.", "Pjan ta' investiment g\u0127all-Ewropa", "Il-FEIS huwa wie\u0127ed mill-elementi ewlenin tal-\"pjan ta' investiment g\u0127all-Ewropa\" tal-Kummissjoni ppubblikat f'Novembru 2014.", "Il-pjan jipprevedi:", "Il-mobilizzazzjoni ta' mhux inqas minn \u20ac315-il biljun f'investimenti \u0121odda bejn l-2015 u l-2017, li timmassimizza l-impatt tar-ri\u017corsi pubbli\u010bi u tifta\u0127 il-bibien g\u0127all-investiment privat.", "Dan ser isir billi l-FEIS ji\u0121i stabbiliti fi \u0127dan il-Grupp tal-BEI;", "Inizjattivi mmirati biex ikun \u017cgurat li din i\u017c-\u017cieda fl-investiment tissodisfa l-\u0127ti\u0121ijiet tal-ekonomija reali;", "Mi\u017curi biex ting\u0127ata prevedibbilt\u00e0 regolatorja akbar u biex jitne\u0127\u0127ew l-ostakli g\u0127all-investiment.", "Ir-regolament propost jo\u0127loq qafas legali u jipprovdi allokazzjonijiet ba\u0121itarji g\u0127all-ewwel \u017cew\u0121 linji ta' \u0127idma.", "Il-po\u017cizzjoni tan-negozjar tal-Kunsill g\u0127ar-regolament dwar il-FEIS", "Komunikazzjoni mill-Kummissjoni dwar il-pjan ta' investiment", "Ara l-pa\u0121na tal-laqg\u0127a"], "date": "10 ta' Marzu 2015", "title": "Finanzjament ta' pro\u0121etti: il-Kunsill jaqbel dwar po\u017cizzjoni ta' negozjar g\u0127all-fond Ewropew g\u0127al investimenti strate\u0121i\u010bi"}
{"url": "https://www.consilium.europa.eu/mt/press/press-releases/2015/03/10/france-gets-two-more-years-to-correct-government-deficit/", "text": ["Il-Kunsill ta lil Franza sentejn addizzjonali biex i\u0121\u0121ib id-defi\u010bit tal-gvern tag\u0127ha ta\u0127t it-3% tal-PDG, il-valur ta' referenza tal-UE g\u0127ad-defi\u010bits.", "F'rakkomandazzjoni adottata fl-10 ta' Marzu 2015 ta\u0127t il-pro\u010bedura ta' defi\u010bit e\u010b\u010bessiv, stieden lil Franza", "tikkore\u0121i d-defi\u010bit sal-2017", "Il-Kunsill talab lil Franza timplimenta bis-s\u0127i\u0127 il-mi\u017curi di\u0121\u00e0 adottati g\u0127all-2015.", "Huwa talab g\u0127al", "sforz fiskali addizzjonali", "sal-a\u0127\u0127ar ta' April 2015, li jinvolvi mi\u017curi strutturali addizzjonali ekwivalenti g\u0127al 0.2% tal-PDG.", "Dan jippermetti lil Franza tag\u0127laq id-distakk ma' titjib rakkomandat fil-bilan\u010b tal-ba\u0121it strutturali ta' 0.5 % tal-PDG g\u0127all-2015.", "Kundizzjonijiet ekonomi\u010bi dg\u0127ajfa", "Il-Kunsill sab li l-estensjoni tal-iskadenza g\u0127all-korrezzjoni tad-defi\u010bit kienet", "i\u0121\u0121ustifikata min\u0127abba", "l-isforz fiskali mag\u0127mul minn Franza mill-2013, u mill-kundizzjonijiet ekonomi\u010bi dg\u0127ajfa attwali u fatturi o\u0127ra.", "Skont it-tbassir ekonomiku tax-xitwa tal-Kummissjoni g\u0127all-2015, id-defi\u010bit tal-gvern huwa pro\u0121ettat li jil\u0127aq l-4.3% u l-4.1% tal-PDG fl-2014 u l-2015, rispettivament.", "B'hekk Franza mistennija", "ma til\u0127aqx l-iskadenza pre\u010bedenti tal-2015", "g\u0127all-korrezzjoni tal-i\u017cbilan\u010b tad-defi\u010bit tag\u0127ha.", "Sforz fiskali mill-2013", "L-a\u0121\u0121ustament akkumulat fil-bilan\u010b strutturali tal-pajji\u017c matul l-2013 u l-2014 huwa stmat li la\u0127aq il-1.9% tal-PDG.", "Dan ma jil\u0127aqx it-2.1% tal-PDG irrakkomandat mill-Kunsill f'\u0120unju 2013.", "Madankollu, il-Kummissjoni tistma li l-isforz fiskali mag\u0127mul minn Franza ammontat g\u0127al -0.1% fl-2013 u 1.1% fl-2014.", "Dan l-isforz akkumulat huwa b'hekk", "f'konformit\u00e0", "mal-'' 'il fuq minn 1.0% tal-PDG'' indikat mill-Kunsill.", "L-evidenza ma wasslitx lill-Kunsill biex jikkonkludi li ma saret ebda azzjoni effettiva.", "Fl-istabbiliment tal-2017 b\u0127ala skadenza \u0121dida, \u0127a kont tal-kundizzjonijiet ekonomi\u010bi u fatturi rilevanti o\u0127ra,", "b\u0127all-implimentazzjoni ta' riformi strutturali", ".", "Dan kien jirrikjedi a\u0121\u0121ustament annwali fil-bilan\u010b strutturali mill-inqas ekwivalenti g\u0127all-punt ta' riferiment minimu ta' 0.5% tal-PDG stabbilit mill-Patt ta' Stabbilt\u00e0 u Tkabbir tal-UE.", "Defi\u010bits e\u010b\u010bessivi mill-2009", "Din hija", "t-tielet darba", "li \u0121iet esti\u017ca l-iskadenza g\u0127all-korrezzjoni tad-defi\u010bit ta' Franza.", "Il-pajji\u017c kien so\u0121\u0121ett g\u0127al pro\u010bedura ta' defi\u010bit e\u010b\u010bessiv minn April 2009, meta rakkomandazzjoni inizjali tal-Kunsill talbet biex id-defi\u010bit tieg\u0127u ji\u0121i kkore\u0121ut sal-2012.", "Madankollu, f'Di\u010bembru 2009, il-Kunsill estenda din l-iskadenza g\u0127all-2013, wara t-tbassir tal-Kummissjoni li d-defi\u010bit \u0121enerali tal-gvern ta' Franza g\u0127all-2009 ser jil\u0127aq it-8.3% tal-PDG, kwa\u017ci tliet punti per\u010bentwali og\u0127la mill-istima pre\u010bedenti tieg\u0127u.", "F'\u0120unju 2013, il-Kunsill estenda mill-\u0121did l-iskadenza, din id-darba g\u0127all-2015, min\u0127abba deterjorazzjoni ag\u0127ar milli mistenni fl-ekonomija ta' Franza.", "Miri \u0121odda tad-defi\u010bit", "Fir-rakkomandazzjoni l-\u0121dida tieg\u0127u, il-Kunsill stabbilixxa miri ta' defi\u010bit nominali jekk 4.0% tal-PDG g\u0127all-2015, 3.4% g\u0127all-2016 u 2.8% g\u0127all-2017.", "Dan huwa konsistenti ma' titjib fil-bilan\u010b tal-ba\u0121it strutturali ta' 0.5% tal-PDG fl-2015, 0.8% fl-2016 u 0.9% fl-2017.", "Biex jinkisbu l-miri, ser jin\u0127tie\u0121u", "mi\u017curi addizzjonali", "ta' 0.2% tal-PDG fl-2015, 1.2% fl-2016 u 1.3% fl-2017.", "Il-Kunsill stabilixxa l-iskadenza tal-10 ta' \u0120unju 2015 biex Franza tie\u0127u azzjoni effettiva.", "Abbozz ta' rakkomandazzjoni tal-2015 g\u0127al Franza li testendi l-iskadenza g\u0127all-korrezzjoni tal-i\u017cbilan\u010b tag\u0127ha", "Ara l-pa\u0121na tal-laqg\u0127a"], "date": "10 ta' Marzu 2015", "title": "Franza tikseb sentejn o\u0127ra biex tikkore\u0121i d-defi\u010bit tal-gvern tag\u0127ha"}
{"url": "https://www.consilium.europa.eu/mt/press/press-releases/2015/03/11/network-information-security-presidency-re-launches-talks-with-ep/", "text": ["Il-Presidenza Latvjana tal-Kunsill hija lesta li", "tkompli l-laqg\u0127at ta' trilogu informali mal-Parlament Ewropew", "bil-\u0127sieb li jintla\u0127aq qbil dwar abbozz ta' direttiva dwar is-", "sigurt\u00e0 tan-netwerks u l-informazzjoni", "(NIS).", "Din tirrifletti l-prijorit\u00e0 mog\u0127tija lil din il-kwistjoni mill-kapijiet ta' stat u ta' gvern fil-laqg\u0127a informali tag\u0127hom tat-12 ta' Frar.", "Il-mandat \u0121ie maqbul mill-Kumitat tar-Rappre\u017centanti Permanenti fil-11 ta' Marzu 2015.", "It-trilogu se jkun l-ewwel wie\u0127ed dwar din il-proposta ta\u0127t il-presidenza attwali u t-tielet wie\u0127ed b'kollox.", "Il-laqg\u0127a hija skedata li ssir lejn", "l-a\u0127\u0127ar ta' April", "kif mitlub mill-Parlament Ewropew.", "Dwar xiex inhi l-proposta tas-sigurt\u00e0 tan-netwerks u l-informazzjoni?", "L-objettiv tal-proposta tas-sigurt\u00e0 tan-netwerks u l-informazzjoni huwa li ji\u0121i \u017cgurat", "ambjent di\u0121itali sigur u affidabbli", "madwar l-UE.", "Ir-regoli proposti li qed ji\u0121u nnegozjati mal-Parlament Ewropew ikunu jesi\u0121u li l-operaturi mag\u0127\u017cula li jipprovdu servizzi essenzjali (f'oqsma b\u0127all-ener\u0121ija, it-trasport, is-servizzi bankarji u l-kura tas-sa\u0127\u0127a) u l-fa\u010bilitaturi ewlenin tal-Internet (b\u0127all-pjattaformi tal-kummer\u010b elettroniku u l-magni tat-tiftix) jie\u0127du mi\u017curi g\u0127all-\u0121estjoni tar-riskji tan-netwerks tag\u0127hom u jinnotifikaw l-in\u010bidenti tag\u0127hom lill-awtoritajiet.", "L-istati membri kollha jkunu me\u0127tie\u0121a jadottaw strate\u0121iji ta' sigurt\u00e0 tan-netwerks u l-informazzjoni u jistabbilixxu skwadri ta' rispons g\u0127al in\u010bidenti.", "Se jin\u0127olqu netwerks ta' kooperazzjoni fil-livell tal-UE.", "X'benefi\u010b\u010bji hija mistennija li twassal?", "I\u010b-", "\u010bittadini", "u l-konsumaturi se jkollhom aktar fidu\u010bja fit-teknolo\u0121iji, is-servizzi u s-sistemi li jiddependu fuqhom ta' kuljum.", "Din i\u017c-\u017cieda fil-kunfidenza se tfisser spazju \u010bibernetiku aktar inklu\u017civ, u ekonomija di\u0121itali li tikber b'\u0127effa akbar, u b'hekk ikun appo\u0121\u0121at l-irkupru ekonomiku.", "Il-", "gvernijiet u n-negozji", "se jkunu jistg\u0127u jiddependu aktar fuq netwerks u infrastrutturi di\u0121itali biex jipprovdu s-servizzi essenzjali tag\u0127hom f'pajji\u017chom kif ukoll lil hinn mill-fruntieri.", "Pjattaformi tal-kummer\u010b elettroniku aktar siguri jistg\u0127u jwasslu g\u0127al aktar klijenti online u jo\u0127olqu opportunitajiet \u0121odda.", "ta' prodotti u servizzi ta' sigurt\u00e0 tal-ICT se jibbenefikaw ukoll, peress li d-domanda g\u0127al prodotti u servizzi tag\u0127hom hija mistennija li ti\u017cdied, li twassal g\u0127al prodotti innovattivi u ekonomiji ta' skala.", "L-", "ekonomija tal-UE", "se tibbenefika hekk kif setturi li jiddependu \u0127afna fuq l-NIS se jkunu appo\u0121\u0121jati a\u0127jar biex joffru servizz aktar affidabbli.", "Kif se ssir li\u0121i?", "Il-presidenza ser tinnegozja t-termini tad-direttiva mal-Parlament Ewropew f'isem il-Kunsill.", "Sabiex ji\u0121i adottat, je\u0127tie\u0121 li l-att legali ji\u0121i approvat mi\u017c-\u017cew\u0121 istituzzjonijiet.", "Il-Parlament adotta l-po\u017cizzjoni tieg\u0127u (emendi fl-ewwel qari) f'Marzu 2014.", "Strate\u0121ija dwar is-sigurt\u00e0 \u010bibernetika tal-UE"], "date": "11 ta' Marzu 2015", "title": "Sigurt\u00e0 tan-netwerks u l-informazzjoni: il-presidenza tniedi mill-\u0121did it-ta\u0127didiet mal-PE"}
{"url": "https://www.consilium.europa.eu/mt/press/press-releases/2015/02/27/weekly-schedule-president-tusk/", "text": ["It-Tnejn 2 ta' Marzu", "14.00 Laqg\u0127a mal-Ar\u010bisqof ta' Canterbury Justin Welby", "18.00 Laqg\u0127a mal-President tal-Guinea Alpha Cond\u00e9 (opportunit\u00e0 g\u0127al ritratti)", "It-Tlieta 3 ta' Marzu", "13.00 Laqg\u0127a mal-President tal-Italja Sergio Mattarella (opportunit\u00e0 g\u0127al ritratt)", "16.30 Laqg\u0127a mal-President tar-Repubblika tal-Kongo Denis Sassou Nguesso (opportunit\u00e0 g\u0127al ritratti)", "L-Erbg\u0127a 4 ta' Marzu", "15.00 Laqg\u0127a mal-President tas-Slovakkja Andrej Kiska (opportunit\u00e0 g\u0127al ritratti)", "16.30 Laqg\u0127a mal-President tal-Liberja Ellen Johnson Sirleaf (opportunit\u00e0 g\u0127al ritratti)", "It-Tnejn 9 ta' Marzu", "Laqg\u0127a mal-President Barack Obama"], "date": "27 ta' Frar 2015", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/03/02/emergency-call-system-road-accidents/", "text": ["Fit-2 ta' Marzu 2015, il-Kunsill adotta l-po\u017cizzjoni tieg\u0127u dwar ir-rekwi\u017citi tal-approvazzjoni tat-tip g\u0127all-immuntar ta'", "tag\u0127mir eCall f'vetturi bil-mutur \u0121odda", ".", "Is-sistema eCall g\u0127all-UE kollha hija ma\u0127suba biex", "t\u0127affef is-servizzi ta' emer\u0121enza", "f'in\u010bidenti tat-triq.", "Il-vetturi l-\u0121odda ser ikun me\u0127tie\u0121 li ji\u0121i mg\u0127ammra b'tag\u0127mir ming\u0127ajr fili li jattiva b'mod awtomatiku sinjal ta' periklu lin-numru 112 tas-sej\u0127a g\u0127all-emer\u0121enza.", "Is-sistema eCall ser tikkontribwixxi biex jitnaqqas l-g\u0127add ta' nies midruba u fatalitajiet f'in\u010bidenti tat-triq fl-Unjoni.", "Mistennija tnaqqas bin-nofs il-\u0127inijiet ta' rispons g\u0127all-emer\u0121enza, li jirri\u017culta f'", "\u0127ajjiet salvati", "u korrimenti ttrattati minnufih.", "Implimentazzjoni", "31 ta' Marzu 2018", ", il-manifatturi tal-karozzi ser ikollhom jg\u0127ammru l-mudelli l-\u0121odda kollha b'teknolo\u0121ija fil-vettura li tikkomunika mas-", "servizz interoperabbli tal-eCall ibba\u017cat fuq in-numru 112", "L-infrastruttura g\u0127as-sistema eCall g\u0127andha tid\u0127ol fis-se\u0127\u0127 sal-1 ta' Ottubru 2017.", "L-u\u017cu tag\u0127ha ser ikun a\u010b\u010bessibbli g\u0127all-konsumaturi kollha u", "ming\u0127ajr \u0127las", "A\u010b\u010bess g\u0127al servizzi ta' emer\u0121enza remoti o\u0127rajn", "Is-sidien tal-vetturi xorta ser ikunu jistg\u0127u jkollhom", "a\u010b\u010bess g\u0127al servizzi ta' parti terza", "flimkien mas-sistema ta' eCall ibba\u017cata fuq in-numru 112.", "Madankollu, dawn is-servizzi addizzjonali ma g\u0127andhomx jaffettwaw il-funzjonament tas-sistema ta' eCall ibba\u017cata fuq in-numru 112 immuntata fil-vettura.", "Ser ikun possibbli wkoll li n-numru ta' emer\u0121enza 112 ji\u0121i attivat manwalment, bis-sistema ta' kontroll manwali installata b'mod li ma jkunx possibbli li ti\u0121i attivata b'mod a\u010b\u010bidentali.", "L-", "apparat tal-eCall ser ikun kompatibbli", "sistemi ta' navigazzjoni bis-satellita", "Galileo u EGNOS, i\u017cda l-manifatturi se jkunu wkoll jistg\u0127u ji\u017cguraw il-kompatibbilt\u00e0 ma' sistemi ta' navigazzjoni o\u0127ra.", "Protezzjoni tad-data", "Il-vetturi mhux se jkunu so\u0121\u0121etti g\u0127al tra\u010b\u010bar kostanti u d-data dwar l-po\u017cizzjonijiet pre\u010bedenti tal-vettura ser jit\u0127assru kontinwament.", "Mhux ser ti\u0121i kkomunikata data lil partijiet terzi ming\u0127ajr il-kunsens tas-sid tal-vettura.", "Regoli tekni\u010bi dettaljati ser jipprevjenu l-iskambju ta' data personali bejn is-sistema eCall immuntata fil-vettura u sistemi ta' parti terza.", "Dan ifisser li ser ji\u0121i \u017cgurat id-", "dritt g\u0127all-privatezza u l-protezzjoni tad-data", "Il-passi li jmiss", "Il-po\u017cizzjoni tal-Kunsill fl-ewwel qari ssegwi", "ftehim mil\u0127uq mal-Parlament Ewropew", "f'Di\u010bembru li g\u0127adda.", "Il-Parlament mistenni jikkonferma l-po\u017cizzjoni tal-Kunsill ming\u0127ajr emendi f'vot fit-tieni qari f'sessjoni plenarja qabel is-sajf.", "Ir-regolament il-\u0121did huwa parti minn pakkett ta' inizjattivi tal-UE biex ti\u0121i \u017cgurata l-implimentazzjoni tas-servizz eCall ibba\u017cat fuq in-numru 112 madwar l-Ewropa.", "Fit-8 ta' Mejju 2014, il-Kunsill di\u0121\u00e0 adotta de\u010bi\u017cjoni biex ti\u0121i introdotta sistema eCall obbligatorja:", "Il-Kunsill jadotta de\u010bi\u017cjoni dwar l-eCall fl-UE kollha", "L-", "kollha me\u0127tie\u0121a biex l-eCall ta\u0127dem tajjeb mal-fa\u010bilitajiet ta' emer\u0121enza issa qed ti\u0121i implimentata.", "Ara l-pa\u0121na tal-laqg\u0127a", "Dokumenti u pubblikazzjonijiet relatati", "Po\u017cizzjoni tal-Kunsill fl-ewwel qari dwar ir-rekwi\u017citi g\u0127all-approvazzjoni skont it-tip g\u0127all-u\u017cu tas-sistema eCall immuntata fil-vettura bba\u017cata fuq is-servizz 112.", "Dikjarazzjoni tar-ra\u0121unijiet tal-Kunsill dwar il-po\u017cizzjoni tal-Kunsill fl-ewwel qari dwar ir-rekwi\u017citi g\u0127all-approvazzjoni skont it-tip g\u0127all-u\u017cu tas-sistema eCall immuntata fil-vettura bba\u017cata fuq is-servizz 112."], "date": "2 ta' Marzu 2015", "title": "eCall: sistema ta' sej\u0127iet ta' emer\u0121enza f'in\u010bidenti tat-triq"}
{"url": "https://www.consilium.europa.eu/mt/press/press-releases/2015/03/02/new-gmo-rules-get-approved/", "text": ["Ir-regoli l-\u0121odda tal-UE li jippermettu lill-istati membri jipprojbixxu jew jillimitaw il-kultivazzjoni ta' organi\u017cmi \u0121enetikament modifikati (O\u0120M) fit-territorju tag\u0127hom \u0121ew adottati formalment mill-Kunsill fit-2 ta' Marzu 2015.", "Dawn ser jid\u0127lu fis-se\u0127\u0127 20 jum wara l-pubblikazzjoni tag\u0127hom fil-\u0120urnal Uffi\u010bjali tal-UE.", "\"Ir-regoli l-\u0121odda ser jag\u0127tu lill-istati membri l-libert\u00e0 tal-g\u0127a\u017cla: huma jistg\u0127u jidde\u010biedu jekk iridux li ji\u0121u kkultivati g\u0127elejjel \u0121enetikament modifikati fit-territorju tag\u0127hom jew le.", "Dan huwa konformi mal-prin\u010bipju tas-sussidjarjet\u00e0 u jirrispetta l-preferenzi ta\u010b-\u010bittadini u tal-bdiewa\", qal J\u0101nis D\u016bklavs, il-Ministru g\u0127all-Agrikoltura tal-Latvja u President tal-Kunsill.", "\u017bew\u0121 modi biex ma ti\u0127ux sehem", "Id-direttiva l-\u0121dida tag\u0127ti lill-istati membri aktar", "flessibbilt\u00e0 fil-kultivazzjoni ta' g\u0127elejjel \u0121enetikament modifikati", "b'\u010berti kondizzjonijiet f'\u017cew\u0121 mumenti distinti:", "matul il-pro\u010bedura ta' awtorizzazzjoni", "meta stat membru jista' jitlob li ji\u0121i emendat l-ambitu \u0121eografiku tal-applikazzjoni", "wara li O\u0120M ikun \u0121ie awtorizzat", "stat membru jista' jipprojbixxi jew jillimita l-kultivazzjoni tal-g\u0127elejjel g\u0127al ra\u0121unijiet b\u0127al pere\u017cempju dawk marbuta ma' objettivi ta' politika ambjentali jew agrikola, jew g\u0127al ra\u0121unijiet prominenti o\u0127ra b\u0127all-ippjanar tal-bliet u l-kampanja, l-u\u017cu tal-art, l-impatti so\u010bjoekonomi\u010bi, il-koe\u017cistenza u l-ordni pubbliku", "L-istati membri ser ikunu jistg\u0127u jirrevedu d-de\u010bi\u017cjoni tag\u0127hom u jitolbu biex it-territorju tag\u0127hom jew partijiet minnu jidda\u0127\u0127al fl-ambitu \u0121eografiku ta' awtorizzazzjoni tal-O\u0120M.", "Skont ir-regoli l-qodma, l-istati membri jistg\u0127u b'mod provi\u017corju jipprojbixxu jew jillimitaw l-u\u017cu ta' O\u0120M fit-territorju tag\u0127hom biss jekk huma jkollhom evidenza \u0121dida li l-organi\u017cmu kkon\u010bernat jikkostitwixxi riskju g\u0127as-sa\u0127\u0127a tal-bniedem jew l-ambjent jew f'ka\u017c ta' emer\u0121enza.", "L-evitar tal-kontaminazzjoni transkonfinali", "Ir-regoli l-\u0121odda jipprevedu wkoll li l-istati membri fejn ji\u0121u kkultivati l-O\u0120M g\u0127andhom jie\u0127du \u0127sieb li jevitaw il-kontaminazzjoni transkonfinali fi stati membri \u0121irien li fihom dawn l-O\u0120M huma pprojbiti.", "Dan ma japplikax jekk min\u0127abba kondizzjonijiet \u0121eografi\u010bi spe\u010bifi\u010bi dawn il-mi\u017curi ma jkunux me\u0127tie\u0121a.", "Ara l-pa\u0121na tal-laqg\u0127a", "Dikjarazzjoni tal-Kummissjoni dwar id-Direttiva l-\u0121dida dwar l-O\u0120M tas-26 ta' Frar", "Dokumenti u pubblikazzjonijiet relatati", "Direttiva \u0121dida dwar l-O\u0120M adottata fit-2 ta' Marzu 2015"], "date": "2 ta' Marzu 2015", "title": "Ir-regoli l-\u0121odda dwar l-O\u0120M jiksbu l-approvazzjoni finali tal-Kunsill"}
{"url": "https://www.consilium.europa.eu/mt/press/press-releases/2015/03/02/traffic-offenders-traceable-across-europa/", "text": ["Ir-regoli g\u0127all-iskambju ta' informazzjoni dwar reati tat-traffiku mwettqa minn sewwieqa ta' vetturi barranin ser japplikaw g\u0127all-pajji\u017ci kollha tal-UE mill-2017.", "L-estensjoni tar-regoli e\u017cistenti biex ji\u0121u inklu\u017ci r-Renju Unit, l-Irlanda u d-Danimarka hija l-bidla prin\u010bipali li saret mid-", "direttiva dwar l-infurzar transkonfinali l-\u0121dida adottata mill-Kunsill fit-2 ta' Marzu 2015", "Ba\u017ci legali \u0121dida : trasport", "L-UE di\u0121\u00e0 g\u0127andha direttiva dwar l-iskambju ta' informazzjoni dwar reati tat-traffiku fit-toroq.", "Din \u0121iet adottata fl-2011 bil-kooperazzjoni tal-pulizija b\u0127ala l-ba\u017ci legali tag\u0127ha.", "Min\u0127abba l-po\u017cizzjoni spe\u010bjali tag\u0127hom fir-rigward tal-kooperazzjoni tal-pulizija, ir-Renju Unit, l-Irlanda u d-Danimarka ma \u0127adux sehem.", "Saret me\u0127tie\u0121a direttiva \u0121dida meta fis-6 ta' Mejju 2014 il-Qorti tal-\u0120ustizzja dde\u010bidiet li l-ba\u017ci legali g\u0127andha tkun it-trasport.", "Id-direttiva l-antika \u0121iet annullata, i\u017cda l-Qorti pprovdiet perjodu ta' sena g\u0127ad-d\u0127ul fis-se\u0127\u0127 ta' att legali \u0121did.", "L-adozzjoni rapida tad-direttiva l-\u0121dida tfisser li mhux ser ikun hemm l-ebda nuqqas fl-applikazzjoni tar-regoli.", "Tissottolinja wkoll l-importanza tal-azzjoni tal-UE f'dan il-qasam.", "Titjib tas-sigurt\u00e0 fit-toroq", "L-g\u0127an tad-direttiva ma nbidilx: li ttejjeb is-sigurt\u00e0 fit-toroq u ti\u017cgura trattament ugwali g\u0127as-sewwieqa", "kollha", "Kif ta\u0127dem is-sistema", "Skont id-direttiva, l-istati membri jistg\u0127u", "ja\u010b\u010bessaw data nazzjonali ta' xulxin dwar ir-re\u0121istrazzjoni tal-vetturi", "biex jintra\u010b\u010baw il-persuni responsabbli g\u0127al \u010berti reati li jipperikolaw is-sigurt\u00e0 fit-toroq.", "L-awtur pre\u017cunt tar-reat jista' ji\u0121i kkuntattjat permezz ta' mudell ta' ittra inklu\u017ca fid-direttiva.", "Huwa f'idejn l-istat membru fejn se\u0127\u0127 ir-reat biex jidde\u010biedi dwar is-segwitu, b\u0127al pere\u017cempju l-impo\u017cizzjoni ta' multa.", "L-iskambju tad-data jkopri tmien reati ewlenin marbutin mas-sigurt\u00e0 fit-toroq: meta sewwieq ma jirrispettax il-limitu tal-velo\u010bit\u00e0, ma ju\u017cax i\u010b-\u010binturin tas-sikurezza, ma jieqafx fuq id-dawl l-a\u0127mar tat-traffiku, isuq ta\u0127t l-influwenza tax-xorb, isuq ta\u0127t l-influwenza tad-drogi, ma jilbisx l-elmu protettiv, ju\u017ca korsija pprojbita, u ju\u017ca telefon \u010bellulari jew apparat ie\u0127or ta' komunikazzjoni b'mod illegali, waqt li jkun qed isuq.", "Kemm hi serja l-problema ta' reati tat-traffiku mwettqa f'pajji\u017c ie\u0127or?", "Skont il-Kummissjoni, il-probabbilt\u00e0 li sewwieq ta' karozza rre\u0121istrata f'pajji\u017c ie\u0127or iwettaq reat hija ta' tliet darbiet aktar minn dik ta' sewwieq residenti.", "F'pajji\u017ci b'volum kbir ta' traffiku ta' transitu u turistiku, ir-reati ta' velo\u010bit\u00e0 e\u010b\u010bessiva mwettqa minn sewwieqa mhux residenti jistg\u0127u jil\u0127qu 50 % tal-g\u0127add totali ta' reati matul fl-aqwa tal-ista\u0121un.", "Qbil mal-Parlament Ewropew", "Il-qbil mal-Parlament Ewropew intla\u0127aq f'Di\u010bembru 2014.", "Il-Parlament ivvota fis-sessjoni plenarja tieg\u0127u fil-11 ta' Frar 2015.", "Il-passi li jmiss", "Id-direttiva l-\u0121dida ser tid\u0127ol fis-se\u0127\u0127 erbat ijiem wara l-pubblikazzjoni tag\u0127ha fil-\u0120urnal Uffi\u010bjali tal-UE.", "Dan mistenni li jse\u0127\u0127 ftit jiem wara li d-direttiva tkun \u0121iet iffirmata minn rappre\u017centanti tal-Kunsill u l-Parlament Ewropew.", "L-istati membri jridu jinkorporawha fil-li\u0121ijiet nazzjonali tag\u0127hom", "sas-6 ta' Mejju 2015", "Peress li r-Renju Unit, l-Irlanda u d-Danimarka je\u0127tie\u0121 li jag\u0127mlu sforz addizzjonali biex jimplimentaw is-sistema, huma ser ikollhom sentejn o\u0127ra biex jadottaw id-dispo\u017cizzjonijiet nazzjonali tag\u0127hom (sas-6 ta' Mejju 2017).", "Il-Kummissjoni se tivvaluta l-effika\u010bja tad-direttiva sa Novembru 2016.", "F'dak l-istadju, hija tista' tipproponi xi bidliet g\u0127aliha.", "Direttiva dwar l-iskambju transkonfinali ta' informazzjoni dwar reati tat-traffiku", "Dikjarazzjoni dwar l-adozzjoni tad-direttiva dwar ir-reati tat-traffiku", "Ara l-pa\u0121na tal-laqg\u0127a"], "date": "2 ta' Marzu 2015", "title": "L-awturi ta' reati ta' traffiku jsiru tra\u010b\u010babbli fl-UE kollha"}
{"url": "https://www.consilium.europa.eu/mt/press/press-releases/2015/02/04/press-statement-european-council-president-donald-tusk-after-meeting-greek-pm-alexis-tsipras/", "text": ["Illum kelli l-pja\u010bir nilqa' lill-Prim Ministru l-\u0121did tal-Gre\u010bja Alexis Tsipras fi Brussell.", "It-ta\u0127ditiet tag\u0127na dwar g\u0127add ta' kwistjonijiet ta' interess komuni kienu skjetti u sin\u010bieri.", "Fir-rigward tal-assistenza finanzjarja Ewropea lill-Gre\u010bja, enfasizzajt il-\u0127tie\u0121a li tinstab soluzzjoni li tkun a\u010b\u010bettabbli g\u0127all-istati membri kollha involuti fin-negozjati.", "Dawk in-negozjati ser isiru fil-grupp tal-euro.", "Ser ikunu diffi\u010bli, ser je\u0127tie\u0121u kooperazzjoni u djalogu kif ukoll sforzi determinati mill-Gre\u010bja.", "Qbilna dwar l-importanza tal-g\u0127aqda fl-Unjoni Ewropea fir-rigward ta' sfidi ewlenin o\u0127ra li l-Ewropa qed tiffa\u010b\u010bja."], "date": "4 ta' Frar 2015", "title": "Stqarrija g\u0127all-Istampa mill-President tal-Kunsill Ewropew Donald Tusk wara laqg\u0127a mal-PM Grieg Alexis Tsipras"}
{"url": "https://www.consilium.europa.eu/mt/press/press-releases/2015/02/06/statement-tusk-biden/", "text": ["Ninsab kuntent \u0127afna narak hawn fi Brussell, Sur Vi\u010bi President.", "Tiftakar li l-a\u0127\u0127ar li ltqajna kien \u0121o Varsavja.", "Dak kien kwa\u017ci sena ilu.", "Kont assigurajtna, l-Ewropej, dwar l-appo\u0121\u0121 s\u0127i\u0127 tal-Istati Uniti g\u0127all-Ukraina u g\u0127all-Ewropa kollha f'mument kritiku, peress li fl-istess \u0121urnata Putin kien iddikjara uffi\u010bjalment l-annessjoni tal-Krimea.", "Sfortunatament, hekk kif ninsabu flimkien hawn illum, il-qag\u0127da hi sa\u0127ansitra aktar drammatika minn 11-il xahar ilu.", "U g\u0127alhekk nitolbok tippermettili nibda bil-kummenti tieg\u0127i dwar ir-Russja u l-Ukraina.", "Il-qag\u0127da fl-", "qed te\u0127\u017cien ma' kull \u0121urnata li tg\u0127addi.", "B\u0127ala \u0127bieb u s\u0127ab, l-Unjoni Ewropea u l-Istati Uniti ne\u0127tie\u0121u nibqg\u0127u spalla ma' spalla, nikkoordinaw l-isforzi tag\u0127na u nsostnu l-pressjoni fuq ir-Russja g\u0127al kemm ikun hemm b\u017conn.", "Ma nistg\u0127u na\u010b\u010bettaw ebda forma ta' aggressjoni, spe\u010bjalment l-aggressjoni ta' stat kontra ie\u0127or.", "Ma na\u010b\u010bettawx kompromessi dwar l-indipendenza, is-sovranit\u00e0 u l-integrit\u00e0 territorjali tal-Ukraina.", "L-Unjoni Ewropea tibqa' marbuta totalment li tkompli tappo\u0121\u0121a lill-Ukraini, tg\u0127inhom jirriformaw pajji\u017chom u jsiru so\u010bjet\u00e0 moderna, prospera u demokratika.", "Sfida o\u0127ra li qed jiffa\u010b\u010bjaw i\u017c-\u017cew\u0121 kontinenti tag\u0127na u d-dinja hija l-estremi\u017cmu u t-terrori\u017cmu.", "L-attakki orrendi f'Pari\u0121i u t-theddida ta' aktar", "attakki terroristi\u010bi", "mhux se jintimidawna.", "Id-determinazzjoni li niddefendu l-valuri tag\u0127na kompliet biss tissa\u0127\u0127a\u0127.", "Je\u0127tie\u0121 nintensifikaw id-djalogu tag\u0127na g\u0127all-\u0121lieda kontra t-terrori\u017cmu, u nkomplu na\u0127dmu mill-qrib flimkien biex nindirizzaw theddidiet globali b\u0127al ma hi dik tal-ISIL.", "Fl-a\u0127\u0127ar nett, irrid intenni d-de\u010bi\u017cjoni tal-Kunsill Ewropew f'Di\u010bembru li tappella sabiex kemm l-Ewropa kif ukoll l-Amerika jag\u0127mlu l-isforzi kollha biex sa tmiem din is-sena jikkonkludu n-negozjati g\u0127al", "S\u0127ubija Trans-Atlantika ta' Kummer\u010b u ta' Investiment", "li tkun komprensiva u ta' vanta\u0121\u0121 g\u0127a\u017c-\u017cew\u0121 na\u0127at.", "Qed inkunu ambizzju\u017ci, naf, i\u017cda t-TTIP g\u0127andha potenzjal kbir ekonomiku kif ukoll politiku.", "Ippermettili nag\u0127laq.", "F'dawn l-oqsma kollha, irridu nirre\u017cistu kull sforz ma\u0127sub biex jifred lid-dinja tal-Punent.", "I\u017c-\u017cew\u0121 kontinenti tag\u0127na je\u0127tie\u0121 norbtuhom dejjem aktar qrib xulxin.", "B\u0127ala l-\u0127bieb kbar u s-s\u0127ab li a\u0127na.", "Nirringrazzjak."], "date": "6 ta' Frar 2015", "title": "Stqarrija mill-President tal-Kunsill Ewropew Donald Tusk qabel il-laqg\u0127a mal-Vi\u010bi President tal-Istati Uniti Joe Biden"}
{"url": "https://www.consilium.europa.eu/mt/press/press-releases/2015/02/06/14-weekly-schedule-president-tusk/", "text": ["L-Erbg\u0127a 11 ta' Frar", "18:00 Laqg\u0127a mal-President ta' \u010aipru Nicos Anastasiades (opportunit\u00e0 g\u0127al ritratti)", "Il-\u0126amis 12 ta' Frar", "09.", "30 Laqg\u0127a bilaterali mal-Prim Ministru tal-Latvja Laimdota Straujuma", "10.30 Summit tal-Partit Popolari Ewropew (Sofitel)", "14.10 Laqg\u0127a mal-President tal-Ukraina Petro Poroshenko", "16.00 Laqg\u0127a informali tal-kapijiet ta' stat u ta' gvern", "Laqg\u0127a informali tal-kapijiet ta' stat jew ta' gvern, 12 ta' Frar 2015"], "date": "6 ta' Frar 2015", "title": "Skeda tal-\u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/02/09/council-conclusions-yemen/", "text": ["Kunsill Affarijiet Barranin", "Brussell 9 ta' Frar 2015", "L-UE qed issegwi l-i\u017cviluppi re\u010benti fil-Jemen bi t\u0127assib serju.", "Il-vjolenza mixhuda f'Sana'a, f'Mareb u f'diversi provin\u010bji o\u0127ra, li wasslet g\u0127at-t\u0127abbir tar-ri\u017cenji tal-President Hadi u tal-Prim Ministru Bahah u l-Kabinett tieg\u0127u fit-22 ta' Jannar, kif ukoll \u017cviluppi sussegwenti f'dawn l-a\u0127\u0127ar \u0121imag\u0127tejn, po\u0121\u0121ew fil-periklu l-possibbiltajiet ta' transizzjoni fil-Jemen.", "Dawn l-i\u017cviluppi qed ixekklu l-prospetti ta' Jemen g\u0127ani, stabbli, demokratiku u mag\u0127qud, u jheddu l-integrit\u00e0 territorjali tal-pajji\u017c u l-istabbilt\u00e0 tar-re\u0121jun, filwaqt li jaggravaw sitwazzjoni umanitarja di\u0121\u00e0 terribbli.", "L-UE tappella lill-forzi politi\u010bi kollha, b'mod partikolari l-Houthis, biex jie\u0127du responsabbilt\u00e0 \u010bara g\u0127all-azzjonijiet tag\u0127hom, u jibdew billi ji\u010b\u0127du b'mod inekwivoku l-vjolenza u l-koer\u010bizzjoni b\u0127ala g\u0127odod politi\u010bi.", "In-nuqqas ta' rispett lejn l-istituzzjonijiet statali, kif ukoll l-attakki fuq uffi\u010bjali u r-restrizzjoni tal-movimenti tag\u0127hom mhumiex a\u010b\u010bettabbli.", "L-UE tappella g\u0127ar-rilaxx immedjat tal-President Hadi, il-Prim Ministru Bahah u l-membri tal-Kabinett mill-arrest domi\u010biljari.", "F'dan il-kuntest, l-UE tinsab im\u0127assba serjament dwar l-hekk imsej\u0127a dikjarazzjoni Kostituzzjonali unilaterali ma\u0127ru\u0121a minn Ansar Allah fis-6 ta' Frar, li hija tqis li m'g\u0127andha ebda le\u0121ittimit\u00e0.", "L-UE tfakkar li biss kunsens politiku wiesa' fost il-gruppi politi\u010bi ewlenin, li jistabbilixxi triq \u010bara lejn referendum Kostituzzjonali u elezzjonijiet, jista' jipprovdi soluzzjoni sostenibbli g\u0127all-kri\u017ci attwali u t\u0127e\u0121\u0121e\u0121 lill-partijiet kollha sabiex jer\u0121g\u0127u lura g\u0127al djalogu \u0121enwin u negozjati inklu\u017civi, b'mod partikolari dawk immexxija min-NU.", "F'dan ir-rigward, l-UE tilqa' u tappo\u0121\u0121a t-t\u0127abbir tat-tkomplija ta' negozjati inklu\u017civi llum ta\u0127t l-awspi\u010bji tan-NU.", "Il-qafas ipprovdut mill-Inizjattiva tal-Kunsill ta' Kooperazzjoni tal-Golf, l-e\u017citi tal-Konferenza Nazzjonali g\u0127ad-Djalogu (NDC) u l-Ftehim ta' Pa\u010bi u S\u0127ubija Nazzjonali g\u0127andhom jibqg\u0127u l-punti ta' referenza tat-transizzjoni tal-Jemen.", "L-atturi re\u0121jonali kollha g\u0127andhom jikkontribwixxu b'mod po\u017cittiv g\u0127al dan il-pro\u010bess.", "L-UE t\u0127e\u0121\u0121e\u0121 ukoll lill-atturi kollha biex ja\u0127dmu b'mod kostruttiv g\u0127all-finalizzazzjoni rapida tal-Kostituzzjoni l-\u0121dida li tissodisfa l-aspirazzjonijiet le\u0121ittimi tal-poplu tal-Jemen, tirrifletti l-E\u017citi tal-NDC, u tippreserva l-unit\u00e0 u l-integrit\u00e0 territorjali tal-Jemen li l-UE tg\u0127o\u017c\u017c b'mod qawwi.", "L-UE tfakkar l-ur\u0121enza g\u0127al qafas politiku stabbli u le\u0121ittimu biex ida\u0127\u0127al fis-se\u0127\u0127 riformi ekonomi\u010bi tant me\u0127tie\u0121a, inklu\u017c billi jie\u0127du azzjonijiet de\u010bi\u017civi biex tittejjeb is-sostenibbilt\u00e0 fiskali u ti\u0121i mi\u0121\u0121ielda l-korruzzjoni fl-amministrazzjoni pubblika, b'appo\u0121\u0121 g\u0127al dawk li huma l-aktar fil-b\u017conn.", "Il-kri\u017ci umanitarja serja tista' tikber aktar jekk ma jer\u0121ax ikun hemm stabbilt\u00e0 politika.", "L-UE t\u0127e\u0121\u0121e\u0121 lill-partijiet kollha jipprote\u0121u l-prin\u010bipji umanitarji u ji\u017cguraw a\u010b\u010bess umanitarju fuq il-post.", "L-UE tesprimi t-t\u0127assib serju tag\u0127ha dwar attakki terroristi\u010bi msa\u0127\u0127a, inklu\u017ci dawk minn Al Qaida fil-Peni\u017cola G\u0127arbija (AQAP) \u0121ewwa l-Jemen.", "Hija tikkundanna attakki terroristi\u010bi b\u0127al dawn bl-aktar mod qawwi u ttenni l-impenn sod u d-determinazzjoni dejjiema tag\u0127ha biex ti\u0121i indirizzata l-vjolenza terroristika, fil-Jemen u r-re\u0121jun usa'.", "L-UE tkompli ssegwi mill-qrib is-sitwazzjoni fil-Jemen u tibqa' vi\u010bin il-poplu tal-Jemen matul dan il-punt kritiku u tafferma mill-\u0121did l-impenn tag\u0127ha biex tkompli tappo\u0121\u0121a lill-Jemen fit-transizzjoni tieg\u0127u.", "Ara l-pa\u0121na tal-laqg\u0127a"], "date": "9 ta' Frar 2015", "title": "Konklu\u017cjonijiet tal-Kunsill dwar il-Jemen"}
{"url": "https://www.consilium.europa.eu/mt/press/press-releases/2015/02/09/council-conclusions-counter-terrorism/", "text": ["Kunsill Affarijiet Barranin", "Brussell, 9 ta' Frar 2015", "Il-Kunsill jikkundanna bis-sa\u0127\u0127a l-attakki re\u010benti, li twettqu minn gruppi terroristi\u010bi u individwi fl-Ewropa, il-Lvant Nofsani, l-Afrika u l-Asja.", "It-terrori\u017cmu jo\u0127loq theddida diretta g\u0127all-pajji\u017ci kollha u g\u0127all-persuni kollha irrispettivament mill-ambjent etniku, ir-reli\u0121jon jew it-twemmin tag\u0127hom.", "F'dinja globalizzata, tali theddid jista' ji\u0121i mi\u0121\u0121ieled biss permezz ta' kooperazzjoni internazzjonali u azzjoni nazzjonali determinata.", "F'dan il-kuntest, il-Kunsill itenni l-appo\u0121\u0121 qawwi tal-UE g\u0127ar-ri\u017coluzzjonijiet rilevanti tal-Kunsill tas-Sigurt\u00e0 tan-NU, b'mod partikolari r-Ri\u017coluzzjonijiet 2170 u 2178, u jitlob lill-pajji\u017ci kollha biex jie\u0127du l-mi\u017curi me\u0127tie\u0121a biex ji\u017cguraw l-implimentazzjoni tag\u0127hom bla dewmien b'rispett s\u0127i\u0127 g\u0127ad-drittijiet tal-bniedem u l-Istat tad-Dritt.", "Il-Kunsill jappella g\u0127al azzjoni komprensiva kontra t-terrori\u017cmu skont l-Istrate\u0121ija tal-UE tal-2005 kontra t-Terrori\u017cmu u f'konformit\u00e0 s\u0127i\u0127a mad-dritt internazzjonali, il-valuri fundamentali u l-istandards internazzjonali tad-drittijiet tal-bniedem.", "Filwaqt li l-Istati Membri g\u0127andhom ir-responsabbilt\u00e0 primarja li jindirizzaw it-terrori\u017cmu, l-UE fil-fatt tista' \u017c\u017cid il-valur b'\u0127afna modi.", "L-azzjonijiet me\u0127uda fil-qasam tal-\u0121ustizzja u l-affarijiet interni je\u0127tie\u0121 li jkunu kkomplementati b'impenn u sensibilizzazzjoni esterni, spe\u010bjalment ma' pajji\u017ci fil-Lvant Nofsani, l-Afrika ta' Fuq, is-Sa\u0127el u l-Golf.", "Koordinazzjoni mill-qrib bejn l-azzjoni interna u esterna fuq na\u0127a, u bejn l-atturi rilevanti tal-UE u l-Istati Membri tal-UE min-na\u0127a l-o\u0127ra, ser ikabbru l-impatt tal-isforzi komuni tag\u0127na.", "Je\u0127tie\u0121 nag\u0127mlu aktar enfasi fuq il-prevenzjoni tat-terrori\u017cmu, b'mod partikolari l-\u0121lieda kontra r-radikalizzazzjoni, fuq ir-rekluta\u0121\u0121, it-tag\u0127mir u l-finanzjament tat-terrori\u017cmu, u li ji\u0121u indirizzati fatturi sottostanti b\u0127al konflitt, faqar, proliferazzjoni tal-armi u fra\u0121ilit\u00e0 tal-istat li jipprovdu opportunitajiet biex gruppi terroristi\u010bi jirnexxu.", "F'dan l-isfond, il-Kunsill jidde\u010biedi li, b\u0127ala kwistjoni ta' ur\u0121enza, i\u017cid l-azzjoni esterna tieg\u0127u fil-\u0121lieda kontra t-terrori\u017cmu b'mod partikolari fil-Mediterran, il-Lvant Nofsani, inklu\u017c il-Jemen, u l-Afrika ta' Fuq, b'mod partikolari anke l-Libja, u s-Sa\u0127el.", "Il-\u0121lieda kontra t-terrori\u017cmu (CT) ser ti\u0121i integrata kompletament fil-politika barranija tal-UE.", "Dan jappella g\u0127al implimentazzjoni a\u010b\u010bellerata tal-Istrate\u0121ija tal-UE dwar is-Sirja u l-Iraq u Kontra t-Terrori\u017cmu u l-\u0120ellieda Barranin (adottata fl-20 ta' Ottubru 2014) b'attenzjoni partikolari fuq \u0121ellieda terroristi\u010bi barranin u l-Komunikazzjoni tal-UE dwar il-Magreb.", "Il-Kunsill jilqa' l-Komunikazzjoni Kon\u0121unta dwar l-istrate\u0121ija re\u0121jonali tal-UE g\u0127as-Sirja u l-Iraq kif ukoll it-theddida tad-Da'esh u jistenna b'interess l-implimentazzjoni tag\u0127ha mill-iktar fis possibbli.", "B'mod aktar spe\u010bifiku, il-Kunsill jilqa' l-inizjattivi li \u0121ejjin li g\u0127andhom ji\u0121u implimentati matul l-2015, li jibnu fuq dawk l-azzjonijiet li di\u0121\u00e0 qed jitwettqu fil-qasam tal-\u0120ustizzja u l-Affarijiet Interni u fil-Politika Barranija u ta' Sigurt\u00e0.", "It-tis\u0127i\u0127 tas-s\u0127ubijiet ma' pajji\u017ci ewlenin", "L-integrazzjoni tal-\u0121lieda kontra t-terrori\u017cmu fid-djalogu politiku tal-UE ma' pajji\u017ci terzi biex ji\u0121u promossi l-kooperazzjoni internazzjonali u l-implimentazzjoni ta' Ri\u017coluzzjonijiet rilevanti tal-Kunsill tas-Sigurt\u00e0 tan-NU.", "Isiru djalogi mmirati u mtejba dwar is-sigurt\u00e0 u dwar il-\u0121lieda kontra t-terrori\u017cmu mal-Al\u0121erija, l-E\u0121ittu, l-Iraq, l-I\u017crael, il-\u0120ordan, il-Marokk, il-Libanu, l-Arabja Sawdija, it-Tune\u017cija u l-Kunsill ta' Kooperazzjoni tal-Golf.", "Il-kooperazzjoni mat-Turkija g\u0127andha wkoll ti\u0121i msa\u0127\u0127a f'konformit\u00e0 mal-konklu\u017cjonijiet tal-Kunsill Affarijiet \u0120enerali (KA\u0120) ta' Di\u010bembru 2014.", "Jissa\u0127\u0127a\u0127 id-djalogu politiku mal-Lega tal-Istati G\u0127arab, l-Organizzazzjoni tal-Kooperazzjoni I\u017clamika, l-Unjoni Afrikana u strutturi re\u0121jonali o\u0127ra rilevanti ta' koordinazzjoni, b\u0127all-G5 tas-Sa\u0127el.", "L-i\u017cvilupp ta' pjanijiet ta' azzjoni kontra t-terrori\u017cmu li jibdew bil-Marokk, it-Tune\u017cija, l-Al\u0121erija, l-E\u0121ittu, il-\u0120ordan u l-Libanu, inklu\u017c dwar mi\u017curi biex ji\u0121i skora\u0121\u0121ut u jitfixkel l-ivja\u0121\u0121ar tal-\u0121ellieda terroristi\u010bi barranin kif ukoll biex ji\u0121i mmani\u0121\u0121at ir-ritorn tag\u0127hom.", "Ser ting\u0127ata attenzjoni wkoll lill-kooperazzjoni mmirata mal-pajji\u017ci tal-Balkani tal-Punent fil-\u0121lieda kontra t-terrori\u017cmu u kontra l-estremi\u017cmu vjolenti kif ukoll ma' pajji\u017ci o\u0127rajn li huma affettwati mill-fenomenu tal-\u0121ellieda terroristi\u010bi barranin.", "Min\u0127abba l-importanza tal-\u0127olqien ta' netwerks ta' dawk li jfasslu l-politika u esperti tas-sigurt\u00e0 fuq i\u017c-\u017cew\u0121 na\u0127at tal-Mediterran, ser ti\u017cdied parti ministerjali mal-grupp tal-Euromed dwar \u0121ellieda terroristi\u010bi barranin stabbilita mill-Koordinatur tal-UE g\u0127all-\u0120lieda kontra t-Terrori\u017cmu u s-SEAE.", "Jintbag\u0127tu esperti dwar is-sigurt\u00e0/il-\u0121lieda kontra t-terrori\u017cmu f'g\u0127add ta' Delegazzjonijiet ewlenin tal-UE biex isa\u0127\u0127u l-kapa\u010bit\u00e0 tag\u0127hom li jag\u0127tu kontribut g\u0127all-isforzi Ewropej fil-\u0121lieda kontra t-terrori\u017cmu u jkollhom kuntatt b'mod aktar effika\u010bi mal-awtoritajiet lokali rilevanti, filwaqt li tissa\u0127\u0127a\u0127 aktar il-kapa\u010bit\u00e0 kontra t-terrori\u017cmu fi \u0127dan is-SEAE.", "L-appo\u0121\u0121 g\u0127all-bini tal-kapa\u010bit\u00e0", "It-tnedija ta' pro\u0121etti ulterjuri ta' tis\u0127i\u0127 tal-kapa\u010bitajiet u attivitajiet ma' pajji\u017ci tal-MENA interessati li jindirizzaw l-infurzar tal-li\u0121i, il-\u0121ustizzja kriminali, ir-riforma tas-settur tas-sigurt\u00e0, inklu\u017ci infrastruttura g\u0127all-kri\u017cijiet, reazzjoni g\u0127all-kri\u017cijiet u emer\u0121enzi, il-kontroll fuq il-fruntieri u s-sigurt\u00e0 tal-avjazzjoni, il-komunikazzjoni strate\u0121ika, ir-radikalizzazzjoni, it-trattament tat-theddida tal-\u0121ellieda terroristi barranin, ir-rekluta\u0121\u0121 u l-finanzjament tat-terrori\u017cmu, b'kont debitu tal-istandards internazzjonali tad-drittijiet tal-bniedem, f'kooperazzjoni mill-qrib mal-Europol, l-Eurojust, il-Frontex u s-CEPOL.", "L-UE ser twie\u0121eb b'mod po\u017cittiv g\u0127at-talba tal-Iraq g\u0127al assistenza kontra t-terrori\u017cmu.", "Ser ji\u0121u mnedija pro\u0121etti dalwaqt biex pajji\u017ci fir-re\u0121jun tal-MENA ji\u0121u meg\u0127juna jimplimentaw ir-rakkomandazzjoni 2178 tal-KSNU dwar \u0121ellieda terroristi barranin, biex ti\u0121i impedita r-radikalizzazzjoni fil-\u0120ordan u l-Magreb.", "Fix-xhur li \u0121ejjin, ser ting\u0127ata aktar g\u0127ajnuna g\u0127at-tis\u0127i\u0127 tal-kapa\u010bitajiet fil-\u0121lieda kontra t-terrori\u017cmu lil pajji\u017ci fir-re\u0121jun, b'mod partikolari relatata mat-theddida ta' \u0121ellieda terroristi barranin, inklu\u017ci l-\u0121ellieda li jirritornaw lejn il-pajji\u017c ta' ori\u0121ini tag\u0127hom u r-riforma tas-settur tas-sigurt\u00e0.", "In-Netwerk ta' Sensibilizzazzjoni dwar ir-Radikalizzazzjoni ser ja\u0127dem ma' pajji\u017ci interessati fir-re\u0121jun dwar il-prevenzjoni tar-radikalizzazzjoni.", "L-UE ser ta\u0127dem biex ti\u017cviluppa oqfsa g\u0127al skambju ta' informazzjoni u modi kif l-a\u0121enziji tal-UE jimpenjaw ru\u0127hom b'mod aktar strate\u0121iku mal-pajji\u017ci fir-re\u0121jun biex jissa\u0127\u0127u l-infurzar tal-li\u0121i u l-kooperazzjoni \u0121udizzjarja.", "Il-\u0121lieda kontra r-radikalizzazzjoni u l-estremi\u017cmu vjolenti", "L-appo\u0121\u0121 g\u0127al inizjattivi internazzjonali dwar il-\u0121lieda kontra r-radikalizzazzjoni u t-terrori\u017cmu b\u0127all-ewwel \u010aentru Internazzjonali ta' E\u010b\u010bellenza g\u0127all-\u0120lieda kontra l-Estremi\u017cmu Vjolenti (\"Hedayah\") f'Abu Dhabi, u il-Fond tal-Komunit\u00e0 Globali g\u0127all-Impenn u r-Re\u017ciljenza (GCERF) f'\u0120inevra, filwaqt li n-Netwerk tal-UE ta' Sensibilizzazzjoni dwar ir-Radikalizzazzjoni (RAN) joffri g\u0127arfien espert biex ikun hemm involviment ma' komunitajiet lokali kif ukoll ma' pajji\u017ci terzi.", "Ir-Rappre\u017centant G\u0127oli, il-Kummissjoni u l-Koordinatur tal-UE g\u0127all-\u0120lieda kontra t-Terrori\u017cmu ser jipparte\u010bipaw fis-Summit li \u0121ej dwar il-\u0120lieda kontra l-Estremi\u017cmu Vjolenti u avvenimenti paralleli relatati f'Washington DC fit-18 u l-20 ta' Frar 2015.", "It-titjib tal-komunikazzjoni strate\u0121ika, l-i\u017cvilupp ta' strate\u0121ija ta' sensibilizzazzjoni g\u0127ad-dinja G\u0127arbija, inklu\u017c l-i\u017cvilupp ta' kontronarrativi g\u0127all-propaganda terrorista, il-promozzjoni tad-drittijiet fundamentali, u b'kont me\u0127ud tal-u\u017cu \u0127a\u017cin dejjem aktar frekwenti tal-internet fir-radikalizzazzjoni, l-involviment permezz tal-mezzi tal-informazzjoni so\u010bjali u t-tis\u0127i\u0127 tal-komunikazzjoni bl-G\u0127arbi.", "F'dan il-pro\u010bess, a\u0127na nistg\u0127u nag\u0127mlu u\u017cu mill-g\u0127arfien espert tal-Grupp Konsultattiv g\u0127all-Komunikazzjoni Strate\u0121ika dwar is-Sirja.", "L-iffa\u010bilitar tad-djalogu bejn nies ta' fidi differenti, id-djalogu tas-so\u010bjet\u00e0 \u010bivili, il-kuntatti bejn il-persuni, skambji akkademi\u010bi u kulturali.", "L-esplorazzjoni tal-possibbilt\u00e0 li jin\u0127oloq \u010airku ta' Persuni Eminenti mill-Ewropa u d-dinja Musulmana, biex jit\u0127e\u0121\u0121u aktar skambji intellettwali u ji\u0121u promossi djalogi temati\u010bi usa' dwar l-g\u0127eruq u r-ramifikazzjonijiet tat-terrori\u017cmu u r-radikalizzazzjoni fuq is-so\u010bjetajiet tag\u0127na.", "F'dan il-kuntest, l-istituzzjonijiet rilevanti tal-UE ji\u0121u mistiedna jkomplu jesploraw opportunitajiet ta' kooperazzjoni ma' atturi b\u0127all-Fondazzjoni Anna Lindh g\u0127ad-Djalogu bejn il-Kulturi f'Lixandra, l-Alleanza ta' \u010aiviltajiet tan-NU fi New York u \u010b-\u010aentru internazzjonali g\u0127ad-djalogu Interreli\u0121ju\u017c u Interkulturali \"Re Abdullah Bin Abdulaziz\" fi Vjenna.", "L-indirizzar tal-fatturi sottostanti tar-radikalizzazzjoni billi ji\u0121u appo\u0121\u0121ati inizjattivi fir-re\u0121jun fir-rigward ta\u017c-\u017cg\u0127a\u017cag\u0127, l-edukazzjoni, it-ta\u0127ri\u0121 vokazzjonali, l-opportunitajiet tax-xog\u0127ol, is-so\u010bjet\u00e0 \u010bivili, ir-riforma tas-settur tas-sigurt\u00e0, ir-rwol tan-nisa.", "L-UE ser ta\u0127dem ma' organizzazzjonijiet ibba\u017cati fuq it-twemmin, kif adatt.", "Ir-Rappre\u017centant Spe\u010bjali tal-UE g\u0127ad-Drittijiet tal-Bniedem ji\u0121i mistieden ikompli bl-isforzi tieg\u0127u biex jiddefendi u jippromwovi l-libert\u00e0 tal-espressjoni, il-libert\u00e0 tar-reli\u0121jon jew it-twemmin u l-valuri universali o\u0127ra b'mod partikolari fir-re\u0121jun tal-MENA.", "Il-promozzjoni tal-kooperazzjoni internazzjonali", "It-tkomplija tal-appo\u0121\u0121 g\u0127all-kooperazzjoni man-NU fuq inizjattivi ta' tis\u0127i\u0127 tal-kapa\u010bitajiet fil-\u0121lieda kontra t-terrori\u017cmu fir-re\u0121jun tal-MENA.", "L-UE ser issa\u0127\u0127a\u0127 aktar l-impenn tag\u0127ha fil-Forum Globali kontra t-Terrori\u017cmu (GCTF), inklu\u017c billi ssawwar b'mod attiv inizjattivi ispirati mill-GCTF b\u0127al Hedayah f'Abu Dhabi, il-Fond tal-Komunit\u00e0 Globali g\u0127all-Impenn u r-Re\u017ciljenza (GCERF) u l-Istitut Internazzjonali tal-\u0120ustizzja u l-Istat tad-Dritt f'Malta.", "It-tis\u0127i\u0127 tal-kooperazzjoni ma' s\u0127ab u pajji\u017ci ewlenin dwar il-\u0121lieda kontra l-finanzjament tat-terrori\u017cmu, b'mod partikolari l-finanzjament ta' Da'esh.", "L-UE organizzat sessjoni ta' \u0127idma kontra l-finanzjament ta' Da'esh flimkien mal-Istati Uniti, il-Kanada, l-Awstralja, l-Isvizzera, in-Norve\u0121ja, il-\u0120appun u l-a\u0121enziji tan-NU fi Brussell fl-4 u l-5 ta' Frar 2015 bil-g\u0127an li tintensifika l-isforzi tas-sensibilizzazzjoni u t-tis\u0127i\u0127 tal-kapa\u010bitajiet f'pajji\u017ci terzi.", "L-UE ser timpenja ru\u0127ha mal-pajji\u017ci tal-Kunsill ta' Kooperazzjoni tal-Golf fi djalogu dwar il-\u0121lieda kontra l-finanzjament tat-terrori\u017cmu, b'mod partikolari l-finanzjament ta' Da'esh, u ser jikkoopera mill-qrib ma' s\u0127ab, inklu\u017c fil-koalizzjoni kontra l-ISIL.", "It-tis\u0127i\u0127, fl-ambitu tal-parametri e\u017cistenti, tar-rwol ta' INTCEN tal-UE b\u0127ala \u010b-\u010bentru g\u0127all-valutazzjoni ta' intelligence strate\u0121ika fil-livell tal-UE, inklu\u017c dwar il-\u0121lieda kontra t-terrori\u017cmu.", "Fir-rigward tad-data tar-Re\u0121istru tal-Ismijiet tal-Passi\u0121\u0121ieri (PNR), a\u0127na napprovaw kompletament id-Dikjarazzjoni Kon\u0121unta ta' Riga tal-Ministri \u0120AI u qeg\u0127din infittxu soluzzjonijiet tajba g\u0127all-iskambju ta' data tal-PNR ma' pajji\u017ci terzi rilevanti.", "Il-\u0121lieda kontra l-akkumulazzjoni u t-traffikar ille\u010biti ta' Armi \u0126fief u ta' Kalibru \u017bg\u0127ir u l-munizzjon tag\u0127hom skont l-Istrate\u0121ija tal-UE tal-2005, b'mod partikolari fil-Balkani tal-Punent u l-Libja, u l-promozzjoni tat-Trattat dwar il-Kummer\u010b tal-Armi fil-Vi\u010binat tan-Nofsinhar tag\u0127na.", "L-indirizzar ta' fatturi sottostanti u kri\u017cijiet li g\u0127addejjin", "Min\u0127abba r-rwol li g\u0127andhom konflitti mhux solvuti fil-kuntest tar-radikalizzazzjoni u r-rekluta\u0121\u0121, l-UE ser timmobilizza sa\u0127ansitra aktar biex tipprova ssib soluzzjonijiet u ter\u0121a' tikkunsidra l-politika u l-appro\u010b\u010bi attwali.", "L-UE ser ittaffi theddid terroristiku u ta' stabbilt\u00e0 permezz tal-appro\u010b\u010b komprensiv tag\u0127ha li tg\u0127aqqad g\u0127odod diplomati\u010bi, so\u010bjoekonomi\u010bi, tal-i\u017cvilupp, il-prevenzjoni tal-konflitti, il-konsolidazzjoni tal-pa\u010bi u l-\u0121estjoni tal-kri\u017cijiet.", "Ir-Rappre\u017centant G\u0127oli u l-Kummissjoni ji\u0121u mistiedna jkomplu ji\u017cguraw fondi suffi\u010bjenti u l-u\u017cu koerenti ta' strumenti biex ti\u0121i indirizzata t-theddida tat-terrori\u017cmu u jimxu b'mod effettiv minn twissija bikrija g\u0127al azzjoni bikrija.", "Il-\u0121lieda kontra t-terrori\u017cmu, inklu\u017c il-prevenzjoni tar-radikalizzazzjoni, fejn adatt, ser ti\u0121i integrata fil-programmazzjoni tal-assistenza, bl-u\u017cu s\u0127i\u0127 tal-linji gwida tal-OECD dwar il-prevenzjoni tat-terrori\u017cmu.", "Id-delegazzjonijiet tal-UE fir-re\u0121jun intalbu ja\u0127dmu mal-gvernijiet ospitanti tag\u0127hom biex jidentifikaw malajr l-opportunitajiet g\u0127al pro\u0121etti ta' \u0121emella\u0121\u0121 u ta' TAIEX fil-kuntest tal-\u0121lieda kontra t-terrori\u017cmu.", "Dawn il-Konklu\u017cjonijiet ser iservu b\u0127ala kontribut tal-Kunsill Affarijiet Barranin g\u0127al diskussjoni fil-laqg\u0127a informali tal-Kapijiet ta' Stat jew ta' Gvern fit-12 ta' Frar 2015.", "Il-Kunsill qabel li jer\u0121a' je\u017camina l-progress fl-implimentazzjoni fil-laqg\u0127at tieg\u0127u li jmiss, anke bil-\u0127sieb tal-laqg\u0127at li jmiss tal-Kunsill Ewropew.", "Ara l-pa\u0121na tal-laqg\u0127a"], "date": "9 ta' Frar 2015", "title": "Konklu\u017cjonijiet tal-Kunsill dwar il-\u0121lieda kontra t-terrori\u017cmu"}
{"url": "https://www.consilium.europa.eu/mt/press/press-releases/2015/02/09/council-conclusions-boko-haram-threat/", "text": ["Kunsill Affarijiet Barranin", "Brussell, 9 ta' Frar 2015", "L-azzjonijiet terroristi\u010bi ta' Boko Haram fil-Grigal tan-Ni\u0121erja qed isiru theddida li qed tikber mhux biss g\u0127all-pa\u010bi u s-sigurt\u00e0 tan-Ni\u0121erja i\u017cda g\u0127ar-re\u0121jun kollu inklu\u017c il-Kamerun, i\u010b-\u010aad u n-Ni\u0121er.", "Il-Kunsill jenfasizza l-importanza ta' reazzjoni ur\u0121enti u komprensiva g\u0127ar-ribelljoni sabiex ji\u0121u impediti aktar atti terroristi\u010bi u kriminali mwettqa minn Boko Haram, li tinkludi governanza aktar b'sa\u0127\u0127itha u l-i\u017cvilupp ekonomiku.", "Filwaqt li jfakkar fid-Dikjarazzjoni tal-Unjoni Ewropea (UE) tad-19 ta' Jannar 2015 u fil-Konklu\u017cjonijiet tieg\u0127u tat-12 ta' Mejju 2014, il-Kunsill jikkundanna l-vjolenza kontinwa u l-atro\u010bitajiet terribbli mwettqa minn Boko Haram fuq persuni \u010bivili, inklu\u017c fuq in-nisa u t-tfal.", "Huwa jesprimi l-kondoljanzi sin\u010bieri tieg\u0127u lejn il-poplu u l-gvernijiet tal-pajji\u017ci affettwati.", "L-awturi ta' dan il-ksur gravi tad-dritt umanitarju internazzjonali, tad-drittijiet tal-bniedem u tad-dinjit\u00e0 g\u0127andhom jin\u017cammu responsabbli.", "Il-komunit\u00e0 internazzjonali ma tistax toqg\u0127od bi kwieta sakemm ikunu qed jitwettqu offi\u017ci kbar b\u0127al dawn u tinsab mag\u0127quda kontra dawn l-atti ta' krudelt\u00e0.", "Il-Kunsill huwa partikolarment im\u0127asseb dwar il-konsegwenzi umanitarji tal-attakki u l-impatt tag\u0127hom fuq in-Ni\u0121erja, il-Kamerun, i\u010b-\u010aad u n-Ni\u0121er u jfakkar fir-responsabbilt\u00e0 primarja tal-Istati li jipprote\u0121u li\u010b-\u010bittadini fit-territorju tag\u0127hom f'konformit\u00e0 mal-obbligi skont id-dritt internazzjonali.", "Inqatlu eluf.", "'Il fuq minn miljun u nofs persuna \u0121ew spostati fin-Ni\u0121erja u mijiet ta' eluf lejn pajji\u017ci \u0121irien.", "Infirdu \u0127afna familji, in\u0127atfu bniet, tfal sfaw orfni u n-nisa u l-bniet \u0121ew abbu\u017cati sesswalment.", "L-UE twieg\u0127ed li tkompli tipprovdi g\u0127ajnuna immedjata lil dawk fil-b\u017conn u li \u017c\u017cid l-isforzi tag\u0127ha fil-livell re\u0121jonali.", "Hija tfa\u0127\u0127ar il-\u0127idma tal-a\u0121enziji umanitarji biex iwasslu g\u0127ajnuna b\u0127al din u tinkora\u0121\u0121ihom biex ikunu aktar pre\u017centi.", "Fl-istess \u0127in, il-Kunsill jissottolinja l-\u0127tie\u0121a li l-Gvern Ni\u0121erjan i\u017cid ir-reazzjoni tieg\u0127u g\u0127all-kri\u017ci umanitarja ur\u0121enti kkaw\u017cata mir-rewwixta minn Boko Haram u jfakkar fir-rieda tal-UE li tipprovdi assistenza.", "L-isforzi umanitarji internazzjonali g\u0127andhom ikunu kkoordinati b'mod adegwat min-Nazzjonijiet Uniti (NU) sabiex titjieb il-kapa\u010bit\u00e0 tar-ri\u017cultati u ji\u0121i evitat l-kri\u017ci ta' refu\u0121jati tikber bla kontroll.", "Id-daqs tat-theddida estremista minn Boko Haram titlob kemm reazzjoni min-Ni\u0121erja kif ukoll reazzjoni kollettiva u komprensiva biex jing\u0127eleb it-terrori\u017cmu b'rispett s\u0127i\u0127 g\u0127ad-drittijiet tal-bniedem.", "L-Unjoni Ewropea tinnota li l-pajji\u017ci l-aktar affettwati g\u0127andhom primarjament ir-responsabbilt\u00e0 li jindirizzaw sfidi tas-sigurt\u00e0 immedjati, u tappella biex dawn jintensifikaw b'mod ur\u0121enti l-kooperazzjoni u l-koordinazzjoni tag\u0127hom.", "F'dan ir-rigward, hija tfa\u0127\u0127ar l-assistenza re\u010benti tal-armata ta\u010b-\u010aad lill-forzi tal-Kamerun li huma di\u0121\u00e0 involuti fil-\u0121lieda kontra Boko Haram.", "Il-Kunsill jilqa' u jappo\u0121\u0121a d-de\u010bi\u017cjoni tal-Istati fir-re\u0121jun, approvata mill-Unjoni Afrikana (UA), biex ti\u0121i skjerata forza multinazzjonali, li g\u0127andha ti\u0121i approvata mill-Kunsill tas-Sigurt\u00e0 tan-NU, ladarba jkun iffinalizzat il-kun\u010bett tal-operazzjonijiet.", "F'dan ir-rigward, huwa jfa\u0127\u0127ar il-laqg\u0127a ta' t\u0127ejjija tal-UA li saret fi Yaound\u00e9 mill-5 sas-7 ta' Frar.", "Huwa jilqa' wkoll l-azzjonijiet li di\u0121\u00e0 ttie\u0127du ta\u0127t l-awspi\u010bji tal-Kummissjoni tal-Ba\u010bir tal-Lag ta\u010b-\u010aad wara l-konferenzi ta' livell g\u0127oli li saru f'Pari\u0121i, Londra, Abuja u Niamey minn Mejju 2014 'il hawn.", "L-UE tinsab lesta flimkien mas-s\u0127ab tag\u0127ha, in-NU, l-UA, l-organizzazzjonijiet re\u0121jonali, l-Istati individwali kkon\u010bernati kif ukoll il-Forum Globali Kontra t-Terrori\u017cmu (GCTF) - li tipprovdi appo\u0121\u0121 lir-re\u0121jun permezz tal-firxa s\u0127i\u0127a ta' strumenti tag\u0127ha, inklu\u017c il-possibbilt\u00e0 li jintu\u017caw il-Fond g\u0127all-Pa\u010bi fl-Afrika u l-g\u0127odod tal-UE ta' \u0121estjoni tal-kri\u017cijiet.", "L-UE ser t\u0127ares ukoll lejn modi biex tg\u0127in lill-pajji\u017ci kkon\u010bernati biex isa\u0127\u0127u l-kapa\u010bitajiet tag\u0127hom stess biex jindirizzaw l-isfida, inklu\u017ci l-kaw\u017ci fundamentali tar-radikalizzazzjoni u l-vjolenza, filwaqt li tinkora\u0121\u0121ixxi l-kooperazzjoni intergovernattiva bejniethom.", "Il-Kunsill jenfasizza li l-kri\u017ci tista' ting\u0127eleb biss meta l-forzi kkon\u010bernati kollha jirrispettaw id-dritt umanitarju internazzjonali, id-drittijiet tal-bniedem u l-li\u0121i dwar ir-refu\u0121jati u l-prattiki li jappo\u0121\u0121aw il-komunitajiet li g\u0127andhom il-kompitu li jipprote\u0121u.", "Fl-istess \u0127in, il-Kunsill itenni d-determinazzjoni tieg\u0127u li jassisti lin-Ni\u0121erja fil-livell nazzjonali u dak lokali kif ukoll lill-pajji\u017ci l-o\u0127ra affettwati fl-isforzi tag\u0127hom biex jippromwovu l-i\u017cvilupp ekonomiku sostenibbli tar-re\u0121jun tal-Lag ta\u010b-\u010aad, ji\u0121\u0121ieldu l-korruzzjoni, jipprovdu l-\u0127ti\u0121ijiet so\u010bjali u edukattivi tal-popolazzjoni tag\u0127hom u biex jil\u0127qu l-aspirazzjonijiet ta\u017c-\u017cg\u0127a\u017cag\u0127 tag\u0127hom.", "Il-Kunsill jistieden lir-RG\u0127 u lill-Kummissjoni biex javvanzaw l-azzjonijiet adegwati u biex jipproponu d-de\u010bi\u017cjonijiet me\u0127tie\u0121a, partikolarment abba\u017ci ta' Qafas Politiku g\u0127al Appro\u010b\u010b g\u0127al Kri\u017cijiet (PFCA), inklu\u017ca valutazzjoni tal-\u0127ti\u0121ijiet tal-pajji\u017ci affettwati bit-theddida minn Boko Haram.", "Dan il-PFCA g\u0127andu jinkludi perspettiva dwar is-sessi.", "Il-Kunsill ser jibqa' involut mill-qrib f'din il-kwistjoni u ser jer\u0121a' lura g\u0127aliha meta me\u0127tie\u0121.", "Ara l-pa\u0121na tal-laqg\u0127a"], "date": "9 ta' Frar 2015", "title": "Konklu\u017cjonijiet tal-Kunsill dwar it-theddida minn Boko Haram"}
{"url": "https://www.consilium.europa.eu/mt/press/press-releases/2015/02/09/council-conclusions-mali/", "text": ["Kunsill Affarijiet Barranin", "(Brussell, 9 ta' Frar 2015)", "L-UE tinsab m\u0127assba ferm dwar il-vjolenza persistenti fit-Tramuntana ta' Mali, li hija ta' theddida g\u0127as-sigurt\u00e0, l-istabbilt\u00e0, l-integrit\u00e0 territorjali u l-i\u017cvilupp tal-pajji\u017c u r-re\u0121jun usa' tas-Sa\u0127el.", "L-Unjoni Ewropea tappella lill-partijiet kollha f'Mali biex jirrispettaw il-ftehim ta' waqfien mill-\u0121lied tat-23 ta' Mejju 2014 u d-Dikjarazzjoni dwar tal-Waqfien tal-Ostilitajiet tal-24 ta' Lulju 2014.", "Huwa fundamentali li l-gruppi armati attivi kollha fil-post i\u017commu lura minn kwalunkwe tip ta' vjolenza.", "In-nuqqas ta' qbil sostantiv bejn il-partijiet ta' Mali jista' jkun solvut biss permezz ta' djalogu kostruttiv fil-kuntest tat-ta\u0127didiet f'Al\u0121eri, li ser jer\u0121g\u0127u jibdew dalwaqt.", "Il-Kunsill i\u0127e\u0121\u0121e\u0121 lill-partijiet kollha ju\u017caw din l-opportunit\u00e0 unika g\u0127al djalogu u rikon\u010biljazzjoni b'mod kostruttiv, u juru r-rieda politika u l-flessibbilt\u00e0 me\u0127tie\u0121a waqt in-negozjati biex jiksbu soluzzjoni politika inklu\u017civa u dejjiema kemm jista' jkun malajr.", "B\u0127ala komedjatur, l-Unjoni Ewropea, b'mod spe\u010bjali permezz tar-RSUE tag\u0127ha g\u0127as-Sa\u0127el, tibqa' impenjata lejn il-pro\u010bess ta' Al\u0121eri u hija lesta li tassisti l-partijiet fl-isforzi tag\u0127hom biex jinkiseb u ji\u0121i implimentat ftehim ta' pa\u010bi dejjiema.", "Fil-kuntest tal-appro\u010b\u010b komprensiv tag\u0127ha, l-UE hija impenjata li tkompli tu\u017ca l-istrumenti rilevanti tag\u0127ha, inklu\u017ci l-missjonijiet tal-PSDK tag\u0127ha EUTM Mali u EUCAP Sahel Mali.", "Hija tinsab lesta biex tiffa\u010bilita l-implimentazzjoni tal-ftehim politiku futur, permezz tal-parte\u010bipazzjoni attiva tag\u0127ha fil-monitora\u0121\u0121 propost mill-Kumitat ta' Segwitu, f'kooperazzjoni mill-qrib man-Nazzjonijiet Uniti u l-Unjoni Afrikana.", "Fl-istess \u0127in, l-isforzi fil-livell lokali g\u0127andhom jissa\u0127\u0127u, bil-g\u0127an li jkun hemm djalogu inklu\u017civ bejn il-partijiet ikkon\u010bernati rilevanti kollha f'Mali u li jing\u0127ata bidu g\u0127all-pro\u010bess ta' rikon\u010biljazzjoni.", "Il-Missjoni Multidimensjonali Integrata tan-Nazzjonijiet Uniti g\u0127all-Istabbilizzazzjoni f'Mali (MINUSMA), hija essenzjali g\u0127as-sigurt\u00e0 u l-istabbilt\u00e0 ta' Mali.", "Il-Kunsill itenni l-appo\u0121\u0121 s\u0127i\u0127 tieg\u0127u g\u0127all-MINUSMA fl-implimentazzjoni tal-mandat tag\u0127ha u l-isforzi tag\u0127ha biex tipprote\u0121i li\u010b-\u010bivili.", "Huwa jappo\u0121\u0121a wkoll l-involviment attiv tar-Rappre\u017centant Spe\u010bjali tas-Segretarju \u0120enerali tan-NU - is-Sur Mongi Hamdi - biex jintla\u0127aq u ji\u0121i implimentat tali ftehim ta' pa\u010bi dejjiemi.", "L-UE tikkundanna l-attakki li saru fuq forzi ta\u017c-\u017camma tal-pa\u010bi tan-NU u fuq \u010bivili u t\u0127e\u0121\u0121e\u0121 lill-partijiet involuti kollha, biex i\u017commu lura mill-vjolenza u jirrispettaw l-impenji tag\u0127hom g\u0127al ri\u017coluzzjoni pa\u010bifika tad-differenzi tag\u0127hom.", "Dwar l-avvenimenti tas-27 ta' Jannar f'Gao, li kkaw\u017caw il-qtil ta' \u010bivili, l-UE tilqa' l-ftu\u0127 ta' inkjesta.", "L-Unjoni Ewropea tibqa' impenjata li tappo\u0121\u0121a lil Mali fit-triq lejn l-i\u017cvilupp, il-pa\u010bi, ir-rikon\u010biljazzjoni u l-istabbilt\u00e0.", "Huwa integrali g\u0127al dan li jsir progress mill-Gvern ta' Mali f'termini tal-governanza, id-demokrazija, l-istat tad-dritt, ir-riforma tas-setturi tal-\u0121ustizzja u tas-sigurt\u00e0 u l-\u0121lieda kontra l-impunit\u00e0.", "Sforzi ta' stabbilizzazzjoni g\u0127andhom jimmiraw lejn il-\u0127olqien tas-sigurt\u00e0 g\u0127all-popolazzjoni.", "G\u0127andhom ji\u0121u protetti \u010b-\u010bivili, b'mod partikolari n-nisa u t-tfal.", "Ri\u017corsi disponibbli fil-11-il Fond Ewropew g\u0127all-I\u017cvilupp, strumenti o\u0127ra tal-UE u l-istrumenti bilaterali tal-Istati Membri ser jipprovdu kontribut sinifikanti g\u0127all-i\u017cvilupp tat-territorju kollu ta' Mali, inklu\u017ci r-re\u0121juni tat-Tramuntana.", "Il-konferenza ta' segwitu li jmiss tar-round table tad-donaturi \"", "\"\u00ad- organizzata f'Mejju 2013 mill-UE, Franza u Mali, li ser issir f'Bamako fis-17 ta' Frar ser tkun opportunit\u00e0 g\u0127all-komunit\u00e0 internazzjonali biex tivvaluta r-ri\u017cultati tal-g\u0127ajnuna u l-assistenza li \u0121iet imwieg\u0127da biex jg\u0127inu lil Mali, kollu kemm hu, jistabbilizza u jirkupra.", "L-a\u0127jar mod biex ji\u0121i ssorveljat il-progress wara din l-a\u0127\u0127ar fa\u017ci tal-pro\u010bess ta' Brussell ser ji\u0121i diskuss aktar mill-komunit\u00e0 internazzjonali flimkien mal-awtoritajiet ta' Mali.", "L-Unjoni Ewropea tenfasizza li s-sitwazzjoni f'Mali hija intrinsikament marbuta ma' dik tar-re\u0121jun usa' tas-Sa\u0127el kollu kemm hu, u li appro\u010b\u010b re\u0121jonali integrat u msa\u0127\u0127a\u0127 biex jindirizza l-instabbilt\u00e0 huwa essenzjali, kif rifless fl-Istrate\u0121ija tag\u0127ha g\u0127as-Sigurt\u00e0 u l-I\u017cvilupp fis-Sa\u0127el, implimentata fost o\u0127rajn permezz tal-isforzi tar-RSUE g\u0127as-Sa\u0127el, f'koordinazzjoni ma' s\u0127ab internazzjonali o\u0127rajn u permezz ta' s\u0127ubiji b'sa\u0127\u0127ithom ma' s\u0127ab re\u0121jonali, inklu\u017c permezz tal-implimentazzjoni tal-istrate\u0121iji tas-Sa\u0127el tag\u0127hom stess.", "F'dan il-kuntest, il-Kunsill jenfasizza l-importanza tal-indirizzar, inklu\u017c permezz tal-kooperazzjoni internazzjonali kkoordinata, inklu\u017c f'dawn l-oqsma ta' prijorit\u00e0 li \u0121ejjin: i\u017c-\u017cg\u0127a\u017cag\u0127, il-\u0121estjoni tal-fruntieri, il-migrazzjoni u l-mobbilt\u00e0, il-prevenzjoni u l-\u0121lieda kontra r-radikalizzazzjoni, il-\u0121lieda kontra t-traffikar illegali u l-kriminalit\u00e0 organizzata transnazzjonali.", "F'dan ir-rigward, huwa jistenna bil-\u0127erqa l-finalizzazzjoni bikrija tal-Pjan ta' Azzjoni Re\u0121jonali tal-UE g\u0127as-Sa\u0127el.", "Ara l-pa\u0121na tal-laqg\u0127a"], "date": "9 ta' Frar 2015", "title": "Konklu\u017cjonijiet tal-Kunsill dwar Mali"}
{"url": "https://www.consilium.europa.eu/mt/press/press-releases/2015/01/16/weekly-schedule-of-president-donald-tusk/", "text": ["It-Tlieta, 20 ta' Jannar", "11:00 Ri\u010beviment ospitat mir-Re Philippe tal-Bel\u0121ju (Il-Kastell ta' Laeken)", "13:00 Laqg\u0127a mal-President tal-Kummissjoni Ewropea Jean-Claude Juncker (Berlaymont)", "L-Erbg\u0127a, 21 ta' Jannar", "11:00 Laqg\u0127a mal-Prim Ministru tan-Norve\u0121ja Erna Solberg (opportunit\u00e0 g\u0127al ritratt - dikjarazzjonijiet g\u0127all-istampa \u00b111:30)", "14:30 Laqg\u0127a mal-President tal-Finlandja Sauli Niinist\u00f6 (opportunit\u00e0 g\u0127al ritratt)", "Il-\u0120img\u0127a, 23 ta' Jannar", "14:15 Laqg\u0127a mal-Prim Ministru tal-Ungerija Viktor Orb\u00e1n (opportunit\u00e0 g\u0127al ritratt)", "G\u0127al a\u0121\u0121ornamenti possibbli, jekk jog\u0127\u0121bok i\u010b\u010bekkja s-sit web tag\u0127na:", "Segwi lill-President Tusk fuq", "u fuq", "Trasmissjoni bil-video ta\u017c-\u017cjarat u l-laqg\u0127at ser tkun disponibbli biex titni\u017c\u017cel f'format g\u0127ax-xandir mis-sala tal-a\u0127barijiet tat-Televi\u017cjoni tal-Kunsill", "Ritratti li jkopru l-avveniment ser ikunu disponibbli biex jitni\u017c\u017clu f'ri\u017coluzzjoni g\u0127olja mil-Librerija tar-Ritratti tal-Kunsill"], "date": "16 ta' Jannar 2015", "title": "Skeda ta' kull \u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/01/19/new-head-of-eu-delegation-eusr-to-bosnia-and-herzegovina-appointed/", "text": ["Il-Kunsill \u0127atar lis-Sur Lars-Gunnar Wigemark b\u0127ala r-Rappre\u017centant Spe\u010bjali tal-UE fil-Bosnja-\u0126erzegovina.", "Huwa ser jie\u0127u r-rwol tal-Kap tad-Delegazzjoni tal-Unjoni Ewropea f'Sarajevo.", "Lars-Gunnar Wigemark b\u0127alissa qed iservi b\u0127ala l-Kap tad-Delegazzjoni tal-Unjoni Ewropea g\u0127all-Pakistan u g\u0127andu 30 sena ta' esperjenza fis-servizzi diplomati\u010bi Svedi\u017ci u Ewropej.", "Huwa kellu g\u0127add ta' stazzjonamenti barranin, fosthom f'Moska u Washington DC, u \u0127adem fuq firxa wiesg\u0127a ta' kwistjonijiet t'hawn ta\u0127t fit-tmexxija tal-Unit\u00e0 g\u0127all-Politika tas-Sigurt\u00e0 fil-Kummissjoni u fil-kooperazzjoni g\u0127all-i\u017cvilupp u t-tmexxija.", "Is-Sur Wigemark huwa s-su\u010b\u010bessur ta' Peter S\u00f8rensen, li kien ilu fil-kariga mill-1 ta' Settembru 2011.", "Federica Mogherini, ir-Rappre\u017centant G\u0127oli tal-Unjoni g\u0127all-Affarijiet Barranin u l-Politika ta' Sigurt\u00e0/Vi\u010bi President tal-Kummissjoni, qalet malli saret il-\u0127atra: \"L-Unjoni Ewropea \u0127adet impenn li tappo\u0121\u0121a lill-Bosnja-\u0126erzegovina fit-triq Ewropea tag\u0127ha.", "L-g\u0127arfien espert tas-Sur Wigemark ser ikun assi importanti g\u0127all-involviment tag\u0127na fil-Bosnja-\u0126erzegovina kif ukoll g\u0127all-azzjoni esterna tal-UE.\"", "Ir-relazzjonijiet tal-UE mal-Bosnja-\u0126erzegovina", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Ara l-pa\u0121na tal-laqg\u0127a"], "date": "19 ta' Jannar 2015", "title": "Ma\u0127tur il-Kap \u0120did tad-Delegazzjoni tal-UE/ir-RSUE g\u0127all-Bosnja-\u0126erzegovina"}
{"url": "https://www.consilium.europa.eu/mt/press/press-releases/2015/01/19/fac-150119-eucap-sahel-mali-gets-green-light-for-advising-internal-security-forces-in-mali/", "text": ["Il-Kunsill nieda EUCAP Sahel Mali, il-missjoni tal-UE ta' Politika ta' Sigurt\u00e0 u ta' Difi\u017ca Komuni f'Mali.", "Ix-xog\u0127ol tal-missjoni huwa li tappo\u0121\u0121a l-forzi interni tas-sigurt\u00e0 ta' Mali.", "EUCAP Sahel Mali ser tg\u0127in lill-istat ta' Mali ji\u017cgura l-ordni kostituzzjonali u demokratiku, jo\u0127loq il-kundizzjonijiet g\u0127al pa\u010bi dejjiema kif ukoll i\u017comm l-awtorit\u00e0 tieg\u0127u fit-territorju kollu.", "Il-missjoni tag\u0127ti pariri u t\u0127arre\u0121 lit-tliet forzi interni tas-sigurt\u00e0 f'Mali, ji\u0121ifieri l-pulizija, il-Gendarmerie u l-Garde Nationale, u tikkoordina mas-s\u0127ab internazzjonali.", "Ir-Rappre\u017centant G\u0127oli tal-UE g\u0127all-Affarijiet Barranin u l-Politika ta' Sigurt\u00e0, Federiza Mogherini, qalet: \"L-UE hija sie\u0127eb kostanti ta' Mali.", "Il-missjoni l-\u0121dida issa\u0127\u0127a\u0127 l-appo\u0121\u0121 komprensiv tal-UE g\u0127all-istabbilt\u00e0 u s-sigurt\u00e0 f'Mali kollu.", "Billi tg\u0127in lill-forzi interni tas-sigurt\u00e0 ta' Mali, EUCAP ser tg\u0127in biex tinstab soluzzjoni dejjiema g\u0127all-isfidi ta' sigurt\u00e0 ta' Mali.\"", "Wara d-De\u010bi\u017cjoni tal-Kunsill li jistabbilixxi l-Missjoni f'April 2014, il-Grupp Ewlieni ntbag\u0127at f'Bamako f'Lulju li g\u0127adda u beda \u0127idmietu biex jappo\u0121\u0121a lill-forzi interni tas-sigurt\u00e0 ta' Mali.", "Il-missjoni mistennija ddum sal-15 ta' Jannar 2017.", "Il-kwartieri \u0121enerali tag\u0127ha qeg\u0127din fil-kapitali Bamako.", "\u0120ie allokat ba\u0121it ta' \u20ac11.4 miljun g\u0127all-ewwel sena.", "EUCAP Sahel Mali qieg\u0127da fil-qalba tal-appro\u010b\u010b komprensiv tal-UE g\u0127as-sigurt\u00e0 u l-i\u017cvilupp fis-Sa\u0127el u te\u017cisti flimkien ma' \u017cew\u0121 azzjonijiet e\u017cistenti tal-PSDK fir-re\u0121jun: EUCAP Sahel Niger tappo\u0121\u0121a l-\u0121lieda kontra l-kriminalit\u00e0 organizzata u t-terrori\u017cmu fin-Ni\u0121er filwaqt li l-missjoni ta' ta\u0127ri\u0121 tal-UE f'Mali tikkontribwixxi g\u0127ar-ristrutturazzjoni tal-Forzi Armati ta' Mali permezz tat-ta\u0127ri\u0121 u l-g\u0127oti ta' pariri.", "Aktar informazzjoni dwar EUCAP Sahel Mali", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:", "Ara l-pa\u0121na tal-laqg\u0127a"], "date": "19 ta' Jannar 2015", "title": "EUCAP Sahel Mali tir\u010bievi l-approvazzjoni biex tag\u0127ti pariri lill-forzi interni tas-sigurt\u00e0 f'Mali"}
{"url": "https://www.consilium.europa.eu/mt/press/press-releases/2015/01/19/eu-establishes-mission-to-advise-armed-forces-in-the-central-african-republic/", "text": ["Il-Kunsill stabbilixxa l-Missjoni ta' Konsulenza Militari tal-UE fir-Repubblika \u010aentru-Afrikana (EUMAM RCA).", "Din g\u0127andha l-g\u0127an li tappo\u0121\u0121a lill-awtoritajiet \u010aentru-Afrikani fit-t\u0127ejjija ta' riforma tas-settur tas-sigurt\u00e0, spe\u010bjalment f'dik li hija t-tmexxija tal-forzi armati tar-R\u010aA (FACA).", "Il-missjoni l-\u0121dida ser issegwi l-operazzjoni militari tal-UE fir-R\u010aA (EUFOR RCA), li tikkontribwixxi g\u0127as-sigurt\u00e0 fil-kapitali Bangui sal-15 ta' Marzu 2015.", "Ir-Rappre\u017centant G\u0127oli tal-UE g\u0127all-Affarijiet Barranin u l-Politika ta' Sigurt\u00e0, Federica Mogherini, qalet: \"L-Unjoni Ewropea tie\u0127u impenn s\u0127i\u0127 li tappo\u0121\u0121a r-ritorn tar-R\u010aA g\u0127all-istabbilt\u00e0.", "Din il-missjoni l-\u0121dida ser taqdi rwol kritiku fit-tis\u0127i\u0127 tas-settur tas-sigurt\u00e0.", "EUMAM ser tag\u0127ti pariri dwar ir-riformi me\u0127tie\u0121a biex il-forzi armati tar-R\u010aA jsiru armata aktar multi-etnika, professjonali u repubblikana.\"", "Esperti tal-UE ser jag\u0127tu pariri dwar kif jitmexxew il-forzi militari kif ukoll dwar it-t\u0127ejjija ta' riforma sistemika futura tal-FACA.", "Barra minn hekk, huma ser jipprovdu g\u0127arfien espert dwar il-kundizzjonijiet g\u0127al programm ta' ta\u0127ri\u0121 g\u0127all-armata.", "Fuq il-ba\u017ci ta' appro\u010b\u010b gradwali, il-missjoni tista' wkoll twettaq ta\u0127ri\u0121 mhux operazzjonali limitat.", "Il-missjoni g\u0127andha ddum 12-il xahar, minn meta til\u0127aq il-Kapa\u010bit\u00e0 Operazzjonali S\u0127i\u0127a.", "Il-kwartieri \u0121enerali ta' EUMAM ser ikunu jinsabu f'Bangui.", "Il-Brigadier \u0120enerali Dominique Laugel minn Franza n\u0127atret Kmandant tal-Missjoni tal-UE g\u0127al grupp li jista' jkun fih sa 60 membru tal-persunal.", "Il-ba\u0121it g\u0127all-fa\u017ci tat-t\u0127ejjija u l-ewwel sena tal-missjoni huwa stmat li hu ta' \u20ac7.9 miljun.", "Hija me\u0127tie\u0121a de\u010bi\u017cjoni separata tal-Kunsill biex tniedi l-attivitajiet ta' EUMAM.", "L-involviment tal-UE fir-Repubblika \u010aentru-Afrikana", "Ara l-pa\u0121na tal-laqg\u0127a"], "date": "19 ta' Jannar 2015", "title": "L-UE tistabbilixxi missjoni biex tag\u0127ti pariri lill-forzi armati fir-Repubblika \u010aentru-Afrikana"}
{"url": "https://www.consilium.europa.eu/mt/press/press-releases/2015/01/19/fac-150119-council-conclusions-on-tunisia/", "text": ["Laqg\u0127a tal-Kunsill Affarijiet Barranin", "Brussell, 19 ta' Jannar 2015", "Il-Kunsill adotta l-konklu\u017cjonijiet li \u0121ejjin:", "\"1.", "L-Unjoni Ewropea tifra\u0127 lit-Tune\u017cija wara l-elezzjonijiet le\u0121islattivi u presidenzjali, li \u0127allew impatt storiku fit-transizzjoni demokratika tal-pajji\u017c.", "Hija tilqa' l-impenn demokratiku u s-sens ta' responsabbilt\u00e0 tal-poplu Tune\u017cin, tal-mexxejja politi\u010bi kollha u tas-so\u010bjet\u00e0 \u010bivili, li \u017cammew spirtu ta' djalogu adatt biex ji\u0121i \u017cgurat is-su\u010b\u010bess ta' dan il-pro\u010bess.", "L-UE tfa\u0127\u0127ar lill-Awtorit\u00e0 Superjuri Indipendenti g\u0127all-Elezzjonijiet (ISIE) li, b'mod e\u010b\u010bellenti, organizzat diversi elezzjonijiet \u0127ielsa, trasparenti u demokrati\u010bi fi \u017cmien qasir.", "It-tran\u017cizzjoni demokratika Tune\u017cina hija sors ta' tama u ta' ispirazzjoni g\u0127all-popli l-o\u0127ra fir-re\u0121jun.", "L-UE tifra\u0127 lis-Sur B\u00e9ji Ca\u00efd Essebsi li \u0121ie elett President tat-Tune\u017cija, kif ukoll lir-rappre\u017centanti eletti \u0121odda tal-poplu Tune\u017cin.", "Hija tixtieq lill-awtoritajiet il-\u0121odda kull su\u010b\u010bess fit-t\u0127ejjija inklu\u017civa u l-implimentazzjoni tar-riformi li huma essenzjali g\u0127all-konsolidazzjoni tal-istat tad-dritt u l-kisbiet demokrati\u010bi tal-Kostituzzjoni l-\u0121dida, li jiggarantixxu s-sigurt\u00e0 tat-Tune\u017cini kollha u jil\u0127qu l-aspirazzjonijiet ekonomi\u010bi u so\u010bjali li kienu wara r-rivoluzzjoni tal-2011.", "L-UE tibqa' impenjata b'mod determinat li tikkoopera mal-President il-\u0121did tat-Tune\u017cija, il-gvern li jmiss, u s-so\u010bjet\u00e0 Tune\u017cina kollha, sabiex ti\u0121i approfondita s-S\u0127ubija Privile\u0121\u0121ata bejn l-UE u t-Tune\u017cija.", "B'kont me\u0127ud ta' dan, l-UE ser tkompli tappo\u0121\u0121a l-isforzi tal-awtoritajiet il-\u0121odda b'sostenn politiku u finanzjarju adegwat li jikkorrispondi kemm mal-progress di\u0121\u00e0 miksub kif ukoll mal-isfidi li qed ji\u0121u ffa\u010b\u010bjati.\"", "Ara l-pa\u0121na tal-laqg\u0127a"], "date": "19 ta' Jannar 2015", "title": "Konklu\u017cjonijiet tal-Kunsill dwar it-Tune\u017cija"}
{"url": "https://www.consilium.europa.eu/mt/press/press-releases/2015/01/19/council-conclusions-on-the-democratic-republic-of-the-congo-fdlr/", "text": ["Laqg\u0127a tal-Kunsill Affarijiet Barranin", "Brussell, 19 ta' Jannar 2015", "Il-Kunsill adotta l-konklu\u017cjonijiet li \u0121ejjin:", "\"1.", "L-Unjoni Ewropea (UE) tikkonferma l-impenn tag\u0127ha li tippromwovi l-istabbilt\u00e0 u l-i\u017cvilupp fir-Re\u0121jun tal-Lagi l-Kbar u b'mod partikolari l-implimentazzjoni s\u0127i\u0127a tal-Ftehim Qafas g\u0127all-Pa\u010bi, is-Sigurt\u00e0 u l-Kooperazzjoni g\u0127ar-Repubblika Demokratika tal-Kongo (RDK) u r-Re\u0121jun (il-Qafas PSK).", "Il-progress fl-il\u0127uq tal-miri tal-Qafas PSK ma kienx bi\u017c\u017cejjed.", "Je\u0127tie\u0121 li jsiru sforzi m\u0121edda mill-partijiet kollha biex jin\u017camm il-pass biex b'hekk il-Ftehim ikun jista' jil\u0127aq il-potenzjal tieg\u0127u fit-tlaqqig\u0127 tal-atturi kollha fil-kisba ta' g\u0127an komuni.", "2 Filwaqt li l-UE tinnota li g\u0127addiet l-iskadenza tat-2 ta' Jannar u li l-Forzi Demokrati\u010bi g\u0127al-Liberazzjoni tar-Rwanda (FDLR) g\u0127adhom mhumiex konformi g\u0127alkollox mad-de\u010bi\u017cjonijiet tal-Konferenza Internazzjonali dwar ir-Re\u0121jun tal-Lagi l-Kbar (ICGLR), il-Komunit\u00e0 g\u0127all-I\u017cvilupp tan-Nofsinhar tal-Afrika (SADC) u l-Kunsill tas-Sigurt\u00e0 tan-NU (KSNU), hija tenfasizza li wasal il-mument biex jing\u0127ata bidu g\u0127al azzjoni militari skont ir-Ri\u017coluzzjoni 2147 tal-KSNU, u kif mitlub ukoll mid-Dikjarazzjoni Presidenzjali tal-KSNU tat-8 ta' Jannar 2015 u l-Komunikat tal-Mibg\u0127uta Internazzjonali g\u0127ar-Re\u0121jun tal-Lagi l-Kbar tat-2 ta' Jannar 2015.", "Hija titlob lill-awtoritajiet tar-RDK u l-missjoni MONUSCO biex jie\u0127du sehem minnufih fid-di\u017carm tal-FDLR.", "Fi kwalunkwe \u0127in, il-\u0121ellieda tal-FDLR jistg\u0127u jag\u0127\u017clu triq pa\u010bifika billi jid\u0127lu fil-programm g\u0127ad-Di\u017carm, id-Demobilizzazzjoni, ir-Ripatrijazzjoni, ir-Riintegrazzjoni u r-Risistemazzjoni (DRRR) li g\u0127adu g\u0127addej bir-ripatrijazzjoni ta' dawk li kienu membri tal-FDLR fir-Rwanda.", "3.", "L-UE jiddispja\u010biha ferm li re\u010bentement \u017cdiedet il-vjolenza kkaw\u017cata minn gruppi armati fil-Lvant tar-RDK u tikkundanna l-imwiet sostanzjalili \u0121\u0121arrbu.", "Il-ksur kontinwu u serju tad-drittijiet tal-bniedem fir-RDK, b'mod partikolari l-vjolenza sessista u r-rekluta\u0121\u0121 u l-u\u017cu ta' suldati tfal, sew jekk imwettaq minn gruppi armati jew atturi o\u0127ra, huwa assolutament ina\u010b\u010bettabbli u g\u0127andu jitwaqqaf.", "G\u0127alhekk, il-protezzjoni tal-persuni \u010bivili u n-newtralizzazzjoni tal-gruppi armati kollha fil-Lvant tar-RDK g\u0127andhom jibqg\u0127u jkunu prijorit\u00e0 u l-UE t\u0127e\u0121\u0121e\u0121 lir-RDK, flimkien mal-MONUSCO, biex jie\u0127du azzjoni determinata u effettiva kontrihom.", "L-UE t\u0127e\u0121\u0121e\u0121 lir-RDK, f'kooperazzjoni mal-Uganda u r-Rwanda, biex t\u0127affef il-pass tal-programm DDRRR g\u0127al dawk li kienu membri tal-M23.", "L-UE ttenni l-appo\u0121\u0121 tag\u0127ha lil dawk kollha involuti fil-\u0121lieda kontra l-vjolenza sesswali u l-konsegwenzi tag\u0127ha.", "Ma jista' jkun hemm l-ebda impunit\u00e0 g\u0127al dawk responsabbli g\u0127all-abbu\u017ci u l-ksur tad-drittijiet tal-bniedem u d-dritt umanitarju internazzjonali u l-UE tappella lir-RDK biex ti\u017cgura li l-awturi ta' dawn ir-reati kriminali jitressqu quddiem il-\u0121ustizzja.", "4.", "Sabiex tinkiseb l-ambizzjoni ta' pa\u010bi fi \u0127dan ir-re\u0121jun, huwa kru\u010bjali li jintemm it-theddid mill-FDLR u minn gruppi armati o\u0127ra.", "L-azzjoni militari g\u0127andha tkun ikkomplementata b'azzjoni politika li hija wkoll tibni pedament fit-tul g\u0127all-istabbilt\u00e0.", "Billi ji\u0121u indirizzati l-kaw\u017ci fundamentali tal-instabbilt\u00e0, tissa\u0127\u0127a\u0127 il-fidu\u010bja u jing\u0127ata lok g\u0127al investiment u \u017cvilupp fil-futur.", "F'dan ir-rigward huwa kru\u010bjali li titkompla l-implimentazzjoni tal-impenji li ttie\u0127du fil-Qafas PSK, l-organizzazzjoni ta' elezzjonijiet kredibbli u liberi u l-parte\u010bipazzjoni attiva tan-nisa f'konformit\u00e0 mar-Ri\u017coluzzjoni 1325 tal-KSNU.", "L-UE t\u0127e\u0121\u0121e\u0121 lill-garanti \u2013 NU/UA/ICGLR/SADC \u2013 u lill-pajji\u017ci kollha fir-re\u0121jun biex ikomplu bl-isforzi tag\u0127hom f'dan ir-rigward.", "F'dak ir-rigward, l-UE tappo\u0121\u0121a l-isforzi ta' Sa\u00efd Djinnit, il-Mibg\u0127ut Spe\u010bjali tas-Segretarju \u0120enerali tan-Nazzjonijiet Uniti g\u0127ar-Re\u0121jun tal-Lagi l-Kbar.", "L-UE twieg\u0127ed li tosserva r-responsabbiltajiet tag\u0127ha, kemm permezz ta' strumenti politi\u010bi kif ukoll bir-ri\u017corsi g\u0127ad-dispo\u017cizzjoni tag\u0127ha.\"", "Ara l-pa\u0121na tal-laqg\u0127a"], "date": "19 ta' Jannar 2015", "title": "Konklu\u017cjonijiet tal-Kunsill dwar RDK / FDLR"}
{"url": "https://www.consilium.europa.eu/mt/press/press-releases/2015/01/19/declaration-by-the-high-representative-on-behalf-of-the-eu-on-the-boko-haram-insurgency/", "text": ["L-attakk tal-Boko \u0126aram fuq Baga, belt \u017cg\u0127ira fuq il-fruntiera, huwa l-aktar re\u010benti f'serje twila ta' atro\u010bitajiet fejn inqatlu mijiet u \u0121ew spostati eluf ta' nies inno\u010benti.", "Intlaqtu kemm Insara kif ukoll Musulmani, bil-vittmi jinkludu mexxejja tradizzjonali u reli\u0121ju\u017ci, g\u0127alliema u studenti, bdiewa, bejjieg\u0127a tas-suq u ra\u0127\u0127ala, u suldati mill-Kamerun u n-Ni\u0121erja.", "Id-dinja baqg\u0127et imwa\u0127\u0127xa bil-vjolenza, b'mod partikolari kontra n-nisa u t-tfal.", "L-UE tikkundanna bl-aktar mod qawwi dan il-qtil indiskriminat mill-Boko \u0126aram, li jirrappre\u017centa attakk kontra d-drittijiet tal-bniedem u d-dinjit\u00e0 umana.", "L-UE tesprimi l-kondoljanzi u s-solidarjet\u00e0 tag\u0127ha mal-vittmi kollha u dawk qrib tag\u0127hom u tissottolinja l-importanza ur\u0121enti li l-pajji\u017ci affettwati jing\u0127ataw appo\u0121\u0121 sabiex ji\u017cguraw il-protezzjoni tal-popolazzjonijiet tag\u0127hom.", "Attakki dejjem aktar frekwenti, b'mod partikolari \u0121ewwa l-Kamerun, juru li t-theddida tal-Boko \u0126aram \u0127adet dimensjoni re\u0121jonali.", "Ir-rewwixta pprovokat ammont dejjem jikber ta' mwiet, u l-ispostament tal-popolazzjoni fuq skala b\u0127al qatt qabel, \u0121ewwa n-Ni\u0121erja u wkoll fin-Ni\u0121er, il-Kamerun u \u010b-\u010aad.", "Is-sitwazzjoni umanitarja hija aggravata mid-distanza mbieg\u0127da ta\u017c-\u017coni kkon\u010bernati u t-tnaqqis kontinwu tas-sigurt\u00e0 g\u0127all-\u0127addiema umanitarji.", "Hija biss kooperazzjoni re\u0121jonali intensiva bejn in-Ni\u0121erja u l-\u0121irien tag\u0127ha li tista' ti\u0121\u0121enera tmexxija lokali li twassal g\u0127al soluzzjoni dejjiema g\u0127al sfida multidimensjonali.", "Nistennew b'interess il-kisba ta' ri\u017cultati konkreti fil-laqg\u0127a ministerjali ta' segwitu li jmiss g\u0127as-Summits ta' Pari\u0121i, Londra u Abuja, li g\u0127andha ssir f'Niamey fl-20 ta' Jannar, li fiha ser tipparte\u010bipa l-UE.", "L-UE tibqa' impenjata li tipprovdi firxa komprensiva ta' mi\u017curi politi\u010bi, kontra t-terrori\u017cmu u ta' appo\u0121\u0121 g\u0127all-i\u017cvilupp lin-Ni\u0121erja u l-\u0121irien tag\u0127ha, filwaqt li tkompli tipprovdi g\u0127ajnuna umanitarja lill-popolazzjonijiet affettwati mill-kri\u017ci.", "L-UE tinsab lesta li tappo\u0121\u0121a r-re\u0121jun fl-i\u017cgurar ta' segwitu effettiv g\u0127all-konferenza ta' Niamey u fi kwalunkwe mi\u017cura o\u0127ra me\u0127tie\u0121a biex ti\u0121i indirizzata din it-theddida."], "date": "19 ta' Jannar 2015", "title": "Dikjarazzjoni tar-Rappre\u017centant G\u0127oli f'isem l-UE dwar ir-Rewwixta tal-Boko \u0126aram"}
{"url": "https://www.consilium.europa.eu/mt/press/press-releases/2015/01/20/cooperation-council-eu-armenia-good-progress-towards-deepened-cooperation/", "text": ["Il-Kunsill ta' Kooperazzjoni bejn l-Unjoni Ewropea (UE) u r-Repubblika tal-Armenja kellu l-\u0127mistax-il laqg\u0127a tieg\u0127u nhar it-Tlieta, 20 ta' Jannar 2015.", "L-Unjoni Ewropea u l-Armenja kkonfermaw l-impenn kon\u0121unt tag\u0127hom biex isa\u0127\u0127u u japprofondixxu l-kooperazzjoni tag\u0127hom fl-oqsma kollha possibbli u kompatibbli mal-obbligi internazzjonali \u0121odda tal-Armenja.", "Il-Kunsill ta' Kooperazzjoni analizza r-riformi politi\u010bi u so\u010bjali re\u010benti fl-Armenja.", "L-UE \u0127adet nota tal-progress li sar fl-implimentazzjoni ta' dawn ir-riformi, filwaqt li fl-istess \u0127in \u0127e\u0121\u0121et lill-Armenja biex t\u0127affef ir-riformi f'oqsma spe\u010bifi\u010bi, b'mod partikolari d-demokrazija u l-istat tad-dritt, il-\u0127idma kontra l-korruzzjoni, id-drittijiet tal-bniedem u l-libertajiet fundamentali, ir-riforma kostituzzjonali u dik \u0121udizzjarja.", "Ing\u0127atat attenzjoni partikolari lill-\u0127tie\u0121a g\u0127al riforma tas-sistema elettorali, lill-\u0127tie\u0121a g\u0127all-i\u017cgurar ta' libert\u00e0 tal-mezzi tal-komunikazzjoni, u lir-rwol importanti tas-so\u010bjet\u00e0 \u010bivili.", "I\u017c-\u017cew\u0121 na\u0127at \u0127adu kont tal-e\u017cer\u010bizzju ta' riflessjoni kon\u0121unt tag\u0127hom biex jivvalutaw l-ambitu potenzjali u l-ba\u017ci legali g\u0127ar-relazzjonijiet futuri bejn l-UE u l-Armenja.", "Huma komplew je\u017caminaw liema oqsma ta' kooperazzjoni bilaterali potenzjali huma kompatibbli mal-parte\u010bipazzjoni tal-Armenja fl-Unjoni Ekonomika Ewro-Asjatika u indirizzaw il-ba\u017ci legali possibbli g\u0127al relazzjonijiet kuntrattwali futuri bejn l-UE u l-Armenja.", "Il-Kunsill ta' Kooperazzjoni laqa' l-progress tajjeb li sar fl-implimentazzjoni tas-S\u0127ubija g\u0127all-Mobbilt\u00e0.", "L-UE tenniet l-impenn sod tag\u0127ha li ttejjeb il-mobbilt\u00e0 ta\u010b-\u010bittadini f'ambjent sigur u \u0121estit b'mod tajjeb, li hu objettiv \u010bentrali tas-S\u0127ubija tal-Lvant.", "I\u017c-\u017cew\u0121 na\u0127at laqg\u0127u d-d\u0127ul fis-se\u0127\u0127 tal-ftehim dwar il-fa\u010bilitazzjoni tal-vi\u017ca u dak dwar ir-riammissjoni mill-a\u0127\u0127ar Kunsill ta' Kooperazzjoni 'l hawn, u l-implimentazzjoni \u0121enerali tajba tag\u0127hom.", "L-UE kkonfermat l-appo\u0121\u0121 kontinwu tag\u0127ha g\u0127all-isforzi ta' riforma tal-Armenja, inklu\u017c l-implimentazzjoni tal-ftehim dwar il-fa\u010bilitazzjoni tal-vi\u017ca u dak dwar ir-riammissjoni, u \u0127e\u0121\u0121et lill-Armenja biex tag\u0127mel l-a\u0127jar u\u017cu mill-assistenza li tir\u010bievi g\u0127al dan l-g\u0127an mill-UE.", "G\u0127all-perjodu 2014-2017 dan ser jammonta bejn EUR 140 u EUR 170 miljun, iffokati fuq l-i\u017cvilupp tas-settur privat, l-amministrazzjoni pubblika u r-riforma tas-settur \u0121udizzjarju.", "L-UE u l-Armenja analizzaw ukoll l-attivitajiet li twettqu matul is-sena li g\u0127addiet fil-kuntest tas-S\u0127ubija tal-Lvant.", "Huma enfasizzaw l-importanza ta' azzjonijiet kon\u0121unti effettivi fid-dawl tas-Summit tal-2015 tas-S\u0127ubija tal-Lvant f'Riga, u fakkru l-objettivi, l-istrumenti u l-azzjonijiet stabbiliti fil-Pjan Direzzjonali tas-S\u0127ubija tal-Lvant.", "Il-Kunsill ta' Kooperazzjoni indirizza kwistjonijiet re\u0121jonali u prospetti g\u0127ar-ri\u017coluzzjoni tal-konflitt Nagarno-Karabakh.", "Dwar dan tal-a\u0127\u0127ar, l-UE affermat li l-istatus quo mhuwiex a\u010b\u010bettabbli u l-prijorit\u00e0 li hi tag\u0127ti g\u0127al ri\u017coluzzjoni pa\u010bifika bikrija ta' dan il-konflitt.", "L-UE tenniet ir-rieda tag\u0127ha li tappo\u0121\u0121a l-attivitajiet g\u0127all-bini ta' pa\u010bi u r-rieda tag\u0127ha li tipprovdi appo\u0121\u0121 ta' rikostruzzjoni u riabilitazzjoni lir-re\u0121juni milqutin mill-konflitt, ladarba jintla\u0127aq ftehim ta' pa\u010bi.", "I\u017c-\u017cew\u0121 na\u0127at tennew l-appo\u0121\u0121 tag\u0127hom g\u0127all-isforzi tal-Kopresidenti tal-Grupp ta' Minsk tal-OSKE.", "B'referenza g\u0127al-livell bla pre\u010bedent tat-tensjonijiet tas-sena li g\u0127addiet, l-UE enfasizzat li s-sitwazzjoni ta' sigurt\u00e0 matul il-Linja ta' Kuntatt u l-fruntiera internazzjonali bejn l-Armenja u l-Azerbaj\u0121an g\u0127adha kwistjoni ta' t\u0127assib serju.", "L-UE appellat li\u017c-\u017cew\u0121 na\u0127at biex jirrispettaw il-waqfien mill-\u0121lied, je\u017cer\u010bitaw kawtela u jintensifikaw l-isforzi g\u0127all-pa\u010bi.", "L-UE kienet irrappre\u017centata mis-Sur Edgars Rink\u0113vi\u010ds, il-Ministru g\u0127all-Affarijiet Barranin tal-Latvja, b\u0127ala l-President tal-Kunsill ta' Kooperazzjoni u kap tad-delegazzjoni tal-Unjoni Ewropea f'isem ir-Rappre\u017centant G\u0127oli tal-Unjoni g\u0127all-Affarijiet Barranin u l-Politika ta' Sigurt\u00e0, is-Sinjura Federica Mogherini, u mis-Sur Johannes Hahn, Kummissarju g\u0127all-Politika Ewropea tal-Vi\u010binat u n-Negozjati g\u0127at-Tkabbir.", "Id-delegazzjoni Armena kienet immexxija mis-Sur Edward Nalbandian, Ministru g\u0127all-Affarijiet Barranin tar-Repubblika tal-Armenja.", "Ara l-pa\u0121na tal-laqg\u0127a"], "date": "20 ta' Jannar 2015", "title": "Kunsill ta' Kooperazzjoni UE-Armenja: progress tajjeb lejn kooperazzjoni aktar profonda"}
{"url": "https://www.consilium.europa.eu/mt/press/press-releases/2015/02/09/council-conclusions-elections-nigeria/", "text": ["Laqg\u0127a tal-Kunsill Affarijiet Barranin", "Brussell, 9 ta' Frar 2015", "Il-kultura demokratika vigoru\u017ca tal-Afrika tidher mill-g\u0127add kbir ta' elezzjonijiet li ser isiru fil-kontinent fl-2015.", "L-Unjoni Ewropea ter\u0121a' tafferma l-politika aktar mifruxa tag\u0127ha ta' appo\u0121\u0121 g\u0127al elezzjonijiet pa\u010bifi\u010bi, inklu\u017civi, trasparenti u kredibbli u r-rieda tag\u0127ha li tassisti lin-Ni\u0121erja f'dan ir-rigward.", "Din is-sena, l-Unjoni Ewropea ser tkun qed tipprovdi wkoll appo\u0121\u0121 elettorali lil g\u0127add ta' pajji\u017ci fl-Afrika.", "L-Unjoni Ewropea ser tkun qed tiffoka b'interess partikolari fuq l-elezzjonijiet g\u0127all-\u0127atra ta' Gvernaturi, il-Parlament u l-President fin-Ni\u0121erja: l-akbar e\u017cer\u010bizzju wa\u0127dieni ta' demokrazija fl-Afrika.", "It-twettiq u l-kwalit\u00e0 ta' dan il-pro\u010bess elettorali ser ikunu kru\u010bjali g\u0127all-futur tan-Ni\u0121erja, ir-re\u0121jun u l-kontinent.", "G\u0127aldaqstant, l-UE hi ddi\u017cappuntata min\u0127abba l-posponiment tal-elezzjonijiet ibba\u017cat fuq parir rigward sigurt\u00e0 li xxandar tard \u0127afna.", "L-Unjoni Ewropea t\u0127e\u0121\u0121e\u0121 b'mod qawwi lill-Kummissjoni Elettorali Nazzjonali Indipendenti (INEC) biex ti\u017cgura li ji\u0121u stabbiliti l-arran\u0121amenti me\u0127tie\u0121a g\u0127al elezzjonijiet trasparenti u mmexxija tajjeb.", "Hija tappella biex il-partijiet kollha jirrispettaw l-indipendenza tal-INEC, ji\u017cguraw li l-elezzjonijiet isiru ming\u0127ajr aktar dewmien u li kull \u010bittadin Ni\u0121erjan eli\u0121ibbli jkun jista' jitfa' l-vot tieg\u0127u b'mod \u0121ust, inklu\u017ci dawk affettwati mis-sitwazzjoni ta' sigurt\u00e0 fil-grigal tal-pajji\u017c.", "Il-Kunsill jilqa' l-\"Ftehim ta' Abuja\", li \u0121ie ffirmat fl-14 ta' Jannar 2015, fejn il-mexxejja politi\u010bi \u0127adu l-impenn li jimpedixxu l-vjolenza elettorali qabel, waqt u wara l-elezzjonijiet.", "Huwa essenzjali kemm g\u0127an-nies tan-Ni\u0121erja kif ukoll g\u0127ar-reputazzjoni internazzjonali tan-Ni\u0121erja li dan l-impenn ji\u0121i onorat ming\u0127ajr e\u010b\u010bezzjoni matul il-pro\u010bess elettorali kollu, irrispettivament mir-ri\u017cultati.", "L-UE tkun partikolarment preokkupata minn tentattivi ma\u0127subin biex ji\u0121i mminat il-pro\u010bess elettorali, permezz tal-vjolenza jew bi kwalunkwe mezz ie\u0127or, u jkollha tikkunsidra b'mod rapidu kif tirrea\u0121ixxi g\u0127al dan.", "L-Unjoni Ewropea tenfasizza li t-tilwim kollu dwar it-twettiq jew ir-ri\u017cultati tal-elezzjonijiet g\u0127andu ji\u0121i ttrattat permezz tal-pro\u010bessi \u0121udizzjarji adatti.", "F'dan ir-rigward, il-Kunsill jitlob lis-servizzi tas-sigurt\u00e0 Ni\u0121erjani biex jonoraw l-obbligu tag\u0127hom li jappo\u0121\u0121aw il-kostituzzjoni u biex i\u017commu l-ordni pubbliku matul il-pro\u010bess elettorali fuq kull na\u0127a u b'mod proporzjonat, biex b'hekk i\u010b-\u010bittadini eli\u0121ibbli kollha jkunu jistg\u0127u je\u017cer\u010bitaw b'mod liberu u b'mod pa\u010bifiku d-dritt demokratiku tag\u0127hom.", "Peress li l-media g\u0127andha rwol importanti fl-organizzazzjoni ta' elezzjonijiet trasparenti, l-UE tappella lill-awtoritajiet kollha biex ji\u017cguraw il-libertajiet u l-a\u010b\u010bess s\u0127i\u0127 tal-media.", "Biex tappo\u0121\u0121a dawn l-isforzi l-Unjoni Ewropea pprovdiet pakkett ta' assistenza fil-pro\u010bess elettorali Ni\u0121erjan li jammonta g\u0127al \u20ac 35 miljun, u fuq l-istedina tal-awtoritajiet Ni\u0121erjani, stazzjonat missjoni ta' osservazzjoni elettorali tal-UE mmexxija mill-MPE s-Sur Santiago Fisas Ayxel\u00e0, li ser ikun qed jirritorna lejn in-Ni\u0121erja din il-\u0121img\u0127a biex iwettaq valutazzjoni kontinwa u komprensiva tal-elezzjonijiet, f'kooperazzjoni ma' missjonijiet o\u0127ra ta' osservaturi.", "Ara l-pa\u0121na tal-laqg\u0127a"], "date": "9 ta' Frar 2015", "title": "Konklu\u017cjonijiet tal-Kunsill dwar l-elezzjonijiet fin-Ni\u0121erja"}
{"url": "https://www.consilium.europa.eu/mt/press/press-releases/2015/02/09/conclusions-conseil-republique-centrafricaine/", "text": ["Kunsill Affarijiet Barranin", "Brussell, 9 ta' Frar 2015", "L-Unjoni Ewropea (UE) tibqa' impenjata ferm fir-Repubblika \u010aentru-Afrikana (R\u010aA) biex tappo\u0121\u0121a pro\u010bess sostenibbli g\u0127all-\u0127ru\u0121 mill-kri\u017ci.", "Il-Ftehimiet ta' Libreville f'Jannar tal-2013, ta' N'Djamena f'April tal-2013, u ta' Brazzaville f'Lulju tal-2014, approvati mill-Kunsill tas-Sigurt\u00e0 tan-Nazzjonijiet Uniti, jibqg\u0127u l-kuntest ta' referenza essenzjali g\u0127all-atturi nazzjonali, re\u0121jonali u internazzjonali kollha.", "L-UE ttenni l-appo\u0121\u0121 s\u0127i\u0127 tag\u0127ha g\u0127all-\u0127idma tal-awtoritajiet ta' transizzjoni, filwaqt li tawguralhom g\u0127all-kooperazzjoni mill-qrib tag\u0127hom man-NU, l-UA u l-ECCAS.", "Hija titlob biex ji\u0121i segwit il-pro\u010bess politiku mmexxi mill-Kap tal-Istat tat-transizzjoni, bl-appo\u0121\u0121 tal-Ombudsman g\u0127all-kri\u017ci \u010aentru-Afrikana, filwaqt li ji\u0121i rrispettat il-qafas stabbilit mill-Kunsill tas-Sigurt\u00e0, inklu\u017ca s-sistema ta' sanzjonijiet individwali.", "F'dan ir-rigward, l-UE titlob lill-atturi kollha tar-R\u010aA u lill-pajji\u017ci kollha tar-re\u0121jun biex jikkooperaw mal-Kumitat tas-Sanzjonijiet tal-Kunsill tas-Sigurt\u00e0.", "L-UE tfa\u0127\u0127ar lill-ECCAS g\u0127all-po\u017cizzjoni soda li \u0127adet waqt il-konsultazzjoni ta' Addis Ababa fil-31 ta' Jannar 2015 fir-rigward ta' kull pro\u010bedura parallela li tista' tikkomprometti l-isforzi attwali tal-komunit\u00e0 internazzjonali bil-g\u0127an li jer\u0121a' jkun hemm il-pa\u010bi, is-sigurt\u00e0 u l-istabbilt\u00e0 fir-R\u010aA.", "Il-Forum ta' Bangui ser ikun pass de\u010bi\u017civ f'dawn l-isforzi.", "F'din il-perspettiva, l-UE tfa\u0127\u0127ar il-konsultazzjonijiet popolari inklu\u017civi li saru mill-21 ta' Jannar dwar il-valuri tal-pa\u010bi, id-djalogu u r-rikon\u010biljazzjoni.", "I\u010b-\u010aentru-Afrikani g\u0127andhom jie\u0127du f'idejhom il-pro\u010bess b'mod s\u0127i\u0127.", "L-UE tfa\u0127\u0127ar l-isforzi tal-forzi internazzjonali, MINUSCA, Sangaris u EUFOR RCA, li jikkooperaw fuq il-post biex jipprote\u0121u li\u010b-\u010bittadini u jikkontribwixxu g\u0127all-istabbilt\u00e0 tal-pajji\u017c.", "Minkejja li sar xi progress, is-sitwazzjoni g\u0127adha fra\u0121li.", "F'dan ir-rigward, l-UE tikkundanna bis-s\u0127i\u0127 il-\u0127tif re\u010benti f'Bangui.", "Hija tinsab partikolarment im\u0127assba bl-ostakoli g\u0127at-twettiq korrett tal-konsultazzjonijiet fuq il-post fil-kuntest tal-pro\u010bess ta' rikon\u010biljazzjoni u ta' pa\u010bi, b'mod partikolari fi\u010b-\u010bentru u l-grigal tal-pajji\u017c.", "Il-vjolenza minn gruppi armati tikkostitwixxi theddida g\u0127all-popolazzjoni \u010aentru-Afrikana, l-Istat u l-integrit\u00e0 territorjali tieg\u0127u.", "L-UE tibqa' favur li tinstab soluzzjoni g\u0127al waqfien effettiv u dejjiemi mill-\u0121lied.", "Il-gruppi armati attivi fir-R\u010aA huma msej\u0127a jipparte\u010bipaw f'dan il-pro\u010bess billi jirrispettaw il-qafas tat-transizzjoni u l-prin\u010bipji tal-\u0121lieda kontra l-impunit\u00e0 g\u0127al dawk responsabbli minn reati serji fir-rigward tad-dritt internazzjonali.", "L-UE tappella lill-awtoritajiet tat-transizzjoni u lill-pajji\u017ci kollha tar-re\u0121jun biex ikomplu jikkooperaw mal-Qorti Kriminali Internazzjonali.", "Meta l-operazzjoni Ewropea EUFOR RCA jintemm il-mandat tag\u0127ha fil-15 ta' Marzu 2015 u tittrasferixxi l-missjoni tag\u0127ha fil-belt kapitali g\u0127all-missjoni tan-Nazzjonijiet Uniti g\u0127all-istabbilizzazzjoni fir-Repubblika \u010aentru-Afrikana (MINUSCA), ser ti\u0121i mobbilizzata missjoni militari \u0121dida tal-Kunsill tan-NU (EUMAM RCA), stabbilita fid-19 ta' Jannar 2015, g\u0127al perijodu ta' sena, f'Bangui bl-appo\u0121\u0121 ta\u010b-\u010aentru-Afrikani u b'koordinazzjoni mill-qrib ma' MINUSCA fil-kuntest tal-mandat tag\u0127ha fil-qasam tar-riforma tas-settur tas-sigurt\u00e0.", "EUMAM RCA ser tipprovdi lill-Gvern \u010aentru-Afrikan b'pariri minn esperti, inklu\u017c fl-oqsma relatati mal-\u0121eneru u d-drittijiet tal-bniedem, fil-perspettiva tar-riforma tal-Forzi Armati \u010aentru-Afrikani (FACA) f'forza armata professjonali, demokratikament responsabbli u li tirrappre\u017centa n-nazzjon kollu.", "Il-Kunsill ser japprova t-tnedija ta' din il-missjoni \u0121dida tal-PSDK, li g\u0127andha tibda topera mill-1 ta' Marzu 2015.", "G\u0127al dan il-g\u0127an, l-UE tissottolinja l-importanza li titlesta malajr il-\u0121enerazzjoni tal-forzi ta' EUMAM RCA.", "L-UE tfa\u0127\u0127ar il-kooperazzjoni tajba mal-awtoritjajiet \u010aentru-Afrikani u s-s\u0127ab l-o\u0127ra fuq il-post, b'mod partikolari n-NU.", "It-transizzjoni fir-R\u010aA g\u0127andha twassal g\u0127al elezzjonijiet presidenzjali u le\u0121islattivi organizzati, liberi, \u0121usti u kredibbli.", "F'dan ir-rigward, l-UE titlob lill-awtoritajiet ikkon\u010bernati biex jipprovdu l-kjarifiki indispensabbli biex ji\u0121i segwit il-pro\u010bess elettorali, b'mod partikolari kif ser ji\u0121u implimentati l-operazzjonijiet elettorali, sabiex ikunu jistg\u0127u ji\u0121u mobbilizzati l-atturi kollha fir-rigward tal-kalendarju elettorali previst.", "Abba\u017ci ta' dan, l-UE tikkonferma d-disponibbilt\u00e0 tag\u0127ha biex tikkontribwixxi immedjatament fl-elezzjonijiet fir-R\u010aA fil-qafas tal-programm ta' appo\u0121\u0121 tan-NU, u tistieden lill-awtoritajiet tat-transizzjoni, bl-appo\u0121\u0121 tan-NU, biex ifittxu b'mod attiv il-mobbilizzazzjoni ta' donaturi o\u0127ra.", "L-UE tibqa' preokkupata ferm bis-sitwazzjoni umanitarja fir-R\u010aA.", "Hija m\u0127assba b'mod partikolari bis-sitwazzjoni tal-popolazzjonijiet spostati u i\u017colati \u0121ewwa l-pajji\u017c kif ukoll tar-refu\u0121jati fil-pajji\u017ci \u0121irien.", "L-UE tikkundanna l-abbu\u017ci serji u ripetuti mill-gruppi armati kontra \u010b-\u010bivili u l-\u0127addiema umanitarji.", "Il-b\u017connijiet jibqg\u0127u enormi, u l-isforzi tad-donaturi g\u0127andhom jibqg\u0127u g\u0127addejjin u ji\u0121u intensifikati.", "Konxja mid-diffikultajiet serji li g\u0127addejja minnhom ir-R\u010aA fil-qasam tar-ri\u017corsi, l-UE ta\u0127dem b'mod kon\u0121unt mal-FMI u l-awtoritajiet \u010aentru-Afrikani biex jer\u0121a' ji\u0121u stabbiliti b'mod progressiv l-ekwilibriji ba\u0121itarji me\u0127tie\u0121a fir-R\u010aA, fid-dawl tal-importanza tag\u0127hom g\u0127all-funzjonament tajjeb tas-servizzi essenzjali tal-Istat.", "Ara l-pa\u0121na tal-laqg\u0127a"], "date": "9 ta' Frar 2015", "title": "Konklu\u017cjonijiet tal-Kunsill dwar ir-Repubblika \u010aentru-Afrikana"}
{"url": "https://www.consilium.europa.eu/mt/press/press-releases/2015/02/09/the-seventh-eu-lebanon-association-council-strengthened-partnership-challenging-times/", "text": ["Il-Kunsill ta' Asso\u010bjazzjoni Unjoni Ewropea-Libanu sar fid-9 ta' Frar fi Brussell.", "Din hija", "s-seba' laqg\u0127a minn mindu da\u0127al fis-se\u0127\u0127 il-Ftehim ta' Asso\u010bjazzjoni UE-Libanu", "Il-Kunsill ta' Asso\u010bjazzjoni pprovda opportunit\u00e0 f'waqtha biex ji\u0121u diskussi r-reazzjonijiet g\u0127all-", "isfidi politi\u010bi, ta' sigurt\u00e0, umanitarji, ekonomi\u010bi u so\u010bjali straordinarji", "tal-Libanu, kif ukoll biex isir rendikont tal-i\u017cvilupp \u0121enerali tar-relazzjonijiet bilaterali u tal-implimentazzjoni tal-Ftehim ta' Asso\u010bjazzjoni UE-Libanu u l-Pjan ta' Azzjoni tal-PEV (Politika Ewropea tal-Vi\u010binat).", "Kienet ukoll opportunit\u00e0 g\u0127al skambju ta' fehmiet dwar is-sitwazzjoni fir-re\u0121jun tal-Lvant Nofsani.", "Waqt il-laqg\u0127a, i\u017c-\u017cew\u0121 na\u0127at", "iffirmaw il-Protokoll g\u0127all-Ftehim ta' Asso\u010bjazzjoni li jippermetti l-parte\u010bipazzjoni tal-Libanu fl-UE.", "Il-parte\u010bipazzjoni tas-s\u0127ab tal-PEV fi programmi - u agenziji - tal-UE hija ma\u0127suba biex tippromwovi r-riformi u l-modernizzazzjoni fil-vi\u010binat tal-UE u ssa\u0127\u0127a\u0127 il-konver\u0121enza amministrattiva u regolatorja ta' pajji\u017ci s\u0127ab mal-UE.", "Sabiex jie\u0127du sehem fi programmi spe\u010bifi\u010bi, il-pajji\u017ci s\u0127ab jiffirmaw ftehim dwar il-modalitajiet mal-Kummissjoni Ewropea.", "In na\u0127a Ewropea tenniet", "l-impenn tal-UE g\u0127all-unit\u00e0, l-istabbilt\u00e0, l-indipendenza, is-sovranit\u00e0 u l-integrit\u00e0 territorjali tal-Libanu", ", b'mod partikolari min\u0127abba s-sitwazzjoni li qed te\u0127\u017cien fis-Sirja u l-instabbilt\u00e0 fir-re\u0121jun.", "L-Unjoni Ewropea fakkret fl-importanza essenzjali li ji\u0121i \u017cgurat", "funzjonament effettiv tal-istituzzjonijiet tal-Libanu", "f'konformit\u00e0 mal-qafas kostituzzjonali tieg\u0127u.", "L-UE tibqa' kompletament konxja tal-", "isfidi enormi ta' sigurt\u00e0", "li l-kri\u017ci fis-Sirja tippre\u017centa b'mod partikolari lil-Libanu.", "Hija tenniet l-impenn tag\u0127ha biex tfittex modi biex tkompli ssa\u0127\u0127a\u0127 l-appo\u0121\u0121 attwali tal-UE u tal-istati membri.", "L-UE tfa\u0127\u0127ar id-determinazzjoni tal-", "forzi tas-sigurt\u00e0 Libani\u017ci", "biex jipprote\u0121u l-istabbilt\u00e0 u s-sigurt\u00e0 tal-Libanu u biex jirrispondu g\u0127al dan it-theddid g\u0127as-sigurt\u00e0 b'forzi kon\u0121unti.", "L-UE fa\u0127\u0127ret ukoll l-sforzi konsiderevoli tal-Libanu biex jipprovdi kenn lir-", "refu\u0121jati mis-Sirja", "u tenniet l-impenn tag\u0127ha li tkompli tg\u0127in lil-Libanu biex jipprovdi assistenza lir-refu\u0121jati u l-komunitajiet ospitanti vulnerabbli.", "L-UE enfasizzat l-importanza tas-so\u010bjet\u00e0 politika g\u0127anja u inklu\u017civa kif ukoll is-so\u010bjet\u00e0 \u010bivili vibranti fil-Libanu, u enfasizzat il-\u0127tie\u0121a ta' appo\u0121\u0121 g\u0127al dan il-mudell f'\u0121ie\u0127 il-\u0121ejjieni tar-re\u0121jun.", "Min-na\u0127a tag\u0127ha, id-", "delegazzjoni Libani\u017ca", "esprimiet l-importanza mog\u0127tija mil-Libanu g\u0127ar-relazzjonijiet tieg\u0127u mal-UE, u r-rieda li jippromwovihom f'diversi oqsma, b'mod li jikkorrispondi g\u0127ar-rabtiet politi\u010bi, ekonomi\u010bi u kulturali stori\u010bi li jg\u0127aqqdu \u017c-\u017cew\u0121 na\u0127at.", "Il-Libanu esprima l-apprezzament tieg\u0127u g\u0127all-appo\u0121\u0121 tal-UE, kemm g\u0127all-fondi g\u0127all-i\u017cvilupp kif ukoll dawk umanitarji, u ttama li l-appo\u0121\u0121 attwali jkompli jitjieb, inklu\u017c biex ji\u0121u indirizzati b'mod adegwat l-isfidi emer\u0121enti tas-sigurt\u00e0.", "In-na\u0127a Libani\u017ca enfasizzat l-effetti konsegwenti serji tal-kri\u017ci Sirjana, f'termini ta' sigurt\u00e0 u l-influss massiv ta' \u010bittadini Sirjani fil-Libanu, li jikkostitwixxu sfida g\u0127all-interessi nazzjonali tal-pajji\u017c.", "Il-Libanu, b\u0127ala sie\u0127eb fit-tul, esprima l-interess tieg\u0127u li jikkontribwixxi b'mod attiv g\u0127ar-riflessjoni li g\u0127addejja fuq ir-rie\u017cami tal-PEV permezz ta' diversi fora, kif me\u0127tie\u0121.", "Il-Kunsill ta' Asso\u010bjazzjoni ddiskuta t-tieni", "Pjan ta' Azzjoni tal-PEV", "li l-Libanu u l-UE bdew jimplimentaw, fil-prattika, mill-bidu tal-2013, qabel l-adozzjoni formali tieg\u0127u f'\u0120unju 2014.", "Mill-a\u0127\u0127ar laqg\u0127a tal-Kunsill ta' Asso\u010bjazzjoni, l-", "intensit\u00e0 tar-relazzjonijiet bejn l-UE u l-Libanu", "re\u0121g\u0127et \u0121iet ikkonfermata minn sensiela ta' \u017cjarat ta' livell g\u0127oli u t-tkomplija tad-djalogu regolari.", "Minbarra \u017cew\u0121 laqg\u0127at tal-Kumitat ta' Asso\u010bjazzjoni, saru bosta laqg\u0127at ta' sottokumitati, u tnieda djalogu dwar il-migrazzjoni u l-mobbilt\u00e0.", "I\u017c-\u017cew\u0121 na\u0127at laqg\u0127u d-diskussjonijiet komprensivi li kienu jinvolvu konsultazzjonijiet estensivi mal-ministeri Libani\u017ci, is-servizzi tal-UE u s-so\u010bjet\u00e0 \u010bivili kemm fil-Libanu kif ukoll fl-Ewropa.", "L-Unjoni Ewropea u l-Libanu g\u0127arfu wkoll l-importanza li jimxu 'l quddiem sa fejn huwa attwalment possibbli lejn", "l-implimentazzjoni tal-g\u0127anijiet maqbula b'mod kon\u0121unt tal-Pjan ta' Azzjoni", ", li huma bba\u017cati fuq l-a\u0121enda ta' riformi tal-Libanu.", "Il-kisba tag\u0127hom ser ikollha benefi\u010b\u010bji importanti g\u0127all-poplu Libani\u017c fl-oqsma ekonomi\u010bi, so\u010bjali u politi\u010bi, kif ukoll g\u0127all-Unjoni Ewropea.", "Kunsill ta' Asso\u010bjazzjoni UE-Libanu kien ippresedut mir-Rappre\u017centant G\u0127oli/Vi\u010bi President Federica Mogherini", ".", "Il-Kummissjoni Ewropea kienet rappre\u017centata minn Johannes Hahn, Kummissarju g\u0127all-Politika Ewropea tal-Vi\u010binat (PEV) u n-Negozjati g\u0127at-Tkabbir.", "In-na\u0127a Libani\u017ca kienet rappre\u017centata minn Gebran Bassil, Ministru g\u0127all-Affarijiet Barranin.", "Alain Hakim, Ministru g\u0127all-Ekonomija u l-Kummer\u010b, li huwa l-punt fokali tal-PEV fil-Gvern Lebani\u017c, u Arthur Nazarian, Ministru g\u0127all-Ener\u0121ija u r-Ri\u017corsi Idrawli\u010bi, attendew g\u0127al-laqg\u0127a wkoll.", "Ara l-pa\u0121na tal-laqg\u0127a"], "date": "9 ta' Frar 2015", "title": "Is-seba' Kunsill ta' Asso\u010bjazzjoni UE-Libanu: S\u0127ubija Msa\u0127\u0127a fi \u017bminijiet Diffi\u010bli"}
{"url": "https://www.consilium.europa.eu/mt/press/press-releases/2015/02/09/council-conclusions-libya/", "text": ["Laqg\u0127a tal-Kunsill Affarijiet Barranin", ", 9 ta' Frar 2015", "L-EU tilqa' l-pro\u010bess tad-djalogu politiku Libjan iffa\u010bilitat min-NU li beda f'\u0120inevra.", "L-UE tqis b\u0127ala inkora\u0121\u0121anti \u017c-\u017cew\u0121 \u010bikli ta' ta\u0127ditiet fuq livell politiku u t-tnedija ta' diskussjonijiet bejn ir-rappre\u017centanti muni\u010bipali u dawk tal-kunsilli lokali.", "L-UE tfa\u0127\u0127ar l-isforzi tar-Rappre\u017centant Spe\u010bjali tas-Segretarju \u0120enerali tan-NU (UNSRSG) Bernardino Le\u00f3n biex laqqa' l-partijiet flimkien.", "L-UE temmen li huwa importanti li dan il-pro\u010bess ikun kemm jista' jkun inklu\u017civ sabiex il-Libjani kollha j\u0127ossuhom rappre\u017centati mid-de\u010bi\u017cjonijiet adottati matulu.", "Hija tfa\u0127\u0127ar lil dawk li pparte\u010bipaw fid-diskussjonijiet ta' \u0120inevra u tappella lil dawk li s'issa g\u0127adhom ma da\u0127lux fihom biex jipparte\u010bipaw f'dawn id-diskussjonijiet li huma ta' importanza kritika g\u0127all-pa\u010bi, l-istabbilt\u00e0 u s-sigurt\u00e0 tal-Libja.", "L-UE \u0121\u0121edded l-appo\u0121\u0121 s\u0127i\u0127 tag\u0127ha g\u0127all-isforzi tal-UNSRSG biex tinkiseb soluzzjoni nnegozjata u g\u0127ax-xog\u0127ol tal-Missjoni ta' Appo\u0121\u0121 tan-NU fil-Libja (UNSMIL) u tistenna b'interess it-tnedija tal-linji ta' djalogu l-o\u0127ra previsti.", "L-UE tinsab lesta li tikkontribwixxi g\u0127all-Mi\u017curi g\u0127all-Bini tal-Fidu\u010bja kif miftiehem fit-ta\u0127didiet ta' \u0120inevra u flimkien mal-UNSMIL qed te\u017camina kif tista' ting\u0127ata assistenza lin-NU fil-linji differenti ta' djalogu previsti g\u0127all-pro\u010bess.", "L-UE tinsab konvinta li ma hemm l-ebda soluzzjoni militari g\u0127al dan il-konflitt.", "Soluzzjoni politika biss tista' tipprovdi triq 'il quddiem sostenibbli u tikkontribwixxi g\u0127all-pa\u010bi u l-istabbilt\u00e0 fil-Libja.", "Hija ta' importanza kritika f'dan l-istadju li jkun hemm waqfien mill-\u0121lied ming\u0127ajr kondizzjonijiet li ji\u0121i rrispettat u sostnut min-na\u0127at kollha.", "L-UE tesprimi t-t\u0127assib profond tag\u0127ha dwar il-vjolenza kontinwa u jiddispja\u010biha dwar it-telfien ta' \u0127ajja kkaw\u017cat mid-divi\u017cjonijiet politi\u010bi li je\u017cistu b\u0127alissa u l-konflitt fuq il-post.", "Hija tikkundanna l-attakk fuq il-bastiment Grieg fl-4 ta' Jannar li rri\u017culta fit-telfien tal-\u0127ajjiet ta' \u010bittadini tal-UE.", "L-UE temmen li l-indipendenza u l-funzjonament tajjeb tal-Bank \u010aentrali tal-Libja, in-National Oil Corporation u istituzzjonijiet finanzjarji o\u0127ra ewlenin g\u0127andhom ji\u0121u ppreservati u protetti.", "L-UE tikkundanna azzjonijiet kontra l-assi nazzjonali, l-istituzzjonijiet finanzjarji u r-ri\u017corsi naturali tal-Libja, li hemm riskju li j\u010ba\u0127\u0127du lill-poplu Libjan mill-benefi\u010b\u010bji tal-i\u017cvilupp sostenibbli tal-ekonomija tieg\u0127u.", "L-UE ttenni li tinsab lesta li tintrodu\u010bi malli jitqies me\u0127tie\u0121 u b'koordinazzjoni s\u0127i\u0127a mal-UNSRSG, mi\u017curi restrittivi kontra dawk li jippruvaw itellfu l-pro\u010bess ta' djalogu f'konformit\u00e0 mal-UNSCR 2174 li tippermetti l-elenkar ta' individwi li jheddu l-pa\u010bi, l-istabbilt\u00e0 jew is-sigurt\u00e0 fil-Libja, jew li jdg\u0127ajfu t-transizzjoni politika tag\u0127ha.", "Dawk responsabbli g\u0127all-vjolenza u dawk li jfixklu jew idg\u0127ajfu t-transizzjoni demokratika tal-Libja g\u0127andhom jaffa\u010b\u010bjaw il-konsegwenzi tal-azzjonijiet tag\u0127hom.", "L-UE tfakkar fil-kundanna qawwija tag\u0127ha tat-terrori\u017cmu fil-forom kollha tieg\u0127u, inklu\u017c l-attakk kontra l-lukanda Corinthia fi Tripli fis-27 ta' Jannar, u ttenni li t-terrori\u017cmu ma g\u0127andu l-ebda post fil-\u0121ejjieni ta' Libja pa\u010bifika u demokratika.", "L-UE tinsab im\u0127assba mill-evidenza ta' \u017cieda fl-attivit\u00e0 ta' gruppi terroristi\u010bi u estremisti u tirrikonoxxi t-theddida potenzjali li dawn il-gruppi jippre\u017centaw g\u0127all-istabbilt\u00e0 futura tal-pajji\u017c, ir-re\u0121jun u l-UE.", "L-UE tilqa' d-dikjarazzjonijiet pubbli\u010bi ta' appo\u0121\u0121 g\u0127ad-djalogu politiku Libjan iffa\u010bilitat min-NU mill-Unjoni Afrikana u l-Lega tal-Istati G\u0127arab u tinkora\u0121\u0121ixxi lill-\u0121irien u lis-s\u0127ab re\u0121jonali biex jimpenjaw ru\u0127hom b'mod kostruttiv fl-appo\u0121\u0121 g\u0127all-isforzi ta' koordinazzjoni tan-NU.", "L-UE ttenni l-appell tag\u0127ha lill-partijiet esterni biex ma ji\u0127dux azzjonijiet li jistg\u0127u jkabbru d-divi\u017cjonijiet attwali u jdg\u0127ajfu t-transizzjoni demokratika tal-Libja, biex jirrispettaw strettament l-embargo fuq l-armi, u biex jappo\u0121\u0121aw b'mod s\u0127i\u0127 il-pro\u010bess tad-djalogu mmexxi min-NU.", "L-UE ttenni l-kundanna qawwija tag\u0127ha ta' kull ksur u abbu\u017c tad-drittijiet tal-bniedem fil-Libja, l-u\u017cu ta' vjolenza kontra persuni \u010bivili, l-istituzzjonijiet u l-intimidazzjoni pubblika.", "L-UE tenfasizza l-\u0127tie\u0121a li ti\u0121i \u017cgurata r-responsabbilt\u00e0 g\u0127all-ksur kollu tad-drittijiet tal-bniedem u tad-dritt umanitarju internazzjonali.", "Hija temmen li l-mekkani\u017cmi ta' responsabbilt\u00e0 interni u internazzjonali g\u0127andhom jissa\u0127\u0127u sabiex ji\u0121i indirizzat l-abbu\u017c u l-ksur kollu u g\u0127alhekk tistieden lill-istituzzjonijiet rilevanti biex jinvestigaw dawn ir-reati.", "Hija ttenni l-appo\u0121\u0121 tag\u0127ha g\u0127all-isforzi tal-Qorti Kriminali Internazzjonali (QKI) sabiex tintemm l-impunit\u00e0 g\u0127ar-reati kriminali l-aktar serji ta' t\u0127assib g\u0127all-komunit\u00e0 internazzjonali kollha kemm hi.", "Il-kooperazzjoni tal-atturi rilevanti kollha fil-Libja mal-QKI hija ta' importanza kru\u010bjali.", "L-UE tappella lill-partijiet kollha fil-Libja biex ji\u017cguraw il-protezzjoni tal-popolazzjoni \u010bivili u l-iffa\u010bilitar ta' assistenza lil persuni fil-b\u017conn billi ji\u017cguraw l-a\u010b\u010bess umanitarju sikur, bla xkiel u f'waqtu u s-sigurt\u00e0 tal-\u0127addiema li jag\u0127tu l-g\u0127ajnuna umanitarja.", "L-UE tappo\u0121\u0121a l-isforzi kollha li saru biex ti\u0121i indirizzata s-sitwazzjoni umanitarja li qed tiddeterjora, b'mod partikolari l-ispostament ta' persuni u t-tfixkil tal-a\u010b\u010bess g\u0127as-servizzi ba\u017ci\u010bi.", "Is-sitwazzjoni umanitarja te\u0127tie\u0121 aktar appo\u0121\u0121 internazzjonali biex tirrea\u0121ixxi g\u0127all-ispostament u l-b\u017connijiet tal-popolazzjoni milquta.", "L-UE hija di\u0121\u00e0 l-akbar donatur ta' assistenza fil-Libja u re\u010bentement \u017ciedet l-appo\u0121\u0121 tag\u0127ha biex ittaffi l-kundizzjonijiet prekarji ta' dawk il-gruppi vulnerabbli b\u0127al dawk li huma spustati internament jew il-migranti affettwati direttament jew indirettament mill-kri\u017ci fil-Libja.", "L-UE tappo\u0121\u0121a lill-poplu Libjan u tafferma mill-\u0121did l-impenn tag\u0127ha biex tkompli tappo\u0121\u0121a lil-Libja fit-transizzjoni tag\u0127ha.", "L-UE ser tkompli tappo\u0121\u0121a lill-istituzzjonijiet Libjani ewlenin b\u0127all-Kummissjoni Elettorali Nazzjonali G\u0127olja u l-Assemblea g\u0127all-Abbozzar tal-Kostituzzjoni.", "L-appo\u0121\u0121 tal-UE jkompli f'setturi o\u0127rajn b\u0127ar-rikon\u010biljazzjoni, is-so\u010bjet\u00e0 \u010bivili, il-promozzjoni tad-drittijiet tal-bniedem u l-migrazzjoni.", "Meta s-sitwazzjoni politika u tas-sigurt\u00e0 fil-Libja tippermetti, l-UE tinsab lesta ssa\u0127\u0127a\u0127 l-appo\u0121\u0121 tag\u0127ha g\u0127al-Libja, inklu\u017c f'oqsma b\u0127all-istat tad-dritt, ir-riforma tas-settur tas-sigurt\u00e0, il-migrazzjoni u l-kooperazzjoni ekonomika, bl-u\u017cu s\u0127i\u0127 tal-istrumenti kollha tag\u0127ha, inklu\u017c, fejn adatt, attivitajiet tal-PSDK, filwaqt li tibni fost l-o\u0127rajn fuq il-kisbiet tal-Missjoni tal-PSDK tag\u0127ha EUBAM Libya.", "L-UE tinnota r-rie\u017cami li \u0121ej tal-mandat tal-UNSMIL skedat g\u0127al Marzu u tistenna b'interess li tkompli d-diskussjonijiet man-NU bil-\u0127sieb ta' rwol possibbli g\u0127all-UE fl-appo\u0121\u0121 tal-UNSMIL tal-futur f'oqsma fejn l-UE g\u0127andha valur mi\u017cjud ippruvat.", "L-UE tibqa' impenjata bis-s\u0127i\u0127 favur is-sovranit\u00e0, l-indipendenza, l-integrit\u00e0 territorjali u l-g\u0127aqda nazzjonali tal-Libja.", "Ara l-pa\u0121na tal-laqg\u0127a"], "date": "9 ta' Frar 2015", "title": "Konklu\u017cjonijiet tal-Kunsill dwar il-Libja"}
{"url": "https://www.consilium.europa.eu/mt/press/press-releases/2015/02/10/money-laundering-council-endorses-agreement-with-ep/", "text": ["Fl-10 ta' Frar 2015 il-Kunsill approva ftehim mal-Parlament Ewropew dwar regoli msa\u0127\u0127a g\u0127all-prevenzjoni tal-\u0127asil tal-flus u l-finanzjament tat-terrori\u017cmu.", "Id-direttiva u r-regolament ser isa\u0127\u0127u r-regoli tal-UE kontra l-\u0127asil tal-flus u ji\u017cguraw konsistenza mal-appro\u010b\u010b segwit fil-livell internazzjonali.", "L-abbozz ta' regolament jittratta b'mod aktar spe\u010bifiku l-informazzjoni li takkumpanja t-trasferimenti ta' fondi.", "Rakkomandazzjonijiet internazzjonali", "It-testi jimplimentaw ir-rakkomandazzjonijiet tat-Task Force ta' Azzjoni Finanzjarja (FATF), li hija kkunsidrata b\u0127ala referenza globali g\u0127ar-regoli kontra l-\u0127asil tal-flus u l-finanzjament tat-terrori\u017cmu.", "Dwar xi kwistjonijiet, ir-regoli l-\u0121odda tal-UE jestendu r-rekwi\u017citi tal-FATF u jipprovdu salvagwardji addizzjonali.", "Ir-regoli msa\u0127\u0127a jirriflettu l-\u0127tie\u0121a li l-UE tadatta l-le\u0121islazzjoni tag\u0127ha sabiex tqis l-i\u017cvilupp tat-teknolo\u0121ija u mezzi o\u0127ra g\u0127ad-dispo\u017cizzjoni tal-kriminali.", "L-elementi ewlenin huma:", "L-estensjoni tal-kamp ta' applikazzjoni tad-direttiva, bl-introduzzjoni ta' rekwi\u017citi g\u0127al g\u0127add akbar ta' negozjanti.", "Dan jinkiseb billi jitnaqqas minn \u20ac15 000 g\u0127al \u20ac10 000 il-limitu tal-pagament f'kontanti g\u0127all-inklu\u017cjoni ta' negozjanti ta' prodotti, u li jinkludi wkoll fornituri ta' servizzi tal-log\u0127ob tal-azzard;", "L-applikazzjoni ta' appro\u010b\u010b ibba\u017cat fuq ir-riskju, bl-u\u017cu tat-te\u0127id tad-de\u010bi\u017cjonijiet ibba\u017cat fuq l-evidenza, biex ji\u0121u mmirati a\u0127jar ir-riskji.", "L-g\u0127oti ta' gwida mill-awtoritajiet supervi\u017corji Ewropej;", "Regoli aktar stretti dwar id-dili\u0121enza dovuta tal-klijent.", "L-entitajiet marbutin b'obbligu b\u0127all-banek huma me\u0127tie\u0121a jadottaw mi\u017curi msa\u0127\u0127a fejn ir-riskji huma akbar, u jistg\u0127u jadottaw mi\u017curi simplifikati fejn jintwera li r-riskji huma i\u017cg\u0127ar.", "Sjieda benefi\u010bjarja", "Il-pakkett jinkludi dispo\u017cizzjonijiet spe\u010bifi\u010bi dwar is-sjieda benefi\u010bjarja ta' kumpaniji.", "Informazzjoni dwar is-sjieda benefi\u010bjarja ser tin\u0127a\u017cen f're\u0121istru \u010bentrali, a\u010b\u010bessibbli lill-awtoritajiet kompetenti, l-unitajiet ta' intelligence finanzjarja u l-entitajiet marbutin b'obbligu b\u0127all-banek.", "It-test maqbul jippermetti wkoll li persuni li jistg\u0127u juru interess le\u0121ittimu ja\u010b\u010bedu l-informazzjoni ma\u0127\u017cuna li \u0121ejja:", "ix-xahar u s-sena tat-twelid,", "in-nazzjonalit\u00e0,", "il-pajji\u017c tar-residenza,", "in-natura u l-firxa approssimattiva tal-interess benefi\u010bjarju mi\u017cmum.", "L-istati membri li jixtiequ ju\u017caw re\u0121istru pubbliku, jistg\u0127u ju\u017cawh.", "Fir-rigward ta' trusts, ir-re\u0121istrazzjoni \u010bentrali ta' informazzjoni dwar is-sjieda benefi\u010bjarja ser tintu\u017ca fejn it-trust ti\u0121\u0121enera konsegwenzi fir-rigward tat-tassazzjoni.", "Log\u0127ob tal-azzard", "G\u0127al servizzi tal-log\u0127ob tal-azzard li jippre\u017centaw riskji og\u0127la, it-test miftiehem jirrikjedi li l-fornituri tas-servizzi jwettqu d-dili\u0121enza dovuta g\u0127al transazzjonijiet ta' \u20ac2000 jew aktar.", "F'\u010birkostanzi fejn hemm evidenza ta' riskju baxx, l-istati membri ser jit\u0127allew je\u017centaw \u010berti servizzi tal-log\u0127ob tal-azzard minn xi w\u0127ud jew mir-rekwi\u017citi kollha, f'\u010birkostanzi strettament limitati u \u0121ustifikati.", "Tali e\u017cenzjonijiet ser ikunu so\u0121\u0121etti g\u0127al valutazzjoni tar-riskju spe\u010bifika.", "Il-ka\u017cin\u00f2 mhux ser jibbenefikaw minn e\u017cenzjonijiet.", "Sanzjonijiet", "Fir-rigward tas-sanzjonijiet, it-test jipprevedi massimu ta' multi monetarji ta' mill-inqas id-doppju tal-ammont tal-benefi\u010b\u010bju li jinkiseb mill-ksur jew ta' mill-inqas \u20ac1 miljun.", "G\u0127al ksur li jinvolvi istituzzjonijiet ta' kreditu jew finanzjarji, huwa jipprevedi:", "massimu ta' sanzjonijiet monetarja ta' mill-inqas \u20ac5 miljuni jew 10% tal-fatturat annwali totali fil-ka\u017c ta' persuna \u0121uridika;", "massimu ta' sanzjonijiet monetarja ta' mill-inqas \u20ac5 miljuni fil-ka\u017c ta' persuna fi\u017cika.", "Passi li jmiss", "Il-qbil mal-Parlament Ewropew intla\u0127aq fis-16 ta' Di\u010bembru 2014.", "L-approvazzjoni mill-Kunsill ta' dak l-e\u017citu twitti t-triq g\u0127all-adozzjoni tal-pakkett fit-tieni qari.", "L-Istati Membri ser ikollhom sentejn biex jittrasponu d-direttiva fil-li\u0121i nazzjonali.", "Ir-regolament ser ikun direttament applikabbli.", "Ara l-pa\u0121na tal-laqg\u0127a", "Task Force ta' Azzjoni Finanzjarja", "Dokumenti u pubblikazzjonijiet relatati", "It-testi tar-regolament u d-direttiva dwar il-\u0127asil tal-flus kif miftiehem fl-10 ta' Frar 2015", "Dikjarazzjonijiet dwar il-\u0127asil tal-flus approvati fl-10 ta' Frar 2015"], "date": "10 ta' Frar 2015", "title": "\u0126asil tal-flus: Il-Kunsill japprova ftehim mal-PE"}
{"url": "https://www.consilium.europa.eu/mt/press/press-releases/2015/02/10/eu-police-mission-afghanistan-new-head/", "text": ["Pia Stjernvall in\u0127atret b\u0127ala l-Kap tal-Missjoni tal-Pulizija tal-UE fl-Afganistan (EUPOL Afghanistan).", "Is-Sinjura Stjernvall, mill-Finlandja, tibda taqdi d-dmirijiet tag\u0127ha fis-16 ta' Frar 2015, wara li kienet il-Vi\u010bi Kap tal-Missjoni minn \u0120unju 2014.", "L-EUPOL Afghanistan, missjoni \u010bivili ta\u0127t il-Politika ta' Sigurt\u00e0 u ta' Difi\u017ca Komuni, \u0121iet stabbilita fl-2007.", "Fis-17 ta' Di\u010bembru 2014, il-Kunsill estenda l-mandat tal-EUPOL Afghanistan sal-31 ta' Di\u010bembru 2016.", "Il-missjoni hija parti mill-impenn fit-tul tal-UE u tikkontribwixxi g\u0127all-politika \u0121enerali u l-objettivi strate\u0121i\u010bi tal-UE fl-Afganistan.", "L-EUPOL Afghanistan hija parti kru\u010bjali mill-isforz globali tal-UE u internazzjonali b'appo\u0121\u0121 g\u0127all-i\u017cvilupp tal-pajji\u017c.", "Il-missjoni ta\u0127dem fi s\u0127ubija mal-gvern Afgan biex issa\u0127\u0127a\u0127 il-forza tal-pulizija \u010bivili tag\u0127ha li topera ta\u0127t il-qafas imtejjeb tal-istat tad-dritt u b'rispett g\u0127ad-drittijiet tal-bniedem.", "L-EUPOL Afghanistan hija impenjata fi tliet oqsma ewlenin:", "ir-riforma istituzzjonali tal-Ministeru g\u0127all-Intern,", "il-professjonalizzazzjoni tal-Pulizija Nazzjonali Afgana u", "l-i\u017cvilupp ta' rabtiet bejn il-\u0121ustizzja u l-pulizija,", "b'enfasi qawwija fl-azzjonijiet kollha tag\u0127ha fuq l-integrazzjoni tal-\u0121lieda kontra l-korruzzjoni, id-drittijiet tal-bniedem u kwistjonijiet ta' \u0121eneru.", "L-appo\u0121\u0121 tal-missjoni jing\u0127ata permezz tal-esperti ddedikati tag\u0127ha tal-pulizija u tal-istat tad-dritt mill-istati membri tal-UE, permezz ta' pariri lill-istituzzjonijiet Afgani rilevanti, ji\u0121ifieri, il-Ministeru g\u0127all-Intern, il-Pulizija Nazzjonali Afgana, il-Ministeru g\u0127all-\u0120ustizzja u l-uffi\u010b\u010bju tal-Avukat \u0120enerali.", "Id-de\u010bi\u017cjoni li ta\u0127tar lis-Sinjura Stjernvall ittie\u0127det mill-Kumitat Politiku u ta' Sigurt\u00e0 tal-Kunsill.", "Skeda informattiva EUPOL Afganistan, Jannar 2015", "CV ta' PIA Stjernvall", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:"], "date": "10 ta' Frar 2015", "title": "Missjoni tal-Pulizija tal-UE fl-Afganistan: ma\u0127tur Kap tal-Missjoni \u0121did"}
{"url": "https://www.consilium.europa.eu/mt/press/press-releases/2015/02/11/20150211-invitation-letter-informal-euco/", "text": ["G\u0127andi l-pja\u010bir nistiednek g\u0127al-laqg\u0127a informali tal-membri tal-Kunsill Ewropew fit-12 ta' Frar 2015.", "Il-laqg\u0127a tag\u0127na ser tkun iddedikata g\u0127al tliet temi ewlenin: il-\u0121lieda kontra t-terrori\u017cmu, is-sitwazzjoni fl-Ukraina u r-relazzjonijiet mar-Russja, u l-Unjoni Ekonomika u Monetarja.", "Ser nibdew fis-13:00 bl-iskambju tradizzjonali ta' fehmiet mal-President tal-Parlament Ewropew; ser nu\u017caw dan l-iskambju biex ner\u0121g\u0127u nindirizzaw il-kwistjoni importanti tar-re\u0121istru tal-ismijiet tal-passi\u0121\u0121ieri (PNR) Ewropew.", "Dan ser ikun segwit mir-ritratt tal-grupp.", "E\u017catt wara r-ritratt tal-grupp, ser nissoktaw il-laqg\u0127a tag\u0127na fuq is-sular 50 fejn il-President Poroshenko ser ja\u0121\u0121ornana dwar l-i\u017cviluppi fl-Ukraina.", "Imbag\u0127ad ser nitilg\u0127u fis-sular 80 g\u0127all-ikla ta' \u0127idma tag\u0127na, fejn il-membri tal-Kunsill Ewropew ser jiddiskutu s-sitwazzjoni fl-Ukraina u r-relazzjonijiet mar-Russja.", "Ser nivvalutaw is-sitwazzjoni u nikkunsidraw kull azzjoni xierqa.", "Imbag\u0127ad ser niddiskutu l-\u0121lieda kontra t-terrori\u017cmu, fid-dawl tal-attakki f'Pari\u0121i u l-\u0121rajjiet ta' dan l-a\u0127\u0127ar.", "Tlabt lil xi kollegi jaqsmu mag\u0127na l-esperjenza tag\u0127hom fil-\u0121lieda kontra t-terrori\u017cmu.", "Ser naqblu dwar dikjarazzjoni li tistabbilixxi l-orjentazzjonijiet politi\u010bi li ser jag\u0127tu gwida g\u0127al aktar \u0127idma intensiva fix-xhur li \u0121ejjin.", "Fl-a\u0127\u0127ar nett, ser nag\u0127tu \u0127arsa lejn il-kwistjoni tal-koordinazzjoni a\u0127jar tal-politiki ekonomi\u010bi fi \u0127dan l-Unjoni Ekonomika u Monetarja.", "Stedint lill-Presidenti tal-Bank \u010aentrali Ewropew u tal-Grupp tal-Euro biex jing\u0127aqdu mag\u0127na g\u0127al din id-diskussjoni, qabel ir-rapport mill-erba' Presidenti li hu previst g\u0127al \u0120unju.", "Tlabt ukoll lill-President tal-Grupp tal-Euro biex jag\u0127tina tag\u0127rif dwar l-aspetti pro\u010bedurali li jirrigwardaw id-diskussjonijiet dwar il-Gre\u010bja fi \u0127dan il-Grupp tal-Euro.", "Nistenna bil-\u0127erqa li niltaqa' mieg\u0127ek."], "date": "11 ta' Frar 2015", "title": "Ittra ta' stedina mill-President Tusk g\u0127al-laqg\u0127a informali tal-membri tal-Kunsill Ewropew"}
{"url": "https://www.consilium.europa.eu/mt/press/press-releases/2015/02/12/20150212-doorstep-tusk-informal-euco/", "text": ["Il-laqg\u0127a tal-lum qed issir fi \u017cmien kritiku.", "Ser niddiskutu", "li qed taffa\u010b\u010bja l-Ewropa b\u0127alissa: ir-restawr tal-pa\u010bi fl-Ukraina, il-\u0121lieda kontra t-terrori\u017cmu, u t-titjib tal-unjoni monetarja tag\u0127na, filwaqt li bla dubju nqisu s-sitwazzjoni diffi\u010bli fil-Gre\u010bja wara l-laqg\u0127a tal-Grupp tal-Euro lbiera\u0127.", "Naturalment, il-kwistjoni tal-", "hija fi\u010b-\u010bentru tal-attenzjoni tag\u0127na g\u0127aliex ma tikkon\u010bernax biss is-solidarjet\u00e0 tag\u0127na mal-vittmi i\u017cda, fuq perijodu twil, tikkon\u010berna wkoll l-ordni \u0121eopolitika s\u0127i\u0127a fl-Ewropa wara l-1989.", "Fil-fatt, f'dan il-ka\u017c kollox huwa marbut mas-sigurt\u00e0 Ewropea.", "L-aggressjoni Russa u l-\u0121lied fil-Lvant tal-Ukraina huma theddida \u010bara g\u0127all-pa\u010bi fl-Ewropa.", "ftehim tal-lum f'Minsk", "huwa a\u0127bar po\u017cittiva u jag\u0127ti t-tama.", "It-tama hija tajba, sa\u0127ansitra essenzjali, i\u017cda mhux bi\u017c\u017cejjed.", "Il-prova ta' veru hija r-rispett g\u0127all-waqfien mill-\u0121lied fuq il-post.", "L-ewwel ftehim ta' Minsk, kif tiftakru, ma \u0121iex irrispettat.", "Wara l-konver\u017cazzjoni tieg\u0127i mal-Kan\u010billier Angela Merkel, in\u0127oss li g\u0127andna nibqg\u0127u prudenti immens.", "Bla dubju llum ser niddiskutu wkoll il-\u0121lieda kontra t-terrori\u017cmu.", "Ser nitlob lill-mexxejja biex jaqblu dwar pjan ta' \u0127idma biex tissa\u0127\u0127a\u0127 il-", "\u0121lieda kontra t-terrori\u017cmu", "b\u0127ala konsegwenza naturali g\u0127all-attakki ta' Pari\u0121i.", "Finalment, waqt id-diskussjoni tag\u0127na dwar il-futur tal-", "Unjoni Ekonomika u Monetarja", "jiena ser nitlob lill-President tal-Grupp tal-Euro biex jinfurmana dwar ir-ri\u017cultati tal-laqg\u0127a tal-Grupp tal-Euro tal-biera\u0127.", "U naturalment interessat nisma' wkoll x'g\u0127andu xi jg\u0127id il-Prim Ministru Tsiparas dwar din is-sitwazzjoni.", "Ara l-pa\u0121na tal-laqg\u0127a"], "date": "12 ta' Frar 2015", "title": "Kummenti mill-President Donald Tusk qabel il-laqg\u0127a informali tal-kapijiet ta' stat jew ta' gvern"}
{"url": "https://www.consilium.europa.eu/mt/press/press-releases/2015/02/12/150212-tusk-after-meeting-poroshenko/", "text": ["Sur President, g\u0127a\u017ci\u017c Petro, ninsab kuntent \u0127afna li qed narak hawnhekk fi Brussell illum, anke jekk i\u010b-\u010birkostanzi huma tassew drammati\u010bi, i\u017cda hawnhekk tinsab fost il-\u0127bieb.", "Nirringrazzjak li ppre\u017centajt ir-ri\u017cultati tat-ta\u0127ditiet ta' Minsk lill-membri tal-Kunsill Ewropew, u g\u0127all-informazzjoni dwar l-a\u0127\u0127ar \u017cviluppi fuq il-post fil-Lvant tal-Ukraina.", "Dalwaqt ser nistiednek taqsam mag\u0127na l-valutazzjoni tieg\u0127ek tas-sitwazzjoni.", "Stedintek hawnhekk illum mhux biss biex nuruk is-solidarjet\u00e0 tag\u0127na mal-vittmi tal-aggressjoni - i\u017cda wkoll biex nurik li minkejja li l-istati membri huma differenti minn xulxin, ninsabu mag\u0127qudin.", "A\u0127na nappo\u0121\u0121aw lilek u lil pajji\u017cek fl-isforzi tieg\u0127ek biex jer\u0121a' jkun hemm il-pa\u010bi u biex i\u017commu l-indipendenza, is-sovranit\u00e0 u l-integrit\u00e0 territorjali tag\u0127kom.", "Illum g\u0127adna nittamaw g\u0127al soluzzjoni pa\u010bifika i\u017cda l-prova reali hija r-rispett g\u0127all-waqfien mill-\u0121lied.", "L-ewwel ftehim ta' Minsk ma \u0121iex irrispettat.", "G\u0127aldaqstant nibqg\u0127u wkoll prudenti sakemm il-kliem fuq il-karti jissarrfu f'fatti konkreti.", "L-Ewropa ser tkompli tibqa' mag\u0127quda, kemm fi \u017cminijiet meta tkun me\u0127tie\u0121a reazzjoni aktar b'sa\u0127\u0127itha, kif ukoll meta jkun me\u0127tie\u0121 li a\u0127na nibag\u0127tu assistenza akbar biex ter\u0121a' tinbena l-Ukraina.", "F'dan il-kuntest, ninsab kuntent ninnota l-ftehim ta' dalg\u0127odu dwar programm b'sa\u0127\u0127tu tal-Fond Monetarju Internazzjonali.", "F'dan il-mument kru\u010bjali l-g\u0127aqda tag\u0127na mal-Istati Uniti hija wkoll importanti.", "Illum il-\u0121urnata xejn ma huwa sempli\u010bi.", "Madankollu, jiena fidu\u010bju\u017c li d-determinazzjoni inkredibbli tal-Ukraini, il-kura\u0121\u0121 u l-ispirtu ta' sagrifi\u010b\u010bju tag\u0127hom ser ikunu ta' e\u017cempju g\u0127al dawk in-nies li jirrispettaw il-libert\u00e0, id-demokrazija u d-dritt tan-nazzjonijiet g\u0127all-awtodeterminazzjoni.", "Wara d-dikjarazzjoni tieg\u0127ek, jiena ser ner\u0121a' lura g\u0127al-laqg\u0127a, fejn ser ikomplu d-diskussjonijiet dwar dan is-su\u0121\u0121ett.", "Waqt il-konferenza stampa llejla, ser inkun nista' nitkellem aktar dwar l-e\u017citu ta' din id-diskussjoni.", "Petro, f'idejk.", "Ara l-pa\u0121na tal-laqg\u0127a"], "date": "12 ta' Frar 2015", "title": "Kummenti mill-President Donald Tusk wara l-iskambju ta' fehmiet tal-President Poroshenko mal-membri tal-Kunsill Ewropew"}
{"url": "https://www.consilium.europa.eu/mt/press/press-releases/2015/01/21/capping-fees-for-card-based-payments-council-confirms-deal-with-ep/", "text": ["Il-Kumitat tar-Rappre\u017centanti Permanenti approva, f'isem il-Kunsill, kompromess li ntla\u0127aq mal-Parlament Ewropew rigward regolament dwar limiti massimi g\u0127at-tariffi ta' interkambju g\u0127al \u0127lasijiet permezz ta' kard.", "Ir-regolament ser ukoll jg\u0127in lill-utenti jag\u0127mlu g\u0127a\u017cliet aktar informati dwar l-istrumenti ta' \u0127las.", "Test tal-abbozz ta' regolament dwar it-tariffi tal-interkambju g\u0127at-tran\u017cazzjonijiet ta' pagament ibba\u017cati fuq kard", "It-tariffi ta' interkambju ji\u0121u imposti mill-bank tad-detentur ta' kard fuq il-bank tal-bejjieg\u0127 kull darba li konsumatur jixtri permezz ta' kard.", "Filwaqt li \u0127afna drabi l-konsumaturi ma jkunux konxji mit-tariffi ta' interkambju, huma spi\u017ca ta' g\u0127exieren ta' biljuni ta' euros kull sena g\u0127all-bejjieg\u0127a u finalment g\u0127all-konsumaturi.", "Il-livell tat-tariffi ta' interkambju jvarja \u0127afna bejn l-istati membri tal-UE, u dan jo\u0127loq ostakli g\u0127as-suq intern.", "Il-limiti massimi g\u0127at-tariffi ta' interkambju ser inaqqsu l-ispejje\u017c g\u0127all-bejjieg\u0127a u g\u0127all-konsumaturi u jg\u0127inu biex jin\u0127oloq suq ta' \u0127lasijiet fl-UE kollha.", "Limiti massimi g\u0127all-kards ta' debitu u ta' kreditu", "Skont il-kompromess li ntla\u0127aq mal-Parlament Ewropew, il-livelli massimi li \u0121ejjin g\u0127at-tariffi ta' interkambju ser japplikaw minn 6 xhur wara d-d\u0127ul fis-se\u0127\u0127 tar-regolament:", "- G\u0127at-transazzjonijiet", "kollha b'kard ta' kreditu", "tal-valur tat-transazzjoni.", "- G\u0127at-transazzjonijiet", "kollha b'kard ta' debitu", "tal-valur tat-transazzjoni.", "Madankollu, g\u0127at-transazzjonijiet", "domesti\u010bi b'kard ta' debitu", ", flimkien mal-limitu ta' 0.2%, l-istati membri jistg\u0127u jippermettu tariffa ta' interkambju ta' mhux aktar minn 5 \u010bente\u017cmi g\u0127al kull transazzjoni.", "Huma jistg\u0127u jag\u0127mlu dan dment li t-total tat-tariffi ta' interkambju tal-iskema ta' \u0127las bil-kard ma jaqbi\u017cx 0.2% tal-valur tat-transazzjonijiet annwali ta' transazzjonijiet domesti\u010bi b'kard ta' debitu f'kull skema ta' \u0127las bil-kard.", "Barra minn hekk, matul l-ewwel \u0127ames snin ta' applikazzjoni, l-istati membri jistg\u0127u japplikaw il-limitu ta' 0.2% ikkalkulat b\u0127ala medja ppe\u017cata annwali tat-transazzjonijiet domesti\u010bi kollha b'kard ta' debitu f'kull skema ta' \u0127las bil-kard.", "- G\u0127al transazzjonijiet ta' \u0127las domesti\u010bi li", "ma jistg\u0127ux ji\u0121u distinti b\u0127ala transazzjonijiet b'kard ta' debitu jew ta' kreditu", "(transazzjonijiet b'\"", "), l-istess limitu b\u0127al dak previst g\u0127at-transazzjonijiet domesti\u010bi b'kards ta' debitu.", "Madankollu, matul l-ewwel sena ta' applikazzjoni tal-limiti, l-istati membri jistg\u0127u jiddefinixxu sa mhux aktar minn 30% tat-transazzjonijiet domesti\u010bi b'\"kards universali\" b\u0127ala transazzjonijiet b'kard ta' kreditu li g\u0127alihom ikun japplika l-limitu massimu g\u0127at-tariffa ta' interkambju ta' 0.3% tal-valur tat-transazzjoni.", "Ir-regoli l-\u0121odda ser i\u0127e\u0121\u0121u l-kompetizzjoni u jiffa\u010bilitaw id-d\u0127ul ta' parte\u010bipanti \u0121odda fis-suq, li jwassal g\u0127al disponibbilt\u00e0 akbar tal-istrumenti ta' \u0127las.", "Huma ser ji\u017cguraw mekkani\u017cmi ta' trasparenza li jippermettu lill-bejjieg\u0127a jkunu konxji mil-livell ta' tariffi li j\u0127allsu meta ja\u010b\u010bettaw il-kards.", "Ir-regoli l-\u0121odda ser itejbu wkoll il-possibbilt\u00e0 li l-bejjieg\u0127a jag\u0127\u017clu liema kards ja\u010b\u010bettaw.", "L-iskemi ta' kards ta' spiss jippruvaw jikkonvin\u010bu lill-banek jo\u0127or\u0121u l-kards tag\u0127hom billi j\u0127allu lill-banek jimponu tariffi og\u0127la.", "Il-bejjieg\u0127a jg\u0127addu l-ispejje\u017c tag\u0127hom talli ja\u010b\u010bettaw \u0127lasijiet b'kard lill-konsumaturi tag\u0127hom billi jg\u0127ollu l-prezzijiet.", "F'\u010berti skemi ta' \u0127las b'kard, li huma asso\u010bjazzjonijiet ta' banek, dawn it-tariffi ji\u0121u maqbulin b'mod multilaterali mill-banek membri.", "Il-passi li jmiss", "Il-kompromess bejn il-presidenza tal-Kunsill u l-Parlament intla\u0127aq fis-17 ta' Di\u010bembru 2014 u ser jippermetti adozzjoni tal-le\u0121islazzjoni fl-ewwel qari.", "Il-Kunsill kien stabbilixxa l-po\u017cizzjoni tieg\u0127u f'Novembru 2014.", "Ir-regolament issa jrid ji\u0121i approvat mill-Parlament, sabiex tkun possibbli l-adozzjoni finali mill-Kunsill ladarba t-test ji\u0121i rivedut fil-lingwi kollha."], "date": "21 ta' Jannar 2015", "title": "Limiti massimi g\u0127at-tariffi ta' \u0127lasijiet permezz ta' kard: Il-Kunsill jikkonferma qbil mal-PE"}
{"url": "https://www.consilium.europa.eu/mt/press/press-releases/2015/01/23/statement-president-tusk-on-death-saudi-king-abdullah/", "text": ["Ninsab iddipja\u010but bl-a\u0127bar tal-mewt tal-Maest\u00e0 Tieg\u0127u Abdullah bin Abdulaziz, Re tal-Arabja Sawdija, Kustodju ta\u017c-\u017bew\u0121 Moskej Imqaddsa.", "Ir-Re Abdullah kien sie\u0127eb sod g\u0127all-Unjoni Ewropea.", "Kien ra\u0121el ta' vi\u017cjoni kbira li bit-tmexxija tieg\u0127u ispira lill-poplu tal-Arabja Sawdija g\u0127al g\u0127axar snin b\u0127ala re, u g\u0127al \u0127afna snin qabel b\u0127ala Prin\u010bep Eredi.", "Hija t-tama sin\u010biera tag\u0127na li l-eredi tieg\u0127u, il-Maest\u00e0 Tieg\u0127u ir-Re Salman bin Abdulaziz Al Saud ikompli jibni fuq dak li kiseb ir-Re Abdullah u jippromwovi aktar il-modernizzazzjoni u r-riformi g\u0127all-benefi\u010b\u010bju tar-Renju u \u010b-\u010bittadini tieg\u0127u.", "F'isem l-Unjoni Ewropea nixtieq nag\u0127ti l-kondoljanzi sin\u010biera tag\u0127na lill-familja rjali Sawdija u lill-poplu tar-Renju tal-Arabja Sawdija."], "date": "23 ta' Jannar 2015", "title": "Dikjarazzjoni mill-President Tusk fl-okka\u017cjoni tal-mewt ta' Abdullah bin Abdulaziz, Re tal-Arabja Sawdija"}
{"url": "https://www.consilium.europa.eu/mt/press/press-releases/2015/01/23/26_29-weekly-schedule-president-tusk/", "text": ["It-Tnejn 26 ta' Jannar", "12:20 Laqg\u0127a mal-President tal-Grupp tal-Euro Jeroen Dijsselbloem (opportunit\u00e0 g\u0127al ritratti)", "It-Tlieta 27 ta' Jannar", "10:30 Laqg\u0127a mal-Prim Ministru ta' Malta Joseph Muscat (opportunit\u00e0 g\u0127al ritratti)", "L-Erbg\u0127a 28 ta' Jannar", "Pari\u0121i", "19:00 Laqg\u0127a mal-Kan\u010billier Federali Angela Merkel", "G\u0127al a\u0121\u0121ornamenti possibbli, nistednuk i\u017c\u017cur is-sit web tag\u0127na:", "Segwi lill-President Tusk fuq", "u fuq", "Filmati ta\u017c-\u017cjarat u l-laqg\u0127at ser ikunu jistg\u0127u jitni\u017c\u017clu f'format g\u0127ax-xandir mis-sala tal-a\u0127barijiet tat-televi\u017cjoni tal-Kunsill", "Ritratti li jkopru l-avveniment ser ikunu jistg\u0127u jitni\u017c\u017clu f'ri\u017coluzzjoni g\u0127olja mil-Librerija tar-Ritratti tal-Kunsill"], "date": "23 ta' Jannar 2015", "title": "Donald Tusk, President tal-Kunsill Ewropew - Skeda tal-\u0121img\u0127a"}
{"url": "https://www.consilium.europa.eu/mt/press/press-releases/2015/01/26/committee-of-the-regions-appointment-of-new-members-for-the-next-five-years/", "text": ["Il-Kunsill \u0127atar il-membri tal-Kumitat tar-Re\u0121juni g\u0127all-perjodu mis-26 ta' Jannar 2015 sal-25 ta' Jannar 2020.", "Il-Kumitat tar-Re\u0121juni huwa l-le\u0127en tar-re\u0121juni u l-ibliet fl-Unjoni Ewropea.", "G\u0127andu 350 membru li huma rappre\u017centanti eletti re\u0121jonalment u lokalment mit-28 pajji\u017c tal-UE.", "Il-membri tieg\u0127u, u numru ndaqs ta' membri supplenti, huma ma\u0127tura mill-Kunsill g\u0127al \u0127ames snin wara proposti mag\u0127mula minn kull pajji\u017c.", "It-Trattat tal-UE je\u0127tie\u0121 li membri tal-Kumitat, minbarra li jkunu rappre\u017centanti ta' korpi re\u0121jonali jew lokali, g\u0127andu jkollhom mandat elettorali ta' awtorit\u00e0 re\u0121jonali jew lokali jew inkella jkunu politikament responsabbli quddiem assemblea eletta.", "Lista tal-membri \u0121odda", "Kumitat tar-Re\u0121juni"], "date": "26 ta' Jannar 2015", "title": "Kumitat tar-Re\u0121juni: \u0127atra ta' membri \u0121odda g\u0127all-\u0127ames snin li \u0121ejjin"}
{"url": "https://www.consilium.europa.eu/mt/press/press-releases/2015/01/26/further-steps-in-the-fight-against-climate-change/", "text": ["Fis-26 ta' Jannar 2015 ittie\u0127du passi mill-Kunsill biex tit\u0127affef l-implimentazzjoni tal-hekk imsej\u0127a Emenda ta' Doha g\u0127all-Protokoll ta' Kjoto dwar it-tibdil fil-klima.", "Il-Kunsill", "approva l-Emenda ta' Doha u talab il-kunsens tal-Parlament Ewropew sabiex jadotta de\u010bi\u017cjoni dwar il-konklu\u017cjoni tal-emenda.", "idde\u010bieda li jiffirma u japprova bi qbil mal-Islanda il-parte\u010bipazzjoni tag\u0127ha fit-twettiq tal-impenji g\u0127at-tieni perjodu ta' impenn tal-Protokoll ta' Kjoto, u", "talab il-kunsens tal-Parlament Ewropew dwar dak it-test sabiex jadotta d-de\u010bi\u017cjoni dwar il-konklu\u017cjoni tieg\u0127u.", "Il-Protokoll ta' Kjoto g\u0127all-Konvenzjoni Qafas tan-Nazzjonijiet Uniti dwar it-Tibdil fil-Klima jistabbilixxi miri li jorbtu g\u0127at-tnaqqis tal-emissjonijiet g\u0127al 37 pajji\u017c industrijalizzat u l-UE fl-ewwel perjodu ta' impenn tieg\u0127u (mill-2008 sal-2012).", "B'mod \u0121enerali, dawn il-miri jwasslu g\u0127al medja ta' tnaqqis tal-emissjonijiet ta' 5% meta mqabbel mal-livelli tal-1990.", "Fil-konferenza dwar it-tibdil fil-klima ta' Doha f'Di\u010bembru 2012, il-192 Parti g\u0127all-Protokoll ta' Kjoto adottaw emenda, li tistabbilixxi t-tieni perjodu ta' impenn (mill-1 ta' Jannar 2013 sal-31 ta' Di\u010bembru 2020) u tistabbilixxi l-2015 b\u0127ala l-iskadenza g\u0127all-i\u017cvilupp ta' qafas g\u0127al ftehim globali li g\u0127andu ji\u0121i implimentat mill-2020.", "L-emenda ta' Doha ser tid\u0127ol fis-se\u0127\u0127 malli tliet kwarti tal-192 Parti jkunu rratifikawha.", "L-UE kienet attur prin\u010bipali fil-\u0121lieda kontra t-tibdil fil-klima u kienet impenjata b'mod attiv fin-negozjati internazzjonali.", "Il-konferenza ta' Lima f'Di\u010bembru 2014 kienet l-a\u0127\u0127ar wa\u0127da mill-konferenzi internazzjonali intermedjarji dwar il-klima bejn Durban, fejn \u0121ie de\u010bi\u017c il-mandat g\u0127an-negozjar ta' ftehim globali sal-2015, u Pari\u0121i, fejn il-ftehim globali je\u0127tie\u0121 li ji\u0121i adottat f'Di\u010bembru 2015.", "Ir-ratifika tal-Emenda ta' Doha g\u0127all-Protokoll ta' Kjoto ttejjeb il-kredibbilt\u00e0 tal-UE u l-istati membri tag\u0127ha fin-negozjati tan-NU dwar il-klima u hija kontribut ta' valur g\u0127all-azzjoni globali dwar il-klima matul is-snin ta' qabel l-2020.", "Sit web tan-NU dwar it-tibdil fil-klima", "Emenda ta' Doha g\u0127all-Protokoll ta' Kjoto", "Ftehim bejn l-Unjoni Ewropea u l-Istati Membri tag\u0127ha, minn na\u0127a wa\u0127da, u l-Islanda, min-na\u0127a l-o\u0127ra, dwar il-parte\u010bipazzjoni tal-Islanda fit-twettiq kon\u0121unt tal-impenji tal-Unjoni Ewropea, l-Istati Membri tag\u0127ha u l-Islanda g\u0127at-tieni perjodu ta' impenn tal-Protokoll ta' Kjoto g\u0127all-Konvenzjoni Qafas tan-Nazzjonijiet Uniti dwar it-Tibdil fil-Klima", "De\u010bi\u017cjoni tal-Kunsill dwar l-iffirmar, f'isem l-Unjoni Ewropea, tal-ftehim bejn l-Unjoni Ewropea u l-Istati Membri tag\u0127ha, minn na\u0127a wa\u0127da, u l-Islanda, min-na\u0127a l-o\u0127ra, dwar il-parte\u010bipazzjoni tal-Islanda fit-twettiq kon\u0121unt tal-impenji tal-Unjoni Ewropea, l-Istati Membri tag\u0127ha u l-Islanda g\u0127at-tieni perjodu ta' impenn tal-Protokoll ta' Kjoto g\u0127all-Konvenzjoni Qafas tan-Nazzjonijiet Uniti dwar it-Tibdil fil-Klima", "Ara l-pa\u0121na tal-laqg\u0127a"], "date": "26 ta' Jannar 2015", "title": "Passi ulterjuri fil-\u0121lieda kontra t-tibdil fil-klima"}
{"url": "https://www.consilium.europa.eu/mt/press/press-releases/2015/01/27/statement-of-the-heads-of-state-or-government/", "text": ["Brussell, 26 ta' Jannar 2015", "A\u0127na nesprimu t-t\u0127assib tag\u0127na dwar is-sitwazzjoni ta' sigurt\u00e0 u umanitarja li qed tiddeterjora fil-Lvant tal-Ukraina.", "A\u0127na nikkundannaw il-qtil ta' persuni \u010bivili matul il-bumbardament kif \u0121ie \u0121ie tal-belt Ukraina ta' Mariupol fl-24 ta' Jannar 2015.", "A\u0127na ninnotaw evidenza ta' appo\u0121\u0121 kontinwu u li qed jikber mog\u0127ti mir-Russja lis-separatisti, li jissottolinja r-responsabbilt\u00e0 tar-Russja.", "A\u0127na n\u0127e\u0121\u0121u lir-Russja biex tikkundanna l-azzjonijiet tas-separatisti u biex timplimenta l-ftehimiet ta' Minsk.", "A\u0127na nfakkru fil-konklu\u017cjonijiet tal-Kunsill Ewropew tat-18 ta' Di\u010bembru 2014, fejn g\u0127idna li \"l-UE ser tibqa' ddeterminata\" u li a\u0127na ninsabu \"lesti li li nie\u0127du aktar passi jekk me\u0127tie\u0121.\"", "Fid-dawl tas-sitwazzjoni li qed te\u0127\u017cien a\u0127na nitolbu lill-Kunsill Affarijiet Barranin li jmiss biex je\u017camina s-sitwazzjoni u jqis kwalunkwe azzjoni adatta, b'mod partikolari dwar mi\u017curi restrittivi ulterjuri, bil-g\u0127an ta' implimentazzjoni rapida u komprensiva tal-ftehimiet ta' Minsk.", "A\u0127na ser inkunu qed nindirizzaw is-sitwazzjoni fil-laqg\u0127a tag\u0127na li jmiss."], "date": "27 ta' Jannar 2015", "title": "Dikjarazzjoni tal-Kapijiet ta' Stat jew ta' Gvern"}
{"url": "https://www.consilium.europa.eu/mt/press/press-releases/2015/01/27/council-adopts-anti-abuse-clause/", "text": ["Il-Kunsill emenda d-direttiva dwar il-kumpaniji prin\u010bipali u dawk sussidjarji, billi \u017cied klaw\u017cola li torbot kontra l-abbu\u017c g\u0127all-prevenzjoni tal-evitar tat-taxxa u l-ippjanar aggressiv tat-taxxa minn gruppi korporattivi.", "Test tal-abbozz ta' direttiva emendatorja dwar il-klaw\u017cola kontra l-abbu\u017c", "L-g\u0127an huwa li jitwaqqaf l-u\u017cu \u0127a\u017cin tad-direttiva dwar il-kumpaniji prin\u010bipali u dawk sussidjarji g\u0127all-finijiet ta' evitar tat-taxxa, u biex tinkiseb koerenza akbar fl-applikazzjoni tag\u0127ha fl-istati membri differenti.", "Il-klaw\u017cola kontra l-abbu\u017c ser tipprevjeni lill-istati membri milli jag\u0127tu l-benefi\u010b\u010bji tad-direttiva lil arran\u0121amenti li mhumiex \"\u0121enwini\", ji\u0121ifieri li jkunu \u0121ew stabbiliti biex jiksbu benefi\u010b\u010bju fuq it-taxxa ming\u0127ajr ma jirriflettu r-realt\u00e0 ekonomika.", "Il-klaw\u017cola hija fformulata b\u0127ala regola \"de minimis\", ji\u0121ifieri li l-istati membri jistg\u0127u japplikaw regoli nazzjonali aktar stretti, dment li dawn jissodisfaw ir-rekwi\u017citi minimi tal-UE.", "\u017bew\u0121 emendi g\u0127ad-direttiva", "Id-direttiva dwar il-kumpaniji prin\u010bipali u dawk sussidjarji (2011/96/UE), adottata f'Novembru 2011, hija ma\u0127suba biex ji\u0121i \u017cgurat li l-profitti li jag\u0127mlu l-gruppi transkonfinali ma ji\u0121ux intaxxati darbtejn.", "Hija tirrikjedi li l-istati membri je\u017centaw mit-taxxa dawk il-profitti li jkunu r\u010bevew il-kumpaniji prin\u010bipali mis-sussidjarji tag\u0127hom fi stati membri o\u0127ra.", "F'Novembru 2013, il-Kummissjoni pproponiet li ti\u0121i emendata d-direttiva bl-objettiv doppju li ji\u0121u indirizzati d-diskrepanzi f'self ibridu u ti\u0121i introdotta regola \u0121enerali kontra l-abbu\u017c.", "F'Mejju 2014, il-Kunsill idde\u010bieda li jaqsam il-proposta u jindirizza dawn i\u017c-\u017cew\u0121 kwistjonijiet separatament.", "F'Lulju 2014, b\u0127ala l-ewwel pass huwa adotta dispo\u017cizzjonijiet li jipprevjenu lill-gruppi korporattivi milli ju\u017caw arran\u0121amenti ta' self ibridu biex jibbenefikaw min-nontassazzjoni doppja skont id-direttiva.", "Stqarrija g\u0127all-istampa dwar il-prevenzjoni ta' nontassazzjoni doppja li tirri\u017culta minn arran\u0121amenti ta' self doppju", "Sadanittant il-\u0127idma tkompliet fuq il-klaw\u017cola kontra l-abbu\u017c, u ntla\u0127aq qbil f'Di\u010bembru 2014.", "Skadenza g\u0127all-istati membri", "L-istati membri ser ikollhom sal-31 ta' Di\u010bembru 2015 biex jintrodu\u010bu regola kontra l-abbu\u017c fil-li\u0121i nazzjonali.", "L-istess skadenza tapplika g\u0127at-traspo\u017cizzjoni tal-emendi ta' Lulju 2014 biex ji\u0121u indirizzati d-diskrepanzi f'self ibridu.", "\u0126idma fl-OECD", "Il-kwistjoni tal-evitar tat-taxxa korporattiva hija prijorit\u00e0 politika g\u0127olja kemm fil-livell tal-UE kif ukoll internazzjonalment.", "Il-\u0127idma tal-OECD fuq l-ero\u017cjoni tal-ba\u017ci u trasferiment tal-profitt \u0121iet ikkonfermata b\u0127ala t-triq 'il quddiem f'laqg\u0127at re\u010benti tal-G20 u tal-G8.", "F'Di\u010bembru 2014, il-Kunsill Ewropew enfasizza l-\"\u0127tie\u0121a ur\u0121enti li ji\u0121u avvanzati l-isforzi fil-\u0121lieda kontra l-evitar tat-taxxa u l-ippjanar aggressiv tat-taxxa, kemm fil-livell dinji kif ukoll f'dak tal-UE\".", "Ara l-pa\u0121na tal-laqg\u0127a"], "date": "27 ta' Jannar 2015", "title": "Tra\u017c\u017cin tal-evitar tat-taxxa korporattiva: Il-Kunsill jadotta klaw\u017cola kontra l-abbu\u017c"}
{"url": "https://www.consilium.europa.eu/mt/press/press-releases/2015/01/27/european-statistics-rules-improve-data-policymakers/", "text": ["Il-Kunsill approva ftehim mil\u0127uq mal-Parlament Ewropew dwar regoli \u0121odda ma\u0127suba biex ji\u017cguraw il-kwalit\u00e0 u l-affidabbilt\u00e0 tal-istatistika tal-UE.", "Ir-regoli l-\u0121odda, li jemendaw ir-regolament 223/2009, huma ma\u0127suba biex jg\u0127inu lil min ifassal il-politika jie\u0127u de\u010bi\u017cjonijiet ibba\u017cati fuq statistika a\u0127jar.", "\u017bviluppi ekonomi\u010bi re\u010benti wrew l-importanza ta' statistika kredibbli sabiex is-swieq pubbli\u010bi u finanzjarji jkollhom fidu\u010bja f'de\u010bi\u017cjonijiet politi\u010bi bba\u017cati fuq l-evidenza.", "Id-domanda g\u0127al data statistika affidabbli \u017cdiedet min\u0127abba koordinazzjoni akbar tal-politika ekonomika introdotta fil-livell tal-UE mill-2011.", "U daqstant importanti hija l-kredibbilt\u00e0 tal-istituzzjonijiet li jipprodu\u010bu l-istatistika.", "Indipendenza professjonali", "L-abbozz ta' regolament jemenda l-qafas legali g\u0127all-istatistika tal-UE, u b'hekk isa\u0127\u0127a\u0127 il-governanza tas-sistema Ewropea tal-istatistika (ESS).", "L-ESS hija s\u0127ubija bejn l-Eurostat, l-awtorit\u00e0 tal-istatistika tal-UE, u l-istituti nazzjonali tal-istatistika (NSIs) u awtoritajiet nazzjonali o\u0127ra responsabbli g\u0127all-istatistika.", "Il-missjoni tag\u0127ha hija li tipprovdi statistika affidabbli u komparabbli fil-livell tal-UE.", "L-indipendenza professjonali tal-awtoritajiet nazzjonali tal-istatistika hija essenzjali.", "L-indipendenza professjonali tal-Eurostat hija wkoll enfasizzata mill-\u0121did.", "Awtonomija u responsabbilt\u00e0", "Ir-regolament emendatorju jirrikjedi li l-kapijiet tal-NSIs ikollhom ir-responsabbilt\u00e0 unika li jidde\u010biedu dwar il-pro\u010bessi, il-metodi, l-istandards u l-pro\u010beduri statisti\u010bi, u dwar il-kontenut u \u017c-\u017cmien tar-rilaxx u tal-pubblikazzjonijiet g\u0127all-istatistika Ewropea kollha.", "Il-kapijiet tal-NSIs la g\u0127andhom jitolbu u lanqas jir\u010bievu struzzjonijiet minn gvernijiet jew korpi nazzjonali.", "Huma g\u0127andhom jing\u0127ataw is-setg\u0127a li jidde\u010biedu dwar il-\u0121estjoni interna tal-uffi\u010b\u010bji tal-istatistika tag\u0127hom, u jkunu jistg\u0127u jikkummentaw dwar il-ba\u0121it allokat lilhom.", "Ir-regoli g\u0127all-\u0127atriet tal-kapijiet tal-NSIs g\u0127andhom ikunu trasparenti u bba\u017cati biss fuq kriterji professjonali, u r-ra\u0121unijiet g\u0127at-tkexxija, jew it-trasferiment tag\u0127hom g\u0127al po\u017cizzjoni o\u0127ra, m'g\u0127andhomx jikkompromettu l-indipendenza professjonali.", "Il-kapijiet tal-NSIs g\u0127andhom jippubblikaw linji gwida, fejn me\u0127tie\u0121, biex ji\u017cguraw statistika ta' kwalit\u00e0.", "Huma g\u0127andhom ikunu responsabbli g\u0127all-konformit\u00e0 ma' dawk il-linji gwida fi \u0127dan l-NSIs tag\u0127hom, u g\u0127andhom jippubblikaw rapport annwali tal-attivitajiet tag\u0127hom.", "Bl-istess mod, id-direttur \u0121enerali tal-Eurostat g\u0127andu jkollu r-responsabbilt\u00e0 unika li jidde\u010biedi dwar il-pro\u010bessi, il-metodi statisti\u010bi, u dwar il-kontenut u \u017c-\u017cmien tar-rilaxx u tal-pubblikazzjonijiet tal-istatistika mill-Eurostat.", "La g\u0127andu jfittex u lanqas jir\u010bievi struzzjonijiet minn istituzzjonijiet jew korpi tal-UE, u lanqas minn gvernijiet jew korpi nazzjonali.", "Il-pro\u010bedura g\u0127ar-rekluta\u0121\u0121 tad-direttur \u0121enerali g\u0127andha tkun trasparenti u bba\u017cata fuq kriterji professjonali.", "Impenji mill-istati membri u l-Kummissjoni", "Biex ti\u0121i \u017cgurata l-fidu\u010bja pubblika fl-istatistika Ewropea u l-progress fl-implimentazzjoni tal-kodi\u010bi ta' prattika tal-istatistika Ewropea tal-ESS, l-istati membri u l-Kummissjoni huma me\u0127tie\u0121a jistabbilixxu \"impenji dwar il-fidu\u010bja fl-istatistika\".", "Kull impenn dwar il-fidu\u010bja ser ji\u0121i ssorveljat mill-Kummissjoni abba\u017ci ta' rapporti annwali mill-istat membru.", "Il-kodi\u010bi ta' prattika tal-istatistika Ewropea \u0121ie adottat fl-2005 u rivedut fl-2011.", "Dan jistabbilixxi 15-il prin\u010bipju g\u0127all-produzzjoni u d-disseminazzjoni tal-istatistika u l-ambjent istituzzjonali li fih joperaw l-awtoritajiet tal-istatistika tal-UE u dawk nazzjonali.", "G\u0127al kull prin\u010bipju l-kodi\u010bi jipprovdi indikaturi ta' prassi tajba.", "Ir-regolament il-\u0121did isa\u0127\u0127a\u0127 ukoll qafas legali dwar l-a\u010b\u010bess g\u0127ar-rekords amministrattivi g\u0127all-produzzjoni tal-istatistika Ewropea.", "Ftehim mal-Parlament Ewropew", "In-negozjati mal-Parlament kienu mmexxija mill-presidenza, abba\u017ci ta' po\u017cizzjoni stabbilita mill-Kunsill fi Frar 2014.", "Il-ftehim intla\u0127aq fit-3 ta' Di\u010bembru 2014.", "L-approvazzjoni mill-Kunsill ta' dak il-ftehim twitti t-triq g\u0127all-adozzjoni tar-regolament fit-tieni qari.", "Test tal-abbozz ta' regolament dwar l-istatistika Ewropea", "Ara l-pa\u0121na tal-laqg\u0127a"], "date": "27 ta' Jannar 2015", "title": "Statistika Ewropea: il-Kunsill jaqbel dwar regoli biex titjieb l-istatistika g\u0127al min ifassal il-politika"}
{"url": "https://www.consilium.europa.eu/mt/press/press-releases/2015/01/28/visit-joe-biden-vice-president-united-states-brussels/", "text": ["Programm provi\u017corju tal-media", "Opportunit\u00e0 g\u0127al Ritratti/TV", "(Bini Justus Lipsius, da\u0127la VIP", "\u0121ewwa biss", "Wasla tal-Vi\u010bi President tal-Istati Uniti,", "Mer\u0127ba mill-President tal-Kunsill Ewropew,", "12.40 Ikla ta' \u0127idma", "Skadenza:", "It-Tnejn 2 ta' Frar 12:00", "Ir-rappre\u017centanti tal-media kollha li jixtiequ ja\u010b\u010bessaw id-da\u0127la VIP g\u0127andhom jirre\u0121istraw l-interess tag\u0127hom permezz", "tal-posta elettronika", "Fil-posta elettronika, g\u0127andhom jehm\u017cu l-kopja ta':", "karta tal-identit\u00e0 jew passaport validu", "ittra ori\u0121inali", "ffirmata mill-editur tal-organizzazzjoni tal-media li tikkonferma li l-istatus tag\u0127hom b\u0127ala \u0121urnalisti u tiddikjara liema avveniment ikunu qed ikopru", "Il-badges jistg\u0127u jin\u0121abru mill-uffi\u010b\u010bju tas-sigurt\u00e0 li jinsab fid-da\u0127la g\u0127a\u010b-\u010bentru tal-istampa bil-pre\u017centazzjoni tad-dokumenti ori\u0121inali.", "Ir-rappre\u017centanti tal-media li jkollhom", "il-badge ta' 6 xhur g\u0127as-summits Ewropej", "(l-ewwel semestru tal-2015) g\u0127andhom jirre\u0121istraw i\u017cda ma g\u0127andhomx b\u017conn jibag\u0127tu d-dokumenti msemmija hawn fuq."], "date": "28 ta' Jannar 2015", "title": "Akkreditament: \u017bjara tal-Vi\u010bi President tal-Istati Uniti, Joe Biden, fi Brussell, 6 ta' Frar 2015"}
{"url": "https://www.consilium.europa.eu/mt/press/press-releases/2015/01/29/fish-landing-obligation-provisional-agreement-between-eu-institutions/", "text": ["Fid-29 ta' Jannar 2015, il-Kunsill u l-Parlament Ewropew la\u0127qu qbil politiku provi\u017corju dwar l-implimentazzjoni tal-obbligu tal-\u0127att l-art g\u0127as-sajd jew \"regolament omnibus\" fit-tieni laqg\u0127a informali tat-trilogu dwar il-kwistjoni.", "Il-Kumitat tar-Rappre\u017centanti Permanenti - Coreper - ser ji\u0121i infurmat fil-jiem li \u0121ejjin.", "Ladarba jkun disponibbli t-test finali, ir-regolament ser ikun fl-a\u0121enda tal-Parlament Ewropew u tal-Kunsill g\u0127all-approvazzjoni, qabel l-adozzjoni finali tieg\u0127u.", "Objettiv \u010bentrali tal-Politika Komuni tas-Sajd (PKS) riformata huwa l-eliminazzjoni progressiva tal-iskartar fis-sajd kollu tal-UE permezz tal-introduzzjoni ta' obbligu tal-\u0127att l-art tal-qbid kollu.", "Ir-regolament \"omnibus\" fih pakkett ta' emendi g\u0127ar-regolamenti dwar mi\u017curi e\u017cistenti ta' kontroll u dawk tekni\u010bi biex ji\u0121i implimentat l-obbligu tal-\u0127att l-art maqbul skont il-PKS riformata.", "Il-Kunsill u l-Parlament Ewropew qablu b'mod partikolari dwar g\u0127add ta' punti bl-g\u0127an li jissimplifikaw id-dispo\u017cizzjonijiet u jnaqqsu l-pi\u017c amministrattiv g\u0127as-sajjieda u l-amministrazzjonijiet tal-kontroll:", "Rapport annwali dwar l-implimentazzjoni tal-obbligu tal-\u0127att l-art ser jit\u0127ejja mill-Kummissjoni abba\u017ci ta' informazzjoni disponibbli mibg\u0127uta mill-istati membri, il-Kunsilli Konsultattivi u sorsi o\u0127ra", "Huwa kkonfermat il-prin\u010bipju li g\u0127andu ji\u0121i evitat l-i\u017cvilupp ta' swieq paralleli g\u0127al \u0127ut \u017cg\u0127ir wisq", "\u0120iet maqbula soluzzjoni prammatika g\u0127all-\u0127\u017cin tal-\u0127ut abbord il-bastimenti tas-sajd.", "Proposta g\u0127al regolament Omnibus dwar l-obbligu tal-i\u017cbark"], "date": "29 ta' Jannar 2015", "title": "L-obbligu tal-\u0127att l-art g\u0127all-\u0127ut: qbil provi\u017corju bejn l-istituzzjonijiet tal-UE"}
{"url": "https://www.consilium.europa.eu/mt/press/press-releases/2015/01/29/council-conclusions-ukraine/", "text": ["Laqg\u0127a tal-Kunsill Affarijiet Barranin", "Brussell, 29 ta' Jannar 2015", "Il-Kunsill adotta l-konklu\u017cjonijiet li \u0121ejjin:", "\"1.", "Il-Kunsill jikkundanna bil-qawwa l-bumbardament indiskriminat ta' \u017coni residenzjali, spe\u010bjalment f'Mariupol u dwar i\u017c-\u017cieda re\u010benti tal-\u0121lied fir-re\u0121juni tal-Ukraina ta' Donetsk u ta' Luhansk.", "Il-Kunsill huwa ma\u0127sud bl-g\u0127add kbir ta' vittmi.", "Hu jie\u0127u nota tal-evidenza ta' appo\u0121\u0121 kontinwu u li qed jikber mog\u0127ti mir-Russja lis-separatisti, li jissottolinja r-responsabbilt\u00e0 tar-Russja.", "Il-Kunsill jistenna li r-Russja te\u017cer\u010bita l-influwenza tag\u0127ha u twassal lis-separatisti, sabiex iwaqqfu ming\u0127ajr dewmien l-azzjonijiet ostili tag\u0127hom u jonoraw bis-s\u0127i\u0127 l-impenji tag\u0127hom skont il-ftehimiet ta' Minsk, inklu\u017ci notevolment il-waqfien tal-ostilitajiet u l-irtirar tal-armi tqal mi\u017c-\u017cona ta' sigurt\u00e0 tul il-linja ta' kuntatt kif previst fil-Memorandum ta' Minsk, b\u0127ala l-ewwel passi ur\u0121enti, li appellaw g\u0127alihom il-Ministri g\u0127all-Affarijiet Barranin ta' Franza, il-\u0120ermanja, ir-Russja u l-Ukraina fid-Dikjarazzjoni Kon\u0121unta, wara t-ta\u0127ditiet tag\u0127hom f'Berlin fil-21 ta' Jannar.", "Filwaqt li jfakkar il-konklu\u017cjonijiet tal-Kunsill Ewropew tat-30 ta' Awwissu, l-24 ta' Ottubru u t-18 ta' Di\u010bembru 2014, il-Kunsill jappella lin-na\u0127at kollha biex jassumu r-responsabbilt\u00e0 tag\u0127hom u biex jimplimentaw l-impenji tag\u0127hom b'mod s\u0127i\u0127 skont il-ftehimiet ta' Minsk.", "B'mod partikolari huwa jappella lill-Federazzjoni Russa biex tikkundanna l-azzjonijiet tas-separatisti.", "Dikjarazzjonijiet pubbli\u010bi li jg\u0127aw\u0121u r-realt\u00e0 fuq il-post, li jin\u010bitaw aktar vjolenza, kif ukoll li jumiljaw pubblikament l-osta\u0121\u0121i bi ksur tad-dritt internazzjonali mhumiex ser iwasslu g\u0127at-tnaqqis tant me\u0127tie\u0121 fit-tensjoni.", "Il-firmatarji kollha tal-ftehimiet ta' Minsk g\u0127andhom jiltaqg\u0127u b'ur\u0121enza fil-qafas tal-Grupp ta' Kuntatt Tripartitiku biex dan ise\u0127\u0127.", "2.", "L-Unjoni Ewropea ser tappo\u0121\u0121a b'mod attiv l-isforzi diplomati\u010bi kollha li jwasslu g\u0127all-\u0127olqien ta' impetu politiku \u0121did, b'mod partikolari dawk li g\u0127addejjin b\u0127alissa ta\u0127t l-awspi\u010bji tal-OSKE, u ser timpenja ru\u0127ha aktar kif me\u0127tie\u0121.", "Dawn l-isforzi g\u0127andhom jitwettqu b'rieda tajba u jwasslu g\u0127al ri\u017cultati sinifikanti.", "L-implimentazzjoni s\u0127i\u0127a tal-ftehimiet ta' Minsk b\u0127ala l-ba\u017ci ta' soluzzjoni politika sostenibbli g\u0127all-kunflitt, li tirrispetta, l-indipendenza, s-sovranit\u00e0 u l-integrit\u00e0 territorjali tal-Ukraina, g\u0127andha tibqa' l-fokus ta' tali diskussjonijiet.", "Irid isir progress fuq l-irtirar ta' gruppi armati, tag\u0127mir militari, \u0121ellieda u mer\u010benarji illegali u barranin, il-\u0127elsien tal-osta\u0121\u0121i kollha, is-sigurt\u00e0 tal-fruntiera bejn l-Ukraina u r-Russa permezz ta' monitora\u0121\u0121 permanenti mill-OSKE, kif ukoll elezzjonijiet lokali bikrija f'partijiet mir-re\u0121juni ta' Donetsk u Luhansk fil-qafas tal-li\u0121i tal-Ukraina dwar l-awtogovernanza interim u djalogu nazzjonali inklu\u017civ, b'mod partikolari dwar kwistjonijiet b\u0127ar-riforma kostituzzjonali u d-de\u010bentralizzazzjoni.", "3.", "Min\u0127abba s-sitwazzjoni li qed te\u0127\u017cien il-Kunsill jaqbel li jestendi, f'konformit\u00e0 s\u0127i\u0127a mar-rekwi\u017citi tad-dritt tal-UE, il-mi\u017curi restrittivi mmirati lejn persuni u entitajiet li jheddu jew idg\u0127ajfu s-sovranit\u00e0 u l-integrit\u00e0 territorjali tal-Ukraina, adottati f'Marzu 2014 u sussegwentement a\u0121\u0121ornati, sa Settembru 2015.", "Barra minn hekk, jistieden lir-Rappre\u017centant G\u0127oli u lill-Kummissjoni biex, fi \u017cmien \u0121img\u0127a, jippre\u017centaw proposta dwar elenkar addizzjonali g\u0127al de\u010bi\u017cjoni fil-KAB fid-9 ta' Frar 2015.", "Il-Kunsill ser ikompli jsegwi mill-qrib is-sitwazzjoni fuq il-post u l-isforzi diplomati\u010bi attwali, u jitlob li titwettaq aktar \u0127idma preparatorja mis-Servizzi tal-Kummissjoni u s-SEAE dwar kwalunkwe azzjoni adatta, bil-g\u0127an li ti\u0121i \u017cgurata implimentazzjoni rapida u komprensiva tal-ftehimiet ta' Minsk.", "4.", "L-UE ser tkompli ta\u0127dem mill-qrib mas-s\u0127ab internazzjonali, inklu\u017ci l-OSKE u l-Kunsill tal-Ewropa.", "Il-Kunsill itenni l-apprezzament tieg\u0127u g\u0127ar-rwol tal-OSKE, b'mod partikolari permezz tal-pre\u017cenza fil-post u r-rappurta\u0121\u0121 o\u0121\u0121ettiv tal-Missjoni Spe\u010bjali ta' Monitora\u0121\u0121 (\"SMM\") tal-OSKE fl-Ukraina kif ukoll l-isforzi tar-Rappre\u017centant Spe\u010bjali tal-President fil-Kariga fil-Grupp ta' Kuntatt Tripartitiku.", "Il-Kunsill jappella lill-partijiet kollha biex ji\u017cguraw l-a\u010b\u010bess liberu u sikur g\u0127all-osservaturi u l-in\u0121enji tal-ajru ming\u0127ajr ekwipa\u0121\u0121 tal-SMM g\u0127all-partijiet kollha tal-Ukraina, inklu\u017ci l-partijiet kollha tad-Donetsk u l-Luhansk Oblasts u \u017c-\u017coni tul il-fruntiera mar-Russja.", "Il-Kunsill itenni l-appo\u0121\u0121 tieg\u0127u g\u0127all-espansjoni ta' malajr tal-SMM g\u0127all-kapa\u010bit\u00e0 massima tag\u0127ha u l-espansjoni tal-mandat tal-Missjoni ta' Osservazzjoni tal-OSKE fil-punti ta' kontroll tal-fruntiera Russa bil-\u0127sieb li jer\u0121a ji\u0121i stabbilit il-kontroll tal-Ukraina fuq il-fruntiera tag\u0127ha mar-Russja.", "5.", "Il-Kunsill i\u0127e\u0121\u0121e\u0121 lill-awtoritajiet Ukraini biex b'mod rapidu jie\u0127du l-passi legali inti\u017ci li jippermettu lill-Qorti Kriminali Internazzjonali biex te\u017camina l-allegati delitti kontra l-umanit\u00e0, imwettqin fit-territorju tal-Ukraina fl-2014-2015.", "Il-Kunsill itenni l-importanza li jsir progress fir-ratifika tal-Istatut ta' Ruma mill-Ukraina, kif intrabtet li tag\u0127mel fil-Ftehim ta' Asso\u010bjazzjoni.", "6.", "Il-Kunsill jikkundanna l-attakk fuq il-bini tat-televi\u017cjoni ATR, li jirrappre\u017centa l-att l-aktar re\u010benti ta' persekuzzjoni u intimidazzjoni tal-komunit\u00e0 Tatar tal-Krimea u attentat ie\u0127or biex jillimita l-libert\u00e0 tal-espressjoni u l-media fil-peni\u017cola.", "Il-Kunsill itenni l-appell tieg\u0127u lill-partijiet kollha biex jag\u0127tu lill-atturi internazzjonali tad-drittijiet tal-bniedem a\u010b\u010bess s\u0127i\u0127, \u0127ieles u ming\u0127ajr restrizzjonijiet g\u0127at-territorju kollu tal-Ukraina, inklu\u017ci l-Krimea u Sevastopol, li l-annessjoni illegali tag\u0127hom l-UE tikkundannaha u mhux ser tirrikonoxxiha.", "7.", "Il-Kunsill jinkariga lir-Rappre\u017centant G\u0127oli / Vi\u010bi President biex i\u017c\u017cid l-isforzi, f'kooperazzjoni mal-Istati Membri u l-Istituzzjonijiet tal-UE, biex tkompli ttejjeb il-komunikazzjoni strate\u0121ika b'appo\u0121\u0121 g\u0127all-politiki tal-UE u biex tesplora opzjonijiet g\u0127all-istabbiliment ta' tim dedikat tal-komunikazzjoni biex imexxi dawn l-azzjonijiet.", "Tali sforzi g\u0127andhom jinkludu l-komunikazzjoni proattiva tal-politiki tal-UE, li tikkore\u0121i l-mi\u017cinformazzjoni meta tidher, u l-appo\u0121\u0121 g\u0127al aktar \u017cvilupp ta' media indipendenti fir-re\u0121jun kollu.", "8.", "Il-Kunsill jinnota bi t\u0127assib id-dikjarazzjonijiet re\u010benti tar-Russja li jqajmu dubji dwar l-investigazzjoni fir-rigward tat-twaqqig\u0127 tat-titjira MH 17.", "Il-Kunsill jenfasizza li din l-investigazzjoni qed titwettaq b'mod kompletament indipendenti minn tim espert ta' esperti internazzjonali f'konformit\u00e0 s\u0127i\u0127a mar-regoli u r-regolamenti tal-ICAO, u jappella lill-partijiet kollha biex jikkooperaw b'mod s\u0127i\u0127 mal-investigazzjoni.", "9.", "Il-Kunsill itenni l-appell tieg\u0127u lill-Gvern tal-Ukraina biex ja\u010b\u010bellera l-implimentazzjoni tar-riformi politi\u010bi u ekonomi\u010bi.", "Huwa j\u0127e\u0121\u0121e\u0121 lill-Ukraina biex tikseb ri\u017cultati konkreti f'oqsma ewlenin ta' riforma li jirrispondi g\u0127all-aspirazzjonijiet tal-popolazzjoni ta' Ukraina demokratika u modernizzata, filwaqt li ji\u0121u rispettati d-drittijiet ta' persuni li jappartjenu g\u0127al minoranzi nazzjonali.", "Dawn ir-riformi g\u0127andhom jistabbilizzaw is-sitwazzjoni ekonomika, finanzjarja u politika u jiksbu l-appo\u0121\u0121 tal-komunit\u00e0 internazzjonali, inklu\u017c bl-i\u017cvilupp ta' klima favorevoli g\u0127all-investiment, spe\u010bjalment bil-\u0127sieb ta' konferenza internazzjonali possibbli b'appo\u0121\u0121 g\u0127all-Ukraina.", "Huwa jilqa' xi passi re\u010benti ta' riforma, inklu\u017ca l-adozzjoni tal-li\u0121ijiet ta' de\u010bentralizzazzjoni fiskali.", "Ifakkar li pro\u010bess ta' riforma msa\u0127\u0127a\u0127, li jinkludi t-t\u0127ejjija adegwata g\u0127all-implimentazzjoni futura tat-Titolu IV tal-Ftehim ta' Asso\u010bjazzjoni, ser ikun kru\u010bjali g\u0127all-asso\u010bjazzjoni politika u l-integrazzjoni ekonomika tal-Ukraina mal-UE.", "Il-Kunsill jilqa' l-proposta tal-Kummissjoni g\u0127al assistenza makrofinanzjarja lill-Ukraina u jistenna li ti\u0121i adottata b'mod rapidu.", "10.", "L-Unjoni Ewropea tesprimi t-t\u0127assib serju tag\u0127ha dwar is-sitwazzjoni umanitarja li qed te\u0127\u017cien fir-re\u0121jun ta' Donbas tal-Ukraina.", "Huwa j\u0127e\u0121\u0121e\u0121 lill-partijiet kollha biex jirrispettaw bis-s\u0127i\u0127 id-dritt internazzjonali, jipprote\u0121u li\u010b-\u010bivili u l-\u0127addiema umanitarji u ji\u017cguraw l-a\u010b\u010bess bla xkiel g\u0127all-organizzazzjonijiet umanitarji f'konformit\u00e0 mad-dritt u l-prin\u010bipji umanitarji internazzjonali.", "L-UE tibqa' impenjata tappo\u0121\u0121a l-popolazzjoni l-aktar vulnerabbli affettwata mill-kunflitt b'total b\u0127alissa ta' 900,000 persuna spostata f'pajji\u017cha u 600,000 refu\u0121jat li huma m\u0121ieg\u0127la jitilqu minn \u017coni ta' \u0121lied fi \u017cmien qasir u g\u0127andhom b\u017conn serju ta' assistenza.", "F'dan ir-rigward, l-UE tilqa' d-de\u010bi\u017cjoni re\u010benti tal-Kummissjoni flimkien mal-Istati Membri, li jimmobilizzaw finanzjament addizzjonali u assistenza mhux finanzjarja biex ji\u0121u koperti l-\u0127ti\u0121ijiet l-aktar ur\u0121enti, kif ikkomunikat matul i\u017c-\u017cjara re\u010benti tal-Kummissarju Stylianides fl-Ukraina.", "S'issa, l-assistenza umanitarja u ta' rkupru bikri mill-UE tammonta g\u0127al total ta' EUR 95 miljun.", "Il-Kunsill jappella lid-donaturi internazzjonali kollha biex iwie\u0121bu b'mod koordinat g\u0127all-\u0127ti\u0121ijiet umanitarji li qed ji\u017cdiedu, abba\u017ci tal-Pjan Strate\u0121iku ta' Reazzjoni tan-NU.", "Pjan.\"", "Ara l-pa\u0121na tal-laqg\u0127a"], "date": "29 ta' Jannar 2015", "title": "Konklu\u017cjonijiet tal-Kunsill dwar l-Ukraina"}
{"url": "https://www.consilium.europa.eu/mt/press/press-releases/2015/01/30/weekly-schedule-president-tusk/", "text": ["It-Tnejn 2 ta' Frar", "16:30 Laqg\u0127a mal-President ta' Konrad Adenauer Stiftung Hans-Gert Poettering", "17:30 Laqg\u0127a mal-President tal-Konfederazzjoni Svizzera Simonetta Sommaruga (opportunit\u00e0 g\u0127al ritratt)", "It-Tlieta 3 ta' Frar", "13:00 Laqg\u0127a mal-President tal-Kummissjoni Ewropea Jean-Claude Juncker (Berlaymont)", "L-Erbg\u0127a 4 ta' Frar", "10.45 Laqg\u0127a mal-Prim Ministru Grieg Alexis Tsipras (opportunit\u00e0 g\u0127al ritratt)", "Il-\u0126amis 5 ta' Frar 15:00", "Laqg\u0127a ma' Taoiseach Enda Kenny (opportunit\u00e0 g\u0127al ritratt)", "Il-\u0120img\u0127a 6 ta' Frar", "12:30 Laqg\u0127a mal-Vi\u010bi President tal-Istati Uniti Joe Biden (opportunit\u00e0 g\u0127al ritratt)", "Aktar informazzjoni dwar l-akkreditament"], "date": "30 ta' Jannar 2015", "title": "Skeda ta' kull \u0121img\u0127a tal-President Donald Tusk"}
{"url": "https://www.consilium.europa.eu/mt/press/press-releases/2015/02/03/eu-training-mission-in-somalia-gets-new-mission-commander/", "text": ["Il-Brigadier \u0120enerali Antonio Maggi in\u0127atar b\u0127ala Kmandant \u0121did tal-Missjoni tal-UE g\u0127all-Missjoni ta' Ta\u0127ri\u0121 tal-UE fis-Somalja (EUTM Somalia).", "Il-\u0120eneral Maggi, li huwa Taljan, jassumi d-doveri tieg\u0127u fit-8 ta' Marzu 2015.", "Huwa ser jie\u0127u post il-Brigadier \u0120enerali Massimo Mingiardi, li kien ilu f'din il-po\u017cizzjoni minn Di\u010bembru 2013.", "EUTM Somalia, li tnediet fir-rebbieg\u0127a tal-2010, hija parti mill-appro\u010b\u010b komprensiv tal-UE g\u0127al Somalja stabbli, demokratika u prospera b\u0127ala parti mill-qafas strate\u0121iku tal-UE g\u0127all-Qarn tal-Afrika.", "S'issa kkontribwixxiet g\u0127at-ta\u0127ri\u0121 ta' madwar 4.000 truppi Somali, b'attenzjoni spe\u010bjali fuq uffi\u010b\u010bjali, spe\u010bjalisti u min i\u0127arre\u0121.", "Il-missjoni tag\u0127ti pariri politi\u010bi u strate\u0121i\u010bi lill-ministeru g\u0127ad-difi\u017ca u lill-kap tad-difi\u017ca tal-forzi tas-Somalja fir-rigward tal-i\u017cvilupp tas-settur tas-sigurt\u00e0.", "Hija tag\u0127ti pariri wkoll dwar ta\u0127ri\u0121 militari sabiex jitpo\u0121\u0121ew il-pedamenti g\u0127al sistema ta' ta\u0127ri\u0121 militari organizzat mis-Somalja.", "Sa minn Jannar 2014, il-missjoni hi bba\u017cata f'Mogadixu, is-Somalja.", "Id-de\u010bi\u017cjoni ttie\u0127det mill-Kumitat Politiku u ta' Sigurt\u00e0 tal-Kunsill.", "Skeda informattiva dwar EUTM Somalia, Ottubru 2014", "Din ir-ri\u017corsa b\u0127alissa hi disponibbli biss bil-lingwa jew il-lingwi li \u0121ejjin:"], "date": "3 ta' Frar 2015", "title": "Il-Missjoni ta' Ta\u0127ri\u0121 tal-UE fis-Somalja g\u0127andha kmandant \u0121did"}
{"url": "https://www.consilium.europa.eu/mt/press/press-releases/2015/03/03/eu-kazakhstan-cooperation-council/", "text": ["Il-Kunsill ta' Kooperazzjoni bejn l-Unjoni Ewropea (UE) u l-Ka\u017cakistan kellu l-erbatax-il laqg\u0127a tieg\u0127u nhar it-Tlieta, 3 ta' Marzu 2015.", "Il-laqg\u0127a kienet ippreseduta mill-Ministru g\u0127all-Affarijiet Barranin tar-Repubblika tal-Ka\u017cakistan is-Sur", ".", "Id-delegazzjoni tal-UE kienet immexxija mis-Sur Edgars Rink\u0113vi\u010ds, Ministru g\u0127all-Affarijiet Barranin tar-Repubblika tal-Latvja.", "Pre\u017centi wkoll kien hemm is-Sur Alain Le Roy, Segretarju \u0120enerali tas-Servizz Ewropew g\u0127all-Azzjoni Esterna.", "Il-Kunsill ta' Kooperazzjoni afferma mill-\u0121did l-impenn ta\u017c-\u017cew\u0121 partijiet li jsa\u0127\u0127u r-relazzjonijiet UE-Ka\u017cakistan f'g\u0127add ta' oqsma u \u0127a kont tal-progress li sar mit-tlettax-il Kunsill ta' Kooperazzjoni f'Lulju 2013 'l hawn.", "Il-Kunsill ta' Kooperazzjoni kkonferma l-interess re\u010biproku li l-Ftehim ta' S\u0127ubija u Kooperazzjoni \u0121did u mtejjeb bejn il-Ka\u017cakistan u l-Unjoni Ewropea ji\u0121i ffirmat u ratifikat malajr kemm jista' jkun.", "Il-Kunsill ta' Kooperazzjoni tenna l-importanza ta' implimentazzjoni komprensiva tal-Istrate\u0121ija tal-UE g\u0127all-Asja \u010aentrali kemm fuq livell re\u0121jonali kif ukoll dak nazzjonali u laqa' l-involviment tal-Ka\u017cakistan fl-inizjattivi re\u0121jonali tal-UE g\u0127all-Asja \u010aentrali.", "L-i\u017cviluppi \u0121ew diskussi fir-rigward ta' inizjattivi ewlenin konkreti, b\u0127al dawk dwar l-Istat tad-Dritt, l-Edukazzjoni u l-Ambjent.", "Il-Kunsill ta' Kooperazzjoni ddiskuta wkoll g\u0127add ta' kwistjonijiet ta' importanza g\u0127a\u017c-\u017cew\u0121 partijiet, b'mod partikolari r-riformi politi\u010bi, l-istat tad-dritt u d-drittijiet tal-bniedem, ir-relazzjonijiet kummer\u010bjali u ekonomi\u010bi, il-kooperazzjoni re\u0121jonali fl-Asja \u010aentrali u kwistjonijiet internazzjonali.", "L-UE tenniet l-appo\u0121\u0121 tag\u0127ha g\u0127as-s\u0127ubija tar-Repubblika tal-Ka\u017cakistan fid-WTO, li ser tg\u0127in biex jitne\u0127\u0127ew l-ostakoli li g\u0127ad fadal g\u0127all-kummer\u010b u jissa\u0127\u0127a\u0127 aktar il-kummer\u010b bilaterali.", "Il-Kunsill ta' Kooperazzjoni ddiskuta l-kooperazzjoni re\u0121jonali fl-Asja \u010aentrali u l-kwistjonijiet internazzjonali, inklu\u017c l-Afganistan.", "Il-Kunsill ta' Kooperazzjoni ssottolinja l-importanza tal-kooperazzjoni re\u0121jonali fl-Asja \u010aentrali b\u0127ala mezz effettiv g\u0127all-prevenzjoni ta' konflitti u l-i\u017cvilupp so\u010bjoekonomiku fir-re\u0121jun."], "date": "3 ta' Marzu 2015", "title": "L-erbatax-il laqg\u0127a tal-Kunsill ta' Kooperazzjoni bejn l-Unjoni Ewropea u l-Ka\u017cakistan"}
{"url": "https://www.consilium.europa.eu/mt/press/press-releases/2015/03/03/statement-after-video-conference-ukraine-libya/", "text": ["Illum wara nofsinhar il-President tal-Kunsill Ewropew iddiskuta kwistjonijiet ta' sigurt\u00e0 globali waqt vidjokonferenza mal-mexxejja ta' Franza, il-\u0120ermanja, l-Italja, ir-Renju Unit u l-Istati Uniti.", "It-ta\u0127ditiet iffokaw fuq is-sitwazzjonijiet fl-Ukrajna u l-Libja.", "l-Ukrajna u r-Russja", ", il-mexxejja qablu", "li jappo\u0121\u0121aw l-implimentazzjoni s\u0127i\u0127a tal-ftehimiet ta' Minsk ta' Settembru 2014 u l-modalitajiet maqbula fit-12 ta' Frar 2015 g\u0127all-implimentazzjoni tag\u0127hom;", "li jappo\u0121\u0121aw u jsa\u0127\u0127u l-abbilt\u00e0 u l-kapa\u010bit\u00e0 tal-OSKE li tissorvelja l-implimentazzjoni tal-ftehimiet ta' Minsk;", "li hemm rabta mill-qrib bejn is-sanzjonijiet u l-implimentazzjoni s\u0127i\u0127a tal-ftehimiet ta' Minsk;", "li l-mexxejja ser ikunu lesti jidde\u010biedu dwar sanzjonijiet ulterjuri jekk ikun hemm ksur ulterjuri tal-ftehimiet ta' Minsk; u", "li jkomplu jappo\u0121\u0121aw ir-riformi tal-Ukrajna u l-ekonomija Ukrena.", "il-Libja", ", il-mexxejja esprimew t\u0127assib serju dwar is-sitwazzjoni li qed tmur g\u0127all-ag\u0127ar u wrew ir-rieda tag\u0127hom li jkomplu jiddiskutu din il-kwistjoni.", "Il-President tal-Kunsill Ewropew ser ju\u017ca din id-diskussjoni biex ikompli bit-t\u0127ejjijiet tal-Kunsill Ewropew li jmiss fid-19 u l-20 ta' Marzu 2015."], "date": "3 ta' Marzu 2015", "title": "Stqarrija g\u0127all-Istampa wara l-parte\u010bipazzjoni tal-President tal-Kunsill Ewropew Donald Tusk f'vidjokonferenza dwar l-Ukrajna u l-Libja 3 ta' Marzu 2015"}
{"url": "https://www.consilium.europa.eu/mt/press/press-releases/2015/03/04/roaming-and-open-internet-council-ready-for-talks-with-ep/", "text": ["Il-presidenza Latvjana tal-Kunsill issa g\u0127andha mandat biex", "tibda negozjati", "mal-Parlament Ewropew dwar regoli \u0121odda biex", "jitnaqqsu t-tariffi tar-roaming bit-telefon \u010bellulari", "ji\u0121i salvagwardjat l-a\u010b\u010bess g\u0127al internet miftu\u0127", ".", "Il-mandat \u0121ie maqbul mill-istati membri fil-Kumitat tar-Rappre\u017centanti Permanenti fl-4 ta' Marzu 2015.", "Il-po\u017cizzjoni ta' negozjar tal-Kunsill", "Il-mandat biex ji\u0121i nnegozjat ir-regolament il-\u0121did ikopri", "regoli applikabbli fl-UE kollha dwar l-internet miftu\u0127, li jissalvagwardjaw id-drittijiet tal-utenti a\u0127\u0127arin u ji\u017cguraw trattament nondiskriminatorju fil-forniment ta' servizzi ta' a\u010b\u010bess g\u0127all-internet", "bidliet g\u0127ar-regolament attwali dwar ir-roaming (mag\u0127ruf b\u0127ala Roaming III), li jirrappre\u017centaw pass intermedju lejn l-eliminazzjoni gradwali tat-tariffi tar-roaming.", "Il-partijiet l-o\u0127ra tal-proposta ori\u0121inali tal-Kummissjoni dwar is-suq uniku tat-telekomunikazzjonijiet (\"Kontinent Konness\") t\u0127allew barra permezz ta' de\u010bi\u017cjoni komuni tal-Kunsill.", "Dan ir-regolament japplika mit-30 ta' \u0120unju 2016.", "Il-po\u017cizzjoni tal-Kunsill tistabbilixxi mekkani\u017cmu ta' pprezzar \u0121did, li ser jippermettilek", "tu\u017ca t-telefon \u010bellulari tieg\u0127ek bi prezz ferm or\u0127os meta tkun qed tivvja\u0121\u0121a barra minn pajji\u017cek fl-UE", ".", "Fi \u0127dan \u010berti limiti li g\u0127andhom ji\u0121u ddeterminati, il-konsumaturi jistg\u0127u j\u010bemplu u jir\u010bievu telefonati, jibag\u0127tu SMSs u ju\u017caw is-servizzi tad-data ming\u0127ajr ma j\u0127allsu prezz addizzjonali fuq it-tariffi domesti\u010bi.", "Ladarba din il-", "kon\u010bessjoni ba\u017cika g\u0127ar-roaming", "tkun intu\u017cat, l-operatur jista' jimponi tariffa, i\u017cda din it-tariffa ser tkun ferm or\u0127os mit-tariffi attwali.", "Fil-ka\u017c tat-telefonati li jkunu saru, l-SMSs mibg\u0127uta u d-data u\u017cata, it-tariffa tar-roaming fi kwalunkwe ka\u017c ma tistax tkun og\u0127la mill-", "og\u0127la rata bl-ingrossa", "li l-operaturi j\u0127allsu biex ju\u017caw in-netwerks ta' stati membri o\u0127ra.", "G\u0127al telefonati ri\u010bevuti, is-sovrimposta massima se tkun il-medja ppe\u017cata tar-rati massimi ta' terminazzjoni tat-telefonati mobbli fl-UE kollha.", "B\u0127ala", "l-pass li jmiss", ", il-Kummissjoni ser tintalab tivvaluta sa nofs l-2018 x'mi\u017curi ulterjuri jistg\u0127u jkunu me\u0127tie\u0121a bil-\u0127sieb li", "b'mod gradwali jitne\u0127\u0127ew it-tariffi tar-roaming", ".", "Jekk dan ikun il-ka\u017c, il-Kummissjoni ser tipproponi li\u0121ijiet \u0121odda biex tindirizza s-sitwazzjoni.", "Regolament III dwar ir-roaming", "Nipprote\u0121u l-internet miftu\u0127", "L-abbozz ta' regolament g\u0127andu jistabbilixxi l-prin\u010bipju tad-", "dritt tal-utenti a\u0127\u0127arin li ja\u010b\u010bessaw u jqassmu l-kontenut tal-g\u0127a\u017cla tag\u0127hom", "fuq l-internet.", "Huwa g\u0127andu wkoll l-g\u0127an li ji\u017cgura li", "l-kumpaniji li jipprovdu l-a\u010b\u010bess g\u0127all-internet jittrattaw it-traffiku b'mod mhux diskriminatorju", "Huwa jistabbilixxi regoli komuni dwar il-", "\u0121estjoni tat-traffiku", ", sabiex l-internet ikun jista' jibqa' jiffunzjona, jikber u jag\u0127mel innovazzjoni ming\u0127ajr ma jsir kon\u0121estjonat.", "Ser ji\u0121i pprojbit li kontenut jew applikazzjonijiet spe\u010bifi\u010bi ji\u0121u bblukkati jew rallentati, g\u0127ajr biss g\u0127al g\u0127add limitat ta' e\u010b\u010bezzjonijiet u biss sakemm ikun me\u0127tie\u0121.", "Pere\u017cempju, il-konsumaturi jistg\u0127u jitolbu lill-operatur tag\u0127hom biex jibblokka l-ispam.", "L-ibblokkar jista' jkun me\u0127tie\u0121 ukoll biex ji\u0121u evitati attakki \u010biberneti\u010bi permezz ta' malware li jinxtered malajr.", "Fir-rigward ta' servizzi o\u0127ra g\u0127ajr dawk li jipprovdu a\u010b\u010bess g\u0127all-internet, ser ji\u0121u permessi ftehimiet dwar", "servizzi li je\u0127tie\u0121u livell spe\u010bifiku ta' kwalit\u00e0", ", i\u017cda l-operaturi ser ikollhom ji\u017cguraw il-kwalit\u00e0 tas-servizzi ta' a\u010b\u010bess g\u0127all-internet.", "L-awtoritajiet regolatorji nazzjonali", "ser ikollhom rwol ewlieni fl-i\u017cgurar li l-kumpaniji tat-telekomunikazzjoni u l-operaturi jirrispettaw ir-regoli dwar internet miftu\u0127.", "G\u0127al dan, huma se jir\u010bievu gwida mill-Korp ta' Regolaturi Ewropej BEREC.", "Dan kif ser isir li\u0121i?", "Il-presidenza ser tinnegozja t-termini tar-regolament mal-Parlament Ewropew f'isem il-Kunsill.", "Sabiex ji\u0121i adottat, je\u0127tie\u0121 li l-att legali ji\u0121i approvat mi\u017c-\u017cew\u0121 istituzzjonijiet.", "Il-Parlament adotta l-po\u017cizzjoni tieg\u0127u (emendi fl-ewwel qari) f'April 2014."], "date": "4 ta' Marzu 2015", "title": "Roaming u internet miftu\u0127: Il-Kunsill jinsab lest g\u0127al diskussjonijiet mal-PE"}